
Tamo izmegju onoga tijesnoga, strmim kli- 
surama ozidanoga klanca, kojim si Rama krči 
put na bijeli dan, i onoga sanljivoga vrela 
Buka, što se iznenada rodilo na dnu strme 
krši, razbijajući u sto šarovitih boja onaj zračak 
sunca, koji bi do nj dopro, — tamo stajaše u 
davno, davno doba mala kolibica. 

Priljubila se o tu plavetnu krš, što se osula 
niz Radušu-planinu, a zavio ju vijenac prijatne 
zeleni, što ga priroda sama splela, ostavivši 
samo tu i tamo u zelenom spletu okance, kroz 
koje se otvarao veleban pogled na daleki kraj, 
kojim biza Rama niz goru, niz polje, sve dalje 
i dalje onamo k zelenoj Neretvi. ; 

Taj velebni ramski kraj opasuju mrki ME 
stasi, siva Maglenica, crna Raduša, goli Dašnik, 
i kršni Kolovrat; u tom se kolu podigla nebu 
pod oblake ponosita kula Prozor-grada na 
strmom Humbatu. Više toga grada i podalje, 
kao stisnut megju dvije kose, ugnijezdio se 
drugi grad sa dvospratnom kulom i prostranim 
zidom sred zelene šume. Bijaše to Studenac, 
vlasništvo osiromašjela plemića Vojića, koji se 

nedavno preselio u Dubrovnik, a grad ostavio 
na prodaju. 

Pred samu je zoru. Dolinom se valjaju još 
noćne magle kao talasasto more; izokolne se 
gore još i ne vide od sivkastih hlapova, koji 
su zavili gorsku šumu po njima. I d0 i gora 
činjahu se kao uzavrela, bezoblična smjesa, 
s koje bi se na čas otkidala mrena magle, 
razokrivajući i opet pokrivajući po komadić 
kraja. 

Stabalje gore, što je sezalo niz Radušu do 
kolibice, sakrivalo ju nepozvanu oku. Jedva se 
u onom spletu granja i stabalja raspoznavale 
oskudno sabite stijene neotesanih klada, megju 
kojima su bile pukotine zatrpane zelenom maši- 
nom; a gdje se ta mašina isušila i poispadala, 
tu je šumski suton bezobzirce virio u unutraš- 
njost ovoga priprostoga ljudskega stana. 

Koliko je priroda iskitila okoliš kolibe, 
toliko je ona sama bila pusta i oskudna. Ništa 
ni u njoj ni oko nje nije odavalo, da je ljudska 
ruka pokušala, da ukrasi ovo prebivalište, ili 
da u čemgod pomogne darežljivoj prirodi. Kraj 
sve ubavosti položaja odavalo je to zabitno 
gnijezdo trpku strogost i mračni prezir svega, 
što ljudski život krasi i blaži. Stanovnicima 
ovoga zakutka očito bješe dovoljno namiriti 
najpreče potrebe tjelesne, a za udoblje i ljepotu, 
pa bilo i najjednostavnije vrsti, ili nijesu znali 
ili nijesu marili. Tri gole stijene, srasle sa 
živom liticom, opasaše Kkućicu, a nad njima 
krov, sabijen od neodjelanih dasaka, pokrivenih 
suhim granjem i papradi, branio je kiši, da ne 
promoči. Sred puste kolibice, u koju je pro- 

diralo svjetlo jedino na vrata, vigjalo se na 
golu podu kamenjem ozidano ognjište a na 
vatralju nekoliko rastinjalih ugaraka. U jednom 
uglu bijaše iza niske drvene ograde na golom 
tlu prostrto mahovine i suha lišća, u drugom od 
dasaka prosto sabijen odar, a sure megjedine 
bijahu i prostirka i pokrov. 

Na polici ispod krova bijaše ponamješteno 
nešto zdjela i lonaca od nepocaklene gline i 
načet crn hljeb od jare. Dva panja do ognjišta 
služija su kao sjedala rijetkim gostima, kojima 
bi noga zabasala u tu pustoš. 

Kolika je god vladala u toj kolibi. golotinja 
i oskudica, nešto bijaše ipak u njoj, čemu bi 
se u toj zabiti najmanje nadao, i što je stanov- 
nicima bez sumnje nadomještalo po gdjekoju 
potrebu života. Bješe to cijeli niz u mrke korice 
uvezanih knjiga, koje su bile nakrcane na po- 
lici više stelje u desnom kutu. 

Svitalo je. Na pragu kolibice pomoli se iza 
poluotvorenih vrata mladić. Bio je odjeven na 
seosku u trošnu platnenu košulju i isto takove 
hlače; gole mu noge bijahu obuvene u opanke, 
srezane od kozje kože a stegnute oputom. 
Tiho se bio momak malo prvo digao sa svoga 
odra u lijevom kutu kolibe i plaho zureći u 
desni kut, gdje je spavao na krevetu u crne 
svite odjeven muž, išulja se na vrata. 

Bijaše mladiću kakovih dvadeset godina. Na 
osrednjem, vitko uzraslom, fino gragjenom tijelu 
dizala se. glava — nježna, gotovo . djevojačka 
obličja. Niz duguljasto, meko zaokruženo, bljedo- 
liko lice padala mu sjajna plava kosa na ra- 
mena. Meka, gotovo ženska usta rumenila se 

zdravljem i mladošću, a oko njih jedva da se 
osule sjajne plavkaste pahuljice. Nad ravnim 
nosom ustrmilo se ne povisoko i ravno čelo, 
a pod njim se željno i sanljivo u svijet zagle- 
dale dvije krupne modre oči, zaklonjene gustim, 
sjajnim trepavicama. 

U čitavoj pojavi mladića bilo je nešto meka i 
podatna; samo u očima tinjaše zatomljena vatra, 
koja bi se čas po izasula žarkim iskrama, a onda 
bi se i stas uspravio krepčije i odlučnije. 

U ruci je držao trbušast krčag od nepo- 
caklene gline i lagano pokročio niza stazicu, 
što se vijugala megju bijelo i žuto procvalim 
grmljem gloga i drijena. 

Vrelašce, do kojega je bio pošao, izviralo je 
pod kršnom stijenom, koja se kao okitila pro- 
cevalim i prolistalim grmićima, a vrh nje dizala 
se vita stabla jela i borova. S jedne strane 
spuštalo se brdo ostrminom i pratilo rijeku, 
snizujući se na strelomet daleko do nje svojim 
podnožjem, koje je bilo obraslo kićem žuta jag- 
laca i modrih brnduša. 

Došavši do vrela, sagne se nad šumnu vodu, 
što je probijala ispod žive litice, pa najprije 
umije lice. Zatim progje prstima nekolikoput 
kroz plave pramove i stresavši glavu, uspravi 
se na lagane noge. 

Najedanput — kao da se prepao, što se 
tako dugo zabavio brigom oko svoga tijela, 
prene se i plaho pogleda na goru iznad kolibe, 
gdje se gusto i tamno ovila oko glavice pla- 
nine. I kao da je onuda ugledao, što ga napuni 
plahošću i strahom; pak ipak bješe sve nijemo 
i tiho. Tišinu jutarnjeg sutona i sivih magla 

prekidao je jedini daleki šum bučne Rame i 
žubor vreoca. 

Hitro zahvati vrčem vođe i odnese ju natrag 
u kolibu pred ognjište. Stupao je oprezno i 
tiho, da ne probudi putnika i gosta, koji je 
sinoć već kasno stigao u ovaj pusti kraj. 

Odrezavši komad crna hljeba, izigje opet 
napolje, ovajput bez odregjena cilja. Još blizu . 
kuće pojede svoj čedni ručak, i nagnuvši se 
nad vrelo, napije se vode. Onda se uputi lagano 
niz brdo, uporedo sa potočićem, koji se s jedne 
i druge strane nakitio bujnim modrilom ubava 
cvijeta žabinca. 

Megjutim počelo je svitati. Što se mladić 
niže spuštao i izlazio iz tijesne doline, širio se 
sve to većma pogled. Magle pomalo popadale 
dno doline, a izokolne planine izigjoše na vidik. 
Još bješe istočno stijenje u mraku, kad se za- 
padni vršci osuli rumenilom, kojim je istočno 
nebo planulo. Kraj postajaše od časa do časa 
čarobniji, i mladiću se modre oči u sve većem 
čudu otvarale. Kako se malo prije još gibao 
više kao u polusnu, zamišljeno i kao nestalno 
stupajući, gotovo lutajući bez cilja po planini, 
čas buljeći preda se, čas opet nestrpljivo stre- 
savši katkad glavom; tako mu se sada oči ustr- 
miše na veličajnoj pojavi poznata pa opet da- 
nas kao nova, tugja kraja u mladu jutru. Iz 
one nijeme tišine izvi se najedanput nenadan 
život, gibanje, šapat od hiljade zvukova i gla- 
sova. Pa kao da se i isto drveće i cvijeće iza 
sna budilo s ostalom prirodom, stade ih šum i 
praska, kako ih se dotače svježi dah jutarnjega 
povjetarca, a po lišću i travi zasja rosa, kao 

da se sve u biseru okupalo. I još tren, i sve će 
u jedan glas ciknuti; eno gdje je već i istočno 
nebo nataklo žarku svijeću, koja po svem kraju 
prosu raskoš i veselje. A ptice se u vas glas 
pribrale, da dolazak dnevne luči pozdrave ra- 
dosnim kliktanjem. 

Mladić se gotovo zapanjeno zagleda u ču- 
desni taj prizor. Pa ipak mu ne bijaše nov, — 
samo što ga se ješ nikada nije tako dojmio. 

Uzdahnuvši duboko i strastveno, ispruži obje 
ruke prema onoj slici, koja mu se učini kao 
neka nadzemaljska objava nečega nepoznata, 
velika, nedokučiva, strašna, pa ipak divna i 
opojna... Usne mu se nijemo micahu i neka 
neobuzdana, strastvena želja izbi u plamenim 
mu očima. 

"I kao da se nije mogao sit da nasluša bigli- 
sanja ptica i da se nagleda modroga neba, što 
se razapelo nad krajem, pa onoga plamenoga 
sunca, što je u taj čas skočilo nad Radušu. U 
dolini nesta i pošljednje krpe magle. Niza sočnu 
zelen pjeni se i ruši Rama i vijuga se kao sre- 
brna zmija kroz dolinu; na po puta pridruži joj 
se hitra i brbljava Prozorčica, dolazeći ispod 
mrka grada Prozora, koji se nijem i ozbiljan 
ustrmio nad čitavim krajem. 

U to se digne s vrha Raduše ponosita ptica 
i lagano zaplovi visoko modrim zrakom, jedva 
i udarajući krilima. Čim je mladić spazi, otkine 
mu se sa mekih usana krik pun želje i dugo 
zatomljene čežnje. On je očito želio da zaplovi 
poput sokola u široki bijeli svijet, i ispruženim 
rukama stade se tresti i drmati, kao. da hoće 
da se riješi onoga pritiska, onih okova, koji 

mu sapinju dušu. Protegne vitko tijelo, a mišice 
mu nabreknu od nenadane snage. 

Najednom opet klone. Lice mu se opet 
smekša, a tijelo omlitavi. Uzdahnuvši teško, 
sjede pod srebrnu topolu i za kratak čas, pri- 
mirivši se ponešto, izvadi iz njedara svoje plat- 
nene košulje knjigu. Bijaše nalik na one druge 
knjige na polici, u kolibi. Otvori ju. Na sitno 
je ispisana čudnim pismom. Na čelu stajaše 
krupno bosanskim pismom: Život Asenete, kćeri 
Pentefrijeve. 

I nastavi čitati, gdje je posljednji put stao. 

,T izigje Pentetfrije u sretanje Josifu i žena 
mu i vas rod. I otvoriše vrata dvorska na istoku 
i ugje Josif i sjegjaše na kolesnici Faraonovoj. 
I bjehu uspregnuta četiri konja kao snijeg u 
zlatnim uzdama. A kotkesnica bijaše okovana 
zlatom. 

,1 Josif bijaše odjeven u odjeću bijelu, a kaput 
mu od bagrena visa zlatom utkan a zlat mu vi- 
jenac na glavi. Ukras u vijencu bijaše dvanaest 
izabranih kamena, a nad kamenjem dvanaest 
zlatnih zvijezda, a carsko žezlo u desnoj ruci. 

,1 unigje Josif u dvor i zatvoriše dveri. 

,1 prigje Pentefrije i žena mu i vas rod osim 
jedne kćeri Asenete i pokloniše se Josifu na 
lice zemlji. Izigje Josif od kolesnice svoje i 
pozdravova ih desnom rukom svojom. 

,1 vidje Aseneta Josifa i umili se vrlo u duši 
i umekša joj se srce i koljena raslabiše i ustrese 
sve tijelo njeno i uboja se strahom velikim i 
uzdahnu i reče: ! 

,— Kuda li ću, da se skrijem ispred lica 
njegova? 

,1 reče Josif Pentefriju i svemu rodu nje- 
govu: 

,— Tko je ona žena stojeća uz okance prema 
prozoru ? 

,Bojaše bo se Josif, da kako ne postrada od 
nje, kao i od drugih žena egipatskih. 

, A reče Pentetfrije Aseneti: 

,— Pristupi i cjeluj brata svoga! 

,A kad pristupi cjelivati. Josifa, prostrije on 
desnu ruku svoju i položi na prsa njena i od- 
rinu je govoreći: 

,— Nije podoba blagočastivomu mužu, koji 
ustam svojim blagosilja Boga živoga i jede 
hljeb blagosloven, da ljubi ženu inoplemenu, jer 
je mrzost ispred Boga! 

, A kada ču Aseneta taj glas, rastuži se vrlo 
i uzdahnu, i napuniše joj se oči suza. I osta 
Aseneta jedina i prenemagaše se i plakaše, dok 
no zagje Sšunc6 u — —— ——- eo 


II. 


Na goloj glavici više kolibe klečao je muž u 
dubokoj molitvi, sagnut do zemlje. Oko mršava 
tijela visjela mu crna odjeća, svezana oko pasa 
bijelim konopom. Sa prignute glave naokolo 
oborila se sijeda kosa. A drugo se i nije vidjelo 
od njega. Dugo je tako klečao a o svoj čarob- 
nosti nastaloga jutra nije ništa vidio, ništa 
osjećao. Čas po mrsio bi nerazumljive riječi 
megju zubima i udarao se šakom u prsa, uzdi- 
šući teško i bolno. Molio se vruće i skrušeno. 


13 


Pomalo mu šapat prijegje u glasne riječi, koje 
se stizahu sve burnije i strastvenije, ispreki- 
dane teškim jecajima i uzdisajima: 

,0 Bože svemogući! Skini već jednom s mene 
tešku kletvu, gvozdenu svoju ruku i smiri 
dušu moju, koja se kida s teška prijekora. 
— Uzmi grijeh s mene i oprosti! Evo dva- 
deset se godina mučim i služim ti, Bože, ja 
najnevoljniji i najnesretniji sluga tvoj, da 
stečem oproštenje grijeha svoga; dvadeset g0- 
dina trapim grješnu ovu put postom i bdije- 
njem, suzama svojim kvasim ovu golu krš. Živ 
se zakopao, daleko od svega svijeta, da u toj 
pustinji samo tebi služim, ne bi li jednom iz- 
molio oproštenje tvoje! — Al u srcu još uvi- 
jek peče, grize i toči, te se kao crv savijam. (8) 
Bože! Bože veliki! smiluj se, smiluj se na slugu 
svoga ! 

I opet klonu i čelom udari o tvrdi kamen. 

Već je sunce visoko odskočilo nad gorom, 
kad se starac uspravio. Za mladih je godina 
morao biti kršan junak, o tom je svjedočio vi- 
sok rast mu i široka pleća. No sada ostaše 
samo ruševine nekadašnje ponosite zgrade. Uda 
suha i mršava, gotova kost i koža, a pleća se 
duboko savila sa sijedom glavom. Jedan se čas 
i ispravi, i čovjek fzagje stasit i zamjerna iz- 
gleda gospodskoga u svome držanju. Blijedo je 
lice bilo izjarugano oštrim brazdama brige i 
bola, a oči se duboko ukopale pod strmim če- 
lom i gustim sijedim trepavicama, tinjajući ra- 
zornom i bolnom vatrom. Donje polovice lica 
sasvim je neštalo u dugoj bijeloj bradi, koja 
se spustila do pojasa. Preko sve pojave star- 

čeve razlila se bol duše i teška pečal, te podala 
njegovu licu nešto nepomična i mramorno ne- 
živa. Samo u očima živjelo nešto kao iskrica 
duše i srca. 

Polako se spusti niz goru, što je vjenčala 
glavicu. Oči je oborio k zemlji i zamišljeno 
koracao uskim zavojitim nogostupom, pored sto- 
godišnjih dubova i oštra trnja. 

Na pragu kolibe srete se s drugim mužem, 
nešto mlagjim, ali jednako pustinjački odje- 
venim. 

— Dobro jutro, oče Milovane! pozdravi ga 
ovaj. 

— Da Bog da, brate Gojko! odvrati starac. 

— Nešto sam prespao, stade se ovaj kao 
ispričavati. 

— Putovao si jučer cio dan do po noći, 
pa je i trebalo da počineš, tumačio, starac Mi- 
lovan. 

— Gdje ti je Toma? upita Gojko. 

— Biće u gori, — ne znam, odsiječe Milo- 
van kratko. — I ne treba ga sada, nastavi 
teško isprekidano, kao da nije rad mnogim 
riječima. I oni ugju u kolibu i sjednu na panj 
kraj ognjišta. 

— Evo najprije založi, nemam drugo do 
crna kruha. 

— Dobar je i kruh, ta božji je! skruši se 
gost i zagrize. još čvrstim zubima u tvrdi 
hljeb. 

Oba .pošutješe neko vrijeme. Starac Milovan 
buljio preda se, a onaj drugi mučio se, žvaćući 
tvrdi kruh. Vidjelo se, e mu je od nevolje; jer 
prilično dobro uhranjeno tijelo i rumeno lice 

pak živahne oči odavahu, da se nije rodio za 
pustinjaka, koji se kloni dobru zalogaju i slatkoj 
kapljici. ! 

U neke počne domaćin snuždeno: 

— Ono što mi sinoć reče, ne dade mi noćas 
usnuti. Mnogo sam razmišljao... 

— Pa što si smislio, prihvati gost živo. 1 što 
si odlučio —? 

— Još ništa, hoću prije da s tobom zrelo 


promislim. 
— Daj brate, gungjao gost žvaćući kruh; 
ali — meni se čini, da je stvar dosta jasna i 


da tu nema mnogo šta razmišljati. 

— Jasna? Može biti; a je li i dobra? Nosi 
li u sebi spas; ili još veće proklestvo ? 

— Promisli samo jedno, oče Milovane, UZvr- 
poljio se drugi; ti nemaš prava, da komu uskra- 
tiš, što koga po pravici ide, a kamo li da 
kratiš jadnomu narodu... 

— Znam, što hoćeš da rekneš, presiječe mu 
domaćin riječ, a blijedim mu. se licem razlije 
slaba rumen. No baš je to, čega se plašim. Tu 
mir i pokoj — a tamo vani beskrajne borbe, 
krvava jagma za vlašću i blagom, u kojoj gu- 
biš i tijelo i dušu. Dok je tu u ovoj zabiti, 
pod mojim okriljem, dobro mu je; dani mu 
teku mirno i tiho, nit ga taru brige ikakove, 
nit ga bije nevolja — a tamo u svijetu.... 

— Oče, usudi se drugi sa sitnim smiješkom, 
tvoja je doduše svaka mudra, ali priznaj: ovaj 
život — kakogod je Bogu ugodan, steže eto 
mene starca, a kako ne će mladu krv? Zar 
u njegovim žilama me teče vrela krv dje- 
dova mu? — — 

— Šuti, nesretniče, ne sjećaj me toga! za- 
vapi starac strastveno dižući ruke, kao da 
hoće da se obrani nečega. I 

— Umiri se, oče Milovane! uplaši se Gojko 
s te provale zatomljene boli. Šta ćeš — što je 
bilo prošlo je i ako se ne da promijeniti, pa 
nije baš ni najveća nesreća. 

— Nije nesreća! A moja krivnja, onaj strašni, 
dušogubni prijekor, onaj črv, koji mi neda ni 
živjeti ni umrijeti, onaj užas, što se ne može 
zaboraviti ni molitvom, ni postom, ni vjerom, 
ni nevjer...?! 

Starac upre lakte o koljena i sakrije blijedo 
lice u ruke. Grčevito se tresao, a megju pr- 
stima protekoše suze. 

Gostu bijaše ovaj prizor očito nemio, valjda 
zato, što nije volio, da mu se ravnoteža duše 


suviše poremeti. I on smrsi i opet nekoliko ri-- 


ječi, da utješi druga, ali ubrzo prestane, jer se 
u čas sjetio, da bi njima samo još jače podjario 
duševnu bol starčevu. Trebalo je dakle da se 
strpi. 

ZA neko vrijeme zašutjelo je u kolibi i oko 
nje, a čuo se samo daleki šum Rame. Sunce je 
sada probilo put i u ovu guštaru i našaralo 
zlatne pjege na proplanku pred kolibom. 

Kad je Gojak vidio, da se Milovan ganuo i 
skinuo s lica ruke, počne opet oprezno: 

— Vidi, Milovane, ja sam se evo sjetio i 
mislim, da nije baš loše, što ću ti kazati. Ja 
scijenim, da je tvoja pokora dosta velika, pa — 
ako ti još nije donijela žugjena mira, biće da 
do sada još nijesi sve ono učinio, što Bog od 


tebe traži za otkup tvoga grijeha. Možebiti te je ' 











upravo sada tomu doba, i evo gdje ti se nugja 
prilika da pokušaš, pa će možda biti svima 
pomoženo. Ti znaš, što je rečeno: Daj Bogu 
božje, a caru carevo, a ja bih rekao: da valja 
dati i narodu što je njegovo. Bosna je u 
prilikama, gdje joj trebaju svačije ruke, a To- 
mina je toliko ojačala, da će moći poslužiti kako 
valja. Vrati ga domovini da pribaviš duši mir, a 


i Tomi, — jer napokon i njemu si nešto dužan, 
ta nije on kriv, što je živ? — I onako mi se 


čini drukčije, otkad sam ga lane zadnjiput 
vidio. I u njem ključa vatrena mlada krv, a ja 
vrlo sumnjam, hoće li se još dugo onako strp- 
ljivo kriti u ovoj zabiti, ne će li jednom pro- 
valiti pravedna želja za svijetom, za životom? 

— Za svijetom! za životom! A baš od toga 
htjedoh ga očuvati, uzdahne starac gorko. 

— Kao da bi se to zadugo moglo! Daj za- 
jazi onaj vrutak iz kojega vrije Rama! Prova- 
lila bi časom opet; a tako ne možeš sapi- 
njati ni težnje mladog srca. U njem teče 
junačka gospodska krv — a. u tom, tijesnom 
klancu svisnuo bi mladi jelen. U; 

— Neka provali, plane Milovan; zajaziću ju 
gvozdenom rukom .... { 


Gojak se opet prepane, više od lica. Milova-, 


nova, nego s njegovih riječi, pa odluči za sada, 
da ne tjera mak na konac, no zamuknu raz- 
mišljavajući, kako. bi naveo govor na mirniju 
stazu, ne bi li onda u zgodan čas opet započeo 
o toj stvari. i 

Za neko vrijeme počne na oko ravnodušnim 
glasom, kao da je rad, da se prijašnji razgovor 
napusti: 

— Još me ni pitao nijesi, što se Zbiva u 
svijetu, a negda si htio znati, kako se sudi u 
zemlji. 

— Svijet, zemlja! progungja Milovan nakon 
časka šutnje, no vazda još spuštene glave. 


Kuje zamke, plete mreže, — kako će brata 
i iskrnjega da prevari; biće vazda isto, eto ti 
svijet! 


— Istina, i toga ima, povladi Gojak, ali s 
te strane ne ćeš promijeniti ni ljudi ni svi- 
jeta. No umio si i sam kazivati, da bar oni, 
koji su razumni a imaju srca, treba da na- 


stoje, kako će ono zla pomalo  istrebiti. 
Umio si cijeniti junačku desnicu i pošteno 


srce upravo tako, košto prezireš kukavštinu i 
nevjeru. 

— Da, da, zamrmori Milovan, kad je Gojak 
prestao, da se uvjeri, prati li mu pustinjak 
riječ. 

— I u našoj zemlji — nastavi — ima pored 
kukolja još i žita, i jedno i drugo već je pri- 
lično poraslo, pa... čini se, da će naskoro doći 
vrijeme žetve. Treba samo razumnih žetelaca 
i mudra gospodara, da tada pomognu jadnoj 
zemlji, koja već tolike godine izgiba i od svo- 
jih nesležnih sinova i od Osmanlije. 

Eno — nerazumna gospodara — kralja; mjesto 
da obrani zemlju od Osmanluka, a on sprema 
vojsku na Ivana Nelipića. Nije li skrajnja 
hora, da se dignu sinovi jadne ove zemlje?! 
Da  osvijeste  nehajna vlastelina, koji je 
junak dok  gnjavi kmeta, pa u gospod- 
skoj  dokolici vreba, da se kao gavran 
baci na strvinu, na Tvrtka? Jedini ih još 

ustavlja vojvoda Radivoj, Ostojin sin, koji im 
doduše takogjer nije po ćudi, jer i on otvoreno 
prijateljuje s Osmanlijom, no u njem ipak vide 
sina. pokojnoga kralja, i priznavaju mu do- 
nekle pravo na prijesto mimo Tvrtka. 

— Dakle Radivoj! polako prousti Milovan, 
podiže duboko ukopane oči u Gojaka gledajući 
ga, kao da će tim pogledom da izvabi odgovor 
na veliko neko pitanje, što mu se u taj mah 
dizalo u duši. 

Gojak čvrsto odvrati pogled. Oba se muža 
razumješe, no pustinjak spusti opet oči k zemlji 
a nad čelo mu se nadvije mrk oblak. 

Gojak nastavi sve s većom upornošću u 
glasu. 

— Da, znameniti su to znaci, i baš kao da 
se iz grobova dižu ruke, koje pokazuju na 
jedini spas Bosne — na mladu i nepokvarenu 
dušu, na junačku, nikakovom krivdom neoka- 
ljanu desnicu, na vedro i nevino čelo mladića 
čiste kraljevske krvi, da bi po njem svanula 
izmučenoj zemlji nova zora, da bi se po 
njem vratila junačka vremena pradjedova i 
stara slava Bosne ponosne. Tomu. pozivu 
grješno je oglušiti se. Čuješ li? — grješno je! 

Gojak je govorio sve to jačim glasom. Na 
pošljednje riječi trgne se Milovan i reče: 

— Čuh, brate; sve sam čuo i — razumio 
sam te. Hoćeš da me zatečeš, pa se stranpu- 
tice vraćaš na početak. Ali ti zaboravljaš — 
Radivoja? 

— Radivoj? brzo prihvati Gojak. Dvadeset 
godina dug su niz, on se danas ne boji tak- 
maca. Umre li Tvrtko, on će ga naslijediti, 

makar Tvrtko i prodao baštinu Rmanu Celj- 
skomu, sinu svoje sestre Katarine. Al će plem- 
stvo radije privoljeti i Radivoju, nego tugjincu. 
A i pravo će učiniti! 

— Pravo! planu iznenada Milovan i dignu se 
naglo. Pravo, doda mirnije i opet spusti glavu. 

— ...premda šuruje s Osmanlijom, radi čega 
će mu se opirati barem polovina plemstva..., pro- 
đulji Gojak gledajući kriomice u Milovana, koji 
se opet zadubao u misli. U to starac stane 
mrmoriti nejasne riječi, no Gojak ih je dobro 
razumio: 

— Dvadeset sam ga godina krio, a sada da 
ga pustim u metež, u onaj vrtlog krvi i gri- 
jeha! Ne, ne, ja ga ne dam! viknu glasnije ove 
. pošljednje riječi. 

— Ne daš ga... prione Gojak tiše i pri- 
stupi bliže pustinjaku; ne daš ga?! A kojim mu 
pravom kratiš, što se ne krati ni prosjaku ? 
Pokajnik_si, ali kad. te na drugom svijetu 
zapita mati njegova, što učini od djeteta 
joj, hoćeš li joj reći: ,Sapeo sam ga živa u 
okove, uskratio mu što se ni ptici ne uskraćuje 
— slobodu? 

— Umukni! zgrozi se Milovan, opirući se svom 
snagom dojmu tih Gojakovih riječi. Umukni, 
jer — ta ti ne znaš, što tražiš — kako mi 
srce čupaš iz njedara i obaraš, što sam s mu- 


kom i krvavim znojem gradio dvadeset peo- 


dina... s 
— A za se! uleti mu Gojak gorko u riječ. 
— Za Tomu!... tiho doda Milovan. 
— Ne za nj, viknu sad Gojak ljutito i skoči 
uzrujano na noge, ne za nj, no za se. Hoćeš 

da ga učiniš pustinjakom, kaošto si i ti, da 
i on nevin i mlad — kaje tvoj grijeh. 

Kao težak udarac oboriše te riječi Milovana 
i on zastenje muklo. 

— No toga prava nemaš, nastavi Gojak 
bezobzirce; svak za se odgovara pred Bogom 
— ti za se, a tvoj Toma za se! On više nije 
dijete, no mladić, a mladić ima da postane naj- 
prije mužem, a ne odmah — starcem. 

I Gojak opet časom zašuti i pogleda u Milo- 
vana, komu se čitavo tijelo treslo od unu- 
trašnje borbe. Gotovo mu bijaše žao naglosti, 
koja nimalo nije pristajala uz njegovo sveće- 
ničko odijelo, pa metnuvši mu ruku na rame, 
proslijedi blaže: 

— Znam, brate, da te moje riječi bole. Ali 
oprosti — ja sam sin ove zemlje a ti, koliko- 
god si nekoć o njoj mislio, u to dvadeset go- 
dina što u njoj živiš, Otugji se njojzi. Ja 
osjećam, što joj treba, a znam, što je i tvomu 
sinu na spas. Vidiš... boli, što ih sada trpiš i 
one, što ćeš ih još trpiti, ako bi puštao sina od 
sebe — nijesu li i one dio tvoje pokore? Otrgni 
ga od sebe — boljeće te — pa neka, pokora je; 
puštaj ga u svijet, u borbu života, drhtaćeš nad 
mladim životom — pa neka ćeš, pokora je; neka 
ga Sudbina nosi; sad gore diže, sad dolje baca, 
neka zadobiva rana i brazgotina, neka brani 
slaba i nejaka, neka brani vjeru i dom, neka 
stiče junački glas i slavu, neka mu se pronosi 
ime, neka.... 

Ostalo šapnu Gojak Milovanu u uho. Ovaj 
se učini ko da je izgubio svu snagu otpora. 
Sjegjaše nepomično gledajući preda se u 

prazno, kao da je daleko negdje opazio davnu 
sliku. . 

— Pokora i jeste; ali hoće li njemu biti na 
sreću! tiho će napokon Milovan, na kom se 
već opazilo, da je napustio otpor. 

— Sreća? Što je sreća? Ta boj, ta rad, 
ta svijet..., napokon sreća je sve . ono, što 
sam svojom snagom  stičeš, pa bila baš Aa 
— nesreća, reče Gojak . slobodnije, jer je 
vidio, da je napolak pobijedio, i dovrši go0- 
tovo vedro: — A sve to biti će tvoja zaduž- 
bina. Posluži narodu, da. ti i on prašta, što 
si mu dužan! 

Teško i s naporom digne se Milovan i reče 
umorno: 

— Nek se vrši volja Božja! Idem, da se 
pomolim Bogu. On će mi reći, što da učinim. 

I pogje uz planinu na obično mjesto, gdje 
se svaki dan razgovarao sa svojim Bogom. 
Gojak ostade uvjeren, da je druga donekle 
umekšao i slomio najveći njegov otpor. Budne 
mu dug čas ovako samu, s toga se digne i on, 
i odšulja se u kolibu. Tu skine s police jednu od 
onih debelih knjiga pa izišavši opet pred vrata, 
sjedne i otvori knjigu. Bješe to evangjelje Iva- 
novo. Kako dignu donju koricu, uze ponešto 
nevješto čitati, tiho mrseći megju zubima: 
,Sej knjige napravi tepačija Batalo s svojim 
dijakom Stankom Kromirjaninom i okovav je 
srebrom i zlatom i odio krasnicom i pri- 
kaza je starcu Radinu. A napisaše se sije 
knjige u dni kralja Dabiše, ot rojenija sina 
božija. 1394. lito, po smrti kralja Tvrtka 
drugo lito.% Pošto. pročita te retke, kimnu 

glavom sporazumno i stade da čita samo evan- 
gjelje. 
U gorskom zakutku zavlada opet tišina. 


III. 


,... I 'prizva Aseneta ojekajikijjG dvora 
dubsa i reče mu: 

— Ugotovi dobru večeru, jer Josif, silnik 
Hodil; dolazi danas Kk nama. 

,1 odloži odjeću crnu, što ju nošaše, i otrese 
prah sa glave svoje i umi lice svoje vodom ži- 
vota i bijaše krasna vrlo kao zvijezda nebesna. 

,l uljeze Aseneta u klijet, gdje bijahu kov- 
čezi sa mnogocjenim stvarima, i otvrze kovčeg 
svoj i uze odjeću novu i naročitu i obuče ha- 
ljinu svijetlu visenu, jakintom i zlatom pro- 
tkanu, i razuzla uzao sa tkanice na tijelu i 
grudima svojima i prepojasa se pojasom zlatnim 
djevičanstva svoga: jednim po pasu, a drugim 
po grudima. I odije ruku i nogu zlatnom griv- 
nom a glavu diadimom od kamena mnogocije- 
njenoga i pokri se prevjesom dobrom i nakiti 
se kao nevjesta za pir. 

,1 dogje Josif i sjede na prijesto Pentefrijev, 
i donese Aseneta vode, da mu umije noge. 

,1 reče Josit: 

,— Nek dogje jedna od djevojaka, da umije 
noge moje. 

Ali ona mu reče: 

,— Ne, gospodine moj, jer moje ruke jesu tvoje 
ruke, a ne ima ti druga umivati noge mimo mene. 

,1 uze ju Josif za ruku desnu i cjelova ju, 
i Aseneta mu obljubi lice. : 

,1 došav roditelji njeni i videći, gdje sjedi 
odjevena u bračnu odjeću s Josilom, uzradovaše 
se i proslaviše Boga. 

,A Pentetrije reče Josifu: 

,— Iza jutra prizvaću boljare i satrape 
zemlje egipatske i prirediću vama brak, neka 
ti bude Aseneta ženom — — — — — — 





Toma spusti knjigu na koljeno i zapane u 


snatrenje. Osjeti čudnu tjeskobu u srcu; ne- 
jasne misli i želje nadimahu mu grudi. Duša 
mu uzavrela od goleme čežnje za nečim još ne- 
poznatim, no što je moralo da je veliko i ču- 
desno, čarobno, slatko, raskošno, kao i ono o 
čem piše u knjizi.. 

A oko mladića budila se i bujala svuda mlada 
priroda. Sve je klijalo, evalo i mirisalo, živjelo 
i gibalo se, zujalo i šumjelo; sve je kao jed- 
nim ujačanim glasom zvalo i mamilo na ono 
nepoznato, čarobno.. 

Toma skoči na NOG. U njem se probudi 
neslućena snaga, koja ga svega prodrma. Htio 
bi da iza glasa vikne, da rukama svojim slomi 
onaj hrast, pod kojim je ležao, ili da otkine 
onaj kamen od krši, što je virila kroz granje 
— ne bi li mu odlanulo duši, ne bi li se 
utišala ona vatra u žilama, ne bi li jenjala 
ona nova snaga, koja mu hoće da raznese 
čitavo tijelo. Baci obje ruke strastvenom 
kretnjom u vis i istisne nejasan. glas na stis- 
nuto grlo. ; 

Najedanput stane kao ukopan. Iz doline 
zaori zvonko mlado grlo i gorom se razliježe 
djevojačka pjesma: 


Ah moja vodo studena! 

I moja ružo rumena! 

Što si tako rano procvala ? 
Nemam te komu trgati: 
Ako b' te majci trgala, 

U mene majke ne ima; 
Ako b' te seji trgala, 

Seja se moja udala; 

Ako b' te bratu trgala, 
Brat mi je išo na vojsku; 
Ako b' te dragom trgala, 
Dragi je od men' daleko — 
Preko tri gore zelene, 
Preko tri vode studene..... 


Toma. bješe spustio ruke, nagnuo glavu i 
napeto upro slušati gledajući niza stazicu, kojom 
se približavao glas. I kao da se bura u njem 
stišavala, od slatke pjesme budne i njemu 
u jedanput bolno i slatko u srcu. 

,Preko tri vode studene...{ ponovi pje- 
vačica već sasvim blizu za guštarom, iza koje 
se savila stazica. Još malo i u zelenu okviru 
mladoga rašća pomoli se djevojka, mlada kao 
rosa, odjevena u bijelo seljačko ruho. Bješe 
bosonoga. Oko bijela vrata nosila niz rumenih 
koralja sa zlatnim novcem, a niz oble pleći po- 
padale debele pletenice sjajne . vrane kose. 
Krupne oči bile su zarubljene svilenim trepa- 
vicama i nadvijene sjajnim obrvama. Oblo i. 
umiljato lišce pak sitna usta, koja se rume- 
njela kao napeti pupoljak ružice, sjali 'se od 
nevine mladosti i vedre ljepote. Za lijevim -hom 
bio joj zataknut drenov cvijet. 

Kad je momak ugleda, trgnu se zadivljen, i 
zagleda se nijemo u nju. 

A djevojka se čas zatečeno ustavi i licem 
joj se prosu tanko rumenilo. No. ubrzo se ra- 
zabere i vragoljasto nasmijavši se, reče momku: 

— Zar me ne poznaš, Tomislave ? 

— Aseneta! šapnu mladić polusvjesno i uz- 
dahne. 

— Ta ne šali se! Kaka. Aseneta? Valjda 
nijesi zaboravio, kako mi je ime? 

— Vojačo! reče mladić i polako pristupi 
bliže. Kako si se promijenila od jesenas, otkad 
sam te zadnjiput vidio. 

— Promijenila sam se, veliš? nasmija se 
opet djevojka, a kako to? I 


— Tako — kako ću da 'ti kažem? odvrati - 


momak zamišljeno, — krasna si struka i lijepa 
lica, da ljepše nema na svijetu, završi više 
sobom. 

Vojača ga pogleda u čudu, ali brzo pre- 
metne šalom: 

— Idi, šta to govoriš! Kaži mi radije, što 
radi otac Milovan? Dugo ništa ne čusmo o 
njem, jer mi je mati nešto bolna, pa nije mogla 
da dogje prigledati, što radi. Nu posla mene 
danas, jer je noćas usnila čudan san. Sva se 
Raduša zasjala u crvenoj vatri, nad planinom 
se. dizao otac Milovan sav u bijeloj halji, a ti 
si u viteškoj opremi na bijelcu jahao niz Ramu. 
Pa se mati sjetila, da će. se.nešto važna dogo- 
diti s tobom. i s ocem Milovanom. 

' — Čudan. ođista san! odvrati Toma, al što 
bi:se. neobična moglo dogoditi nama dvojici pu- 
stinjaka? Otac mi je zdravo, moli se Bogu i 
posti — to znaš i otprije. A Kako je tebi bilo 
cijele zime? Šta si radila za dugih noći? 

— Evo šta" sam radila: prela sam, šivala i 
vezla, i evo gdje vam nosim nešto malo brašna, 
a ocu Milovanu košulju, što sam ju zimi SVI- 
šila, odgovori djevojka. 

— Pa baš si je krasno izradila old: ve- 
zom; nu hoće li je otac nositi? — Znaš da se 
on odrekao svakoga nakita, zadivi se Toma, 
pogledavši djevojci u naramak. 

Vojača mrve porumeni pa će nešto tiša, 
oborivši oči: 

— Ova vezena i: nije za oca Milovana, već 
za tebe, ako je hoćeš. 

— Zar baš za mene? I tako lijepa?! sdsjati 
mladić i skine joj s ruke na krupnu platnu 
vezenu košulju, pa ju razastre; dok ga je dje- 
vojka. plaho gledala. :— Ta upravo je gos- 
podska; suviše je lijepa za takva siromaka, 
kaki sam ja. Bolje će biti, da. ti to odneseš u 
grad Prozor; tamo će ti je bolje platiti,. nego 
što bi ti se ja odužio... . ': 

— Da je prodam?: ;presijeće djedojkći pla- 
menih očiju i uspravi se. Ni samomu kralju ne 
bih je dala, da mi je svu zlatom  pokrije! 

Glas joj je podrhtavao od pritajenih. suza, 
koje su je u grlu davile. Sjetila se dugih zim- 
skih večeri, kad je oko kolibe zavijala bura i 
meo snijeg, a ona. sjedjela kod. ognjišta i kraj 
slabe luči brojila žice,;. sitnim ih vezom raspli- 


tala, a. uplitala u: nje misli! i. želje za. sreću 


onoga, koji će je nositi i koji: zimuje visoko u 


planini, daleko od drugih ljudi, pod onom -hlad- 


nom stijenom... Pa da je: proda!... Gotovo joj 
se zamagli drod očima od'tuge: Ali se savlada, 
progutnu. suze pa.brzo' nastavi: : 

— A što veliš, da se nemamo nadati plaći? 
Nemoj me postidjeti. Ko za plaću i pita! A 
ono dobro, što nama pa i svemu selu i narodu 
dolazi od oca Milovana i od njegovih nauka i 
savjeta, ko će to da naplati? Ako ne će Bog 
u nebu, mi ne možemo, jer smo siromasi. Je- 
dino možemo da ga ljubimo i štujemo, a to 
činimo od svega srca, jer još niko nije uzalud 
pokucao na njegova vrata. Istina blaga u njega 
nema, ali niko ne ode od njega, koga on ne bi 
nadario blagom i utješljivom riječi, te bi svak 
ostavljao njegovu kolibu vedrijega lica i lakše 
duše, nego je u nju uljegao. On je svetac, 
velju ti! 

— Da — svetac! izlane Tomo poluglasno i 
lice mu potamni, pa je rad da i drugi to 
budu! 

— Idi; kanda se rugaš, a otac ti je! prikori 
ga djevojka. 

— Da, otac mi je! istisnu mladić stra- 
stveno. Othranio me, istina; davao mi vazda 
najbolje zalogaje. On nikada nije okusio mesa, 
a meni ga je davao; on leži na prostoj stelji, a 
meni stere mek krevet, pa ipak — nikada me 
nije zamilovao, kako sam gledao druge rodi- 
telje gdje miluju djecu, kako je i tebe milovala 
tvoja majka, pa i mene, dok sam još bio 
malen. Pa i to joj je branio, jer da bi me moglo 
raznježiti, omekšati. Ne govori mi — on me ne 
voli, ne ljubi. me! 

— Tomo, ti si nepravedan i nezahvalan! Nije 
istina, da te on ne voli. Moja mi je mati. sama 
pripovijedala, kako bi ga češće zatekla sjedeći 
nad tvojim krevetom, kad bi ti malen zaspao ili 

kad bi bio bolestan, pa kako su mu onda niz lica 
kapale suze. Da te ne voli, ne bi nad tobom 
bdio i plakao. 

— Sve ja to vjerujem, odvrati Tomo blaže, 
nu zašto mi onda brani slobodu? 

— A zar ti nemaš slobode? začudi se djevojka 
i zaokruži rukom; zar tu nema dosta božjega 
zraka i slobode po planini i po dolini? Pa sija 
li te otac Milovan suviše još naučio i knjizi.. 

— Našto će mi i knjige? planu iznova mladić. 
Čemu me to učio čitati iz knjiga o svijetu i 
o njegovim krasotama, a ne pušta.me, da sve to 
vidim sam na svoje oči? Dok nijesam znao za 
knjige i što A njima piše, bio sam miran i spo- 
kojan sa svojim vršnjacima u selu. Ali otkada 
znam, da ima još svijeta izvan planina, koje 
opasuje Rama, svijeta, gdje se junakuje i slava 
i sreća stječe, otada mi postalo tijesno; moji 
se vršnjaci od mene odbiše, jer me više nijesu 
razumjeli, ko ni ja njih. Tako ostadoh kao i 
otac mi, pa lutam po planini kao mrki vuče. 

Djevojka ga za svega govora njegova gle- 
dala plaho; ne razumijevajući pravo njegovih 
riječi, osjetila je samo da mu srce nije zado- 
voljno. Kad on s dubokim uzdahom svrši, UZ- 
dahnu i ona, pa reče rastuženo: 

— Pravo vele ljudi iz sela, da ti nijesi na- 
šega soja i roda, da ti ne spadaš u ovu divlja- 
činu, da si roda gospodskoga. ; 

— Ha, ha, ha! nasmija se mladić gorko i 
porugljivo, — valjda kakva vlastelinskog, kne- 
ževskog, ili čak vojvodskoga soja... baš grdan 
gospodin — ja! Nijesam li sa seljacima odgojen 
i sam (seljak? 

— Nijesi, odvrati Vojača ozbiljno, ako i jesi 
megju nama odrastao, nijesi seljak; starac te 
Milovan drugojačije othranio i naučio. 

— Ne rekoh ti, koja mi korist od toga! Je- 
sam li zato sretniji, što sam više učio? Eno 
oni seoski momci stoje na svom tlu, danas sju- 
tra svoji su gospodari na svome i pod svojim 
krovom, a ja nemam ni pedlja zemlje. Nit 
sam ko, nit se imam nadati čemu! Živim kao 
zvijer u planini, a što će biti poslije —? 

— Ne brini se o budućnost, stala ga miriti 
Vojača; nije li te otac naučio, da se Bog brine 
za zvjerku, a kako ne će za ljude? 

— O Vojačo! opet me sjećaš njegovih nauka! 
Oni su svaki za se lijepi i savršeni, nu mene 
oni sapinju, dave, guše... On mi kazuje: bježi 
pred svijetom, prezri ga, laživ je! — a zar te 
ne mami taj široki bijeli svijet, da ga upoznaš? 
On kazuje: skloni se u se, a tebi žilama teče 
vruća krv i goni te u taj svijet, svaka ti 
mišica drkće, da pokušaš snagu njezinu. On 
govori, da je najbolje samovati daleko od ljudi, 
a onamo srce i duša željni su tih ljudi, da uza 
njih prioneš srcem svojim! Nijesi li nikada 
osjetila želju za čovjekom, koga bi milovala, 
svojim zvala? 

Vojača pogleda plaho, no besvijesno milo u 
mladića i reče tiho i bolnim smiješkom:. 

— Ne znam —, no toliko znam, da ti se 
kod nas više ne svigja; srce te vuče daleko 
od nas. F 

Mladić se časkom trgnu s neobična prizvuka 
u djevojčinim riječima. Pogleda ju pozornije i, 
spazivši onaj bolni izraz na umiljatom mladom 

licu, zgrabi sa nešto za srce i on se zagleda u 
pjeki Ona pak polagano spusti oči, ponešto sme- 
ena s njegova pogleda. Na to on priupi i 
s pritajenim dahom: KEN 

Za bi I ti žalila, da odem? 
— Kako to pitaš, Tomo? nježnim G i 
Kak ? nježnim će priko- 
rom djevojka; ta nijesmo li odrasli kao brat i 
sestra, pa da ne bih žalila? 
— Ali ti nijesi sestra, ti si — A i, 
— Asenet - 
Su Toma, pa porumeni. NU 
M na ga opet pogleda i po drugiput s i 
čudan njegov pogled. |" "=" 
= = Vojačo, prihvati je on naglo za ruku. 
Hage ti si "malo prvo pjevala, da nemaš komu 
da dadeš ovijet, da ti je dragi daleko — preko 
tri gore zelene i preko tri vođe studene — reci 
mi, ko je? Kakav je? Gdje je? 
— SC "a šapnu djevojka prestrašeno. 
— Ne puštam te, dok mi n češ i i 
NRAE o idi ; e rečeš, stisnu ju 
— Ne razumijem te... 
— elmg je Pei dragi? prionu Toma sve jače 
— Nije — daleko, ispent: jevoj i : 
Kiteda i , ispenta djevojka i pro- 
— Nije daleko ? — Ko je onaj, Komu si namije- 
nila svoj evijet? pitaše Toma sve strastvenije 
Vojača lagano dignu plahi pogled i ustavi ga 


\ pun na njegovu licu. Onda skine evijet iza uha 


i pruži mu ga bez riječi, kušajući d i 

svoju ruku iz njegove. \; gerae STT 

A mladić je samo bu i od 
A rno 

privine k sebi. me ; 
— Vojača, živote moi i 

; voti 1.... mrmorio mladić 

Meoae, ljubeći ju žarko u djevojačka usta. 


snažno 

Časom ju uhvati slatka omiljavica, no onda 
se prene i, porumenivši, ote mu se zagrljaju. ' 

.— Što to radiš; Tomo, za Boga? izlane 
smetena i poražena. 

— Što radim? Vjerim te, da mi budeš 
vjerna ljuba, hoćeš li? Uza te bih mogao samo- 
vati i u toj pustoši, ne bi mi došla želja za 
svijetom, da me muči kao do sada. Evo vidiš 
— nastavi i okrene djevojku licem spram 
divna, suncem  obasjana kraja, — još čas 
prije bio sam tako nesretan, tako mi je bilo 
teško na srcu, tako sam bio željan svijeta, da 
sam poželio krila sokolova, da poletim tamo 
preko onih planina, koje mi zatvaraju svijet, 
gdje sam mislio naći sreću, — a je evo nagjoh 
sasvim blizu srcu svomu i držim je svojim 
rukama, grlim je... 

Tako stajahu jedno pored drugoga, gledajući 
niz Ramsku dolinu. 

— Pa nije li i tu krasno živjeti i prebivati? 
tiho prousti' Vojača. Gdje bi svijet mogao biti 
ljepši od ovoga kraja? Ne poju li ptice? Ne 
cvate li cvijeće? Ne romoni li Rama, kao da iz 
nje pjevaju vile? A naša planina — vidi kako 
se gomilaju glavice, pa se zelene... 

Djevojka ispruži ruku i pokaže na gore. 

— Da, tamo iza onih planina, šapnu Toma 
kao kroz živahan san, — tamo je svijet, — 
sjajni tamo blistaju mačevi, viju se perjanice, 
ržu bojni konji... 

— Tomo, uplaši se djevojka s nanovo 
probudjenih mladićevih misli. Toma, sjeti ga 
Vojača, privinuvši mu se bliže, — ovo je naš 
svijet... 

. 

— Jest, dušo slatka, prene se Toma i 
obuhvati je desnicom. Sjetio sam se samo, kad 
mi pokaza onamo dolje, gdje su se prekjučer 
vratili vojnici okolo Prozora... Ali moj je svijet 
tu — uza te. 

Najedanput se djevojka prenu od nenadane 
misli i otkinuvši se od mladića, reče plaho : 

— Ali Tomo, hoće li otac Milovan dopustiti, 
da se uzmemo? Ta znaš, kako je vazda govorio, 
da je grijeh ženiti se. Ako ti uskrati ? 

— Ne boj mi se, dušo, mirio je Toma, jedno 
mi mora pustiti. Ne pušta me u svijet, ali 
dopustiće mi — ljubav. Pa na posljetku i on je 
imao negda — ljubu svoju, moju majku. 

— Nego sad moram da pogjem ocu Milo- 
vanu, sjeti se djevojka, pa uprti vrećicu s braš- 
nom i obje košulje. Već je kasno, pa će me 
karati mati, što sam tako dugo dangubila. 

— U njega je gost, starac Gojak, reče Toma 
pomažući djevojci, što svako proljeće dolazi u 
ovaj kraj. . 

— A kad "je došao? upita djevojka ne- 
odlučno. i 

— Noćas, ne znam u koje doba, tek su se 
još dugo u noći razgovarali pred kućom. 

— Ako je tako, onda ne idem gore, reče 
Vojača, i pruži momku svežnjić; odnesi ti sam, 
ili ću drugiput. 

— Daj, i hvala! odvrati mladić i htjednu još 
jednom da zagrli djevojku. Ali mu se ona vješto 
ugnu i smiješeći se milo, reče tiho: 

— S Bogom, Tomo. 

No on je ustavi raznježenim pogledom i 
zapita :- 

— Hoćeš li, da pogjem s tobom? 

— Nemoj, Tomo, pruži mu djevojka ruku, 
nemoj zbog majke.... 

— A ti mi bar reci, kada li ću te opet 
vidjeti! 

Ali djevojka se otkinu i lakonogo kao 
vjeverica poskoči niz goru, pa zapjeva zvonko i 
slatko: 

Ah, moj ev'jete rumeni, 
Rano li mi procvate, 

Rosa te okupala, 

A za gorom čarnom, 
Sjutra zorom ranom. ., 
Sjutra zorom rano... om... 


Mladić stojaše još neko vrijeme gledajući za 
djevojkom, dok je nije nestalo za guštarom i 
dok joj se čulo grlo. Onda pokupi knjigu i 
svježanj te se uputi polako uzbrdo. 


IV. 


Dvadeset od prilike godina prije početka 
ove pripovijesti, stignu za burne noći u kasnoj 
jeseni putnik sa novorogjenčetom u naramku 
u bogomilsko seoce pod Radušom u Rami. 
Kiša i led pljuštahu izmjenice potocima iz crnih 
oblačina, kao da se nebo prolomilo. Divlje 
svjetlucanje munja presjecalo mrklu noć, a sa 
Raduše orio se grom za gromom, goneći se 
kao paklena vojska i odbijajući se užasnim 
lomotanjem po izokolnim planinama, da bi iza 
svakoga tutnja i sama zemlja kao od groze 
zastenjala. Vjetar i bura šibali i tresli drve- 

ćem, nemilice kidajući granje i čupajući stabla. 
S užasnim zavijanjem i fijukom spuštao se vi- 
hop na mahove niz planinu, da obori sve, što 
mu se na put desilo, zadijevajući i o tanku 
daščaru, : koja se zgurila podno same planine 
sama i daleko od ostalih naselja. Tu se kao 
zaplašena ptičica šćućurila pod gorom, koja ju 
donekle branila bar od bure. U toj zabitnoj 
kući na kraju seoceta življaše čestit seljak, 
Vojko Mrkonjić, sa svojom mladom ženom Ne- 
žom. Zivljahu mirno i spokojno, daleko: od 
svjetske buke i razdora, koji je onda vladao 
svom Bosnom i drmao njome u temeljima. 

Bosna bijaše od pamtivijeka krvavo razbo- 
jište, na kom se borile i domaće nesložne 
stranke i strane vojske, koje su vazda znale 
za se ujagmiti masniji komad. Ti bojevi, koji su 
se svednevice ponavljali, tlačili su jadnog se- 
ljaka, koji bi u strahu zagrizao u onaj mali 
zalogaj hljeba, što ga je svojim znojem i teškim 
žuljevima sticao, i koji mu tolikoput zavidna 
il zlobna ruka otimala ispred ustiju. 

Eto se bješe gotovo navršilo petnaest g0- 
dina, što se u Bosni otimahu dva kralja — 
Ostoja i Tvrtko, za krunu, a taj domaći razdor, 
što ga rodi nesloga u zemlji, potpirivahu još i 


susjedne države — Ugarska, Dubrovnik, Vene- 
cija — ne bi li u onom beskrajnom metežu iz- 


vukle što veću korist. Bijaše doista i vlastele, 
koji osjećahu, da taj razdor mora da goni bez- 
uvjetno k rasulu, da se njime najviše koristuje 
Osmanlija, koji je stupio već jednom nogom 
na bosansko tle, ali ona ratnička strast, 
koja je -harala Bosnom kao neka pošast, 

ne dadne narodu, da se osvijesti i da upozna 
blizu pogibao. 

Razdor se već bio u toliko raspirio, da su 
Dubrovčani, koji su i tu crpli u svoju korist, 
javili ugarskoj kraljici Barbari, da je ,,Bosna 
sva opustošena i da vlastela rade na megju- 
sobnu propast svoju... 

Ramski kraj doduše nije mnogo patio od 
tih razmirica, ali ipak prodirahu i ovamo gla- 
sovi, koji uznemirivahu mirna seljaka, da se 
mogao pobojavati, te bi taj pokolj mogao i 
ovamo da dopre. Cas se čulo, kako Osmanlije 
napreduju sve više prema srcu Bosne, čas se 
nagoviještalo, da će opet niza Bosnu prodrijeti 
ugarska vojska, da brani svoga štićenika 
Tvrtka. Onda se opet pronio glas, da je Ostoja 
sa svojim slugom Dragišom Dinjičićem pobjegao 
na zapad, pa se nagagjalo, da se krije u Du- 
brovniku. Nekoliko mjeseci iza toga opet se 
govorilo, da se Ostoja izmirio sa Pavlovićima i 
Radivojevićima te se vratio u Bosnu, ali da 
je naglo obolio i da leži negdje u Humu na 
umoru. 

Nije čudo, da je u tako burno doba svaki 
starješina pred mrak pomno zatvarao vrata 
svoje kuće, da ga preko noći ne zateče nena- 
dana koja groza. I Vojko Mrkonjić pritvorio 
one kišne večeri dobro kućna vrata te ih utvr- 
dio dvostrukim  brvnom, a onda sio kraj 
ognjišta uza svoju ženu Nežu, koja je sjedjela 
s preslicom i vretenom, predući tanku žicu a 
zabavljena tužnim mislima, jedva i slušajući, kako 
se vani raspojasala bura i užestilo nevrijeme. 
Katkada bi zastala u svom poslu, te bi uzdah- 

nuvši otrla kriomice suzicu, koja se potajice 
potkrala ispod vjeda — žalila je za jedinkom 
sinom, koji joj jučer umro u povojima. 

I Vojko bijaše snuždđen i buljio je preda se u 
ognjište, prevrćući samo katkad nogom glavnje, 
da se bolje zažare. 

I opet se maši Neža rukom, da otare tihu 
suzu, koja joj navrela na oko od tuge za onim 
djetešcem, komu nesmiljena kiša natapa sitni 
grobak za kućom, kad odjednoć dignu glavu i 
stane slušati. Bilo joj kao da čuje tiho djetinje 
jecanje. 

I ne znajući što radi, nagne se nad zipku, 
nu ugledav je praznu, uzdahnu i klonu na 
svoje mjesto. ; 

Domala začu jasnije isti pridušeni plač dje- 
tinji. ' 

— Bože, što je to? prepa se. Da nije utvora 
kaka, ili možda ćuk, koji na nesreću sluti?! 

Ona se privi uz muža, te mu šapnu drhtavim 
glasom: 

— Vojko! Nešto se čuje pred kućom — 
kao da dijete plače. Što bi to moglo biti za 
Boga? 

— Sta je? prenu se Vojak kao iza sna; ja 
ništa ne čujem. 

— Ta slušaj — evo zaplaka opet! — ispenta 
Neža. 

— Biti će vjetar! stade ju miriti muž. 

— Ha evo opet, šapnu žena. 

Na to se i on uspravi: 

— Istina, ko da plače dijete; idem da vidim, 
što je, i ustane pa se u mraku uputi k pro- 
zoru izbe. 

— Ne otvaraj, tako ti sunca, Vojko! zabrinu 
se Neža. Pitaj samo kroz režak — Bog zna — 
da nije kakav duh ili utvara, da nas Bog 
očuva! 

Voiko malo pritvori kapak i zapita: 

— Ko je božji? 

Iznajprije gluhi mir i duboki mrak. Čdesk 
pričeka, u to i opet sasvim razgovijetno zacvili 
dijete: 

— Ko je božji? ponovi on, ali nehotice Za- 
drhta i on od groze li, od zime li? 

— Ako Boga znate, smilujte se čjetotii. 
umrije mi od gladi i studeni, odgovori muklo 
hrapavo muško grlo. 

— Ko si božji i otkuda si? upita Vojak 
opet. 

— Nesretnik, odvrati ono muško grlo, smi- 
lujte se jadnome djetetu. 

U to se i Neža podigla i iderosala luč. 

— Dijgte.. . gladno, jadno, umrijeće na toj 
studeni... šaptaše i sjeti se svoga sinka, kojega 
tamo hladna zemlja krije. 

— Otvori, Vojko, reče odlučno mužu, a kad 
ju on, skanjivajuć se posluša te otvori vrata, 
ugledaše u mraku visoka krupna muža prosije- 
djele već kose, a lica upala i blijeda, kao da 
ga život ostavio. U dugoj crnoj haljini, kakovu 
nošahu starci i gosti bogumilski zamotao malo 
sitno djetešce, te ga pritisnuo uz grudi, da ga 
zaštiti od bure i nevremena. 

Čim svjetlo luči panu na dijete, ono opet 
zajeca, a Neža, ne mogavši obuzdati svojih osje- 
ćaja, uze dijete u naramak i privine ga na pune 
grudi, da ga ogrije. 

To joj se dijete činjaše u taj čas darom ne- 
beskim, poslanim da joj utiša tugu. 

Dok je Neža prinijela dijete k ognjištu, da 
ga ogrije i da ga povije u tople povoje, nugjaše 
Vojko stranca, da ugje u kuću. Nu ovaj mu 
mahnu rukom i reče: 

— Nijesam dostojan da pregjem prag, gdje 
živu ljudi mirna srca! 

— Ta hajde u kuću, božji čovječe, da ogriješ 
smrzle žile. 

"No putnik, koji se jedva na nogama držao, 
odgovori muklo: 

— Pusti me, ja ću ovdje noćiti. I klonu pod 
strehom, da noći na onoj buri. 

Vojko osjećaše, da mu je zaludu govoriti 
stranomu neobičnomu čovjeku, ali da mu bar 
donekle posluži, iznese mu toplu pokrivku, koja 
će ga bar braniti od zime. 

Stranac mu zahvali tek pogledom i Vojko 
ugje u kuću, zatvorivši opet vrata. 

— Ne će nikako u kuću, govoraše Neži, a 
kako se čini, gost je, naše vjere. 

Neža i ne slušaše, već držaše na grudima 
tugje dijete i živo zakucalim srcem nasluški- 
vaše, hoće li primiti hranu, kojom joj ne bi 
sugjeno da othrani rogjeno si čedo. 

Pod brižljivom njegom Neže brzo se oporavilo 
dijete, a kad osjeti vrelu grud pomajke, za čas je 
prestalo jecati i širom otvori krupne modre oči. 

— Vidi, Vojko, čudila se Neža, ta to je gos- 
podski sinak. Gle, zlatne li kosice, pa bijela 
lišea, pa kako je mekljasto i debeljkavo ! Mora da 
je iste dobi s našim mrtvim angjelkom. Nego 
gladno je, slatko moje; vidi samo kako traži! 

I uze ga, pa ga nahrani. I dok je dijete si- 
salo, upita muža, koji je zamišljeno gledao u 
svoju ženu i u nenadanoga posinka: 

— Pa šta; je si I? pitao, otkuda je starac za- 
lutao s tako malim djetetom u to kasno doba 
noći? Je I njegovo? A gdje mu je mati? 

— A valjda sam ga i pitao! odgovori Vojak. 


Bit! će da mu popališe dvor — kad veliš da je 
čedo gospodsko, a i on mi se ne čini kao prost 
čovjek —, pa se dao na bijeg ispred dušmana 


— šta ti ja znam? Ta biva toga svaki dan. 

— Gle, zaspalo je! poveseli se mlada žena i 
oprezno smjesti tugje dijete u zipku. — Bit? će 
mu toplije, reče zadovoljno, pošto ga je pokrila 
toplim dušekom. 

Onda utrnuše luč i legoše na počinak. Za- 
vlada mir u kući. Samo oko kuće zavijala i 
lomatala bijesna bura, gonili se vjetrovi kao 
divlja vojska bijesova,  odjekujući užasnom 
lomljavinom planinskim klancima i gudurama. 
K tomu je Rama šumjela sve to jače i bješnje, 
kao da iz nje buči čitav pakao zlih duhova. 

. Bješe strašna noć, koju Podradušani još dugo 
pamćahu, jer je one noći Rama toliko nabujala, 
da je svu dolinu pretvorila u jedno ogromno 
jezero. Mutni valovi valjahu se niz dć u Ne- 
retvu, harajući još ono što je bura poštedjela. 
Sastaše se vali Rame sa Neretvom i zajedno 
ujačani jurahu do Bišća. Tu na utoku Bune u 
Neretvu poplaviše i jednu osamljenu kuću, a 
kad se sjutradan voda razišla, nagjoše susjedni 
kmetovi u njoj mrtvo tijelo kralja bosanskoga 
Ostoje, a do njega nepoznatu umorenu ženu. 


= 

Kad se Vojak sjutradan zorom dignu, da 
prigleda za nenadanim noćnim polaznikom, ne 
nagje više stranca pred kućom. 

=— Ode bez traga i ostavi nam dijete na 
vratu! reče vrativši se u kuću. , : 

— Pa šta zato? Imaćemo bar dijete, za- 
mjenu našemu sinku, utješi ga žena. Tugje na- 
hodče vazda sreću nosi. Vidi, kako je krasno, 
kako se smješka..! ; 

Treći dan pred veče iznenada osvane stranac 
u suton kao duh pred Vojakom, kad je ovaj 
upravo pošao da prije počinka prigleda oko 
kuće. Vojak se trgnu, ali ga odmah po bogu- 


milskom običaju zamoli za blagoslov. Stranac 


ga najprije pogleda u čudu, kao da ga ne ra- 
zumije, no onda se dosjeti i položi mu umornom 
kretnjom obje ruke na ramena. 

Vojak mu na to ponudi u kuću, ali starac 
odbi i zaište dijete. 

— A kamo ćeš s njime? upita Vojak. 

— U planinu, odgovori osječito starac. 

Seljak, koji je jedva dočekao taj strančev od- 
govor, ugje u kuću i reče ženi, da poda dijete 
starcu. 

No žena, -vještija oko djece, htjede znati, 
kamo će s djetetom i ko li će ga hraniti. Ta što 
će muškarac, k tomu star čovjek, da počne sam 
sa naprščetom u planini? 

I sa malo riječi sazna Neža, da je starac 
gore pod stijenom načinio kolibu od granja, pa 
se nakanio nastaniti ondje s djetetom. 

Nu Neža ni da čuje o tome. Za ono malo 
dana zavoljela je strano dijete pa zamoli stranca, 
da joj ga ostavi bar tako dugo, dok se ne od- 

bije od prsiju. Stranac, videći da je Nežina 
ponuda jedini spas djetetu, koje bi bez mate- 
rinske hrane jedva poživjelo, privoli napokon 
i ode u planinu. Onda ga ne vidješe mjesec dana u 
dolini. 

Vojak se nekolikoput popeo uz goru, da 
obagje starca i da mu štogod pomogne. Jedva 
nagje u pristranku kolibicu, što ju je stranac 
načinio, a više kolibice na vrhu litice ugleda 
samoga starca, gdje posut prahom kleči licem 
obrnut k istoku, te se skrušeno moli, bijući se 
u prsa. Ovaj slomljeni starac, što se pred ve- 
likim Bogom toliko ponizio, učini se priprostomu 
seljaku čas kao velik grješnik, čas kao svetac. 
Kad se Vojak vratio u selo i pričao ljudima, 
kako je našao stranca, raznio se u brzo glas, 
da se u njihovu kraju nastanio pobožan kršća- 
nin, koji živi samo o molitvi i postu. Domalo 
dolažahu seljaci K njemu, da ih blagosilja i 
pouči u vjeri. I divljahu mu se još većma, što 
je bio .ponizan i skrušen, govoreći da je grješnik 
i nevrijedan blagosiljati ih, jer sam treba božje 
milosti i blagoslova. No uz to umio je tako 
krasno govoriti o božjoj pravdi, o ispraznosti 
svijeta, o strahoti grijeha, da bi svak otišao 
razboljen u svom srcu. Silazio nije nikada u 
selo. Samo jednom ga zadugo nestalo, niko 
nije znao kamo. A kad se opet vratio, donio je 
sa sobom sanduk, a koliko ljudi vidješe, bio je 
pun knjiga. 

Odsada dolažaše puk još češće pod Radušu, 
da sluša pustinjaka, kako čita evangjelje. I do- 
mala ga zavolješe kao oca i zvahu ga ocem 
Milovanom. Načiniše mu čvršću kolibu od da- 

saka, jer se primicala zima, koja je u tom 
kršnom kraju britka i burna. 

Megjutim je mali Toma — kako su Vojak i 
Neža krstili svoga nahranka — lijepo napredo- 
vao. Pomajka ga tako zavoljela, da je sve stre- 
pila, e bi joj ga otac mogao jednom oteti. Pa 
kad joj se za koju godinu narodi kćerčica, nije 
jenjala njezina ljubav spram nahočeta. 

Pustinjak megjutim kanda nije više ni mario 
za dijete, pa se hranitelji čudili, što niti pita 
za nj, niti dolazi, da ga vidi. 

Tako progjoše godine. Kad je Toma stao na 
noge i slobodnije prohodao uza svoju sestricu 
Vojaču, odvede Vojak oba djeteta prviput u 
planinu, da ih otac Milovan blagoslovi. Starac 
ugledavši muško dijete, osta čas kao okamenjen 
— od čuda li? od prepasti? — Prviput, što se 
ovamo sklonio, umalo što ne izgubi vlast nad 
sobom, te golemim naporom jedva zatomi provalu 
silnih čuvstava. To lice, te modre očice bijahu 
mu muka i prikor. Pa ipak ne vrati više dje- 
teta njegovim hranjenicima. Od ovoga časa ne 
puštaše ga više od sebe, koliko ga i molili 
Vojak i Neža. Jedino im je dopuštao, da mu 
nose mlijeka i da ga kadgod povedu k sebi, 
ili da mu dovedu Vojaču za društvo. 

Cudno bijaše vladanje pustinjakovo spram 
djeteta. Bdio je vjerno nad njim, nu neopazice 
i kao kriomice. Nikada dijete ne osjeti milo- 
vanja očeve ruke. Nu šta zato? Ono ga lijepo 
božije sunce grijalo, blago ga povjetarce mi- 
lovalo, zimske bure očeličiše mu i otvrdnuše 
mlada uda, a ona ubava priroda bijaše mu 
mati i otac, milujući i karajući dijete svoje, 

kao i svaki ini zemaljski stvor. Samo kad bi 
dijete, umorno od dnevne igre po planini, palo 
na svoju. posteljicu, sjedao bi starac za krevet 
djeteta i zanosio se u teške i bolne misli, dok 
mu niz obraze ne bi potekle gorke suze. 

Tako rastijahu djeca: gore Toma, dolje Vo- 
jača. Kako je Vojača stala na snagu, pa povela 
dvije tri koze na pašu s drugom seoskom dje- 
com, s njima bi se našao i Toma,. te bi djeca 
zajedno provodila igre. A kad bi. Neža dospjela 
od posla, pričala bi Tomi i Vojači, a sve to 
bijahu krasne priče, i niko ih ne mogaše tako 
dobro upamtiti kao Toma. Samo kad je zima 
nastupila, nastade nemilo vrijeme za djecu. 
Onda je snijeg zasuo goru i stazu, i ne mogaše 
jedno do drugoga. Toma se učio s ocem osku- 
dijevati tjelesno i napredovati duševno. Starac 
je Milovan malo govorio, ali što je govorio, 
bijaše čisto i poučljivo, kao zlato. Pa kad mu 
se dječak učinio dosta dospjelim, nauči ga či- 
tati i pisati, i time dobiše dječakove misli sa- 
svim drugi pravac. Svake godine jedanput ne- 
stalo bi pustinjaka na mjesec dana, i vraćao 
se svakiput s jednom ili s dvije knjige natrag. 
Za to vrijeme Toma je najviše prebivao u do- 
lini, kod svojih hranitelja. Poslije, kad je starcu 
Milovanu počela klonuti snaga i nije više mo- 
gao na svoj svakogodišnji put, stao je sa sva- 
kim proljećem dolaziti učitelj, koji bi oko sebe 
sakupljao vjernike, učeći ih, a prebivao je kod 
starca Milovana, s kojim bi dugo i dugo raz- 
govarao, — 0 čem? — to niko nije znao. Pred 
tom se tajnom s poštovanjem uklanjala svaka 
radoznalost i onako malorjeka puka. 

Otac Milovan bivao je od godine do godine 
kroći i bogodušniji. Blage riječi, dobrostivo i 
prijazno svjetovanje ovladalo je svakoga, ko se 
njemu uticaše s kakvom nevoljom. K tomu 
djelovaše na narod, pored tajne, koja ga oba- 
vijala, još i ona časna starost i moćna ličnost, 
te se je vremenom zamijenilo vjerovanje u njegov 
visoki rod sa vjerovanjem u njegovu svetost, pak 
se ljudi tako i prestali čuditi, da čovjek, koji je 
nekada možda bio vičan raskošnu životu, može 
da ustraje u trapnji i oskudici kao starac Mi- 
lovan, koji je u tome daleko nadmašio i onako 
trijezno i ubogo življenje bogumila. 1 čobani, 
koji dan na dan vigjahu starca, gdje se pred 
zoru, sagnut, zguren penje na vrh brda više 
svoje kolibe i tu se u dubokoj molitvi smotan 
klanjaše Bogu, teško da bi se dosjetili, da je 
ta molitva, ta gorljivost, ona trapnja stijela, 
ono oskudijevanje najpotrebnijega, jedino uspjeh 
teških borba i patnja duševnih i ništa drugo 
do krvava pokora za jedan jedini golemi 
grijeh..... 


Uz ovakova oca stane Toma i na momačku 
snagu. 
Jednom, — bijaše prošle jeseni — vratiše se 


dva starija njegova vršnjaka kući sa vojske. 
Kastelan ih ramski neke godine namamio pri- 
čanjem o blagu i slavi, što se u ratu stiče, 
te se oni odbiše od svojih polja i stada. i odoše 
na žalost roditelja u vojsku Jurja Vojsalića, 
koji je zavojštio na moćnoga velmožu Sandalja 
Hranića. 

Na povratku, ako na bojištu i nijesu našli 
ono,. što su očekivali, ocrtaše vojnički život 
tako živim bojama, da se Toma sav izgubio. 
Sjetio se onih junaka, 0 kojima je čitao u jednoj 
od očevih knjiga, i uvjerio se, da to nijesu priče, 
već da ima živih ljudi, koji na bojištu stiču 
slavu i domažu se moći, te bi zavladali naro- 
dima i zemljama, kao nekoć oni silni imperatori 
rimski. Tako se u njem rodi želja, koja obu- 
zima svakoga mladića u njegovim godinama — 
želja za svijetom, za slobodom. 

I odvažio se Toma, te stupio prviput u ži- 
votu s izravnom željom pred oca svoga: da ga 
pusti na vojsku. 

Šta je to bilo? Kakva je to nova sila? 

Sin mu hoće u svijet — osjeća tjeskobu — 
hoće da razapne mlada krila! A on, starac —? 
Zar ga nije dvadeset godina učio, da je svijet 
nevjeran i laživ, da mu treba uklanjati se, jer 
je grješan i zamamljiv i da treba raditi samo 
o jednome: da nagješ mir duši i spas na dru- 
gome svijetu? Otkud da dijete znade za svijet, za 
onaj svijet, koji je starcu zadao tako užasnu 
bol, s koje još pati, svijet, koji ga  preva- 
rio, koji mu izranio dušu, i kojega mrzi iz 
dna duše, kao začetnika svega zla, — kao zlo 
samo ? 

Ta sinovljeva želja, otkad se sakrio u ovu 
zabit, prvom prodrma Milovana, te mu uzmuti 
jedva stečeni duševni mir. Taj drijemež svijesti 
— duševnim se pokojom ne može nazvati — 
što ga je u dvadeset godina teškoga prega- 
ranja i pokore stekao, isčeznu jednim trenom, 
a starcu se stvore pred dušom s užasnom jas- 

noćom one grozne sablasti, koje je ganjao mo- 
litvom od sebe. Zar nije dosele dosta trpio? 
Zar se Bog tako teško pomiruje? Ovo dijete, 
koliko li ga nije ljubio svom očinskom ljubavi 
sve te godine! Ljubio ga onom nježnošću, koja 
u isti mah veseli i boli, koja 'ga je strastve- 
nom _ željom gonila, da to dijete privine na 
izmučene grudi, da ga izljubi i u nj pretoči 
dušu svoju — i koga se nikada u životu ne 
Motače ni rukama ni usnama. Kada se mladi 
Toma nekoć Neži hvatao o skutove, te bi ga 
uzela u naramak da ga miluje, strastveno bi 
mu se srce zgrčilo — ta on ga ne smije oteti 
tugjem zagrljaju, da ga uza se privine! — — 

Pustinjak spuštaše se sporim koracima niz 
brdo, edje je obično molio, da prigleda za svo- 
jim gostom. Kad sjede do njega, reče teškim, 
nu odlučnim glasom: 

— Brate, razmislio sam, i mislim, da mi 

valja učiniti Tomi i tebi na volju. Neka ide za 
srećom, da me ne proklinje! 
, Gojak se na te riječi toliko obradovao, da 
je zaboravio i na svoj svećenički stalež, koji 
se i. onako opirao cijeloj njegovoj vanjštini. 
Skoči na noge, kao za mlagjih dana, prihvati 
obje ruke pustinjakove, te ih živo stisne. 

— Baš ti hvala, brate Milovane! Evo, — sam 
te Bog nadahnuo. Ali eto Tome gdje dolazi, — 
da mu odmah kažemo? ' 


_— Nemoj još, — branio mu pustinjak. Daj 
mi vremena, da ga pripravim —- ta istom si- 
noć mu odbih. Pa onda — koliko mu valja 


reći!? A i tebi bih nešto rekao:, Ako sam ga 
skrivao dosele u ovaj zakutak, nijesam to či- 

nio rad sebe sama, već radi njega. Zar bi 
njemu nejaku bila sigurna glava u svijetu? 
Zar na nj ne vreba ste opasnih neprijatelja? 
Nego sada, gdje je ponarastao, mislim da je 
dorastao, da se sam brani — — — 

U to stiže Toma. Skrstiv tetke na prsima, 
pristupi gostu i reče: 

— Blagoslovi, oče! 

Gojak se digne, položi momku obje ruke na 
ramena i reče s nekim zanosom: 

— Bog te blagosovio gospodaru! 

Toma začugjeno pogleda gosta, no ne re- 
kavši ni riječi, pogje u kolibu da spremi da- 
rove. , 

"— Baš vrstan momak, šapne Gojak, gle- 
dajući za njim. Bio bi dostojan i krune! 

Samo što krune žuljaju čelo! oporo će 
Milovan. ' 

Toma se megjutim dao na spremanje ručka 
za gosta. Dok je mladić na niskom ognjištu 
naložio vatru i priredio ono malo, što treba, da 
se zgotovi mrka ražena kaša, pripovijedao je 
Gojak o dogagjajima u svijetu, a namjerice je 
govorio glasno, da ga i Toma čuje, dok je 
Milovan zamišljeno slušao, a samo katkad usuo 
koju sumornu. 

— 0j Bosno ponosna! poče Gojak, tužna li 
mi osta! Gdje su sretni dani Kulina bana, kud 
nam osta slava silnoga kralja Tvrtka?  Pro- 
gjoše, samo im se uspomena znade, a mjesto 
naprijed, ide sve na gore! S jedne nas strane 
bije Osmanlija, a vlastela mjesto da mu okrenu 
junačke prsi, kolju se megju sobom, koji će 
koga nadjačati, ma da znadu, da se ne će 

dugo naužiti vlasti. A kralj Tvrtko? Tugi je 
skutonoša; klanja se Ugrinu, koji se polakomio 
za Bosnom... Nu sve se bojim, doći će još 
crnji dani. Ti valjda znaš, oče Milovane, da 
se Tvrtko vratio iz Ugarske? 

— Ne znam, odvrati starac; to je prvo, što 
čujem. I vrijeme je već da se vrati; tri godine 
povlači se van zemlje! 

— Što je i mogao drugo da učini — slegne 
Gojak ramenima, — gdje je napokon i onako 
ostao bez zemlje i pristaša? Sve se bilo podiglo 
proti njemu. Ovamo mu je opasan protivnik 
knez Radivoj, od kojega se s mukom brani 
već evo od neke godine, a onamo mrštio se 
Sandalj Hranić, i onako već od krunisanja 
Tvrtkova silniji i ugledniji od istoga kralja, 
osobito otkad stupi po ženi Jeleni u rod sa 
srpskim despotom. Za kralja nije ni pitao, a 
otkad ga naslijedi Stjepan Vukčić, biva Sve 
veći razdor, koji narod cijepa. Zahumljane otu- 
gjio je taj silnik od svojih bosanskih supleme- 
nika, pa ako još i ne smije da segne za Tvrt- 
kovom krunom, sva je prilika, da će danas ili 
sjutra ocijepiti južnu Bosnu od Boke do Ivan- 
planine i nametnuti joj se za gospodara. A kad 
valja cijepati Bosnu, naći će pomoćnika na sve 
strane — u padišaha, u Dubrovniku, u Vene- 
ciji i Budimu. Sve se bojim, da će, dok se 
Tvrtković = ulaguje Ugrima, a knez Radivoj 
Osmanlijama, Stefan Vukčić pokušati, da mjesto 
trošnoga plemena Kotromanovića, uzvisi na 
prijesto Kosačinu = lozu, jer je lukaviji od 
obojice, te se u isti čas klanja i Žigmundu i 
Osmanliji. 

— A Radivoj? maknu se Milovan i pogleda 
Gojka. 

—. Radivoj? mahne ovaj rukom. i nastavi 
glasnije, .— Radivoj istina doduše, još se drži, 
ali samo s pomoću Osmanlija; ali što bijaše 
dobrih Bošnjana, koji uza nj pristajahu, ne će 
mu oprostiti, što se ne uzdaje toliko u svoje 
pravo i u pomoć naroda, koliko u Osmanlije, 
kojima je otvorio put u Bosnu. 

— Ta još nijesmo tako nisko spali, da se 
klanjamo kralju, koji ne će da vlada po milosti 
božjoj, već po milosti sultana! 

— Ako dogje do izbora, ne znam, koga će 
zapasti kruna, ali znadem, da Tvrtko Tvrtković 
ne će dugo kraljevati. Ta nedavno izdao je i 
povelju, kojom prima Franjevce i sve njihove 
samostane u rusagu bosanskom u svoju zaštitu. 

— Ha! zar se drznuo, da dira i u vjeru našu ? 
To mu lje ne će uspjeti, dok sam ja na životu! 
planu starac Milovan neobičnim gnjevom, da se 
Tomo, Koji je odavno već napeto slušao, u čudu 
okrenuo spram oca svoga. 

— Nesamo da je učinio, potvrdi Gojko za- 
dovoljan s uspjehom svojih riječi — već se vide 
i posljedice te naredbe. Kad se ono vratio iz 
Stonog Biograda protovistijar Restoje sa Jurjem 
Dragičevićem, stadoše goniti kršćane iz svoje 
oblasti. 

— A zar će bogumilska vlastela to mirno 
trpjeti? upita Milovan. . 

— Milo nije nikomu, nastavi Gojak; svak 
osjeća, da valja nešto učiniti, ali, treba vogja, Koji 
će ih složiti, koji će ih: voditi. Svak osjeća, da 
to mora biti junak, koji ljubi svoju domovinu, 

koji se o nju još nije ogriješio, koji se još nije 
nikomu tugjemu klanjao. Svak osjeća, da mu 
ta svojstva fale, pak se i ne ističe, već čeka 
tromo izbavitelja, komu se nada. 

— A držiš li, da je došlo vrijeme tomu iz- 
bavitelju? upita Milovan. 

— Taj izbavitelj, nastavi Gojak i ne odgo- 
varajući na to pitanje, morao bi biti čovjek bez 
prikora, junačka srca, snažne mišice, koji bi 
imao zakonito pravo na krunu, pa da spase 
zemlju od rasula. 

Gojak zašuti, a starac Milovan zamisli se u 
duboke misli. Prenuv se, prihvati riječ: — A zar 
se ti zbilja nadaš uspjehu, da se i nagje ona 
ruka, koja je kader složiti i ujediniti svu Bosnu?! 
Zar će moći Bosna odoljeti ma i samomu 
Osmanliji ? 

— Ne će odoljeti sama svojom snagom, ali 
s pomoću država, koje treba da se više boje os- 
manlijske sile, nego sama Bosna. Bosna je siro- 
mašna zemlja, u njoj ne će osvajači naći mnogo. 
blaga, ali ona leži na pragu, preko koga se 
prelazi u bogate zemlje. Eno bogatih gradova 
na obali morskoj od Dubrovnika do Venecije, 
eno Hrvatske, pa Madžarske, eno Rima i car- 
skog Beča, svuda tamo Osmanlijama vodi. put 
preko Bosne. Padne li Bosna, izgubiće slobodu, ali 
kralj će Žigmund izgubiti vlast i silno bogastvo, 
primorski će gradovi izgubiti svoju trgovinu i 
promet, koji im donosi silna blaga, rimski.papa 
izgubiće više no svi drugi, naime vlast, S 


"gospoduje nad kraljevima. 


Ja ti kažem, dogje li do opasnosti a digne li se 
samo Bosna, svi će joj i bez molbe priteći u pomoć. 

— A recimo, da se zbudne tako, da suzbiju 
Osmanlije, da ih protjeraju sa naših megja, — hoće 
li se ti pomoćnici mirno vratiti svojoj kući, ili će 
se nametnuti gospodarima, možda gorim nego 
su i same Osmanlije?... upita Milovan. 

— Sto će onda biti, ne znam. Ja samo znam, 
da se valja čuvati najprije najbliže opasnosti, a 
onda će Bog dalje pomagati. 

Starac Milovan, videći da se taj razvovor 
oduljio, a ne vodi cilju, prekinu ga naglo. 

— Eto vidiš, u božjoj je ruci i početak i 
svršetak, a ludo je, da se mi slabi ljudi 
miješamo u nešto, čime vlada svemožna božja 
volja. S toga nam i vjera brani, da se miješamo 
u svjetske poslove. Do nas je da se Bogu 
molimo, da narod od svjetskih briga uzdižemo 
k nebu, a svjetske razmirice neka razmrsuju oni, 
koji su toliko slijepi, te misle da su toma zvani. 

Poslije kratka mučaljiva objeda osamio se 
opet Milovan kao obično, a Gojko pogje da se 
prošeće šumom. Toma odšulja se polako za 
gostom, pak dostignuv ga, poče plaho: 

— Oče Gojko, da te nešto pitam. 

— Govori, sinko, bodrio ga Gojak. 

— Ti si govorio, da Bosna treba snažne 
ruke, koja bi joj pomogla. Eto i u mene dvije 
ruke, bi li mogle poslužiti domovini? 

I Toma pokazav starcu desnicu, porumeni 
pa se smete. 

— Istina, stade se ispričavati, slabe su još i 
ničemu : nijesu dosad vikle, ali sviknuće se; 
ojačaće mi! 

_' Gojak tronut položi mladiću ruku na rame 
i reče: 

— Tako valja, sinko. Budi vazda spreman, 
kad ti domovina zaište tvoju pomoć, da joj 
žrtvuješ i ruku i krv i život i sreću. No zato 
ipak tek onda pogji za tim pozivom, kad ti 
dopusti tvoj otac. Očeva volja — božja volja. 
To ne zaboravi, sinko! — 

Drugo jutro, prije nego što Gojak ostavi 
pustinjakovu kolibu, imao je još odulji razgovor 
sa svojim gostoprimcem. Pošto je Milovan morao 
da Gojaku rukom potvrdi jučerašnje obećanje, 
upita. ga nešto Milovan neodlučno i nesigurno: 

— A kako da ga opremimo? Ja sam ne- 
vješt tome. 

— To ti sve samo meni prepusti, brzo će 
Gojak. Sakupiću mu četu, sve da će u početku 
i biti samo četica; da naraste, biće njegova 
briga. I ti možeš svoju da učiniš megju vjerni- 
cima, pa još večeras možeš početi; prikaži im 
pogibao od Osmanlija, i brzo će se sakupiti momci 
oko sina uglednoga krstjanina. Novci su u 
mene još netaknuti; kako si mi ih predao pred 
— no ti već znaš, kada; ja u njih nijesam 
dirao. Odijelo i oružje nabaviće Radovan, on 
se u te stvari najbolje razumije. Sve ostalo u 
ruci je božjoj i tvoga — našega Tome. 

— Moga Tome — a kako još dugo? prousti 
starac s nenadanom boli u glasu. Gojio sam 
ga, čuvao od svijeta, a sad da ga sam bacim 
u nezasitno ždrijelo te nemani! 

— Smiri se, brate! ta bio si vazda čitava 
ljudina, a kad valja prinositi žrtvu, valja to 
činiti vedra lica. 

— Pravo imaš i hvala ti, brate! reče Milo- 
van i pruži gostu ruku na rastanku. Osvijestio 

si me. Za druge valja živjeti, a ne za sebe 
za. svoje boli. 
Na to se rastanu oba dedi." 


VI. 


Po Gojkovu odlasku osta starac Milovan 
veoma zamišljen. Sve jednako raspredao je u 
mislima, na koji bi način saopćio Tomi svoju 
promijenjenu volju. Nije mu bilo milo poreći, 
što je jednom rekao, a opet mu bi žao momka, 
koji se od onoga razgovora očevidno snuždio. 
S toga odluči čekati, dok Toma sam ne počne, 
premda je i o tom sumnjao, jer mu je sin bio 
suviše obiknuo na poslušnost. Pa kad se već 
starac jednom priučio na misao, da bi ga sin 
mogao ostaviti, snovao je dalje, kako da ga 
opremi na junakovanje. 

I u tom snovanju — savladavši samoživa 
svoja čuvstva — nekako se sav promijenio; da, 
i ista mu molitva bijaše manje izliv pokore, 
koliko želja za sreću svoga djeteta. 

Jednoga jutra vrati se starac s brda, gdje 
je baš obavio jutrenju molitvu, i silazeći niz 
obronak, opazi iznenada kod vrelašca Tomu a 
uza nj mladu djevojku, koju je momak držao 
za ruku. 

Starac se trgne. Oko mu se ovo dana začas 
otvorilo svijetu i nekako se stao pozornije ogle- 


davati oko sebe. Opazi to dvoje mladih — u 
naponu ljepote i cvata — same, udaljene od 
svjetske buke — pak što je prirodnije nego 


misao, da se osjećahu ko stvoreni jedno za 

drugo?. Ta vječiti ih je prirodni zakon morao 
vezati jedno uz drugo. . 

Starac se časak zamisli, i sine mu iznenada 
kao munja misao: da ga oženi i okući, da 


rodi djecu — prošla bi ga želja za svijetom, 
ostao bi, da bdije nad njima! — Ali druga 
misao savlada ovu. Ljubav — žena — djeca: 


zar to čovjeku podaje mira?. zar ga to od- 
vraća, da ne goji drugih želja, pa bilo samo i 
za promjenom? Nije li se sam uvjerio bolnim 
i gorkim iskustvom, kako je žena, kako ljubav 
tek mimogredna stvar u životu čovjeka, ostav- 
ljajući gotovo vazda za sobom gorko kajanje? 
Ono se dvoje megjutim primaklo kolibi. 
Starac sigje i djevojka ga smjerno, no smeteno 
pozdravi. On je pogleda pozornije nego ikada 
prije, dok je tako pred njim stajala oborenih 
očiju i izručivala mu pozdrav od matere. 
Starac osjeti neko toplije i kao očinsko 


čuvstvo u svom srcu za ovo djevojče, koje je 


pod njegovim očima uzraslo. Kroz onu stidljivu 
rumen izbijala. joj bezazlena duša, i u toj duši 
ugledao je sliku svoga sina. Pogleda Tomu i vidi i 
njega smetena, zažarena, i pobožni starac odluči 
da izvede djelo, kako bi im bilo svima na spas. 
No najprije je trebalo da iskušava momka, da 
mu pokaže dvije. staze, neka sam izabere. 

'— Koje dobro, djevdiko? počne starac, Pri- 
jazno motreći Vojaču. 

— Evo mati šalje maleni Kijeline, izmuca 
djevojka, što smo ga jučer pekli. 

—. Morao bih — odvrati starac, pomilovavši 
djevojku — da tebi i tvojoj materi zahvalim za 
vašu brigu, ali treba da znaš, da meni ne pri- 

stoji hraniti se drugom hranom, nego onom 
koju Bog daje da raste. } 

—.Ne, ne, uleti mu djevojka u riječ i 
plaho podigne oči u starca; vi ste stari, — pa 
napokon i hljeb je od Boga, a u proljeću još i 
nema priroda, a ziminu smo gotovo svu po- 
trošili.- 

— Vidi je, kako me nadmudri! reče blago 
Milovan; i ja opet moram, ko tolikoput, da se 
poslužim vašim trudom. Bit' će za gladna gosta 
i za Tomu. I hvala, Bog ti platio. 

Djevojka se smjerno pokloni, skrstivši ruke 
na prsima i okrenu se, rekavši tiho: — Ostajte 
s Bogom! 

— Bog s tobom! odvrati starac, dok je Toma 
šute gledao za djevojkom. 

Kad je već nestalo za drvećem, reče starac: 

— Tomo, sjedi de do mene, imam da ti 
nešto kažem. 

Toma posluša i sjedne pored starca, čeka- 
jući dok ovaj počne. 

— Ti si, sinko, neki dan izjavio želju, počne 
starac, da bi htio u svijet, a ja sam ti branio 
govoreći, da u svijetu nije naša sreća, već u 
mirnoj duši, a tu možemo da sačuvamo samo 
tako, ako živimo daleko od buke svjetske. Žao 
mi te je, — nastavi — hotio bih te vidjeti 
sretna; reci s toga, ne gojiš li možda drugu 
kakovu želju, da ti je ispunim ? ; 

Toma se smete, porumeni, ali ne odgovori. 

— Ti šutiš? prihvati starac iznova; e onda 
ću ja da kušam pogoditi. Ti si u godinama, 
kad se. u mladoj duši budi želja za ljubavlju, 


za ženom. Da nije i tebi već osvanula ta želja ?. 

— Ali oče —! izlane Toma zatečen i smeten 
sa nenadana govora, ne znajući što bi rekao. 

— Ne ću da te s toga korim, nastavi starac; 
taj je nagon na žalost prirogjen svakomu. živu 
stvoru, a ipak bi bolje bilo po svijet da nije 
tako. Ono što svijet ljubavlju zove, nije nego 
obmama, varka, igra naših ćutila, i sva se zla 
ragjaju iz nje... 

— Zar zlo? Obmama? začudi se mladić, 
ohrabren očevom blagošću; zar ljubav, o kojoj 
si mi tolikoput govorio da je najveće blago 
ljudsko, — to da je varka, i pošljedice joj — zlo? 

— Sinko, druga je to ljubav, o kojoj ti 
govorah. Ta se ljubav ne zaustavlja na jednom 
stvoru, ona obuhvaća vas ovaj svijet, ona za se 
ništa ne traži, već sve žrtvuje za druge. To je 
ljubav, Koja ne zna za drugu radost, izvan one 
koju nalazi u patnjama, u  požrtvovnosti, u 
pregaranju. Ova ljubav upravo traži od kršća- 
nina da se odriče one druge, varave i samo- 
žive, koja misli samo na se i na uživanje. 
Ono čuvstvo, što možda i tebe već podilazi, 
ona radost i blaženstvo, kad se sjetiš jednoga 
ljudskoga bića, — to nije ona prava ljubav, 
to je varava, kratkotrajna obsjena, koja u sebi. 
nosi klicu dosade,. razočaranja i drugoga zla. 
Ovu ti osjećaš baš kao i onaj slavuj u lugu, 
što pijevom svojim zove slavujicu; kao ona pčela, 
što sabire med za svoj porod, kao svako živinče, 
koje se rodi i hoće da ragja. 

Starac časkom umuknu. Toma na to plaho pri- 
hvati riječ, roneći očima u rosni kraj pred sobom: 

— Pa sve da i jest tako, kako ti kažeš, oče 
— a kako ne bi bilo, kad ti rečeš? — zar ono 

nije slatko to čuvstvo? Zar se onaj slavuj ne 
raduje sa svojom pjesmom, zar sve ono zvjerinje 
ne vrši volju Stvoritelja, ako _se brine o to, da 


iza sebe ostavi porod, u.kojem će dalje ži-. 


vjeti? Pa ono slatko čuvstvo, zar to da je grješno 
i Bogu nepoćudno ? ' 

Starac — okorio u. nazorima bogumilstva — 
pogleda momka sumnjivo i reče: 

— To ti ne razumiješ, sine; zar je sreća, 
ako nam se rod rasplodi? A u koju svrhu? Da 
pati, kaošto smo mi patili? Da se kolje, davi 
i proganja, kaošto se mi klasmo, davljasmo 
i proganjasmo? To je zar želja Svemogućega ?! 
Ne znaš ti svijeta, ni što su ljudi; ni sama 
zvijer u šumi, što razdire plahu srnu, nije tako 
okrutna, krvoločna, hinbena. i bijesna, kaošto 
je čovjek, koji se pomamio za tugjim blagom, 
tugjom svojinom i svojtom. Šta ti još znaš!. 

Toma se ne usudi ni dahnuti. 

Napokon se starac opet razbere i nastavi: 

— A znaš, zašto sve to? Zašto toliko krvi, 
paleža, umorstva? Ni za što drugo, već za 0no, 
što ti zoveš ljubavlju i što nije ništa drugo 
nego mahnita. želja da stečeš porod i da u njem 
nastavljaš sebe, život svoj. A kakav život!.... 
Jadan te jadan! Kolike se nepravde zbog 
njeg ne počinjaju, kolika li vjerolomstva i iz- 
dajstva, s kojih ginu čitave porodice, plemena, 
— a ona sramota, ona užasna sramota, što ti 
izjeda srce, pali dušu, ispija mozak — kao zmija, 
što se oko izmučenih. kosti savija i pije ti krv 
iz srca... A to je sreća, to blaženstvo!... 

— Oče, ja. te. ne razumijem! šapne Toma 
prestrašen. 

— Ne razumiješ! Pa i ja sam htio, da ti 
ostane tajnom svega vijeka. Nijesam li te zato 
dvadeset godina krio daleko od svijeta, čuvao 
otrova svjetskog! Ali vidim, bio sam ti slab 
čuvar, slabo sam vršio svoju dužnost. Bio sam 
nevjeran sluga, koji nijesam čuvao vrata duše 
tvoje, pa je ušla i u tebe slabost i probudila 
želju, koja će te možda  unesrećiti, upropa- 
stiti. 

— Oče, ne žalosti se; ti vidiš crnje, nego 
li jest. Ta ja evo — ako želiš — i ne marim 
više za svijetom, niti više marim otići odavle. 

— A zašto? upre. starac oči u mladića, 
zašto? Jer je onu prvu želju zamijenila druga, 
možda još pogubnija od prve. Ali — ne znam 
li ja sjedoglavi starac, da je svaka riječ za- 
lišna, kojom bih htio tebe mlada uvjeriti, da 
su to puste želje i na štetu mu?! Znam, da mi 
u duši ne vjeruješ... . 

On uzdahne teško. 

Toma je bio u dušu potresen. Vidio je, 
kako mu se otac silno. uzbudio, pa je zato 
šutio, ma da mu se s usana otimalo toliko pi- 
tanja. 

Najedanput opet prene se starac. 

— Toma, zar misliš, da bi. ti uz Vojaču 
našao sreću? 

Mladić se trgne s ovoga nenadanoga pitanja, 
porumeni i ponikne nikom. 

— Ti šutiš? I to je jasan odgovor. Ti si se 
odrekao svoje želje za. svijetom samo. zato, jer 
te za čas uhvatila još snažnija želja za djevoj- 
kom, a obadvije i jesu samo dva različita po- 
java jedne te iste želje.. Znam, da ljubiš tu 

djevojku, nastavi starac mirnije; vidio sam vas 
zajedno i sve mi bješe jasno. A sada mi odgovori: 
Bi li ju uzeo za vjernu ljubu? 

Toma se silno smete i nije znao što bi od- 
govorio. Napokon ispenta: 

— Oče, — ako je tvoja volja.. 

— Nije moja, već tvoja Volim, MEA ti ju 
uzimaš. Nego čuj me: ljubiš li je, da bi se njoj 
za volju odrekao najmilije želje — i sada i 
poslije? 

— Ljubim ju — baš tako! 

— Brz si u odgovoru, sine! kimne starac 
glavom. Tako ti danas misliš. A kako će biti 
za koju godinu, kad ti se krv ohladi, kad ti 
se zadovolji žudnji? Ne znaš li, da će ti ona, 
za kojom sada  gineš i uzdišeš, jednom biti na 
dosadu i teret? Da ćeš htjeti još i otresti 
je se, i to možda strasnijom željom, nego li što 
za njom danas žudiš? 

— Oče — to ne će nikada biti! svečano 
reče mladić. ) 

— Sva je sreća, da nam zakon brani pri- 
sizati, preuzme starac; jer bi od tebe postao i 
krivokletnik. A sada čuj me dalje. Ne misli, 
da sam ja već privolio. Da ja sada kažem: 
Biraj ili Vojaču — ili svijet, — šta bi ti? 

Momak se najprije trgne, ali onda  progo- 
vori s blaženim smiješkom: 

— Oče, daj mi Vojaču; ta rekao sam ti, da 
više ne hajem za svijetom. 

— Tako se. mijenjaju naše želje! gane se 
starac. Još pred tri dana u tebi je živjela jedna 
težnja, a danas si je već zamijenio drugom — 
tako si zar postojan? 

govoraše Toma.... nijesam znao, da ima još 


nešto slagjega, što svu dušu može da ispuni, 


:te zaboravlja na sve oko sebe i na sebe... 


— A kad si se toga dosjetio? 

— Ono isto jutro, šapne momak stidno — 
sreo sam Vojaču, — bila je tako lijepa, tako 
mila i dobra, pa me zgrabi za srce, i onaj mah 
ostavi me želja za svijetom. 

— Dakle ti si spreman odreći se junakovanja 
za volju ženi, za volju svoje ljubavi? Nije li tako? 

— Tako je — odvrati Toma nakon kratka 
oklijevanja odvažno. 

— Ti si kazao! prihvati starac kao sve- 
čano. Sjećaj se, što ti malo prije rekoh: ljubav 
je stvar prolazna, obmama ćutila. Šta onda, 
kad se jednom dosjetiš, da ženu, uza koju te 
tvoja riječ i volja privezala, više ne ljubiš? 
Tjerati je ne smiješ od sebe, doklegod ti 
vjeru čuva; to nas uči naš zakon. 

— A kako bi to moglo biti? nasmiješi se 
Toma sitno i nevjerovno; ta kako bih ja ikada 
mogao šta takva samo i zamisliti, da bi mi ono 
ikada omrznulo, što mi sada tako slatko dušu 
grije, što mi se čini i lijepo i dobro! Ta nije li 
mi se tek istom Sada duša otvorila spoznaji sve 
dobrote i pobožnosti? Kad pogledam ovaj divni 
svijet, ove modre gore i po njima šareno cvi- 
jeće i vesele živine, gdje se sve druži i ljubi, 
— onda, onda ne mogu da vjerujem, da je to 
sve djelo zla boga, a ne dobroga, koji je sve to 
stvorio baš zato, da se sve zajedno ljubi... I 
otkad mi je srce progovorilo, ja hvalim i Boga 
usrdnije i slagje, nego ikada prije. 

Starac se samo  začugjeno zagleda u momka. 
— Otkud tebi lakove misli? upita nakon 
kratke stanke; od mene ti nijesu. Naš zakon 


uči baš protivno, — ovaj je svijet zao, i slasti 
njegove su od zla boga; on je put, kojim ula- 
zimo u. drugi život — bilo gori, bilo bolji. Na 


tom će putu stići samo onaj k svrsi, koji 
se otrese ništava svijeta, i koji mu se otme. 
S toga se pravi kršćanin opire svakoj tjelesnoj 
ugodnosti, svemu što ga uza svijet veže i odvraća 
sa staze, kojom mu valja poći, da ugodi Bogu, 
pak s toga mu se i krati ženidba. Ona nesamo da 
ga najviše odvraća od te staze, već mu veže i: 
srce i volju, a bračna zavjera od početka nosi 
u sebi klicu nevjere. Svega toga ti možda ne 
shvaćaš, no i ne dao ti Bog da ikada sam 
iskusiš. 

Starac umuknu opet časom, a onda prihvati: 

— Pitam te još jedanput: je si P stalno na- 
umio uzeti Vojaču ? 

— Ako ti dopustiš, oče —? 

— Ja ti ne branim, sinko. Dakle govori! 

— Onda — ja hoću — od svega srca, oče! 

— Bog te blagosovio i nikada se ne poka- 
jao! šapne starac i metne obje ruke momku 
na ramena. Osjećao je u sebi pritajenu radost, 
i samo što ne zaklikta pored sve starosti i 
odmjerenosti glasno: Sad je moj, ostaće mi! 
Potajno se nadao, da će se Toma svoje volje 
odreći svijeta; pa tako ne će pred Gojkom 
izići kao čovjek, ; koji jednom nije održao ri-%" 
ječ. Ako ga Gojko prekori, upitaće Tomu pred 
njim, pa će se tako uvjeriti, da je tu Toma 
sam odlučio.. 

I Tomi je srce bilo puno najrazličitijih osje- 
ćaja. _ Bio je pun nade i radosti. Spopane ga 
želja da Klekne pred starca, Koji se zgurio. naj 
pragu i lice sakrio megju ruke. Sjeti se mladi 
dić svoga djetinjstva i kako mu je ovaj pog 
reni sjedoglavi starac bio sve i sva. Sjeti se 
što mu pripovjedi Vojača o starcu ocu, pa mu 
se srce ganu dubokom zahvalnošću. Prviput 
valjda u svom životu osjeti tako živo u svom 
srcu ljubav djetinju za tog  osamljenog  čo- 
vjeka, koji je živio samo da pregori, da okaje 
— što li? Kako li je u taj čas htio da saznade, 
šta li je ono, te muči njegova oca, što mu život 
toči i truje?... 

Videći starca nepomična, ne usudi se mladić 
da mu pristupi i da ga poljubi u ruku, da mu se 
privine, kako ga gonilo srce, no se polako ot- 
šulja niz planinu. 

Još nije odmakao ni.na strjelomet, kad sretnu 
Gojka, koji se, koliko mu! dopuštala njegova 
ugojenost, hitro penjao uz brdo, sav usopljen i 
sustao. 

Toma ga smjerno pozdravi, a gost ga veselo 
oslovi, brišući znoj ispod crne kukuljice a s će- 
lave crvene glave: 

— Ele, sve je u redu, momče! Jednu četu 
već imamo; Radovan iz Podgorja spreman je 
da četuje pod sinom starca Milovana. Najkasnije 
za četiri tjedna moći ćeš na put. 

— Što to reče, oče Gojko? promuca Toma 
sav preneražen. 

 — Šta, zar ti otac još ništa ne reče? začudi 
se i Gojak. 

— Reče. mi, da biram... 

— Da biraš — a šta to? izbulji gost oči u 
mladića. 

Ovaj spusti oči i.šapne tiho i sramež- 
ljivo: 

— Ženim se... 

— Ti — ti se žen... i ostaješ? gotovo za- 
vikne Gojko i ne čekajući odgovora, pokupi skute 
i poteče što je brže mogao ono komadić uz brdo, 
pa starcu Milovanu. 

Što su ova dvojica razgovarala, Toma nije 
odmah saznao. Gojkovo se grlo daleko čulo, vi- 
kao je, kako one planine još nijesu čule ljud- 
skoga grla. Toma — i koliko ga vuklo da sazna, 
što oba starca raspravljaju, otrgnu se silom i 
pogje više kuće, na proplanak i tu se ispruži u 
travu. Malo po tom zovne ga Milovan i reče 
mu ukratko: Sjutra ćeš na put! 

I ništa više. 

Te nenadane i brze riječi, tako ga zable- 
nuše, da u prvi mah nije znao, što će da 
misli. Na put — to znači dakle: u svijet. 
No koliko je ta riječ inače čarobno zZvu- 
čila u njegovim ušima, ovajput osjeti prije 
tjeskobu, nego li radost. Ta bio je tako duboko 
zakopao sve svoje želje, Koje se ticahu toga 
svijeta, da je sada trebalo više časova, dok se 
osvijestio i pomalo posabrao. 

Dakle u. svijet. Vidjeće, što ima tamo iza 
onih planina, vidjeće ljude i sve ono, što je čitao 
u knjigama. No riječi očeve nijesu prošle pusto i 
bez dojma na dušu mladićevu; uspomena na 
njih ne dade, da se digne radost, koju bi negda 
osjećao i kod same pomisli o tom predmetu. 
Tako ostade vrlo zamišljen, kad je otac Milovan 

već pošao na svoje navadno mjesto, da se Bogu 


moli. Toma je znao, da će ta molitva potrajati 
do u kasnu noć, pa s toga popusti želji i uputi 
se niz dolinu, u selo. 

Megjutim se otac Milovan rastajao sa svo- 
jom pošljednjom nadom, da uza se prikuje sina. 
Gojak ga bio opet tako silno pograbio, da je 
morao popustiti, i Tomu — ovajput upravo poslati 
u svijet, i to predbježno na godinu dana, da 
momak okuša mladu snagu — i svojih mišica i 
svoje ljubavi. Budne li se vratio stalan i još 
gojio želju za ženidbom, neka se i ženi. Tako 
je odlučio Gojak, a Milovan morao da pristane. 


VII. 


Na podnožju jednog obronka Raduše planine 
prislonila se u prikrajku mala kućica. Po svem 
joj se vidi, da u njoj sjedi sirotinja, a opet bi- 
jaše u njoj ste čisto i uredno. Niska stijena od 
pletera, oblijepljena zemljom, bijaše obijeljena 
krečom, te nijesi na njoj mogao naći ni ljage. 
Uza stijenu se prislonila klupa od hrastove daske, 
a na njoj cijeli niz košnica, načinjenih od 
šupljih hrastovih panjeva, u kojima su zujile 
marljive radilice. U čelo tomu nizu ulinjaka 
zabita je u zemlju povisoka soha, a na 
njoj od bure i starine posivljela lubanja konj- 
ska — u naroda od davnine branik, da se pčele 
ne ureku, da dobro rade i da se dobro roje. 
Kuću nadvisio strm, od hrastovih dasaka a 
drvenim čivijama pokovan krov, a sred krova 
badža sa kapkom, na koji je sukljao pod nebo 

modri dim. Nasred zida, s lica zgrade, bijahu 
smještena niska vrata, a sa svake strane po 
jedno maljušno okno, oblijepljeno tankom opu- 
tom, propuštajući tek malo svjetla, da rasvi- 
jetli unutrašnjost te kućice. 

Prešav prag, došao si u kuću, koja Za- 
premaše pola prostora. U njoj bijaše pod 
od zemlje, ali lijepo pometen, da ne bi na 
njem ugledao. ni mrvice.  Nasred kuće  bi- 
jaše smješteno ognjište, a na njem  tinjaše 
pepelom na po zagrnuta vatra. Ta vatra nikad 
ne bi ugasla, van da ko u kući umre; a da se 
nesrećom utrne, trebalo bi ju ponoviti bilo 
živom vatrom, što bi je nažgali tarući drvo o 
drvo, bilo plamenom, što bi ga sama munja za- 
palila. 

Do ognjišta prislonio se gvozden vatralj, a 
više njega na lancu, zapetom na poprijekoj gredi, 
mrk kotao. Osim nešto sugja za varenje i lijepo 
oprane i usvjetlane sinije uz duvar, nijesi vidio 
u toj kući druga pribora. Do kuće bijaše ma- 
ljušna izba. U njoj povelika peć, da je za zim- 
njega doba grije, a uz duvar do prozorčića 
razapet tkalački stan i na njem osnovan ćilim 
Kudgod bi pogledao, našao bi koju spravu — 
vreteno, preslicu, čekrk, što ti odavaše, da tu 
.'živu žene i marljivim radom svakidanji kruh 
teku. 

Jelov pod, bukovo šiše pa i sama ona peć, 
koja bi zimi, kad zabrije sjever, često vraćala 
dim u sobu, te bi je na žalost stanara Čča- 
gjila, sve se to sjajilo od čistoće i bjeline, a 
vidi se, da su ljudi u toj kući znali svoju siro- 
tinju zasladiti čistoćom i urednošću. 


U 

To bijaše kuća Vojka Mrkonjića, u kojoj bje- 
eunčevo dijete. nagje prvo zaklonište. Ali u njoj 
živi sama sada Neža sa Vojačom, a Vojku na- 
mjestiše eto pred nekolike godine stan tamo uz 
one tvrde stećke pod golemom lipom, koja je 
svojim hladom zastirala seosko groblje. 

Na visokom kućnom pragu sjedi predući 
slijepa starica. Ispod široke, okrugom na po 
zastrte, nekoć sitno vezene poculice virilo joj 
malešno, naborima narovano, gotovo pocrnjelo 
lice. Sive oči bez izraza uprla je u daljinu, dok 
joj lice odavaše onu napetu pažnju, kojom slijepci 
prisluškuju na najmanji šuštaj, da sluhom ra- 
zaberu ono, što im je nedosežno očima. 

Na izravanku pred kućom žurila se mlada dje- 
vojka da pobere rublje, što ga je na vrelu oprala 
i tu prostrla, da se suši. Bijaše jednostavno 
odjevena, kao i majka. Duga krupna lanena ko- 
šulja sizala joj do zemlje, a oko pasa stegla ju 
ukusno pirlitana zaprega sa kratkim kitama. 
Košulja joj je bila samo na prsluku i ruka- 
vima sitno navezena, a po njoj nosila djevojka 
kratki gunjić od mrke čohe, na legjima i će- 
narovima pokićen vezom i bobicama od sjajna 
kalaja. 

Na glavi nije imala ni poculice ni marame, 
a mjesto nje spuštala se niz ramena lijepa duga 
mrka kosa, spletena u dvije pletenice. 

Sunce se upravo spremalo da utone za Vran- 
planinu. Posljednji mu traci pozlatiše goletne 
vrhove Raduše, koja je svojom sjenom sve dalje 
zahvatala dolinu Rame. U hrastu više kuće 
žamorili vrapci, spremajući se na počinak. Ne- 
daleko šumjela Rama, koja je baš iznad Mrko- 

njićeve kuće probila tijesan klanac megju dvije 
strme stijene, i preskakujući golemo kamenje, 
što ga sama izvaljala kad bi iza kiše ili kopnenja 
nabujala, ponešto smirenije brzala niza svoje 
kamenito i plitko korito. 

Djevojka unese rublje u kuću, da ga Složi 
u sanduk. Svršivši taj posao, dohvati preslicu i 
vreteno, pa izigje pred kuću te stane presti. 

Starica, koja je već cijelo vrijeme napeto pa- 
zila i prisluškivala ne će li djevojka progovoriti, 
upita iznenada: 

— Što si danas tako umukla, Vojačo? Zar 
te grlo boli, te ne pjevaš? 

Djevojka porumeni i ispenta: 

— Ta žurilo mi se zbog rublja, da ga još 
prije noći spremim, — i evo gdje se i osušilo. 

— Pa to je bivalo i inače, a tebi se uz to 
orilo grlo, upre starica življe. 

Bijaše joj čudno, da joj kći danas cijeli dan 
nije zapjevala, gdje ju inače kod svakoga posla 
grlo nosilo, kao da je slavujevo. Pa jer je bilo 
prviput, rodi se u slijepe majke sumnja i nemir, te 
je sluhom tragala uzrok toj nenadanoj promjeni. 

Sve donedavno živjela je starica i kraj svoje 
sljepoće u miru i bezbrizi. Oslijepivši pred ne- 
koliko godina od ospica, kojim joj je muž Vo- 
jak, podlegao, osta sama s nedoraslom kćeri. 
Djevoiče joj ubrzo budne desnom rukom. 

Naučila od pčela pred kućom da se marljivo 
prihvati posla oko malenoga gospodarstva i 
kućice, pak je radila od zore do mraka, a uza 
to bila vazda vedra i vesela. I tako odmakoše 
godine neopazice, te se starica jedva i dosjetila, 
da joj kći od djeteta postala djevojkom. 

Sunce se već sklonulo za goru, a Vojača 
stala na ugao kuće, s kojega se vidjelo na Ra- 
dušu i na Ramu. Kako se hvatao sumrak, po- 
stajao je šum vode sve jači; planina se sve 
više mračila, a nebo nad njom zaodjevalo se 
zelenkastim rumenilom. Na istočnom nebu po- 
molio se kao golemo krvavo kolo pun mjesec, 
te se polako dizao vedrom pučinom nebeskom. 

Najedanput se djevojka trgne. Pravcem niz 
planinu još prilično daleko palo je mjesečevo 
blijedo svjetlo i ona ugleda čovjeka, koji se 
brzo micao niz Ramu. Srce joj stane silno 
biti, a licem joj planu žarka rumen. I kao da 
ju je spopao strah, skloni se za ugao i onda 
oklijevajući prigje tamo, gdje je na pragu sje- 
dila slijepa mati. 

— Ko to dolazi? upita Neža, naperivši uši. 

— Ne znam, ne čujem ništa, istisnu dje- 
vojka. g 

— Eno, ja dobro čujem, neko dolazi ozgora 
s planine. Ko bi to mogao biti? Onuda bi. mo- 
gao izbiti samo starac Milovan. 

U to zakrenu već za kuću večernji putnik. 

— Dobar večer, reče pristupivši pred kuću, 
koju je i mjesec upravo oblio punim svjetlom. 

— Ta to je Toma! klikne starica radosno. 
Nijesam mogla da se sjetim, ko bi to tako 
kasno mogao biti. Šta nam nosiš, sinko? Da se 
nije ocu Milovanu šta dogodilo? Star je i ne 
čuva se. —. 

— Ne brinite se, baba Nežo, za oca; on je 
hvala Bogu zdrav... 

I zašuti i pogleda kradom u Vojaču, koja 
se blizu matere naslonila o zid. Bila je vrlo ' 

smetena, a opet se nije dalo sakriti na licu 
ono blaženstvo, koje ju u taj čas napunjalo. 

— Njega sami Bog čuva, oglasi se sađ i su- 
sjed Niko, izišavši iza kuće, gdje je kao obično 
slagao drva obim ženama susjetkinjama. — Pravo 
čudo, gdje starac još nije zaglavio zimi na 
planini, kad zapane silan snijeg, a kraj njega i 
ti, Toma. Tvoj je otac odabranik božji... 

I Niko kimne ščetinjastom glavom, kao u 
potvrdu. 

— Imali ste gosta? nastavi Neža i upre 
prazne oči na onu stranu, gdje je Toma sio na 
kamen. Čula sam, kako je neko noću ovuda 
prolazio. 

— Bio je starac Gojak, odgovori Tomo i 
opet umuknu, pogledavši plaho u djevojku. Čas 
se nagjoše i sljubiše im se pogledi; oboje poru- 
meni i poniknu. 

To opazi Niko i smiješak mu razvedri iz- 


 rovano lice. Odmah se dosjeti pa pomisli, da 


ne će biti zgorega, ako malo pomogne u tom 
poslu, kojega doduše po svom iskustvu nije 
poznavao, jer zbog hromosti svoje nije nikada 
ni imao žene. 

— Tomo, momče, odrastao si, otkada sam 
te pošljednjiput vidio. Ne bi li vrijeme, da se 
ogledaš za drugaricom? j 

" Toma se smete, a Vojača uprla oči preda 
se. Starica je sve napetije zobala riječi i kao 
da je megju riječima za nečim uhodila. 

— Ja — sjutra odlazim... 
jedanput Tomi. 

Sve se troje prene, a Vojača, problijedivši, 
izlane jedva čujno: 


izmakne se na- 

— Ah sveti Bože! 

— Ti odlaziš? A kamo to? upita starica i 
maši se rukom kćerina skuta. 

— Otac mi dopustio — da idem u svijet... 

— A šta ćeš ti u svijetu? upita Niko za- 
čugjen. 

— Sta i drugi! plane sad Toma; da juna- 
kujem, da okušam svoju snagu, da ovdje ne 
zargjam mlad i zdrav, da pomažem domovini... 

— Pa to ti, Toma! zalomi Neža rukama. — 
I otac, otac tvoj, koji toliko mrzi svijet, zar te 
sam šalje u svijet? 

Na Vojaču u taj par nije niko pazio. Ona 
se sva promijenila, u licu problijedila do usana, 
a na oči se tiskale krupne suze. 

— Onda te više i ne vidimo! uzdahne sta- 
rica i pritegne Vojaču bliže k sebi. Vojača, ne 
mogavši se više svladati, složi se na koljena i 
prisloni glavu na majčino krilo. Ali je šutjela i 
suze gutala, da se ne bi niko osjetio, kako je 
se primila ova nenadana vijest. 

— Vidjećete me! prihvati Toma življe — a 
nekuda se na veliko čudo ostalih sav preobra- 
zio: slobodniji je, junačniji, muževniji. — Doći ću 
ja opet, nastavi i pogleda u Vojaču; moram doći... 

— Dabome, da vidiš starca oca, potvrdi 
Niko... " 

— Pa valjada i nas, mene pomajku svoju, 
i evo, njegovu sestricu, nadoveže Neža i po- 
gladi glatko tjeme djevojčino. 

Toma je ušutio; bješe ga spopala plahost i 
stid, da ovako pred tolikima odaje svoje želje 
i nađe, pa da kaže, kako mu je draga Vojača i 
da ju želi imati za ljubu. 

Nakon odulje šutnje, za koje se čuo samo 
šum Rame i krik noćne ptice, digne se Niko i 
rekavši laku noć, spusti se u selo. Na to se 
digne i starica govoreći: 

— Kasno je, noć nije ničiji prijatelj, treba ići 
u kuću. S Bogom, Toma, božji neka te blagoslov 
prati na tvom putu, pa ne zaboravi ni na nas. 

I ode u kuću, ostavivši dvoje mladih same. 

— Vojačo, reče još, ajde i ti u kuću. 

Vojača je stajala pred Tomom, ali ni jedno 
se ne usudi progovoriti ni riječi. 

— S Bogom, Vojačo, reče napokon mladić i 
pruži joj ruku. 

Ona metne svoju plaho u njegovu, ali je sva 
drhtala. 

— S Bogom, šapne i ona jedva čujno i htjede 
da pogje u kuću. Nu tada u njem provali bol 
rastanka. On šapne prieušeno: 

— Vojačo, ja ću opet doći, — ti ćeš čekati 
na me! 

Kao u odgovor zajeca djevojka prigušeno i 
nasloni se bespomoćno na ugao kuće. Na to ju 
on naglo pritegne u svoje naručje, a ona mu 
bezvoljice pane na grudi i složi mu obje ruke 
oko vrata. I onda stadoše šaptati nejasne riječi 
ljubavi i boli, stadoše zajedno lijevati suze i od 
ljubavne sreće i od bolnoga rastanka. 

Opet zovnu mati iz kuće, gdje je stajala i 
napeto prisluškivala, kao u pritajenu strahu. 

Vojača se istrgnu iz zagrljaja Tomina, otrene 
svoje s njegovih usana i šapne pridušeno: 

— S Bogom! s Bogom! 

Vrata se za njom zatvore i Toma ču, kako 

iznutra podvukoše zasuvak. 

Bješe mu teško na srcu, teže, nego se i na- 
dao. Kad je polazio ovamo, da Vojači priopći 
nenadanu promjenu u njegovu životu, osvojila 
ga pomalo radost, i on je želio, da se s njim 
raduje i draga srca njegova... A sada, gdje joj 
reče i gdje se s njome nidstade. iščeznu, iz- 
blijedi ono veselje za svijetom i učini mu se 
neznatno spram goleme sjete, koja mu napu- 
njaše dušu. 

Dugo je još stajao tako i glista na vrata, 
kud je nestalo djevojke. Mahnita ga želja spo- 
pade, da provali vrata i da je još jednom za- 
grli i poljubi. Ta kao da je istom sanjao, da su 
se ljubili, tako silno u taj čas navre čuvstvo i 
zaprijeti da mu se sklopi nad glavom. 

Zrakom prhutahu crne, neobične ptice i uplašiše 
ga svojim graktanjem. Rama je nekako tužnom 
pjesmom šumjela, a u drveću čudno šuškao vje- 
trić. Tako su ga putem kroz vrletni klanac pratili 
neobični zvuci, i prviput ga spopane nešto kao 
groza od gluhog doba noći. 

Došavši k svojoj kolibi, uvuče se tiho u nju 
i ispruži se na svom logu,; ali usnuti nije mogao 
od silnih misli, koje ga salijetahu. Kakav li je 
taj svijet? Što li ga čeka tamo? 

I stane. da dozivlje u pamet sve one pripo- 
vijetke, što ih je čitao, da po njima stvori sliku 
svoga budućega života. 

Istom kad je mjesec zašo za Vran-planinu, 
usnu nemirnim snom, a misli mu se spletoše u 
čudne slike još nevigjena sjaja i časti. Vidio se 
Josifom u bogatu odijelu na vilinskim kolima, 
a Vojača bješe Aseneta. I Josif se vjenča s Ase- 
netom... 


VIII. 


Baš je Toma htio da zagrli mladu ženu 
svoju, kad ga neko prodrmnu i zovnu po 
imenu. Prenu se iza sna i u sutonu ugleda 
nad sobom oca Milovana. ; 

— Aide, sinko, reče ovaj, doba je da se 
ustane. 

Mladić brzo skoči i posegne za zobunom i 
opancima. Ali mjesto svoga običajnog  pro- 
stranog odijela od prosta platna, ugleda kraj 
ložnice bogato viteško odijelo od zelena sukna, 
regbi, posuto zlatnim i srebrnim vezom. 

Učini mu se to kao druga slika njegova 
sna. Pogleda plaho u odijelo, kad mu starac 
reče: 


— Skini svoje dosadanje haljine. U samoći 


su ti pristajale, ali u svijetu treba ti druga- 
čija 

Toma se stane odijevati i pri svakom ko- 
madu, što ga metaše na se, sve se više ču- 
gjaše, sve mu bijaše življe čuvstvo, da je u 
istinu sve samo san. 

Nenaviknut takovim haljinama, bio je tako 
nespretan, da ga je otac morao tek upućivati i 
pomagati mu. Tijesne čakšire od fina zelena 
sukna, ogajtanjene zlatnim kopčama i gajtanom, 
sjajne čizme do koljena sa srebrnim ostrugama, 
neobično mu sapeše slobodi vikla uda. Na- 
jedanput. sjeti se vezene košulje, što mu je 
dade Vojača. Skine je s police i obuče, — 
baš je krasno pristajala ovomu gospodskomu 
odijelu! Po tom uzme kratku ječermu od crne 
svile sa zlatnim vezom, preko nje prebaci 

bijelu dolamu postavljenu kunom a na prsima 
okovanu srebrnim tokama. : 

Kad se obukao, ne usudi se u prvi mah ni 
koraknuti. Sve je to nekako čudno šuštalo i 
zveketalo te sapinjalo mu grudi, — pa ipak 
ne bi ni za živu glavu htio da pokaže, kako 
ga se ta promjena doima. 

Starac mu na to pruži kalpak od kunovine 
sa čelenkom i čapljinim perom, a onda pogje 
k sanduku, što je vazda stajao kraj njegove 
ložnice. Nikada mladić onamo nije ni okom Za- 
virio, a dakamo bi znao, što se u njem krije. 

Pošto starac izvadi nešto umotano u bi- 
jele krpe, povede Tomu napolje. Noć se istom 
pretvarala u blijedi jutrenji suton. Hladan vjetar 
strugao sa planine, bacajući amo i tamo guste 
pramove magle, koje zastirahu dolinu Rame. 

Popnu se na vrh brda, gdje se starac dano- 
mice molio Bogu. Šute stupao mladić za ocem, 
šute se složio starac na koljena i zguren stao 
šaptati nerazumljive riječi. Upravo se na istoku 
hvatala neka slaba rumen zore. 

Sve strastvenije posta klanjanje, sve jače 
tiskale se jecanjem isprekidane riječi iz grudi 
starčevih, a Toma, koji je to prviput izbliza 
motrio, sav se kamenio od počitanja. Činila 
mu se ta molitva kao ljuta borba tajnih sila, 
koje paraju starčevo srce, — tako mu časom 
kao od pritajena užasa sijevnuše oči prema 
onomu jutrenjemu rumenilu, časom se opet 
kruto udarao u prsa. 

— Gospode, tvoja nek se volja vrši!. reče 
najzad stresavši sa sebe prah, kojim se bio 
posuo i digne se sa zemlje. 


Onda stupi pred Tomu i progovori: 

— Sinko, ti ćeš u svijet — tvoja je bila 
volja, — a može biti i božja. I evo ja se po- 
koravam jačoj sili. Ali — ti nosiš velik grijeh 
sa sobom. Istina, nijesi ga ti skrivio, već ti 
ostao baštinom od otaca. Ne pitaj me, kakov 
je to grijeh, već me slušaj! Idući svijetom, 
boj se Boga; on je strašan, neumoljiv, on 
bez milosrgja satire svakoga, koji se ogriješi 
o njegovu volju i pravdu. Budi zato pravedan, 
ako želiš, da on i tebi jednom pravedno sudi. 
Ne krši zadane vjere, ali i ne prisiži se, jer i to 
je grijeh. Komu vlastita riječ nije sveta, tomu 
i naijgroznija kletva nije sveta. Ljubi dom svoj 
— malo o njem još znadeš, ali skoro ćeš upo- 
znati, kako je jadan i kako mu treba poštenih 
sinova, da ga štite i brane. Pa onda — ukopaj 
u svoje srce ovu moju vruću želju: ne sramoti 
ničijeg oca u kćeri, imaj ženu, ragjaj djecu, ali 
čuvaj vjeru toj ženi i brini se za svoj porod... 

I uzdahne duboko, ko da će otresti bolne 
uspomene. Onda razmota maramu, što ju ponese 
sa sobom, i iz nje ispane krasan mač na oko- 
vanu pasu. Oštrica bješe vitka, s obje strane 
zaoštrena, a na njoj navezena krinova kruna. 

— Eto ti sablje, reče, pruživši Tomi mač; 
paši ie i nastoj, da je zavrijediš kao pošten 
junak. Vadi je samo onda, kad njom treba 
braniti narod i vjeru, kad treba štititi nedužno 
i slabo od silnika. Daj mi ruku i njome tvrdu 
vjeru, da ćeš sve tako izvršiti, kako sam ti 
naložio. 

Toma mu pruži ruku, potresen u dušu sa 
starčevih riječi, koje ga pritiskahu više svojom 

snagom i načinom, koliko li sadržinom. Ta mladić 
ih jedva i osjetio od neobičnih čuvstava. 

Potom starac izvadi ispod sure halje malu 
kožnu torbu, omotanu svilenom uzicom i ve- 
likim pečatom zapečaćenu. Ruka mu se tresla, 
kad ju je davao mladiću: 

— Evo ti — još nešto. Važno je po tebe. Ali 
— ne lomi pečata i ne gledaj, što je u njoj, 
dok ti ne dogje do velike nevolje, te ne bi 
više znao, što da učiniš. Ako te ko pita, čiji 
si sin, a ti reci, da si pustinjaka Milovana, i 
to će ti pribaviti prijatelja. A sada pogji u svijet 
s tim imenom, dok sam ne stečeš vrednijega... 
Više ti nemam šta reći... 

Tu se starcu prekinu riječ. Htio je da pro- 
duži, nu i sam se ustavi: 

— Idi sada s blagoslovom mojim, ako i je- 
sam grješan čovjek — moje si krvi i pristoji 
ti, da me i onda poštuješ, kad budeš mislio, da 
imaš pravo suditi mi... j 

Dok se to zbivalo na vrhu brda, sabralo se 
kod kolibe u tom kraju nevigjeno društvo. 
Bješe do jedno tridesetak oružanih konjanika, 
odjevenih u sjajne. haljine. Za njima i oko 
njih posabralo se sila djece i seljaka i selja- 
kinja iz Rame, koji su svi u najvećem čudu 
ispratili neobičnu  družbu, gdje se miče k sa- 
momu djedu Milovanu. Na čelu te sjajne četice 
nije bio niko drugi do li sam Gojak. Ali kako 
se spremio! Jedva ga Toma prepoznao. Zbacio 
mrku halju pustinjaka i zamijenio je junačkim 
odijelom, viteškom dolamom i pernim kalpa- 
kom. Oko pasa opasao se dugim mačem, na 
prsima goleme toke, a konju uza sedlo prislo- 

nio perni topuz i vito koplje. Odijelom mu se 
promijenilo i lice. Negdje se sav pomladio, kre- 
ćući se okretno i brzo, kako ga Toma nije 
donle vidio. 

Starac Milovan povede Tomu pred Gojaka i 
reče mu: ; 

— Eto ti, sinko, vjerna druga na putu, 
moga pobratima Gojaka. Zamijenio je starački 
plašt bojnim oružjem, samo da tebe prati u 
svijetu i da te čuva od napasti i neprijatelja. 
Štogod mu zapovjediš, poslušaće te, ali i ti 
njega slušaj, kad te bude svjetovao. On će ti 
ravnati prve stope u novom životu. U njega se 
pouzdaj kao u oca. A. ono ti je družba. 

A ta je družba čudom gledala u golobrado 
momče gotovo djevojačkoga lica, koje nikada 
nije konja uzjahalo, kako se isprva plaho pri- 
bližilo vrancu, što ga Gojak držaše za uzdu, 
pa se onda iznenada vinu na sedlo i tu sigurno 
posadi. Najviše ga začugjeno gledaše sam Mi- 
lovan, pa samo šapnu Gojku: — U krvi je! 

A Tomo? Njemu sve to bješe samo nastavak 
noćašnjega sna. Sve, što se s njim dogagjalo, 
učinilo mu se sasvijem prirodno; nije pitao, nije 
ni razmišljao, kako se to sve zbilo, otkuda si- 
romaštvu njegova oca odjedared takove bojne 
opreme za sina. Pa kako se u snu ne pitamo, 
zašto to, zašto ono, tako je i Toma pustio da 
ga nose prilike. Ta kolikoput nije snivao sličnih 
stvari?! Nu ovajsan kanda je nešto dulje potrajao; 
eno zbilja gdje mu se u istinu miče konj, nosi ga 
niz goru, gdje je proveo dane svoga djetinjstva, 
edje je u bezbrizi lovio lov ili prosnivao uza 
knjigu dane i godine. Za njim ostade gora, a u 

gori —? Otac. Otac? Zaboravio na oca, da se 
oprosti s njime. Ni pogledao ga nije. Kako se 
to dogodi? Najednom ga silno pograbi želja, da 
ode natrag, da klekne pred onoga strogoga, pa 
ipak tako blagoga starca, da mu poljubi skute 
i ruke. Ta istom je sada osjetio, da se grana 
otkinula od stabla — a ta rana počela ga 
boljeti. 

Ali eto — čudna početka! Stid ga bješe okre- 
nuti se pred mrkom četom, kojom je trebao od 
sada da zapovijeda. No sva se tuga zagrebe u 
njegovo srce pak snuždeno gledaše vrancu megju 
ponosite uši. Bog zna, hoće li ga živa opet naći, 
kad se opet vrati, šaputalo mu nešto u duši. 
I nešto se vlažna spusti na oči. Zar suze? Ta 
to ne dolikuje junaku. Podignu se hitro u sedlu 
i okrenu glavu prema staromu ocu, koji sta- 
jaše kao kamen podignutim rukama; da blago- 
slovi sinu put. 

— S bogom oče! viknu mu, mahnuv mu rukom 
na pozdrav, a u to se i nehotice dotakne ostrugama 
konjskih rebara, a vranac poskoči kao da je 
jedva čekao na taj znak, te poleti kao strijela 
prema nizini, onamo, gdje junaci slave stiču. 

Zadivi se mrka družina, koja je čula od 
Gojka, da im mladi gospodar prviput konja 
jaše. Ali odmaknu Toma daleko, lake noge vran- 
čeve kao igrajući preskakuju plitku šumnu 
Ramu. i 

Gore na planini ostao starac, gledajući kao 
kip nepomičan za odmaklom družinom. Srce mu 
se stezalo, krvarilo, plakalo, ali ga starac, vičan 
Pprijegoru, stiskao, da ne vrisne, dok se odje- 
danput složi na zemlju i teško zarida. — 

Došavši u dolinu, ugleda Toma na podnožju 
gore malu kolibicu. Ta sinoć je istom tu bio i 
suze lio, a srce mu se od ljubavi topilo. I on 
zar zaboravio? Da odjaše, pa da joj još jednom 
rekne s Bogom? Ta eno sunce je već zlatilo vr- 
hove okolnih planina, ptice su već žamorile u 
zelenom granju. 


Stane pred kućom i sagje s konja. Družba 


mu "bješe zaostala. Oko kuće bješe sve još 
nijemo. Nije sasvim. Iz pojate čulo se mukanje 
krave. Pogje oko kuće — sve mu odijelo ne- 
kuda čudno šuštjelo, a oružje zveketalo. Neo- 
bična buka u tom kraju. 

Najednom se nagje pred Vojačom. U ruci 
je držala muzlicu bijela mlijeka. A sinula je 
preda nj kao sama jutrenja zora. 

Ona ga pogleda, kao utvoru u snu, začugjeno 
i prestrašeno. Ali samo čas. Onda spusti sud na 
zemlju i klone uz stijenu. 

— Toma, promuca nemoćno; jesi li ti to ? 

— Jesam, dušo, — evo na putu sam, i do- 
gjoh još jedanput da te vidim, da te.... 

I on je zagrli, ali ona se plaho od njega 
tiskaše i plaho ga gledaše. Nekud ju zaboli 
tvrda kovina zlatnih toka. 

— Ti, ti... govorila je Klegoje gon I ti ćeš 
zar — opet doći? 

— Doći ću, živote moj, doći ću po tebe, dok 
se vratim. 

— Doći ćeš? klimaše ona glavom ne vje- 
rujući. 

— Imena mi moga, doći ću! 

— Ne kuni se.— ne znaš li, da"je grijeh? 

— A ti se pouzdaj u poštenu riječ 

— Pouzdaću se u tvoju — ljubav, Toma, ni u 
šta drugo, reče djevojka s pritajenom nježnošću. 
Još se jednom poljubiše i on uzjaše konja. 

— S Bogom, dušo. 

— S Bogom pošao! šapnu ona i sa suznim 
očima i s tugom u srcu isprati konjanika, kako 
je zaigrao niz obronak k svojoj družini. 

Djevojka se vrati u kuću. 

— Vojačo, gdje si? ozva se mati u strahu 
iz kuće; ko je to bio kod tebe? 

— Toma je bio, majko, zajeca Vojača i baci 
se materi oko vrata; otišao je. 

— Otišao — a hoće li ikada više natrag? 

— Rekao je, da hoće. 

Starica sumnjivo kimnu glavom. 

— Pogospodio se, opasao se sabljom, Uuz- 


jahao konja, je 1? Pa da bi se vratio? Rano 


moja, zlato materino — čuvaj srce, taj ti se 
više ne povrati. 

— Majko! krikne Vojača, kazao je da Hoću. 
uzeće me majko, — voli me... 

I onda provali nagla radost i sreća kroz 
suze sa svom snagom mlade nade. 

— Da, doći će, majko! I kako je lijep, i 
kako je dobar — moj Toma, moj vitez! 

Starica pritaji uzdah i šapne: 

— Daj Bože, da bude tvoj.. 

U to se primakla družba sa planine, i Toma, 
hitro konjem preskakujući šumnu Ramu, pri- 
stane uz Gojaka. Sad mu je tek odlanulo, sad 
se tek podao neograničenoj radosti. Smiješeći se 
u po stidno, u po odvažno, da niko ne bi 
opazio, e mu je u srcu još ostalo malo plahosti, 
uze kimati glavom i rukom prema svojim zem- 

ljacima, koji su kličući pratili družbu niz pla- 
ninu pa do megjaša svoga sela. 

— S Bogom mi ostajte! vikao je svojim 
vršnjacima; i da se opet u zdravlju nagjemo! 

A oni mu u po čuda u po tuge viknuše u 
pozdrav. A žene, ljube i majke, kojima se sinovi 
i muževi nošahu vani s dušmaninom, gledahu 
sa suzama za lijepim junakom, tužno uzdišući, 
hoće li se i taj kada povratiti, kad i njihove 
djece još nema. — 

Pošto odmakoše selom i sagjoše uz rijeku 
Ramu, sve držeći se uske doline — megju mladim 
zelenilom obraštenih dviju kosa, zapita Toma 
Gojaka: 

— A kuda ćemo sada najprije, oče? 

— Kuda? Najprije u Hum, odgovori ovaj 
živo, kao da je samo čekao na to pitanje; u 
Hum na Stjepana Kosaču... 

— Zar na gospodara našega? prepane se 
Toma. 

— Gospodar? A ja! Ali zao gospodar, gdje 
gnjete sirotu kmeta, gdje s Osmanlijama šuruje 
i zatire i kralja i bosansku vlastelu, a sramoti 
im žene i kćeri! Da mi ga je satrti..! I starac 
se sav od gnjeva rasplamtio. 

— Vi ga mrzite, oče? začne Toma. 

— Mrzim? Dakako da ga mrzim. I još sam 
mu dužan osvetu... I zamisli se mrka lica. 

— Što vam je skrivio ? upita Na Toma. 

— Što meni? Što i drugima. 

— Kažite. mi, oče, da znam. 

— Da ti kažem? Pa zašto ne? Zrio si, pa 
znaj kakve zamke vrag na zemlji plete. Ja sam 
ti nekoć junakovao sa pobratimom Radoslavom 

Pavlovićem. U to mu ubiše oca, Pavla Radi- 
novića, a to u lovu blizu Bobovca. Obijediše 
ga, da je radio kralju Ostoji o glavi, ali je bio 
pravi uzrok, što se Sandalj Hranić, stric kneza 
Stjepana, polakomio valjda za Radinovićevom oče- 
vinom. Sad je Radoslavu valjalo osvetiti očevu 
smrt. Kažu, da je otrovao vojvodu Sandalja; nu ja 
toga ne vjerujem, jer se Radoslav nije plašio 
boja. Na to udari na nj knez Stjepan, Sandaljev 
sinovac, koji je baštinio iza njega sav mu po- 
sjed pa i krvnu osvetu na Radoslavu, koji se 
bio malo prije oženio Stjepanovom sestrom 
Teodorom. I otada se kolju neprestano. Stjepan 
silno; mrzi na Pavloviće, na staroga Radoslava 
i njegove sinove Petra, Nikolu i Ivaniša, kojega 
je moj pobratim još dječakom poslao u zemlju 
Italiju, da ga ukloni pred Stjepanovim bijesom. 
— A kako je dugo tomu, oče Gojko, reče 
Toma, pošto je Gojak stao i otirao znoj ispod 
kalpaka; što više ne dijelite junački mejdan ?. 


— Dugo, sinko; biće oko dvadeset — do 
dvadeset i četiri godinice, nastavi Gojak. 
— Ama — začudi se Tomo — a kako je to, 


ta eno čuo sam od momaka, što se k nama 
vratiše, da se knez Stjepan još vazda bije sa 


g knezom Radoslavom.. 


— O moj sinko, take razmirice mogu i dulje 
da traju. A ja? Trebao sam se i ja svetiti, što 
mi je ona zvijer ugrabila jedinu. sestru, te se 
ona od sramote i tuge bacila kuli niz pendžere 


; u vrelo Bune, da nagje smrt. Tražio sam ga po- 


svuda, sjekao kao bijesan nevinu čeljad, a na 
njega ne naigjoh. U to me jednom na Neretvi ljuto 
izraniše, te sam dvije godine bolovao u kolibici 

jednoga pustinjaka, božjega sluge. Stjepan po- 
palio dvore, a ja ostao goloruk beskućnik. Moj 
me gostoprimac učio, da se ne valja svetiti, 
jer je osveta božja. Tako pomalo posta od 
mene junaka — bogomoljac. Činilo mi se, da ću 
tako više narodu koristiti. Eh, a jesam li, ko 
zna? No da nije tebe, i umro bih kao pustinjak. 
A tako pod stare dane — da mi se barem još 
jedanput ogledati na bojnom polju..! Nego 
ljudi, obrati se sada na družinu, valjaće nam 
se uklanjati Prozoru, da nas odanle ne vide, 
jer bi mogli imati okapanja sa kastelanom. 

— Kastelanom? nasmija se jedan brkonja. 
Taj ti danas ima drugoga posla. Izišao sinoć 
da ugrabi kćer Matije Selca, ali ga momci do- 
čekaše u gori iza busije i izbiše na mrtvo ime, 
pa mu oteše djevojku. Sad negdje liječi rane u 
svojoj kuli... ' 

— Eh, kaki gospodar — onaki i sluga! trgnu 
Gojak ramenom. Sramota ! i 

Čuvši Toma ovo, pripovijedanje, smrknu 
mu se iznenada pred dušom. Ta od Prozora 
nije daleko ni pod Radušu u Ramu, a tamo 
je ostavio najveće svoje blago, bez obrane 
i štita — osim djevojačke ljepote i stida. 
Ako bi... 

Vruća mu krv navre u glavu od prepasti i 
nepoznatog donle gnjeva. Htio je da progovori, 
ali valjalo je šutjeti. Bilo mu je, kao da bi mu 
se rugali, čim bi o tome progovorio, što ga muči. 
Pa zato samo duboko uzdahne i pomisli, neka 
je Bog čuva i blizina oca Milovana. 

U to opet dojaše drugi jedan vojnik do Go- 
jaka pa mu reče: 

— A je li ti, oče Gojko, znaš, da je Rajko 
kapetan sa četom Stjepana Vukčića pošao na 
Trebinje? ; 

— Ne znam, čovječe, prepane se Gojak. A 
knez Radoslav ? 

— Zatvorio se u grad, povrnu onaj Oporo, 
da se brani kako bude znao. Ovajput ga pri- 
tisnulo ljuto i sva je prilika, da će morati 
ostaviti i Trebinje i Klobuk, jer se — kako se 
govori — vojvoda Stjepan složio sa kraljem Tvrt- 
kovićem i s Osmanlijama, pa ovi pritisli s jedne 
strane, te već pale okolo Klobuka, a s druge 
eto Rajko. I Dubrovčane htio Stjepan da pre- 
dobije za se, ali oni mu odgovoriše mudrom 0po- 
menom, neka se pomiri sa Pavlovićima. 

— Eh onda, momci, valja nam se požuriti, 
jida što prije stignemo pod Trebinje, požuri Go- 


"ak i obode konja, da je za pola koplja po- 


skočio u vis. 

— Baš si još junak! zadivi mu se Toma i 
poteče za njim. 

Za dva dana naporna puta stigoše u donju 
Neretvu, koju preploviše kod Dračeva na hitrim 
neretvanskim šajkama, a onda opet dalje sve 
gorom, pa na dubrovačku granicu. Tu već sre- 
toše čitave čopore zaplašena naroda, koji je 
bježao iz trebinjske okolice ispred Rajkovih 
četa, pošto mu popališe sela i ugrabiše stoku 
i ostalu imovinu. 

Gojak i Toma žurili se što su igda mogli, 
pače kad se Toma, ugledavši prviput sa pri- 
morske ceste, more — zagledao u sinju mu pučinu, 
valjalo je starcu Gojaku često da ga opominje 
na svrhu njihova puta, na koju je Toma kanda i 

zaboravio u ovom divnom kraju, gdje se pri- 
roda već sasvim zaodjela u svoje ljetno Ššare- 
nilo. Gojak ne htjede ni da se taknu Dubrovnika, 
samo da bi što prije stigli do Trebinja. On, po- 
vede svoju družinu od Slanoga preko planine, 
pa duž megje dubrovačke, sve strašnim bespu- 
ćem, te se svi već stali tužiti na tegotni put. 
Da ih primiri, pane s njima, mimoišavši Du- 
brovnik, u Skoplje, da tu prenoće. 

Jedva što legoše u onoj tijesnoj guduri na 
počinak po onom kršnom, tek gdjegdje miris- 
nim cvijetom i travom obraslom kamenju, pro- 
budi ih iznenada dolazak jedno od prilike pe- 
desetorice ljudi. Onako zaplašeni, poderani, 
gdjekoji i krvavi, uz žene sa sitnom djecom 
u naramku, činjahu se ko sablasti na mje- 
sećini. 


Straža viknu na njih, ali se odmah i uvjeri, ' 


da im nema opasnosti od tih bjegunaca. 

— Pa zar baš tako? upita Gojak starca, 
koji kanda im je bio starješina. 

— Baš tako, zlo i naopako. Popališe nam 
sela — iz Klobuka smo, a ja starješina za- 
druge Milića. — Evo već četvrti dan bježimo 
od Osmanlija, koji nam popališe selo i kuće, pa 
se krijemo i od vojvodinih četa, koje su nam u 
Drinji-planini oteli ono malo sirotinje, šte smo 
bili spasli i ponijeli ispred Osmanlija. 

— A kuda ćete sada? upita Gojak, dok je 
Toma nijemo gledao i slušao, a ostali se po- 
namjestili oko vatre. 

— Na dubrovačko, odgovori starac; da 
kuda bi? 

— A hoće li vas primiti? sumnjao Gojak. 


a 

— Kako ne će? Zar to nije slobodna općina ? 
Poslali smo četvoricu u grad, sjutra zorom 
vratiće se, a onda što odrede plemenita gos- 
poda. | 

— A dotle da počinemo, predloži Gojak, i 
mi smo se utrudili... 

— Dolazite li iz daleka? upita starac i Za- 
okruži okom po sjajnim tokama oružane dru- 
žine, koja se posadila više ostalih na obronku 
gore. 

— Iz ramskoga kraja, odgovori Gojak. 

— A kamo ste namjerili? 

— Pod Trebinje, da pomognemo  vašemu 
gospodaru... ; 

 — Eh onda živjeli i Bog vam platio! kliknu 
starac. I sva sreća, što smo se namjerili pod 
vaše junačke desnice. 

I zamalo zadrijemaše, samo straža motrila 
je budnim okom, da ih ne bi zatekla noćna ne- 
volja. 

U zoru, istom što se digoše, vratiše se ona 
četiri izaslanika sa dvojicom gragjana dubro- 
vačkih. Bjehu odjeveni u kratke crne svite ras- 
porenih rukava, sa širokim šeširom na glavi. 

Čim ugledaše kićenu družinu Tominu, odmah 
se pokazaše kao učtiva gospoda skladnoga Du- 


" brovnika i rekoše, ko su i što su. 


Porukovavši se sa Gojakom i Tomom i čuvši, 
što im je namjera, uze stariji zabrinuto razlagati, 
kako je slavna republika u velikoj neprilici 
zbog tih razmirica izmegju vojvode Stjepana i 
knezova Pavlovića. 

— Mi smo gospodina vojvodu lijepo svjeto- 
vali, nastavi stariji, što je bio zanatom zlatar 

i vrlo se važno uspravio, kao da je i on član 
velikoga vijeća, a ne tek posrednik izmegju ple- 
menitoga zastupstva grada i humskih seljaka 
— svjetovali smo ga već pred nekoliko godina, 
neka se kani razmirica sa trebinjskom gospo- 
dom i neka živi u miru i slozi sa svojim šurom. 
Ali ko će vojvodi Stjepanu dokazati, kad on 
hoće? Pred dvije godine pače htio nas je za 
saveznike, ali kada je slobodna dubrovačka 
država pomagala koga u nepravednu boju? 

— Ta s te je strane poznata plemenita 0p- 
ćina, polaska Gojak, pošto je zlatar stao i po- 
nosito upro crne oči u starca. 

— Dakle..., ali što nam je ta uskrata doni- 
jela? Da evo Trebinjci jatom bježe u naše dr- 
žanje, a za njima, kako smo se već zimus po- 
bojali — i Rajkove čete. Oko nove godine bio 
je naš poslanik, gospodin Nikola Tarković, kod 
kapetana Rajka, da mu razloži, kako je po ugo- 
vorima sa vojvodom svakomu prosto tražiti 
utočišta na našem zemljištu, pa eto i sami 
Rajkov otac našao je zaklona u zidinama na- 
šega grada, kad je bio pao u nemilost kod voj- 
vode. Nego što odgovori Rajko? Da on samo 
vrši naloge svoga gospodara, kojemu je opet 
naregjeno od osmanlijskoga cara, da osvoji tre- 


binjsku pokrajinu i da goni Trebinjce, kuda ga 


je volja. Pa to da ne smuti miroljubivu našu 
gospodu? 

— Istina, to je upravo neprilika za vas, 
potvrdi Gojak. : 

— Ali evo još gorega, nastavi zlatar sve 
življe. Cega smo se bojali, to se i dogodi. Pred 
jedno desetak dana provale Rajkove čete preko 

megje i orobe nam trgovce u Župi i u Brgatu. 
Sta sada? Vijeće odmah posla Gjorgja Gučetića 
k vojvodi u Novi, da mu dokaže tu nepravdu 
i protuzakoniti postupak i da ga upozori, kako 
je nestalna ljudska sreća, pa bi se i on s vre- 
menom mogao poželjeti zaklona u nas. Ali da, 
vojvoda ko vojvoda odvrati, da sve to biva po 
nalogu visoke porte, pa ako se ne bi pokorio 
njihovim nalozima, došli bi Osmanlije i osvojili 
gradove Pavlovića. Eto, a šta da se tu uradi? 
Zar da puštamo tu svjetinu da strada? završi 
pokazavši na bjegunce. Ali republika zna, što 
joj je dužnost, premda bi ju taj čin mogao još 
skupo stajati, jer da znate, viteže, još su nam 
trgovci u Humu... 

— FEle, što Bog dade i sreća junačka! reče 
na to Gojak i oprosti se sa Dubrovčanima, pa 
pogje dalje s Tomom. 

— Eto, nastavi Tomi, pošto odmakoše; to ti 
je tek mala sličica naših prilika. Još će takih 
biti i još krupnijih, samo dok se prikučimo 
jezgri, tamo gdje se otimlju o krunu i prije- 
stole.... 


IX. 


Na Drini pod Zvornikom bijelilo se s. ovu i 
s onu stranu rijeke bojno taborje. S onu stranu 
poregjalo se šareno čadorje osmanlijske vojske, 
koja je nedavno pala pod Zvornik, da ga bije. 
Po srijedi nadvisio sve ostale i veličinom i 
krasnim šarenim vezom čador osmanlijskoga 
vojskovogje. Na njem se u večernjem zraku 
ljeskao velik zlatan alem sa polumjesecom 

zvijezdom, a golem, na dugom sapu nataknut 
tag, sa tri vješto spletene kite od konjskih 
dlaka, označivaše pašin čador. 

Pred njim sjedi zamišljen paša, opkoljen svojim 
doglavnicima, agama i kapudanbašama, koji mu 
se pridružiše na toj vojni. Paša bi čas zlovoljno 
gledao kroz sumrak na drugi brijeg Drine, gdje 
su plamtili redom niz obalu pa sve do na vrh 
brda plamenovi bosanskih stražara, čas bi 
pomno slušao, što bi mu javljale uhode, koje su 
dolazili i vraćale se jedan za drugim. 

Paša bijaše očito zle volje. A kako da ne 


bude; njegov silni gospodar, amir-sultan car. 


Murat, tvrdo mu naložio, da osvoji štogogi 
bijaše zemalja despotovih. Sve dosad bijaše 
sretan, a tek pod Zvornikom stala mu na put 
šaka ljudi, da mu brani prijelaz preko Drine, 
koja ga i jutros, kad je ponovno kušao da pri- 
jegje Drinu, odbi sa bosanskoga tla. 

S ovu stranu Drine utaborila se u gradu 
bosanska vojska. Ne bijaše to uredna vojska, 
već sakupljena za nuždu. Gospodar na Zvor- 
niku, Ivan Marnjavić, kada doču, da se Osman- 
lije spremaju. na Zvornik, podiže štogogi je 


imao oružanih ljudi. K njemu dohrliše i izo- 


kolna vlastela, te poslaše svaki po nekoliko 
oružnika, a k njima se. pridruži i dosta četnika, 
koji prolažahu onda krajinama, te mu ponudiše 
svoju pomoć. Tako se sabra pod Zvornikom 
malena, nu snažna četa, odlučna da do zadnje 
kapi krvi brani Osmanlijama prijelaz. 

Cijeli dan ta vojska nije počinula. Već 
od rana jutra kušahu Osmanlije da u većim 
ili manjim hrpama prijegju Drinu, ali ih bo- 

sanski strijelci, vješti gagjači, svakiput vra- 
tiše. Tek pod večer nasta mir, a kad je sunce 
leglo za planinu, vrati se osmanlijska vojska u 
svoj tabor, da pod čadorjem ili pod vedrim 
nebom klanja akšam. 

Na bosanskoj strani žagorio daleko bučniji 
život. Bijaše nedjelja, a junaci posjedaše po 
tratini oko plamenova, da se nakon naporna 
dana provesele. Samo stražari stajahu nepo- 
mično svaki na svom mjestu, -a ostala bez- 
brižna vojska uzvrzla se oko plamenova, Kao 
da s onu stranu i ne vreba ljuti neprijatelj. 
Pod Zvornikom nasta cika i pjevanje, na raž- 
njima okretali se gojni janjci i ovnovi, što ih 
bilo milom bilo silom dobaviše iz obližnjih sela; 
a gdje se lakobrižna mlagjarija u najgušće 
kolo zgrnula, tamo se točilo rujno vino iz 
omašnih mijehova, što ih dade zvornički gos- 
podar i kalugjeri iz manastira Papraškog vojsci, 
da okrijepe junačka srca. Podalje okupila se 
nešto pitomija družba oko slijepa guslara, 
koji im pjevaše pjesmu o Kraljević Marku i 
Musi Kesedžiji, o ponosnoj kraljici Jerini, koja 
je bila sazidala zvornički grad, da u njem sto- 
luje i gospoduje. Sve to bivalo je pod vedrim 
nebom, a kad bi kojemu došao drijem, legao. 
bi ondje gdje ga je san prevario, nit bi mu 
smetala vika, da ne zaspi čvrsto kao na maj- 
činu krilu. ) 

Još malo dalje, tik do rijeke, gdje je bilo 
nekoliko čadorova, poregjanih oko prilično 
prostrane ravni, sred koje goraše takogjer 
vatra, zabavljahu se vitezovi, a podalje od njih 
stajao mlad plavolik junak posmatrajući ča- 

robnu noćnu sliku, koja se eto pred njim raz- 
galila. ; 

Sustao od napornoga dana, udaljio se od 
bučne družine, da otpočine i da se pozabavi mi- 
slima oko svoga ramskoga kraja i oko ljube, 
koja ga vjerno čekaše. Do njega čučao na tlima 
stari Gojak, gledajući ga brižnim okom, kaošto 
otac, kad bdije nad sinom. 

Toma — jer to bijaše onaj plavokosi momak — 
sjećao se prvih svojih pokušaja u bojnom poslu, u 
kojem ga je poučavao stari Gojak. Gojak, negda i 
sam vogja, koga je samo osobna nesreća povela za 
strujom, koja je onda u Bosni staro i mlado ovla- 
dala, poveo se za vjerskim fanatizmom, te je po- 
stao bogomilski strojnik; ali — koliko pamti — nije 
mu duši nikada toliko odlanulo, kako onda, kad je 
zbacio svećenički plašt i zamijenio ga mačem, pa 
izišao da okupi oko sebe, a za svoga mladoga 
druga — svoje stare drugove u četu. Toma se lako 
uputio u sve ratne vještine, koje mu i omiliše, a 
uz to je zavolio od dana u dan'sve više svoga uči- 
telja, vjernoga čuvara Gojka. Mladića se osobito 
doimala ljubav Gojkova spram njega, koja bi 
kadgod probijala, kaošto sunčan trak probija 
tamni oblak.,Ta mu je ljubav s tim više godila, 
što ca dosada zapravo niko nije milovao, pa 
se tako sve uže prislanjao uza starca. No još 
mu je čudnije bilo, što ga je starac kadikad 
sretao neobičnim poštovanjem, pa nije umio 
da to protumači. Napokon se dosjetio, da je to 
valjda zbog oca mu Milovana, kojega je starac 
sveosve poštivao. Višeput, kad bi se obojica 
našli sami pod veče, bilo na bojnom polju ili 
pod šatorom, nakon teška dnevna rada, pričao 

bi mu Gojak o svojoj mladosti i o pustopašnom 
životu, kako je kao sin siromašna plemića obila- 
zio zemljom sad u četi ovoga kneza ili vojvode, 
gad opet u onoj, i tako dolazio i u Dubrovnik, 
gdje se upoznao s ocem Tominim. Hvalio mu 
oca, kako je bio čestit i pažen megju dubro- 
vačkom vlastelom, premda je bio samo pučanin, 
ali bogastvom, umom svojim i svakom krje- 
pošću podigao se do onih, koji se s ponosom 
zvahu vlastela slobodne općine ,vladuštago 
grada". Pa kad se jednom Toma odvažio da 
zapita za majku svoju i za uzrok, te mu se 
otac odrekao svijeta i zavukao u gorsku zabit, 
osta Gojak ponešto u neprilici, te mu reče, da 
mu se oca tako silno kosnula smrt Tomine 
majke, te je napustio i blago i sjaj i svijet, i 


'odlučio da posveti život svoj Bogu i molitvi. 


Tomu je to tumačenje zadovoljilo; ta bilo ih je 
mnogo, kojima je u ono doba nereda i meteža 
dodijao život, i oni se povukli u zabit, daleko 
od buke svjetske. Tako je Toma donekle 
shvatio, otkuda mu je otac nasmogao novac, 
da opremi njega i njegovu četu. 

Toma počeo je junakovati, i ne pitajući 
više. A pokazao se junakom već u prvom boju 
kraj Trebinja. Dijelio je mejdan i sa samim 
kapetanom Rajakom, te mu izbio mač iz ruke i 
ranio ga u desnu mišicu. No to je bilo već pod 
kraj bitke, pošto je Rajak već bio pošao na 
povratak, jer se uvjerio, da zasad ne može 
da zauzme Trebinja, što ga je gospodar njegov, 
Radoslav, hrabro branio. 

Kad je knez dočuo, ko mu je iznenada i 
nepoznat pomogao, pozove Gojka i Tomu k sebi 


—— 

u grad, ali Toma nije htio da se ustavi, jer 
mu je prvim uspjehom izrasla želja za dal- 
njim pobjedama, pa tako stadoše. se micati na 
istok, odakle stizahu sve to crnji glasi. Usput 
obavi po više okršaja, braneći potlačene kme- 
tove od nasilne gospode. Ta tako ga bješe 
uputio otac Milovan, pa i on sam ubrzo upozna 
kukavni život siromaka kmeta i osjeti, ko- 
liko li tomu narodu mora teško biti, kad ni od 
rogjene gospode ne može u miru da založi 
tvrdu koru hljeba. I 

Nakon tri mjeseca stigoše na rijeku Bosnu 
i tu se sastaše s četom lupeža, baš kad je pli- 
jenila trgovački karvan dubrovački, koji je po- 
šao s robom u Olovo, da je tamo zamijeni za 
srebrnu rudu. 

Toma odmah s tridesetoricom svojih vojnika 
— a imao ih je već blizu tri stotine, koji mu 
putem pristajahu, čuvši o njegovu junaštvu — 
udari na lupeže i obrani sretno trgovce i nji- 
hovu robu. 

Kad se vrati, pohvali ga doduše Gojak, ali 
mu ujedno reče, smiješeći se: 
' _— Ako se ti misliš ogledavati sa svim lupe- 
žima, što ćemo ih još putem sresti, a ti se ne na- 
daj, da ćeš tako skoro ogledati s Osmanlijama. 

U to dogjoše k njima nekoliki trgovci da 
mu zahvale i ponude kesu dukata. 

Toma nije htio da primi; ta kako će? Nije 
li izvršio samo svoju dužnost? 

Ali mu reče Gojak: , 

— Valjano si momče, bićeš dobar junak, no 
ne valja, što ne primaš nagrade, koju si za- 
služio. Uzmi dakle, kad si zaslužio. 

Toma na to uzme novce, ali ih razdijeli megju 
družinu, koja se odsad još jače njemu -priljubila. 

Tako je četa stigla i na Drinu. Tu se bavila 
čas s ovu a čas s onu stranu vode, i zamalo 
kud bi krenula, pronio bi se pred njom dičan 
glas mladoga junaka, koji je često sam dovo- 
ljan bio, da rastjera Osmanlije. Narod se tamo 
skoro smiri; pusta polja pozelenješe, ragjahu 
žitom, a narod blagosiljaše junaka Tomu, koji 
ih je oda zla branio, i pjevaše mu pjesme — — 


Dok se Toma zabavljao svojim mislima, vite- 
zovi i ostale četovogje posjedaše oko punih 
vrčeva, a koji bijahu mlagji megju njima, poi- 
graše konje, da dijele u šali jedan s drugim 
meijdan, ko će koga nadjačati ili nadrvati. Naj- 
objesniji u toj objesnoj družbi bijaše ljepušan 
mladić, vatrena crna oka i sitnih crnih brčića. 
Izgledao je nekuda finije i odijelom i držanjem 
od ostalih, koji su s neprestana ratovanja 
izišli surovi i nespretni, ako im se trebalo kre- 
tati na ravnoj zemlji, dok bijahu inače kao srasli 
s dobrim konjima. 

Bio je danas došao s juga, i namjerivši se na 
četu bosansku, prista uz nju, da s njome brani 
Osmanlijama prijelaz preko Drine. Toma i on 
još se nijesu vidjeli, jer su bili prekodan za- 
bavljeni svaki na svojoj strani. 

Megju junacima, koji na mjesečini igrahu 
bojne igre, najviše se isticao baš ovaj pri- 
došlica, kojega zvahu knezom Ivanišem Pavlo- 
vićem. 

Bio je od svih najokretniji i redom ih nad- 
jačavo. Savladani pogjoše zlovoljni da svoj gnjev 

i umor utope u vinu, a drugi, koje bješe utrudio 
današnji boj, posjedaše pred čadore i razgova- 
rahu o ratnim svojim zgodicama. 

No mladi junak kanda još nije bio zadovo- 
ljan svojim uspjehom, još bješe željan mejdana. 
Igrajući gizdava zelenka pred čadorima, gledaše 
u naokolo, ne bi li kojega uočio, da se još 
ogleda. U to mu zapne oko o plavokosa mla- 
dića, koji se legjima ispružio pred čadorom i 
gledao u mjesec. Mladi knez pogje bliže i tak- 
nuvši kopljem mladića po nosu, reče mu: 

— He, more, diži se, viknu, da dijelimo mej- 
dan! Još treba da i tebe okušam! 

Ovaj se trgne iza svoga snatrenja, no ni ne 
maknu se, već rukom zamahnu kopljem, da je 
poletjelo čak preko vatre na drugi kraj mjesta. 
Nije mu zamjerio ni što ga nazva ,mdre', ta za 
junaka ima i hitnijih stvari, a k tomu se 
baš zavezao u slatke misli, pa nije ni mogao da 
se razljuti. Samo reče mirno: 

— Aide, koja ti je nevolja! Štedi snagu za 
sjutra, trebaće je! 

— 07), čuste li druzi! naruga se sada mladić, 
razjaren, što mu je izbio koplje, zar je to junak, 
koji se plaši mejdana? Lijep junak, baba je, a 
ne junak; dajte mu preslicu i vreteno, neka nam 
izvije žicu za babju košulju! 

; Toma skoči, kao da ga je guja ujela, a na 
lica mu navre krv. Bijaše spreman da se obori 
na drznika, koji ga smjede uvrijediti. 

Nu baciv oko na drugu stranu Drine i ugle- 
davši krvave plamenove osmanlijskog tabora, 
smiri se i pokazav rukom na osmanlijski tabor, 
odvrati mirno: 

— Ako ti se hoće mejdana, eno tebi mejdan- 
džija; eno ti ih dosta, okušaj se s njima, a ne 
troši snage u djetinjoj igri! 

— I hoću, kukavice, ali mi se prohtjelo da 
se okušam s tobom, da te oborim, da ti klek- 
nem na prsi i da ti ih pritisnem, dok ti ne 
izigje kukavna duša, koja se plaši junačkoga 
mejdana! 

Ivaniš kao izvan sebe htjede da navali na 
Tomu, ali ga neki razboritiji ustavljahu. I oni 
se čugjahu Tomi, koji se do sada uvijek poka- 
zao vrsnim, te se vazda prvi nalazio tamo, gdje 
bijaše najtežega okršaja, što sad od jednoć kao 
da zazire od junačke igre. Nu uvidjevši da nije 
vrijeme kavgi, ustavljahu Ivaniša, koji im se sa 
svom silom otimaše, te vas razjaren bacaše teške 
psovke Tomi u brk. 

Prkosno i gnjevno stajaše u to Toma skršte- 
nih ruku na svom mjestu, ali kolikogod mu 
gnjev natjerao krv u obraze, te mu žile na čelu 
nabreknuše gotove da puknu, ipak se savladao. 
Ta zar da zametne kavgu, u času, gdje Osman- 
lije stoje na pragu Bosne, u času, u kom sud- 
bina sudi o slobodi rodne mu zemlje i čitavoga 
naroda ? 

Odjednoć ko da je zaboravio sve uvrede, 
stane pozorno da sluša. Pričini mu se, kao da 
začu na Drini neobičan šum vode, ali u onoj 
buci ne može razabrati što je. Štogogi mo- 
gaše više, nape sluh, da upozna što ono šušti 
valovima, kao velika riba kad se naglo vodom 
baca. 

Najedanput ugleda, kako se preko oniska 
bedema, što je spajajući dvije kapikule nadvisio 

obalu Drine, penju mrke sjene, i časom se do- 
sjeti, što je. Osmanlije u noćnom mraku prepli- 
vaše Drinu, da iznenada jurišaju grad. 

Toma trene mač, te gromkim glasom povika: 

— Za mnom, ko je junak, eno ondje će se 
dijeliti mejdan! I pojuri prema bedemu. 

Začugjeno gledaše družba za njim. Mišljahu 
da bježi pred Ivanišem, koji im se u taj čas 
oteo, te potekao da navali na Tomu, ali kad 
ugledaše Tomu, edje je navalio na one sjene, 
koje skakahu sa bedema, i kad čuše lamanje 
oružja, dosjetiše se, da su Osmanlije krišom pro- 
valili u grad. 

— Na noge junaci! povika Gojak, Osman- 
lije idu! 

— Na noge, Osmanlije idu! zaori sa svih 
strana. Na kulama zatrubiše drijemni stražari, 
te pozvaše momčad na poprište, a oko onoga 
bedema nasta silna vreva i vika. Oružje se la- 
malo, ranjenici vikali, sve je uzavrjelo u očaj- 
noj borbi. 

Ivaniš se u brzo osvijesti od svoje uzruja- 
nosti, te sabravši svoje ljude, pohiti da po- 
mogne. 

Nu Osmanlije kao da iz zemlje niču; sve ih 
više skakalo niz bedemove, a i kolikogod su ih 
junački odbijali Bošnjaci, moradoše uzmicati. 

Toma se poboja, da će se Osmanlije dokopati 
kapije, te ju otvoriti, pa se onda neodoljivom 
silom prosuti u grad. Već opazi nekoliko Osman- 
lija, kako se krišom udaljiše od bojišta vratar- 
nici da otvore vrata, pa dovika Gojku: 

— Na kapiju, obrani kapiju! Gojak pohit 
onamo sa nekoliko ljudi, a u to stiže i Ivaniš 

na bojište. Videći Tomu, kako junački brani 
erad, zastidi se te ne pazeći svoje glave, skoči 
i on na mjesto, gdje bijaše najžešći boj. 

Uvidi, da je grad propao, ako se ne uz- 
mogne popeti na bedem, da spriječi Osmalijama 
prelaziti u grad. Sve probijajući se kroz naj- 
gušću vrevu, stiže na bedem, a za njim i Toma 
sa nekoliko najodvažnijih Bošnjaka, te stanu 
obarati onuda naslagane hrpe kamenja na 
Osmanlije, koji se penjahu uz bedem. Osman- 
lije. izvan grada, pola u vođi, pola verući se uz 
prislonjene ljestve — kad vidješe kako na njih 
kamenje sipa kao tuča, uzmakoše, a oni u 
eradu, videći da je ostaloj vojsci zakrčen put 
u erad, i da su opkoljeni, vratiše se očajno 

na bedemi da osvoje prijelaz vojsci. 

Tu, na tijesnom mjestu, nasta silan pokolj. 
Sve se tiskalo na tijesni bedem, kraj svakoga 
mrtva osvanu tamo deset živih, kao da iz zemlje 
niču. Stade pomaganje ranjenih i umirućih, a bi- 
jesna vika borilaca. 

Ivaniš i Toma borili se kao dva mlada lava. 
Odjednoč opazi Toma, kako na Ivaniša, koji 
u taj čas obaraše osmanlijske ljestve, skoči 
silan Osmanlija, zamahnuvši sabljom, da ga po- 
siječe. Brzo priskoči i dočeka smrtonosnu 
oštricu svojom sabljom, ali koliko bijaše silan 
udarac ne ustavi ga sasvijem, već ga istom oslabi. 
Osmanlijski mač spusti se, mjesto na tjeme, na 
rame Ivaniševo i raspori mu mišicu do kosti. 
No prije nego Osmanlija mogaše podrugiput da 
zamahne, odrubi mu Toma jednim udarcem glavu. 

Ivaniš klonu. Krv mu tecijaše potocima niz 
ranjenu ruku, a Toma brzo priskoči, da po- 

mogne ranjeniku. Obujmi ga lijevom rukom kao 
majka dijete, pa makar sam i ranjen, tako da je 
krv Ivaniševa kapala na njegove rane, iznese 
ga iz pokolja i krčeći desnicom put kroz vrevu, 
sklone ga u kulu. A onda vrati se časom opet na 
bojište, gdje se bojna sreća promijenila. Osmanlije, 
koji prodriješe u kulu, ne imajući pomoći iz vana, 
smalaksaše i podlegoše, a ono malo, što se ote 
pokolju, baci oružje, da se preda, ili poskače u 
Drinu, da se plivajući spase. Uvjerivši se Toma, 
da je boj prestao i opasnost minula, vrati se 
u kulu, gdje nagje blijeda i bez svijesti Iva- 
niša. Polako razgleda mu ranu i uvjeri se, da 
je doduše teška, ali da nije smrtonosna, pa 
je stade brižno ispirati hladnom vodom i po- 
vijati. I 

U tom se Ivaniš povrati iz nesvjestice. 
Ugledav Tomu, koga je tako teško uvrijedio i 
koji mu se tako plemenito osvetio, navre mu 
od stida krv na blijedo lice i on prošapće: 

— Oprosti, Tomo, uvredu. Vidim, da si bolji 
junak od mene, i desnicom i srcem. 

— Ne govori o tom, što je bilo, reče, ja sam 
zaboravio. 

Ivaniš mu stisnu ruku te opet klonu, no 
zamalo opet otvori oči i šapne: 

— Reče mi neko, da si bio ocu momu na 
pomoći ispod Trebinja? Evo — dvostruk sam 
ti krivac. Možeš li mi oprostiti ? 

— Šuti, brate, rekoh ti, ja ti nemam šta 
da oprostim. . 

Onda opet iza male stanke progovori Ivaniš: 

— GCuješ, Tomo, ti znaš, kad se junaci bra- 
time, običaj je, da pomiješaju krv, pa eto, kad 

si me nosio sa bojišta, i naša se krv pomije- 
šala. Kada si mi već oprostio, a to — budimo 
odsele vjerna braća. 

Toma prihvati ponugjenu mu bratsku ruku 
i poljubi svoga pobratima u čelo. 

Oba mladića uhvatiše čvrsto prijateljstvo. 
Toma je brižno njegovao Ivaniševu ranu, koja 
ubrzo zacijeli, a kad ozdravi te ojača, vigjali 
bi odsele uvijek ta dva mladića uporedo na 
bojištu, dje se bore kao dva mlada lava, bra- 
neći bratinski jedan drugoga. — 

Tek kad Osmanlije vidješe, da nije šale 
osvajati onaj tvrdi grad, što ga bajna Jerina 
sazida na tvrdom stancu, vratiše se iz Podrinja, 
da vojuju na drugoj strani, a junaci, koji se 
u Zvorniku okupiše, videći da je minula opas- 
nost, razigjoše se. Toma s Gojkom i neko- 
licinom izabranih vojnika pogje prema gradu 
Olovu, kamo ga je pozvao knez Ivaniš, da ga 
upozna sa svojom majkom, kneginjom Teodorom 
i sa svojom braćom Petrom i Nikolom. Jašući 
uporedo, pripovijedao je Ivaniš Tomi o sebi. 
Pred jedno dvije godine bio ga otac poslao 
u Mletke, da tamo steče saveznika protiv 
kneza Stjepana, rogjenoga svoga šure. Ali 
kako je sinjorija mudra, zavlačila ga polovičnim 
obećanjima i upotrebljavala ga u svojoj vojsci, 
jer je baš u to vrijeme ratovala protiv bun- 
tovnih Veroneza... ; 

— A onda, nastavljaše Ivaniš, živio sam ti 
pomalo u Mletkama, bivao u pitomoj Firenci, 
pa u Milanu. Nego, brate, to ti je sasvim drugi 
svijet i život nego kod nas. Ama gradovi sve 
s kućom do kuće, pa onoliki hramovi sa sli- 

kama i kipovima — kao da su živi ljudi. Pa 
kako se nose, kako živu! To ti valja sve vidjeti, 
pa čuditi se! I sve tamo umije štiti i pisati, a 
vladaju se — baš sasvim drugačije od nas. A 
tek žene —! Brate, njih da vidiš! Lijepe su i 
'milosne, znaš, sve te mame na ljubav i cjeli- 
vanje, kad im gledaš onu rudastu kosu, pa ru- 
mena lica, a tek oči...! A vole svirci i pjesmi 
kao pomamne. I ja sam pjevao, jesam duše mi, 
i napisao baš veliku pjesan. Ako ti je s voljom, 
čitaću ti je. Ali — u mletačkom je jeziku — a 
taj ti valjda ne razumiješ? 

— Ne razumijem, odvrati Toma nekudđa 
snužden, što toliko toga ne zna i ne umije, pa 
ne može ni da zamisli, kakav je ono svijet, o 
kojem mu govoraše pobratim. 

— Pa neka, naučiću te; znaš, gospodski je 
to jezik, nastavi Ivaniš. Baš mi se sviklo tamo 
preko mora, i umalo ne privezah srce zauvijek uza 
razbludnu moju gospogju. Ali morao sam se vratiti, 
zvao me otac, jer da je ostao bolestan od onolike 
borbe sa našim gordim ujakom. I kako sam se 
pobojao, našao sam naše pitomo Trebinje pusto, 
a oca s materom u Olovu, što im je jedino 
ostalo uza Srebrenicu i Borač. Čim sam se 
vratio, posla me otac u Bobovac kralju, da mu 
se kunem, da ću poput oca svoga vazda ži- 
vjeti u miru s Dubrovnikom. Neka živu u miru 
božjem, ja ih ne ću uništiti! I onako sam naj- 
voljniji da se opet vratim iz te krvi i sječe... 

— A domovinu da prepustiš neprijatelju ?! 
ukori ga Toma. 

— A zar ću ja ustaviti sudbinu njezinu? 
trene Ivaniš ramenom. Bojim se, da je sav 

trud uzaludan. Ta bujica od istoka poplaviće 
nas kao more, i mi ćemo svi do jednoga poto- 
nuti. I 

— Ivanišu, ne govoriš pravo; zar da se bez 
obrane sami damo u ropstvo? 

— Ne znam, nu znam da je bez koristi. 
Eno ti Carigrada; šta misliš, koliko će se još 
držati? A onda je i nama odzvonilo... 

— Pa neka je, ali barem da nam ko junacima 
odzvanja! ponosno, nu sjetno izusti Toma... 

Onda su opet neko vrijeme šuteći jahali, 
dok Ivaniš u neke ne prihvati: 

— Čujem, da moj ljubimi ujak bjesni na 
tebe, što si pomogao momu babajku. I mogu 
misliti! Treba da ga znaš; onoliki silnik, 
pravi zmaj! Htio bih, da mi se jednom s njim 
ogledati na mejdanu. Ali on ti ne izlazi sam 
u boj. Baš kao da se boji, a nije ipak tako. Ta 
vazdan je u lovu za megjedima, to mu je naj- 
milije, poslije — žena, doda Ivaniš šaptom. 
Cujem, da si je odnekale dobavio na dvor ne- 
kakvu Talijanku, ljepoticu, pa zbog nje trista 
jada i pokora u kući. Uboga moja ujna, gospa 
Jelena, ima dosta toga da snaša. 

— Pa to nije pravo! uspe Toma, kad je 
Ivaniš malo stao. 

— Pravo! Eh moj ujak valjda pita za pravo! 
Kad on hoće! Krutan je samovoljnik spram sva- 
koga, a takav je i u porodici. Sinovi mu ne 
smiju ni da se maknu. 

— Koliko ima u njega sinova? upita Toma 
življe. 

— Dva, odvrati Ivaniš, jednomu je ime Vla- 
dislav, a drugomu Vlatko. Oba su uz mater, 

pa zbog toga im otac krati svako slobodno 
kretanje. A čestiti su momci, mogli bi biti i 
dobri junaci, ali ne da im otac. Još im sestra 
uživa više slobode. Nju vodi u lov, pa ju pušta 
da obilazi po njegovim mnogobrojnim gradovima, 
a sve u društvu one Talijanke. A kažu, da 
se Katarina i ljudski nauživa te slobode. Nego 
lijepa je, dovrši mladić zafrknuvši svoj desni 
brk, ni preko Adrije nema ljepše. Da mi nije 
sestra, brzo bi se izravnala zadjevica megju 
mojim ocem i mojim ujcem. 

— A kako to? zapita Toma rastreseno, jer 
mu se misli pomalo stale hvatati u daljinu. 

— Eto tako, oženio bih se njome, nasmije se 
Ivaniš. Možda bi se onda stari umirio, kad bi 
se ticalo rogjenoga djeteta, ako već ne mari 
za sestru.... 

U takim razgovorima stigoše u noć pred zi- 
dine grada Olova. 


X. 


Niz gornju Neretvu spuštao se tijesnim 
nogostupom karvan od dvanaest konja. Na čelu 
mu jahala dva momka, oružana kopljem, lukom 
i drvenim, gvožgjem okovanim štitom. Na licu 
štita" po srijedi bijahu pod vojvodskom krunom 
namještena dva spletena slova bosanske azbuke, 
S. K., početna slova i grb njihova gospodara. 
Pod kratkim kožnatim zobunom, potkićenim 
oblim pločama i dđugmetima od mjedi kolik 
šaka, imali su na prsima gvozdene toke, a za 
širokim kožnim pasom zataknute dugačke dvo- 
oštrice, da se njima brane, ako bi došlo do 

šaka. Bijahu to snažne ljudine, a na ponosnom 
im pogledu, kojim bi vraćali ponizne pozdrave 
putnikA-pješaka, vidjelo se, da su, ako baš ne 
gospoda, a to barem najamnici velika vlaste- 
lina. 

Za njima slijedio na konju postar, dđebeljkav 
muž, dobroćudna i rumena lica, koji se u 
gospodskoj službi ugojio i udobrovoljio. Za 
cijeloga se puta, koliko mu je ugojenost 
dopuštala, a mirna  bedevija ne branila, 
uslužno vrtio uza gospogju, što je jahala 
s desne mu strane, sve nastojeći, kako bi je 
što bolje zabavio. Jezik mu je bio vrlo hitar, 
pri govoru igrale mu sitne  očice vlažnim 
sjajem, a sve od milja gledajući s počitanjem 
na svoju mladu i lijepu pratilicu, kojoj je 
s druge strane jahala nešto starija, no jednako 
lijepa ženska. ; 

Mlagjoj moglo je biti jedno šesnaest godina. 
Južno sunce dozorilo je tu mladost do savr- 
šene dražesti i ljepote. Sjedjela je na Konju, 
kao da je s njime srasla, ravno i ponosito. 
O vitko, a ipak punačko tijelo  priljubilo 
se odijelo, skrojeno po najnovijem  talijan- 
skom kroju od zelena veluta i spuštalo se 
bogatim naborjem niz nježne djevojačke oblike, 
a pristajalo joj kao kraljici, i ako se činilo kao 
da se to mlado tijelo još otimalo nevikloj stezi 
tijesna pasa i' zlatom izvezena krožata. No 
svu tu svježu ljepotu nadvisila upravo kra- 
ljevska glava. Plavi zlatoliki uvojci bujno se 
redali ispod široka šešira s velikim bijelim 
nojevim perom i padali na nježno zaobljena 


ramena. Popodašnje sunce, što je probijalo kroz 

mlado granje bukava, vabilo je iz onih zlatnih 
niti žarke iskre, koje su obigravale oko obla 
lišca i rubile ga dostojnim okvirom. Jer to je 
lišce bilo doista krasno. Na mekim mu se 
finim oblinama natjecalo bjelilo ljiljana s rume- 
nilom ružice, a velike sjajne oči čistom modri- 
nom nebeskom, koja se razapinjala nad čitavim 
kršnim krajem humske zemlje. Te su oči bez 
straha i ponosito gledale u bijeli svijet ispod 
onoga visokoga i gospodskoga čela. U ovaj se 
par krijesile sve od mladenačke obijesti i vedre 
radosti, samo katkada vrenula bi iznenada 
tamna munja, koja je kanda odavala, da iza 
toga bijeloga čeoca drijema žarka duša, koja 
samo čeka čas, da se otvori i prospe svu svoju 
bogatu unutrašnjost — bilo na sreću ili nesreću 
nje same. 

Druga je gospogja bila za jedno deset ge0o- 
dina starija i takogjer savršena ljepotica. Što 
se u mlagje tek besvijesno raspupalo, u ove 
se bješe rascvalo do potpuna cvata. Bujna i 
bjeloputna, crnokosa i crnooka bijaše to prava kći 


žarke Italije — vatrena i okretna, no pri svem ' 


tome odmjerena vladanja. Iz nje izbijala smjesa 
osjetnih nagona sa hitrim shvatanjem viših 
duševnih interesa, što je oboje naizmjence virilo 
iz onih presjajnih, žarkih očiju. Pogotovo u 
smijehu rumenih,. punih usana bješe nešta pu- 
tena i zamamna, što je palilo i mamilo, no jedna 
samo kretnja glave odbila bi svako nepovoljno 
joj približavanje. Po svem se tome vidjelo, da 
je umjela savršeno vladati sobom. 

I ako nije bila bogatije odjevena od svoje 
mlagje pratilice, pristajalo joj odijelo ukusnije. 


FO 

Svaki kret pokazivao je, da je ta žena vikla 
svijetu. 

Za njima išle na konju dvije sluškinje u na- 
rodnoj zahumskoj nošnji, te nekolike sluge 
vodeći konje s prtljagom, a na kraju povorke 
opet nekoliko oružanih ljudi, kao i oni što joj 
bjehu na čelu. 

— Da se okladimo, signor Prijeboje, nasmije 
se mlagja obijesno, da si se ti više prepao 
gabelota pod Konjicem, nego nas dvije ženske? 

— Svijetla knjeginjice, to — to, pa ja, star 
vojnik, ta vi se samo šalite! mucao je starac 
od neprilike i stao žmirkati očima. Mene je 
samo bilo strah zbog vas, dona Katarina i 
zbog done Cecilije, kad su oni mrki gabeloti 
u vas izbijelili oči, kao da će vas pojesti. 

— Ta to je samo zato bilo, jer su se smeli 
od naše ljepote, reče ona, koju je zvao Katari- 
nom, je 1? te, dona Cecilija ? 

— Dakako, dakako, da je samo zato. bilo, 
požuri se junak Prijeboje. 

— Jer u nas nije bilo kontrabande, nastavi 


" Katarina lukavo, kao pod zobunom šior Pri- 


jeboja što je... Jesam li pogodila? Pa onda 
kad se sjetim, da su to moga babe gabeloti, 
koji su tako strogo zavirivali u svaki koš, po- 
pucala bi od smijeha. 

— Za Boga, knjeginjice, uplaši se starac; 
samo da njegovo gospodstvo, gospodin vojvoda 
ništa ne saznade o toj stranputici, umah bi me 
sakovao u gvožgje, što sam popustio vašoj želji. 

— Šuti, ne boj se, tješila ga mladica, 
znamo i mi ženske šutjeti, je P te, dona Ce- 
cilija ? 

— 0, to je moja stvar, odvrati ova sigur- 
nim glasom, pa sve da bi i saznao vojvoda, ja 
ću mu već tako prikazati svu stvar, da se ne 
će ni dosjetiti, da smo prekršili njegovu zapo- 
vijed... | 

— Dona Cecilija, povikne sada Katarina, 
pošto je povorka izišla iz tijesnoga klanca u 
dolinu Neretve i ona iznenada ustavila svoga 
bijelea; pogledajte kako je krasna voda, kako 
šumi i kako se valja niza stijene i kamenje pa 
lomi put kroz kršne planine! Zar ne bi bilo grje- 
hota, da smo poslušale toga našega plašivca 
kastelana, koji je silom htio da nam uskrati tu 
ljepotu ? 

— Da Bog da, da se. samo sretno vratimo 
na naš put, krišom uzdahne kastelan i zavrti 
sitnim očicama, lako i za tu ljepotu! — Volio bih 
ja da mi je već nad glavom kameni krov 
moje izbe, nego pod nogama ovaj prekrasni 
Krš.es 

— Vi ste barbarin, sinjor kastelano, ukori 
ga mlada knjeginjica, koja je tankim sluhom 
uhvatila njegove riječi; vi ne razumijete, što 
je lijepo. Ova voda... 

— Hm, da je barem vino, ali tako...! 

— Pjana mješino! zagrohoću straga sluš- 
kinje i gurnu jedna drugu u rebra. 

Zagjoše na tijesni put uz rijeku, koja se 
ovdje mnogolično i ubavo savijala, a zelene 
dražice sad s jedne sad s druge strane pre- 
sjecale strmi red planina. U neke ugledaju na 
drvenim stupovima mlin, kojemu je bučna ri- 
jeka šumno okretala kolom. Blizu mlina dvije 
djevojke prale platno. Kad začuše na kamenu 

nad sobonmi topot konja, ostave se čas posla i 
zagledaju se u gospodske goste. Ali im pogledi 


bjehu plahi; istom kad opaziše obje gospogje, 


usprave se odlučnije i viknuše pozdrav: 

— Dobra vi sreća, lijepe gospe! 

— Hvala vi! ozdravi Katarina prijazno i 
ustavi konja pred djevojkama, koje su duge 
platnene skutove pod tkanom pregačom Zasu- 
kale sve do pod koljena. — Ide li posao ? 

— Bogu slava, ide pomalo, dobra gospe! 
odgovore djevojke. Ama lijepi ste, gospogjice, 
vesela vam majka! Živjeli nam, što vas Gospod 
Bog tako krasnu sazda! 

— Jesam li vi u volju? nasmiješi se Kata- 
rina, kojoj su godile te laskave riječi. 

— Ma ravno kakono ikona! divile se dje- 
vojke. 

Povorka pogje dalje, a djevojke doviknu još: 

— Bog vas pratio! i još dugo gledale za 
obim gospogjama. 

I valjalo se diviti neobičnoj i nevigjenoj 
odjeći tih plemkinja. Donle se i bosanske plem - 
kinje malo razlikovale odijelom od seljakinja, 
samo što im je bilo od finije tvari i boga- 
tije ukrašeno. Tek odskora, otkada je promet 
s Dubrovnikom a preko ovoga s Italijom bi- 
vao življi, ugje pomalo s drugim novotarijama 
i talijanska nošnja u vlasteoske dvore bosan- 
ske i humske gospode. Mjesto od lana i čohe 
krojilo se odijelo od veluta, kavada i fustanje, 
a kitilo se bogatim aksamitom, skrletom; bra- ' 
činom i biserjem. A kako je od ovih baš voj- 
voda Stjepan bio najnapredniji, uredio je sve 
svoje kućanstvo po tom tugjem načinu. 

Šute jahali su dalje sve do vrela na Ne- 
retvi, pod planinu Morinju. Tu se u hladu 
jasenova pozabaviše, te uživahu krasni .pri- 
zor, kako golema rijeka izvire silnim šumom 
i uljeva se iz kolijevke svoje u zelenu Neretvu. 
Poodmorivši se i založivši nešto malo, pri 
čem je najviše crveni kastelanov nos morao 
da trpi od nesmiljenih šala, krenuše dalje, da 
još prije mraka stignu ra Nevesinje.. Podne je 
već bilo odmaklo, a valjalo se i požuriti, jer 
izlazeći iz doline Neretve, počela se staza 
strmo uspinjati kamenjakom uz planinu. 

Put bijaše strm, a dosta i rgjav, ali kako 
ga je gusta šuma obavila dubokim hladom, bi- 
jaše i putnicima odlanulo za ljetne zapare, a 
vrli konji snažno se hvatahu onoga krša. 

Katarina je željno gledala u vrh planine, sa 
koje se spuštao onaj krasni hlad. Tamo na vrhu 
bijaše joj već očevina, pa se nije imala više to- 


liko bojati, što je skrenula sa puta, kojim joj. 


je otac zapovjedio da se vrati iz Samobora kući. 
Kako je bio strm i tijesan put, konji se ra- 
staviše, da u jednom redu, jedan za drugim 
lašnje progju tijesnim klancem. Dogjoše baš na 
najstrmije mjesto, kojemu je na kraju pukla mala 
ravan. Prvi konjanici uhvatiše ravan, a konji i 
nehotice pobrzaše. U to se obori pred Ceci- 
lijinim konjem, baš kad htjede da uhvati ravan, 
jedan panj i zatvori klanac. Cecilija prestra- 
šena. kriknu, ali prije nego li bijaše iko podo- 
ban da se osvijesti. i da vidi što se zbi, skoči 
iz šume nekoliko oružanih ljudi. Momci na 
kraju povorke potegoše nože, te pobrzaše, da 
vide šta je. Začas se nagjoše opkoljeni. Nasta 

vreva i rvanje. Cika prestrašenih djevojaka i 
lamanje oružja odjekivalo šumom Za nekoliko 
časaka, a onda stade četa putnika podlijegati. 
Oružanike razoružaše hajduci, te ih stadoše 
vezivati. Donu Ceciliju, skinuo jedan i bacio 
preda se na konja, a baš se primaknuo jedan 
od hajduka Katarini, da i nju skine sa konja. 
Katarina osjeti gvozdenu šaku, kako ju 
kruto obuhvatila oko vita pasa, te ju digla k 
sebi. Krv joj se stinu u žilama od straha, ali još 
se očajno borila, da se otme ljutim pandžama 
razbojnika. Nu slabe sile malaksaše, i svijest joj 
se već počela gubiti. Tada iznenada ugleda, 
kako oružan lijep mladić na vatrenu konju niza 
stranu dojuri, i uz nju zabljesnu o suncu mač. 
One šake oko njenoga "pasa trznuše, popu- 
stiše, a pod njom se povali razbojnik u svojoj 
krvi. 

Rumen i zažaren od žurbe i napora Šsta- 


. jaše pred njom visok mladić s golim mačem u 


ruci, te joj gledaše u ustrašene oči. Kao žera- 
vica zapeče djevojku taj pogled na srcu; bješe 
ioj sve to kao čudan san. Mladić opazivši, da 
djevojci u taj čas nema pogibli, okrenu se k 
hajducima i zagrmi: 

— Stid vas bilo, hajduci. Zar je to hajdu- 
kovanje? Zar hajduk bije žene — mjesto ljude? 
Zar on robi žene — mjesto Osmanlija? 

Oko njega prikupila se brzo četa, koja je za 
njim dojezdila, a hajduci zapanjeni sa nenadana 
napadaja, nijesu u taj čas znali, bili se branili 
ili dali u bijeg. 

Dok su oni tako nesigurno odlučivali, odluči 
se od hajduka junačina prosijedjele kose, mrka 

i prkosna pogleda i oružan silnim oružjem, na 
kom se samo preljevalo zlato i srebro. 

Grčevito mu se stisla pjest oko  balčaka, 
on zamahnu ne mareći, što je neprijatelj 
jači, da posiječe mladića, no i ovaj hitro digne 
svoj mač uprvši čvrsti i.gnjevni pogled u sta- 
rinu. Starac hajduk nehotice ustavi mač, i trene 
pogled na mladića. Tako su se za tren gledali 
oba, držeći mačeve na zamah. Napokon se osvi- 
jesti hajduk i vikne gromko: 

— A ko si ti, momče, te si se drznuo za- 
vrzivati u hajdučke poslove? Zar ti misliš, da 
nekažnjen smiješ da smetaš meni u mojim na- 
mjerama? Cuvaj se, da ne platiš glavom mlade- 
načku ludost! 

Tko bio da bio, vrati mu mladić, ako 
sa mnom želiš okršaja, prosto ti bilo, ali 
dok je u mene još kapi krvi, ne ćeš di- 
rati u te djevojke. Ljudi! obrati se svojoj 
četi, na pozor, a vi poberite svoje, pa putujte 
sretno. ; 

Ovo reče zastrašenim pratiocima Katarine, 
koji se požuriše, da stjeraju konje u red i da 
što prije krenu iz toga neugodnoga društva. 
Katarina je sve to vrijeme udivljeno pro- 
matrala junačkoga mladića i svaku mu kretnju, 
koje su bile pune ponosa i dostojanstva, i ona 
nejasno osjećaše, da je taj ponos više nego 
išta prestrašio hajduke, te se nijesu ni opirali 
zapovijedima njegovim, već mrkim pogledom 
promatrali čas njega, čas svoga četovogju, u 
koga ne poimahu, šta mu se desilo, te izeubi 
i glas i prkos i junaštvo svoje pred tim skoro 
golobradastim momčetom. 

Kolikoput ih je on proveo slavno kroz mnogo 
veću četu, nego li im sada stala na put, a 
sada pušta, da im se trga siguran plijen iz 
pandža! Zar je nagrajisao, ili je urečen hajduk ? 

Katarini se megjutim približio njen izbaviteli, 
da joj rekne, e sad sigurna može poći, kud je 
nakanila. Dok je dona Cecilija kipjela od pustih 
zahvalnica, Katarina mu šute pruži ruku. Onda 
krenu da pogje. 

— Pogjite s mirom božjim, pozdravi je još 
mladić, a ona trgne svoga bijelca, vrati se i 
reče mu: 

— Oprosti, što nemam riječi, da ti hvalim, 
još mi je srce puno straha i sreće — s nena- 
dana izbavljenja. Kad si nam tako plemenito 
pritekao, a ti mi i reci svoje ime, da znam, 
komu da hvalim na životu. 

— Ime mi je Tomislav, odvrati mladić. 

— Ali prezime — upita djevojka, plemstvo? 

— Rekoh vam da sam Tomislav — a bez 
plemstva i baštine. 

Djevojka ne smjede da ga dalje pita, te 
krenu svojom družinom. Kad konji pogjoše, do- 
šulja se ispod jednoga grma debeli kastelan, 
koji se bio na prvi pojav hajduka neopažen 
spustio s konja i kao klada odvaljao pod onaj 
grm pa se tamo ušutio. Sva se družina nasmije 
tomu junaku, koji se tiho kao mrtav penjao na 
konja. Kad ga ugleda dona Cecilija, htjede da 
se ljuta na nj obori: 

— Lijepo li nas ostaviste, šjor cavaliere — 
— ali se sama prekine u riječi, opazivši ga 
svega još zbunjena od pretrpljena straha, pa 
se u vas glas nasmije: 

— Baš nam hrabra viteza poda za brani- 
telja i vodića gospodin vojvoda! Steta dobra 
konja i oružja pod lošim junakom! 

— Samo me ne odajte vojvodi, madona! 
motao se starac kao klupko na svom rigjanu. 

— Da te još i odam, jadniče! mahne Ceci- 
lija prijezirno. 

A družina  pritajivala svoj smijeh, jer je 
kastelan u dvoru, pa ne bi dobro bilo zamjeriti 
se staromu sluzi moćna gospodina. Pošto odma- 
knuše putnici, zapovjedi Toma hajducima da 
se ne makne nijedan s mjesta, komu je draga 
glava na ramenu, dok ne odmaknu putnici 
tako daleko, da ih više nije moći stići. 

Kad se uvjeri, da njegovi junaci oštro paze, 
da im se nijedan od hajduka ne izmakne, 
izigje pred četovogju, te mu prozbori: 

— Eto me sada, ako ti je krivo od mene, 
a ti išti. Neka me kazuješ, da sam i lupežu 
ostao išta dužan. 

Četovogja prenu iz dubokih misli i pogleda 
Tomu. 

— Kazuj mi, ko si, je si 1? božji ili vražji, 
čovjek ili vilenjak, te si se drznuo stupiti preda 
me, pred koga niko još ne dogje, da ne plati 
elavom ? Što te više gledam, to te bolje znam, 
a manje poznajem — — — Pričinja mi se, na- 
stavi hajduk kao u sebi, da se otvorio grob, 
da se diže duh iz njega, da se razgaljuju 
stari davno prošli dani sjaja preda mnom, a 
opet ne znam, koji su to dani. Veljko, Veljko, 
ostario si, rugaće ti se djeca, kad dočuju, da 
je tvoju ruku dijete ustavilo, a ti šutiš, gdje ti 
se grabi plijen iz ruku! 

I opet se zamisli hajduk... Toga je on mla- 
dića vigjao negda isto onako odvažna, prkosna 
i ponosna kao danas, ali. to bijaše davno, 
davno. Već ga dugo zemlja krije, davno mu 
kosti istrunuše, a onoga sjaja, što ga je za 
života pratio, nestalo je. A sada se odjednoć 
pred njim diže isto lice, isti ponosni. stas — 
da i samo oružje bijaše isto kao u onoga po- 
kojnika. Sto je više motrio mladića, sve mu 
se prikaza činjaše čudnijom. Dok je hajduk 
Veljko tako razmišljavao, pridruži im se mala 
četa, a na čelu joj starac Gojak. Pristupi 
k Tomi te će mu smiješeći: 

— Ej moj sokole, šta bi to opet? Čuo sam 
iz daleka buku oružja, pa se požurih, misleći 
vas u boju s hajducima, a vi tu stojite zapa- 
njeni i besposleni i gledate se! A kaki su 
to ljudi? upaziv tugje četnike, koji se stisnuše 
šapćući na hrpu. 

— Pitaj ovog junaka, vrati mu Toma, poka- 
zavši na hajduk Veljka. 

— Ej junače, kazuj što to bi, ko ste, šta 
ste? dovika starac pošavši na Veljka. 

Ovaj dignu glavu, starac ga pogleda čas, 
razvali oči i najedanput skočiv s konja, pojuri 
preda nj, pa ga zagrli. 

— Po Bogu, brate Veljko, zar si ti to? 
Otkuda meni dobra sreća svanu, te te opet 
vidim nakon toliko godina? 

I hajduk prepozna svoga davnoga pobr pblart 
s kime ga je sudbina davno rastavila i sada opet 
sastavila, te se srčano s njime pozdravi. Kad 
se slegoše dobrodošlice, stade hajduk pričati što 
se zbilo, kako mu njegov štićenik pomrsio posao. 

— Oprosti mu, blažio ga Gojak; mlad je i 
nagao, ali drago mi je čuti, da se zna i sa 
starim vještacima junački vladati. 

— Ta prostio bih mu lako, vrati hajduk. Zar 
je meni stalo za ono malo ugrabljena plijena? Al 
mi on ote vredniji plijen, nego li je srebro i zlato! 

— A što, starče? nasmija se Gojak. Da 
nijesi, starac, pomahnitao za onom mladom dje- 
vojkom, što ju oslobodiše ? 

— Mani se lakrdija, razljuti se Veljko. A 
znaš li ko bijaše ona djevojka. 

— Ko, ako Boga znaš, zbori! 

— Katarina, kći vojvode Stjepana Vukčića. 

— Aide, ajde, starče! reče Gojak; poznam 
te po tom, da si smio otimati plijen tako blizu 
pred vojvodinom megjom. Ta morali su vas 
čuti u kuli u Veležu, kako lamate oružjem. No 
čemu se dade na pustu otmicu? 

— Čućeš, odvrne Veljko. No mi reci prije, 
ko je taj mladi junak, koji mi ote junačku 
moju čast, te me time podsjeti, da sam star, za- 
rgjao mač, kojemu je mjesto u ropotarnici ? Zar 
se grobovi otvaraju — ne bi ni bilo čudo u 
to vrijeme, kad se sav svijet uskomešo?! 

— Ne otvaraju se grobovi, pobratime, " od- 
vrne Gojak, no iz njih niču mlade klice. Možda 
se dosjetiš, čije li je korjenike mladica. 

Veljko upre zažareno oko ispod čuperastih 
sijedih obrva u mladića, kao da ga je rad pro- 
gledati u dušu. Onda kao iza sna promrsi, kima- 
jući glavom: Ne mogu da se dosjetim — osta- 
rila mi pamet! 

Toma se u to zamišljen ponešto udaljio od 
družine, i sjašivši s konja, sio na travu, pa se 

zagledao na onu stranu, gdje je već odavno 
nestalo traga putnicima. Na to se i ostali voj- 
nici povališe na zemlju i stadoše se u hladu 
stoljetnoga stabalja krijepiti vinom iz mijehova 
i hljebom iz torbi. A videći, gdje im se vogje 


. sprijateljiše, počeše se razgovarati i obje družine. 


I Gojak se s Veljkom smjestio podalje pod 
jedno stablo. Hajduk, svejednako gledajući u 
Tomu, koji ih nije mogao čuti, šaptaše Za- 
mišljeno: i 

— Ne znam, ne znam.... 

— Pa ded, ponuka ga Gojak; dok se sjetiš, 
pričaj. 

Ovaj se prene, protare sijede brke i počne 
poluglasno — no grlo mu mrmorilo kao daleka 
ermljavina: 

— Rekoh ti, da je ona zlatokosa djevica 
vojvode Vukčića kći. Ele ti dobro znaš, da je 
vojvoda jedan od onih velikaša, koji prije svega 
imadu na umu svoju korist, pa naginju čas na 
ovu, čas na onu stranu. Znaš, pod kakovim 
nam metežom, izdiše Bosna ponosna. Da bude 
još većega razdora, nadošao nedavno i papin 
legat, hvarski biskup Toma i obilazi zemljom, 
da proučava, kako bi narod preokrenuo s bo- 
sanske vjere. Kako sam čuo po doglavnicima 
na dvoru kralja, koji se i onako jedva još drži 
na klimavem svojem stolcu, uspjelo je biskupu 
posve, pa sada obilazi i bogumilske velikaše. 
Nu moja stara pamet veli mi, neka se svak 
drži vjere, koja mu ide iz srca... Bilo kako mu 
drago, no nema tomu dugo, što je legat bio i 
u samoga vojvode Stjepana. Narod priča svašta 
o tom sastanku, nu izvjesno se ne zna ništa. 

Još kažu, da je vojvoda, taj ponositi vlastelin, 
ispratio biskupa iz svoje tvrde kule sve do u 
ravan i na rastanku se prijateljski oprostio 
s njime. Kako mi je na te novice, lako ćeš da 
shvatiš. Ja doduše ne držim mnogo do vrlina 
bana Radivoja, jedinoga potomka narodnih naših 
kraljeva, nu ipak volim uza nj pristati, nego 
uz toga ohologa vojvodu. 

— Hm, znam, da i vojvoda vreba na bo- 
sansku krunu, uspe Gojak, pošto je Veljko 
čas stao. 

" — Ta zašto ne bi i on, kad ima i drugih? 
No eto čega se bojim: ako vojvoda ostavi našu 
vjeru, poveli bi se bez sumnje i drugi veli- 
kaši za njim, koji se do sada još tvrdo drže 
vjere svojih otaca, a onda propade sva nada, da 
bi ikada mogla da zavlada domaća loza, na- 
rodna volja. Četujući ovuda u okolici Ne- 
retve — ne da plijenim, nego da što pobliže 
saznam, što to vojvoda ugovara s biskupom, 
dočuh od svojih uhoda, da se kći vojvodina sa 
svojom pratnjom, vraćajući se iz Samobora, 
grada više Megjurječja kući na Blagaj, svratila 
u gornju Neretvu. Zašto ona tako čini, te se 
udalji s očeva zemljišta, nije mi znano, pa me 
za to i ne boli glava, ali čim razabrah taj 
elas, sunu mi zgodna misao. Naumio sam ugra- 
biti djevojku i povesti je kao taoca. Da mi je 
uspjelo, imao bih u rukama snagu, te bih mogao 
tako silom prinuditi vojvodu. I eto gdje mi 
pomete moju krasnu osnovu onaj mladi junak, 
pred kojim je hajduk Veljko prviput  usta- 
vio mač i odstupio sa mejdana. Reci mi, dakle, 
ko je to golobrađasto momče, što mu obrazi 

cvatu kao u djevojke, a smije da stane na put 
hajduku Veliku ? 

Gojak na to odvati: 

— Umiri se: reći ću ti poslije sve. I meni je 
sad žao, da smo stigli u zao čas tebi na smetnju, 
premda bi šteta bilo ovako lijepe djevice, da 
pane u šake tvojim mrkim vucima. Baš je pristala 
ta Vukčićeva, nešto je na njoj kao u kakve -kra- 
ljice. Baš prava bosanska krv, vatrena i živa. 

— Da mi je do šale, primjeti Veljko, rekao 
bih, da se tvoja stara krv upalila od iskre iz 
njenih očiju, nu meni je do zbilje. Reci de mi, 
sada: što je s tim Tomom? 

Gojak se prigne k Veljku i prišapne mu ne- 
kolike riječi na uho. Hajduk se naglo trgne 
kao od uboda gujina i pogleda Gojka u neizre- 
civom čudu. U prvi mah ne mogaše ni riječi da 
prousti, no samo je nijemo mrsio usnama. Na- 
pokon istisne mukom: 

— Pa to — to —! 

Megjutim otpočne tiho Gojak svoje pričanje. 
Veljko ga slušao s najvećom napetošću i paž- 
ljivošću, čas po davao bi samo muklim gungja- 
njem oduška svojem unutrašnjem uzbugjenju, od 
kojega mu je i srce stalo silno kucati. 

Kad je Gojak svršio svoj izvještaj, Veljko se 
duboko zamisli. Nikako mu ne htjede u glavu, 
kako će te velike vijesti da sveđe u red s onim, 
što je do sada mislio. Napokon reče: 

— Junakovanje Tomino poznato mi je; ta od 
pć godine i ne govori se o drugom, nego o mla- 
dom junaku, koji se posvuda odlikuje hrabrošću 
svojom, te sam zbilja već bio poželio i ja da 
ga upoznam. Ele krv je — krv, i grobovi se otva- 

raju, da nas sjete naše starine, — mumljaše u 
brk. — Znao sam, da mi ruka nije malaksala 
pred tim mladićem, već mi bješe, kao da mi ju 
je neka vila posestrima sputala, da se ne ogri- 
ješim. 

Onda iza okratke stanke, reče opet, pruživši 
starcu ruku: 

— Kako Bog hoće, ja sam tvoj! 

— No jedno obećaj, druže, prihvati Gojak i 
metne prst na usta; o tom, što ti rekoh — ja 
i ti i niko! Jesi I' me razumio? 

— Zar misliš da sam baba! umalo se ne raz- 

goropadi Veljko... 
" — No, no, znam, mirio ga Gojak, nu treba 
da se za sada još ništa ne sazna; ta sjećat 
ćeš se Radivoja pred dvadesetak godina, kako 
je bjesnio — malo ne ko onaj kralj Irod kad 
je tražio dijete Isusa... 

Dok si oba ratna druga pričahu svoje do- 
življaje, bio se Toma sve dalje zavezao u svoje 
misli, buljeći preda se u daleku zelen. 

Nije ni vidio, što se oko njega zbiva, već se 
zagledao u ono mjesto, gdje je nestala ona dra- 
žesna ženska prikaza u šumskom sutonu. Njen 
lik svegji mu bijaše pred očima, kao da ga Za- 
mamio te ne može da ga smetne s uma. Na 
desnici još osjećaše onu toplu meku ruku, koja 
mu se zahvalila na pomoći u nevolji, a on ne 
može da se otme onomu slatkomu osjećaju, 


koji ga u onaj čas ovladalo. Pomalo ga spo-, 


pala nejasna tamna želja, da tu djevojku bar 
još jednom živu vidi pred očima. 

U tim mislima panu mu pogled na zapadno 
nebo, gdje je sunce leglo za planinu. 

Zar ne bijaše tamo ona kosa, što ju sunce 
u taj čas oplelo zlatnim nitima — Raduša, a pod 
Radušom ramski kraj? U tom kraju kolibica, a 
na pragu sjedi djeva i uzdišući čeka — čeka! 

Koga čeka? Njega! 

I Toma otrese zavodljive misli, koje ga ne- 
tom obuzeše, te uzdahnuv, pogleda još jednom 
na ramski kraj, koji mu bijaše tako mio. 

Pošto se četa odmorila, a Gojko dovršio svoj 
dugi razgovor sa hajdukom Veljkom, pristupi 
ovaj Tomi i uspravi gorostasnu svoju tjelesinu. 
Dugački brci objesili se niz mrko i brazgotinama 
isprešarano mu lice, na kojem je titrao neki 
neobični sjaj, a krupne oči, nadvijene gustim 
čuperastim obrvama, uprle se ko nekako nježno 
u mladića. 

— Lijep je kao gora, promrmlja najprije 
nejasno pod brčine, a onda nastavi glasno: 
Junak si! Ti si danas počinio, što niko prije 
nije i ne bi, niti hoće, dok mi desnica može sa- 
bljom mahati. Savladao si hajduka Veljka. Kaže 
se, ko se ne osveti, taj se ne posveti, ali ni ta 
riječ ne pristaje svakamo. Evo ti ruke, i jutrenje 
mi rose, sve ti praštam i nijesi mi. ništa kriv! 
Pa budeš li kad trebao junačke pomoći, kad 
se biješ Osmanlijama ili s gordom vlastelom, da 
braniš kmeta, zovni me samo i primi me u 
svoju četu, a doklegod sabljom mašem, neka 
bude tvoja. Hoćeš li me? 

Toma začugjen metne ruku svoju u Veljkovu 
omašnu desnicu i reče usrdno: 

— Slušao sam o tebi i tvom junakovanju, 
ioš dok sam bio malen dječak, i baš mi je 
drago, da sam te sada i upoznao. A sada još 

hoćeš da mi služiš junačkom desnicom svojom! 
Hvala ti, primam je, i nadam se da ćemo ostati 
vjerni drugovi. Ja sada upravo mislim da pri- 
skočim u pomoć seljanima u Zahumlju, na koje 
ie vojvoda St{epan podigao Osmanlije. 

— To se onda divno slaže! obveseli se stari 
hajduk; upravo i ja krećem onamo. Već ako 
ti nije krivo, možemo zajedno. 

— Dobro, dakle, pristane Toma. 

Na to Veliko vikne svoju družinu, i pošto se 
primače, reče joj: 

— Braćo, evo od sada ja pristajem životom 
i desnicom uz ovoga junaka, a nadam se, da ćete 
i vi svi za mnom, jer ovaj, koliko je mlad, vri- 
jedan je da ga posluhnemo. 

Hajduci se začudili već prije, pa se ni sada 
nijesu manje čudili. Nu vikli slušati vogju 
svoga, pristanu. 

— Tvoji, pa božiji! viknuše Tomi i zamahnu 
kalpacima. 

Na to se obje čete sredaše, a njima na čelu 
Goiko i Veljko s Tomom po srijedi, i tako kre- 
nuše dalje. / 

Kad su poslije toga čobani sa stokom onamo 
stigli na. noćište, opaziše po ugaženoj travi i 
konjskim kopitama, da su ovuda hajduci dan 
danovali. 


XI. 


Još danas- razabire se po razvalinama, što 
se uspeše na krševilom humu pod vedro nebo, 
koliko je nekoć slavan bio Blagaj grad, sijelo 
velikoga vojvode Stjepana Vukčića. U vrijeme 

naše pripovijesti, ljeta tisuću četiri stotine četr- 
desetog ne slomiše ga jošte bure ni juriši, a 


strme se kule osovile ponosno na kršu i 


nadvisile daleko polje i krševitu kosu. Što 
se tiče tvrdine, na daleko gradu nije bilo 
premca. Ta ni kralj u Bosni nije osim Ključa 
možda imao tvrgjega grada, nego li je Blagaj. 
Temelj mu je jedan golem  stanac-kamen, 
koji se sa strane rijeke Bune osovio kao ne- 
oboriv zid, a krševita, staza, koja se s drugu 
stranu kose uspinjala u grad, bila je tako 
strma, da se tek konj za konjem uzastopce 
mukom uspinjao. S te strane bijaše ulaz u 
erad zaštićen visokim bedemom, uz koji se 
prisloniše tri tvrde kule. 

Više vrata digla se opet golema kula, a u 
njoj dvoja vrata: ako bi se u jurišu jedna 
oborila, dočekala bi gvozdenim oklopom druga 
vrata neprijatelja, te bi mu branila prolaz u 
grad. 

U kuli više vrata stajaše kapidžija, a nje- 
govu budnu oku ne bi ni duša izmakla, koja 
bi se s onu stranu bilo s Nevesinja, bilo iz 
Bišća verala kršnim nogostupom. Prošavši tu 
kapiju, dolazilo se u prostran dugoljast dvor, 
a sred dvora stajaše prostrana palača na dva 
boja. Tu bijahu ,,slavni dvori vojvodini, 
u koje je malo koji osim svojte ili dobro 
došla gosta smio zaviriti. Desno kraj vrata pri- 
slonila se manja, takogjer gospodska zgrada za 
odlične goste. Strana spram vrata bijaše opko- 
ljena samo golim zidom bez ikoje zgrade ili 
kule. Ta krš se tu strmo osovila na vrelo Bune. 
Lijevom stranom uhvatile se tri kule, spojene vi- 

sokim zidom, a okrunjene puškarnicama. U njima 
je bio zid tako debeo i tvrd, da ih najjači top 
ne bi.oborio, a u zidu uzidani su bili osim 
soba i tajni hodnici, kojima se prolazilo iz 
jedne u drugu. Taj niz kula okrenuo se prema 
kosi humskoga brda, koja je na toj strani bila 
nešto ravnija, a na kraj kose, jedno petsto 
koračaja bijaše namještena stražarnica, tako da 
bi neprijatelj, uspev se na kosu, došao megju 
dvije vatre. Ta stražarnica bijaše, prije nego sazi- 
daše novi grad, gospodski dvor. Bijaše to malešan 
gradić, tek sa dvije kule, sazidane na ruševi- 
nama starih rimskih kula. Ali i taj tijesni 
gradić bijaše staroj humskoj gospodi, koja se 
još nije svikla raskošju, dovoljno prostran — 
tvrde mu kule bile su dosta sigurne, a u ona 
četiri zida živili su, istina malo potijesno, ali 
možda sretnije i zadovoljnije, nego li gospodin 
Stjepan u svom sjajnom dvoru u novom gradu, 
što ga je na sjevernom ćošetu nadvisila visoka 
lijepa kula, sa koje si mogao pregledati svu 
donju Neretvu i Dubrave. Ta ponosna kula bi- 
jaše na vrhu ravna, samo lakim krovom zastrta, 
a za burna vremena, kad se vojvoda nije uzdao 
ni u svoj narod, stajaše na njoj danju i 
noću stražar, da izvigja što li se po okolišu 
zbiva, a u mirno doba, za vedra ljeta, izlazile 
bi žene, da se nagledaju krasna vidika niz 
Bunu do Bišća, niz Dubrave mimo Rgut do 
mrkih planina, koje pašu Zetu, a uz Podvelež 
do strmih stijena Velež-planine, gdje bi katkad 
i sred ljeta osvanulo bijela snijega. 

U avliji se prislonili naokolo uz bedem u 
dva reda trijemovi poduprti drvenim gredama i 

tako prostrani, da je mogla vojska lako pro- 
laziti i uspeti se do na vrh bedema, da se 
tamo poreda uz prostrana okna, kroz koja bi 
na neprijatelja sipala svoje strijele, kamenice ili 
plamenu smolu. 

Život je u tom gradu bio vrlo šarovit i 
pun izmjene. Čas bi se tu sastali vojvodini 
knezovi i župani na zbor, da se poklone svomu 
gospodaru i da mu donesu vijesti iz rusaga, pa 
da opet čuju njegove zapovijedi, čas bi došli 
poklisari dubrovački sa posaobinom, da donesu 
silnomu vojvodi bogate darove, ne bi li tako 
sklonuli možnoga susjeda, da im potvrdi 
pravice, da im štiti trgovinu i solane, da im 
dopusti stotinu drugih povlastica, za koje mu 
plaćahu bogate novce, a sve to na krvav 
trošak potištenoga svijeta zahumskoga. 

Dvor taj, baština Sandaljeva, strica vojvodina, 
bijaše i zato sjajan, jer je vojvoda imao uza se 
vrhovnika narodne vjere, djeda bosanske crkve, 
gospodina Radaka, koji je duhovnim žezlom 
vladao cijelim svijetom zahumskim, a većim 
dijelom i bosanskim. Često je taj muž bo- 
ravio na Blagaj-gradu uza svoga moćnoga 
prijatelja i gostoprimca. Nedavno boravio je tu 
i poslanik papin, biskup Toma, te je narod 
imao prilike, da vidi vas sjaj, kojim papini po- 
slanici obilažahu dvorove stranih vladara. 

.Bijaše krasan dan u ranoj jeseni. Kako je 
ljetne zapare već nestalo, sjalo se nebo kao 
staklo nad okolišem, koji se šarenio u stotinu 
boja. Mrki stražar na stražarnici već je od podne 
opazio, gdje se uz Bunu na Neretvi dizala 
prašina ispod vozova i tereta, koji se polagano 

micahu uz polje. Besposleni i ugojeni stražar 
pratio pogledom taj karvan, kako je prelazio 
Neretvanskim poljem, dok ne zagje uz brdo, da 
obilazi klancem i s druge strane ne stigne na 
Bunu. 

Bila su od prilike dva sata popodne, kad je 
mislio, da bi sada već mogli biti kod zadnjega 
zavoja, pa s toga pogje na kulu do prednjih 
vrata, i zbilja ugleda već prilično blizu grada 
prašinu. Brzo viknu dolje u dvor, da se javi 
vojvodi. 

Vojvoda za koji čas sigje. Bio je veselo uz- 
rujan, a upravo snažna ljudina. Velik i jak kao 
hrast, širokih pleći i prsiju, snažnih mišica. 
Vazda rumeno i ugojeno lice sjalo mu od zdravlja 
i neslomive snage. Krupne modre oči pod če- 
purastim plavim obrvama gledahu oholo, a pod 
orlovskim nosom popadali veliki brci na ju- 
nački svedena prsa. Rijetko je bio bez oružja, 
pa mu je i sada o pasu visio dugačak mač. Na 
dugoj plavkastoj kosi ponešto se naherio kalpak 
s kratkom čelenkom, kakvu je nosio na obične 
dane. i 

Gromkim glasom i uz hitre te odlučne 
kretnje stane dijeliti zapovijedi, da se otvaraju 
vrata, da se izveđu konji iz podruma. 

U tili čas oživi i uzvrpolji se sve u gradu. 
Ta ide nova pošiljka iz Dubrovnika, a to 
je velevažan dogogjaj. Svak očekivaše nešto. 
Koji novu robu, koji oružje, koji knjigu s vije- 
stima od dalekih prijatelja i znanaca. 

Osim toga bilo je danas još nešto, što su 
svi znatiželjno iščekivali, nešto nova i nevi- 
gjena, pa se svi, koje nije služba držala na 

gradu, požurili da se popnu uz drvene stepe- 
nice na vrh bedema, ne bi li što prije ugledali, 
kakovo se to čudo valja poljanom. 

U dvorištu zamalo zarzaše osedlani konji, 
njima se na ramena turiše vojvoda i pratnja mu, 
pa praćeni ostalom dokonom pješadijom, izigju iz 
grada pa niz polje. Nasred ponosite konjaničke 
čete jahale dvije gospogje — vojvodina lijepa kći 
Katarina i njezina odgojiteljica, dona Cecilija. ' 

Za gospogjama gizdavo poigravali konjima 
vojvodina dva sina, knezovi Vlatko i Vladislav, 
stasiti momci, jedan plavokos i smion izgledom, 
kao i otac mu, drugi tamnije kose, mirniji, go- 


"tovo tih i zamišljen. Najbliže do njih i oko njih 


pribrali se drugi vitezovi i knezovi iz bliže oko- 
lice, sa Nevesinja i sa Dubrava. 

Na gradu ne osta gotovo niko. Na doksatu 
lijeve kule stajala sama vojvotkinja Jelena, dosta 
još mlada po godinama, ali joj izraz lica izlazio 
tugaljiv i jadljiv — kao od pritajenih duševnih 
boli i žalosti. Gotovo bez ikakoga zanimanja gle- 
dala je niz kulu, no nije vidjela ni gizdave čete, . 
ni oblake prašine, što se valja uz polje; oči joj 
se ustavljale samo na ponositoj jahačici, što je 
uz njezinu kćerku jahala, pa'joj se srce napu- 
nilo grčila, a oči ljutih suza. 

Povorka megjutim usput naigje na seljake, 
koji su u polju sabirali prirod i u čudu gledali 
koje za sjajnom četom, koje niz polje, kuda se 
sve jasnije razabirali u oblacima od prašine 
ljudi i natovareni konji, a megju njima nešto 
čudna i neobična. 

Kola nijesu; a šta bi moglo biti, to su 
samo nekoji znali, pa s očitim zadovoljstvom 

dovikivali drugima: — Eno ide čudo nevigjeno, 
što sipa vatru i kamenje na sat hoda, a grmi 
kao grom! Dugačko je, crno je, a zijeva kao 
ognjen zmaj! s 

— A kako še zove taj bijes? upita drugi. 

— Pa šta ćeš, kako da se zove? Dosta već 
što je tu, pa da nas evo sve, koliko nas ima, 
raznese na mijehove! prihvati treći. 

— Zove se lumbarda ili tako nekako, oglasi 
se prvi; bar sam tako čuo, kad sam u grad no- 
sio desetinu. Rekoše mi, da ju je vojvoda za 
skupe novce naručio u Dubrovniku, da ju na- 
mjesti na žutu kulu, otkle će zijati u d6 i vat- 
rom braniti grad od dušmanina. Ele, ne biju boj 
više ni junačka desnica ni oružje svijetlo, već 
sama paklenska vatra. — 

Dok je viteška četa stigla trgovačku po- 
vorku i nasred polja ogledala novu lumbardu, 
prvu na tome tlu, stajala je vojvotkinja udilj 
za prozorom ne mareći za dičnu tečevinu vojna 
svoga, vojvode Stjepana. Popela se ovamo gore, 
jer joj je ,gospodar njen" zapovjedio, da s kule 
gleda, kako će oni lubardu dočekati i u grad 
dopratiti. I ona je poslušala, kaošto je od prvoga 
časa, otkad je iz Zete, doma oca njezina, kneza 
Balše III., dospjela gospodaricom na Blagaj- 
grad. 

Vojvoda se Stjepan pred pet godina oženio 
s tihom Jelenom, jer je s njome naslijedio bogatu 
baštinu i jer mu se činila po svojoj tihoj pri" 
rodi pristala mati njegovim dvjema kćerima, tada 
trinaestgodišnjoj Katarini i šestgodišnjoj Mariji, 
koje mu ostavi uz dva sina Vlatka i Vladislava 
prva njegova žena, knjeginja Ana Kantakuzena. 

U tom se vojvoda nije prevario. Vojvotkinja 
Jelena udala se za moćnoga vojvođu, jer je 
to bila. želja očeva. Ta i nije ga prije ni vidjela, 
dok je nije vjenčao u crkvi njenog rogjenoga 


grada a po obredu svoje katoličke vjere. Djecu 


je njegovu prigrlila kao svoju rogjenu, i 0s0- 
bito joj se prikloniše oba sina, koji se nekako 
tugjiše od oca, jer je S' njima vrlo strogo po- 
stupao. Teže joj je bilo s kćerima, a osobito 
s Katarinom, koja je maćehu od prvoga dana 
eledala nekud sumnjivo. No postojanost VOj- 
votkinjina, njena blagost i ljubav savladaše malo 
pomalo taj dječinski otpor, i djevojčice se sve 
više priljubiše novoj majci. 

Ljubav te djece postade vremenom jedino vrelo 
zadovoljstva, pače jedina sreća njezina u času, kad 
se jadna. dosjetila, da je pošla za muža, koji je 
za nju malo mario, pače i bezobzirno je vrije- 
gjao. Odgojena u velikaškoj kući staroga kova, 
edje se ragjale vrijedne domaćice, bogobojne, 
čedne i kućevne, obikla je priprostim, stari- 
nom posvećenim običajima, i čudno je se doimao 
pustopašni život na sjajnim dvorima Blag gaj- 
grada. U početku se sve savijala od stida i 
boli, kad je morala preko volje svoje pribivati 
čestim i bučnim gozbama, pijankama i raznoj bes- 
poslici. Tanku i plahu joj ćud teško vrijegjahu 
oni neslani razgovori, surove šale i doskočice, 
te raskalašeno vladanje stranih i domaćih vi- 
tezova i gospogja, megju kojima su kojiputa 
bile i takove, koje nijesu bile zakonite ljube 
onih, što su ih doveli u dvor, pa vojvotkinja 
često i nije znala ni okle su, ni kojega su roda 
i plemena. K tomu svemu bio je vojvoda čovjek 

silovit, surov i nagao; protimbe nije trpio, umah 
bi sa zemljom sastavio, ko bi mu usudio pro- 
tiviti se. Sve je to slabašnu ženu tako zastra- 
šilo, da se zamalo odučila svoje volje i šuteći 
se pokoravala svomu mužu i njegovim željama. 
Uz to bješe i slaba zdravlja i bez svoga Ppo- 
roda, pa nije imala ni snage, da se podigne do 
samostalnosti. 

Nu patnici bješe još jedna kaplja zaostala 
na dnu kaleža njenih muka, a ta bješe najgrča, 
najbolnija. Baš kad su nastale brige zbog najstarije 
kćeri, koja je stala na djevojačku snagu, do- 
gjoše jednoga dana na dvor firentinski trgovci 
i s njima ženska, koja se zvaše Cecilija, a kako 
rekoše — sestra jednoga od trgovaca. Bješe to 
Talijanka, lijepa, crna, vatrena oka, još mlada 
i punana. U govoru pokazivala se skromna, 
samo kojiput izbijale bi kao iskrice duhovitosti i 
dosjetljivosti, kojima ona odmah svlada vojvodu. 
Ona se umjela umiljavati i vojvotkinji, kojoj se 
za svoga boravka nudila. za pomoćnicu, no naj- 
više pak predobi mlado djevojče Katarinu, pri- 
čajući joj o svijetu i sjaju mu, te laskajući j0i, 
da je lijepa i da je dostojna najvećih časti. Pa 
kad se napokon trgovci spremili na odlazak, 
dogodi se, te vojvoda ustavi Ceciliju, rekavši 
svojoj ženi, da Katarinin odgoj treba i onako 
nastaviti i dovršiti, a kud će bolje prilike od 
ovako fine Talijanke. 

I da stvar buđe još ljepša, udesi voj- 
voda tako, te je ista vojvotkinja 'umolila 
Ceciliju, da učini tu žrtvu pa da ostane, na 
što se ova napokon skloni. No trgovci su znali 
bolje, jer su otišli teži za nekoliko stotina du- 

kata, koje su dobili za najfiniju robu — Ce- 
ciliju. Dona Cecilija zamalo je zavladala sa svima 
na dvoru. Bila je sa svakim mila i prijazna, 
spram vojvotkinje ponizna, ali najviše je nastojala 
da se svikne mladim knjeginjicama. U Kata- 
rine je brzo uspjela. Djevojče, živo i prihvatljivo, 
rado je slušalo laskanje vješte Talijanke i pri- 
stajalo brzo na sve, što je Cecilija izmislila, da 
u knjeginjice probudi žensku sujetu. 

No u onoj mjeri, u kojoj je pristajala uz 
Ceciliju, udaljivala se od matere, koju je odgoji- 
teljica svojoj učenici vješto umjela sve pomalo 
prikazivati maćehom, dok se najposlije Katarina 
sasvim ne odbi od vojvotkinje. Što je mlada 
knjeginjica sa svom dušom pristala uz tugji je- 
zik i običaje, i smetnula s uma i iz srca svoju 
narodnost, te jedva više i htjela da progovori 
materinijim svojim jezikom: to bi vojvotkinja 
još i pregorjela. Ali došlo je i gore, a to je ma- 
ćehu, koja je ljubila pastorke svoje, najviše bo- 
ljelo, jer je vrijegjalo ne samo majku u njoj, no 
upravo — ženu. 

Pod ravnanjem Cecilije obične one gozbe na 
Blagaj-gradu pomalo se naime pretvarale u prave 
bakanalije. Dok je vojvotkinja svoje pastorke 
sve donle umjela kriti od tih veselica, poče sada 
Katarina odjedanput hlepiti za takim zabavama. 
Vojvotkinja je sa zgraženjem nastojala, da kćerku 
svoju odvrati od tih gozba; ona joj branila, Za- 
klinjala je, ali sve uzalud. Djevojče postalo 
prkošljivo na opomene materine i upiralo se na 
svoju volju pa se pozivalo na vojvodu, koji se 
činio sklon željama svoje kćeri. Pa kad se jed- 
nom vojvotkinja odvaži da muža svoga upozori, 

kako su pogubne take zabave po njegovu kćer, 
onda joj on sa smijehom odvrati: šta je nju 
briga, ta pastorka joj je, a k tomu je i pod 
dobrom paskom done Cecilije! 

Volja done Cecilije budne naskoro mjerilom, 
po kojem se sudilo, što valja činiti, a što ne 
. valja. Dugo se vojvotkinja nije osjetila, što to 
zapravo biva na dvoru. Napokon se više nije 
dalo tajiti. .Talijanka se pomalo podigla nad 
svima u gradu, pošto. je omamila gospodara, te 
od kupljene najamnice i robinje postala go0spo- 
darica, koja je zapovijedala cijelim dvorom, 
a nije se ustručavala dizati se i nad slabu 
vojvotkinju time, što je vladala vojvodom. 
Kad je tužna Jelena saznala za tu svoju 
sramotu, kad je danomičce morala. gledati, gdje 
joj muž otvoreno vodi ljubav s tugjom ženom, 
a ta se žena njoj, zakonitoj ljubi i vojvotkinji 


javno izrugava i prezire je, onda je umalo ne sa-. 


triješe boli i stid. Bez inoga štita htjela je ba- 
rem da nagje oslona u djeci svojoj, ali Katarina 
se već bila odbila, a i oko male se Marije za- 
metnuo boj sa lukavom Talijankom. Jedina dva 
pastorka, knezovi Vlatko i Vladislav, prista- 
doše čvrsto uz dobru svoju maćehu. Njih ne mo- 
goše predobiti ni zamamna ljepota prevejane tu- 
gjinke, ni njezina vještina u himbi i pretvaranju. 
Dobro su oni vidjeli i razumjeli, što im otac 
radi, vidjeli i razbirali sramotu u porodici i 
domu, pak se tijesno pribiše uz onu, koja je 
u tim prilikama trpjela najviše, uz majku svoju, 
koju su ljubili i žalili od srca. 

Kad se ono juče vratiše kasno u noć Kata- 
rina i Cecilija iz Samobora, kamo je vojvoda 

poslao odgojiteljicu svoje kćeri, da vidi i taj 
njegov grad, ispripovjedi Katarina zažarena lica 
i smiješeći se o putnoj zgodici s hajducima. 
Majku obli smrtan užas i ona sva u strahu 
upita: 

— Kako si mogla, dijete, ako Boga znaš, — 
gdje ti otac reče, da onuda ne prolazite?! Da 
sazna..! 

— Pa ne će saznati! prpošno odvrati Kata- 
rina; momci će šutjeti i onako, jer im. je mila 
glava, a ja ne ću ništa odati. 

— A misliš li ti, prihvati majka rastužena 
s djevojčina vladanja, da otac ne. može od 
drugih saznati? Pa znaš, kako umije da plane... 

— Eh, onda ću ga već ja primiriti! umiješa 
se i Cecilija, pa stane pred veliko mletačko 
ogledalo, da namjesti bujnu vranu kosu. 

Vojvotkinja umuknu; obikla je odmah za- 
šutjeti, čim bi Cecilija preuzela riječ. I ova 
nastavi: 

— Pa napokon, zašto da se djetetu brani 
veselje i kvari volja? Još nas k tomu onuda 
namjerila sreća, jer nas izbavi lijep mlad vitez, 
— je li, da je lijep bio, knjeginjice Katarino? 

Ova porumeni od naglaska i pogleda, kojim 
Cecilija poprati svoje riječi, i od majke svoje, 
kojoj ne mogaše pogledati u oči, kad je Tali- 
janka nastavila: — Baš je bila lijepa aventura, 
pa sam na čas i zaboravila, da sam u toj pustoj 
divljoj zemlji, i bilo mi kao da sam u svojoj 
lijepoj Italiji. Takova šta ima tamo na pretek 
— otmica djevojke, kojoj priskače u pomoć 
mlad, lijep kavalijer, kolike li romantike! Ali 
vi se baš nijeste ponijeli, kako dolikuje plem- 

kinji, knjeginjice. U nas gospogje darivaju svoga 
izbavitelja bilo cvijetom ili vrpcom, da je nosi 
u boj — štićenici svojoj na diku, da se pred 
svakim ponosi! 

— Ali Cecilija, što učite djevojče takovim 
stvarima? izmakne se smućenoj duši vojvotkinje. 

— Ha, ha, vojvotkinjo, nasmija se Talijanka 
prijezirno; vidi se, da ne znate cijeniti sreću 
takvih romantičnih zgoda — a sva je sreća, da 
je gospodin vojvoda povjerio meni uzgoj done 
Katarine! 

S tog se drskog govora i Katarina ponešto 
trgne i zasrami. Ispod oka pogleda u majku, 
koja je do usana problijedjela, a oko očiju joj 
se uhvatili crni kolobari. Jedan čas bješe dje- 
vojci da potekne materi, da ju moli za oproš- 
tenje, da ju zaštiti i obrani od uvreda svoje 
odgojiteljice. No to je potrajalo samo čas. Ce- 
cilija opet prihvati riječ. 

— Da ste samo vidjeli, madona Katarina, kako 
vas je junak gledao! O, poznam ja takove po- 
glede .— znam, da ste ga onaj čas zarobili 
čarima svojim, Ii on sada samo o vama sniva 
kao o svojoj božici i vili! 

Vojvotkinja ne mogaše više dulje podnijeti. 
Ona ustane i učini kretnju, kao da će kćer za 
ruku uzeti i izvesti, ali se ova okrenula licem 
k prozoru, a na to majka izleti na vrata, pa u 
svoju ložnicu, gdje se baci na svoj krevet i za- 
rida teško i neutješljivo. 


+ 


U polju stajaše lumbarda, još zavita na 
kolima. 

Vojvoda sjede pod granatom  lipom na 
kameni sto, sa koga običavaše suditi narodu, 
te mu objavljivati svoju gospodsku volju. Po- 
nosnim prkosom gledao bi onda na svoje kmete, 
ali i na vojvode i knezove, koji ga opkoliše, da 
se njegovoj moći poklone, a ipak bijahu po 
strani te vojvodske stolice uklesane mudre 
riječi: ,, Si kami varda! Či-li je bio! Či-li je 
sade! Či-li će biti?" 

Pred vojvodu izigje ponizno zgrbljeni ,,bale- 
stijer', što ga Dubrovčani spremiše s topom, 
da pazi putem na nji da pouči vojvodine ljude, 
kako valja njime vladati. Bijaše Talijanac 
rodom, trgovac oružjem po zanatu, a čovjek 
mudar i okretan, pun laskavih riječi, koje je 
na sve strane sipao, kaošto su mu i sitne 
oči nemirno uokolo igrale. Pošto izruči vojvodi 
,ekspeditorij" sa pozdravima i poklonom kneza 
i vlastele ,vladuštago" grada Dubrovnika, voj- 
voda prizva svoga logofeta, da mu pročita, što 
vlastela pišu, a onda mienu milostivo balesti- 


'jeru, te mu naloži da top rastovari i namjesti 


da sa ogledaju i okušaju. 

Balestijer preponiznim poklonom upozori, da 
je to velika muka rastovarivati i opet nato- 
varivati pa unositi u grad, nu vojvoda ga ošine 
mrkim pogledom, veleći: 

— Učini, što ti rekoh! — Balestijer pokorno 
smota skute i dade se na posao. Poznavao je 
vojvoda dobro Dubrovčane. Bili su to dobri, 
veliki trgovci, ali prije svega gledali su na 
svoju korist. Bog zna, šta mu je taj balestijer 
dovezao! Ako top onako neogledan unesu 
u grad, kupljen je i valja platiti tešku hiljadu 

perpera. Zato htjede oprezni vojvoda da ga 
najprije okuša pred gradom. Balestijer videći, 
da se s vojvodom nema šta šaliti, posluša i 
uzme stovarivati top i namještati na polju. 

Nije to bio doista lak posao i surova snaga 
kirijaša ne bi bez naputka balestijerova bila 
dotekla, da izvede djelo. 

Napokon se top u svoj svojoj veličini ukoči 
i zasja u popodašnjem suncu. Bješe to havan 
od jedno aršin i po duljine, dosta jednostavno 
sadjelan. Četiri evozdena žlijeba sklopiše se u 
cijev, a jaki željezni obruči opasaše ju, da se 
od praska ne raspane. Donji se kraj cijevi suzio 
i bio jače ozidan. Taj je havan počivao na 
teškom, željezom okovanom panju od hrasto- 
vine, a zjalo mu zijevalo u nebo. 

Balestijer namjesti zjalo niz Bunu. Onda za 
najveće tišine i napetosti gledalaca nakrca u 
cijev nekoliko šaka praha i natisne kameno 
zrno, veliko kolik ljudska glava. 

Dok je balestijer namještao i nabijao lum- 
bardu, pojure nekoliki konjanici na njegov nalog 
niz polje, da rastjeraju narod u brdo, a kad se 
sve razbjeglo i nije se bilo više bojati nesreće, 
zapovjedi vojvoda da se odapne. — — — — — 

Dok su te pripreme trajale, šetala je Katarina 
sa Cecilijom kroz svjetinu. Knezovi, osobito 
mlagji, uljudno im se klanjahu i promatrahu 
ih nehinjenim udivljenjem, a narod se sa straho- 
počitanjem uklanjao pred njima, odavajući tako, 
da i oni dobro osjećaju golemu razliku megju 
vlastelom i kmetom. 

Katarina je rado vigjala, kad joj se svijet 
klanjao; nu ovajput jedva je i opazila koga oko 

sebe, pa ni za lumbardu nije osobito marila. 
Oči joj se krale sve nekuda kroz onu svjetinu 
u daljinu, kao da nešto traže. 

Najednom se trgne. Tamo se, uz onu krš, 
prislonio odaljen od ostaloga svijeta mladić, 
koga djevica svu noć od jučerašnjega sastanka 
nije mogla da istisne iz pameti. U prvi mah 
problijedi, a srce joj stane silno kucati. Mladić 
eledaše pozorno u lumbardu, prateći napeto 
svaku kretnju balestijera, kao da je rad da se 
nečemu nauči. Kako se Katarina časom ustavila 
i uporno zagledala na jednu stranu, opazila je to 
Cecilija i saznavši što je, vikne zatečeno: 

— Ah! naš mladi, viteški izbavitelj? Pa spo- 
pane Katarinu za ruku i htjede da je povede 
prema onoj strani, gdje je stajao mladić, no 
djevojka se neočekivanom odrješitošću trgne i 
naglo istisne: 

— Šta ste naumili, za Boga! 

— Ta dužni smo, da zahvalimo svojemu iz- 
bavitelju! reče dona Cecilija- i pogleda začu- 
gjeno djevojku, koje najedanput nije razumjela, 
— u šumi nam nije bilo ni prilike od smetnje i 
straha. 

Katarina se okrene i zakorakne prema 
društvu. 

Bijaše u nje i neobične odlučnosti. 

— Madona, vi kanda ne marite za dužnosti 
pristojnosti i dobra vladanja! prikori je Cecilija 
još svegjer u čudu, a ja ipak znam, da vam je 
srdašce življe zakucalo, da vas upravo vuče 
Kk onoj stijeni — i vi ipak ne ćete? 

— Ne ću! odsiječe djevojka kratko i pogje 
natrag. 

'Takove Katarine Cecilija još nije poznavala. 
Sve do sada bješe joj mlada knjeginjica gotovo 
slijepo odana i slušala je u svem. Nije se 
mogla da dovine, što to u djevojci najednom 
biva. Najedanput se lupi po čelu: 

— Ah, sad se dosjetih! Smeta vas tu pred 
očima čitava svijeta i pred vojvodom, koji bi 
odmah pitao, na kakav smo se način upoznali 
sa mladim junakom. Zaista moram da se poklonim 
vašoj opreznosti. Nego, zahvaliti mu moramo, pa 
ne ćete li javno, a mi ćemo tajno. Poslaćemo mu 
kakavgod znak u ime hvale, što nas je izbavio 
iz hajdučkih šaka. Pa ako je kavaljer, kaošto 
je junak, ne će ni danju ni noću mirovati, dok 
ne otkrije lijepu darivateljicu. 

Katarini doduše prišapnu neki tihi glas, da 
se toga okani, no želja joj bi da pristane na 
prijedlog Cecilijin. Dozovu vjernu dvorkinjicu, 
koja je bila izišla sa dvorskom družinom, i 
Katarina, joj preda modru vrpcu sa njedara, Za- 
motavši je u hartiju, koju joj dade Cecilija. 

— Evo ti, Grozdano, pouči je Cecilija hitrim 
glasom, pa kad misliš, da te niko ne će vidjeti, 
onda to odnesi onomu vitezu, što se tamo naslo- 
nio na krš, pa mu daj ovaj zamotuljak i reci, da je 
od gorske vile, koju je izbavio iz vučjih pandža. 

— Ali ne sada! pohiti Katarina, porume- 
nivši jako — bješe ju uhvatio iznenada stid —, 
kad se sve stane razilaziti i mi budemo u gradu, 
jesi li razumjela ? 

— Na službu, jesam! odgovori dvorkinja lu- 
kavo pritajivajući smiješak. 

U isti čas potrese zrakom i zemljom užasna, 
u ovom kraju još nečuvena tutnjava, kao da je 

puklo hiljadu gromova. Ženske kriknuše od 


_prepasti, konji zarzaše, muževi mal ne oglušiše 


i zapanjiše se, a vještiji pogledaše u dim, što 
se dizao iz lubarde, a onda u tane, što se sil- 
nom brzinom kretalo u zraku, tu zaokružilo i 
opet spuštalo i na jedno hiljadu koračaja da- 
ljine uđarilo u krov jedne staje, probušivši na 
njem ploče. Taj top istina ne bijaše savršena 
sprava; nišaniti i vladati nije se njime dalo nikako. 
Tobdžija je mogao samo da opali dugačkom 
luntom, a zrnom je vladala volja kamena ili že- 
ljeza. Nu vojvoda je bio vrlo zadovoljan tim poku- 
som. Znao je, da će njegov narod sada, gdje se 
uvjerio, da mu gospodar i gromom vlada, još 
ponizniji biti, nego do sada, a oni buntovnici na 
Gatačkom polju ne će biti onako prkosni, kad 
dočuju, da ih može i topom biti. 

Sasvim dobre volje zapovjedi odmah, da se 
unese u grad i namjesti na najveću kulu, da 
onuda zijeva u dolinu i prijeti svim neposluš- 
nicima, a onda prizva svoga logofeta i da mu 
nalog, da napiše uzmožnomu knezu i vijeću du- 
brovačkomu gospodski pozdrav i doznaku na 
hiljadu perpera od onih novaca vojvodinih, što 
su u njih još od Sandaljevih vremena u pokladu, 
i koji su od onda pridom i novim depozitima 
veoma narasli. 

Pošto se svi u gradu nagjoše, zapovjedi, da 
se balestijer lijepo počasti, pa nagradi i njega za 
tačno opremanje lumbarde. 

Balestijer se previjao od poniznosti i učti- 
vosti, kad je zahvaljivao za toliku milost. No 
Vojvoda i ne dočeka hvale, već se okrene, kao 
da ga više i nema. Na to se Talijan uspravi i 

u taj mu se čas ustave oči na Ceciliji, koja je 
za knezom sa Katarinom stupala. Tek čas, 
nu ovo se dvoje prepoznaše kao davni znanci. 
Ipak oboje se savlada, i niko nije SBazIO pogleda, 
što ga izmijeniše. 


XII. 


Još vojvoda nije sišao s konja, a to s kule 
stražarnice zatrubi stražar. 

— Šta je, more? vikne vojvoda i pogleda gore. 

— Eno dolaze stranci, odgovori stražar i 
nagne se nad maleni prozorčić. 

— Možeš li raspoznati? 

— Ako se ne varam, biće iz Dubrovnika, ali 
po zelenim kalpacima mogao bi biti i kogod od 
gospodina kneza Radoslava Pavlovića. 

— Ha od moga ljubimi svaka! dosjeti se voj- 
voda i nasmija se porugljivo. Neka su mi dobro 
došli, baš sam dobre volje, da dočekujem mile 
goste. 

I vojvoda se stane u srcu zadovoljan penjati 
na dvor. Dubrovčani mu sigurno opet šalju 
dobre savjete, da se pogodi u miru sa svakom 
svojim, s kojim je pred po godine prestao 
voditi rat. A Radoslav šalje poklisare! To mu 
je godilo, jer mu je to bio dokaz njegove moći 
i sile. 

Još je sunce stajalo na nebu, kad je viteška 
povorka od kakvih dvadeset Konjanika tražila 
ulaz pred vratima Blagaja. Vratar, poučen od 
svoga gospodara pusti ih u dvor, gdje ih do- 
čekaše vojvodini mladi sinovi, osamnaestgo- 
dišnji Vlatko i dvadesetidvogodišnji Vladislav. 

U velikoj dvorani dočeka ih vojvoda Stjepan, 
u svečanom ruhu, na svom stocu sa zlatnim 
grbom. Na glavi mu kalpak od samura, a na 
licu mrko ozbilje. S jedne i druge strane stajali 
vjerni.mu knezovi i vojvode. 

Zamalo ugju na vrata poslanici s pratnjom. 
Naprvo strani gosti, Dubrovčani, u dugim crnim 
haljinama, otkrivene glave, a za njima knezovi 
Ivaniš i Petar Pavlovići, sinovi kneza Rado- 
slava Pavlovića. 

Dubrovčani se duboko poklone pred voj-. 
vodom i čekahu onda, dok ih on zapita. 

— Dobro mi došli, gospodo! mahne. vojvoda 
rukom; poznam vas, čestiti gospodin Niko Gjor- 


gliću i Andrijo Bobaliću! Što mi dobra nosite? 


— Prije svega: nosimo pozdravlje -uzmož- 
nome vojvodi od čestitoga kneza i slobodnoga 
i vladuštago grada našega, preuze Niko Gjor- 
ejić svečano. 

— Hvala vi i vašoj gospodi! odgovori voj- 
voda prijazno i sjedne. Bio je odlučio da bude 
milostiv, Mahne rukom u znak, da govornik 
nastavi. ; 

Govornik je stao vrlo kićenom i vješto sasta-. 
vljenom besjedom uvjeravati vojvodu o nepokole- 
bivu prijateljstvu slavne republike, a u dokaz 
navede najnoviji diplomatski čin mudrih grad- 
skih otaca. 

— Kad se vaša uzmožnost, nastavi Niko 
Gjorgjić, dostojala proljetos pohoditi vojskom 
primorski grad Omiš, i Omišani se našli u ne- 
volji, onda se presvijetla kraljica Jelisava obrati 
na slavnu republiku i ponudi joj grad Omiš u 
pravo i vlasništvo, ako mu pomogne s mora, 

i opskrbi hranom i strjelivom bliže hrvatske 
gradove... 

Govornik tu najedaput zapne i mrva se samo 
trgne; mrva samo, jer slobodnomu gragjaninu 
ponosne općine nije pristajalo suviše se prepa- 
dati od zveke mača, kojim je vojvoda na 
te riječi nehotice lupnuo o kamene ploče dvo- 
rane. 

Niko se Gjorgjić na onaj sitni trzaj to više 
uspravi, a uspravi se i njegov drug, jače slo- 
'živši ruke oko zamotka pergamene, kojim su 

: bili u kićenoj knjizi popraćeni zlatni vrčevi za 
dar vojvodi. 

— Kako će plemenstvo vi lako pogoditi, na- 
stavi Niko s uvjerenjem, općina nije prihvatila 
tu ponudu svijetle kraljice, pa ni onda, kad ju 
je za tri mjeseca ponovila. Gospoda i vlastela 
vazda su nastojala mir i prijateljstvo držati s 
uzmožnim svojim susjedom, kaošto joj je vazda 
na srcu bio i mir te sloga izmegju gospodina 
vojvode i njegovih rogjaka, poimence kneza Ra- 
doslava Pavlovića... 

— Ha, zar me ji 






pet bio tužiti! nasmija se 
vojvoda ljuto i ope azvekeće mačem, pa po- 
gleda na svoga sestrića 'kneza Ivaniša. 

Ovaj nehotice postupi za korak bliže, a lice 
mu zaplamti. I 

— Polako, sinko! mahne mu vojvoda rukom. 
Znam ja vrlo dobro, da je tvoj gospodin babo 
a moj ljubimi svak nedavno ponudio čestitoj 
dubrovačkoj gospodi svoja dva grada Klobuk 
i Trebinje na prodaju. 

— Ali općina ni na to nije pristala, požuri 
se Niko Gjorgjić, da uvjeri vojvodu, kojemu se 

na čelu pomalo stale nadimati žile, a to nikada 
nije bio dobar znak. 

— Znam i to, nastavi s finom ironijom u 
glasu i nagne se naprijed, uprijevši se desnicom 
o naslon stoca, — znam i moram se upravo diviti 
nesebičju slavne općine, što je odbila dvije tako 
sjajne ponude. Ta Omišu je bilo vrlo lako po- 
magati s mora, jer u mene nema lagja, pa bih 
onda morao da se dignem ispod grada. A slavna 
bi općina lijepo tim uvećala svoju državu. No 
slavna je općina možda i to znala, da vojvoda 
Stjepan ima još ruke, da kazni buntovne susjede, 
a znala je valjda i to, da je car u Drinopolju glavni 
moj prijatelj, i jedna da je moja riječ dovoljna, 
da Osmanlije pohode u moje ime svakoga, koji 
bi se usudio, da mrsi moje osnove. 

Tu zašuti i pogleda sjajna i ohola pogleda 


na sakupljenu gospodu. Dubrovčani čas ponik- 


nuše slobodnim svojim glavama, a to je vojvoda i 
htio, pa se opet udobrovolji i reče prijaznije: 

— Od srca priznajem vašu mudrost i pri- 
hvaćam vaše prijateljske ponu de, spa molim, da 
uvjerite i slavno vijeće 0 _m jan ibavi i pri- 
jateljstvu, dokle sam živ. mm 

Na to Andrija Bobalić i dvije sluge, koji su 
nosili dva krasno izdjelana zlatna kondijera, s 
dubokim poklonom pristupiše pred vojvodu i 
pružiše mu smotak, a Niko reče: 

— Primi, uzmožni vojvodo, ovaj mali darak 
za znak poštovanja i prijateljstva od slavne naše 
općine! 

— Hvala vi! Baš krasne radnje! razveseli se 
vojvoda i primi smotak pa ga pruži svomu lo- 
golfetu. Kondijere pogleda zadovoljnim okom. 

Onda mahne mladim plemčetima svoga dvora 
— da prime darove. 

Zatim pogleda put kneza Ivaniša i reče mu 
opet smrknuta čela: 

— Šta mi ti, gospodine kneže i sestriću, 
dobra nosiš? 

Ovaj pristupi ponosito i slobodno pred voj- 
vodu, pa ga tako i pogleda u oči. Za njim pri- 
stadoše i dva njegova pratioca, dvorski vitezi 
očeva mu doma. 

— Moj me ljubimi otac, poče Ivaniš, g0spo- 
din knez Radoslav šalje s pozdravljem tebi, 
čestiti vojvodo i ujače, da ti nugjam mir. 1s- 
trošio mi se babo, a star je već i slab, pa je 
željan mira. 

Vojvoda se začudi kratkoj besjedi pa po- 
gleda svoga sestrića, kojega nije vidio, otkad 
je od dječaka postao lijep momak. No časom 
mu se čelo smrkne, i on reče kao prijeteći: 

— Ko mir prosi, nek se ne ponosi! 

— Ja ga ne prosim, reče ponosno mladić, 
već ga nugjam. 

— Smjela ti je riječ i kratka, odvrati Stje- 
pan! I eto ti kratka odgovora: — Ne pristajem 
na mir! 

Tvaniš problijedi i čvršće rukom prihvati 
balčak. Na to pristupi i Niko Gjorgjić i reče 
toplo: I 
— I slavna općina podupire toplo tu prošnju 
na moja usta, da bi uzmožni gospodin vojvoda 
pristao na taj mir. 

— Ne mogu, reče i digne se vojvoda u svoj 
veličini; ne mogu. Ako i nijesam rad klati se 
sa svojim rogjakom, ali moram. Tko li reče 

knezu Radoslavu, da se opire caru, te je ovaj 
naložio da se digne sa imanja? Ako mira hoće, 
nek izbroji Amir-sultanu deset hiljada perpera, 
pa je siguran! 

Ivaniš stisne usne i pesti od gnjeva, a još 
više od stida, što mu se ujak tako podao 
Osmanlijama. Ali je morao šutjeti, da još jače 
ne ozlovolji vojvodu. Ta ako već ne može da 
izvojšti mir, a to barem primirje, dok mu otac 
ne sabere nove snage. 

U to sam vojvoda izagje preda nj. 

— Jedino to mogu obećati, da ću pričekati 
berbu, ali uz uslov, da ti babo ne traži savez- 
nika. Za to vrijeme može razmisliti, što. će 
dalje učiniti. 

A onda sišavši sa stoca i povukavši se sa 
poslanicima, reče Ivanišu, koji poljubi u ruku 
svog ujaka: 

— Nego bez zamjere dalnje. Ti si moj gost i 
ljubimi neput. Neka ti ni na čem ne pomanjka 
pod mojim krovom ni za mojim stolom. 


xk 

Kad su se Mi gosti vratili strmim pu- 
tem u grad, gdje ih je u proslavu prvoga topa, 
što no grunu na hercegovačkome tlu, čekala obilna 
gozba, staše Tomo pod istim kršem, sa koga je 
promatrao prizor pod gradom, i zamišljeno gle- 
dao čas za povorkom vojvodinom, čas na modru 
svilenu vrpcu, što ju držaše u ruci. Malo prije 
dadne mu je djevojka uz riječi: 
Mi" Eto, viteže, od gorske vile, koju ste oteli 
iz vučjih pandža! 1 nesta je u vrevi, prije nego 
li se osvijestio te ju pravo i razumio. 

Bijaše toliko smeten, da nije znao, što to 
sve znači; ali gledajući za povorkom i opaziv u 
njoj djevojački lik. na vatrenu konju, poče se 
sjećati. Istina, daleko bijaše do .nje, pa kako 
se već počeo i suton hvatati, ne razabra očima 
oris djevojke. No on osim Vojače nije pozna- 
vao druge žene, do li one, koju je juče 
slučajno izbavio, pa se brzo sjeti i pogleda 
za povorkom. Nepomično pratio je okom njen 
lik, a prije no će ući u kapiju gradsku, činjaše 
mu se — ili zar snivaše? da se za njim ogle- 
dala i da mu je rukom domahnula. 

Pa kad djevojke nesta u gradu, osta mu 
svegje njen lik u duši i ne bijaše kader da se 
otme toj dražesnoj pojavi. 

U to pristupi Gojak, te ga potrepta po ra- 
menu. 

— Ej Tomo, valja nam krenuti, ako mislimo 
još danas u Rotimlje na konak. 

I Tomo se prenu iza snatrenja i dosjeti se, 
da mu valja na put u Gacko polje, da pomaže 
jadnim kmetovima protiv nasilja oca one dra- 
žesne — gorske vile. 

xx 


U gradu se megjutim našli gosti oko punih 
stolova, poregjanih u oniskoj, ali prostranoj sve- 
čanoj dvorani slavnoga vojvodskoga dvora. 

Namještaj te dvorane bijaše dosta jedno- 
stavan, ali je ipak zatravio oči onih priprostih 
velikaša. 

Dvorana bijaše rasvijetljena cijelim nizom 
uljenica, kojim bijahu pokićene stijene i go- 
lemi hrastovi stolovi, te stajahu ili na sre- 

brnim svijećnjacima, ili na pgvozdenim  stal- 
cima uza stijene. Stijene dvorane ne bijahu 
obijeljene bijelim vapnom,. kako je to bilo do 
sada običaj u plemića kao i seljaka, već je vojvoda 
dobavio iz Dubrovnika umjetnika, koji mu ih 
je vješto obojio. Šarene grane oplitahu se sti- 
jenama, a megju njima, gdjegod je bilo mjesta, 
sjaše se na zlatnom štitu grb vojvodin, ali ne 
onaj stari sastavljeni od početnih slova vojvo- 
dinih, koji se još nalazio samo na naslonjaču 
kojega starijega stolca — već novi grb s la- 
vom kako se prkosno propeo a u pandžama 
svojim nosi barjak. Taj grb podijelila je Vene- 
cija vojvodi, imenovavši ga svojim plemićem, a 
njime se on osobito ponosio, jer mletačkim plemi- 
ćem postade dosle malo koji Bošnjak osim kralja. 

Svaki gost vojvodin promatraše taj grb, pa mu 
se divljaše, a u duši mu po koji i zavigjaše. 
Uza sve obilje pri gozbi ipak ne bijaše vidjeti 


. u dvorani nečega, što je obično začinjalo i raz- 


veseljivalo svaku eospodsku gozbu, a to je 
guslar, koji bi sjedeći u prikrajku pjevao gos- 
podi o slavi njegovih djedova, o junačkim im 
djelima, koji bi svojom zanosnom pjesmom 
bodrio goste na junaštvo i plemenštinu a do- 
maćina na darežljivost prema pjevaču, koji se 
našao, da pjeva slavu njegova roda. Tom pje- 
vaču ne bijaše više mjesta oko gospodskoga 
stola, ali mu pjesmu tim radije siušaše družina, 
koja se podno dvora sakupila, da se veselo 
naužije onoga, što bi joj dopalo sa gospodskoga 
stola. ) 

U sredini za stolom sjedio je vojvoda, s lijeva 
mu dona Cecilija, s desna kći mu knjeginjica 

Katarina, koja je trebala da zamijeni oboljelu 
domaćicu. No to bješe samo po imenu, jer Za- 
pravo vladala je stolom sjajna Cecilija. Gosti 
se bjehu već obvikli, da vojvotkinja više i ne 
pribiva kod takvih gozbi, pa se više nije ni 
pitalo za uzrok. Znalo se, da je bolešljiva i slaba 
zdravlja, a koji su bolje znali, nijesu marili da 
naklapaju o pravom uzroku njenoga izbivanja. 
A kako je u done Cecilije bilo sjajnih dru- 
štvenih vrlina, živahna, žarka besjeda, dosjet- 
ljivost i šaljivost, neustrašivost i smjelost, 


kojom nije prezala ni od najkrupnije šale, či-' 


nilo se upravo naravno, da su ju smatrali za- 
mjenicom domaćice, tim više, što su Katarinu 
još do nedavna vidjeli nedoraslim djevojčetom. 

I danas ju svačije oko udivljeno gledalo, pa i 
ista družina, što je dvorila jelom i pilom. Bijaše 
više no ikada zamamljiva, više no ikada piljio 
ie u nju vojvoda lakomim pogledima, kao da će 
ju očima progutati. No u nje je bilo više pameti; 
višeput ga šaptom opomenu, da se savlada i 
da bude na oprezu. Smetahu joj u svoj dvo- 
rani samo oči dvaju vojvodinih sinova, koji 
ju, sjedeći s druge strane stola spram Oca, 
posmatrahu mrkim pogledima. Da se knezovi 
Vlatko i Vladislav ne dadu u njenu mrežu i 
da su joj uzalud svi trudi, sva igra koketerije, 
o tom je bila već uvjerena, videći kako je 
krišom posmatrahu sumnjivim i budnim okom. 
Vidjeli su oni dobro, što na dvoru biva; vidjeli 
su, što im otac radi, kako odnemaruje svoju 
suprugu i sve bestidnije vodi grješnu ljubav 
sa tugjom pripuzicom, trošeći na nju teške 
novce, te se ona već sjajnije odijevala i od same 

vojvotkinje. Ali što ih je još više zabrinulo, bješe, 
da im sve to mlada sestra mora da gleda, i nije 
se dalo tajiti, da se već pojavljahu na Katarininu 
vladanju utjecaji rgjava primjera. No budući još 
maloljetni, ne mogahu otvoreno da ustanu proti 
tomu vladanju, već su čekali, dok im se navrše 
eodine, da onda učine sramoti kraj. 

Kad je večera odmakla i vino počelo obilnije 
teći, dovikne najedanput vojvodi s desnoga kraja 
stola knez Juraj Vojsalić: 

— Vojvodo, zbilja, ne vidje li danas onoga 
mladoga viteza, što se naslonio o klisuru, dok 
smo u polju okušavali lumbardu ? 

— Ne vidjeh, odvrati vojvoda; a ko li bješe? 

— Ko ga još vidje? upita knez Juraj ostale 
goste, smiješeći se tajanstveno. 

Svi naperiše uši i viknuše: 

— Koga? Gdje? di 

— Viteza, koji je iz daleka motrio lumbardu. 

— Zar ono golobradasto momče? upita jedan 
od starijih vitezova. 

— De ti pazi svoj jezik! oglasi se sada s 
gornjega stola zvonko grlo Ivaniševo. Golobrado 
momče, veliš?_ Taj je. počinio veća junaštva, 
nego i ti s tvojim sjedinama. I još će vam 
svima zadati posla. 

— Zar ga ti poznaš, Ivanišu? hitro se javi 
vojvodin sin knez Vlatko, zarumenjevši od svoga 
pitanja. 

— Kako da ga ne poznam, kad mi je po- 
bratim. Ma danas se već i po svoj Bosni od Drine 
pa do mora ni o čem ne govori, nego o njem. 

— 0 kome ti to govoriš? lupne sad vojvoda 
šakom po stolu, da je sve sugje odskočilo; ko 

je taj, što se o njem po svoj Bosni govori, da 
ja ne bih znao? 

— Znaš ga i ti, vojvodo i ujače, odgovori 
mu knez Ivaniš živo. Toma je, pustinjakov sin 
Toma, valjan momak, što bije Osmanlije na sve 
strane, što goni lupeže i hajduke i otimlje im 
porobljeno blago pa ga dijeli sirotinji. 

— Šta — bije Osmanlije, dijeli blago kme- 
tovima?! udari već supijani domaćin po drugi- 
put po stolu. Goni lupeže?! A što će to meni? 
Nijesam li ja ,milošću božjom veliki vojvoda 
rusaga bosanskoga i k tomu"? Ko je taj golo- 
bradić, što smije da o njem sva Bosna govori? 
Već mi je tih vijesti, što se roje kao pčele u 
proljeću, dosta. Hoću da znam, kako mu je ime, 
kojeg li je roda i koljena, hoću da ga vidim! 

— Vidjeti si ga mogao danas, da si gledao 
mjesto u lumbardu na krš više Bune, odvrati. 
mu Vuk Vukićević da ga umiri, videći vojvodu 
bijesna; no plemena mu ne znam ni ja, premda 
sam ga pred osam dana poznao u Olovu, kad 
sam se desio kod Pavlovića. 

— Pa kakav je to vitez, koji plemena nema? 
oglasi se jedan od drugih vitezova. 

— Ako ga i nema, stiče ga desnicom Svo- 
iom, opet će oduševljeno Ivaniš. Svakako je 
vrijedan junak. i 

— Vidi, vidi, kako se to već okrenulo no- 
voj zvijezdi, jarosno će domaćin. Ali, dragiću 
moj, što će ti sve njegovo junaštvo, kad nema 
plemena, nema vladanja, već se tuče po svijetu 
od nemila do nedraga? 

— Znade li iko, od koga je koljena? upita 
drugi jedan vitez, kad je vojvoda ljutit prestao. 





— Koliko ja znam, prihvati Ivaniš, odrastao 
je u Rami, u planini kod djeda Milovana, ram- 
skoga pustinjaka. 

— Zar! kliknuše svi kao s nekim počitanjem, 
ta oca Milovana poznavali su svi dobri Bošnjaci, 


: bogumilci. 


— A otkale mu je taj momak? Gdje ga je 
krio? pitahu upoprijeko. 

— Rogjeni mu je sin, nastavi knez Ivaniš, a 
donio ga je sa sobom pred dvadesetak godina, 
kad je došao u ovaj kraj, čini mi se iz Dubrov- 
nika ili iz Dalmacije. Htio je da od njega na- 
čini pustinjaka, ali se momku svidjela sablja, pa 
ga stari pred jedno dvije godine napokon pustio. 

— A kojega je plemena starac? upita neko. 

— Ne zna se, ali mora da je bogat, jer je 
pred nedavno za sina kupio grad Studenac od 
Vojića za gotove novce. 

— Dakle taj je Milovan kupio grad? zamisli 
se domaćin časkom. Nešto mu se vrzlo po glavi, 
pa mu se smrkne lice. — A ime mu se ori po 
svoj Bosni..? 

— Šta ste se to ozlovoljili! šapne uza nj iz- 
nenada zamamljivo žensko grlo; — ta zato je ipak 
samo jedan vojvoda Stjepan, prvi i najmoćniji 
vlastelin u svoj Bosni! O tom sam se opet iz- 
nova uvjerila, kad sam razgledala vaš novi 
erad Samobor. Baš je kraljevski grad! 

— Je! te? udobrovolji se vojvoda i rastegnu 
lice na puten smijeh. I okrenuvši se k svojoj su- 
sjedi, obujmi je ljevicom oko pasa, a očima se po- 
lakomio za bijelim njedrima. — Šta nas je briga , 
za sve junake i Tomislave, dok ima žarka vina piti 
i voljnih žena ljubiti! Ajde, pij, ženo, pijte ljudi! 

I vojvoda uzme čašu, kucnu se sa Cecilijom 
i istrusi na dušak. 

U taj par skoči stariji mu sin Vlatko sa 
svoga mjesta, došulja se k sestri i uzevši je za 
ruku, reče tiho i tresući se: 

— Aide samnom, tebi tu već nije mjesta! 

Katarina, koja je sav razgovor o Tomi sa 
čudnim osjećajima pratila, prene se kao iza sna, 
i gotovo se automatički dignu i htjede da s njim 
pogje. U to je Cecilija opazi i izvivši se iz Za- 
grljaja vojvodina, reče uz raskošan smiješak: 

— A kamo nam vodite, našu vilu, kneže? 

— To je moja stvar, gospo! odvrati Vlatko 
mrk, i ne obazirući se dalje ni na oca ni na 
njegovu ljubovcu, izagje sa sestrom. Ovaj mali 
intermezzo jedva je još ko drugi i opazio, no 
Cecilija problijedi do usana od gnjeva i odluči 
u sebi, da će se potužiti zbog te uvrede voj- 
vodi, čim se sutra otrijezni. . 

Davno je već mjesec prevalio svoj put, a 
gosti u Blagaj-gradu još piju, ijuču, lome sugje 
i proljevaju vino; gedje koji se već povalio pod 
stol i hrkao, gdjekoji pak teškim jezikom pleli 
riječi bez smisla...... 

I dona se Cecilija napokon išulja u svoju 
ložnicu, dok se samo mogla ukrasti neopaženo 
iskraj vojvode, koji je samo još teško micao 
glavom i jedva mrsio nerazumljive besjede. 


XIII. 


Navršile se ravno već dvije godine, što je 
pustinjakov sin krenuo s četom iz Rame. Malo 
gorsko seoce ni u čem se nije promijenilo; tiho 

se životarilo i teklo svagdanji kruh. Izvanj- 
ske su borbe jedva i segle u ovaj zakutak; 
istom samo, što bi koji vojnik, koji bi se s pli- 
jenom iz boja vratio, da se na domaćoj grudi 
kruhom hrani, pričao o prepirkama velike go0- 
spode. Još rjegje pak dolazili glasovi pod Ra- 
dušu u kolibicu Mrkonjića, a pod plavi krš, u 
pustinjački stan, gotovo nikada. 

Ono malo, što se čulo, bjehu čudesne priče 
o junakovanju Tome, a na večernjim sijelima 
govorilo se samo o dičnom zemljaku. Ponosili 
se njime ramski čobani, ponosila se baba Neža 
svojim nahrankom, ponosila se napokon i 
tiha djevica, i ako nije nikomu pokazivala, 
kako joj je srce drhtalo na svaku novu vijest 
o svom drugu. Njoj se za sve to vrijeme nije 
javio. Nijedan pozdrav — kao da je zaboravio na 
nju! I tuga je htjede višeput da ovlada. Vjerno 
je zalazila dan na dan na planinu k starcu 
Milovanu, da ga dvori, da mu nosi hrane. No 
rijetko je kada i njega našla, a kad je slučajno 
sjedio na pragu kolibe svoje, jedva te je pro- 
govorio dvije tri besjede. 

U početku je odbijao svaku njenu pomoć, 
dok se ona nije dosjetila i uvrebala čas, kad 
bi se on uspeo na brdo, da se tamo pomoli 
Bogu. Onda bi se ona ukrala u kuću, hitro bi 
uredila sve i ostavila jelo na ognjištu, pa se 
opet isto tako odšuljala kući. 

Pomalo se starac i priviknuo toj nevigjenoj 
pomoći i udoblju. Naučio naći spreman ručak, 
'pa mu i godilo, jer je počeo poboljevati. 

Pomalo smjede djevojka i preda nj. Go- 
vorili su malo, a o Tomi gotovo nikada. Ve- 

ćinom - ga ona slušala, kad je čitao iz evan- 
gjelja. 

Tako protekoše. mjeseci, pa i godina, i skoro 
eto i druga. Vojača je strpljivo čekala, a podrža- 
valo ju samo obećanje, da će doći i uzeti je za 
ljubu. No kad se druga godina primicala kraju, 
spopadao je višeput čudan nemir i sumnje, koje 
su je često iznenada noću iza sna budile. Hoće 
li doći? ne će li? A ako dogje kao zoran junak, 
o kome sva Bosna govori, hoće li se još oba- 
zrijeti na neuku i skromnu seljanku? Nije li 
posve naravno, da je on na nju davno već Za- 
boravio i zagledao megju gospodom sebi ravnu 
vjerenicu ? 

I stane venuti. Pjesma joj već odavna umuk- 
nula. Rad ju više nije veselio. Kolike li je želje 
i misli ušila i uvezla .u bijelo ruho! I eto gdje 
ih treba zakopati. 

Baš se u to doba našao prosac za nju. Mo- 
mak iz dobre kuće u selu. Bio je radišan i va- 
ljan. Kad dogjoše snuboci da donesu jabuku, 
problijedi Vojača, iz drhtave ruke ispane joj 
kićena jabuka na tle, i djevojka briznu plakati. 

Mati je tješila i dozivala joj u pamet, da se 
kani ludih nada, koje se ne će ispuniti, pa da 
ne baca od sebe poštenu ponudu. Ta godine pro- 
laze i ne vraćaju se, a sramota je ženskoj glavi 
plesti sijedu Kosu na očevini. 

Ali se Vojača ne dade nagovoriti. 

Ta zgoda, megjutim, kao da je iznova uskri- 
sila propalu nadu. Ne, ostaće vjerna svojoj lju- 
bavi, i ako ju je dragi i zaboravio, pa će živjeti 
kao do sada, dvoreći majku i starca Milovana 
i misleći na nevjernika. 

U to oboli starac Milovan. Jedno jutro za ve- 
like zime, kad se Vojača teškom mukom proprtila 
kroza sniježnu prtinu na goru, nagje ga svega 
ukočena na kukavnoj postelji. Jedva je u njega 
još bilo života. Djevojka u smrtnom strahu stala 
ga trti po svem tijelu, onda mu skuha travu, 
što je visjela sa kraja police, a bila je od groz- 
nice. To ga ponešto otopli i bolesnik zaspi. Onda 
poleti kući, a mati joj brzo nastruže komadić 
korjena od čemerike, pomiješa vodom, k tomu 
doda lišća i korjena od vrbe i poda kćeri: 

— To mu daj da pije, a kad. povrati, onda 
mu daj malo meda... 

I opet poleti djevojka uzbrdo u strahu, hoće 
li ga još naći u životu. 

Starac je dugo bolovao, i Vojača Ostala sve 
to vrijeme kod njega. Seoske žene megjutim 
pomagahu materi u kući, a dolazile su i gore, da 
donesu, što je trebalo za bolesnika. 

U toj teškoj brizi povrati se za čudo dje- 
vojci mir duše. Molila se Bogu usrdno, da 
ozdravi oca Milovana, molila se s takim pouz- 
danjem, te je bila uvjerena, ako starac ozdravi, 
svanuće i njoj bolja nada. 

Napokon starac ozdravi. Kad je došlo pro- 
ljeće, nije više trebalo Vojačine pomoći. 

U to vrijeme. stigoše i u Ramu izvjesniji 
glasovi o Tomi. Saznalo se, gdje je sve bio, 
što je sve radio. O njegovu junakovanju pro-' 
pjevao i ramski guslač, a Vojača slušala i uz- 
disala... 

Ramljane nekog dana iznenađi novi glas: 

Gojak se vratio i kupio u. ime Milovanovo 
grad Studenac za Tomu. 

Začudili se dobri Ramljani, otkuda staromu 
Milovanu novaca, da kupuje čitav grad. Al se 
brzo dosjetiše, da se Toma nakupio plijena i 
da mu se prohtjelo da postane vlastelinom. To 
nije tada bila ni rijetka stvar, da se četnik u 
ratu obogatio, a onda kupio zemlje i kmete. 

Dakako, da se oko te kupnje ubrzo splela 
čitava priča na seoskom prelu. Babe pričale, 
kako će se Toma, čim se vrati, oženiti s bo- 
gatom vlastelinkom, koju će dovesti iz tugjine. 
Cula je to i Vojača, čula i tajne suze lijevala. 
Ta nije li to sasvim naravno! Gdje bi se on, 
junak i vlastelin, još i sjećao, da je jedanput 
poljubio  skromnu ljubičicu pod Radušom! I 
ostavi je svaka nada! 

Počela je rjegje zalaziti i ocu Milovanu, ali 
Gojak se tim češće navraćao pod planinu. 


%k 


Nu vrijeme ne pita za ljudsku tugu. Što je 
crnja tuga obuzimala srce djevojačko, to sjajnije 
napredovaše proljetno sunce. Zrakom titrale 
zlatne niti, a nebo se nadvilo prozirno i bistro. 
Gora je već ozelenjela, a drveće procvalo. Na- 
bujala Rama i jogunasto skakala preko kama 
i krša. 

'Sav se ramski kraj digao na noge te po- 
jurio prema Ustrami, da što prije ugleda sjajnu 
družinu, Koja se danas vraćala. 

Tomo je raspustio svoju četu, urekavši sa- 
stanak, i svak se krenuo kući svojoj, a Ram- 
ljani s Tomom u Ramu. 

S velikim ga slavljem dočekaše na ramskom 
polju i otpratiše u njegov dvor beskrajnim kli- 

canjem. Neobični zaista glasovi u ovom tihom 
kraju mrkih bogomila. I 

U dvoru ga dočekao Gojak i predao mu 
ključe od grada. Oca Milovana nije bilo. To se 
Tomi dalo na žao. Ali znao ga je, da ne ljubi 
buke i vreve. Otići će gore pod Radušu, da ga 
pozdravi. 

Dok se družina gostila u dvoru jelom i 
pilom, odšulja se mladić tijesnom stazicom dno 
brda. Raštrkane seoske kuće ostaše za njim. 
Tamo gore na obronku brda, za drvećem, stoji 
samotna kolibica. 

Srce mu silno zakuca. Tu je prviput_ po- 
ljubio žensku glavu. Šta mu radi Vojača? Čeka 
li ga? Nada li mu se? Ljubi li ga još? Hoće 
li ga poznati? Zna, da se promijenio. Postao 
je mužem. Tijelom krepči, lice od sunca i zraka 
potamnjelo, a nad usnama krase ga plavi brci. 
I oči mu postale žarčega sjaja i oštrijega po- 
gleda, ali nijesu izgubile prijašnje blagosti. 

Već je bio blizu kolibice. Sunce, što se već 
približilo najvišem kraju Raduše, pozlaćuje ča- 
ejavu badžu na krovu. Od nekale čula se svi- 
rala i blejanje ovaca. Rama je šumjela i klo- 
kotala u svom kamenom koritu. Inače sve tiho 
i samotno. 

I u taj čas, kad ga srce sve jače vuklo 
k onoj kolibici, ukaže mu se najednoć pred 
dušom drugo žensko biće, kojim se u životu 
sastao. Zastane. Katarina! Višeput je na nju 
pomišljao, na nju i na Vojaču zajedno. Cesto 
su se obje javljale u njegovoj pameti. 

Prisili se da misli samo na. Vojaču, i pohrli 
naprijed. 

U gajiću više kuće zabijeli nešto — oplećak je 
djevojački, a djevojka sama stoji i gleda u dalj, 
onamo daleko; gdje se Rama sastaje s Neretvom. 

Polako se došulja bliže. Morao je da pre- 
skoči živicu. Još samo tri koračaja... 

Stane da je motri. Nešto se utanjila, vitka 
je oko pasa, baš kao i ona knjeginjica. I obrazi 
joj se nešto suzili. A oči — tužne i velike kao 
od neprolivenih suza. 

Najedanput ga nešto zgrabi za srce. Ko- 
raknu malo i šapnu prigušeno od silna uda- 
ranja srca: 

— Vojačo! 

Djevojka se okrene i uzmakne. Ali samo za 
čas. Problijedi i skrsti ruke na njedrima. 

— Zar me ne poznaš? progovori mladić i 
sam smeten od njene smetnje. 

— Tomo! krikne najednom, a lice se zalije 
vrućim rumenilom. Raširi ruke, ali odmah od- 
stupi i reče drhćući i svegje ga gledajući: — 
Gospodaru ! 

— Šta je to, Vojačo? odvrati on; — zar ti 
za me nemaš drugoga imena? 

Onda ju naglo obuhvati, a ona mu bezvoljice 
pane na junačke grudi i zaplače. j 

— Ti, ti? — Toma, moj Toma? isprekidano 
šaptaše ona. Jesi li? Sanjam li? 

— Ne sanjaš ti, dušo; evo me, živa i zdrava! 
Tvoj Toma, tvoj do vijeka! 

— Može li biti? pogleda ga ona zabrinuto; ti 
junak, gospodin, vlastelin; vraćaš se siroti...? 

— Vraćam se vjernoj ljubi! šapne. on i pri- 
vine je čvrsto na grudi, pa je poljubi u čelo, u 
oči, u usta. - 


U 

Ona zaklopi oči i nagne glavu na njegovo 
rame. Jedno vrijeme ostadoše tako šuteći. On 
je gledao, kako joj se ispod vjeda protiskavale 
suze. 

Napokon se prene i reče: 

— Moje će srce da pukne od sreće. Pa ipak, 
jesi li promislio, Toma? Ja te volim — ali me 
jedno muči. Ja nijesam — žena prema tebi? 

— Što to govoriš? odvrati on i namrgodi se 
mrvu. 

— Strah me je, da se jedhom ne osjetiš, da 
ti nijesam ravna... Ti si zavrijedio gospodsku 
ljubu... 

— Ne pita ljubav za gospodstvo, već opet 
za ljubav, razblaži se on i privine je tješnje uza 
se. Ja hoću da budem sretan, a to sam uza te. 
Nijesam li se iskušavao i iskušao? Vigjao sam 
gospodskih žena, ali ne nagjoh ti ni jedne ravne. 
A što zboriš o gospodstvu? Ne kaže li naša 
stara: Nije blago ni srebro ni zlato, već je blago, 
što je srcu drago?! A ti si moje blago! 

I djevojka je pohlepno slušala te riječi i ra- 
dosno osjećala, kako je ostavljaju strah i zla 
slutnja. Ona mu se tješnje ovije oko vrata, i ča- 
sak stajahu u blaženoj šutnji, tepajući samo po 
koju milu besjedu. 

Napokon se ona otkine, a on će na to: 

— Ajdemo materi, da je obradujemo. A 
onda ću ocu Milovanu. Kod njega ću i noćiti, a 
sjutra ćemo se dogovoriti zbog svatova. 

— Svatova —? prepane se djevojka. 

— A da što ti misliš, dušo? nasmiješi se 
Toma i stisne joj toplo ruku. I to što brže da se 
to obavi, jer mi se žuri, da budeš sasvim moja. 

Dogjoše pred kuću. Slijepa je starica već 
osjetila, da je neko strani blizu kuće, a jedva je 
mogla čuti šaptanje dvoje mladenaca u onolikoj 
daljini. Sjedjela je na kućnom pragu, pa kad ču 
dvoje stope, a jedne od njih muške, čvrste i od- 
mjerene, zadrhta joj staro srce, — ta veliki 
Bože! — ako je ipak on, Tomo, dragi njezina dje- 
teta, i on ipak dolazi, nije zaboravio siroticu 
njenu! Nehotice sklopi ruke i suhe joj usne šap- 
nuše toplu molitvu zahvalnicu. 

A kad mladi prigjoše, proli starica obilne 
suze radosnice. I ako se ne spomenu ni ri- 
ječeom, što je sve troje najviše uzbibalo, opet 
bješe starica sretna; ta čula je ona u kćerinu 
glasu onaj jasni i sretni prizvuk, kojega već 
dugo nije čula, pa se mati radovala sreći svoga 
djeteta. Istom kad se Toma oprostio da ide 
ocu Milovanu, ispovjedi Vojača na materinim 
grudima sve, što je dosele sama nosila i što 
joj Toma danas reče. Udovica se Neža sve više 
razigravala. 

— Bićeš žena viteza! klikne s ponosom. 

Djevojka uzdahnu, ali domala bješe u nju 
uljegao pokoj i ponizna zahvalnost, i sve je sama 
sebe uvjeravala, da ona toliku. sreću nije ni 
zavrijedila, samo da joj srce ne bi puklo od 
blaženstva. 


Toma se megjutim popeo na planinu. Upravo 
je izišao mjesec i sablasno  osvjetljavao  pu- 
stinjakovu kolibu i bjeloglava starca, koji je 
sjedio na pragu i duboko se nagnuo. Tomi na- 
brekne srce od nježnih osjećaja za samotnim 

starcem, pa stane čas, da ga iz prikrajka 
motri i dok se i sam smiri. 

Za nekoliko časova starac se osjetio, da 
nije sam. Digne blijedo lice i pogleda upalim 
očima na onu stranu, gdje je stajao Toma. 

Opazi mladoga junaka i licem mu preleti 
sjaj radosti. U taj se čas mladić svije do nje- 
govih nogu. 

. — Oče! reče prigušeno; oče, evo me! 

Pa mu stade cjelivati ruke. 

— Ti si došao, sine! pogladi ga starac po 
ttemenu i svjetla kaplja kanu na plavu kosu. 
— Da te vidim sinko — u oči —, je li ti 
ostala duša čista, kako te otpustih! Bistro ti je 
još oko. Život te diže, visoko si poskočio, 
sinko, a duša ti još nije pala. Ostao si prav 
i čestit. Sinko, ostaj takav, budi vrijedan 
mjesta, na koje si se uzdigao, jer ćeš možda 
još više, više.... Vidiš — prekinu. starac 
— star sam i podjetinjio — gdje ti poka- 
zujem, kako ćeš se još više popeti, mjesto 
da ti branim, da te učim poniznosti. A sad mi 
pričaj... 

I već je mjesec opet za goru zašao, kad su 
starac i mladić pošli na počinak. Toma legnu na 
svoju stelju, koja je još na istom mjestu bila. 
Čudne li ga misli uljuljavahu u san. Što li sve 
ne doživje, kad se pošljednji put s ove stelje 
dignuo! I za čudo, u dušu mu uljegoše sjetna 
čuvstva, kao da je zamijenio sretnu, bezbrižnu 
prošlost sa nesigurnom, premda sjajnom sadaš- 
njošću i budućnošću. I u toj mješavini osjećaja 
jedina bješe sjajna tačka Vojača i njezina lju- 
bav. Pa otac Milovan reče, da je ljubav pro- 

lazna stvar, a on eto i poslije dvije godine još 
jače ljubi nego i prije! 

U jutru ga, poslije obavljene molitve, otac za- 
pita, šta je sada nakanio, na koju li stranu misli? 

— Za sada za mene nema posla, odgovori 
Toma. Raspustio sam četu, pa kanim da ljetujem 
i prezimim ovdje u gradu, što mi ga ti kupi, 
oče. I moja je najvruća želja, da i ti sa mnom 
stanuješ. : 

— To ne će biti, sinko. Tu gdje sam se Žži- 
votom trapio, tu hoću i da umrem. 

— Na što će mi onda toliki grad, da u njefn 
samotujem ? 

— Da samotnješ? upita starac i pogleda 
Tomu ispod oka. Ne toga ti ne ćeš, — ili si 
možda zaboravio na skromni cvijetak, što si ga 
ostavio na tom kršu, i koji samo za tebe cvate, 
koji za te gine? 

{ Mladić porumeni i prihvati živo starčevu 
ruku: 

"— Po tom se ti više ne protiviš mojoj že- 
nidbi sa Vojačom? O hvala ti, oče! 

— Ne tako naglo, sine! Da kako da se ne 
protivim. Upoznao sam ja zlatno srce ove dje- 
vojke; ako ikada sreće za te ima, ona će ti ju 
i nikoja pripraviti. Pa kad već ne možeš da bu- 
đeš bez ljube, a ti samo Vojaču uzmi. 

I na to stane starac da priča, kako se dje- 
vojka za njega brinula. Mladiću sve jače bu- 
jalo srce od ljubavi za milo i požrtvovno biće. 
Pa kad starac svrši, klikne Toma: 

— Nijesam li rekao, da je ona biser-djevica ? 
Vrijedna je, da je i kruna resi! 

— Kruna? 

Starac razvali oči u mladića, i sve mu se 
lice rastegnu od napetosti. 

— Što ti znaš za krunu? Zar se već i za 
krunu jagmiš? 

— Ne, ne, oče! nasmija se Toma bezbrižno. 
Ta kako bi — nijesam li seljak? Pa nema li ih 
dosta, koji se o nju otimaju. Eno ti Tvrtka, pa 
Radivoja, pa vojvode Stjepana. Pa ja! Baš ti je 
zgodna šala, oče! 

Starac ga pogleda pronicavo, a onda proveze 
rukom kroz kosu. 

— Ta ja snatrim, reče tada zamišljeno. 
— Dakle Vojaču! Ja ti svoga blagoslova ne 
kratim. Vrijeme kušnje učvrstilo ti volju, i vra- 
ćaš se vijeran svojoj djevici. To je pravo, a ona 
je i zaslužila. No ipak valja da te još jedanput 
upozorim. Jesi li pomislio, da bi mogao doći 
čas, te bi mogao požaliti, što si je uza se pri- 
vezao, u čas kad ti se bude činila preniska, 
kad ti njeno koljeno bude smetalo i ti je osje- 
ćao teretom, koji će te pačiti u tvojim željama? 
Šta onda? 

— Oče, toga biti ne će. To mi je i Vojača 
već rekla! 

— Tako, rekla je? A šta je govorila ? 

— Svjetovala me, da dobro promislim, ne ću 
li se jednom žacati njena roda, pa je spremna, 
da me se odrekne. Otkud djevojci te lude 
misli ? 

— Nijesu lude, nego veledušne, a ti ih se da- 
nas sjutra sjećaj, da je ne prekoriš. 

— Kako bih ja to ikada mogao? 

— Lako, sinko. Taj bezazleni stvor sluti u 
svom srcu — i ne znajući za to — sav jad, 

koji truje ljudski život. Zar ima žena, koja nije 
doživjela časa, gdje je osjetila, da je svomu 
mužu na putu, te on svu krivnju zbog svoje 
prenaglosti, jer ju je vjenčao, svaljuje na ženu? 

Tu starac malko zašuti, pa onda opet pri- 
hvati: 

— Ti znaš običaj našega zakona. U nas je 
ženidba grješna, ali ne samo zato, jer je puten 
grijeh, već i zato, jer je to zavjera, koju mal 
ne svak krši, gdje bi trebao unaprijed znati, 
da nije jak održati vjeru i sačuvati bračnu 
čistoću. Ona je laž, koju svijet i bez stida 
iznosi, a s toga i zajednica, koja se na tako 
lažnom temelju osniva, nije trajna ni ćudo- 
redna. Ona je plašt, pod kojim se često krije 
najgrgje vjerolomstvo, jer ne vrši, što bi tre- 
bala, da bude doživotna sveza samo dvaju 
ljudi. Ogledaj se oko sebe, gledaj vlastelu našu; 
mjesto da budu valjan primjer prostomu svi- 
jetu, kaljaju očitim preljubom čistoću braka, 
vrijegjaju vjerne ljube, truju rogjenu djecu i 


bez straha, bez grižnje savjesti, sramote čiste . 


djevice, nište čitave porodice... O!... 

Starac zajeca i spusti glavu na ruke. Zanio 
se, a stare se rane otvorile. Toma ga nije ra- 
zumio, jer je poznavao, kako o tom sudi vjera 
njegova. No bio je veseo u sebi. Ta on ne će 
biti takav, nikada! I učini se sam sebi velik 
s tom čistom odlukom. " 

U to starac opet nastavi: 

- — Sve su to znali naši pradjedovi i odvra- 
ćali se od ustanove, koja je sa blagoslovom 
potvrgjivala i pečatila najveći grijeh. Zar će 
ona bića, što se rode iz takove zajednice biti 

sretna, gdje im valja da nastupe trulu baštinu 
svojih otaca? Čemu dalje rasplogjivati ljudski 
rod, kad se ne drži one velike nauke, koja 
je sama ljubav i želi, da se svi ljudi u čistoj 
ljubavi obuhvate, štujući jedan drugoga kao 
brat brata pred Bogom? 

Tu starac časkom umuknu i progje drhta- 
vom rukom preko čela, koje se osulo hladnim 
znojem. Toma je pažljivo slušao te riječi, pa i 
ako ih je morao da odobrava, opet kao čovjek, 
koji je navikao da životne prilike promatra 
onakove, kakove jesu — trijeznim i razboritim 
okom, — znao je, da su zahtjevi oca njegova i 
vjere bogumilske u čitavom opsegu neizvedivi. 
I vičan posluhu i poštovanju očevih riječi, ne 
usudi se prigovarati. 

Zamalo nastavi opet. starac: 

— Evo, to uče naši stari. Ali ljudska je 
narav kao no oni oblaci nad nama, kao no 
valovi, što se neprestano biju megju se i o 
klisure: ne možeš ju siliti i reći: dovle i ne 


, dalje. To hoće da živi do vijeka, bez kraja. 


Pa zato hoće da ragja i da se plodi. S toga 
dopustiše vjernicima da se žene, no da jedan 
muž uzima samo jednu ženu, koju je dužan 
čuvati i uzdržavati, dok mu ona vjerno služi 
a kad prekrši, da je pušta. A ja velim 
to isto i o mužu; koji je vjeroloman ženi 
svojoj, neka mu ona više ne služi. Po tom 
ćeš se običaju i ti vjenčati. I znaj, sine, da 
ću ja prvi biti, koji će tebe i sjeme tvoje 
prokleti, ako onoj, s kojom će te svezati 
brak, kreneš vjerom. A sad idi i radi, kako te 
uči duša. 

Toma je šuteći uhvatio starca za ljevicu i 
poljubio je, a otac Milovan digne nad njim 
dđesnicu i tihim šaptom izreče blagoslov. 

Po tom ode Toma, da spremi vjenčanje. 


XIV. 


Na onoj strmoj izbočini, koju je gora Leletva 
potisla u korito rijeke Bosne, diže se staro- 
davni grad Vranduk. Čudno se osovio na golom 
kršu, što se naglo ruši k vodi, a ova mu s tri 
strane grli i plače podnožje, grgoljeći i mrmo- 
reći tajanstveno i zadumljeno. 

Dolaziš li sa sjevera ili s juga, učini ti se, 
kao da je rtina s gradom potpuno zatvorila 
dolinu i zakrčila dalnji put Bosni, tako ovdje 
rijeka naglo zaokreće. Mrk je to kraj, ozbi- 
ljan i tih. One tamne kmetske kućice, što su 
podno grada oblijepile brdo kao lastavičja gni- 
jezda, nimalo ne oživljuju mrtvu tišinu ovoga 
tihoga kraja. A nad svim tim bdiju tri gradske 
kule, tri mrke straže mrka gospodara. 

U drugom boju kule, što se dizala više ri- 
jeke, nestrpljivo šetka gore dolje vojvoda Radi- 
voj Kristić. Neki ga je nemir obuzeo. Kao da 
nešto iščekiva. Snažna je ljudina, tamna lica, 
crnih, ponešto nemirnih očiju. Čelo mu se na- 
mrštilo. More ga teške misli. 

Svaki čas pristupa k prozoru, da pogleda niz 
Bosnu, ne bi li kako ugledao ono, što željno 
iščekuje. i 

Moglo mu biti trideset godina. Kretnje su 
mu hitre, ali donekle i nemirne. Vidjelo mu se, 

e je vičan, da svaku svoju namjeru izvede po 
što po to. A možda i nije birao sredstva. 

Bijaše nezakonit sin kralja Ostoje, tek sma- 
trao se jedinim zakonitim gospodarom Bosne, 
dok je u svog suparnika, kralja Tvrtka, vidio 
otmičara, koji mu je oteo očevinu. 

Sav svoj život proveo je u borbi, da .se 
dobavi djedovine svoje. Raspirio je u Bosni 
gragjanski rat, koji je nevoljnaom zemljom bjesnio 
eto već toliko godina. Bila su vremena, kad su 
čete za četama prolazile Bosnom i harale bez-. 
brižno — danas moje, sjutra tvoje. 

Uvjerivši se, da u plemstva ne će naći do- 
voljnih pomoćnika svojim težnjama, bijaše se 
približio Osmanlijama, kako je to činio svak, 
koji je htio da se podigne nad drugima. 

Otkad su Osmanlije osvojile Vrhbosnu, često 
vigjahu vojvodu Radivoja u Isambega, kako 
s njim ugovara. Od toga se časa domoljubno 
plemstvo, koje je još naginjalo na njegovu stranu, ' 
odreče čovjeka, koji je, da postigne svoj cilj, 
ugovarao sa samim neprijateljem te mu izru- 
čivao domovinu i narod. 

Rad nesloge, što je vladala u Bosni, oslanjali 
bi se pretendenti o tugje, moćnije vlasti, pa tako 
je i kralj Tvrtko tražio oslona u Madžara. 

Pod tim se štitom Tvrtko opet i vratio u 
Bosnu, pošto je dvije godine boravio na ugar- 
skom dvoru, moleći za pomoć. S tom se pomoću 
nadao, da će se opet dobaviti vlasti u Bosni. A 
Radivoj u onaj čas nije ni mogao, da mu stane 
na put, jer je imao još jednoga suparnika, koji 
mu bijaše još opasniji, jer je bio odlučniji, mu- 
driji i snažniji. 

To je bio veliki vojvoda Stjepan Vukčić. 
Stric mu Sandalj, težeći za života za bosan- 
skom krunom, ostavio je tu težnju i sinovcu 
svomu zajedno s bogatom baštinom i s privid- 
nim pravom. Jer je Sandalj, videći kako u 
Bosni sve ide na rasulo, bio odlučio da trgne 
vlast na se, pa kupi od sultana Murata Bosnu 
za gotove novce. 

Istina Sandalj nije uzeo u ruke vladu nad 
" zemljom, prođanom mu od čovjeka, koji još i 
nije imao prava da njom raspolaže, ali ko 
jamči, ne će li Stjepan, koji je nastupio baštinu 
Sandaljevu, nastupiti i to kupljeno pravo? 

Ta sve od smrti Sandaljeve neprestano širi 
svoju vlast. U Humu, u Travunji, Konavlima, 
u Zagorju na Drini i na Neretvi nije više bilo 
slobodne vlastele, već sve sluge Stefanove, i ne 
će dugo potrajati, pa će segnuti i Za ono još 
malo Bosne, Usore i Donjega kraja. Onda će 
' odbiti skrajriji čas kuće Kotromanove, a na 
Bosni će zavladati Kosačići. 

Ali. što je Radivoja najviše plašilo, bilo je 
to, što je i Stefan prijateljevao s Osmanlijama. 
Svaki čas bilo njegovih poklisara sad u Sandžak- 
bega, sad na porti, da, vojvoda Stefan nije ni 
branio, kad su Osmanlije u Foči namjestile pr- 
voga kadiju, da tobože sudi doseljenim muslo- 
manima, a kad mu se nedavno pobuniše u Za- 
humlju kmeti, zar ne priskočiše odmah Osmanlije, 
da svomu štićeniku pomognu, a odavle krenuše 
ravno na Vrhbosnu? 

Kad jednom dogje dan, kad će Osmanlije 
predavati vlast, koju Tvrtko u slabim rukama 
drži, zar će oni pitati za rod i koljeno, ili 

će je dati onomu, koji bolje plaća i koji se 
dublje klanja? 

U Dubrovniku bijaše u pokladu samoga zlata 
Sandaljeva sto tisuća cekina, a u Radivoja ni 
spomena vrijedna. 

Pa ipak Radivoj nije klonuo. Šiljao je četu 
za četom, bilo da sklone plemstvo za se, bilo 
da hara po zemljama svojih protivnika... 

Dok je vojvoda o svem tome razmišljao, 
ugje u sobu žena mu, vojvotkinja Ruža sa je- 
dinkom sinčićem u naramku. 

Mučeći promatrala je svoga gospodara, kako 
se smrknuo i zagledao niz Bosnu. Bila je još 
mlada, ali lijepa nije bila. K tomu je bilo nešta 
prkosna u njenom opaljenom licu, da gotovo 
tvrda. Samo u očima gorila joj neka strastvena 
i jedva pritajena vatra. 

Vidjela je ona, kako je on čitavo svoje srce 
privezao uza svoje slavohlepne težnje, a za nju 
i dijete jedva je i mario. Otkada se za nj udala, 
pred četiri godine, malo je kad proboravio tri 
dana uzastopce. kod kuće, no je neprestano ne- 
kamo izlazio na dane, nedjelje, mjesece. I dok je 
ona čamila kod kuće, dolazili bi joj kojekakvi glasi 
o mužu, da on ne polazi vazda po poslu gos- 
podskom, nego da nastavlja po svojim dvorima 
svoj momački, pustopašni život. Govorili joj 0 
nekoj kuli sred debele gore, gdje krije djevojke, 
da se njima do zgodice pozabavi. 

_ Taki glasi silno bi smućivali vojvotkinju 
Ružu, premda je ona iz svih sila nastojala da 
im ne povjeruje. 

Ta on joj je bio inače dobar, a osobito otkad mu 
se narodio sinčić, umio se i više pozabaviti s njome. 

Ali od nedavna učestali njegovi izlasci. I 
vojvotkinja posumnja, stala je moriti ljubomora. 
Počinjala ga ispitivati, kuda on to sve polazi, 
u kakim poslovima? No nije se još ni jedanput 
mogla uvjeriti o nevjeri muževljevoj. Pa zato 
svu svoju mržnju svali na državne brige, koje 
su joj muža odvraćale od nje. 

Ona uzdahne i približi mu se, metne ruku 
na njegovo rame, pa mu reče: 

— Što se opet tako brineš, Radivoje? Okani 
se briga, koje ti samo kvare dobru volju. 

— Ti li si, Ružo? prene se vojvoda i okrene: 
čekam Veljka i njegovu četu, pa sam nestrpljiv, 
da čujem, šta je izradio za godinu dana. 

— Ne mori tebe samo nestrpljivost, reče 
Ruža, već mnogo teže brige. Baš ti nije od po- 
trebe, da si sam život truješ. Ta okani se 
jedanput jalovih svojih želja, koje ragjaju nemir 
i razdor, a tebi ne nose sreće. 

— Šta se ti razumiješ u moje poslove? reče 
Radivoj nestrpljivo. Ta zar se ja borim za se? 
Zar ne bih i ja volio da sjedim s mirom na 
svome, pa da uživam, što mi je Bog dosudio? 
Ali ne živi čovjek sebi, već i svijetu, a što je 
svijetu dužan, treba i izvršiti. A šta sam ja 
svomu koljenu dužan, svomu sinčiću, koji će 
danas sjutra iz mojih ruku tražiti svoju djedo- 
vinu?! Ne oteščavaj mi s toga svojim prigovorom 
muke, kojima se kao muž ne mogu otimati! 

— Ali Radivoje, zar bi sreća bila po naše 
dijete, sve da i postigneš, za čime težiš? Ta 
zar nije Bogom prokleta ta naša Bosna, da se 
niko ne može sreće naužiti, koji njome vlada? 
Pa što ćeš se sada već brinuti, gdje nam je sin 

još dijete, kako će i on učestvovati u nesreći, 
s koje Bosna trpi? Današnjega dana u Bosni 
kruna je težak jaram, a ja bih voljela, da mi 
sinu ne prijeti taki teret. 

— Ajde, ajde, Ružo; ti si dijete, ženska 
glava, pa govoriš, kako znaš. 

Time je i sada kao i uvijek prekinuo taki 
razgovor, pa se opet zamislio. 

U to se pročuje po gradu glas, da očekivana 
družina dolazi, a vojvoda se požuri na prozor, 
ne bi li ju što prije ugledao. 

Niz Bosnu dolazila kita junaka na Konjima. 

Ta je četa pošla s juga, pošto je sretno svr- 
šila boj sa vojvodom Stjepanom. Primaknuvši se 
Vrhbosni, ne pogje ravno, već ju obigje na 
daleko, ta u Vrhbosni od nekoliko godina sjedi 
osmanlijska vojska. Ko zna kolika je, a ne bi 
li na povratku, tako blizu domu, stradavali sa 
busije, ili s koje druge osmanlijske varke! 

Pod Visokim uhvatiše opet običnu cestu. Do 
malo progjoše Zenicu, te se približiše svomu 
domu. Tamo iza one velike okuke, što ju rijeka 
čini da obigje kosu, koja se naglo spustila u d6, 
ugledaše Vranduk, kulu svoga gospodara, voj- 
vode Radivoja Krstića, koji ih je eto više od 
godine otpremio, a svakomu se srce obradova 
na povratku. ; 

T na gradu spaziše pridošlice, te ponosnu 
četu lijepo dočekaše na ulasku u grad. Sam voj- 
voda Radivoj sleti niz kulu. 

— Dobro došao, starče Veljko! Dobro mi 
došli junaci moji! pozdravi ih. Hajduk Veljko, 
sjaše s konja, a sva družina s njime. Usrdno se 
porukova sa svojim gospodarom. 

— Aite gore, svi junaci, u kulu. Nek se nosi 
iz konobe, štogodj u njoj ima, da okrijepi ju- 
načka srca, — nek se znađe po svoj Bosni, kako 
vojvoda Radivoj svoju vojsku dočekuje. 

Stade vreva, pozdravljanje i odzdravljanje, 
pitanje i odgovaranje. Pridošlice, koji imagjahu 
u gradu svojte, zaokupiše sa svih strana, da ih 
pozdrave na povratku, a kojim bijaše svojta po 
bližnjim selima, ili u planini, razaslaše glasnike, 
' da im nose vijesti o povratku. U tom metežu 
kanula je i po koja suza, kao žrtva onim ju- 
nacima, koji ostadoše na bojištu, da ih tugja 
zemlja krije. 

Dok se junaci u prostranoj, gospodskoj dvo- 
rani kule oko stola ponamjestiše, iznesoše sluge 
ražnjeve. Po dvorištu se uzvitla naskoro dim, 
a janje za janjetom pokitilo žar na ognjištima. 


Kad se junaci vinom okrijepiše, odvede voj- . 


voda Veljka u drugu hodaju, gdje ostadoše 
na samu, i tu poče Veljko svoj izvještaj. Ka- 
zivao mu, kako je pošao u Hum, da četuje u 
Stjepanovoj zemlji, kako je u Zahumlju po- 
magao narodu protiv vojvode i Osmanlija, dok 
ga ne zastrašiše, te im dopustio polakšice. Po 
tom se razigje i buntovni narod, pa i on krenuo 
natrag. 

Vojvoda se prohoda nekolikoput odajom, 
kao da hoće da u glavi sreda misli, pa ustavivši 
se naglo pred svojim četnikom, reče: 

— Veljko, došao je i nama čas da radimo 
ozbiljno, da pleme Kotromanića opet uskrsne 
iz zaboravi. 

— I ja tako slutim, ponešto otegne Veljko, 
no da čujem tebe. 

— Dok si ti četovao u Humu, možda nijesi 
saznao, što se zbilo. Nije vojvoda Stjepan na- 
mirio svoje kmete, što ih se tobože bojao, nego 
eto zašto: jesenas poslao Radoslav Pavlović 
svoga sina Ivaniša k vojvodi, da ga moli za mir. 
Stjepan je pristao na primirje i lijepo ugostio 
svoga sestrića. No jedva se Ivaniš vratio, pro- 
vali vojvodina četa u Travunju i otme nepri- 
pravan grad. Radoslav je sa ženom jedva živ 
utekao u Vlasenicu. Bijesan je i najvolio bi sa- 
trti Stjepana. U. to mu ja ponudim svoju ruku, 
i on je primi, te tako stekoh snažna pristašu. 

— Hm, to bi moglo zgodno biti! zamrgolji 
hajduk. 

— Cekaj, još dolazi bolje, nastavi Radivoj 
življe. Kako je prevario svoga šuru, prevario i 
Dubrovčane, kojima je obećao, da će se oka- 
niti Konavlja, pošto mu oni u svojoj uslužnosti 
obećaše, da ne će pomoći Omišu. Istina, do 
oružja još nije došlo, kako sam čuo, ali za- 
mjere je već bilo, pa nema sumnje, da će se 
Dubrovnik složiti protiv njega sa hrvatskim 
banom Talovcem. A što se tiče Osmanlija, što 
su pomagali vojvodu, i te sam odvrnuo od 
njega. Eto istih četa, što su bile u Zahumlju, 
sada su u Vrhbosni, a ja sam ih zvao. 

— Ali vojvodo, prekinu ga nestrpljivo Veljko, 
ti znaš, da sam te vazda iskreno služio, ta 
dužan sam to tvomu ocu, ali kadgod vidim, 
da s Osmanlijama ugovaraš, mogao bih te pro- 
kleti. — Oprosti tu riječ, ali što mi je na srcu, 
to mi je i na jeziku. To mi se čini kao izdaja 
domovine, a tebi više udi, jer se narod baš 
s toga odvraća od tebe. 

— Narod ne razumije take stvari, moj dragi, 
jer ne zna svrhe; ispričavao se vojvoda, a i ti 
ćeš bolje suditi, kad dočuješ sve. Meni treba 
Isam-beg pri ruci, ne da mi pomogne, već da 
straši otmičara Tvrtka. Razumiješ li sada? A 
to je i uspjelo: Na jednu stranu biju Osman- 
lije despotov Zvornik i Srebrenicu, a u Bosni 
su na konak nedaleko od Tvrtkova dvora. To 
je dosta toj kukavici, pa čuj što učini. Prije 
je obećao caru Murat-begu 25.000 dukata danka 
i plaćao ga, a sad se preplašio. Spremio 
je poslanike novomu kralju ugarskomu Vladi- 
slavu, da ište pomoći, a ja se pobrinuh, da za 
to Murat-beg saznade. Murat-beg je bijesan i 
obećao osvetiti se, a meni — krunu! 

— Vjeruj ti samo tomu obećanju! Dogrje li 
jednom Murat-beg u Bosnu, ne će više iz nje! 

— Ne misli ti toga! Ima ti on drugih briga. 
Nego, da čuješ dalje. Tvrtko se još više za- 
strašio, pa ponudio Veneciji Bosnu na prodaju. 
Što veliš na to? 

Veljko skoči vas prestrašen i planu gnjevom: 

—- Zar je Bosna tako nisko spala, da se 
usugjuje taki kukavac otmičar s njome ići na 
pazar, pa je prodati onomu, koji više plati? 
Otkad je Bosne, te sramote nije bilo; to je 
vrhunac gragjanskim smetnjama u nesretnoj 
zemlji. 

Ruka mu se nehotice stisnula oko balčaka, 
kad je dalje upitao vojvodu: 

— A Mlečići? . 

— To su mudra gospoda. Boje se oni u taj 
čas Ugrina, koji, ne će dopustiti, da Venecija 
u našim krajevima ojača, a opet možda i čekaju 

zegodni čas, dok se Madžari sa Murat-begom za- 
bave. Onda bi im zgodno vrijeme bilo, da svrše 
taj pazar, ali prije nego do toga dogje, valja i 
nama 'raditi. 

—- Pa šta si naumio? 

— Idem k Tvrtku u Bobovac. 

— Šta! skoči Veljko vas uzrujan. Zar si, 
Bog budi s nama, poludio? 

— Ha ha! nasmija se Radivoj, — ne boj mi 
se, moj junače; još ja dobro znam, šta radim. 
Nego čuj me, pa ćeš i ti, ako možda i ne bude 
sve po tvojoj volji, kazati, da je to najbolje, što 
mogu činiti. : 

— Da čujemo! reče Veljko, još uvijek klima- 
jući glavom i sumnjivo promatrajući svoga gos- 
podara. 

— Jesi li mi ti sam uvijek prigovarao, da 
s Osmanlijama ugovaram, jer da to narod 
smatra izdajom, te se odvraća od mene? Jesi 
li mi sam uvijek prigovarao, da ne mogu obu- 
zdavati ćudi svoje, te sam katkad oštar prema 
svojim kmetovima, pa me baš ne vole? Jesi li 
mi sam često prigovarao, da se suviše ponosim 
sa svojim koljenom, a ne imajući snage da po- 
držim taj ponos, da sam omrznuo plemstvu? 
Pravo si imao prigovarajući mi, i eto ja se 
uvjerih, da se ljudi — bilo s toga, bilo s drugog 
razloga od mene otugjuju, a oni koji su uza me, 
ne pristaju s ljubavi ili štovanja imena Kristi- 
ćeva, već jer u tom misle sebi pomoći. Dogje 
li ozbiljno do boja, mogao bih ostati sam kao 
prst. . 
S toga sam nakanio milom postići, što ne 
ide silom. Ja ću k Tvrtku, ponudiću mu mir, 

a on će ga bez sumnje s veseljem i dočekati. On 
se sprema da" bježi, da kao kukavica ostavi 
sve na cjedilu, ja ću ga odvraćati, pozvati ga 
da vrši, što je kraljevstvu i narodu dužan, a 
kad to narod vidi, gdje ja za ljubav njemu 
ostavljam svoje pravo, zar mi ne će hvaliti? 
zar ne će pristajati uza me? zar će biti toliki 
otpor, kad onda jednom segnem za svojom kru- 
nom i očevinom? 

I Radivoj pogleda smiješeći se Veljka, koji 
je još uvijek vas zapanjen stajao, kao da sve 
to ne shvaća. i 

— Radi, vojvodo, što te volja, progovori 
nakon dulje šutnje, nu da mene pitaš, ja bih 
volio, da se tu sabljom sudi, a ne takim okoli- 
šanjem. Šta ćemo! Otkada su ti glatki slatki 
Dubrovčani ušli u Bosnu, naučili se i Boš- 
njaci od njih tvoriti više pameću, nego li šakom. 
Ti si promislio što kaniš, a ja ti nijesam podo- 
ban da sve to prosudim; nu dogje li do šaka, 


a ti se uzdaj u me i u ovaj mač. Nego — na- 
stavi starac nakon kratke šutnje — kao da 
smišlja, kako će reći što je naumio — nego 


htio bih, da ti još jednu reknem. Kad sam ono 
bio u Humu, pridruži mi se sa svojom četom 
mlad junak — Tomo... 

— Tomo? Aha, to je onaj, o kom babe pri- 
"'čaju čudesa od junaštva, uleti mu Radivoj pri- 
jezirno u riječ, — kažu da svuda pristaje uz 
prosti puk, da ga tobože štiti od vlastele. — 
Nekaki leventa, koji kvari vlasteli poslove, jer 
je sam bez kuće i kućišta. 

— Varaš se, vojvodo, ozbiljno uzvrati Veljko 
i zanjiha velikom glavom; nije to leventa nit je 

beskućnik. Ima on svojega posjeda, ali ne stoji 
u tome njegova snaga, već u narodu, koji je 
uza nj. 

— Pa — šta hoćeš tim da rekneš? stane 
Radivoj pred Veljka i pogleda ga oštro. 

— Šta? Da je taj mladi junak danas naj- 
poznatiji i najpriznatiji muž u Bosni. 

— Ja te još vazda ne razumijem! nestrp- 
ljivo će vojvoda. 

— Ti si naumio, nastavi harambaša tiše, da 
smiriš jednoga protivnika — Tvrtka; ja se 
sve bojim, da ti se s Tomom rodio zamjenik 
onomu prvomu, možda i najopasniji od svih! 

— Šta ti to buncaš, starče? planu vojvoda. 
Taj kmet i beskućnik... ha, ha! Jesi li pjan 
ili lud? : 

— Nijesam ni jedno ni drugo, promrmlja 
Veljko. 

— I ti zar misliš, da bi taf kmet — mogao da 
posegne za —? zamisli se Radivoj nenadano. 

— Koliko ja njega znam, nije mu takova 
šta ni na kraj pameti; on četuje i ratuje, jer 
mu je to zanat; i jer ga. veseli junakovanje. 
Ali mogli bi drugi misliti... 

— Drugi? Koji drugi? 

— Oni, koje on štiti i brani od nasilja vla- 
stele, odgovori Veljko. Pa ne samo da je prosti 
puk. uza ni, već se oko njega pribrali i vi- 
tezovi: Ivaniš Pavlović, Ostoja Stipojević i još 
neka mlagja vlastela. I svi, koji mrze Osman- 
lije, su uza ni, jer gdjegod ima kreševa s 0s- 
manlijama, naći je i Tomu. 

— Još mi i toga treba! lupne sad Radivoj 
nogom o tavanice, sada gdje sam sve tako 

krasno bio izmudrio! A znaš li ti šta pobližega 
o tom — Tomi? 

— Ne, ne znam, oklijevao Veljko i pogleda 
strmo. Sin je ramskoga pustinjaka Milovana... 

— Znam ga, mnogo vrijedi kod naših bo- 
gomila... 

— Da i po tom ocu već mu je zajamčeno 
pristajanje naroda. 

— Trebaće opet mijenjati osnove! promrmlja 
vojvoda izmegju zubi i nastavi šetnju. 

— Zašto, kad si već smislio, a ne čini se 
ni loš tvoj naum. Već da hoćeš... 

— Što? upita Radivoj, stanuvši opet pred 
Veljka. 

— Složi se s — Tomom... 

— Zar? A onda — 

— Onda ćeš s njime steći jaku stranku u 
narodu, pa tako i ono za čim težiš. 

— Veljko, ti si mudriji i od samoga Mleča- 


nina! potapša ga vojvoda po ramenu. To je . 


divna zamisao! Ali — ako bi taj mladić ipak 
gojio želju za nečim višim? No — u ostalom, 
samo kad bude uza me, lako je ukloniti što 
te na putu smeta.... 

— Vojvodo! skoči sada Veljko kao da ga 
guja ujela, a oči mu usplamte, — čuvaj se onog 
što si zamislio! Čuješ li? Ja po tebe dobro 
mislim i odan sam ti kao i pokojnomu ti ocu, 
kralju Ostoji, ali toliko ti kažem i kunem ti se, 
ovom sabljom svojom — ko ovomu mladiću 


samo i jednu vlas povrijedi, ne vrijedi mu krv ' 


ni koliko voda. 
— Starče, što je tebi? začudi se Radivoj 
s neobična govora vjerna dosada saveznika. Što 





F 


179 


je tebi taj neznanac, te toliko strepiš za njegov 
život? 

— Sto mi je? To, što i — 

Ali ne dovrši, jer u taj čas ugje u dvoranu 
dvornik i preda vojvodi pismo s riječima: 

— Ovo je ovaj čas donio glasnik; veli da 
dolazi iz Sutjeske. 

— Ah! klikne vojvoda radosno i živo pri- 
hvati pismo. Dobro je, mahne rukom i pošto 
nesta sluge, stane k prozoru, da uhvati još 
pošljednje zrake sunca. — Od kralja knjiga, 
nastavi uzbugjeno, lomeći veliki pečat — od- 
govor na moju. Da vidimo, što piše. 

I brzim okom preleti sitno ispisanu bosan- 
čicu, pa pošto svrši, okrene se sa zadovoljnim 
okom natrag u sobu, gdje je hajduk, još vazda 
sjedeći za teškim hrastovim stolom, mrko motrio 
vojvodu. 

— Evo, kralj mi otpisuje, progovori Radivoj, 
neka samo dogjem — primiće me kao brata i 
nada se, da će naša pomirba odvratiti od zemlje 
potpuno rasulo.... Hm.... i Osmanlije, koji 
tako nemilice... i t. d. — Učinićemo, koliko se 
bude moglo, izmrsi ispod brka i turi knjigu u 
njedra, pa nastavi žurno, — molio bih te, starče, 
da mi ostaneš na dvoru i da mi čuvaš ženu i 
dijete, dok se ne ustalim — bilo uz kralja, bilo 
edjegod.... 

— Ne mogu, vojvodo, odgovori Veljko. Putem 
sam dočuo, da Tvrtko kupi vojsku, da udari 
na Osmanlije, koji opet provališe u Srbiju i 
pljačkaju pogranične gradove. 

— Zar opet na Osmanlije? zamisli - se 
Radivoj; ta to je kanda bez kraja. Dakle nije 

ništa koristilo Tvrtku, što je caru Muratu 
obećao godišnjih 25.000 dukata. Hle ni s plaća- 
njem nije dosta, — kad tamo očijuka sa sjever- 
nom gospodom ... 

— A da šta će? živo prihvati Veljko, na 
koga da se i oslanja? 

— Jalov trud! okrene Radivoj sumnjivim 
glasom — mrak se megjutim uhvatio. Pazi što 
ću ti kazati: Vi svi, kolikogod vas bude, ne 
ćete zaustaviti Osmanlija na njihovu putu. 
Najbolje još i najpametnije jest prijateljevati 
s njima, da uzdržiš i imanje i život, jer je otpor 
— gotova propast. 

— Žalibože, da tako govoriš! Kamo nas do- 
vede tvoje prijateljevanje s njima! 

— Zar sam ja kriv? živo prihvati vojvoda; 
da su se sva vlastela vladala kao ja s Osman- 
lijama, svi bismo bolje prošli. Nu otpor drugih raz- 
jario ih je. Pa eno, zar ne šuruje s njima i oholi 
Stjepan Vukčić? Pa baš s njihovom se pomoći 
domogao tolike vlasti i još ju svegjer širi; eno 
ga danas gdje prijeti i istim Mlečanima, otimlje 


im Kotor, a u Zeti on je svemogući gospodar. " 


Danas ti je on moćniji i od samoga kralja 


— jadna mu majka, — i ja već vidim dan, 
gdje će se Bosna ponosna raspasti na dva 
vladanja... I to je vojvodi sve samo zato 


uspjelo, jer je u dobrom prijateljstvu s Osman- 
lijama. 

Veljko strese glavom: 

— Bilo kako mu drago, reče iza kratka 
mučanja, no samoj zemlji i jadnomu narodu slabo 
prija to prijateljstvo, a ja ga nikako ne odo- 
bravam. 

— Jer ti to ne razumiješ, odgovori Radivoj, 
kao mnogi vas, koji ne razumijete svoga vre- 
mena. Danas će najbolje proći onaj, koji se 
umije okoristiti prilikama. Ako ti moćniji sjedne 
za vrat, ti njega ljubi u skut pa mu podastri 
meku podlogu, da te njegova noga suviše ne tlači. 
Onda te ne će smetati, no će još gledati, da 
ugodi onomu, koji mu stere mek ležaj, pa ako 
ga pomalo tako uspavaš, možeš steći, što te 
volja. 

— Cudna je tvoja mudrost, vojvodo, poteže 
Veljko glavu; moja je stara pamet više ne 
shvaća. 

— Ne znaš ti, što vrijeme od nas traži. Eto 
tako je! = 

— E, a onda s Bogom, vojvodo!. digne se 
Veliko i izagje iz odaje. 

— Laku noć! vikne mu Radivoj, koji se 
opet bio zamislio, buljeći kroz prozor u crnu noć. 


XV. 


Osvanu jutro, sjajno i bistro. Još pred zoru 
izigje Vojača na brežuljak, ponesavši u kondijeru 
omahe, što ju je još sinoć nahvatala= sa mlina 
na vrelu Buka, da se njome po davnom obi- 
čaju umije, ne bi li joj ostalo srce bistro kao 
i ono vrelo, a tijelo. hitro kao omaha, što na 
mlinskom točku niz lopatu prska. 

Umivajući se, obrnu se k suncu, koje se 
upravo pomaljalo za planinom, i stade govo- 
riti: ,Ja se umih svojim dinom, božjim sinom, 
zvijezdom Danicom, svega svijeta zjenicom." 

I kad istok planu vatrom novoga dana, 
ugleda ondje daleko na jednom brežuljku bijeli 
grad — i srce joj zadrhta.- 

Zadrhtalo joj od sreće i tjeskobe. Ta kako 
ne će, eno sunce tamo granulo, da joj obasja. 
vjenčani dan! 

Djevojka se brzo vrati kući, gdje ju doče- 


kaše drugarice, da ju odjenu u vjenčano odi- . 


jelo. Tamo u sobi okupiše se oko škrinja, što 
ih je donio kao mladenčev dar pobratim Tomin 
knez Ivaniš Pavlović — knez, vlastelin, a 
djever njihovoj družici! 

— Bože, kake li krasote! uskliknuše dje- 
voike, vadeći iz sanduka krasno odijelo. 

— Ta to je za kneginjicu! Te Kkrasne svite 
od grimizne svile! 

— Pa vidi šubice od crvenog aksamita i od 
krmeza, zlatom navezene, zibelinom  podstav- 
ljene ! 

— A evo suknje od žuta aksamita sa zlat- 
nim ovtokama ! 

— Ta to je baš kao u snu! klicahu djevojke, 
ne mogavši da se snagju od velikoga čuda. A 
istom kad dogjoše škrinji na dno, gdje je 
bila. kutijica od crna drveta, bijelom kosti 
ukladana i zlatom okovana! Kad je otvoriše, 
zasinu kao sunce od sile dragulja i bijela bi- 
sera. Sve se suze u očima vrcale od blistava 
sjaja. 

Brzo stadoše odijevati Vojaču, pjevajući pri 
tom: ,Obukosmo ti bijelo na rumeno, da so 
žuri dragi na pohodu kao pčelica na rodu.. 

A kad je stidno stajala u krasnom rahu; 
opašu je pasom od velikoga zelenoga kamenja 

žmiralda, a u duge vrane pletenice upletoše 
grivnice. od zlata i drobnoga bisera, oko bijelog 
grla svezaše joj ogrlicu od krupna bisera i bilčušca, 
u sitne rumene uši utaknuše oboce od balaša i 
napokon postaviše na tjeme divizu od svake 
vrsti kamenja i bisera, da sinu cijela kuća. Go- 
tovo te to nije ni bila više Vojača. Nekuda kao 
da je porasla. No glavu je sve niže prigibala 
od sve veće smetnje, čednosti -li? Ovo odijelo 
koliko joj god nosi sreću, jer dolazi od dra- 
goga, nemilo ju sapinjalo, gotovo peklo, ustav- 
ljalo joj slobodno disanje, dragulji se hladno 
doticali tople puti kao da bi zmije, a oglavlje 
tlačilo i pere glavu.... Jučer toga još nije 
osjećala. . 

Kad T "bila gotova, ogleda se po kadi; — 
sve joj se ukaza čudno promijenjeno, kao da 
jest, i opet kao da i nije više isto mjesto, gdje 
je probavila sav svoj dojakošnji vijek. 

Pokroči k materi, koja se u kutu pokunjila, 
plačući od sreće. Kad osjeti, da pred njom stoji 
kćerka u svadbenim haljinama, ustane da je 
blagoslovi. 

— Kćeri moja, Bog te blagoslovio! Daj da 
te poljubim u čelo. 

Tek što se slijepa mati dotakla djetinjega 
čela, uspravi se kao preobražena. 

— Bože što je to! Zar sam opet progledala 
svojim očima? Ja te vigjam, kćerko, u svili i 
zlatu, a viš tvoje glave neobično svjetlo! — 
Eno polako se spušta na te. nešta sjajna, — 
sad je na tjemenu! — Vijenac li? — Ne! 
Kruna od zlata, kraljevska kruna...! Ali gle! 
Sad je nesta! — Mrači se, a tama te obuhvatila! 

I starica klonu pod dojmom toga vidjenja, te 
bi se srušila, da ne priskočiše djevojke. 

U to zatutnjiše konjska kopita, i zamalo 
osvanuše sjajni svatovi pred malom kolibicom. 
Vojači zakuca srce. Hitro skoči na noge, al 
se brzo opet stisne k majci, kad dogjoše dje- 
vojke da je izvedu. Vani se megjutim gostili 
svatovi oko ' pripravljenih stolova po starom 
običaju, za što je skrbio Gojak. 

Napokon ugje djever u sjajnom odijelu i bo- 
gatom oružju. Pokloni se pred Vojačom kao 
pred kneginjom, a ona stajaše smetena i gle- 
daše preda se u zemlju. 

— Ne bojte se — reče joj vojvoda Ivaniš, 
da bi ju razbodrio. Oslanjajte se na me i pouz- 
dajte se kao u rogjena brata. 

Ona nekako osokoljena prijaznošću svoga 
djevera, primi pouzdanije njegovu ruku i izagje 
s njime pred svatove. Gojak joj privede krasno 
osedlana konja Tomina, da bi uzjahala. Prsine 
mu srebrom okovane, a sedlo od skrleta sa 
zlatnim rojtama. Sav je trap bio uresen dragu- 
ljima, jašparima, safirima i žmaldom. 

Gojak pomno promatraše konja, hoće li po- 
kročiti desnom ili lijevom nogom. No junačka 
živina, čim oćuti nevično šuštanje svilenih svita, 
nešto se plahnu te se skanjivaše poći, već udari 
natrag, kad je povedoše. Starac zabrinuto Za- 


klima glavom. Da se to nekako popravi, povede 


Gojak konja prema istoku ljupko mu govoreći, 
na što se konj umiri i stade gizdavo poskakivati 
pod lakim teretom. . 

Još se jednom Vojača obrnu prema domu 
svoje mladosti, dobaci nijem pozdrav rasplaka- 

noj majci, koju opkoliše zaostale druge, a onda 
je uzeše kum i djever megju se, i svatovska 
povorka pojuri niz polje. 

Vojača nije poznavala ni jednoga od kršnih 
momaka, izim staroga Gojka. Pa kako je od 
stida vazda pogled nice obarala, nije ni oOsje- 
tila porugljiv smiješak na gdjekojim licima u 
družine, koji doduše ne mogoše uskratiti udi- 
vljenja njezinoj ljepoti, ali se u isti čas čudili 
nespretnomu vladanju vjerenice njihova druga, 
koja je imala da stupi kao gospogja viteza u 
odlično društvo plemkinja i vlastele. Nu na 
putu, kuda su prolazili, naigjoše i na znatiželjni 
svijet, koji je Vojaču veselo pozdravljao i bla- 
gosiljao Tomu; ta njihove je gore list, kao i 
ona, a sada se oboje tako visoko uspelo. 

Za sat stigoše pred mladenčev dvor. Bio je 
opasan visokim zidom, a sred dvorišta se dizala 
jednokatnica od čvrsta kamena. Bijaše to grad 
manje vrsti, optočen širokim jarkom, a premošten 
drvenim mostom na lance. Vrata bijahu zatvorena. 

Djever skoči s konja i pokuca na vrata. Tek 
na treće kucanje otvoriše se, a dva plemčeta 
izigjoše i ponudiše mladu solju, kruhom i klju- 
čevima, držeći sve to na zlatnoj plitici. 

Drhtavom rukom uze Vojača te darove, 
a u to prigje djever, pomogne joj s konja i od- 
vede je u dvor. Čim je ona sišla s konja, uzjaha 
na ni jedan od pratnje i optrči na njem triput 
oko dvora, smjerom kojim sunce obilazi zemlju, 
ne bi li tako uz dvor privezao sreću, koja je 
ušla s mladom. 

Vojača primaknuvši se kućnomu pragu, kleknu 
i poljubi ga plačući. Kad podiže oči, spazi pred 
sobom u trijemu Tomu s kumom i sa starcem 
Milovanom. Djever ju diže i preda je dra- 
gomu, koji je uze šuteći za ruku. 


Onda se popeše u prvi sprat u sjajnu pa-. 


laču, gdje je bilo već sakupljeno mnogo odlič- 
nih gostiju. Pred mladence stupi starac Mi- 
lovan, da ih vjenča. Sijeda mu' kosa kao inje 
po gori popadala po ramenima i rubila ozbiljno 
i narovano, no krotko lice. Mladencima se s li- 
jeva i s desna postavilo dvanaest rotnika, da 
kumuju vjenčanju po bosanskom običaju. 

Starac najprije upita Tomu: 

— Jesi li voljan uzeti Vojaču u brak? 

Mladić odgovori muževno: 

— Jesam, oče! 

Na to upita Vojaču: 

— Pristaješ li, djevojko, od svoje volje i od 
svega srca na to, da vjerno služiš svoga gos- 
podara ? 

Drhtavim usnama i daveći. se u suzama 
šapne Vojača: 

— Pristajem! 

A na to će starac svečano i u sav glas: 

— Tomo, eto ti pred ovih dvanaest rotnika 
Vojače, da ti bude vjerna ljuba, da ju držiš, 
dok te vjerno i pošteno služi, da ju goniš, kad 
ti vjerom i posluhom krene! 

I tako posta Vojača gospodarica dvora i 
sretna žena svoga Tome. 

Pa ipak — kako li je u srce kao ledenim 
ratom pogodiše pošljednje. riječi starčeve: ,,Da 
je goniš, kad ti vjerom krene..! u 

Nije li znala za taj običaj u bogomila, 
premda je vrlo rijetko trebalo da se vrši —? 
I zašto je se te riječi tako strašno dojmiše...? 

Uvedoše ju u kuću. Ona brzo pristupi 
ognjištu — tako je bješe naputila mati, — raz- 
ernu željeznim vatraljem vatru i baci u nju 
nekoliko srebrnih novaca, a onda opet zagrnu 

vatru. Zatim joj donesoše na pladnju žita; ona 

zagrabi šakom i baci po nekoliko zrna po svoj 
kući triput unakrst, neka domu ne bi ničega 
nedostajalo. 

Napokon osta sama u svojoj odaji. Zamalo 
se približiše hitri koraci, vrata se otvore, njoj 
zadrhta srce, i Toma zagrli svoju mladu ženu, 
skidajući joj vijenac s glave. 

— Sad si moja, i niko nas više ne može ra- 
staviti...! 

Jedno dva sata niže grada Hodidjeda, tamo 
gdje se brza Miljacka izbavila onih tijesnih 
klanaca, kojima je tekla od svojih vrela pa 
sve dotle, bijaše čudna, do onda u Bosni ne- 
vigjena naseobina. Nekoć malešno selo, po imenu 
Brorac, ubrzo se povećalo. Kmetovi, koji su u njem 
živjeli, da se otmu često pretvrdoj ruci svojih 
gospodara, prihvatiše islam, koji se od Drine a 
osobito od Foče sve to više širio Bosnom, pak 
postadoše pod zaštitom sandžak-bega bogati age. 

One seoske kućarice brzo izginuše, a mjesto 
njih zabijeliše se konaci i odžaci, te se ljeskahu 
u valovima Miljacke. 

Ta naseobina, otkad je amo prešao Isa-beg 
ubrzo se razvila. Kuća do kuće izniknu regbi' 
preko noći kao iz zemlje, a tamo pod brijegom 
podiže se tankovita bijela munara, što ju je sa- 
gradila neka Haseći-Hava-hanuma, pobožna i 
bogata muslomanka, za spas duše sebi i svomu 
čovjeku, koji je poginuo, kad no Osmanlije prvi- 


: puta jurišahu grad Hodidjed. 


Danas se u foj naseobini sve neobično uzvr- 
poljilo. I staro i mlado juri u svečanom odijelu 

nepravilnom kaldrmom taracanim ulicama, a sve 
nagrnu bijelomu dvoru, što ga je Isa-beg sa- 
gradio na vrhu naseobine, da mu se u okolini 
sve čudilo, pa se i po koja ljubopitljiva raja plaho 
umiješala u svjetinu, da se čudi tomu saraju. 

A bilo se čemu i čuditi. S pročelja zgrade 
imao je selamluk mnoge, šarenim staklom — 
u Bosni nešta nevigjena — pokićene prozore, 
a uz kuću prislanjahu se široki trijemovi i 
divanhane. Koliko se vidjelo sa ulice, nije beg 
štedio ni muke ni blaga zidajući taj sjajni dvor. 
Svuda bogato mramorje, mukom dovučeno s Tre- 
bevića; a gdje se vidjelo drvo, bijaše obilno 
išarano i izrezano, stijene pak obojene ukusnim 
uzorcima. Svuda bijahu prostrti bogati ćilimovi, 
divanhanom nizahu se minderluci, pokićeni svi- 
lenim dušecima, a na njima zlatan vez — Bog 
sam zna, koliko se vezilja namučilo, dok je to 
izvezlo. 

Koliko je tek krasote bilo u begovskim oda- 
jama, koliko li u haremu, komu se tamo iz 
bašče, iza visoka zida i gusta granja vrta, vi- 
gjaše krov i po koji gustom rešetkom zagra- 
gjen prozor. 

Danas je osobito veselje u tom dvoru, jer je 
beg pozvao svoje prijatelje i komšije ,,na na- 
seljef, a da će to veselje biti nešto nečuvena, 
znali su ljudi po tome, što se u Brorcu već od 
deset dana klalo, peklo i kuhalo, kao da valja 
pogostiti čitavu vojsku. 

Dok su se robovi i sluge u dvoru znojili 
od posla i brige, kako bi sve što sjajnije i 
bolje priredili za goste, dotle sjegjaše Isa-beg, ili 
kako ga narod nazivaše: Isak-vojvoda, skrštenih 

nogu i vas zamišljen na divanu, a do njega Mula- 
Ahmed, najvjerniji mu doglavnik. Isa-beg bijaše 
čovjek srednje dobi, tek malo prosijede kose 
i brade, ozbiljna lica i čistih otvorenih očiju; 
naprotiv njegov  doglavnik Mula-Ahmed  bi- 
jaše čovjek nelijepa stasa i lica, a u svakom 
migu i kretu opažalo se lukavca, koji se 
dobro umio ušuljati u milost svomu gospodaru. 
Bio je rodom Čincarin, koji je u prijašnja vre- 
mena obašao mnogo Bosne i Zahumlja od Drine 
do mora, te zavirio u mnogu kuću i siromašku 
i otmjenu, i svuda našao svoju korist. Kad 
Osmanlije osnovaše Foču, šireći od onuda svoju 
vlast sve dalje, uvidi lukavac odmah, da će i tu 
uspjeti, a kako se nadaše, i okoristiti njihovim 
prodiranjem, pak promijeni vjeru, a domala dogje 
i pred Isu, tada fočanskoga bega, komu je kad- 
god poslužio na njegovu — ali i na svoju ko- 
rist. Istina, begu se nije svigjala njegova lukav- 
ština i puzavost, ali kako je taj čovjek poznavao 
svu Bosnu od kraja do kraja i sve njene pri- 
like, bijaše mu u mnogim pitanjima od po- 
trebe ko jedini pomoćnik, pak s vremenom 
beg ne bi ništa učinio ne pitajući u Mula- 
Ahmeda, sada načelnika u Brorcu, savjet. 


— Ej Mula-Ahmede, otpoče Isa-beg — što 
misliš, hoće ?_ narod begenisati ovaj današnji 
zijafet ? 

— Beg-efendum — odvrati Cincarin — sve 


obigjoh, i sve je tamam kako treba. Kogod 
dogje, zinuće u čudu. 

— A šta misliš, Mula-Ahmede, proslijedi beg, 
kako će Bošnjaci gleđati u moje saraje? 'Ti 
si mnogo Bosnom obilazio, pa je li i u njih 

adet ne žaliti para; čini li se i u njih ovako 
veselje? 


— E moj beže, nek ti je svijetao obraz 


Hoće se, vjeruj, ljudi od čuda kameniti! Nema u 
njih tako šta. Slave neku slavu — Jurjev-dan 
i Nijn-dan. Zakolju onda bravče, ja I? vola, jedu 
prstima, a rukavima otiru masne brke i sve 
to zaljevaju kiselim vinom. Vjeruj, otkada je 
Bosne, ne vigje se još čudo, kako je Isa-beg 
selio u svoje saraje. Nu, beže, a našto ti to, te 
kaure pozva u dosluk? 

— E, glava si ti, a ne sjeti se! Pa nek eto 
vide ta gospoda, koja nam u lice metanišu, a 
za legjima nas grde, što je Osmanlija. 1 vjeruj, 
više će ih pripitomiti zijafet od askera! 

— Pa baš si dobro smislio, beže, uščudi se 
Mula-Ahmed. Ama valjaće i još nečemu. U nas 
magare, kad ne sluša batine, mame sijenom. 
Istina ne dadu mu, da ga izjede! Nu da vidiš, 
kako trči za njim! Pa tako će i tebi ta upaliti. 
Nu... produži Cincarin, nakon što se nešto za- 
mislio — nu hoćeš ti predobiti dvojicu, trojicu, 
ali ne sve. Ovi ljudi ne mare za bogastvo, a 
onda ne možeš ni ti svakoga da učiniš begom. 
Valja da bude i kmetova. 

— Pravo, Mula, pravo! Ne mislim ni ja, da 
ću sa veselja donijeti Bosnu padišahu, ma dobro 
će biti da posjednem tu gospodu za svoju soiru, 
pak da vidim, u koju nogu koji hramlje! A ko 
zna, ne će li brzo ustrebati. 

— A, bit će rata? upita naglo Mula-Ahmed. 

— Hoće P' ga biti? Samo Bog to znade. Nu 
nešto valja da se uradi. Već je i meni dodijalo 
sjediti ovako besposlenu. A ja bih da se ko 

vatra saspem na te Bošnjake, da se osvetim za 
ono pod Hodidjedom, da krvlju operem šehit- 
luke na Bulozima. 

— Pa što ti brani, ako ćeš i sjutra?! 

— Sto mi brani, što mi brani! A ne znaš 
li, da je careva vojska čak na persijskoj gra- 
nici? A da i nije, teško je zametnuti kavgu, 
kad car hoće da je pravedan. Volio bi i on, da 
mu se Bosna pokori, ma — veli — kako ćeš 
na mirne ljude! Eno vojvode i knezovi plaćaju 
harač, pa ako nas i ne maze, a ono su na oko 
ponizni i pokorni. A hodže i imami mirno pro- 
laze zemljom i uče. 

Beg ućuti, a Mula-Ahmed malko se zami- 
slio. Cas samo, a onda se trgnu: 

— A bil tebi ujisalo, da ja potpalim vatru? 

Beg ga pogleda začugjeno: Ti —? A kako? 

— Ti ne pitaj, već još dok smislim, a ako 
ne bi upalilo baš i do sjutra, vjere mi, evo moja 
glava, a tvoja sablja! 

— Peke! podviknu beg. A evo i moje vjere: 
bude li tako, učiniću te valijom, gdje hoćeš na 
Bosni! Nu ne zameći kavge uz zijafet. Ne da to 
obraz! 

_ — Ne boj se, beže, prihvati lukavi Cincarin. 
Sto Mula-Ahmed zaprede, tanko i raspreda. 

Razgovor prekinu rob, javljajući, da dolaze 
gosti. Domala zaredaše jedan za drugim i Osman- 
lije i domaća gospoda. Oni iz okolice dogjoše 
sami, a koji bijahu dalje, spremiše poslanike. 
Bijaše tu Vlatkovića, Semkovića, Stančića, Dra- 


sgišića, Cipčića, i t. d. Kao zastupnici vojvode 


humskog Stevana Vukčića, koji ne mogaše sam 
da dogje zbog rata protiv Mlečića u Zeti, do- 

gjoše knezovi Vukašin Sanković i Vukman Ju- 
gović. i 

Domaćin je svakoga lijepo i prijazno sretao 
i pozdravljao, ali najviše vojvodu Radivoja, žu- 
pana i gospodara Vranduka, za koga se go- 
voraše, da za samom krunom posiže, te bijaše 
odan osmanlijskoj gospodi. ' 

Kad se otvoriše vrata, te ugje Radivoj, iz- 
leti preda nj Isa-beg te se živo porukova: 

— Hošgjeldum, safa gjeldum, prijatelju! Baš 
ti hvala, što si mi došao, dragi komšija. 

— Kako ne ću doći na naselje svomu no- 
vomu susjedu, odvrati mu vojevoda, zastidivši 
se malko pred bosanskom gospodom, koja mrkim 
očima gledahu, kako ga prijateljski pozdravlja 
Osmanlija, — kako ne ću, kad si se nakanio 
megju nama nastaniti, a da Bog da bilo ti 
sretno! 

— Amin, odvrati beg i posadi pridošlicu 
uza se, te nače s njime dug razgovor. 

Kad je leglo sunce, uspe se mujezin na im- 
proviziranu munaru, okujisa, a što je bilo 
Osmanlija, okupi se oko imama da klanjaju 
akšam. Kad dovršiše molitvu, uniješe sluge 
sofre, a gosti se poredaše oko njih. 

Tanke sofre savijahu se pod zlaćenim sa- 
hanima, napunjenim najtečnijim jelom ili voćem, 
što ga sazorilo toplo sunce na dalekom jugu. 
Šerbet. i šurup tekli potocima, a da ugodi do- 
maćoj gospodi, nabavio je beg i slatka vina, 
da ne reknu, e im je išta uzmanjkalo. 

Ubrzo se srca razigrala. 

Mula-Ahmedđ, koji je prionuo uz Vojvodu 
Radivoja, te nastojao, da ga što bolje udobro- 

volji, točio mu bez prestanka slatko vino, a voj- 
voda, koji nije mrzio vina, zamalo se razigrao. 

Mula-Ahmed baš mu nešto šapnu, a on se 
diže, držeći čašu u ruci. 

— Gospodo i bezi, viknu, a sva družina 
ušuti, da čuje zdravicu. Naš domaćin, Isa-beg, 
sabrao je oko sebe svoje susjede, da slavi 
svoje doseljenje u taj krasni saraj. Svi se pri- 
jatelji odazvaše, i svak mu želi, da bude sretno 
u tom dvoru. Ja ga pozdravljam i želim, da 
budemo kao dosad i od sada dobri komšije, 
jedan drugomu na pomoći u nuždi, da živimo 
u prijateljstvu svaki na svome. A za spomen 
današnjemu danu predložio bih, da se to 
mjesto, gdje si naš prijatelj Isa-beg. sagradio 
sjajne. dvore, prozove po njima Medina Saraj. 

Sva družba odvrati veselo zdravicu; ta ni-" 
jedan od domaće gospode, pa ni sam Radivoj 
ne znaše, da ta riječ medina, što mu je 
Mula-Ahmed prišapnuo, označivaše samo glavna 
mjesta carskih pokrajina, i da su oni i nehotice 
nazdravili Medini Saraju — kao glavnomu gradu 
osmanlijske Bosne. 

Isa-beg se smiješio toj zdravici i prigje voj- 


vodi, — da mu zahvali, a prošav kraj Mula- 
Ahmeda, namignu mu i šapnu: — Bre, baš si 
dobro izmislio! 

— Biće i bolje, — odvrati ovaj tiho. 


Kad se gospoda ponapiše i nahraniše, podi- 
goše sluge zastor, a svi se čudom začudiše, 
kad ugledaše dvanaest dražesnih odaliska. Jedna 
ljepša i umiljatija od druge izigjoše pred goste 
razgaljenih grudi i ruku, tek u tankoj svili 
zaodjete, i započeše jedan onih zamamnih ple- 

sova, koje je smislio samo daleki istok, da oživi 
pod onim žarkim suncem uspavane živce. 

Kao u snu gledahu bosanska gospoda taj 
prizor, koji im se razgalio pred očima. 

Vogja u tome kolu bijaše krasno djevojče, 
tek se raspupalo, a ipak mu se svaka crta 
tijela savršeno razvila. Vojvoda Radivoj za- 
gledao se u nju, zaboravio na vino i družbu, 
te ju samo zobao očima, kako u igri savija 
ono vito punano tijelo, kako previja one tamne 
plamne oči, kako joj se rumene usne savijaju 
u zamamljiv smiješak. 

— Ej vojvodo, šapnu mu Mula-Ahmed, be- 
vgenišeš li naše plesačice? 

— Kako da ne bi! odvrati Radivoj uzdahnuv, 
a nakon stanke nastavi: baš vi umijete živjeti! 

Mula-Ahmed mu se nasmiješi. 

— Pa ko ti brani, da ga se i ti naužiješ? 
De proberi jednu, pa tako mi dina, beg će ti 
ie pokloniti bez riječi! d 

— Misliš li? upita lakom vojvoda. 

— Sigurno, vojvodo, a koja ti se najbolje 
svigja ? ! 

— Eno ona prva, što kolo vodi. 

-. — Šteta, reče Mula kao žaleći; baš si oda- 
brao, onu koju paša ne bi dao nizašto, jer je 
driga njegovoj kćerci, te joj služi u haremu. 

Radivoj ugriznu. se za usne i ušuti. 

— Pa ti zbilja misliš, da bi beg druge dao, 
a ovu ne? opet će vojvoda iza kratke stanke. 

— Mislim, vojvodo, ali valjda bi se moglo 
i tu pomoći. Treba da paziš. 

— A kako? upita vojvoda, komu se oči is- 
kolačiše od požude. 

Mula-Ahmed ne odgovori, već mu oprezno 
namiegnu. Oni izigjoše u baštu. Vojvoda pogje 
za njim, i tu se razveza dug tajni razgovor. 

Kad se rastaše, reče mu Cincarin: 

— Pazi, vojvodo, da sve dobro urediš i da 
bude u sat jedan po ponoći sve u redu! 


+ 


Gosti se razigjoše kud koji. 

U Međini Saraju sve pozaspalo, a mrka noć 
legla na dolinu Miljacke, valjajući gustu maglu 
niz obronke i zaodijevajući njome zaspali kraj. 

Sve bijaše mirno, samo uz begove saraje na 
jednom uglu bašče sakrilo se neopaženo u ši- 
karju nekoliko ljudi, držeći spremne konje na 
uzdi, kanda čekaju na nekoga, pa da pogju 
Bijaše to vojvoda Radivoj sa nekoliko najvjer- 
nijih slugu. Družba mukom umuknula i pazila, 
da im ni konji ne stružu po mekanu tlu, 
dok vojvoda pomno prisluškivaše na svaki 
šuštaj. A 

U to se polako škripom otvoriše mala vrata 
bašče, koja vogjahu do Miljacke, a na njima se 
pojavi čovjek odjeven u dugo džube. Polako i 
oprezno zakašlja triputa. Radivoj upozna znak, 
izigje oprezno iz svoga skrovišta te pristupi 
pridošlici, držeći grčevito u ruci balčak svoga 
mača — bogzna ne mami li ga onaj Osman- 
lija u busiju ? 

— Jesi P_ ti to, vojvodo? upita Mula-Ahmed 
šapćući. 

— Jesam, odvrati ovaj i pristupi bliže. 

— Je li sve spremno, da bježite? 

— Jest, eno konja osedlanih. 

— A ti hodi, ali tiho! opomenu ga Mula- 
Ahmed. 

Polako se šuljahu baščom, dok dogjoše do 
harema. Tu nagjoše prislonjene ljestve pod 
jednim prozorom gornjeg boja. 

Polako se popeše ova dva noćnika uz ljestve, 
te uljegoše na pendžer. 

— Saida! šapnu Mula-Ahmed, ali ne dobi 
odgovora. Gdje si? Ah, eno je zaspala, reče, 
opaziv djevojku na minderu. Tim bolje, biće 
manje buke. 

Ljudi za ogradom čuše tek slabi ženski 
krik, a malo za tim izigje im gospodar, držeći 
u naručju svezanu djevojku sa maramom na 
ustima, da joj se ne otme koji glas. Brzo skoči 
vojvoda na konja, uze svoj plijen preda se, te 
pojuri s družinom niz Miljacku i niz Bosnu 
sve skrovnim putovima prema planini Vepru. 

Kad je družba pošla, motrio je Mula-Ahmed 
smiješeći se. 

— E da mi je sada vidjeti bega, pa nek mi 
kaže, ima li pravednijega rata, nego li je za 
otmicu u saraju samoga sandžak-bega! 


II. 


Sjutra dan rano ode Mula-Ahmed Kk saraju. 
Bijaše još ponositije digao glavu, a kad mu pro- 
laznici, sretajući ga činjahu temena, jedva im 
vraćao selam. Ugje u Saraj te upita za bega, a 
kad mu rekoše, da spava, uputi se njegovoj ložnici. 


Pred njom čuvahu dva snažna mrka Arapina 


stražu. 

— Je li ustao beg? upita. 

— Nije, Mula-efendija, odvratiše. ponizno ro- 
bovi. 

— A vi ga probudite; recite, da je došao 
Mula-Ahmed; ima važan haber. 

Rob ugje u sobu da najavi pridošlicu, a za- 
malo se vrati, otvarajući vrata, da pusti uljesti 
Mulu. 

— Sabah hair ola beg efendum! pozdravi 
Mula svoga gospodara. 

— Alah razi ola! odvrati beg; koje dobro 
tako rano? 

— Rat, što sam ti ga jučer obećao! 

— Kako rat, skoči beg na noge; da čujem 
što si izmislio? 

— Eto rata, da ne bi bolje! Noćas došao 
je vojvoda Radivoj, sin kralja Ostoje, o kom se 
veli, da imade jedino pravo na bosansku krunu, 
te je iz harema sandžak-begova ukrao Saidu, 
najljepšu mu robinjicu! Nego, beg efendum, kada 
to javiš padišahu, nemoj reći, da je Mula- 
Ahmed otmičaru držao ljestve! 

Cincar se nasmija svojoj dosjetki, a beg 
skoči sav u čudu. 

— Pa ti da si to uradio! upita ga. 

— Je I? ti žao robinjice? nasmija se Ahmed. 
Ta eno u Kavkazu ragja ih se na hiljade, sve 
jedna ljepša od druge, a za Saidu dobro ćeš se 
naplatiti. 

Zamišljeno šetao se.beg gore i dolje razmiš- 
ljavajući, kako da se okoristi lukavštinom Mu- 
linom. 

Mula mu morade sve potanko iskazati, kako 
je potaknuo vatru u vojvode, kako je pr edobio 

Saidu za svoju namjeru, prijeteći joj se begovim 
gnjevom, kako je neopazice prislonio ljestve uz 
prozor i pomogao oteti curu. 

Sve se to činjaše sandžak-begu nelijepo, ne- 
pošteno, nepremenito, nu uspjelo je; stalo je 
begu u najbolji razlog, da započne boj, a sultan 
će jedva i dočekati, da mu šalje vojske. 

I bee baci Muli kesu dukata na ,muštu- 
luk", a onda zovnu roba, te ga pošlje u harem, 
da dovede tobože Saidu i da se otkrije njen 
bijeg. 

Dok je rob polazio u harem, da traži bje- 
gunicu, razgovarahu beg i Mula o najnuž- 
nijim pothvatima. Beg davaše Muli naloge, da 
sabere svu vojsku, da po Medini Saraju ras- 
piše sejmene, da im obećaje slobodno plijeniti i 
harati po kaurskoj zemlji i ne štediti ni muško 
ni žensko, da osvete sramotu sandžak-begova 
Saraja. Na taj se način nadahu sakupiti dosta 
vojske ma bilo i neuredne, te neko vrijeme 
pljačkati Bosnu, u to bi došla i carska vojska, 
da nastavi, što se započelo. 

Usred toga razgovora skoči Mula u strahu 
na noge, a lice mu problijedi — ta eno na 
vrata uvede rob rasplakanu djevojku — Saidu! 

Robinjica se baci pred bega, zagrli mu noge, 
i vikaše plačuči! 

— Aman, aman, beže, poštedi me jadnicu! 

— Šta je to? upita beg vas u čudu, dok se 
Mula kamenom kamenio. 

— Oprosti, beže, jadnici, ta nijesam ja kriva, 
već ovaj Mula-Ahmed. 

— A što je, Saido, govori, što se to noćas 
zbilo ? 

— Nesreća, golema nesreća, odvrati jadnica 
— tvoja kći Gjulija — — — 

— Što je s Gjulijom? viknu beg vas izvan 
sebe, dok se Mula, drhćući na svem tijelu i slu- 
teći zlo, šuljao k vratima, da umakne. Ali tu mu 
zakrčiše put ona dva Arapina. 

— Što je s Gjulijom! planu beg, udarajuć 
nogom jadnicu. Govori, što je s Gjulijom, ako 
ti je život drag! 

— Ukrađdena! dahnu robinjica i kroz suze 
ispripovjedi, kako joj Mula-Ahmed rekao, da je 
beg naredio, te će je neko noćas odvesti. Ona 
je čekala, a u to došla Gjulija u njenu sobu, 
i zaiskala vode. Gjulija je sjela na njen 
minder, da čeka, a ona poletila na vodu. 
Kad se vratila, ne nagje više Gjulije, ni u 
svojoj ni u njezinoj sobi, ni u cijelom ha- 
remu, ni u bašči, ma da ju je tražila sve božje 
jutro. 

Beg, koji je nadasve volio svoju jedinicu, 
mišljaše da će poludjeti od očaja s te vijesti, 
a Mula Ahmed se zgurio vas prestravljen u 
kut, i ne smjede da od straha dahne, već 
vrebaše na priliku, da uteče. 

Nu na prozorima tvrdi demiri, a na vratima 
ona dva Arapina — regbi čekaju kao krvožedne 
egrabilice, da ga zadave. I I 

Kad se beg sabrao, pristupi Muli te ga pla- 
menim okom zapita: 

— No, kukavice, tako li izmudri varku? A 
znaš li, što si sam sinoć rekao, da će tvoja 
glava platiti, ako ne uspije?! 

Mula se zgurio begu uz noge, jecajući i za 
milost moleći, ali beg i ne obazirući se na ni, 

prigje škrabiji do mindera, izvadi svilenu uzicu 
i dobaci je bez riječi stražarima. I 

Ovi dobro razumješe. Kao risovi baciše se na 
Cincarina, koji osjeti na vratu onu ljutu uzicu. Sa 
svom silom upre, da joj se otme, ali samo časak, 
i mrtvo tijelo Cincarevo pade begu pred noge. 

Beg se odvrati s prezirom od toga prizora. 
Domignu slugama, da sakriju tijelo i zapovjedi 
im, da šute. 

Malo poslije raznio se glas po Medina-Sa- 
raju, da je sandžak-beg poslao svoju kćer u 
Drinopolje u pohode rogjacima, a sam Mula- 
Ahmed da ju je otpratio. 

Od toga časa osta beg vrlo zlovoljan, a 
kako ne će, kad ne samo što mu ne bi eto 
zgode udariti na Bosnu, već še vojvoda Radivoj 
dočepao jamca — njegove jedinice Gjulije. 


III. 


Sunce, što je obasjalo Medina-Saraj onog 
dana, kad je Isa-beg ranom zorom kaznio svog 
hrgjavog savjetnika, već je davno počinulo. 
Tamna noć ovila planinu Vepar na jugu Vran- 
duka, uz koju se penjala mučaljiva družba. 

Bjehu dva konjika i tri pješaka, od kojih 
su dvojica vodila Konje, a jedan stupao spri- 
jeda; valjda je bio vogj kroz onu gotovo ne- 
:prostupnu guštaru sitnogorice, kojom se u vrto- 
glavim zavojima vijugala uska stazica. Negdje 
na polovici strmine ustave se putnici pred 
omalenom ugljevarskom kolibom, koja se u 
tolikom mraku jedva opažala. 

Jedan od pješaka udari teškom šakom triputa 
na vrata, našto se za kratko vrijeme začu glas 
iza njih: 

— Ko si božji? 

— Daj ključe od kule — vojvoda je Radivoj, 
odvrati onaj na konju. 

Na to se odmah otvoriše vrata, i izigje crna 
ljudeskara, koja, ne rekavši ni riječi, pogje 
uskom stazicom naprijed, a drugi opet šutke 
za njim. 

Došavši na vrh brda, izigjoše na malu či- 
stinu, kojoj se na kraju dizalo nešto crna i 
visoka te uzana,kao kula, a straga se podalje 
ustrmio još tamniji gorski vrh. 

Izmegju putnika i kule pokaza se crn bezdan, 
koji kao da je sa svih strana opkolio kulu. 
Ugljevar i ona tri pješaka udaljiše se i zamalo 
se vratiše sa širokim brvnom, koje je imalo s obje 
strane oslon, pa ga velikim naporom navališe 
preko bezdna na drugi kraj, i tako udariše 
most. Jedan konjik megjutim sjahao i pri- 
stupio drugomu konju, na kojem je sjedjelo 
čeljade zaogrnuto u prostran crn plašt i sasvim 
zastrte glave. Vojvoda zapovjedi: 

— Sagji! Š 

No ono se ne maknu. Na to ga vojvoda 
sam spopane i skine ga s konja. A sada se 
vidjelo, da je sitno i nježno — bijaše žena. 
Djevojka klonu i bila bi se srušila, da je 
Radivoj nije podupro i tako više nosio nego li 
vodio preko brvna na drugi kraj jarka. U bli- 
zini bučila voda Garevica, koja se ovila du- 
bokim ponorom oko podnožja stijene, na kojoj 
se uspela kula. Ugljevar otključa gvozdena 

vrata, jedan od družine ukresa luč, koja uje- 
dared rasvijetli to čudno i neobično mjesto. 

Na gvozdena vrata ugjoše u dosta pro- 
stranu konobu, gdje je bilo nekoliko postelja 
od drvenih dasaka i slame sa gunjevima, Za- 
tim stol, na njem vrčevi, a u kutu ovisoko 
ognjište, nad kojim je zinuo otvor u debelu zidu. 

Na lomotanje, kako ugjoše dolaznici, makne 
se čovjek na jednoj postelji i pospano protrljavši 
oči, viknu nekoliko nerazumljivih riječi. 

— Ustani, more! viknu gea ugljevar, i digni 
ljestve! I 

Čovjek ustane, odvalja se lijeno u protivni 
kut, digne poklopna vrata, izvadi iz crna po- 
druma ljestve, te ih prisloni na strop, gdje 
se ukazaše opet vrata. 

Nemirno i crveno svjetlo luči čudno je i sa- 
blasno igralo po licima mučaljivih ljudi i pred- 
meta. 

Radivoj uzme djevojku, koja dosada nije 
odavala nikakova znaka života, i ponese je 
uza ljestve u gornji boj, gdje bješe isto tako 
velik prostor kao i donji. Tu nagjoše stariju 
žensku, gdje spava. Mala uljenica jedva do- 
'voljno obasjavaše namještaj. Bješe istina dosta 
priprost, nu udoban, napolak na osmanlijsku 
s minderlukom oko dvije stijene, s niskim so- 
{rama i s nekoliko škrinja. 

Radivoj spusti djevojku na minderluk i pro- 
budi ženu. Ova ustane sa strunjače, što je le- 
žala na ćilimu uz minderluk, protare oči, no 
odmah se razabra. Biće, da joj ovake noćne 
posjete ne bijahu ništa neobične. 

Vojvoda odsiječe ukratko: 

— Priredi sve! 

Stara se odmah hitro popne uza tijesne 
stepenice, koje su vodile gore na jednak otvor, 
kao i onaj, na koji se dolazilo ozdo. Vojvoda 
megjutim  strgne djevojci, koja se nemoćno 
svalila na minderluk, feredžu. Sinu krasno 
lišce, nu blijedo i upalo. Crni podočnjaci skočiše 
nad oblim bijelim obrazima, no još crnje bi- 
jahu joj krasno svedene tanke obrvice. 

Djevojka je sklopljenih očiju ležala i činila 
se kao mrtva. 

Čim Radivoj ugleda djevojku, trgne se za 
čas — kao u čudu. Ta to nije ona, koju je on 
mislio oteti, no druga, koje nije još nikada ni 
vidio. No bila je i ova krasna, krasnija od one, 
za kojom se bio pomamio. Pa se ubrzo savlada 
i stane promatrati skrštenih ruku nježno tijelo, 
obasuto rumenim titravim svjetlom luči, a u 
njegovu pogledu bijaše isto toliko požude, ko- 
liko slavodobića. 

Valjda pod dojmom pronicava mu pogleda 
maknu se djevojka i rasklopi sumorne oči 
svoje. Najprije se strese i još više problijedi, 
ali brzo skoči, te se odvažno uspravi, vraćajući 
mu oštar pogled još oštrijim. 

Radivoj začas osjeti shagu toga pogleda, u 
kome bijaše isto toliko neukrotive mržnje i 
prkosa, koliko i blage prošnje za samlilost, da 
se časom slegao dvojaki bijes u njem. Nu do- 
mala opet ovlada njime ponosita ljepota, i on 
pokroči bliže djevojci. 

Ova, bojeći se njegove blizine, odlučno skoči 
i odbijajuć ga rukama, viknu: 

— Natrag, otmičaru! Ni blizu! 

I Radivoj se ustavi. Ali ne ustavi ga odluč- 
nost djevojke, koja bijaše od svega srca spremna, 
da brani svoju nevinost, već mu nešto drugo 
zadrža pohlepnu ruku. Kako je, približiv se dje- 
vojci, dignuo ruku, u kojoj držaše luč, rasvijetli 


plamen jače to blijedo djevojčino lice, i Ra-., 


divoj u velikom čudu opazi, da to djevojče ni po 

licu ni po držanju nije robinjica, no prkošljivo, 

ponosito žensko biće, koje je viklo zapovije- 
dati, a ne slušati. 

— Šta je to?. upita, pošto se nešta sabrao. 
Čija si ti, djevojko ? 

— Pa ti još pitaš, otmičaru? otkinu se dje- 
vojci s usana. Huljo nijedna, koja se ne stidiš, 
pošto si se nahranio za očevim stolom, da mu 
otimlješ kćer! 

— Ti si zar —? uplaši se Radivoj. 

; — Da, ja sam Gjulija, kći Isa-begova, koji 
će se smrtno osvetiti! Ako te nagje, smrviće 
te kao crva! 

— Ako me nagje i ako sazna! odvrne slavo- 
dobitno Radivoj, prevrćući hitro novu misao u 
glavi. Koliko ti se mogu kleti, da nijesam mi- 
slio da tebe otmem, već tvoju robinjicu, Saidu, 
toliko znadem, da će otac tvoj mudro pre- 
šutjeti, da mu je ,kaurin" oteo jedinicu. Gle, 
gle, koje sreće, nastavi poluglasno kao sobom, 
kako mi sudbina baci u naručaj jamca, da držim 
ponositoga Isa-bega u svojoj ruci! — — — 

8 — A što misliš da učiniš sa mnom? upita 
djevojka u po straha, u po prkosa. 

— Ne brini se, golubice moja, nasmija se 
Radivoj; ta čemu su lijepe djevojke! 

— Natrag, ako ti je drag život! viknu 
djevojka i ko munja maši se željeznoga svi- 
jećnjaka na stolu, kad joj se približi Ra- 
divoj. 

— No, no golubice, nasmija se vojvoda i od- 
stupi; baš si žestoke krvi, i ako je taj svijećnjak 
u tvojoj ručici luda igračka. Ne boj se, znam ja, 
što sam dužan begovoj kćeri. Najprije ti treba 
počinka, pa kad se okrijepiš jelom i snom, 
onda mi se nadaj. Odvedi je gore — zapovjedi 
ženi, koja se u ovaj par spustila sa gornje 
hodaje, i čuvaj mi je kao oko u glavi. Ti me 
znaš — tvoja glava za njezinu! 

Na to se opet spusti dolje, privali za sobom 
vrata i ostavi kulu sa svojom pratnjom. 

Momci _odvukoše brvno i sakriše ga opet u 
guštaru. Čuvar, što osta na kuli, imao je drugi 
ključ, no izići nije mogao niko bez pomoći 
izvana. Hranu i druge potrepštine donosio je 
onima, koji su se od vremena do vremena na- 
lazili u kuli, ugljevar. 


IV. 


je. Sat hoda niže vrela Rame, a na strmom bri- 
jegu, koji se oslanjaše o sinju krš Ljubuše pla- 
nine, ustrmio se mali grad Studenac. Podnožjem 
gore vijuga se uzan put i penje se zavojito na grad, 
koji je opkoljen dvostrukim platnom. 

Taj izvanjski zid, potkićen na vrhu nizom 
puškarnica, opasao je tijesan prostor oko unu- 
trašnjega zida, u kome je bio gradski cvjetnjak 
i bašća, obrasla pitomim voćkama. Uz unutrašnji 

zid prisloniše se iznutra zgrade: s jedne strane 
na uglovima po dvije prostrane kule na tri boja, 
a s druge strane pomanje zgrade, koje su slu- 
žile kao staje i stan družini. Iz jedne kule pro- 
lazilo se u drugu visokim prostranim trijemom, 
koji se upirao o gornji rub zida, a imagjaše na 
toj strani mjesto puškarnica široke prozore i 
nad sobom strm krov, tako da su stanovnici 
grada i po najvećoj kiši iz kule u kulu po suhu 
prolazili. 

Nasred tijesna dvora bila je duboka čatrnja 
studene vode, od koje je gradu i ostalo ime, a 
edje još ostade koje mjestance prazno, tu je briž- 
ljiva ruka posadila u izobilju ruža i drugoga 
cvijeća. Kad bi ljetni žar ogrijao zemlju, sve bi 
tu prolistalo, a šareno mirisavo cvijeće davalo 
bi tomu malomu gradu pitom i umilan čar. 

Nu bijaše upravo potkraj zime. I ako:snijeg nije 
više pokrivao kraja, zimni je mraz pokidao sa 
pustih grana cvijeće, a samo tamni bršljan, što 
se opleo kao gusta mreža oko zidova te se 
svojim vitim granama penjao i uz same kule, 
poljepšavao je i u to još pusto doba gole, kamene 
gradske stijene. 

Tomi i Vojači prošle kao san tri četvrti godine, 
otkada postaše svoji. Svi ti dani i svi mjeseci 
činili im se kao jedan jedini prekrasan ljetni 
dan bez ijednog oblačka na vazda vedrom 
nebu mlađe sreće, dan zagrijan neugasivim 
svjetlom i sjajem njihove ljubavi. Živjeli su bez- 
brižno kao djeca, a jedina im je briga bila, da 
jedno drugomu ugagja. Kako im je zajednički 
život započeo u doba, kad se zemlja sve bujnije 
kiti cvijetom, boravili su dane sreće svoje 

megeju božjim cvijećem, pod vedrim nebom iu 
vrtu. 

Taj život promijenio je samo u nekoliko 
lov, za kojim je Toma polazio, da donese dobra 
plijena za svoj stol. Jedanput u kasnu jesen 
pohitio je i u Zahumlje, gdje je vojvoda Stjepan 
opet stao gnjesti narod. No iza toga kratkoga 
izbivanja, još se mladima njihova zajednica slagja 
činila, pa tako sreći ne bješe ni kraja ni konca. 

Ista se družina, koja je bila oko njih na 
eradu Studencu, radovala toj sretnoj zajednici. 
I stari se Gojak veselio s njima, no ipak katkad 
potajno bi stresao glavom, pa ga često spopa- 
dale brige, ne će li se Toma poženčiti u ne- 
radu i slatkoj dangubici. 

Jednom je onako izdaleka natuknuo Tomi o 
tome, no tad mu se Toma nasmija. 

— Ta starče, zimi se valjda ne ide u četu? 
No da dogje gdje do ozbiljna rada, ne boj se 
za mene. 

Otac Milovan rijetko je dolazio k svojoj djeci, 
a kad bi dolazio, čitao im je evangjelje i 0opo- 
minjao ih na pobožan život. No zato je više nego 
ikada prije zalazio zemljom po bogomilskim 
općinama, krijepeći ih u naukama i bodreći u 
životnim patnjama. I 

Bogumilski se žitelji malo isticali u buci 
javnoga života. Bijahu skromni i tihi, svakomu 
se uklanjahu, za koga bi mislili, da su mu na 
putu, a još manje su ikoga silili, da pristane 
k njihovoj vjeri. Tako im nije niko mogao išto 
zabaviti. 

Putujući tako zemljom, Milovan upozna pri- 
like naroda i države, a htio je uz to da 

narod bodri na ustrajnost u otporu protiv 
Osmanlija. — 

Jednoga dana krajem februara Toma i Vojača 
šetahu svojim vrtom, koji je bio sagragjen na 
ponešto strmom brdu niže grada Studenca. Sni- 
jega je već odavno nestalo, a popodašnje sunce 
kušalo svoju mladu snagu o prisojnim mjestima, 
mameći iz zemlje mladu zelen. 

— Vidi ljubica! vikne najednoč Vojača, ot- 
kinu se sa Tomine ruke i čučnu pod grm 
jorgovana, gdje je megju suhim dračem provi- 
rivao modar cvijetak. Vidi, prva je, pa kako 
miriše! Ded da te nakitim! 

Pa pristupi k njemu, da mu utakne cvijet 
megju puca ječerme. 

— Šta će mi drugi nakit od tebe! nasmi- 
ješi se Toma i htjedne da je poljubi. Nu ona 
mu se vješto ugnu i poletjevši niz strminu, 
viknu obijesno: 

— A ti se de nakiti! 

Podbrusi i on pete i stignu je kod malih 
vratašca, što su vodila kroza zid u dvor. Upravo 
htjede da je uhvati, ali u to škrinuše dverca 
i starac Gojak ugje u vrt sa pismom u ruci. 

— Evo, reče Tomi. Šalje ti knjigu pobratim 
Ivaniš iz Borča. Vidi, što ti piše. Mora da je 
silno, jer je knjigonoša putem dva konja umorio. 

Foma uze knjigu, slomi veliki pečat, pa 
stane čitati, dok je Vojača stala malo podalje 
uz grm i trgala suho, još lanjsko lišće. Pred 
drugima nije joj pristojalo da mnogo razgo- 
vara sa svojim gospodarom. Gojak je megju 
tim pošao dublje u vrt, da ogleda voćke, koje 
će se proljetos kalemiti. 

Najednom problijedi Toma. 

— Šta je za Boga? upita ga Vojača i pri- 
stupi k Tomi. Da nijesu hrg ejavi glasi? 

— Jesu hrgjavi! potvrdi on. Evo piše mi po- 
bratim, da su mu Osmanlije spalile dva sela, 
sve muško i staro poklali, a žene i djecu od- 
veli. A sad se spremaju na Srebrenicu. Zaklinje 
me, nek mu se požurim u pomoć. 

— Ti ćeš otići, ostaviti me? uplaši se Vojača, 
okrenuvši se naglo. 

— Moram, dušo, ta komu ću — ako ne pobra- 
timu svomu ! Pomisli, da se mi nagjemo u ne- 
volji.... Zato — ne ustavljaj me. Ta to mi je 
zanat, a jedanput moram da se otkinem od 
tebe. Pa znaš, kako je slatko, kad se onda 
opet sretno nagjemo! 

Ona je šutjela, jer mu nije smjela prigo- 
varati. On dozva Gojaka i reče mu, da će što 
prije na put, i neka s mjesta šalje glase, da 
mu se sakupi četa. 

— Hvala Bogu, jednom! obveseli se Gojak u 
sebi i poteče sav pomlagjen kroz vratašca u dvor. 

Toma se ovajput teško rastao sa ženom, 
jer mu je na odlasku odala tajnu, koju je 
on s velikom srećom dočekao. No moralo je 
biti, i on je ostavi pod zaštitom Gojaka, neka 
je čuva i oda zla brani. 

Toma pogje na istok. Putovao je dan i noć, 
dok četvrti dan ne stignu u Borač. Tu ga do- 
čeka knez Radoslav, otac Ivanišev i uputi ga 
u Srebrenicu. Toma stignu u dobri čas. Za malo 
dana očiste kraj od Osmanlija, jer je već samo 
ime Tomino važilo, da se ostaci neprijatelja 
razbjegnu na sve strane. 


214 


Pošto obaviše posao i ostaviše nešto vojske 
u obranu od novih navala, pozva Ivaniš Tomu, 
da pogje s njim u Bobovac na kraljevski dvor. 
Tomi je bilo pravo, i tako pogjoše. 

Putem se razgovarahu o svem i svačemu, 
ta dugo se nijesu vidjeli — sve od Tomina 
vjenčanja. Tad u neke zapita Ivaniš: 

— A što ti radi vjerna ljuba, moja nevjes- 
tica? 

— Hvala, zdrava je! odsiječe Toma. Junacima 
onoga doba nije dolikovalo, da se razgovoraju 
o ženama, pa tako je Ivaniš i nehotice pogri- 
ješio, jer je bio drugojačije naučio boraveći u 
zemlji Italiji, edje su vladali drugi običaji, a 
običajima vladale žene. 

Kad stigoše pod Bobovac, bješe se nešto 
užurbao svijet oko grada. Konjanici letjeli 
dolje, penjali. se gore. Ivaniš ustavi jednoga 
od kraljeve kućne družine, koji ih je stigao 
idući ozdo, pa ga zapita, šta to sve znači? 

; — Zar još ne znaš, kneže? začudi se ovaj. 
Jučer dogje kralju glas iz Budima, da je 
umro, kralj Žiemundo i da su Ugri i Hrvati 
izabrali za kralja Vladislava Poljačkoga. Pa radi 
stoga. slavenskoga vladara na prijestolu ugar- 
sko-hrvatskom eto veselja u svim slavenskim 
krajevima. Despot poslao u Bobovac kralju 
glas, da bi se otpravilo sjajno poslanstvo u 
Budim, ne bi li novi kralj uzeo u zaštitu i 
Bosnu i Srbiju protiv Osmanlija. 

 — Ele, vidjećemo, kaku će i taj Vladislav 
sreću donijeti! ,reče Ivaniš. 

.Dogjoše u grad. Tu je bilo već mnogo 
gospode. Ivaniš izvede Tomu pred Tvrtka. 

Toma prviput ugleda kralja. Slab i nekud pat- 
nički slabo ga se dojmio. U njem ne bijaše 
ništa junačkoga. Bio je star, pogružen, drhtav, 
te se već sama njegova pojava Tomi učini kao 
odsjev zemaljskoga rasula. Slabo se Tvrtko za- 
nimao za junačke čine Tomine, premda je mogao 
znati za ni. Ni pitao nije, no samo djetinjom 
radosti reče: 

— Sad će biti sve dobro! Vladislav će nas 
spasti. Otpremićemo mu sjajno poslanstvo, neka 
nam bude sklon. Ne bi li i ti s pratnjom? upita 
Tomu — pričini mu se naime momak zoran. 

— Hvala na pozivu, svijetla kruno, odgo- 
vori Toma, ali ja se volim sjeći sa dušmanima, 
nego da se klanjam drugomu. 

— He, he! Junak si! nasmije se Tvrtko. 
Nekako mu je bilo trpko s onoga odgovora. 

Na to uze kralj da razgovara sa drugim 
vitezom. 

A bilo ih spala uz kralja. Tomi se dade na 
žao tužna prilika toga pogruženoga starca, u 
kojem je vidio sliku svoje nesretne domovine. 

Drugi dan vrati se kući u Studenac. Ali mu 
nije bilo sudjeno naužiti se dugo domaćeg mira 
i sreće očinske, jer mu se u to vrijeme na-, 
rodio sin. 

Teško je bilo Tomi ostaviti prijatni dom, 
ali dužnost ga. je zvala. Poljački kralj Vladislav 
počeo da sprema odlučnu vojnu na Osmanlije. 
Na sve strane razaslao pozive, a kralj Tvrtko, 
koji naziraše u njem jedini svoj spas, moljaše 
bosansku gospodu, pa i Tomu, da se dignu. Taj 
prvi poziv kraljev laskao je Tomi, i on se prvi 
odazva, ostavi ženu i nejaka sina pa pojuri na 

poprište. Ali prije svega valjalo mu se opskrbiti 
dobrim oružjem i zato ga eto s Gojakom na 
putu u Dubrovnik. i 

Vrh Brgata stigoše Toma i Gojak sa nešto 
malo družine. Tu ugleda Toma prviput more, 
što se u daljini raspučilo. Prije pak no će sići 
u Dubrovnik, stala mu se družina pomalo od- 
marati, a on se zagledao u daleku pučinu i za- 
mislio. Misli mu se vratile u pitomij Stndenac, 
edie mu sjegjaše Vojača samotna, žudeći za 
njim, a na krilu joj se ljulja sinčić Stjepan, te 
zabavlja majku svojim djetinjim cvrkutom. — 

Pred njim na povoru tamnih valova ključa 
bijela pjena, pa se goni i tjera, tone i opet diže. 
A tamo dolje, malone pod nogama, kao na dlanu 
— rumenkasto-bijela hrpa kuća i zidova — sve 
to kao igračka maleno. To je Dubrovnik. 

U moru pred gradom nešto mala zelena, otok 
Lokrum, koji opskakivahu pjenati talasi, Kao da 
bi ga htjeli povući sa sobom u tajanstvene dubine. 

Vjetar je bio prestao, a kroz režak sinjih 
oblaka probilo sunce i prosulo snop zraka povrh 
rumenkasta grada. 

Pred gradom ostavi Toma družinu i konja 
na cesti u nekoj krčmi, a sam krene s Gojakom 
preko dugačka mosta na gradska vrata. Taj je 
most bio sagragjen preko duboka i široka 
jarka, koji se vukao u polukrug okolo grada 
pod zidinama, od gradske luke pa sve do ispod 
pilskih vrata i gruške kule na drugom kraju 
grada. Čvrsti su to zidovi, visoki, gotovo ne- 
savladivi. I 

Toma časom stane da pogleda na malu luku, 
edje se upravo dizao teški lanac, kojim je luka 

bila zatvorena, a sezao je od tvrgje svetoga 
Ivana na južnom rtu grada, pa do kule podno 
mosta. 

Sada je Toma vidio, čemu digoše lance, jer 
eto dvije se velike trgovačke lagje lagano mi-' 
cale iz mirne luke put uzburkana mora. Veslači 
udarali složno i čvrsto veslima po zelenoj vodi, 
i čule se zapovjedi na lagjama a na obali vika 
zaostalih, koji im slahu posljednje pozdravlje. 

Ugjoše pod kamena vrata. Tu je valjalo reći, 
ko su i odakle dolaze. Brzo obaviše posao i 
stari brkonja vratar s učtivim pozdravom pro- 
pusti ,gospodu bosansku". ' 

Još im valjalo prijeći jedan most i jedna 
vrata, a tad zagjoše u tijesnu ulicu. Odmah s 
desna ugleda Toma veliku i kako se činilo 
istom dogragjenu zgradu. 

— Kakav li je to grad? upita Gojaka, koji 
je Dubrovnik poznavao još otprije. 

— To je manastir braće sv. Dominika. Uopće 
brate, tu ćeš ti vidjeti crkvi i bogomolja na 
svakom koraku. Ovo ti je grad rimske vjere, 
pa ćeš se imati mnogome da načudiš. Ovi ti 
svijet treba kuću, da se u njoj moli Bogu. 

— Moram ti reći, da mi se to ne čini baš 
ružno, odgovori Toma. Te su crkve lijepe, a 
grade ih u Božju slavu. 

— Oho, Toma! trgne se Gojak i pogleda 
ga sa strane. Da se i ti nijesi već zanio kao 
i oni drugi, koji se odmetnuše od vjere otaca 
svojih! š 

— Ne brini se! odvrati Toma; ne ću se ja 
iznevjeriti. Ali kako da se ne divim onomu, što 
čovječja ruka stvara u slavu Božju? 

Gojak nešto promrsi megju zubima; očito 
se ove riječi ne svidješe okorjelomu bogumilcu. 

Šuteći pogjoše dalje. Zakrenuše malo na li- 
jevo još vazda tijesnom ulicom, gdje im poče 
dopirati živo mrgoljenje ljudskih glasova. 

Kroz široka vrata u lijevom zidu ugledaše 
malu gradsku luku sa svojim pomorskim Živo- 
tom. Ribari, brodari, trgovci svake vjere i na- 
rodnosti, sve je to upoprijeko vikalo i razgo- 
varalo, trgovalo i pazarilo, a na moru se lju- 
ljale trbušaste lagjice i visoki jarboli. 

Toma htjede stati, da pobolje razgleda taj 
njemu nov život, ali ne dao Gojak, već gonio 
naprijed. 

Moradoše proći još ispod jednih vrata, a 
tada se nagjoše iznenada sred grada, na pro- 
stranom mjestu. 

S desne se strane odmah kraj vrata osovila 
kamena zgrada sa širokim trijemom na pet 
stupova, pod njim stoji živahna trka ljudi. Tu 
se nosile vreće i teški sanduci, tu se valjale 
bačve, tu se zapovijedalo i vikalo, da bi čovjek 
i oglušio. 

— Ovo ti je sponza, pouči Gojak Tomu, 
kad je stao da gleda. U toj se kući skuplja 
blago svega Dubrovnika. Odavle Dubrovčani 
šalju svoje rukotvorine u svijet, da iz svijeta 
za njih vrate zlato. Tim zlatom onda grade evo 
ove palače i kuće. 

-— A kakav je to stup? upita Toma, poka- 
zavši na kameni spomenik posred poljane. 
 — To je kip dubrovačke slobode, zovu ga 
Rolandov kip. A ona visoka motka eno je za 
zastavu gradsku. 

— A ova velika zgrada za njim? 

— To je crkva sv. Vlaha, koji im čuva 
erad. Ali sad hajdemo najprije da potražimo 
stan, a onda ćemo knezu. Ova velika kuća 
s lijeva je dvor knežev. 

— Baš krasna kuća! zadivi se Toma i za- 
gleda se u nju. Kako ti je to sasvim drugačije, 
nego kod nas! uzdahne Toma. Lijepo ti im je 
Bog dao, što mogu ovako u miru trajati dane. 

— Ele šta ćeš; ne će ni tu biti sve tako 
sretno, kako se tebi čini. Svak zna, gdje ga peče. 

Progjoše nekolike tijesne uličice. Svijet je 
prolazio amo tamo, ali njih niko ni gledao nije. 
Ta bosanska gospoda ovdje su bili poznati gosti. 
Morali su se penjati ulicom uz brdo, dok ne 
dogjoše na mali zaravanak. Tu je stajala velika 


zgrada, a pred njom uzan dvor, zatvoren žŽe- 


ljeznom rešetkom. U tom dvoru rasli čempresi i 
pinije pa zasjenili donje prozore jednospratne 
kuće. Gojak otvori velikim zargjalim ključem 
željezna vrata i obojica ugjoše u visokom tra- 
vom obrasli dvor. 

Sve je bilo mrtvo, ni glasa se čulo nije. Go- 
jak mukom otključa drugim ključem teška hra- 
stova vrata, koja su se jedva dala otvarati. 

Ugjoše kroz tamnu vežu u omaleno dvorište, 
koje je bilo stri strane ogragjeno kućom, a na 
četvrtoj se, prislonila pojata. 

Gojak se uze penjati kamenim stubama, što 
su vodile iz dvorišta u gornji sprat. Toma šutke 
i čudeći se za njim. I gore je bio trijem na 
tri strane, kao i onaj dolje na stupovima. Velika 
vrata sve jedna do drugih. Starac otključa 
vrata i otvori prozor. 

Toma ostade zapanjen. Ta takoga sjaja nije 
vidio ni u kraljevskom Bobovcu. Jedna odaja 
za drugom, sve ljepša od ljepše uregjena i na- 
mještena. Gojak je samo šuteći pred njim šetao 
i otvarao prozore. 

Napokon se Toma odvaži te zapita: 

— A sad mi reci, starče, u čijoj smo mi to 
kući? 


— To je dom — tvoga oca, odgovori Gojak 
svečano i stane pred Tomom. 
— Ali ja toga ne razumijem — odakle mu 


to? odvaži se mladac. 

— Ta ti znaš, da je tvoj otac bio dubrovački 
gragjanin i bogataš, brzo ispripovjedi Gojak. 
Jednom mu se dogodila velika nesreća, i on onda 
ostavio grad i svijet i sklonio se kod nas u Bosni. 

— Znam, to je onda bilo, kad mi je majka 
umrla, tiho progovori Toma i lice mu se prevuče 
sjetom. 

— Da, đa, onda — od žalosti za njom, znaš... 
Zamrzio je na sav svijet i na laživ mu sjaj i 
postao bogumilcem. Ti ga znaš... 

— Znam, odvrati Toma rasijano i pogje u 
pošljednju sobu. Pod svakim mu se korakom 
dizala stara i teška prašina. Ta je soba bila 
najljepša od svih. Svijetla i prijazna. Po ka- 
menu podu meki sagovi, — u kutu krevet sa 
svilenim zavjesama, stolci i stol pozlaćeni. U 
jednom kutu klecalo sa slikom Bogorodice. Na 
drugoj stijeni slika mlade plavokose gospogje 
u modroj haljini. Bila je krasna. 

Toma se zadivljeno zagleda u nju. Sjeti se 
svoje žene, premda nije ništa u slici bilo nalik 
na nju. 

— Tko je ta ženska? upita mrva uzru- 
jano. 

— Tvoja mati. 

— Moja mati! 'šapne Toma i osjeti neosje- 
ćano dosele još čuvstvo. Moja mati! 

Bilo mu je, kao da mu valja tu kleknuti 
i moliti. Neko je vrijeme šutio. Onda reče: 

— Kako je bila lijepa! 

Gojak samo uzdahne; bio se smjestio u na- 
slonjač kraj prozora. 

— Zar tu niko ne stanuje? upita opet Toma. 

— Niko, već dvadesetičetiri godine... Ali 
sada hajde da najprije nešto založimo, a onda 
knezu. 

Iz toraba, što je Gojak ponio, izvadiše 


- hladna kozjega mesa, kruha i mješić vina i 


uzeše blagovati u najvećoj sobi, što je bila 
naokolo do polovice zida pokrivena tamnom 
hrastovinom. I tu je sve bilo pokriveno de- 
belom prašinom, i svaki korak uzvitlao joj je 
cijele oblačine. 

Ali to ih nije smetalo. Šuteći uzeše blago- 
vati. A onda pogjoše istim putem natrag do 
kneževa dvora, pošto zaključaše vrata. 

Istom oni pred nedavno dogragjenu pre- 
krasnu palaču, pred kojom je stajala množina 
gospode u kićenom domaćem odijelu, a iz 
one 'se hrpe odijeli niko drugi no Ivaniš Pav- 
lović i pogje pred Tomu. 

Zagrliše se i porukovaše. 

— Šta ćeš ti tu, pobratime? upita Ivaniš. 

— Kupujem oružje za svoju četu, pa da po- 
gjem s kraljem Vladislavom na Osmanlije. A 
šta ti tu radiš? 

Ivanišu se vedro lice mrvu uozbilji. 

— Došao sam u istom poslu, reče; istrošili 
smo i četu i oružje protiv moga ljubimi ujaka. 
Oteo nam je Trebinje, pa mi se braća povukla 
u Vlasenicu s mojom  gospogjom materom, 
pošto nam Osmanlije ubiše oca. Baš mi sada 
dobro dolazi dio baštine kneginje Jelene, udovice 
strica Sandalja. Umrla je pred mjesec dana. 
Kako čujem, moj je dragi ujak gospodin Stipan, 
svoj dio već odnio. Čekam na vijeće, da od 
njega primim taj poklad i da mu preporučim 
majku. 

Nego hajde, da te poznam s gospodom, okrene 
se i pogje s Tomom prema hrpi vijećnika. 

Toma je bio ponešto smeten i kao sapet, 
kad ga je Ivaniš doveo pred dubrovačku gos- 
podu. Smela ga i uglagjenost gradskih ljudi a 
i okretnost njegova pobratima, jer on nije bio 
vješt ni jednomu ni drugomu. Dosta se ne- 
spretno klanjao i rumenio kao mlada dje- 
vojka. j 
Gospoda ga dostojanstveno, ali ipak vrlo 
ljubezno primiše. 

Poznavali su ga po glasu. TA čuli su i oni 
o junačini Tomi, a kad im Ivaniš suviše reče, 
da mu je otac Dubrovčanin, a onda ga tek svi 
opkole i gdjekoji se stariji sjeti, kako su Kne- 
žići bili ugledna kuća. Sjećao se starac jedan, 
da ga je pred mnogo godina nestalo preko 
noći. Govorilo se, da je pošao megju bogumile 
u Bosnu. 

Toma je slušao pozorno i bio bi pitao, ali ga 
suzdržavala, neka čudna plahost. U to i raz- 
govor okrenu drugim smjerom. 

Uza nj ostaše napokon samo tri vlaste- 
lina: Niko Gjorgjić, 'Andrija Bobalić i Nikola 
Gundulić, koji su dobro poznavali Bosnu 
i njene prilike. Bobalić ga odmah stao is- 
pitivati o vojvodi Stefanu, pa se vrlo za- 
čudio, kad je čuo, da se Toma s njim još ne 
pozna. 

— Gord je to gospodin! reče Bobaljić, i 
lukav kao lisica. Ne možeš ga se dosta čuvati. 
Ni čas nijesmo sigurni od njega. S njim ugova- 
rati ili s ovim morem — svejednako je.... 

U to nasta gibanje pred dvorom. Kroz 
krasno izragjena velika vrata izišao u sjajnoj 
pratnji knez, u crvenom odijelu sa štapom u 
ruci i popeo se na najvišu kamenu klupu pod 
trijemom. Ostali se vijećnici poredaše po klu- 
pama okolo trijema, Toma i Ivaniš ostaše u 
donjem kraju, ponešto sa strane. I 

Sve je to išlo svečano; sred najveće tišine. 
Pred dvorom se pomalo sakupilo  svjetine, 
koju su stražari s dugačkim kopljima držali u 
redu. 

— Sad pazi; knez će tu vijećati sa vijećem 
i suditi, šapne Ivaniš Tomi. 

Tamo, gedje je stajao Toma s Ivanišem, bilo 
je još nekoliko stranaca. Po odijelu prepozna 
Toma dvojicu Humljana, a jedan je bio Osman- 
lija pod čalmom. 

. Pred dvorom se megjutim napuni čitav 
trg svijeta. 

Za najveće tišine digne se knez, koji se od 
drugih odlikovao crvenom haljinom i zlatnim 
rektorskim lancem, te podiže svoj štap za znak, 
da počinje sjednica. A 

Na to kancelar uze sazivati imena onih, 
koji su se prijavili bud kakovom tužbom, bud 
molbom ili inim poslom, što se sve obavljalo 
i rješavalo javno i pred čitavim sakupljenim 
pukom. 

Kad su se ovako obavili domaći poslovi, a 
narod se ispred dvora pomalo razilazio, pozove 
kancelar strance, neka izidu pred vijeće, da 
kažu, po što dolaze. 

Prvi pristupi onaj Osmanlija. Duboko se na- 
kloni i hitrom kretnjom metne ruku na prsi, 
usta i čelo, a onda: progovori čistom hrvaštinom: 

— Car nad carevima, gospodar moj, padišah 
svih vjernika u Drinopolju, šalje me, da od tebe, 
kneže, zatražim, da izručiš mome i svome gos- 
podaru srpskoga despota, Vuka Brankovića, 
koji se, kako smo čuli, sklonio ovamo megju 
vaše tvrde zidine. Učiniš li to, daruje ti pa- 
dišah sve blago Brankovićevo i još k tomu 
one gradove u Humu, koji su najbliži tvojoj 
državi. 

Knez šuteći zaokruži okom po vijećnicima, 
koji se megju se šuteći gledahu. Knez gotovo 
neopazice namigne nasjtarijemu med svima, sje- 
doglavcu, te ovaj progovori za najveće tišine 
kratko i bez okolišanja: 

— Nikada još slavna ova općina nije izdala 
bjegunca, koji je našao zaklona u ovim zidi- 
nama, pa ne će ni sada ni do vijeka. 

— Ni do vijeka! svečano ponoviše vijećnici 
u zboru. 

— Čuo si, na to će knez prema poslaniku 
carskom, a što si čuo, to javi svome gospodaru 
zajedno s našim pozdravljem. 

— Promislite dobro svoje riječi, htjede da 
spomene Osmanlija, ali ga knez prekine, di- 
gnuvši ruku: 

— Promišljeno je, pa se više ništa ne mi- 
jenja. U ostalom možeš javiti svomu gospodaru 
još i to, da gospodin despot više ne boravi u 
našem gradu. 

— Ha! razvali Osmanlija oči u čudu i naglo 
uzbaci glavu, — a gdje je? 

— Na to nam nije dužnost odgovarati, reče 
knez. 

Vijećnici gledahu pravo preda se u zemlju. 
Ta to su tajne, o kojima se i ne dahne, već 
se o njima raspravlja megju četiri zida vijeć- 
nice, a pohranjuju se u zelenoj knjigi, koju čuva 
i krije knez. 

Osmanlija pozdravi i povrati se na svoje 
mjesto. 

Ivaniš nije mogao da ne gurne Tomu i da.se 
mrva nasmiješi. Svidjela mu se dosjetljivost slav- 
noga vijeća, kako ovako skladno radi. 

U to već stajalo na mjestu Osmanlijinu novo 
lice. Bio to čovjek velik ali zgrbljen, sitnih i ne- 
mirnih očiju i sasvim obrijan. Odijelo mu je bilo 
humskoga službenika. 

— Kako ti je ime? upita ga kancelar. 

— Gjupko, Gjupko iz Blagaja, odgovori muž 
brzo i zaigra okom po gospodi. 

— Odakle si i tko te šalje? , 

— Moj gospodar, svijetli gospodin vojvoda 
Stjepan iz Blagaja. I evo šalje ovu knjigu. 

Pa izvadi iz njedara zapečaćeno pismo i preda 
ga knezu. Ovaj pročita naslov —- i začugjeno 
pogleda u knjigonošu. 

— Ta knjiga nije za nas, reče polako. 

Humljanin se trgne i tamna mu rumen prekri 
suho lice. Brzo pristupi i kao prestrašen pruži 
ruku: 

— Zabunih se, reče u neprilici, evo ova je 
prava. 

I izvadi drugo pismo. 

Knez, prije nego će vratiti pismo, pogleda još 
jednom naslov, a onda jednom rukom primajući 
pravo pismo, vrati prvo. 

Knjigonoša ga hitro opet spravi u njedra i 
pobrisa oznojeno čelo. Očito se bio u velike smeo. 

Knez najprije pročita pismo, a onda ga preda 
najbližemu vijećniku, ovaj drugomu, dok se svi 
ne izredaše. ; 

— Ti jamačno znaš, što u toj knjizi piše? 
upita napokon knez Gjupka. 

— Zna — ne znam, ispenta Gjupko. 

— Ito mi je zgodan knjigonoša za tajne do- 
govore, nasmije se Ivaniš Tomi u uho, gdje ga 
je samo moj inače mudri gospodin ujak pokupio? 

— Tvoj nam gospodar javlja, da je provalio 
u zemlju pokojnoga kneza Radosava Pavlovića 
i da mu je oteo Trebinje. To je vrlo učtivo od 
njega i trebat će, da mu za tu vijest isto 
tako učtivo zahvalimo ireknemo, što o tom mi- 
slimo. Možeš odmah ponijeti naš odgovor, kad 
se vratiš. 

— Ne vraćam se ja, no sam na putu dalje u 

Mletke, odgovori Gjupko. 
'— — Da zbilja, proštio sam naslov na knjizi mle- 
tačkoj sinjoriji, ozbiljno će knez, ali mu oko br- 
kova čudno zaigralo. Pa dobro je, pristupi u naš 
dvor, da te kako treba pogostimo... 


i — 2? jen UPAJONANNING 

I s tim namigne kancelaru; ovaj jedva opa- 
zice odvrati pogled za znak, da je razumio. 

— Jesi I? vidio? šapne Ivaniš Tomi. 

= Sta? 

— Okladio bi se o glavu, da će vijeće još 
prije noći 'saznati, što piše u onoj knjizi na mle- 
tačku gospodu. 

— A otkuda ti to znaš? začudi se Toma pro- 
stodušno. , 

— Nijesi I? vidio, kako knez pogleda onoga 
svoga pisara — desno krilo svoje? Razumješe 
se; obrlatit će jadnoga Gjupka vinom i finim 
jelom, dok iz njega ne izmame, što su željni znati. 

Toma kimne glavom. Čudno mu je sve to. 

— Ima li još koga, da što javi, pita ili prosi? 
reče kancelar pa pogleda naokolo. 

Ivaniš pristupi i nakloni se pred knezom i 
vijećnicima junačkom kretnjom. 

— Pozdravlje moje i braće mi Petra i Nikole 
slavnoj gospodi, reče glasno. 

— Kneže, kakva nam dobra nosiš? upita ga 
knez, pošto se zajedno sa vijećnicima digao i na- 
klonio, jer evo i to je gospodin, kao i oni što su 
gospoda. 

— Najprije molju vas, da se na glas pročita 
ova knjiga, reče Ivaniš i preda već prilično zguž- 
vano i raspečaćeno pismo knezu. 

Ovaj ga uzme i reče začugjeno: 

-— Ta to je pismo naše općine. 

— Jest, ali samo neka se čita, — ponovi 
Ivaniš. 

Knez sam uze čitati, a glasilo je ovako: 

— ,Mi, knez i općina vlađuštago i slobodnago 
grada Dubrovnika obričemo, ako bi.se zgodila 

nekoja teškoća u gradeh i u rusagu, šta Bog 
ne daj, gospogje Todore, kojim gode uzrokom 
od koje vode strane, kojom gode stvarju, da 
mi knez, vlastela, sva općina dubrovačka imamo 
u naš grad ufano prijati i svesrdno sabljusti 
oda svake teškoće, koja bi im se zgodila, i od 
koje bismo mi mogli i svakom počtenom po- 
moćju pomoći." — Da, tako je, kneže Ivanišu, 
završi knez, — tako ćemo i učiniti, ako dogje 
do nevolje tvojoj gospogji majci, kneginji Todori. 

— I jest joj nevolja. Evo čuste malo 
prvo, da je vojvoda Stjepan provalio u moju 
očevinu, a u moje gospogje matere udovštinu, 
te ona sada traži štita i zaklona u vašem 
gradu. 

— I bit će joj, digne knez ruku. Gdje je, 
neka dogje, da je kneževski podvorimo i ugo- 
stimo u ovom dvoru. 

— Sa mnom je, na to će Ivaniš, sklonio sam 

je u jednoga zlatara. 
' — Dva će od gospode vijećnika oči po 
nju, da je doprate u našu palaču na poljani, 
odvrne knez; Andrija Bobaljić i Niko Gundulić, 
ako vas je s voljom, da se potrudite do gospogje 
kneginje... 

Ovi se odmah digoše i pristupe do Ivaniša. 

U to je i knez sišao sa svoga mjesta i poru- 
kovao se s Ivanišem, kojega opkole i ostali vi- 
jećnici. a 

Pisari pokupili hartije, sluge vratili stolove 
i stolce u dvor, a kancelar prijateljski uhvatio 
Gjupka pod ruku pa ga odveo ravno u vijeć- 
nički podrum da ga podvori, kako valja. Osman- 
lije je već nestalo. 

Zamalo povukoše i Tomu u razgovor i oba- 
suše hvalom, da se s mjesta udomaćio. Odvedoše 
ga u dvor, gdje je bio priregjen sjajan objed, 
kao svakiput poslije velikoga vijećanja. I go- 
spogju Todoru bjehu u to dopratili, al je niko 
nije vidio, jer je željela ostati sama u svojoj 
sobi sa svojom dvostrukom tugom. 

Objed, oprema stola, sugje kao i sama dvo- 
rana očaraše Tomu. Teklo je sve bez velike 
buke, tiho i u redu, te se Toma nije mogao 
načuditi i okretnosti mnogobrojnih sluga, koji. 
su dvorili kod stola. 

Toma je sjedio megju Andrijom Bobaljićem i 
Nikom Gundulićem, koji je pripovijedao, kako 
je godine hiljadu četiri stotine i osamnaeste bio sa 
drugom svojim, Mikom Sorkočevićem, na dvoru 
kralja Ostoje u Bišću. 

— Bio je čovjek visok rastom i snažan, pri- 
povijedaše Gundulić. Moglo mu je biti i pedeset 
ljeta, ali je još dobra vida bio. Još mu je 
kosa bila gusta i plava, tek malo progrušana, 
orlovski nos i modre oči, kako da kažem, 
— vi me ponešto opominjete na njega. Bio je 
velik ženar, nikoja djevojka ni mlada ne bjehu 
pred njim sigurne. Mnogo je trpjela zbog toga 
žena njegova, kraljica Kujevna. Obnovili smo 
stare odnošaje megju bosanskom državom i 0p- 
ćinom. Nemamo se rašta potužiti na Ostoju. 
Bio nam je ukinuo i nepriličnu carinu u Po- 
povu. Poslije, dabome, imali smo i dosta okapanja 
s njim. 

— Te iste noći, kad si ti ostavio Bišće, 
nastrada kralj, prošljedi -Bobaljio, ako se ne 
varam. 

— Jest; bila silna poplava, i voda odnijela 
kuću, u koju se sklonio bolestan, pa ga nagjoše 
mrtva. Bit će, da ga je ko ubio. Ta imao i on 
svojih neprijatelja. Takova šta biva svakidan 
u vašoj Bosni, u nas je to nečuveno; {u vlada 
pravo i zakon i svi su sigurni i životu i imetku. 

— Lijepo je to, potvrdi Toma zamišljeno, vi 
trgujete i mirujete, mi se bijemo i ne možemo 
da mirujemo. Đrugi je naš život. 

— Čujemo, da vaš kralj, Tvrtko, boluje, 
otkada se vratio iz Ugarske, okrene Gun- 
dulić. ; 

— Slab je, odgovori Toma, ostario je već. 

— Bit će neprilika u rusagu, kad on jednom 
oči stisne, na to će Bobaljić. 

— Mogao bi onda. vojvoda Stjepan lako da 
se dokopa krune, opet će Gundulić, jer je Tvrtko 
pošljednji svoga koljena, a Stjepan Ostojić za- 
glavio pred jedno pet godina.... 

— A vojvoda Radivoj? življe preuze Toma, 
ta on je rogjeni sin pokojnoga kralja Ostoje. 

— Ali čujemo, da nema mnogo pristaša, jer 
nije zakoniti sin Ostoje, i još zato, što šuruje 
s Osmanlijama, prihvati Bobaljić. 

— Pa. to čini i vojvoda Stjepan. brzo će 
Toma smrknuto, to žalibože čine još i drugi. 

— Ta eno nekoja se gospoda kao da spre- 
maju na Osmanlije, preuze opet Gundulić, biskup 
hvarski Toma obilazi po svoj Bosni, da pre- 
dobije vlastelu bosansku na složni boj s Osman- 
lijama, koji će voditi ugarski vojvoda Janko 


Sibinjanin i despot Branković, što je prije dva" 


dana ostavio naš grad. I naše je vijeće dobilo 
poziv, da pristupimo tomu savezu, i opremilo je 

dvaestipet galija i tri velike ratne lagje. I već 
je to javljeno kralju Vladislavu, despotu i hrvat- 
skomu banu Talovcu. j 

— I ja sam obrekao a i moj pobratim 
Ivaniš, da ćemo se pridružiti toj vojni, reče 
Toma, pa zato sam i došao ovamo da kupim 
oružje. 

— To je pravo! povladi Bobaljić, čuvajte 
zemlju od te nove napasti. Onako ima mnoge 
dušmane, a još više odmetnika. Jer će i vaša 
Bosna, nekad ponosna, propasti, i baš najviše 
zbog nesložnih sinova, a osobito zbog bogumila. 

Najedanput Bobaljića gurnu netko u legja; 
bio to njegov susjed, Andrija Bunić, koji je šu- 
teći slušao razgovor. 

Sjeti se jadan, pred kim je govorio. No već 
je Toma preuzeo riječ bez ikake smetnje ili 
zlovolje. 

— I ja sam bogumilac i moj otac. 

— Oprostite, ako vas uvrijedih, požuri se 
Bobaljić, nijesam htio... 

— Ne brinte se, — ta vi ovako mislite, a ja 
opet inako, pa bez zamjere. Vi dakle držite, da 
je vjera kriva razdoru u Bosni? 


— Ne vjera, no vjersko neshvatanje, življe: 


preuze Bobaljić, ako mi dopustite da izrečem 
što mislim. Koljete. se radi vjere, ko će Boga 
premamiti. 

— Bogumili nikoga ne mame, a još manje 
sile, da se odreknu svoga zakona, ozbiljno će 
Toma. 

— Moguće, — ali ipak — zapadne vlasti 
ne će da podaju pomoći ni simpatije inovjer- 
cima. 

Još su se dugo zabavljali, da ih nijesu 
sprečavale vjerske nesuglasice ni različite misli. 
Prije nego što se rastadoše, pozove Nikola 
Gundulić Tomu i Ivaniša za sjutra na ve- 
čeru. ; 

Kad su izlazili na ulicu, reče Ivaniš Tomi u 
po glasa: 

— Jesam li ti kazao? Vijeće je saznalo za 
svaku besjedu, što vojvoda u knjizi šalje sinjo- 
riji, a na pečatu se ništa ne pozna. 

Toma klimne glavom. 

— Ta tako se i u nas radi, reče. 

— Da, al to u nas ne ide bez batine ili 
buzdovana. A taj Gjupko i ne sanja o tom, no 
će se još hvaliti, kako mu je bilo dobro i li- 
jepo. Ne umije to od nas nijedan, to ti je po- 
sebna škola, a općina se razumije u to... 


V. ž 


Sjutradan došao Ivaniš zorom k Tomi. Za- 
čudio se lijepoj kući a još više, kako mu je 
otac mogao ostaviti ovaj mir i poći u nemirnu 
Bosnu. i 

Najprije kupiše oružje, koje se odmah tovarilo 
na konje, jer je Gojak trebao još isti dan o podne 
da krene naprvo na put, da stigne na prvi 
konak. Tamo će ih Toma sjutradan stići. A 
onda će zajedno dalje. 

Po tom odoše da se malo sprogju po gradu. 
Ivaniš povede Tomu u crkvu svetoga Vlaha. 

— Treba da to vidiš, reče mu, kad je Toma 
oklijevao, toga u nas nema. 


J 

U to zaoriše i zvona, baš je bio blagdan, a 
svjetina u stajaćem ruhu hrlila u crkve. Iz pu- 
nih crkava čulo se pjevanje pobožnoga puka. 

Stupe u cerkvu svetoga Vlaha. Baš je počela 
služba. Na velikom oltaru gorjela sila voštanica, 
a službu obavljaše više svećenika i gjakona u 
sjajnom ruhu. 

Obojica se protisnuše do glavnoga oltara. 
Tomi se svidje ona polutama, slike, kipovi, ono 
otegnuto sjetno pjevanje, pa miris tamjana, k 
tomu duboki i svečani zvuci zvona: sve se to 
smiješalo u čudnu sliku, i tako mu podražilo 
maštu, da mu je bilo kao da je oživio sred 
jedne od priča iz svoga djetinjstva. Osvoji ga 
i velebnost gragjevine i njenih oblika, koju je 
istom shvatio, pošto je slušao skladno pjevanje. 

I pošto izigjoše, stane pozorljivije ogledati 
crkvu izvana, i opet mu je bilo, kao da odje- 
dared razumije, čemu ono raznoličje oblika, oni 
ukrasi, oni stupovi. Sve to ulije mu neko po- 
čitanje spram te zgrade i sile, koja ju sazda. 

Rastadoše se. Ivaniš pošao da pohodi mater, 
a Toma se vratio kući, da otpravi Gojaka s 
oružjem. 

Pred svojom kućom na klupi ugleda pogu- 
rena starca, zgrbljena i bijela kao janje. Činilo se 
da spava. Toma stane ljubopitno preda nji nazove 
mu dobar dan. No starac se ne maknu. Na to ga 
Toma prodrmnu, i starac se polako prene, digne 
glavu i pogleda mutnim očima iz izrovana lica 
u Tomu. "st 

— Tko si, starče, i što tu tražiš? upita ga 
Toma. ; 

— Čekam, glasio opori odgovor. 

— A koga čekaš? 

— Dugo... 

— Koga? pitam. 

-— Aha, nakrivi starac glavu. Očito je bio 
eluh. Nakesi lice na lukav smiješak i nastavi 
tajanstveno: 

— Njega, reče i iz očiju mu se spusti suza, 
njega i — nju. 

— Ko su taj on i ona? 

— On i ona... ponovi starac s glupim smi- 
ješkom. 

— A kamo su otišli? upita Toma, komu se 
vladanje starčevo činilo sve to čudnije. 

— U — baštinu, tamo na Ploče... ali još 
ih nema. Ali ti — tko si ti? upita starac sa 
svoje strane i pogleda sumnjivo u Tomu. 

' — Ja? nasmija se Toma, ja sam Toma, 
sin oca Milovana, gospodara ove palače. 

— Da, sin? kimne drugi glavom, ti si sin 
oca? Ali — ono — šapne opet i nagne se blizu 
Tomina uha — ono malo djetešece nije imalo 
oca. Ha, ha, ha! I tebe su poslali, je li? Ali 
ona, tako lijepa! Tamo gore... I pokaže prstom 
na gornje prozore. ; 

I opet se pomrsi nit misli u starčevoj glavi. 

Toma ga i opet zapita: i 

— Gdje gore — u mojoj sobi, ona žena na 
slici? 

— Žena, žena. Bila je mala, ja je ninao ovako, 
a onda — oh Bože! razgnjevi se starac najed- 
nom, stisne pest i odmakne od Tome. — Ha — 
ča si došao? Hoćeš li još jednom da joj srce 
spališ ovim očima, da oskvrneš prag poštene 
kuće? 

— Ne, ne, starče ne ću, mirio ga Toma i 
ustane. Neugodno ga se dirnu ovaj nenadani 
obrat. Evo vidiš, idem već. 

Uputi se širokom vežom u kuću. Starac se 
nagene napred, uprvši se rukama o koljena, 
pa kimne višeput glavom, ustane. neodlučno, 
sjedne i opet uz to mrsio isprekidane riječi 
bez saveza i smisla. 

Kad je Toma stigao u svoju sobu, ne mogaše 
da savlada želju i da ne odgrne opet zavjesu 
s kreveta. I eto, gdje ugleda sliku na bijelom 
danu. Kakove li bogzna ima sveze izmegju 
slike njegove majke i starčevih bezumnih riječi ? 

Počne da se preoblači. Znajući već za obi- 
čaje gradske gospode, izabere jedno od svilenih 
odijela, što ih je Gojak za nj pripravio. Za 
toga mu posla nehotice ruka osjeti pod košu- 
ljom kožni omot, koji eto na sebi nosi, otkad 
mu ga otac pred četiri godine dade, rekavši 
mu, da ga otvori samo onda, kad bi mu se u 
životu tako desilo, te ne bi više znao što će 
ni kako će. Toma prviput spopane želja, da sa- 
zna, što taj tajni zamot krije, i izvadi ga iz 
njedara te ga stane ogledavati. Pečati bijahu 
veliki i debeli, kao da su imali da do vijeka 
čuvaju tajnu. Tajnu! Ta zar nije i njegov čitavi 
život tajnovit? Pa i ta tajna, tajne na sve 
strane! Kad će se jednom sve već razgaliti? I 
što li će onda saznati? Ta ove eto pečate u 
rukama ne smije da lomi, još je svakiput znao, 
što mu je činiti. Junakovanje je doduše buran 
zanat, u njem se neprestance izmjenjuju sreća 
i nesreća, ali tu nema teških sporova duševnih, 
tu nema zakučastih srazova izmegju unutraš- 

njega i izvanjega života. S toga dakle na stranu 
sa ženskom radoznalošću! 

I Toma spremi. opet omot na obično mjesto 
i brzo se obuče. 

U to ugvje Gojak, da se oprosti sa svojim 
eospodarom.  Pogjoše zajedno do Ivaniševa 
stana, onda se rastadoše. Toma i Ivaniš pogju da 
pohode još nekoliku gospodu, koja ih bijahu po- 
zvala. Svuda ih lijepo dočekaše. 

Najposlije, podveče, pogju prema dvoru Gun- 
dulića. 

Kad je Toma stigao pred sjajno rasvijet- 
ljenu palaču, osta očaran od bogatstva i kra- 
sote, kojom se odlikovalo mrainorno pridvorje 
sa krasnim stupovima, pa one ukusno uregjene 
sobe, po kojima već žamorila sjajna družba 
lijepih žena i udvorne gospode. Na pragu ga 
dočeka sam domaćin, visoka, ponešto tanka 
rasta i lijepa izrazita lica, dugih prosijedjelih 
brkova, a moglo mu biti oko četrdesetipet g0- 
dina. Bio je odjeven po najnovijem kroju mle- 
tačkoga ukusa kao i ostali gosti. 

— Milo mi je, što ste me počastili, reče 
Tomi, pošto ga je pozdravio. Potrudite se sa 
mnom u dvoranu, da vas upoznam s ostalim 
gostima. 

Toma se nagje prviput — nevičan pravilima 
udvornosti i fina kretanja, u društvu, koje je 
u svem slijedilo uzore naprednih talijanskih 
običaja. No naskoro svlada svoju plahost s po- 
moću svijesne muževnosti i junačkoga drža- 
nja, te je svak, osobito pak mlagje gospogje 
i gospogjice, s osobitom prijaznošću gledao u 
mladoga Bošnjaka, čije se ime u tili čas pro- 

nosilo dvoranom. Ta po imenu ga znalo mlado 
i staro, a sada ga eto glavom megju njih. Pa 
to da je onaj junak, koji se tolikoputa pobio 
s Osmanlijama — ovaj plavokosi mladac sanja- 
lačkih plavih očiju ? 

I mnogo mlagjahno srdašce zakuca pod svi- 
lenim kontušem, kad se te plave oči slučajno 
ustaviše na kojoj krasotici. I kako je čedan i 
tih, pa kad se nasmjehne, kako bljesnu oni 
bijeli zubi! Iste njegove pogrješke protiv udvor- 
nosti smatrahu se nekim osobitim vrlinama. 

No za čudo, slabo taj mladac mari za sve 
one ženske čari, za one žarke oči, bijele vra- 
tove i labugja ramena. Da li je već oženjen? 
Valjda jest, jer inače ipak ne bi ostao tako 
bešćutan spram tolike ženske krasote. 

Pa kad je otpočeo ples, Toma je stao na 
strani sa starijom gospodom ; on nije umio ple- 
sati; pa mu se nekako čudno činila ta šarena 
vreva. 

— Vi se čudite plesu? pristupi k njemu 
domaćin, toga nema u vas? 

— Ne, zaista, odgovori Toma, mnogo toga 
nema u nas, što je u vašem gradu ljupko. Vi 
se lako možete naužiti i gragjanskih razbi- 
briga, ali u nas, kraj neprestanih bojeva... 

— Da, da, baš je nesretna vaša Bosna! na- 
doveže Nikola Gundulić i sjedne s Tomom u 
pobočnoj sobi za stol. — Sa svih ju strana 
biju nevolje, nastavi, a mi to najviše žalimo, jer 
i naša općina s tih nemira stradava. Tamo 
s jedne strane Osmanlija, s druge strane voj- 
voda Stjepan, koji i nama zadaje trista jada; 
— onda nesloga megju pojedinom vlastelom, 

pa napokon i madžarska lakomost na tu lijepu 
vašu a i moju zemlju. Velim moju, jer valja da 
znate da sam i ja koljenom Bošnjak. 

— Zar vi? upita ga začugjeno Toma. 

— Da, ta moj praotac Vuk Ovčarević ili 
kako ga latinske kronike zovu — Lupus Peco- 
ralis — preselio se, da umakne nasilju župana 
Radislava iz Zahumlja u Dubrovnik. Bilo je to 
pred sedamstotina godina — ako ne lažu kro- 
nike — a s njima dogje amo dosta Zahumljana 
i Neretvana. Pa zato baš mi Dubrovčani osje- 
ćamo toliko za Bosnu, jer smo iste krvi i istoga 
roda. I nas bole te beskrajne smutnje. Već za 
moga oca počele su smutnje megju Osman- 
lijama i Ugrima, a ta se borba izvojevala na 
bosanskom tlu. To je bilo odmah poslije onog 
užasnoga poraza ugarsko-hrvatske vojske kod 
Celja, pred dvađesetisedam godina od prilike, 
u Sutjesci. Uz kralja se Ostoju desio tada i 
Sandalj Hranić. Sva je samo sreća još bila, što 
je Ostoja imao Sandalja uza se, bez njega se 
ne bi mogao održati. 

— Ali vas to možda i ne zanima? prekine 
se sam. 

-— O molim vas, nastavite, ja vrlo rado slušam 
o prošlim zgodama svoje domovine, živo se prene 
Toma, koji se bio zamislio u kneževe riječi. 

— I eto vidite, nastavi ovaj, kamo vode 
rgejavi i sebični savjetnici. Taj isti Sandalj pod- 
strekavao Ostoju, da ubije Pavla Radinovića, 
djeda vašega pobratima kneza Ivaniša, gospo- 
dara Konavla i istočne Bosne, što je tobože 
skovao urotu protiv Ostoje, da se podigne na pri- 
jestole Tvrtka Tvrtkovića, sadašnjega kralja. Moj 

je otac svu tu gadnu zgodu sam na .svoje oči 
vidio. A takav postupak nazvao se vršenje 
pravde! Smrt Pavlova bješe lozinka za naj- 
veće smutnje, jer su se Pavlovi sinovi složili s 
Osmanlijama, da osvete očevu smrt. Osmanlije 
kao oluja provale u Hum, a dogjoše i do dubro- 
vačke megje. A pošljedica je bila, te nema 
više spasa nesretnoj zemlji. Zato nam je osobito 
milo čuti, da se našao u vama vitez, koji bez 
ikakvoga samoživstva ratuje na Osmanlije i 
obijesnu vlastelu, samo se bojim, da jedan ne 
će ništa opraviti, koliko mu je god namjera 
plemenita. 

— E pa ima nas još — eno baš Ivaniš, on 
se odvratio od Osmanlija i mrzi na njih. U 
ostalom što Bog da! trgne Toma ramenom i 
pogleda najednom na vrata, gdje u razgovoru 
stajahu dva mladića u bosanskom odijelu sa još 
nekoliko dubrovačke gospode. 

— Ko su ta dva viteza? upita Toma Gun- 
dulića. 

— To? To su mladi Kosačići, ne poznate 
li ih ? 

— Ne poznam ih; no što će oni tu? 

— To vam je tajna stvar, snizi Nikola glas, 
momci su tu bez znanja očeva. Došli su, da 
ustraže pomoć baš protiv silništva oca, koji im 
krati slobodno junakovanje. K tomu više ne 
mogu da gledaju, kako im otac vrijegja maćehu, 
plemenitu gospu Jelenu, pa dopušta svojoj 
ljubovci, da vlada kućom i dvorom pa i ro- 
gjenim kćerima. 

— Pa zar i toga može biti? začudi se. Toma 
prostodušno. j 

— 0 moj mladi prijatelju, ima vam još i 
grgjih stvari na svijetu. — Ovo su vam valjani 
momci. Naš je knez pripravan, da se tužnoj voj- 
votkinji pomogne, koliko se bude dalo. A to će 
lako uspjeti, čim se vojvoda uvjeri, da je ta 
njegova draga, ta prevejana Fiorentinka, žena 
najprostije vrsti. Ako vam je s voljom, upoznaću 
vas s braćom. j 

— I molim vas! na to će Toma, i obojica se 
dignu i pogju k vratima. 

Mladići se ponešto trgnuše, kad ih je doma- 
ćin poznao sa njihovim zemljakom. Bili su u 
neprilici; no Tomin otvoreni pogled i prijazno 
sretanje rastepe njihovu sumnju, i oni se ra- 
dosno porukovaše i još istu veče se tako za- 
volješe, da su se dogovorili, kako će sjutra 
zorom zajedno putovati natrag u Bosnu. 

Poslije začeše svirku pifari i trumbetari i 
djevojke se uhvate opet u kolo, a našao se 
megju njima i Ivaniš. Toma ga još nikada nije 
vidio ovako vesela. Pa ipak je Ivaniš prvi bio, 
koji se sjetio na povratak. 

Bila je kasna noć, kad se rastadoše pred 


Ivaniševim stanom. Toma se vrati u dom svoga 


oca, da ovdje sam pospava pošljednju noć. Pred 
vratima na kamenoj klupi opet ugleda onoga 
starca, gdje sjedi zguren, a glasno mu disanje 
odavalo, da čvrsto spava. 

Čudno mu ozvanjahu koraci u pustoj palači, 
i junak, koji se ne boji ni sablje ni vatre, osjeti 
neku tajnu grozu, kad začu jeku svojih koračaja, 
kao da se probudili dusi, da ga plaše. Istom 
kad užeže luč u svojoj sobi, odlane mu po- 
nešto. 

Sanjao je: Došla mati i nagnula se nad nje- 
gov krevet, pa htjela da ga poljubi. A1 to bila 
Vojača — u suzama. Pošto ga poljubi, odmakne 
k vratima. On je htio da ustane, ali ne smognu ni 
glaska ni kretnje, kolikogod se mučio. I ona 
izigje na vrata, a on se u to probudi. Bi mu 
čudno pri duši, baš tako, kao da je. izim njega 
još kogod u odaji. 

Ali to je bio trak mjesečine, koji se ukrao 
kroz prozor i sjajan se prosuo nasred sobe... 


VI. 


Još nije ni svanulo, a Toma se već digao, 
spremio i, zaključavši pomno vrata, uputio se u 
grad. - 

Sve bijaše još mrtvo i nijemo. Ni glaska nije 
se čulo. Na trgu, na pragu svetoga Vlaha spavao 
stražar. Tu se sreo s Ivanišem. 

Jedva probudiše gradskoga vratara. I baš 
kad se otvarala vrata, stigoše ih braća Kosače, 
Vlatko i Vladislav s jednim slugom. 

— Imaćemo dobar put, reče Vlatko pogle- 
davši na nebo; okrenuo istočnjak, taj nosi 
mirno vrijeme. 

Izigjoše na Ploče. More im se s desna duboko 
osulo srebrnastim sjajem, gedje-gdje protkano 
tamnijom žicom brže struje. Lokrum ležao kao 
ogromna riba, spavajući posred tihe pučine. 

U konaku uzjahaše svoje konje i stadoše 
se penjati polako georskom cestom prama Br- 
gatu. U početku jahali mladići šuteći, časom upo- 
redđo, Toma megju braćom, čas jedan za dru- 

gim, kako se već dalo po cesti ili po užim 
putanjama. Vlatko, mlagji i življi, prilježno je 
ispitivao Tomu o njegovu junakovanju, tužeći 
se, kako im otac ne da u junački boj, no ih 
samo kadšto šalje, da upokore buntovne kme- 
tove. 

— A je? to posao za valjana junaka, na- 
stavi, da se knezovi kao globarnici sa škatunarima 
biju i udaraju na goloruka seljaka, koji samo 
svoje brani? I mati naša tako misli ko i mi, 
ali jadnica šta je dočekala? 

Vladislav je većinom šutio; bio je mrk i 
ozbiljan, i vidjelo mu se, da ga nešto ljuto 
tišti. Pa kad mu brat spomenu majku, ošine 
ljuto konja, te je odmah na koplje naprijed 
poskočio. 

— Da vas gospodin vojvoda — moj mili ujak 
vidi, uspe Ivaniš smijući se u razgovor, kako 
to lijepo u miru i prijateljstvu uporedo putujete 
sa vitezom, koji je baš te kmete pomagao proti 
vašemu ocu! 

— Istina! nasmije se Vlatko, baš je zgodno. 

— Imaće se on još višemu da čudi! smrsi 
Vladislav megju zubima, — pošto ga drugi 
stigoše. 

— Vladislave! prikori ga Vlatko kao upla- 
šeno, pokušaćemo ipak najprije milom.... 

— Da, da! Prisješće ti! istisne drugi i po- 
žuri opet konja. 

Toma je šutio, jer je znao, da se braća sje- 
tiše osjetljiva svoga poslanstva u Dubrovniku, 
pa im nije htio da vrijegja rane pitanjenr. 1 
Ivaniš htio da rasprši dojam pošljednjih riječi 
pak stao pjevati neku talijansku pjesmu. 


a 

Pošto su noćili u Jasenici, krenuše drugi 
dan dalje, a kod Stoca, ne našavši više Gojaka, 
koji je već otišao naprijed planinom Hrgudom, 
rastanu se. Braća pogjoše na lijevo prama Po- 
čitelju, a Ivaniš i Tomo put Rotimlje. Na Ro- 
timlji već dočekao Tomu knez Vukac Vukiće- 
vić, kršna starina rutava izgleda, gromovita 
grla, ali srca djetinjega, o čem su svjedočile blage 
modre oči pod čuperastim sijedim obrvama. 

— Gdje te već nije, sinko! pozdravi Tomu i 
povede ga u svoju kulu, edje ga sluge odmah 
podvoriše mesom i vinom. Bili su tu još i voj- 
vode Vladislav Klešić, — junak ohola izgleda, 


.smjela orlovskoga nosa i živih žacavih očiju 


te velikih mrkih brka do ramena, — zatim 
Petar Jurjević, okrupan čovjek, crvena kozičava 
lica bez brkova, onda još i Juraj Vojsalić, naj- 
mlagji od trojice, plavokos i ponešto tih. 

Ova potonja dvojica srdačno se pozdraviše 
s Tomom, samo se Klešić ponešto sustezao od 
nova pridošlice. 

Sastali se, da ugovore sastanak i da se Za- 
jedno krenu na Drinu, gdje će se sdružiti s voj- 
skom kralja Vladislava poljačkoga. 

Tomu su jedva dočekali, jer on je trebao da 
ih obavijesti, kako se u Dubrovniku misli o 
toj vojni. i 

Kad čuše, da je općina već otpravila lagje i 
vojsku put Crnoga mora, skoči Klešić i reče: 

— E onda i mi više ne smijemo da otežemo, 
već gledajmo, da se što prije okupimo. Valjaće 
samo još da se složimo zbog vogje, jer kad 
jednom prijegjemo Drinu, treba da nam zapo- 
vijeda jedna glava. 


16% 

Na te riječi nasta tišina. Vukac pogleda 
Tomi ispod oka, to učini i Vojsalić, a sam 
Klešić stojeći uspravno i smotavši ruke na 
snažnim prsima, kružio okom po ostalima. 

Opazio on poglede svojih drugova, i lice mu 
se smrknu. Nijedan ne progovara. 


— Što ti veliš? upita Klešić napokon ne-, 


strpljivo domaćina. 

— Ja? Evo, ako vam je s voljom neka nas 
vodi Toma. 

— Zar baš najmlagji? prezirno vikne Klešić 
i naglo pogje k prozoru. Zašto odmah ne bi 
napršče? : 

— A ti reci svoju! tregne Vukac ramenom. 

— Neka je tvoja starija, okrene Jurjević po- 
lako i tromo, u tebe će i onako biti najviše mo- 
maka. 

— Ja velju, da nijedan od nas nije za tu 
službu, na to će Vojsalić, osim Tome, on se već 
višeput ogledao s Osmanlijama, pa ih znade. 

— Na svaki način neka Toma vodi, viknu 
sada Ivaniš, banuvši u sobu i čuvši pošljednje 
riječi. Bio se putem zakasnio, a Tomi se činilo, 
da ga je bila zadržala lijepa krčmarica na po- 
šljednjem konaku. 

— E pa Toma, nama je pravo! poviknuše 


'svi osim Klešića, koji im je okrenuo legja i gle- 


dao kroz prozor niz kulu. 

— Nemojte, gospodo, stao se Toma čedno 
braniti, — nijesam ja za toliku čast, ni po dobi 
ni po zaslugama. Birajte kneza Klešića ili koga 
mu drago, a ja ću drage volje poslušati sva- 
koga. 

Na to se Klešić okrene i odsiječe kratko: 

— Dobro, nek nas Toma vodi, samo neka 
dobro vodi, da uklonimo iz naše zemlje Osman- 
lije i Isa-bega, koji je već svu okolicu po- 
bunio. I 

— A gdje ti je Gojak? upita Vukac Tomu, 
pošto se svrši rasprava. 

— Otišao je naprvo s oružjem, što sam 
kupio u Dubrovniku. 

— Hoće li i on s nama? 

— Ne će; rasklimale mu se stare kosti. 
Ostaće mi u Studencu. Ali će hajduk Veljko 
s nama. On još najbolje pozna Osmanlije i nji- 
hove zasjedice, pa će nam dobro doći. 

— Ja ću sjutra na Blagaj, reče domaćin; 
hoćeš li sa mnom, Toma? 

— Ne znam, otegne ovaj, ne poznam se 
s vojvodom. Pa onda, kako bi me dočekao, 
edje sam mu branio nedavno kmete, koji su se 
na nj podigli. 

— Za to te neka ne boli glava; primiće te 
kao svakoga gosta. 

— Ne nećkaj se, prihvati sada i Ivaniš; eto 
idem i ja, a znaš i zašto, da ga pitam, je li to 
junački robiti udovice pa još rogjene sestre. 
Doduše znam, koristi mi nema otud, ali barem 
neka zna, da se ne bojim milog ujaka. Pa i 
Vlatko mi je govorio, neka te povedem. 

— Šta, začudi se Vukac, vi ste bili 
s djecom? 

Ivaniš ponešto u neprilici izlane tiše prema 
Vukcu: 

— Bili su u Dubrovniku, ali stari za to ništa 
ne zna... i 

— Da nijesu zbog matere? 

— Jesu; išli su da nagju metlu, ne bi li 
izmeli gad, što je gore na Blagaju preoteo mah. 
Ti, biva, razumiješ? —, 

— 1 vrijeme je već, da se i tomu učini kraj, 
razgnjevi se Vukac. Prava sramota, gdje po- 
štenu ženu toliko sramoti ta protuha. Nego 
znate li, koga ćemo po svoj prilici naći na Bla- 
gaju? okrene Vukac iznenada. — Biskupa Tomu. 
Klešić ga je putem prestigao; micao se sa 
svojom časnom pratnjom baš prema Blagaju. 
Obašao je već gotovo sve dvore, da bi koga 
od naših. pridobio na rimski zakon. I u kralja 
ie bio, od njega i dolazi. 

 — No kod mog će se ujaka slabo pomoći, 
nasmija se Ivaniš; taj će mu sve obećati, a kad 
za njim digne gradski most, ne zna više za to. 

— Kralj je već sasvim pristao, preuze Jur- 

jević; kažu, da se je baš biskupu u ruku pre- 
vjerio. \ 
— Ne:znam,. hoće li mu to. pomoći, prezirno 
će Klešić. Možda isto toliko, koliko i njegova, 
ponizna služba u Madžara. Mjesto da nas vodi 
na dušmanina, šara na sve strane. 

Toma je pozorno slušao te. riječi i pristu- 
pivši vojvodi, reče: 

— Voivodo, baš si mi iz duše govorio! Kralji 
treba da okupi vlastelu oko sebe, ali i vlastela 
treba da se slože, da se odreknu vječne svagje 
i nesloge, da priznadu kralja za vladara, a ne 
da ga samo onda znadu, kad se plemstvu 
milost dijeli. ) 

— Oho, momče, zar ti misliš, da je lako od- 
reći se svojih prava, pa ih žrtvovati ma i samomu: 
kralju ? 

— Ne valja ih kralju žrtvovati, prihvati 
Toma, već domovini. i 

— Kralju, a ne domovini, moj brate, digne 
Klešić glavu. A kakovu kralju? Ima u 
zemlji starijih plemena od Kotromanićeva, pa 
njemu da se žrtvuju starija prava? To ne ide 
tako lako. U ostalom ne branimo li se sami 
od Osmanlija... ? 

+% 


Sjutradan ranom zorom krenuše Vukac Vu- 
kićević, Toma i Ivaniš s ostalim gostima put 
Blagaja. Ona izbočena ravan, što se od Radimlje 
do Bune preko Rotimlja protezala, bijaše nekoć 
obrasla gustom, gotovo neprolaznom šumom. 
Davno je nestalo te šume, nu kraju sve do da- 
nas osta ime Dubrava. 

Idući tijesnim šumskim putem, začuše odjednoč 
lovačke trube. Toma stane da prisluša, kamo 


" se lov kreće, i pobrza nešto pred ostalima, ne bi 


li s bližeg ugledao lov i zvjerku, koja se 
tu lovi. , 

Hajka se sve bliže primicala, a stignuv na 
nešto čistine, začu Toma tik sebe šuštanje i la- 
manje granja. Za čas izbi onuda grdan megjed, a 
za njegovim tragom brzao lovac visoka krupna 
stasa. Lovac napne strijelu i odapne, a zvijer 
ruknu i ustavi svoj bijeg. Urlajući baci se na 
lovca, koji u prvi tren zabune ne mogaše da se 
dohvati noža za pojasom. Nesrećom još posrnu 
preko jedne grane, i u taj čas obori se megjed 
na nj. 

Ali Toma časom priskoči i zabode mač do 
balčaka zvijeri megju rebra. Megjed se bijesno 

vrnu na novog napadača, ali smalaksaše mu 
sile, te panu izdišući o tle. 

Na to Toma pomogne vitezu da se pridigne. 

— Oteo si mi danas lovačku slavu, neznana 
delijo, promrsi vitez, a lice mu preplane rume- 
nilom ljutine. 

U to se pomoli megju grmljem krasna dje- 
vica u zelenom odijelu, a na ramenu joj sjedio 
pitom soko. 

— Oče! vrisnu djevojka i pritrči K vitezu. 
Ti si ranjen! 

— Ne budđdali! odbije ju vitez rukom, kakve 
rane! Evo ovaj neznani junak pomrsio mi posao, 
i vojvoda Stjepan ostao na sramoti. 


Djevojka se okrene i četiri se oka sukobe. 


Najprije problijedi, a onda žarko porumeni, no 
ne reče ništa. 

U to pristupiše odasvud i pratnja vojvodina, 
a i Tomini pratioci. 


— Baš je krasna zvijer, dragi ujače, reče 


Ivaniš i stane nogom na meko krzno medvjegje. 

— Zar ti, Ivanišu? smrkne se vojvoda Stje- 
pan. Otkud ti u mojoj zemlji? 

— Nijesam sam, već nas ima još gosti, od- 
govori Ivaniš i zapilji otvoreni pogled u voj- 
vodu. 

— A tko su? Ah, Vukac, Vladislave, Petre, 
da ste mi dobro došli. Ispeći ću vam odmah ovo 
meso, ako naime ovaj neznani vitez dopusti, 
okrene porugljivo. 

Vidjelo mu se, da se još nije povratio od 
svoje srdžbe. 

— Nije baš ni tako neznan, preuze knez 
Vukac; po imenu ga. barem poznaš. Moj je gost 

i mladi pobratim junak Toma, sin pustinjaka 


: ramskog. 


— Oho! To je dakle taj deli-Toma! vikne 
vojvoda i omjeri Tomu od glave do pete. Mnogo 
se o tebi govori. A znaš li, da ti nijesam sklon 
bio? Zašto si mi pobunio kmete? 

— Nijesam bunio, već samo branio, nasmjehne 
se Toma. 

— A gdje si ti to naučio, da se smije bra- 
niti buntovna kmeta, kad ga gospodar kazni? 

— Čovjek je i ne valja ga gnjesti kao marvu, 
smjelo odgovori Toma. 

— Oho! ti si toliko smion, kolik ti je i 
glas! zaprijeti mu vojvoda. Možda ti spavaš s 
tvojim kmetovima? 

— Nemam ja kmeta, nijesam plemić ni vla- 
stelin, mirno odvrati Toma. 

Vojvoda ga pogleda zapanjen od čuda. 

— Nuder čujte, toga još ne bješe,... sada tek 
razumijem. Ali bilo kako mu drago, junak si, 
spasao si mi donekle život, moj si gost, pa zato 
naprijed u moje dvore! I 

— Vojvodo, to je naš izbavitelj, oglasi se 
sada žensko grlo iza vojvode. 

Ovaj se hitro okrenu: 

— Što to reče, dona Cecilija? Vaš izbavitelj? 

— Ta pripovijedali smo vam o tom, opali ga 
žena žarkim pogledom. 

Vojvoda se namah utiša. 

— Dakle još i to! okrenu se Tomi. Ti si bio, 
koji si izbavio moju kćer iz hajdučkih ruku. 
Evo ti moje ruke i hvala ti, premda bi ih 
još sada morao karati, što su onda pošle stran- 
puticom. Dakle još jednom: naprijed! 

Svi posjedoše na konje, pa i gospogje. Kata- 
rini se odmah pridruži Ivaniš i stane pričati 
o plesovima i zabavama u Dubrovniku. A ona 
je sve to neobično tiho slušala. 

Cecilija nekako ostala sama, niko je nije ni 
gledao. 

Vojvoda pak zabavljaše Tomu: 

— Naći ćeš kod mene častan pohod, od 
kojega će mi se sva kuća posvetiti. Ostavio 
sam jutros u dvoru biskupa Tomu — eto vidiš, 
imenjak ti je —, da mi pobožnom besjedom za- 
bavlja gospu Jelenu. 

— Kako sam čuo, doda Toma, gospodin je 
biskup vrlo častan i uman muž. 

-— 0 jest, to je istina, i fin na besjedi! od- 
vrati vojvoda lukavo i porugljivo i nasmija se 
gromko; — ni miš ne može van ni unutra, kad 
on zaprede. Ali ne smota on medu, kaki je 
vojvoda Stjepan! Sta ćeš, krupna će ova šaka 
raskinuti svaku pa još kako tanko spredenu 
pregju. 

Kad stieoše pred gradska vrata, dočeka ih 
kastelan Prijeboj, koji zbog svoje sve to na- 
prednije ugojenosti nije više mogao po ju- 
načkim putovima, već se dao u mir, čuva- 
jući dvor a osobito vrata, pa je služio svoga 
gospodara i u tome, što je kao nikoji drugi umio 
da bere novice, te da ih donosi svomu g0ospo- 
daru. 

Cudio se, što su se tako rano vratili s lova, 
ta jedva je moglo biti oko druge ure popodne. 
Vojvoda mu dobre volje viknu: 

— OGudiš li se, mješino? Nego eno ti tamo 
premca; bješe nam dobra sreća, ulovismo medu 

s tugjom pomoći. Načini sebi dolamu od megje- 
dine, da izigješ potpun! 

U to je Cecilija tako udesila, da. je do- 
jahala do Tome i progovorila slatkim. smi- 
ješkom: : 

— Čini se, da. nas je naš vitez i izbavitelj 
zaboravio. ; 

— Imao je on i prečega posla, nego da se 
sjeća vaše ljepote, reče s nehinjenim prijezirom 
u glasu knez Vukac, pa okrenuvši se Katarini 
nastavi i ne gledajući u Ceciliju, koja je od 
gnjeva sva problijedjela: i 

— Aijdete, knjeginjice, da vas ja i moj gost 
otpratimo u grad k vašoj vrijednoj majci. 

I ošine Ceciliju mrkim pogledom, pa pogje 
s Katarinom i Tomom za vojvodom. 

Tomo baci hitar pogled na Katarinu, s kojom 
još nije ni riječi progovorio. Bijaše čudno smeten, 
ne znajući, kako da je nagovori. K tomu ga još 
više zabuniše njeni pogledi, koje bi u nj uprla 
onako čudno upitno, te nije znao što znače, a 
opet bi mu od njih srce življe zakucalo. Ta bila 
je tako krasna na bijelcu, u zelenoj sviti sa ši- 
rokim pernatim šeširom, pod kojim se spu- 
štali zlatni uvojci. Kako je samo ponosito sje- 
djela na konju i dizala krasnu onu glavicu 
na vitkom vratu! Sve je bilo tako zgodno i 
skladno, lako i meko, pa opet tako odlučno i 
egospodsko. š 

Vojvoda se usprkos rana, koje je osjetio pod 
dolamom, čvrsto držao na konju, a njegova je 
družina dobro znala, da mu ne smije dosagji- 
vati svojom brigom i netraženom pomoći. A on 
je opet uživao, kad bi opazio, kako mu se potajno 

pa ipak dosta očito divljahu zbog te njegove 
snage, kojom je snašao junačke boli. Tako 
skoči sam s konja, a Cecilija pljesnu rukama 
i vikne: 

— Bravo, gospodaru, vidi se, ko je junak. 

— Misli li dona Cecilija, da je to njen izum? 
naruga joj se vojvoda surovo. Ma mu bila i 
draga, nagovora njena ipak nije trpio pred go- 
stima. 

Ona zašuti i ujede se za usnicu. 

U velikoj dvorani, gdje se stalo pripremati 
za objed, išeta pred lovce biskup Toma, čovjek 
oko četrdesetipet godina, dostojanstvena izgleda 
i kretnja, obrijana, suha, crnomanjasta lica, 
živih, crnih, duboko ukopanih očiju, za koje 
se činilo, da će ti proniknuti u najtajnije du- 
bine duše. 

— Pa kako vam služila sreća? upita doma- 
ćina, pružajući mu ruku. 

Vojvoda mu je živo stisne, potrepta ga po 
ramenu i reče: 

— Imamo ga, baš je junački megjed. A kako 
je vaša presvijetlost sprovela ovo jutro? 

— Zabavljao sam -se s gospom Vvojvotki- 
njom o bogoduhim TEJA odvrati biskup 
ozbiljno. 

— Nu, što rekoh? obrati se vojvoda glasno 
se smijući k Vukcu. Dobro upotrebiste vrijeme, 
a drago mi je, da vam ne prolazi besposleno. Ta 
na meni starom grješniku i onako ne ćete slave 
steći. Nego, gospodo, ajte da okrijepimo tijelo, 
a ko želi okrijepiti dušu, tomu će poslužiti moj 
časni prijatelj. 

I vojvoda, grohotom se smijući, sjede k stolu. 

VII. 


Zamalo se vrati i Cecilija s Katarinom. 
Vojvotkinje nije bilo, kaošto u potonje vri- 
jeme nije gotovo nikada ni pribivala  goz- 
bama.' 

Toma opet osjeti Katarinine plahe poglede, 
pa mu čudno uzavri srce. Što me tako gleda? 
pitao se, ne mogavši da se sabere, kad je voj- 
voda zametnuo razgovor. 

A bio je vojvoda dobre volje i zato razgo- 
vorljiv, Znao je za svaku sitnicu, za svaki 
pokret, što se zgagjao u svem rusagu, i rado 
se tim znanjem hvalio. 

Zadio se najprije u kralja Tvrtka, pa kako 
nije nikada propuštao zgodu, da mu koju prikrpa, 
navali i sada: 

— Lijepa je to kukavica, začne porugljivo; 
svaki čas šalje u Mletke, da mu pomognu 
protiv Osmanlija, a sad ih čak moli, da mu 
na dvor pošalju stalna plemića. No pametniji 
su Mlečići; znaju oni, da se ne valja zamjeriti 
velikomu sultanu. 

Na to malo gutnu, pa opet nastavi tarući 
silne brčine na rumenu licu, dok je ljevicu objesio 
u povoje niz vrat. 

— Dan danas, produlji, najmudrije radi u 
nas onaj, koji se s mirom pogodi s Osmanlijom, 
ako želi da zadrži svoje vladanje. Ili ti je 
možebiti milije, da te progutne lakomi Madžarin, 
koji će ti nesamo oteti državinu već će ti 
ioš htjeti da narine i svoju vjeru? 

— Pa ne treba ni Madžarima da se poko- 
rimo, uspe Toma. 

— Ne treba? A da kako ćeš se održati? 
Cijom li se pomoći drži Tvrtko, ako ne 
madžarskom ? I 

— Da su sva vlastela složna i da ga pomažu, 
ne bi toga trebalo.... 

— Trebalo? nasmija se vojvoda grohotom. 
II da njega osilimo?! Valjda smo se ludih gljiva 
najeli! Haha, ja da ga pomognem!... Mlad si, 
moj junače, mlad, kad tako zboriš. Valjda sam 
ja sebi prvi i najbliži, pa kako drugi, tako i 
ja nastojim, da se na što lakši način domognem 
svog opstanka. 

— A pri tom stradavaju zemlja i narod! 
kao prikorno će Toma. 


— Ko strada? Narod? Kmet? A što je meni. 


do njega? Otkuda tebi ta mudrost? Ne znam, 
edje si to pozobao, ali ja ti velim, naopak 
ti je posao da braniš i huškaš kmeta na 
vlastelina. Jer kad se taj jedanput digne, onda 
jao nama svima. I tu nam jedino Osmanlija 
može pomoći.... 

— Jadne li pomoći, uspe Toma ozbiljno, gdje 
nam pritiskoše sa svih strana Bosnu, pa pale 
i harače svaki čas krajinu. 

— A zašto? Jer im se opiru vlastela. Eto 
mene puštaju na. miru i još. će mi pomoći, da 
stečem, što mi treba. Nije Osmanlijama ni do 
Bosne. Narod je tu siromašan i gladan. Blaga 
tu ne će naći, a nizašto ne nosi ni Osmanlija 
glave u torbi. Draži je njemu gotov danak 
od vlastele i od kralja. Pa jer mu ga krate, 
napastuje ih, da ih prisili. Osmanlijama je 
Bosna samo prolazište, idu oni na veće. Hoće 
im se bogate Slavonije pa Ugarske, a možda 

čak i carskoga Beča. Tamo ih čeka obilan pli- 
jenak, onamo ih srce vuče, a ne ovamo u naše 
gole košare. S toga ja i opet velim, Bosna 
će još sto godina mirovati od Osmanlija, budemo 
li pametni te platimo dobre volje ono neko- 
liko hiljada perpera danka i priznamo na 
oko njihovu vrhovnost, kad već nijesmo kadri, 
da im to silom uskratimo. 

— A zar je dika plaćati danak, biti podložan 
Osmanliji? uplete se sada biskup Toma. 

— Što je dika, časni gospodine? ražesti 
se vojvoda. Evo to je dika — i lupi uz to po 


balčaku — dika je blago, sila, moć. Zar je. 


dika da kmet plaća danak vlastelinu? A zar 
ga on plaća njemu ili njegovoj snazi? Zar je 
dika plaćati popu desetinu, a plaća se od 
straha i od nužde. A zar ne traži deset drugih 
od Bosne, da im prizna vrhovnost? Eno kralj 
ugarski ne traži li, da ga Bosna pripozna 
gospodarom, a nizašto već zbog njegove 
slave? Rekoste Osmanliji; pa vi zar zbilja 
vjerujete, da bi se Evropa makla, da pomogne 
Bosni, kad bi se i odrekla svoje narodne vjere i 
pošla pod rimsku crkvu? Ja u to ne vjerujem. 

Toma se bio nešto zamislio, no onda strese 
polako glavom pa digne oči i u taj se par 
sukobi s biskupovim pogledom. I kao da je 
jedan drugoga zatekao u tajnoj misli. 

U to je vojvoda istrusio pun bokal i na- 
stavio, ugrijavši se još jače: 

— Oni tamo gore nas trebaju, a kad mi 


budemo njih trebali, niko ni prsta ne će dići 


za nas. Mi smo njima bedem, o koji se odbija 
sila osmanlijska. Dok bude Bosne, nijedan 

tugjinac ne će ući oružanom rukom, samo da 
joj pomogne, no će da svoju vlast širi. Pa 
eno vam i te slavljene pomoći! Nije li Tvrtko 
dvije godine obijao Vladisavljev prag, pa gdje 
je ta pomoć? Tvrtko se koprca kao riba na 
suhu, a Vladislav zdrav i veseo gosti se po 
Ugarskoj i Poljskoj. 

— Do sada nije mogao prije, živahno priloži 
Toma; ali već je krenuo na jug, primako se 
Srbiji, za koju nedjelju otpočeće osvetni boj! 

"— Neka vjeruje, ko hoće! zagrgolji vojvoda 
zlovoljan. 

— Znamo mi, brzo će Toma i metnu ruku 
nehotice na balčak. Evo što smo tu, svi smo 
spremni da krenemo na Drinu, da se sasta- 
nemo sa poljačkom vojskom. 

— Ta dabome, o tom ste vijećali na Rotimlji. 
Znao sam odmah, čim sam čuo, da ste se tamo 
sastali. Dobra vi sreća! Ja ne marim, niti ću šta 
dobiti, nit izgubiti. 

Na to zašuti mrk. Očito mu to nije bilo 
pravo, ili se u što drugo zamislio. Biskup je 
Tomi živo odobravao, sve kimajući glavom. 

Najedanput se vojvoda opet prenu i zavika 
prema društvu: 

— A znate li vi, da se govori, e će se 
Tvrtko izmiriti s vojvodom Radivojem ? 

— Zar! začude se nekoji, a, na to će knez 
Vukac: 

— To bi moglo biti opasno po te. 

— Sta, zar kad se zametne novo prija- 
teljstvo megju Tvrtkom i Ostojinim (Srem 
Idi, ne luduj! Dugo ipegni ne 6e. A ja u 
ostalom još i ne vjerujem.. 

Katarina je šuteći sjedjela megju braćom 
svojom. Kadgod samo digla bi poglede u Tomu. 

Cecilija za donjim stolom nešto je bila mrka 
i zlovoljna. 

Kad se ono još u planini megju njima stvorio 
Toma, odmah Cecilija bješe zaletjela Katarinu 
svojim savjetima, ali je djevojka neobično hladno 
odbila, a kod objeda čak sjednu megju braću 
svoju. Sve to bjehu znaci, koji su odavali, 
da je Cecilijina moć nad Katarinom slabila. I 
u njoj zakipi bijes i gnjev, pa je svu večer 
smišljala, kako da opet steče prijašnju svoju 
vlast nad mladom knjeginjicom. 

U to vojvodino oko zape o Tomin mač, 
što je visio o zlatom vezenu pojasu. 

— Krasan je u tebe mač, reče; dopusti da 
ga ogledam. 

Toma ga otpaše i pruži ga vojvodi preko 
stola. Vojvoda ga stane vještačkim okom pro- 
matrati. 

— Radnja je doista neobična, oštrica prava 
demeškinja, reče napokon, a ovo — ? 

Tu mu zape riječ na jeziku a oko o krunu, 
što je bila zlatom navezena pod balčakom. 

— Što je to? zamisli se. To je grb Kotroma- 
nića; ta sablja — je kralja Ostoje. 

Sav uzbugjen pogleda pronicavim okom u 
Tomu, a u isti čas i biskup, koji je s vojvodom 
razgledavao mač. No Tomi se oči ukrale na onu 
stranu, gdje je sjedila knjeginjica Katarina, te 
se razgovarao preko stola sa knezom Vlatkom. 

Vojvoda opet zagleda se u mač i stade da raz- 
mišlja. Da ga nije gdje zaplijenio Toma? Pogleda 
u mladića. Da ga pita? A bi 1! mu i kazao istinu ? 

Čudan mu se učini mladić. On vrati bez opaske 
mač Tomi, pa ga onako olako upita, što on drži 
o pomirbi Tvrtka s Radivojem ? 

— Dobro, odvrati Toma rastresen. 

— A ti zar zbilja misliš, da bi se Radivoj 
htio odreći krune, zbog koje se toliko krvi 
prolilo ? 

— Pa ja mislim, da hoće, zašto bi se inače 
pomirio? prostodušno odvrati Toma. 

— Opet dokaz, kako si još slabo vješt 
eospodskim spletkama, nasmjehne se vojvoda, 
uvjeren da je Toma sasvim  neopasno  če- 
ljade. 

Za čitava toga razgovora promatrao je knez 
Vukac Tomu i sve mu bješe, kao da mu sviće 
neočekivana misao. On stane još pozornije pratiti 
dalnji tečaj razgovora. 

— A kako i bih? odvrati Toma s otvorenim 
smiješkom, kad sam vas svoj vijek proživio pu- 
stinjački u stara' oca. 

— Istina, čuo sam, kimne sejeejk slavom i 
zagleda se Tomi u lice. Nu pričaj nam nešto o 
svom prošlom životu. 

— Što bih vam pričao? Slabo će vas za- 
nimati! 

No u to uhvati umolni pogled Katarinin, i 
on iza kratke stanke počne, pošto ga i domaći 
sinovi uzeše moliti. 

Biću brzo gotov. Otkako pamtim, živio 
sam uza starca oca u pustinjačkoj kolibici pod 
Radušom planinom, pasao sa seoskom djecom 
ovce, a poslije lovio po gori divljač. Otac me 
naučio čitati, pa kad nijesam lovio, čitao sam u 
njegovim knjigama. 

— Ah! stanu se čuditi gosti; ta bješe to 
rijetkost u ono doba, da je koji vitez umio 
čitati i pisati. 

U taj mah pred Tominim očima skoči sva 
slika zavičajnoga kraja i djetinstva mu. Sjeti se 
Vojače, svoje vjerne ljube, i oćuti nešto kao pri- 
jekor u svom srcu. Silio se da više ne pogleda 
na stranu, gdje je sjedila Katarina, već se 
zamislio preda se. Stari vojvoda prihvati: 

— Starac je Milovan svakomu nas dobro 
poznat. Samo se pravo ne zna, odakle je došao, 
ni kakova je roda... 

— 0, zna se, brzo će Toma. Otac mi je iz 
Dubrovnika, no po smrti žene svoje, a majke 
moje, odbi se u planinu i posveti život Bogu. 

— No kojega je plemena? gotovo lakomo 
upita vojvoda. 
= Toma porumeni. TA vojvoda ga pita za pleme, 
a on plemena nema. No ipak odgovori odvažno. 

— Rekoh, da mi je otac pučanin dubro- 
vački i da nije plemenit, no mu je prezime 
Knežić. 

— Knežić, Knežić? mrmljao vojvoda, to mi 
je ime poznato. Ta bivao sam ja u Dubrovniku. 
Cekaj, čekaj! Ha sad znam! Pred jedno od pri- 
like dvadeset ljeta nestalo bogatoga jednog Kne- 
žića iz Dubrovnika sa kćerju — to je baš bilo 
one zime, kad je kralj Ostoja umro u Bišću. 

— Sa kćerju! zamisli se Toma, koliko ja znam, 
u mene nije bilo sestre... 

— Onda ti ja više ne znam, ili se pravo ne 
sjećam. Ele dug je niz godina, završi vojvoda. 

Katarina je živo pratila tu hitru izmjenu 
govora i oko ustiju zatitra joj sretan smiješak. 


EVća 

Dakle on nije prost seljak kako rekoše; gra- 
gjanin je dubrovački, po tom joj je bliži, mnogo 
bliži, te ona smije da popusti vrućemu srcu, da 
slobodno bije za krasnoga junaka... 

U to se objed svršavao. Dogjoše na red sve 
to veći vrčevi. Neki se dvorski vitezovi udaljili 
i S njima i biskup a ostadoše s vojvodom samo 
Jurjević i Klešić i nekoji drugi. 

I Cecilija se primakla Tomi te ga zamoli, 
da je vodi iz dvorane. Popnu se na doksat, ali 
koračajući uz tijesne stepenice, najedaput se 
sjeti Cecilija, da je zove posao, pa ostavi Tomu 
sama. 

Toma se uspne polagano sam. Nešto mu je 
bila teška glava. Stane se razgledati po okolici. 
Prema njemu puklo duboko u dolini prostrano 
Bijelo polje, već podobro sutonom prikrito, samo 
što je tu i tamo zatitrala Buna, brzajući polja- 
nama megj šikarjem k Neretvi. Nad Humom, 
što je zatvarao zapadno obzorje tamnom stije- 
nom, plamtjelo nebo žarkim rumenilom večer- 
njim, te susjedne gore, Podvelež i Hrgud, izigjoše 
kao krvlju okupane. Toma pogleda niz kulu, a 
to se gola stijena pod njim strmo rušila u tamno 
vrelo Bune, koja je ondje ispod nešto nagnute 
pećine izlazila gotova i široka kao tiho jezerce, 
a kad stiže u polje, stane je šumljavina, kako 
se ruši i žuri prema Neretvi. Taj je šum do- 
pirao kao zujanje vjetra iz daljine do one vrto- 
elave visine, gdje je Toma stajao, no se stopio 
u čudnu harmoniju sa ovim večernjim rumenilom 
i ostalom tišinom. Ovako sama uhvati ga na- 
jedanput želja, i on pogleda na Velež, za kojim 
ležaše Ramski kraj. 


LI 

U to iznenada za njim zašušti ženska ha- 
ljina. On se okrenu naglo i pogleda u lijepe i vlažne 
oči knjeginjice Katarine. Srce mu se u grudima 
zabuni, kad je ugleda ovako krasnu i ponositu, 
pa opet plahu i smetenu, a u onim očima osjeti 
nešto, što mu je ustjeralo krv u glavu. 

— Kneginjice! promuca i stane na stranu, 
da je pusti k vijencu. 

— Sretna sam, prihvati ona tiho i ne mičući 
se s mjesta, što sam vas ovdje našla. Još vam 
nijesam ni dostojno. zahvalila. 

— I nemate na čem, kneginjice, otklanjao 
Toma, no zvuk se grla njena umiljato krao u 
njegove uši. — Što učinih, bila mi je dužnost, a 
hvala bi mu samo još timatijila vrijednost. 

— Vi odbijate moju hvalu, nastavi djevojka 
prikorno, n0, time biva moj dug samo još veći. 
Zar vam ne mogu ničim pokazati harnost 
svoju? 

I opet im se splinuše žarki pogledi. 

— Ako već hoćete da mi ukažete milost, po- 
lako i pridušeno će Toma, a vi dopustite, da 
vam stisnem ruku. 

Djevojka mu je pruži, bijelu i prozirnu kao 
ružin list. On je primi i obje im se ruke sklopiše 
toplim stiskom. Tako stajahu i gledahu se, a 
sve jače nešto neobično slatka i žarka, što 
omamljuje kao piće; tamno je slutio, da se 
tim čuvstvom ogrješuje, da je upravo gotov poči- 
niti veliku krivnju; no nije imao snage da odoli 
čaru, koji je provirao iz krasne djevojke. Bez- 
ustavno ga nešto vuklo dolje — kao kamen, 
koji se kotrlja niz brdo, a ne možeš ga ustaviti. 
Ta ruka, koja nije još u svom vijeku zadrhtala, 

otkad siječe dušmane, sad je drhtala u ru- 
čici, megju ovim sitnim prstićima. Tamno mu 
šaptao drugi glas jedva čujno: ,bježi!" no on 
nije bježao; ta nije li sramota junaku bježati 
pred kim mu drago bilo? 

On je udilj šutio i kao da je nešto čekao. 

Napokon prekine djevojka šutnju: 

— Vi šutite? šapne ona slatkim glasom i 
pogleda ga onako čarobno. Stajala je sasvim 
blizu njega. U vjetru uznjihana zlatna kosa 
taknu se njegova čela, topli dah njezin lelijao se 
oko njegovih obraza. ČCutio je gotovo oblinu 
toga ubavoga. mladoga tijela, a preko ruke mu 
u žile strujalo iz njene ruke toplo i slatko, da 
se u srce prelije željnim kucajem. Sva mu krv 
uzavrije. U sutonu vidje pred sobom krasno bijelo 
lice, plamene oči i rumene usne, koje se na- 
polak rastvorile. 

I ostavi ga razbor. Digne ruku, da je zagrli. 
Djevojka ne uzmaknu, već mu se privine, pa 
mu savi oko vrata; usta njezina sve se više 
bližahu njegovim, sve je bliže ćutio mirisavi 
dah strastvene djevojke, sad će im se sastaviti 
u dugu cjelovu. 

Najednom ozdo zaori pastirska svirala. Mu- 
njevito mu se stvori pred dušom slika njegove 
žene. On se naglo istrgne- djevojci iz naručja, 
odbi je od sebe, i muklo istišćući kroz zube 
riječi: — ,Ne uvedi nas u napast"! — poleti 
bezobzirce niz stepenice, gdje je trknuo o žen- 
sko čeljade, pa dalje u dvorište. Tu se turi svomu 
konju na ramena, i bez oproštaja odjuri s dvora. 

Čim stigne na Rotimlje, zapali dva krijesa, 
jedan poviše drugoga, i pogleda po okolišu. 

Domala planuše slični krijesovi naokolo. Onda 
pogje u dvor, da malo počine i da opet nagje 
mir, koji bješe zamalo izgubio. 

Kako se u jutru knez Vukac još nije vratio, 
ostavi mu poruku i izagje na ravno, gdje ga 
već čekala četa. Njom krenu u gornje krajeve 
naglo i žurno, kao da treba nešto spasti. Misao 
na vjernu ljubu gonila ga naprijed. — 

Na doksatu bješe ostala Katarina blijeda 
i prestrašena, gledajući za pobjeglim mladićem. 

— Ala si nespretna! najedanput će žensko 
grlo — bješe Cecilijino — iza nje. Kako si ga 
mogla pustiti, gdje je već bio tvoj! Sto ga 
nijesi bolje držala i poljubila? Onda više ne bi 
izmaknuo! 

Katarina je pogleda prestrašenim, sablastivim 
očima; nije se još pravo ni razabrala. No tada, 
osvijestivši se, odrine Ceciliju od sebe i reče joj 
prigušeno i prijezirno: 

— Ukloni mi se, zmijo. Oh moj Bože, užasne 
li sramote! 

I poleti niz kulu, pa u svoju ložnicu, gdje 
se baci na postelju i zarida od boli i stida. 

A Cecilija iza nje nakrivi lice od mržnje, oči 
planuše osvetom, a usta joj šaptahu zlobno: 

— Tako li zar, gospodska kćeri? No čekaj 
samo, oholi stvore, čuvaj me se! Probudila se 
zmija — pazi da te ne ujede, — kad se najmanje 
budeš nadala! 


VIII. 


Vojvotkinja Ruža bješe pokorna žena svomu 
mužu, vojvodi Radivoju, ali to je nije priječilo 

da bude i ljubomorna. A ta je strast u nje sve 
to više rasla, što je manje znala, ima li tomu 
razloga ili nema. Znala je toliko, da je voj- 
voda kao neženja vodio pustopašan život, baš 
"kao većina vlastele. Pače čula je i o nekoj 
kuli sred crne šume, o kojoj se šaptale čudesne 
priče. Tamo, govorahu, Radivoj skriva svoje 
tajne veselice, koje su baš zato, što su svemu 
svijetu bile tajne, u Ružinoj mašti narasle 
ogromne i strašne. 

U početku svoga braka, istina, nije opažala 
nikakovih osobitih znakova na svome mužu. 
Ta imala je i sa sobom dosta posla; onda joj 
se rodio sin, pa nije toliko ni mislila, što joj 
radi Radivoj, kad nije bio uz nju. Ali od nekoga 
doba osjeti se, da joj muž često izlazi, po više 
dana izostaje, a kad ga što upita, nestrpljivo je 
otpravlja: da su to muški, gospodski poslovi, za 
koje ona ne treba da znade! 

No najviše usplamti njena sumnja, kad se 
vratio sa slave od Isa-bega. Bio je rastresen 
kao nikada prije i gotovo surov, kad bi mu 
šta govorila. I stade je mučiti ljubomor sve to 
žešće. x; 

Ta nije li čula, da u Osmanlija imade krasnih 
djevojaka, koje plesom i pjesmom zabavljaju 
gospodu za objedom i večerom? Nije li to 
već dovoljno, da sumnja o njegovoj bračnoj 
Vjeri? 

Tako ga stade uhagjati. Noću bi se došuljala 
do pred njegovu ložnicu. No obično ne bi ništa 


čula, osim katkada, kako dere hartiju. To je' 


doduše nije uznemirivalo, što piše knjige i šalje 
naokolo. 

No jedne noći umalo da je nije srušio u 
njenom skrovištu, gdje je opet uhagjala za 
zavjesom. Srećom, bilo je tamno u prednjoj 
odaji, i on je nije vidio. Poslije zatutnješe na 
dvoru konjska kopita. Vojvoda odjahao. 

Sada se više nije mogla držati. Pozove vjernu 


dvorkinju, koja joj je najviše i pričala o zaba- 


vama velike gospode, i zatvori se s njome na 
tajni dogovor. . 

Nekoliko dana po tom pohodi ju njen brat, 
Marko Dobretić, a kad opet htjede natrag kući, 
izmoli ona u vojvode, da je pusti s bratom majci, 
jer i onako, otkad se udala, nije još bila u roda 
svoga. 

Vojvoda veseo dopusti, i ona se uputi s bra- 
tom, sinčićem, dvorkinjom i bratovom pratnjom 
prema rodnomu gradu. 

No na po puta svrnuše se na stranu, i mjesto 
na sjever krenuše na jug, prama planini Vepar. 
Uz put je sve jednako brata na nešto nagova- 
rala, on se nećkao, ali napokon privolio da joj 
uzradi po volji. 

U ponoći stigoše sred gore pred kolibicu 
ugljevarsku. Iznenadiše ugljevara; ovaj poda Za- 
traženi ključ — a kako ga ne će dati, kad ga 
traži u ime vojvodino? — odvede. družbu pred 
dubok crn bezdan, preko kojega navali brvno i 
prijegje na drugu stranu, gdje se strmo nad po- 
norom dizala mrka kula. 

Gospa Ruža nagje očajnu djevojku Gjuliju. 
Ona ugledavši stranu gospogju, baci se pred nju 
na noge i zavapi: 

—'Smiluj mise, ko si god; vrati me ocu 
momu! 

Zamalo sazna Ruža sve. Gnjevila se, a naj- 
poslije je s djevojkom i plakala. Odlanulo joj, 
kad je čula, da je vojvoda bio samo jedanput 
na kuli i onda od nje tražio, da napiše pismo 
ocu svojemu. 

Gospa se Ruža uvjerila, da nema razloga 
mrziti na djevojku, te joj ralđosno obeća, da će 
je pustiti na slobodu. 

Tako i učini. Izvedavši djevojku, posadi je 
na konja i povede je sa sobom. No kako stara 
žena čuvarica i čuvar, što su po svoj prilici 
više takovih sužnjeva imali pod svojom paskom, 
zakukaše, da će ih vojvoda ubiti, nađari 
ih vojvotkinja — neka iđu, kuda ih noge nose, 
pa sama zaključa praznu kulu, a most dade 
baciti u ponor. Kad je ugljevar saznao 0 
čem se radi, razmetne i on svoju kolibu i pri- 
stane za povorkom, da se vrgne u drugu 
goru. 

Kad putnici stigoše u grad Kozluk, gdje je 
Marko Dobretić živio sa starom majkom, na- 
piše vojvotkinja Isa-begu knjigu, neka javi, kamo 
bi mu otpremila kćer, koja se živa i zdrava nalazi 
pod njezinom zaštitom. Za neko vrijeme osvane 
noću pod Kozlukom nekoliko konjanika, a na 
čelu im zakukuljeni vogja. On primi iz ruku voj- 
votkinje Gjuliju, da opet nevigjen, kao što je 
i došao tražeći ugrabljeno. dijete, vrati kćer 
domu svomu. Jedva smrsi mrku zahvalu voj- 
votkinji, pa se brzo povrati sa  vraćenim 
blagom. 

Vojvotkinja osta i nadalje u svoje majke, če- 
kajući nemilom strepnjom, kakovim će pošljedi- 
cama uroditi taj odlučni čin. 


"u 


IX. 


Jednoga se jesenskog dana micala iz kra- 
ljevskog grada Sutjeske kićena lovačka družba. 

Sprijeda jezdili kraljevi sokolari, držeći na 
rukama plemenite sokolove, koji bi, dok uvrebaj 
oštrim okom koju pticu, nemirno treptali sit- 
nim praporcima, što im visijahu niz nogavice, 
željni da im gospodar otkine tanku kožnu uzicu, 
što ih sapinjaše oko nogu, pa da se bace na 


plijen. 
Za njima jahao kralj sa svojom lovačkom 
družbom — sve izokolni plemići, a uz njih sluge, 


koje su nosile gospodsko oružje — dugo koplje 
za megjede, vukove, pa tanke vite lukove sa 
strijelama za plahu zvjerku. Na kraju povorci 
išle sluge, koje su vodile na uzicama cijelu 
hrpu pasa i zagara — imajući dosta muke da 
obuzdaju tu rulju, koja nestrpljivo čekaše čas, 
da se otme vogji i da potjera zvjerku. 

U kralja bijaše upalo nu košćunato lice, s 
izrazom duše, koja se u svom vijeku dosta na- 
patila, a ipak nije u tim patnjama ojačala. 

Bijaše to čovjek slaba značaja, nesigurne 
volje, koji se, ne imajući dovoljno snage u sebi 
da sam upravlja svojim udesom, podavaše sva- 
kom vjetru, što bi na nj dunuo. A sad je bio 
već i star i tjelesno propao, pa željan mira. 
S toga i nije oklijevao da se pomiri sa vojvo- 
dom Radivojem, kad mu je ovaj pružio ruku 
pomirnicu. I to se pomirenje činilo baš potpuno. 
Radivoj se umio tako umiliti kralju, brinući se 
za nj i skidajući s njega mnogi teret vladanja, 
da ga je Tvrtko učinio svojim dvorskim dija- 

kom. A to je bila na bosanskom dvoru najvaž- 
nija služba: ta dijak nesamo da je pisao sve 
kraljevske listine i povelje, već je kroz njegove 
ruke prolazio svaki spis, koji se ticao kralja i 
kraljevine. 

I domala se uvjeri Radivoj, da mu je bijeg 
Gjulijin zapravo više pomogao, nego sve nje- 
gove spletke do sada. A ipak koliko se straha 
zbog toga napatio — kao nigda još u ži- 
votu! 

Kad je ono bio saznao, da je nestalo Gjulije, 
— a ni časka nije sumnjao, da je to djelo lju- 
bomorne mu žene, — bio je gotov u prvi mah da 
pobjesni od ljutine. Ta nije mu sada toliko stalo 
bilo ni do djevojke koliko do slavičnih težnja 
svojih, koje mu tom zgodom propadoše. Htio je 
odmah da pogje ženi, da je pozove na odgovor- 
nost; nu ubrzo mu se rastrijezni gnjev. Ta da 
se osveti ženi; to su trice spram onoga, što ga 
sada čeka sa strane Isa-bega! Najmanje čemu 
se mogao nadati, jest osmanlijska vojska pod 
Vrandukom, da kazni otmičara. A jao si ga 
njemu, ako dopane osmanlijskih šaka! 

Radivoj je bio čovjek tašt, slavičan, ali 
nestalan i u samim svojim težnjama. Kako se 
nije plašio nikakva sredstva da poluči svoju 
svrhu, tako je isto lako odustao od svojih težnja, 
ako je trebalo da za njih uloži glave. Radio je 
vazda. na prve pobude, kao dijete koje posiže 
za najdaljim kao i za najbližim. A kad mu se 
izjalovi koji pothvat, izgubi odmah glavu i srce, 
i spreman je baciti se na protivnu stranu. 

Jednim činom izgubi i uporište, koje je imao 
u Osmanlija, kaošto je već odavna izgubio po- 

uzdanje svojih zemljaka, baš zbog toga druženja 
s neprijateljem. 

Čim mu bude jasan čitav zamašaj njegova 
položaja, spopadne ga bezumno malodušje, za- 
boravi na ženu i na osvetu i samo se stane 
brinuti, kako da spase glavu i život., 

Tako dogje do kralja. 

'Što je prije namislio s lukavštine, na to ga 
natjeraše sada nužda i strah. Tamo na kraljev- 
skom dvoru naći će zaklonište. Isa-beg se ne će 
usuditi da zavojšti na kralja bez zapovijedi 
sultanove, a — nebo je visoko, car daleko! 
Dogje li do nevolje, naći će se i za nj zaklona 
— gdje i za Tvrtka — u Madžara... 

S nekim  "grozničavim marom primio se 
svoje nove dužnosti. Nastanio se uz kralja 
i ni za čas ga nije ostavljao. Kao da se uz 
kralja najsigurnije osjećao. Pa kako je Ži- 
dovski liječnik Tvrtkov branio kralju preve- 
lik napor s državnim poslovima i preporučivao, 
da što više tijelo jača lovom, pobrinuo se Ra- 
divoj isto tolikom pomnjom oko priregjivanja 
lova, koliko i o zamjenu u kraljevskom vla- 
danju. 

Pa kad je tako pomalo kušao slast vladanja, 
umiri se u njem onaj tajni strah od Isa-be- 
gove osvete, jer je i sam vjerovao, da je i u 
interesu Isa-bega, ako prešuti otmicu u  ha- 
remu. K tomu baš u ono vrijeme bude Isa-beg 
pozvan u Drinopolje sultanu. Tako se Radivoj 
osjećao sasvijem siguran. K tomu rastao mu je 
i upliv na dvoru od dana u dan. Ta on u sva- 
kom pitanju odlučuje, a kralj samo potpisuje. 
Pa. nije čudo, što se katkada opet stale poma- 

ljati stare težnje. Ali za sada nije mario da o 
tome puno razmišlja... 

'Na dan lova bio je uz kralja, osim Radivoja i 
ostale družbe još i Radoslav Pavlović, gospodar 
župe Borča i bogatih rudnika u Prači, Varešu i 
Olovu. j I 

Ta tri druga bijahu dokaz, kako se vremena 
mijenjaju. Radivoj Ostojić, rogjeni neprijatelj 
Tvrtkov, bijaše sada uza nj, a u najboljoj slozi 
sa Radoslavom Pavlovićem, ma da je Radivojev 
otac, kralj Ostoja, pred dvadeset godina dao 
usmrtiti Petra Pavlovića, Radoslavljeva oca. Sve 
da bijaše megju njima krv Petrova, ipak še 
našla ta dva muža, da bdiju nad slabim kra- 
ljem Tvrtkom Tvyrtkovićem. 

Da li su lovci osjećali, koji je od te dvojice 
vjerniji čuvar ? 

Razgovarahu samo o lovu, što ga je pri- 
redio Radoslav na ponuku Radivojevu u svojoj 
Vlasenici pod Javor planinom, a. nagagjalo 
se samo, koliko li će mrkih megjeda platiti u 
kraljevskom lovu rusom glavom. U tom: razgo- 
voru prolažaše družba romantičnim krajem podno 
gore Stoborja, te stiže do Olova, koje bijaše u 
ono doba jedno od najvažnijih i najradinijih 
: mjesta Bosne. Uz Biošticu i Stupčanicu, koje 
sdruživši se u Krivaju teku prema zadum- 
"ljenoj Bosni, nastale su malene naseobine ra- 
dinih rudara. Već na sat pred Olovom nani- 
zaše se uz potoke mrki i čagjavi samokovi. 
Niz visoke žljebove brzala šumna voda i okre- 
tala golema kola, a u unutrašnjosti čuo 
se tutanj velikih kladiva, kojima raskivahu 
rudu, čuo se. lomot sprava, u kojima se. is- 








piralo i čistilo olovo. Svuda vrvio zaposlen 
narod. 

Tamo u planini zaroviše ,vastruci" ili rupnici 
u zemlju, da iz njene utrobe vade bijelu sjajnu 
olovnu rudu. Kiridžije tovarile pred majdanima 
rudu, da je gone u samokove, a što bi se ondje 
skovalo i iščistilo, punili bi u vreće, te u ve- 
likim karvanima slali u Dubrovnik, a odanle u 
daleki svijet. 

Ali taj za ono doba silni obrtni život, ne po- 


 krenuše Bošnjaci. Cijelo rudarstvo bijaše u ru- 


kama stranih saskih doseljenika iz Erdelja, koje 
narod nazivaše ,purgarima", a trgovina i pro- 
met rude, što ga oni izradiše, bijaše opet u 
rukama dubrovačkih trgovaca, koji tamo na 
,plateji" više Olova sazidaše čitavu trgovačku 
naseobinu i tu prodavahu rudarima živež i drugo, 
što im je trebalo, a od njih kupovahu rudu. 


. Sam Bošnjak je u tom poslu našao slabu korist: 


narod je nadničario, a jedino vojvoda Radoslav 
dobivao je skupe, novce od purgara i od trgo- 
vaca za blago, što ga zemlji otimahu. 

Kad je kraljeva. družina prolazila kraj tih 
rudarskih naseobina, malo je mario taj svijet i 
za kralja i za gospodara rudnika, već se svaki 
postarao oko svoga posla, oko svoje tečevine. 
Ta ti Sasi, koji govorahu tugjim jezikom, ostaše 
tugjinci u svojoj novoj postojbini, ne razumije- 
vajući ni jezika ni osjećaja domaćega svijeta. 
Kako bijahu po ćudi različni od Bošnjaka, tako 
se razlikovahu i spoljašnjim vidom: amo ljudi 
oniska rasta, blijedožute kose, vodenastih očiju 
i gola obrijana, lukava i podmukla lica, a tamo 
Bošnjaci, visoka kršna uzrasta, mrkih brka 

očiju, u kojima ćeš i u prkos oporosti u vladanju 
opaziti nešto blaga i krotka: golubinju ćud sla- 
vensku. 

Saski se purgari nastaniše u uvalama, ili 
oko majdana i samokova, dok Dubrovčani i po 
koji drugi doseljenik iz Splita, Korčule i Zadra 
poredaše svoje botege putem u dolove — na 
,Plateji" (tržnici). , 

Ovi se odmah sprijateljiše sa seoskim naro- 
dom, ko braća i po jeziku i po krvi. Prečesto 
bi se u veče, kad se posvršio posao, orila 
zajednička pjesma hrvatska iz dalmatinskih i 
bošnjačkih grla, = ili bi jedni od drugih učili 
nove i još nepoznate, dok su s drugoga kraja 
naselja Sasi u mirnu i poslovnu razgovoru sje- 
djeli pred svojim kućicama, čudeći se bučnosti 
tih ljudi, koji jedu meso prstima. — 

Kraljeva družba stiže na ,,platejuf. To bjehu 
dva reda ,,botega", otvorene daščare, u kojima je 
bila roba poredana na policama. Tu se pro- 
davalo odijelo, platno, gvožgje i oružje; tu 
bješe krojača, opančara; tu se nugjala sirova 
kovina i olovna ruda, a stajale i kuhinje i krčme, 
gdje se dobivalo pečene ovnovine, kruha i 
vina. 

Pred jednom od ovih potonjih zaželi kralj da 
se ustavi. Sjaše s konja, a pomagao mu sam 
dijak Radivoj, koji preda konja jednomu sluzi. 

Botegar, rodom Dalmatinac, bijaše odebeo 
čovuljak, sjajnih rumenih obraza i sitnih, živih 
očiju. Opasao se velikim, modrim opregom. On snimi 
s prijaznim. smiješkom malu kapicu sa ćelave 
elave i pozdravi gospodske goste. Znao je, da je 
sam kralj udostojao njegov dućan svojim pohodom, 

no u njegovu vlađanju vidio si samo veselje i 
prijaznost bez ikakve poniznosti. On je svijet- 
loga kralja, časnoga starinu, poštivao i ljubio 
kako je već u krvi slavenskoj to štovanje 
starijih, ali ropska poniznost i plazenje bijahu 
mu nepoznata svojstva. 

Kako je još bilo rano jutrom, bila je ,,šor 
Ivina% botega prazna; istom što se je na njskoti 
ognjištu počeo cmariti ovan na ražnju. 

— Božja ti pomoć! zaželi kralj, stupivši 
pred šor Ivu. Imaš li gotova pečenja, da nam 
daš? ne 
METU Bit će, gospodaru, samo zapovijedaj. Evo 
još časak, pa će biti butina  pečena. Nego 
ako tvoja kraljevska volja zaželi, da prije gucneš 
dobra vina? 

— A ti daj, reče Tvrtko dobre volje i sjedne 
na tronožac u niskoj daščari, dok su drugi 
ostali pred botegom na konjima, osim kneza Ra- 
doslava i Radivoja, koji su stali do kralja. 

Dok je šor Ive dvorio gospodu vinom iz 
malih zelenih vrčeva, koje je punio iz mijeha; 


stvori se najednom pred vratima botege čudno 


čeljade. Osrednje veličine, tanak i gibak kao 
vrba bješe obučen u vrlo tijesne zelene čak- 
šire. Crven zobun oko vrata i ruku resile 
široke bijele čipke, niz pleća visio mu nekakov 
maleni ogrtač, šta li, iznutra žut, izvana 
modar, a na glavi zelena kapa s dugim perom. 
O pasu mu visio kratak mač ili bodež. Po 
licu se vidio čovjek od kakih trideset godina; 
oči crne i žive kao žeravica, lice opaljeno, 
nos ponešto svinut, a crna brada, ušiljena kao 
kozja, neprestano se potresala. 

Kad ugleda viteške goste, strgne hitro šešir 
s glave, zamahne njime kao krilom od vjetre- 
njače, zaegrebe lijevom nogom pa se nakloni 
kao britva — tako naglo, e bi pomislio: pre- 
lomiće se. " 

— To je moj sinovac, miser Cezare, pred- 
stavi ga krčmar s nekim ponosom kralju. Sin 
je moje sestre, koja se udala, — da prosti 
tvoje privedro lice — u Taliju, pa sad ovaj 
dječko ne umije drugojačije nego talijanski. 

Na to reče svomu sinovcu nekoliko talijan- 
skih besjeda, te se miser Cezare kao uplašen 
stao s nevjerojatnom brzinom iznova klanjati 
'na sve strane, sipajući riječi upravo na dušak, 
a razumjelo se samo: 

— La vostra maesta! Servitore! Hccellenza! 

Kralj se nasmija okretnosti Talijana, pa 
dobre volje, kake je bio, upita botegara, kakva 
li je zanata sinovac mu. 

— Umije svašta, privedri kralju, odgovori 
šor Ive; zna muziku i komediju činiti, ali 
zapravo učio se po ocu krojačkomu zanatu, no 
mu je utekao sa osamnaest godina da postane 
kuharom, a sada obilazi po zemljama, da traži 
koga bi učio tance izvoditi po najnovijoj mle- 
tačkoj glazbi. I 

— Ima li već gdje službu? upita kralj, dižući 
se. Nekako mu se svigjao okretan momak. 

— Nije, da prosti tvoje vedro lice, no je 
došao da me najprije pohodi, ne bi li tu našao 
sreću svoju. 

— Da ga preporučimo našima gospama? 
upita Tvrtko svoga dijaka. Šta misliš? Ta žene 
i onako hlepe za plesom. 

— Kako je tvoja volja, kralju, odgovori 
Radivoj i nastavi k šor Ivi: Pošalji svoga 
sinovca u Sutjesku na kraljevski dvor, gledat? 
ćemo za nj posla. 

Kad botegar svomu sinovcu prevede, što 
je vojvoda rekao, skoči ovaj kao lopta za po 
koplja u vis, i tu se u skoku okrene oko sebe 
kao zvrk, te svi udariše u grohot. 

— Taj zna doista komediju činiti! reče 
ozbiljni knez Radoslav. N 

— Bit' će dobar, da nam skrati duge zimske 
večeri, odvrati kralj, pa htjede da pogje, no u to 
se obori na nj miser Čezare i stade — opet pun 
dostojanstva — zahvaljivati kićenom besjedom, 
koje kralj duše nije razumio; a zatim ga 
spopane za obje ruke i stane ih cjelivati. 

— Dobro, dobro! prestraši se kralj od tolike 
burne izjave zahvalnosti. Eto, usrećismo opet 
jednu dušu! Nego ko nam to dolazi? upita 
gledajući prema visini grada, s kojega se spuštao 
hitar jahač. 

— Moj je to ,vojvoda", odvrati Radoslav; 
vidjećemo, kake nam glase nosi. 

Bio je to namjesnik kneza Radoslava Pavlo- 
vića. Botegari, koji osvanuše pred svojim vratima, 
čim začuše, da onuda prolazi kraljevska družba, 
s osobitim počitanjem pozdravljahu nadglednika 
i upravitelja olovnika, , vojvodu" Pavla. 

Vojvoda javi, da su hajkaši jutros u ,Vučioj 
luci% naišli na čitav čopor veprova, pa je došao, 
da vodi lovačku družbu. 

Kralj na to skoči, veseo na sigurnu lovinu, 
i družba brzo nastavi put. Ostaviše naseobinu 
za sobom i zagjoše najprije uskim putem megju 

jesenske strni, a pred njima se uzdigla crna 
gora — Vučja luka. 

Putem, gdje bi naišli na malo obragjene či- 
stine, zabavljao se kralj hvatajući sokolovima 
prepelice i jarebice, ali zamalo zagjoše megju u 
sve gušću goru. Moglo je biti blizu podne, no u 
šumi je vladao gotovo sumrak, sunce je jedva 
probijalo još prilično gusto, jesenski omašteno 
lišće. j 

Pomalo se razredi lov. Vojvoda Pavao naz- 
nači svakomu doček. Najbliže do kralja namjesti 
Radoslava i Radivoja. 

Ne potraja dugo, a kralj začu kako psi zaj- 
miše zvijer, te podigavši silan lavež, potjeraše 
preda se. Hajka se sve više približavala, i kralj 
se brzo spremi da ju dočeka. Tek što je oružje 
osigurao, pane iz šikare ručeći crna bijesna 
zvijer — grdan vepar, koji ugledavši pred sobom 
lovca, popostane časak. U to baci k_alj koplje, 
ali samo slabo rani vepra. Ubrzo maši se 
noža, no prije nego će zamahnuti, udari ga 
mrka zvijer užasnim kljovima po stegnu te mu 
jednim udarcem skinu i haljinu i kožu i istrgne 
komad mesa. Kralj i ako teško ranjen, ne 
izgubi svijesti, već pokuša da rine nož zvijeri u 
hrbat. 

Radivoj stajaše kao ukopan i gledaše prizor, 
gdje se bori čovjek sa zvijeri nijemim bijesom 
o život i smrt. I u tren oka proleti mu moz- 
gom čitav niz misli. Jedanput još neka ona 


zvijer zarije pandže u tijelo toga starca, i' 


kruna zasjaće na Radivojevoj glavi. 
Ali borba trajaše vječnost. Ne znaš ko će 
nadvladati: čovjek ili zvijer. Najednom klonu 

ruka kraljeva. Da ko zahvati zvijer nožem u 
vrat, kralj bi se spasao. No najedanput kralj 
se i sam diže, izvuče drugi nož iza pojasa i 
sretno pogodi vepra ispod uha. Zvijer riknu, ali 
još ne ispusti svoga protivnika. 

U to kao bezuman priskoči Radivoj. Evo 
kralj će se odrvati zvijeri. Vojvodi se zZa- 
liju oči krvlju. I prije nego je i znao, što će da 
radi, zakopa nož svoj u prsa čovjeku. Klonu 
kralj zajedno sa životinjom. 

Radivoj progleda i ugleda nož, s kojega se 
pušila vrela ljudska krv. Kao mrena spane mu 
ispred očiju. Ta ubio je čovjeka, kralja. I obli 
ga hladan smrtan znoj. Casom iščeznu zamamna 
slika krune. Spopadoše ga groza i užas. Ne 
mogavši se držati na nogama, klekne i drhtavim 
rukama stane parati dolamu oko rane. A sta- 
klene ga oči mrtvačeve gledahu ukočeno, 
grozno. 

I opet prevlada nagon života, i hladni se 
razbor opet javi. Brzo zabode nožem u mrtvu zvi- 
jer i ostavi ga u rutavoj koži, a onda zatrubi 
u rog. ' 

Prvi dogjoše knez Radoslav i vogja lova, 
Pavao. Ovaj ugledavši kralja. na zemlji, klekne 


do nj i otvori mu dolamu. U to priskoči i Ra- 


doslav, dok je Radivoj stojao više mrtvačke 
glave i praznim pogledom zurio u blijedo čelo 
do svojih nogu. 

Dogjoše pomalo i drugi i ugledavši mrtva 
kralja, uhvati ih velika strava. 

Najednom vojvoda Pavao, razgledavajući ranu, 
zaviče: 

— To nije rana od zvijeri, no od noža! 

Radoslav priskoči, da sam vidi i strjelimke 
pogleda u ukočena Radivoja. U čas je znao, što 
se zbilo. Ali ubrzo stane govoriti: 

— Ako je od noža, valjda je nesretnik u boju 
pao na svoj nož. 

Tako ušutka sumnju, Koja se možebiti jedva i 
rodila u ljudi, i zabavi ih, brzo zapovjedivši, da 
se sagrade nosila. Položivši mrtvoga kralja na 
granje, uzeše šutke stupati prema izlasku 
šume. 

Radivoj je bio zaostao i duboko. pognuo bli- 
jedo lice. Bio je gotov da se slomi. 

K njemu. se pridruži Radoslav, pošto je 
dao nalog, da se mrtvac odnese u franjevačku 
crkvu u Olovu. 

Videći ga ovako blijeda, ustavi ga čas, i oba 
muža stajahu oko u oko. Radivoj nije mogao 
da podnese pogleda kneževa, no obori oči, a na 
to prozbori Radoslav poluglasno i teško: 

— Što misliš, hoće li se narod zadovoljiti 
s izjavom, da je kraljeva smrt tek nesretan 
slučaj ? ) 

— Da šta je? zapita Radivoj drhtavim usnama; 
protrnuv. pod dojmom te neizrečene optužbe 
i pogleda opet kao bez svijesti u svoga pitača, 
koji. mu se učinio kao počovječena savjest nje- 
gova. Na blijedu čelu probio ga hladan znoj 
od smrtne strave, a usne mu se neprestano 
trzahu. 

Videći ga ovako jadna i slomljena, uhvati 
Radoslava mjesto pravedna gnjeva prezir, te 
reče s gorkom samilošću: 

— Zašto je to moralo da bude, ako Boga 
znaš? 

— Zato, jer me ostavio Bog! mrtvo istisne 
Radivoj. 

Onda zgrči obje pesti kao od, unutrašnje 
boli, pa pogledavši u Radoslava, očajno kriknu: 

— Što ću sada? 

— To je tvoja briga! odvrati . Radoslav 
tvrdo. Toliko ti mogu reći, da zamalo niko živ 
ne će biti u sumnji, na koji je način Za- 
glavio kralj. Oni su se tamo umirili za čas na 
moje riječi. Cim začuju drugi za tu zgodu, 
znaće šta je istina. Tebi ne preostaje drugo, 
nego da bježiš. 

— Da bježim! A kamo? očajno šapne Radi- 
voj, stupajući pognute glave uz Radoslava. 

— Kamo? odgovori Radoslav gorko, — za 
pokorom ili — u smrt! 

No u to se nasred ceste ustavi povorka, za 
kojom su oba viteza prilično zaostala. OKo. no- 
sila nasta silno gibanje i pojedini uzvici kao 
, ubi ga ubojica", dopriješe i do ove dvojice. 

Tad reče Radoslav Radivoju: 

— Čini se, kao da se osvetnica ruka dala 
na posao. Ako ti je stalo do života, a ti ovdje 
zamakni u ovu dolinu, pa kreći kud te oči vode! 
I Bog neka ti bude milostiv ! 

Radoslav poteče sam za povorkom i stigne 
je pred crkvom. Narod, što se bio putem sku- 
pio i priključio povorci, zašuti na dolazak kneza, 
koji im doviknu, neka vikom svojom ne obeš- 
ćašćuju mrtvoga kralja. Fratri spremiše šuteći 
kraljevo tijelo u crkvu, i premda je bio bogumil, 
opraše ga i nanovo obukoše, te izjaviše knezu, 
da je kralj umoren. 

— S neopreza, odgovori Radoslav. 

— Jeste li o tom uvjereni? upita ga božji 
sluga. 

= Časni oče — pustimo; neka Bog na ne- 
besima sudi!. On je pravedan, završi Radoslav. 

Na to se fratar pobožno prekrsti i vrati u 
svoj manastir. 

Kralja sahraniše u najvećoj tišini, a Radoslav 
Pavlović razglasi narodu, da ga je usmrtila 
zvijer. Pa ipak se raznio strjelimice narodom 
glas, da je Tvrtko Tvrtković poginuo od ljudske 
ruke, a potajno se šaptalo, da je ubojica 
kraljev sam vojvoda Radivoj. Taj šapat što 
se dalje širio, to je postajao glasniji, a u 
narodu pobugjivao mržnju i želju da se sveti 
kraljevu ubojici. I 

Dok su se u fratarskom samostanu olovskom 
časna braća molila Bogu i blaženoj Gospi za pokoj 
kraljeve duše za mrke noći, obilazeći dva po dva 
širokim trijemom, što je opasao manastir, lutao 
je ubojica zemljom kao beskućnik i prokletnik. 
Nije to bio okorjeli grješnik, koji je spreman 
da na se uzme pošljedice svoga čina, no bješe 
pohlepan slabić, doduše željan slave i gospod- 
stva, ali bez ikake veličine, pa ni zločinačke, koja 
bezobzirce juri naprijed — ili da poluči svrhu, 
ili da pogine. 


X. 


Bježeći kao šumska zvijer, a progonjen od 
vlastite savjesti, nagje se samotan bjegunac 
neke tamne noći u tijesnim strmim stijenama 
Rame. Jedva živ od duševnih borbi i tjelesnoga 
napora, ogleda se gdje će pasti onemoglim 


}— 


- 


281 


tijelom. U to opazi samotnu kolibu i krenu 
tamo, da u dobrih ljudi zaište zalogaja i od- 
mora. 

Približiv se kradom kući, ugleda na pragu 
starca sijede glave, kako se skrušio i molio 
Bogu. Toga čovjeka nikada u vijeku nije vidio, 
pa ipak je umah'pogodio, da nije drugi no 
ramski pustinjak. I u duši ubojice sinu zraka 
nade. Ta ovi bogumilski pustinjaci uživahu u 
narodu toliki ugled, te pod njihovim krovom i 
najgori lupež i ubojica bješe siguran od progo- 
nitelja. To pravo utočišta doduše ne bijaše za- 
konom utvrgjeno, ali se narod obikao toliko 
štovanju svetosti svojih bogougodnika, da bi 
dao prije život svoj, nego bi dopustio da se 
oskvrne pustinjački prag. I najgori razbojnik, 
čim bi prešao taj prag, bijaše siguran. 

Tomu se i Radivoj časom dosjeti, a malo mu 
odlanu, kad pomisli, da je našao utočišta, te 
nešto mirniji pristupi Milovanu, gdje ponositi 
vojvoda pane preda nj na koljena. 

— Što tražiš, sine? upita ga u čudu starac. 

— Grješnik sam, oče, promrmlja muklo Radi- 
voj, grješnik, koji traži utočišta. 

— Ustani, sine, reče starac; svi smo grješ- 
nici, a nijedan nije od nas dostojan da dru- 
gomu sudi. Eto moje kuće, budi u njoj siguran 
i spokojan. 

— A ti i ne pitaš, kakovu grješniku nu- 
gjaš svoj krov? upita Radivoj, komu se srce 
skrušilo pod dojmom pustinjakova blagoga po- 
gleda. Ti ne pitaš ni za grijeh moj, ni za krv, 
kojom sam okaljao ruku svoju, ti i ne znaš da 
sam — ubojica! 

— Ubojica! izmrsi starac odjednoć duboko 
potresen i odstupi za korak te pogleda Radi- 
voja pronicavo i strašno. Zar si i ti digao 
ruku na brata svoga, zar si i ti na dušu svoju 
svalio krv brata svoga, koja viče za osvetom? 

— Bog je milostiv — oprostiće mi grijehe! 
prousti Radivoj, koga uhvati groza od pro- 
ročkih riječi i svečana načina pustinjakova. 

— Bog — Bog; šaptao starac i sagnuo glavu 
opet duboko na prsi, kao da je nekuda sma- 
laksao. ; 

— Čuj me, oče! vapijaše Radivoj. Saslušaj 
me, prije no ću prijeći prag tvoj, da ti ispričam, 
što me na srcu tlači, da se oslobodim crva, 
koji mi srce grize i pečali, koji mi dušu para. 
Ja sam ubio čovjeka, ubio sam kralja! 

Tek što izusti te riječi, odlanu nešto očaj- 
niku, ali se sada starac Milovan trgnu i uhvati 
ga kao neka groza. Problijedi — kao i ubojica 


pred njim. 

— Kralja? upita razvaliv oči i upiruć ih 
čudnim žarom u noćnu pridđošlicu — i ti si 
umorio kralja ? 

— Jesam — odvrati — umorio sam kralja 


Tvrtka Tvrtkovića! — Eto proganja me sva Bosna 
za to, narod me proklinje, a zemlja, koja se 
napojila njegove krvi, vapi za osvetom. Pomozi, 
starče, ako ti je duša draga! Daj mi zaštite i 
zakloništa. 

— Smiri se, čovječe, reče starac sabrav se 
ponešto. Ovoga praga niko ne će prijeći bez 
moje privole. Ko tu nagje zakloništa, siguran 
je pred svijetom, a Bog daj da bude i pred 
svojom dušom i pred Bogom siguran. Nu 

reci, što ti je skrivio tvoj kralj, da si ruku na 
ni digao? Je I te osveta natjerala na zločin ? 

— Osveta? Nije. Nije me ni uvrijedio, ali 
ipak je moralo biti tako; ta on sjedi na mojoj 
djedovini, on nosi krunu moga oca. 

— Tvoga oca? A ko si ti? upita starac uz- 
nemiren i odstupi za korak, jer mu dogje 
sumnja, ne zbori li ovaj čovjek pred njim u 
ludilu. . : i ; 

— Ko sam? nasmija se Radivoj očajno. Ja 
sam vojvoda i župan Radivoj, jedini sin blago- 
preminuloga kralja Ostoje! 

— Ti Radivoj — jedini sin? viknu starac 
i u očima mu se upali čudan plamen. — Ti 
Radivoj, radi kojega se kolje tvoja domovina 
s Osmanlijom, i ti ubi kralja svoga?! A ne znaš 
li, da si tim činom zauvijek izgubio očevinu 
svoju, da krvlju okaljana ruka nikad ne može 
da segne za krunom? 

— Što ja pitam sada za krunu?, Da mi se 
lišiti pečali, koja mi dušu para, da mi je naći 
srcu mira i pokoja, a kruna — šta će kruna 
ubojici! 

Što se starac više dovinjavao istini, to je u 
njem postajalo sve to svjetlije. Ta nije li to 
očito prst božji? Nije li to prava providnost 
božja, kojom upravljaše vječna pravda korake 
kraljeva ubice pod krov pustinjaka? 

— A znaš li, na koga će sada prijeći kruna? 
upita starac uzvišenim i potresnim glasom. Na 
tvoga brata! 

— Na moga brata? Ja nemam brata? 

— Imaš, reče starac višim glasom, komu 
Radivoj regbi besvijesno povjerova. 

— A gdje je taj brat, za koga ja ne znam, 
a ne zna niko u svoj Bosni? 

— Gdje je? U svijetu! . Dok se vi gospoda 
klaste i paraste megju sobom, uzeo je mač u 
ruke, da kao prost četovogja brani domovinu. On 
je junačka srca kao lav, dobar kao božji dan, 
a nevin kao dijete. 

— A kako mu je ime? 

— Ime? Zamalo će se razglasiti po svoj 
Bosni od Drine do Primorja. Ime? Daće mu ga 
narod, kaošto će mu i krunu dati, nastavi 
starac proročkim glasom. Zar ne osjećaš, da 
ime ubojice nije dostojno da se pored njegova 
spominje? Tvoje ime je krvlju okaljano, nje- 
govo je čisto i zlatno, a on je rogjen, to tek 
sada osjećam, da ponovi zargjali sjaj krune 
Kotromanića. 

— A šta je tebi, pustinjače, koji si se od- 
rekao svijeta, šta je tebi stalo do onoga ne- 
znanoga delije? zapita Radivoj, uzdrman sa sve- 
čanoga glasa starčeva. Što je tebi taj junak? 

— Što mi je? groznim glasom odvrne Mi- 
lovan, što mi je? Moja utjeha, nada u bolji 
život, dokaz da ima vječne pravde, koja bdije 
nada svima i pravedno dijeli kaznu i nagradu. 
On je moja kazna, ali i moja nagrada, njega da 
vidim da učinim kraljem, okajaću .svoj grijeh, 
jer vraćam s njime ono, što sam nekada oteo 
ovoj vašoj nevoljnoj zemlji — kralja za kralja! 

— Starče! promrsi Radivoj potresen, ti se 
vidiš ugodnik božji, ali riječi ti slute na nešto 
grozna... 

— I jest grozno! zagrmi Milovan u mrku 
noć. Cuješ, čovječe, nema groznijega čina za 

ljudsku ruku, nego kad je digneš na brata 
svoga. Ubojice, osjećaš li, kako te pali krv, 
ona vruća čovjekova krv, koju nikoja voda 
ne opere, koju može da očisti samo krv 
tvoga srca? Ne osjećaš li crva, kako ti pije 
srce, dok ti ne ispije i posljednju kap, da 
njome naplatiš umoren život brata svoga? 
Da su ti dva života, ne bi ni za dva života 
okajao nedjelo svoje. Evo, ova pećina, ove litice 
znaju, što trpi duša ubojice, kojega nikake mo- 
litve smiriti ne mogu, i nikoji ga Bog odriješiti 
nije mogao. 

— Što to reče, starče? sve se više strašio 
i grčio Radivoj od groze i strave. 

— Da se kaješ vas svoj vijek, da daš za- 
dovoljštinu uvrijegjenoj pravici, da te ne bije 
suviše teško osvetna ruka vječne pravde! 

SA OM Covječe, koji si ubojničkom rukom 
usmrtio kralja svoga, digni tu krvavu ruku i 
zakuni mi se, da se odričeš baštine — krvlju 
stečene! \ i 

I Radivoj uzdrman, smeten i savladan sa 
svečana glasa starčeva, dignu gotovo besvijesno 
ruke i učini, kako mu pustinjak naredi. Jedan 
izusti kletvu, koju mu vjera zabacuje, no koja 


. ga snagom svojom ovlada tako, te je zaboravio u 


tom času najveće uzbugjenosti, da se taj čin kosi 
sa svim njegovim vjerovanjem. 1 Milovan u 
času najvećega zanosa zaboravi, da je vjeru 
svoje mladosti htio da promijeni vjerom svoje 
volje, te ga ona eto prevari sa svom snagom 
svojom. 

Prije no se Radivoj osvijestio od nenadana 
okreta, iznese starac evangjelje i držeći ga 

časak na prsima, postavi ga na prignutu glavu 
putnika, te stane tiho moliti. Pustinjak uloži 
u svoju molitvu sav žar patničke duše; ta i sam 
je osjećao, koliko je teško okajati grijehe i 
naći pokoj savjesti, a slušajući njegove utješljive 
i blage riječi, osjeti Radivoj u duši neku po- 
lakšicu, i to osjećanje mu se tim stalnije uvla- 
čilo, što u svom odricanju naziraše žrtvu, kojom 
se nadao ušutkati budnu savjest. 

A Milovan čitaše tiho: ' 

— Ne sudite, da ne budete sugjeni. Jer 
zaista vam kažem, tko digne ruku svoju na 
brata svoga... 


XI. 


Dok se ovo u Bosni dogagjalo, boravio je 
Toma svega ljeta na vojni, na koju se od pro- 
ljeća spremao. Za njim pristade hajduk Veljko. 

Na Dunavu sastao se sa slavnim Sibinjanin 
Jankom, koji je onda već slovio prvim junakom 
svoga vremena i koji je s veseljem dočekao onu 
malu ali junačku šaku ljudi, što mu je Toma 
priveo. Tu dočekaše i mladog kralja Vladislava, 
te Vlada Drakula iz Rumunske i Nikolu Iloč- 
koga. , 
S tom slavnom i sretnom vojnom krenuo je 
i Toma. Gdjegod je bilo okršaja, bijahu nje- 


govi Bošnjaci prvi u redovima. Sve do Sofije, - 


pa gotovo i do Drinopolja dopro je Toma na 
toj vojni, a što nije mogao sudjelovati u 
slavnoj bici kod Skuta Derbenda, gdje je voj- 
ska Vladislavljeva pod drevnim spomenikom 
cara Trajana ametom razbila osmanlijsku voj- 

sku, bijaše zato, što se u jednom okršaju do- 
bavio rana. To pa i nastala zima ponukaše ga, 
te se sa svojom četom vratio kući. 

Koliko mu je bilo žao, da nije i on smio 
biti svjedok onoga slavnoga. djela Sibinjani- 
nova pod Derbendom, toliko se tješio .uvjere- 
njem, da je u tom junaku našao vrla prija- 
telja, koji ga je vatrenim govorom utvrdio, da 
ustraje na putu, kojim je pošao. I on i kralj 
Vladislav obećaše mu, da će mu biti vazda na 
pomoći. \ 

I tako se nagje Toma odjednoć na čelu na- 
rodne bosanske stranke, koja doduše još nije 
bila uregjena, no je opstojala u srcima velike 
većine naroda i vlastele, i koju eto priznade i 
jedan od najmoćnijih susjednih vladara! A ko- 
likim je veseljem Toma pred dvije tri godine 
krenuo prviput na bojište, tolikim je zanosom 
sada razmišljao, kako će tu stranku urediti, 
ojačati i privesti uspjehu. 


x 


Vojača jedva dočekala vojna, da ga dvori i 
rane mu zavija. 

— Slatki moj pitomi ocvijete!  šaptaše joj 
Toma, komu je njena briga godila.. On pomi- 
lova rukom glavu, koju mu je prislonila na 
grudi, a onda uze maloga sina, što mu se pe- 
njaše uz koljeno, na krilo. 

U to ugje starac Gojak, koji je baš s ostalom 
družinom Tominom prispio u Studenac. Mlada 
žena izigje preda nj, da ga po starom običaju 
poljubi u ruku; nu starac se gotovo prepane i 
zastidi te sav smeten sakri ruku. 


LS 

Kad mu Vojača dadne dobrodošlicu i pri- 
maknu stolac, starac jedva izmuca: 

— Bolje vas našao ! 

— A kako je bilo, moj dobri starče? upita 
ga Vojača. 

— Bogu hvala, dobro, i eto, kako obrekoh, 
dovedoh ti Tomu živa i zdrava natrag! Istina, 
te mu malo otvoriše krv, tek to će proći, a 
Toma, kadgod se sjeti te rane, još će snažnije 
sjeći! i 
Domaćica iznese pred pridošlice pladanj, da za- 
lože i kaplju vina, da se okrijepe, a kad se 
Goiku :razveza jezik, stane joj nadugo i široko 
pričati o svom gospodaru deli-Tomi. Vojači, 
slušajući hvalu svoga vojna, ne bi žao onih 
dugih, beskrajnih noći, što ih je u strahu i 
očekivanju boravila, dok joj se nije vratio 
Toma. 

Kad bijahu tako u najboljem razgovoru, 
začuše, gdje se neko teško penje uza stepe- 
nice. Još se i ne otvoriše vrata, a drhtav glas 
zapita: 

— Je li već stigao Toma? 

Svi se okrenuše i radosno ugledaše ram- 
skoga pustinjaka. ; 

Toma skoči i prihvati očevu ruku, da je 
poljubi, te u čudu s nenadana pohoda, htjede da 
ga pita. No prije nego će prozboriti, reče 
starac neobično uzbugjen: 

— Daj mi onu listinu, što sam ti ju nekad 
predao zapečaćenu. e 

Začugjen izvadi Toma iz njedara smotak, 
što ga vazda nosijaše kao svetinju uza se, te 
vea dadne pustinjaku. 


Lao 

Uvjerivši se starac, da su na njem čitavi 
pečati, turi ga pod plašt i krenu da pogje. Na 
vratima se ustavi i upita: 

— Ima li gdje osedlan konj pri ruci? 

— Eno ti moga, reče Toma, — ali kud ćeš, 
tako naglo? Ta jedva te i vidjesmo. 

Na to se starac polaganije vrati i truđeći 
se da se sabere, stane pred sina. Metnuši mu 
obje ruke na ramena, gledaše ga dugo u oči. 
Tomi bijaše čudno oko srca, što ga otac tako 
gleda. Krv mu se jače ugrijavala s neobične 
nježnosti, koja je izbijala iz tamnih starčevih 
očiju, no on ne shvataše, što znači to neobično 
vladanje očevo. Činilo se, kao da mu usne 
bezglasice šapuću blagosovne molitve, i Toma 
se za čas raznježen sagnu licem i poljubi 
starca u ruku. Tad se Milovan prenu i okrenu 
k vratima, rekavši: Š 

— Cuvao vas Bog! 

Na vratima mu zakrči put Gojak: 

— Ma, po Bogu brate, kamo tako naglo? 
Kakva je sila, i što se to odjednoć s tobom zbilo? 

"— Što? Sjutra je u Bobovcu izbor kralja! 

I bez ijedne riječi izigje starac iz sobe. 

A mali Stjepan, koga je Vojača bila privela 
k djedu, da ga blagoslovi, no on ga od žurbe 
nije ni opazio, čuvši starčevu pošljednju besjedu, 
uhvati riječ ,kralj" i stane tepati djetinjim go- 
vorom :. 

— Ja kjalj! ja kjalj! 

I ne presta prije, dok se starac Gojak ne 
sjeti, da se djetetu hoće igrati kralja, što ga 
bio naučio, dok je hajduk Veljko ostao dolje i 
spremao došljake. 

I Gojak morade da načini malomu krunu, 
pa mu je posadi na glavicu i stane mu se kla- 
njati. Onda se dijete u sve grlo nasmija i Za- 
pljeska ručicama. 

A kad se starac umorio i htio da prestane, 
dijete ga zgrabi za dolamu, vičući ljutito: 

— Ja kjalij, ti kmet! 

I opet morade starac ugoditi djetetu, te se 
s njime poigrati ,kralja i kmeta. 

Toma, pošto se vrati, sprovedavši oca do 
vrata gradskih, i Vojača gledahu zamišljeno tu 
ieru svoga djeteta, razmišljavajući uz to o ne- 
nadanu dolasku i naglu odlasku djeda Milo- 
vana. 

To bijaše nakon duga vremena prviput, što 
je starac ostavio svoju kolibu i došao k njima, 
a nikad ne vidješe tolike uzrujanosti i odluč- 
nosti u njega. 

Vojaču obuzeše teške slutnje, da joj se 
treba opet rastati s mužem. Kralj je mrtav, na- 
staće dakle opet smutnje, a vitezovi moraće 
nanovo da poduzmu stvari i poslove, kojih ona 
nije razumjela. 


A Toma? I on se zamislio, ali drugim 


pravcem krenuše mu lakokrile misli. Cudio se 
najprije, što će starcu oni spisi, što li u njima 
piše, ali domala mu se misli ustaviše na rije- 
čima očevim,. da je u Bobovcu izbor kralja. 
Vraćajući se s vojne, čuo je za smrt kralja — pa i 
nagagjanje o umorstvu. Razmišljao je i on, kao 
i drugi o tome, koga će sada da zapane kruna. 
Njegova je vruća želja bila, da se nagje krali, 
koji bi mogao snažnom rukom sjediniti kra- 
ljevinu, ojačati je iznutra i obraniti izvana od 

navalnika. Ali. kolikogod je u mislima redao 
vlastelu i velmože bosanske, nijedan mu se nije 
činio vrstan da izvede to djelo. 

Razmišljao je i o tom, kako se baš sada u Bo- 
boveu kupe velmože, vojvode, vlastela i kne- 
zovi, da odaberu čovjeka, koji će upravljati 
sudbinom domovine. Svi oni, svaki i najmanji 


plemić ima tamo glasa i pristupa, a — on? On 
se borio za domovinu, lio krv svoju za rod 
i dom, pa ipak... A ono plemstvo, što će 


izabrati kralja? Ono živi u raskoši i miru, 
živi od krvava znoja narodnjega, nit se brine 
da narodu odlane, niti mari za neprijatelja, 
koji je sve tješnje opasao Bosnu, da je smrvi. 
I to se plemstvo sastalo da bira kralja, a on 
u tom zboru nema pristupa — ta otac mu do- 
seljenik, stranac, a on nije plemić — te tako bez 
prava da pristane u gospodski zbor. 

I udubavši se u te misli, osjeti na srcu gor- 
činu, koja posta još gorčom, kad mu pristupi 
Gojak, koji je maloga Stjepana položio na kre- 
vetić, pa mu reče, da će i on za Milovanom, 
kojemu zajamčuje pristup u izborno kolo njegov 
duhovnički stalež, u Bobovac, da ga čuva putem. 

Gojak bijaše neimućan i imao je samo malu 
grudicu zemlje, ali to bijaše ,, plemenita baština", 
zajamčena knjigom i pečatom još od kralja Da- 
biše, koja mu davaše pravo da stupi pred onaj 
zbor, koji će birati kralja. 


XII. 


Bijaše negdje pred Badnjak godine gospodnje 
hiljadu četiri stotine četrdeset i četvrte. Još 

nije zima pritisla snijegom, a puste poljane još 
se pričinjahu ko crvenkasto žut plašt, kojim ih 
je jesen zaodjela. I ono inja, što bi se obnoć pri- 
hvatilo granja u osojnim stranama, nestalo bi, 
čim bi zimsko sunce razbilo jutarnju maglu i 
zasjalo na vedroj pučini. 

Uz rijeku Trstivnicu polako se miču dva ko- 
njanika, oba zamotana u duge tople plašteve 
tamne boje. Jedno je starac sijede kose, a drugo 
čovjek snažan i jak, nu u licu mu upale oči pod 
guste obrve, a obrazi mu kao da se digao iza 
duge bolesti. Mutne mu oči ni časka ne miro- 
vahu, već odavahu, da taj putnik nije toliko 
bolovao tijelom koliko dušom. 

Mučaljivo nastavljahu putnici kosom, obras- 
lom bukovom šumom, svoj put, koji ih izvede 
u dolinu na rijeku Poljansku. Ne gledahu 
slikovit kraj, koji se pomalo zavijao u zimski 
suton, ni one bijele seoske kućarice, koje se 
'nanizaše po obroncima kao bijeli golubovi, niti 
zamjetiše šum rijeke, koja si pod njima krčila 
put preko stijenja i kamenja. 

Putnici stigoše do potoka Bukovice i do 
onoga slapa, što se bučno ruši niza krš i strme 
stijene, a dolje ga čeka niz mlinova, da im 
služi svojom obijesnom silom. Prešavši i taj po- 
tok više slapa, hvatiše se putnici tijesna kršna 
puta, a konjima trebalo je da se polako i 
oprezno penju tim .tjesnacem i stepenicama 
istesanim u živi kamen; cigli jedan neoprezan 
korak, i onaj ponor, što je tik staze zinuo, pro- 
gutnuo bi i Konja i putnika. 

Kad stigoše na prvi zaravanak i ugledaše 
pred sobom malu kulu-stražarnicu, dosjetiše se 

mučaljivi putnici, da su nadomak kraljevskomu 
Bobovcu. 

Gore u velikoj dvorani kraljevskoga grada 
Bobovca bijaše se živo razbučao život. Iz svega 
rusaga bosanskoga sakupili se velmože ili nji- 
hovi zastupnici, da biraju kralja, nasljednika 
Tvrtku Tvrtkoviću, koji je u lovu poginuo, ne 
ostavivši za sobom zakonita našljednika. Sa- 
brani ,didići" — plemići razdijelili se u više hrpa, 
te se dogovarali, komu li će podijeliti glas, koga 
li će podignuti na ispražnjeni prijesto. 

Dvije su bile oveće hrpe, iz kojih se u sil- 
nom žamoru gdjekada razabirala imena Vukčić 
i Radivoj. Izmegju te dvije stranke obilazili po- 
jedinci amo tamo, da obavijeste svoju stranku 
o dogovaranju druge. 

Sasvim na strani, u jednom kutu, stajala 
mala hrpa, većinom mladih plemića, koji se či- 
njahu sasvim neodlučni, ne pristajući ni uz jednu 
ni uz drugu stranu. Ovima je na čelu bio knez 
Ivaniš. Pavlović, a uza nj vlastela Marko Dobre- 
tić, šura Radivojev, Vukašin Stanković, Tvrtko 
Stančić, Sladoje Semković, a Juraj i Vladislav 
Klešić, najstariji u tom kolu, bučio je najviše, no 
nije se moglo razabrati od žamora, što hoće. 

Onima, koji su kandidirali vojvodu Stjepana, 
bjehu na čelu knezovi Vukac Vukićević, Petar 
Jurjević, Vukman Jugović i Radoje Dragišić. 

Uz vojvodu Radivoja pristajahu djed bosan- 
ske crkve Radak, onda knezovi Radoslav Pav- 
lović, Sanković, Kučić i još nekolicina. 

Osim ovih bijaše na sve tri strane još po 
desetak do triđesetak vlastele, koji se činili 
kao da ne pristaju ni na koju stranu. To bijahu 

katolički plemići i megju njima dva svećenika, 
jedan predstojnik kreševačkoga samostana, otac 
Marin, a drugi tajnik papina legata, biskupa 
Tome, koji se za to vrijeme desio u Kreševu, 
da tu očeka konac izbora. . 

Vijećalo se već od rana jutra. Kratki zim- 
ski dan gotovo se nagnuo kraju, a vlastela se još 
nijesu složila. Zapravo im ni jedan od kandi- 
data nije bio baš osobito u volji. 

Protovistijar Restoje, okretan državnik, točan 
i polagan u govoru, koji je ovdje zastu- 
pao kraljevsku vlast, bijaše odmah na početku 
vijećanja spomenuo grofa Rmana  Celjskoga, 
kojemu je Tvrtko oporukom bio ostavio krunu. 
Nu već na prve njegove riječi podiže se jedno- 
glasan otpor protiv tugjinca. 

Po tom je nastala silna vika. Nije bilo 
moguće, da se slože. U raznim se hrpama 
čas šaputalo, čas se glasno vikalo, a imena: 
Radivoj, Stjepan Vukčić — najviše se čula iz te 
galame. I $ 

Tako je to trajalo već čitav dan. Tu se va- 
dile listine i čitale, a dijaci bilježili, šuteći, što 
im je ko kazao. Tu se točilo vino i obilno tro- 
šilo, pa je sve više razvezivalo jezike. Nastale 
već i prepirke i svagje. Bilo se bojati i gorega. 
Vrijeme prolazi, a gospoda bi lako uz vino 
mogla zaboraviti, čemu se tu sabrala. 

Kad se već sunce nagnulo k zapadu, digne 
se napokon protovistijar Restoje, kojemu je 
starac Vukac Vukićević bio prišapnuo nekoliko 
riječi, podiže ruku i progovori: 

'— Plemenita gospodo, čujte sad i mene! 

Sve pomalo ušuti. 

— Evo nas već treći dan, da vijećamo o iz- 
boru kralja. Budemo li ovako nastavili, ne ćemo 
se složiti do vijeka. Svi smo tu uvjereni, da nam 
valja birati jednoga gospodara, koji će vladati 
i nama i zemljom i zemlju osloboditi nevolje, 
nu nijesmo složni, koga da biramo. Istina, eno 
humskog plemstva, koje želi svoga gospodara, 
eno Bošnjana, koji bi birali svoga, ali Podrinje, 
Usora, Soli, Donji kraji, još su neodlučni. Toj 
gospodi rekao bih samo to, da po našem starom 
pravu nijesu dužni da glasuju za onu gospodu, 
koja se spomenuše, već — volja im — neka 
reknu koga oni žele, neka odabiru kralja ma- 
kar iz svoje sredine. Gdje ne ima zakonitog 
prava, tu odlučuje glas plemstva i gospode. 

Taj govor neobično se dojmi skupštine, a 
osobito riječi: ,izmegju sebe" padoše kao iskra 
u barut. Sve planu od pohlepe i svaki, koji do 
sada nije ni sanjao o takovu uzvišenju, miš- 
ljaše, e mu već lebdi kruna više glave. 

Uzrujanost rasla od časa do časa sve to 
većma, pa dostignu gotovo nevjerovatan vrhunac. 
Umalo ne dogje i do šaka, a bilo se bojati 
svega, ako se čimgod ne smire uzrujani duhovi. 

U to je knez Ivaniš bio pristupio svomu ocu 
knezu Radoslavu i stao s njime tajno i živo 
razgovarati. Mladić sve nešta dokazivao ocu, a 
ovaj kanda se čudio riječima sinovljevini. i 

U času najvećega meteža, kad već i sablje 
zabljesnuše o crvenu svjetlu uljenica, u tom 
kritičnom hipu otvoriše se vrata dvorane, a u 
nju uljegoše dva muža. Prvi je bio obučen u 


-pustinjačku haljinu, star nu uspravna hoda, 


i ako pognute glave, svijetla oka nad dugom 

bijelom bradom, a za njim blijeda i propala 
lica, poniknutih očiju i plaha pogleda — ulazio 
je vitez u pokorničkom odijelu. 

Skupštinari umukoše svi u jedan hip, nu 
niko se ne nagje, da izagje pred oca Milovana 
i da ga pozdravi, jer koliko bi svaki rad da 
mu iskaže počast, eto uza nj Radivoja, od kojega 
su se u zadnji čas ocijepili tolike velmože. 
Pa videći druge, gdje se odvraćaju od te dvojice, 
ne pogjoše ni oni, koji su malo prvo glaso- 
vali za nj. 

Ne odaje li lice njegovo — onu narodnju sum- 
nju ? 


A otac Milovan — ne dolazi li on u zadnji ; 


čas kao branitelj ubojice Radivoja? 

Kad Milovan opazi, kako svi zašutješe i 
radoznalo u.nj upriješe pogled, kao da nešto 
očekuju od njega, digne glavu i zaokruživši 
očima po dvorani, reče uzbugjeno: 

— Sto ste zašutjeli? Zar nam se nijeste 
ni nadali? 

— Eto, ne možemo nikako da se složimo, 
odgovori mu knez Vukac, pa nam, oče, ti dogje 
baš u dobri čas, kao da te je sam Bog poslao, 
ne bi li nas naučio, što da radimo. 

— Sam Bog! Istinu reče, kneže! svečano 
prihvati starac i digne desnicu. No i treba da s 
Bogom počnemo djelo svoje. 

Na to ne bješe niko mislio. Bogoljupstvo 
prilično je bilo oslabilo u ono ratoborno doba. 

Otac Milovan smota ruke i prignu bijelu 
glavu, pa se čas zamisli. 

Kako bjehu u tom zboru bogomili u većini, 
progje dvoranom mrmor odobravanja, i oni se 

bliže prikučiše k starcu. Drugi, katolici i pravo- 
slavni, jedva četvrtina od prisutnih, stadoše u 
kut, no nijesu smetali molitvi svojih inovjernih 
zemljaka. 

Otac Milovan poče: 

— Poklanjajmo se Ocu i Sinu i Svetomu 
Duhu. 

Sakupljeni mrmorom odgovore: 

— Dostojno i pravedno jest. 

Po tom Milovan izmoli Očenaš i pošto svrši 
molitvu, pristupi odjednoć vojvoda Ivaniš u kolo 
starijih, kao na neko unutrašnje ponukanje i 
reče glasno: 


— Dopuštate li, da i ja — premda megju 
vama najmlagji — reknem svoju? 


— Govori, vojvodo! potaknu ga Vukac; tu 
svak smije govoriti, koji je — pravednik. 

Dok se Radivoj na tu riječ bolno trgnuo, 
prihvati Ivaniš živo: 

— Dok je časni otac Milovan molio, dogje mi 
sretna misao. Hoćete li kralja junačkoga, koji 
ljubi svoj narod, koji ne žali da za nj krv lijeva, 
koji je spreman da za narod cijeli svoj život 
žrtvuje, a vi izaberite — deli-Tomu, sina eno 
časnoga starca! t 

I Ivaniš pokaza rukom na oca Milovana. 
Pustinjak iznenagjeno digne tamne oči u mla- 
dića, koji mu je kanda pročitao misli s blije- 
doga čela. j 

Sva družba osta zapanjena i zatečena, a 
Radivoj još dublje spusti glavu. 

Nasta pomalo žamor. Ta to je sasvim nova i 
nenadana misao! Jedni uzeše povlagjivati, to su 
bili mlagji, stranka naroda, a drugi se opriješe. 

Napokon će Vukan Vukićević, koji je taj 
nenadani prijedlog jedva dočekao: 

— Toma, veliš? Jest, to je jedini, koji 
može da spase kraljevinu od posvemašnjega 
"asula. On nesamo da je stajao junački na 
braniku pred Osmanlijama, već on ljubi narod, 
i branio ga je uvijek kao pošten vitez i od Os- 
manlija i od nasilne gospode! 

— Oho! oglasi se knez Sladoje Semković; 
zar ćemo kralja, koji diže kmetove protiv g0s- 
pode?! Za njim se podigoše i drugi, dok ih 
Vukac opet ne umiri, nastavivši. oštrije: 

— Ne radi se sada o nama, o gospodi i 
vlasteli samoj, već o čitavoj kraljevini, kojoj 
treba mira, da zacijele krvave rane, što ih je do- 
bavila u neprestanom klanju i komadanju;, pod 
kojim pati Bosna eto dvadeset godina. Nama 
treba kralj, koji će nam od ljubavi, a ne od 
obijesti biti gospodarom, a taj kralj neka bude 
— Toma! 

Dvoranom zavlada muk. Pristaše Stjepanovi 
i Radivojevi zanijemiše, a oni koji nijesu ni za 
koga glasovali, pogledaše se neodlučno. 

Ta to je tek luda šala prokšenog Ivaniša, a 
u duši se rugahu bezazlenomu starcu Vukcu, 
koji mu je nasio i uzeo ju pod zbilju. Zar je mo- 
guće i pomisliti, da će ponosna bosanska g$0s- 
poda trpjeti kralja, koji se stara za kmetove, 
te ih pomaže protiv gospode? Samo jedan 
se od njih dignu, Vladislav Klešić, i reče po- 
rugljivo: 

— Sve je to pravo, što reče, kneže. No 
kaži nam, ko li je taj deli-Toma? Koga li je 
roda i plemena? Valjda nama i sebi.ne ćeš da 


ma 

nametneš za kralja seljaka, kmeta bez imena i 
plemena! 

— Tko to reče, da je deli-Toma prosta roda 
bez imena i plemena? začu se iznenada glas. 

Svi se u velikom čudu okrenuše i ugledaše 
starca Milovana, koji je uspravio zgrbljeno ti- 
jelo, te je gotovo naraslo. Plamenim okom pre- 
leti starac skupštinu. 

— Starac Milovan! šapnuše nekolicina začu- 
gjeno, dok se pustinjak približao stolu, oko koga 
sjegjahu stariji plemići. 

— Tko to reče, da je moj Toma niska roda? 
ponovi starac.. Oj vi, slijepci, koji sudite ple- 
menštinu samo po rodu, a ne po srcu! Ali Toma 
nesamo da je po srcu vrijedan krune, već ju je 
zavrijedio i po krvi i po ljudskome pravu! 

— Ako zboriš o svjetskom pravu, eto Ra- 
divoja sina Ostojina, komu jedino po pravu 
pripada! progovori Juraj Klešić, komu već do- 
dijaše te lakrdije. 

Starac Milovan ne odgovori, već izvadi iz nje- 
dara komad hartije i poda je Ivanišu Pavloviću. 

— Čitaj, reče ukratko. 

Ivaniš razmota listinu i stade glasno . čitati: 

,— U ime Oca i Sina i Svetago Duha! Ja 
vojvoda Radivoj, milošću božiju vojvoda rusaga 
bosanskog i župan Vranduka, dajem na znanje 
svakomu čovjeku, pred koga obraz se iznese 
ovaj, mojim. velikim pečatom . zapečaćeni i vje- 
rovani list, da - predajem sva prava svoja 
momu po Bogu mi danomu bratu, knezu 
Tomi Ostojiću Kristiću, da bude neizrečenom 
svemilošću božjom kralj bosanski i baštinik 
pravih mojih praroditelja gospode kraljeva bo- 

sanskih. I stavljam ga za gospodina na svemu. 


stežanju praroditelja mojih, gospode kraljeva 


bosanskih, da načme Bogom kraljevati i podići 


prijesto mojih praroditelja, dijeleći milosti, či- 
neći zapisanija gradovom i mjestima, svakomu 
po njegovu dostojanju. I za veće vjerovanje 
ovom momu zapisaniju pritisnuh svoj gospodski 
pečat i položih ruke svoje na sveto jevangjelje, 
kako ću ja i moji posljednji gore napisano do 
dni i do vijeka nepokolebimo držati, a koji bi 
ovo pisanije povrijedio, da je proklet Ocem i 
Sinom i Duhom Svetim! Pisano u Rami na dan 
30. novembra, ljeta od rogjenja Hristova tisuću 
četiristo i četrdeset i trećega." 

Ivaniš dočita, a sve oči svrnuše se na sa- 
moga Radivoja, koji je mučaljivo i regbi bez 
svijesti buljio preda se. 

— Što je to? Što se to zbilo? navališe sa 
svih strana na nj pitanjima. Je li istina, što 
nam se tu čitalo? Daj 'govori!. Zar smo došli 
amo da se šalimo! 


Radivoj se prenu iz svojih misli, pa pro-. 


govori sumorno: 

— Jest, sve je istina! Eno pečata moga, a 
ne vjerujete li njemu, ja evo još jednom na- 
ustice ponavljam, da odstupam sva prava svoja 
svomu bratu Tomi i dajem mu prvi svoj voj- 
vodski glas! ; 

— Kakomu bratu! viknuše ljutito pristaše 
stranke Stjepana Vukčića. Mi ne znamo za 
brata, ni za drugog sina Ostojina do tebe. A 
ti, kad već odustaješ od krune, nek znadeš da 
ima i vrednijih ljudi za nju, no taj bezimeni 
leventa Toma! 

— A ja vam velim, prozbori starac Milovan 
drhtavim glasom, da je on sin Ostojin! 

— Kaki Ostojin! viknuše drskiji, kojim je 
uzavrela krv od uzrujanosti. Zar do danas da 
je tvoj sin, a od danas Ostojin? Take bajke 
jesu za djecu, a ne za zrele ljude, koji se sa- 
braše da biraju kralja. 

— Ja vidim, reče mirno starac, da mi ne 
vjerujete riječima, da vam treba dokaza. Te 
ćete imati, čim me poslušate. 

Starac duboko uzdahnu i zastade časak, 
kao da će da ušutka duševnu borbu u sebi, 
prije nego .razgali sve jade, što mu parahu 
dušu eto već više od dvadeset godina. 

Na licima prisutnika odrazivala se različita 
čuvstva; jedni se kanda zabavljahu čitavim 
ovim prizorom, koji je iznenada prevrnuo mišlje- 
njem skupštine, drugi se namrštiše — a to bjehu 
pristaše Stjepana Vukčića, kojima to zatezanje 
nije bilo poćudno; najveći napokon dio stade na- 
peto da sluša starčevo pričanje. 

Starac zasjeni rukom blijede oči i poče 
pričati drhtavim glasom. I sakupljeni čuše pri- 
povijest njegova života. 


XIII. 


Bijaše u Dubrovniku. U tom gradu živio je, 
uz drugu ponositu vlastelu, ugledan gragjanin 
— ako i ne bijaše vlastelin. Slovio je bogastvom, 
znanošću i mudrošću; palača mu bješe jedna 
od prvih, u njoj se sastajalo sve, što se odli- 
kovalo uljudnošću i uglagjenošću, znanjem i 

mnijenjem. U njegovim se sjajnim dvorima orila 
učena riječ latinska, druževni glasi talijanski i 
umilna i slatka besjeda i pjesma hrvatska. 

No sunce, što je pomalo izlazilo nad tim 
kićenim društvom te ga od dana do dana sve 
više veselilo i grijalo svojim sve življim sjajem, 
svojom umilnošću, to bijaše vlastelinova jedinica, 
zjenica oka njegova, mezimica očeva srca, ponos 
kuće. 

Jedne noći pokuca na vrata uglednoga gra- 
gjanina putnik i zatraži noćište i utočište. Do- 
maćin ga primi — primio bi i prosjaka, a kako 
ne će krunjenu glavu, koju progone. vladohlepni 
plemići iz njegove. zemlje, koja se stala raspadati. 

No kralj Stjepan Ostoja, koji je bježao od 
pristaša svoga protivnika Tvrtka II., nije samo 
tražio utočišta u svoga znanca, dubrovačkoga 
gragjanina, no ujedno i tajno skrovište, jer 
ovajput nije htio da otvoreno primi zaštitu 
Dubrovčana. I dok su u Bosni Tvrtkovi savez- 
nici Hrvoja i Sandalj širili svoju vlast, krio se 
Ostoja u gostoprimnoj palači svoga prijatelja, 
hranio se s njegova obilna stola, pio slatko 
vino dubrovačko i gledao krasno lice ubave 
Zlatije, koja se trsila da gosta zabavi i da mu 
zasladi dane zatočenja. 

Napokon dogje čas, gdje je kralj smio opet 
da se vrati u svoju zemlju. Za njim osta ugo- 
stitelj, ugodno vjerujući, da je čestitomu gospo- 
dinu učinio dobro i zaslužno djelo. No osta 
i djevica, ali ne više — koja bijaše prije. Stade 
blijedjeti i venuti, sve tugjeći se od svijeta. Brižni 
otac kušao sve moguće, da ugodi kćeri; ali kad 
se dosjeti istini, koja se na starca svalila, kao 

da se svijet i nebo polomiše, osta kao gromom 
ošinut. Umalo te ga ne ubiše stid i bol, tako ga 
teško pogodi nenadani udarac. 

Kad se prviput u staroj palači začuo sitan 
dječiji vrisak, provališe starčev bijes i jad, i kao 
divlja zvijer spopadne kćer i dijete. Za burne 
noći ostaviše zidine dubrovačke zakukuljen muž 
i zavijena ženska, sa zamotuljkom u naramku. 

Bez duše spješio starac svomu cilju, dok i 
opet u noći ne stignu u bosansko Bišće, 
u kraljev ljetnik, gdje je Ostoja ležao u groz- 
nici. 

Kralj je bio bolestan, kad mu pred licem 
nenadano osvanu njegov gostoprimac. A kad 
ugleda slomljenu ženu, koja bijaše jednom krasna 
i ponosita djeva, i kad ugleda dijete u naramku, 
pokuša da pridigne bolesno tijelo, a u licu mu 
se odraziše skrajna muka i strah. I on bez 
otpora, drhtavom rukom, pisaše na bijeloj artiji, 
što mu je uvrijegjeni otac promuklim grlom u 
pero kazivao. Kralj pisaše; sa blijeda se čela 
cijedio smrtni znoj, a srce u grudima bilo kao 
da će da raznese bolne grudi. 

Kad je kralj svojom rukom namjestio pečat, 
a starac pritisnuo sa svom snagom, smota ar- 
tiju i turne je u njedra. Tad se opet strašnim 
pogledom sumanita čovjeka zarije u samrtna 
kralja, koji je u tim očima mogao čitati svoju 
sudbinu. 

Nije on došao samo zato, da steče pismenu 
potvrdu sramote svoga djeteta, niti zato, da mu 


unuče — kojemu nije mogao da poda svoje 
okaljano ime — jednom sazna, s kojega je 


stabla listak, no ga bijaše ovamo dopratio bijes 

na toga oskvrnitelja gostoljubiva praga, da mu 
se osveti, krvno osveti, da ga liši života. 

Valjda je mlada žena, koja je drhćući s dje- 
tetom u naramku stajala u kutu blizu boles- 
ničkoga odra, slutila što snuju strašni pogledi 
starčevi. Ona se u tren, kad se otac mašao 
mača, što je visio nad uzglavljem kraljevim, baci 
s djetetom izmegju razjarenoe oca i nemoćnog 
bolesnika. Pred starcem sinu krvav ostatak 
grješne ljubavi iz kćerinih zastrašenih očiju; 
sinuše blijedi obrazi nekada gizdave djeve, što 
bijaše potpora njegove starosti, ponos njegov; 
sinuše labugje grudi, o kojima je živio onaj 
mali stvor grijeha: i starcu se zakrvavi pogled 
i bez svijesti zarije mač u bijele ženske grudi. 
Zahvalni pogled pun boli, pun molbe za opro- 
štenje pogodi starca, i onda se rastavi ijadna 
duša sa izmučenim tijelom. 

Kraljevskoga bolesnika spopane samrtna 
strava, kad ugleda krvavu svoju žrtvu. Samo 
čas borila se još duša sa strahom i grozama 
savjesti, a tada se rastavi s tijelom. 

Kralj pade mrtav na uzglavlje. 

Kršnim i lomnim stazama jurio.je starac sa 
djetetom u naramku i s onim mačem... jurio, 
kao da ga proganjaju osvetne srde. Srce ga 
boljelo, mozak ga palio, nu onaj sitni život sve 
je tješnje pritiskivao na jadno srce. Milosrdne 
žene za duga puta nahraniše djetešce jadnoga 
bjegunca. 

Tako padne jedne noći u ramsko selo pod 
Radušu, i tu započne život pokore i trapnje... 


+ 

Sakupljeni vitezovi — potreseni slušahu sve 
jače i dublje pričanje starca Milovana, koji se 
višeput sam prekidao, jecajući od zatomljenih 
i nezacijeljenih bolova. ne 

Pošto svrši, preda kožni zamotak vojvodi 
Radoslavu i reče promuklim i iznemoglim 
grlom: . . 

— Taj ubojica bijah ja, a kraljev sin — moj 
posinak Toma. Evo dokaza! Em 

Na to opet klonu i duboko nagnuvši glavu, 
zapade u bolnu zamišljenost. 

Vojvoda Radoslav prihvati listinu, a oko 
njega se okupiše velmože, da se na svoje oči 
uvjere o istini starčevih riječi. Koji bijahu sta- 
riji megju njima, prepoznaše kraljev rukopis i 
Ostojin veliki kraljevski pečat, te na svoje oči 
pročitaše retke, kojima priznaje sina, rogjena 
mu od dubrovačke gragjanke Milovanove Zla- 
tije, a po imenu Stefana Tomu, svojim zakonitim 
djetetom. I I 

Kad se slegoše žamor i začugjenje, prihvati 
riječ stari vojvoda Radoslav: I I 

— Eto čuste nenadanu vijest, koja nas je 
sve jednako potresla. Onaj starac tamo oka- 
ljao je ruku svoju dvostrukim umorstvom, ali 
on je prostodušno pred svim narodom raZz- 
galio dušu, da nam pokaže svoj grijeh, na 
koga ga je natjerala  uvreda,. nanesena rodu 
njegovu. Kriv je smrti kralja Ostoje, ali krivnju 
je svoju po sudu ljudskom dovoljno okajao za 
dvadeset i šest godišnje teške pokore, trapnje 
i sveta života. Nijedan nas ovdje ne može 
da mu sudi — svi smo grješnici, — a Bog 
na nebesima najbolje zna, ko je prav, a ko 

je kriv. Pa da se i nije okajao takom pokorom, 
— on je zemlji, kojoj ugrabi kralja, i opet 
othranio kralja i vraća ga eto — živa za mrtva 
— u dobri čas zemlji i narodu, koji eto ne zna, 
što će, na koju li će stranu. Domala se s teške 
neodlučnosti umalo opet ne pobismo, umalo ne 
poteče opet krv, kojom nam je jadna domovina 
već do sita natopljena. Eto nam izlaska iz tih 
smetnja i smutnja. Stefan Toma Ostojić je 
junak, nikomu ništa nije skrivio, sin je krunje- 
noga kralja: uzmimo ga za kralja, ne bismo li 
se jednom smirili, i ne bi li jednom zacijelile 
rane, od kojih nam krvari domovina. Ja pitam, 
ko je za Stefana Tomu Ostojića, da nam bude 
-kraljem ? 

I polako, kao nakon duboka razmišljanja, 
diegoše se redom plemići i dadoše svoj glas, 
samo maleni dio pristaša Stefana Vukčića uzeše 
mrko promatrati to glasovanje, jer eto gdje iz- 
gubiše svaku nadu za svoga gospodara. 

Tako postade Toma kraljem, a sabor odabra 
tridesetoricu plemića, da dovedu novo-izabranoga 
kralja u Bobovac, da mu) se tu rote sabrani voj- 
vođe i knezovi. 

U to starac Milovan, praćen Radivojem, ne- 
opažen iščeznu iz zbornice, da se vrati u svoju 
pustinjačku zabit, a Radivoj krenu noću k sje- 
veru u svoj mrki Vranduk — ko slomljen čo- 
vjek, kojemu nije nikada smogla snaga, da do 
kraja izvede svoje — na zlu osnovane — sla- 
vične težnje. Odsada će pomagati svomu bratu, 
vjerno će mu služiti, ne bi li i on — poput 
onoga starca pustinjaka — nesebičnim radom 
za tugje dobro — našao oproštenje i mir..... 


XIV. 


Badnji je dan. Nad Ramom titrahu lagano 
pahuljice mladoga snijega. Tihom večeri razlije- 
gaše se glas zvona sa šćitskog manastira, koji 
je nedavno sazidan, dozvolom pokojnog kralja 
Tvrtka. Skromna braća svetoga Frane slave 
blaedan rogjenja Hristova, a izokolni narod 
slavljaše po običaju slavenskih pradjedova taj 
dan, na kom se mlado sunce ragja te zZapo- 
činje iznova svoj obični beskrajni put. I na 
Studencu slavio se badnji dan po starom na- 
rodnom običaju. Već rano u zoru bijaše pošao 
Toma kao domaćin sa dva momka u šumu, da 
odabere zdrav hrastov dub i da usiječe svojom 
rukom badnjake. Ruke, vikle sablji a odvikle 
sjekiri, jedva oboriše klade, a kad ih urediše 


: kako treba, uprtiše ih momci na saone, da ih 


odvuku kući i prislone uz prag. 

I Vojača je uranila. Ta i u nje treba da su 
pune ruke posla, pošto valja urediti kuću i pobri- 
nuti se za božićnicu i za zaoblicu, jer se nadahu 
djeveru Ivanišu, koji je imao doći kao polaznik. 

U dvorištu bijaše takogjer sve u poslu. Tu 
se klalo, namještalo ognjište i priregjivala za- 
oblica za narod, koji će doći, da proslavi 
Badnjak. 

U takome poslu stigla i ponoć. 

Toma smjesti na ognjištu badnjake, dva 
usporedo a treći poprijeko, rekavši družini: 

— Dobar i veseo vam badnji dan! 

— Dao Bog svako dobro, vedre duše i ve- 
sele badnjake, odvrati družina, a ženskadija 
pospe badnjake šakom pšenična sjemena. I 

Toma pripali badnjak, a družina stajaše oko , 


njega u kolu, te otkrite glave gledaše taj sve- 
čani čas. Kad je sveti plamen zaplamtio, užeže 
Toma o nj luč, a svak od družine užeže luč 
svoju o domaćinovu, koju je za taj dan naro- 
čito priredio, pa držeći je pred sobom, postaviše 
se onda svi u kolo. 

Toma progovori svečano: 

— Mir božji! Srećan vam Badnjak! pa 
poljubi Vojaču, maloga sinčića, koji je neo- 
bično veselo držao svoju luč u ručicama, Go- 
jaka, Veljka, pa redom svu družinu. I ostali 
si dadoše ,mir božji", pa onda pokupiše luči 
te ih pogasiše, obasuvši ih pšenicom. 

Sada povede domaćin ukućane k večeri, ali 
prije no će k stolu, prekorači on, a za njim 
drugi badnji plamen, da ih obasja i očisti svo- 
jim žarom grijeha i boljetica. 

Oko velika stola, što je tu bio priregjen, 
posjedaše najprije gospodar, gospogja, pa 
Veliko te ostala družina lijepim redom. Pošto 
izmoliše stojeći Očenaš, stade Vojača dijeliti 
zaoblicu, a Toma točiti vino u vrčeve. 

Ljudi se gostili i vani pod vedrim nebom, 
grijući se o vatri spolja, a vinom iznutra, a i 
u kuhinji nastalo neusiljeno veselje. 

Vojača se nagne k Tomi i šapne mu: 

— Nema nam gostiju, pa ni djeda Milovana. 

— Valjada im noć zakrčila put, pa nijesu 
dospjeli, odvrati Toma. 

— Još se nije Petar vratio s vrela, ustavi 
Vojača Tomu, koji se htio da digne. 

— A da zbilja. Zar se Petar još nije vratio? 
upita Toma družinu. 

— Valjda nije, odgovori kastelan, oštar čo- 
vjek, — jer da jest, bio bi prvi, gdje se vino 
toči. 

— Da nije gdje ograjisao na vile! našali se 
jedna od djevojaka. 

— Ili možda na vještice! vrati joj Konjušar. 

—- A mogao je sresti baš i vukodlaka, opet 
će ona djevojka konjušaru, koji se zvao Vuk. 

Nasta smijeh. I 

— Šutite! plaho će konjušar i ogleda se. 

— Aha, gledaš, nije li već za tobom! 

U to se vratio momak s vrčem vode. Svi ga 
saletješe pitanjem, gdje ga je tako dugo bilo. 

Momak je bio blijed i drhtao je. 

— Da ti se nije zbilja što pričinilo, upita 
ea hajduk Veljko; badnja je noć, pa može 
svašta biti. 

— I jest mi se pričinilo, napokon će momak, 
metnuvši vrč pred Vojaču na stol. 

o Šta, ako Boga znaš! pitale ga radoznale 
ženske. 

— Pričaj, zapovjedi i Toma, dok je Vojača 
nalila vode iz vrča u brašno, što ga djevojke 
pripraviše u koritašcu za ,,česnicu". 

— E, pa čuj, gospodaru, počne momak: 

Pošao ja k vrelu. Kad do vode, metnuh na 
kraj kolač, jabuku i vrčić vina, pa rekoh, kako se 
pristoji: ,Hladna vodo, nosim ti darove, a ti 
meni nosi sreće i zdravlja." Onda zagrabim vode 
i hoću da se vratim, a to izdaleka nešto zasvi- 
jetlilo, a sto plamenova miče se polako. Pomislim, 
šta je? Da nije divlja vatra, il su mrtve duše? 
Poteci ja uz brdo, što su me noge nosile, i evo 
me sada tu. 


310 


— A nijesi vidio, što je?. pitahu ga. 

— Nijesam, ta bilo je daleko, ali nešto jest. 
Samo da nije zlo, da nas Bog sačuva. 

— Pošaljite vratara na kulu, neka gleda što 
je, zapovjedi Toma. 

Vojača metnuvši u brašno priregjeni novac, 
klin od potkove, komad sira i nekoliko slamčica, 
preda jednoj djevojci, da zamijesi kolač, jer 
česnicu smije samo djevojka da zamijesi. 

U to se vrati vratar i kaza: 

— Sve je mirno; ništa se ne vidi. 

— Eto... usnilo ti se, il se vile s tobom na- 
šalile, — stadoše drugi da se rugaju Petru. 

Pošto su gospodari podmirili družinu, po- 
gjoše u svoje sobe, gdje se za njih priredio 
Badnjak. Svjetlo vatre sa ognjišta miješalo 
se s crvenim plamenom s trokrake mletačke 
uljenice od žute mjedi, što je stajala usred stola. 

Kraj ognjišta igrao se mladi Stjepan sa svo- 
jom dojkinjom na prekrasnom megjegjem krznu. 
Kad ugjoše otac i mati, naglo im potrča u su- 
sret, pitajući za Veljka, dok je Gojak ostao 
dolje kod družine. ; 

— Evo ti ga, evo! reče otac, a Veljko mo- 
rade da čučne na krzno pokraj djeteta i da se 
igra s njime. Očito te je starac shvaćao igru 
posve ozbiljno, jer se — gubeći orahe — pokoji- 
put i razljutio. A zadirkujući u svoju košaricu, 
u kojoj je sve više ponestajalo oraka, lupao bi 
se čas po jednom, čas po drugom koljenu. Naj- 
zad smrsi ispod čuperastih brčina: E ovaj će 
me mali oguliti do kože! 

A dijete sve kliktaše od veselja, pokazujući 
ocu orahe, koje je dobio od starca. 

Megjutim je Vojača rezala kruh i butinu. 
Modre svite i kratka šubica od crvena aksamita 
lijepo joj pristajahu strojnomu tijelu. Na glavi 
je još imala bijelo oglavlje, kako je došla iz- 
vana. Odijelo joj je bilo još sasvim narodno, 
samo što je bilo od finije tkanine i bogatije. 

Točila je vino u bokale, a onda dignuvši desni- 
com jednu kupu, dok je u lijevoj držala svijeću, 
i pristupivši pred Tomu, pozdravi ga po običaju: 


— Gospodaru, sve u tvoje zdravlje, 
Bog ti dao sreću i zdravlje! I 


I Veljku pruži pehar, a ovaj odvrati pjes- 
mom iz hrapava staračka grla: 


— Božić, božić bata 
Na oboja vrata, 
Nosi kitu zlata, 

Da pozlati vrata 

I oboja poboja. 


I dojkinji dadoše pehar vina, pa sve četvero 
uzeše piti. Mali Stjepan složi ručice straga i Za- 
gleda se ozbiljno u to troje, kako piju. 

— I Tipan piti! reče zapovjedno. 

— Gle ti njega! nasmija se otac, i ti bi zar 
vina. E pa dajte mu, ta Badnjak je. 

Onda posjedaše oko stola i uzeše blagovati. 
Iz dvora se orilo bučno badnjevanje. Ali ovdje 
gore kanda se nije htjela razviti badnjačka ra- 
dost. Uzalud cvrkut i smijeh djeteta. Toma svejed- 
nako se zamišlja. Vojača ga višeput plaho pogledni, 
a on, kadgod bi uhvatio njezin pogled, stao se 
siliti na razgovor, koji je Veljko začinjao pričanjem 
o svom hajdukovanju. Pripovijedao je o Bad- 

njacima, koje sprovagjaše u gori, kad okolo za- 
vijahu vuci, a samo vatre čuvale ih od gladnoga 
zvjerinja. 

Toma slušao i ne slušao, već silom upro, da 
rastjera nezvane misli, koje su mu dočaravale 
sjajnu i zamamnu sliku, te je za njom posizao 
kao dijete za mjesecem. Sjetio se oca Milovana, 
kako je ostavio skrovište svoje, pustu kolibu, 
a zašto? Da pomogne birati novoga kralja, a 
on sam tu sjedi besposlen, skrštenih ruku.... 
Sjeti se zanosa, kojim ga narod svuda dočikao, 
kad je prolazio nakon vojne. Kako mu svuda 
klicahu i zvahu ga izbaviteljem! I kako je 
onda zahvalno osjećao u srcu želju, da pomogne 
tomu narođu, koji je u nj upro oči. Ali.... tamo 
u Bobovcu biraju kralja, a hoće li se taj kralj 
brinuti za svoj narod...? 

Ludih li misli! Šta je njemu stalo, koga će 
izabrati! Vojvodu Stjepana ili Radivoja — ta sve- 
jedno koga, jedan kao i drugi...! 

Baš se htio da uplete u razgovor, kadno iz- 
nenada presiječe silan urnebes noćni zrak. 

Vojača protrnu od užasa — ta Osmanlije 
nijesu više nepoznati gosti, pa bi se često ne- 
pozvani našli u Krajini. A Studenac je slabo 
utvrgjen grad, vojnici su po selima kod svojih 
kuća, a ovi neoružani seljaci, pa šaka družine...! 

Potrči k prozoru i pogleda u crnu noć. Ali 
duboko dolje, tik ispod prvoga gradskoga platna 
sjajilo se od crvenih luči. 

— Sveti Bože, što će to biti! zalomi od 
straha ruke; vidi Toma, već su pod gradom. 

— Čudno, odvrati Toma, pošto bješe pristupio 
k prozoru. Biće Ivaniš, ali s tolikom pratnjom... 

I čudna mu tjeskoba stegne srce. 

Pošalje Veljka, neka vidi što je, a onda 
zaište od Vojače stajaće haljine. 

Ona brzo pohiti u ložnicu, napipa ih u 
mraku drhtavim prstima u sanduku, donese ih 
mužu i stane mu pomagati pri odijevanju. 

Videći on, kako se sva trese kao u groznici, 
uzme je za obje ruke, pogleda je milo i reče 
ponešto uzbugjenim glasom: 

— Ti mi se kanda bojiš, dušo! Ali ne brini 
se, ja nešto slutim, da ne će biti zlo — jer 
ne bi tako dolazilo. 

Njoj poteku suze niz lica, da nije pravo ni znala, 
zašto plače, a na to je on zagrli i poljubi u čelo: 

— Samo mi budi hrabra! osokoli je i pogje 
k vratima. 

U to se vrata spolja otvore, a na pragu se 
pokaza mlad plemić u svečanom odijelu. Kao 
prvi polaznik na taj svečani dan pristupi naj- 
prije ognjištu na kom tinjahu badnjaci, obasu 
ih šakom novaca, te uhvati goruću glavnju i 
udariv o badnjak, da su varnice na sve strane 
poletjele, nazva: 

— Bog Vam dao srećni badnji dan! 

— Hvala Ivanišu, pobratime! pozdravi ga 
Toma i raširi ruke da se zagrli s došljakom, 
dok se mlada žena povukla dublje u izbu. 

— Tvoj djever, reče muž na to i povede 
Ivaniša Pavlovića u izbu. 

Ona pruži ruku, a Ivaniš je učtivo poljubi. 
Vojača se sva nekuda zbuni, jer ne bješe vična, 
da joj se ljube ruke. Mladić je pogleda zadiv- 
ljeno; ta otkada je pošljednji put vidio, za ko- 
liko se opet poljepšala! 

No brzo se vrati Tomi i reče mu svečano: 

— Ne dolazim samo ko božičnji polaznik, već 
me poslaše bosanska gospoda, da te odvedem u 
dvoranu, gdje te čekaju. 

Na to odoše muževi, a za njima i Veljko. 

Vojača osta sama — sva zapanjena. Što to 
znači? Ta noćna posjeta vitezova ,bosanske 
gospode", to su dakle vojvode i vlastela, kne- 
zovi i bani! 

Prisluškuje pozorno, a to kroz dugi trijem 
zaori opet silan urnebes muških grla. 

Prigje k ognjištu — nešto je spopao drhat, 
a to pred samim rešetom zaspao mali Stjepan. 
Brzo Vojača čučne do njega i uzme ga na krilo. 
Mali kroza san progungja: 

— Dobio, izdubio... i stane dalje spavati. 

Još je kojiput zaorila buka muških grla iz 
dvorane. Čas po kad proletješe trijemom hitre 
noge i zavlada neobična trka i poslenost. Za- 
zvečaše mimo vrata pehari, teške se bačve 
valjale, a kad je Vojača, gonjena radoznalošću 
i nemirom, pošla iz kule tijesnim hodnikom na 
onu stranu kuće, gdje je bila njezina ložnica, 
ugleda kroz prozor na dvoru oko ognjeva mno- 
žinu strane družine. 

Prozori velike dvorane zasjaše neobičnim 
svjetlom i kroz oznojena stakla vidjele se 
gibljive ljudske sjene, kako se miču i pro- 
laze. I 

Vojača je položila sina u krevet, a sama 
uzela strpljivo da čeka. Uze evangjelje, pri- 
maknu ga svjetlu i stade čitati. Tako je činila 
za dugih večeri, kad je bila sama. 

Otvori knjižicu i uščita: 

— ,Kada budeš zazvan na pir, ne sjedaj mu 
u gornje čelo, da ko po sreći ne bude pošteniji 
od tebe i njeva zazvao i da ti ne reče: Daj 
onomu mjesto. I tada ćeš stidom sjesti u naj- 
donjemu čelu. Nego kada budeš zazvan, pogji i 
sjedi u najdonjemu čelu, da kada dogje ko te 
je zazvao, reći će tebi: Prijatelju, posjedaj više. 
Tada će biti tebi poštenje pred svima sjedećim. 
Jer ko se uzvisi, poniziće se; a ko se sam snizi, 
uzvisiće se — — —% I 

U dvoru nasta sve to bučniji život. Jelo se 
i pilo pa i nazdravljalo; časom bi se razbirao 
jasni usklik: — Živio nam kralj! 

Vojača se trgne i napne uši, šapćući: 

— Što to znači? Dakle već izabraše kralja? 
Bilo joj odjednoć teško samoj, ali opet ne htje 
da dozove koju od družine. Ali nemir u nje- 
nom srcu sve više preoteo mah i ona se na- 
kani da pozove bar dadilju. 

Starica ugje. 

— Jele, zapita Vojača, što se to zbiva u 
gradu ? 

— Ne znam zapravo, gospe moja, odvrne 
starica; nešto govore za kralja, koliko sam 
čula iz dvora, a dolje me je strah od onolikih 
stranih ljudi, Koji napuniše dvor. 

U to pokuca na vratima rušnice. 

— Neka ugje, ko je božji, dopusti Vo- 
jača. x 

Bješe jedna od mlagjih služavki. Bila je sva 
rumena i bez daha reče: 

— Gospe, moja gospe, goleme li sreće! Evo 
govore, da je tvoj gospodar postao kraljem. 
Moja dobra gospe — ti kraljica! 

I djevojka. se u svom veselju spusti pred 
Vojačom na koljena, pa joj stane ljubiti ruke 
i skute. " 

A ozdo zaori opet: 

— Živio nam kralj Toma! . 

I Vojača sustavi dah, da što bolje shvati taj 
usklik, da li je ne vara možda kaka sanena 
omama. d 

Ali ne! Cula je i dobro razumjela. 

I ne ovlada je radost, već joj bi odjednoć, 
kao da je ko ledenom rukom uhvatio za toplo 
srce. 

Šta će da bude sada? Kako li će joj se 
udesiti život? Zar joj ne će ona gospoda oteti 
muža, odvesti ga u kraljevski Bobovac? Kuda 
li će mirna zajednica, što je dosele uživahu na 
pitomom ognjištu? Ili će zar i nju iz njene 
skromne zabiti iznijeti u bučni svijet, megju 
plemkinje i vlastelu? Ta zar se u tom času iko 
sjetio nje, zar je se sjeća i sam Toma? Pa kako 
tek da ponosne plemkinje sretnu seljanku, koja 
se ne zna vješto svijetom kretati kao one! 

Ili će smjeti da ostane u dosadašnjem svom 
skrovištu? O to bi još najbolje bilo. Ali, slu- 
šala je pričati, da kraljice — kraljice? — leenu 
se Vojača s te riječi —, da kraljeve žene 
obično prate muževe svoje po gradovima nji- 
hovim, da pribivaju gozbama i svečanostima i 
da se sastaju na zabave sa drugim plemki- 
njama. Hoće li se to i od nje tražiti? 

I med one druge misli krala se još jedna, još 
crnja i bolnija, te se prometnu u tešku sumnju. 
Sada, gdje se Toma iznenada podigao na prvo 
mjesto u domovini, na kraljevski prijesto, ne će 

li se ona njemu pričiniti nedostojnom kraljicom? 
Ali, — ta nije li i on sam niska roda, a s nje- 
eovim povišenjem, povisila se i ona. On nju sa 
sobom diže, diže je do sebe i — dići će je; ta 
zar je ne ljubi? Da, da, on je ljubi, on se s nje 
nikada postidjeti ne će; ta iz jedne su kolibe 
izrasli, jedno su mlijeko sisali, isti ih je kršni 
zrak othranio, isti zavičaj odnjihao — — — — 

U to začu na trijemu lake korake. 

— To je on! kliče joj oslobogjena duša. To 
je tajna sila ljubavne zajednice; njena ja želja 
bila tako jaka, da ga dozove. 

U ložnicu stupi hitro kralj — ah ne kralj. 

— Toma, dragi! viknu mlada žena i prviput 
se oslobodi dosadašnje plahosti, koja joj je 
vazda kratila, da ne pristupi preda nj nezvana, 
a oslobodi se pravom straha, koji trpljaše 
zbog njega, da joj ga ne otmu. 

Savije mu ruke oko vrata i sav se strah 
raspline u groznim suzama. 

— Ljubo, Vojko moja, što ti je? zapita on 
radosno i uzrujano sa nenadana i sretna preo- 
kreta u njegovu životu. 

— Ti plačeš, ti si tužna? Uvijek samo suze! 
Pa i danas, na takav sretan dan! Ta i ti trebaš 
da dijeliš sreću sa mnom, tvojim vojnom! 

— Moj, moj — zar i jesi još moj? jecaše 
ona i okrene mu suzama oblito lice. 

— A da čiji da sam, ako ne tvoj? na- 
smiješi se on. Tvoj vojno, tvoj dragi, tvoj 
kralj! 

— Kralj! plaho ponovi Vojača. Ta to je kao 
u kakvoj bajci. A kako se zbi to naglo i ne- 
nadano ? 

— I samomu meni još se čini bajkom! Istina 
ija sam vazda mislio, kolika je sreća po čovjeka, 
kad vlada narodom, da može za taj narod skrbiti, 
braniti i štititi ga od nevolje i od neprijatelja. 
Zato sam i ja rado lio krv svoju za tu do- 
movinu i u tome tražio jedinu slavu.... 

Tu časkom stane, da li od čednosti? Vojača 
je napeto i pozorno slušala njegove riječi. Ta 
svaka joj bijaše sveta, kao i one evangjeoske. 
A kad on stane, reče tihim zanosom: 

— ,Deli-Toma" u jedno grlo pronosilo se 
svom Bosnom! 

— Da, narod me zavolio, produži Toma; kli- 
cao mi, gdje sam se god pokazao; bijaše mi 
zahvalan, a ja sam se osjećao sretan, kao da 
sam kralj, i ako tada ni sanjao nijesam, što mi 
sudbina u svom krilu nosi. Možeš li me razu- 
mjeti, ako ti velim, da sam radosno primio po- 
nugjenu krunu? Ta sada mogu živjeti i raditi, 
da usrećim dom svoj, da podignem jadni taj 
narod. Ta pitom je i dobar, treba mu samo 
pouke, da ga dovedeš na put napredna svijeta, 
a to se može samo ljubavlju, a ne silom. A ja 
ga ljubim, ljubim taj naš narod! Pa i ti ćeš mi 
pomagati u tome. Ta i tebe sirotinja pozna, 
pa će te i u napredak još i više i dalje po- 
znavati. 

— Sve ću, što ti hoćeš, gospodaru, doreče 
Vojača potresena njegovim zanosnim riječima. 
Ta nijesmo li jedno? Nijesmo li istoga roda? 
Ti seljak — pa kralj, ja seljakinja — pa tvoja 
žena? Ti si se popeo jedino pravom tvojih 
vrlina na kraljevski prijesto, a mene izdigo do 
sebe. 

— Nije baš tako, prekine je Toma u riječi; 
po samim mojim vrlinama ne bi me dopalo 
kraljevstvo. 

— Da po čem? upita ga plaho Vojača. 

 — Cudni su putovi božje providnosti! za- 


mišljeno produži Toma. Pomisli samo — a ko 
bi ikada takva šta samo i slutio? — otac Mi- 


lovan nije mi otac, no mi je djed; moja je mati 
bila njegova kći... 

— A tvoj otac? zapita Vojača plaho, i srce 
joj se stegne. 

— Pokojni — kralj Ostoja! 

Vojača se naglo trgnu i za malo odmaknu 
od svoga muža, pa ga gledaše sva zapanjena. 


— Ti sin — kraljev! govorahu joj usta 
besvijesno. Ti nijesi zar — seljačkoga roda? 


— Pa zar to nije bolje? Vidiš, time su pri- 
štegegjene mnoge smutnje; niko se ne će smjeti 
protiviti momu izboru, jer je pravo na mojoj 
strani. Pa to je, što me tako i primiruje, te 
mirne duše mogu da sjednem na  prijestole 
svoga oca. — No što si mi se tako zapanjila, 
srce moje? dosjeti se Vojačinu muku i njenoj 
promjeni. Tebi kanda je krivo, što ti evo re- 
koh, pa ipak bi trebala da se raduješ! 

— Pa ja se i radujem! tiho šapnu ona bli- 
jedim usnama. 

— Ali ti ne ide od srca, toliko vidim. Reci, 
što te mori? Govori, da ti odlane. 

— Ah ne znam ni sama, napokon će Vojača. 
i progje rukom preko blijeda čela. Nešto me 
muči, misao neka, koje ne mogu da izreknem. Već 
me je i prije mučila, a sada još više, gdje, gdje — 

— Što, gdje? zapita Toma brižno. 

— Gdje — gdje ti nijesam više rodom ravna! 
dovrši Vojača tiho kroza suze. Kad mi ono u 
početku reče, kako ćemo zajedno nastojati oko 
naroda, iz kojega oboje nikosmo, onda sam se 
radovala, no ti si roda kraljevskoga, a ja 
ostadoh seljakinja ! j 

— Šta; to da te mori!? 

— Kako ne će? Jesam li ovako dostojna, da 
ti budem žena, žena kralja? Tako prostu i ne- 
uku, kakva jesam, hoće li me uza se trpjeti 
one ponosite plemkinje ? 

I žena ga pogleda, kao da od njega čeka 
osudu na život i smrt. 


s 


Ali on je privine na svoje grudi i reče u. 


po šale u po tronuća, poljubivši je u zapla- 
kane oči: 


— Slatko srce moje! A koja da bude do- 


stojna svega toga, ako ne moja bijela ruža, 
vjerna moja ljuba, mati moga jedinca? Nijesmo 
li se vjerili za sve vijeke, da ćemo vazda stati 
zajedno u sreći i u nesreći, u radosti i u tuzi? 
Kakve su to puste misli? Mani ih se, goni ih 
od sebe! 

— Ta to ja i činim, ali one se ne daju. Da, 
ti si mi dobar, ja u te vjerujem, ali onaj giz- 
davi svijet ne će li mi zamjerati zbog moga 
niskoga roda, ne će li me prezirati ? 

— Zato se ti ne boj, dušo, zato sam ja tu, 
da se to ne dogodi. Veliš, seljakinja si, pa 
ipak te više ljubim i poštujem, nego bih i jednu 
od tih okretnih plemkinja. Da samo znaš, kako 
mnoga od njih ne može da do tebe segne u 
ženskoj krjeposti —! Priučićeš se ti brzo svemu 
tomu, što ti se sada još čini neobično i teško. 

— Pokušaću, Toma! Sada mi je već lakše, 
što sam ti se mogla izjadati. Pa i ti preuzim- 
lješ težak teret: brigu za domovinu. — O, sjećaš 
li se blaženih dana prve naše sreće tu u našoj 
Rami? Hoće li se ikada opet povratiti? 

— Oni dani? zamisli se Toma — ne će, ali 
neka živi naša skromna sreća, neka živi u sr- 
cima našim, pa će sve da cvjeta i u ubogarskoj 
Kkolibici i na kraljevskom prijestolu! aa 

I kao zlatan plašt zavi neka nova nada 
onaj nemili strah, koji je uznemirio kraljičino 
srce. 

Bilo je u početku ljeta 1445. U jednoj od 
mnogobrojnih soba jajačkoga grada ushodao se 
papinski legat za Bosnu i Hrvatsku, hvarski 
biskup Toma. Cas prije razgovarao je sa star- 
ješinom franjevačkoga reda, ocem Marinom, is- 
pitujući ga o prilikama prostog naroda i niže 
vlastele i savjetujući mu, šta da se megju 
njima poradi, otkako eto sjednu u prijesto novi 
kralj. Kroz otvoreni prozor strujao topli ljetnji 
zrak. Bijaše doista divan kraj, što se razgalio 
oku sa toga prozora, nu biskup nije mario ni 
gledati ni diviti se. Fino i duhovito lice nje- 
govo pokazivalo je, da mu je um bio u živu 
poslu. Male crne oči zasjale bi, časkom 
opet potamnjele, prema tomu, kakve li su već 
misli križale njegovom glavom. Zlatni krst, što 
mu je visio niz prsa, zabljesnuo bi svakiput, 
kadgod bi palo sunce na njega i bacao iskre 
po čitavoj sobi. 

Biskup je razmišljao. Bio je zadovoljan uspje- 
hom, što ga je do sada stekao u svom poslanju. 
Istina nije bilo mnogo; predobio je bana Radi- 
voja sasvim, a kralja napolak. Ali već je i to 

dosta, da u njega nije naišao na odlučan otpor. 
U kralja je bistra glava; brzo je shvatio situ- 
aciju, pa se može reći, da je u sebi već pristao. 
Za kraljem povešće se i druga patarenska vla- 
stela, što su uznjega. Druga je stvar da predobije 
one, koji još nijesu uza nj i što čvrsto stoje uz 
kraljeva odlučna protivnika, vojvodu Stefana. 
Uz to se pobojavao osmanlijske politike, koja je 
umjela sasvijem zgodno da cilja, mudro nugja- 
jući zaštite, blaga i časti. Eno tako se vojvoda 
Stefan iznova sprijateljio sa  vrhbosanskim 
begom Isom, koji ga je pred jedno po godine 
u velikoj pratnji pohodio, noseći mu silne da- 
rove, a bilo je očito, koliko je begu bilo stalo, 
da sklopi s vojvodom što tješnje prijateljstvo. 
Biskup je slutio, kamo to smjera. Taj časoviti 
mir nije ga mogao zavarati. 

Saznao je kao pod veliku tajnu od vojvode 
Radivoja uz ostalo i onu zgodu s djevojačkom 
otmicom, i kako mu je žena, vojvotkinja Ruža, 
u bezumnoj ljubomori sama i ne sluteći splela 
mrežu. Jer eto, Isa-beg ne će mirovati, dok ne 
osveti tu sramotu. A jer to dosele još nije 
učinio, biće osveta strašnija. Zato dakle prija- 
teljstvo sa humskim vojvodom i onoliki darovi?! 

Da se dakle otkloni opasnost s te strane, 
valjalo bi predobiti toga kneza za se i za svoju 
stvar. Tek — kako? 

Tu se biskup gnjevno nasmija sam sobom i 
stisnu šaku od ljutine. Ta zar on to nije već 
pokušao S dobra? Nije li preklane čitav mjesec 
dana boravio na Blagaju? Nije li razvio sve 
svoje priznato oštroumlje? Pa što je polučio ? 
Vojvoda ga gostio; dan na dan se tu klalo, 

jelo, pilo i bučilo — sve, kako reče, u čast gosta 
svoga. A kad bi biskup, jedva uvrebavši koji čas, 
da s njime u četiri oka govori, natuknuo o 
državnim poslovima, neka se okani Osmanlija, 
i neka se pribije uz rimsku crkvu, onda bi 
se vojvoda glasno nasmijao, potreptao svoga 
gosta pouzdano po plećima i govorio: ,,Prepu- 
štaj ti to meni, biskupe; zna Stipan, što radi! 
Ili bi ga prividno slušao i pristajao na sve, kad 
već nije mogao da izbjegne otvorenoj besjedi, 
a čim bi biskup okrenuo Blagaju legja, okrenuo 
je i vojvoda da radi — ko i prije. 

...Tvrda je to glava, Koja se na ovakav način 
ne će nagovoriti. Bilo bi uspjeha jedino onda, 
kad bi vojvoda uvidio svoju ličnu korist. 

Tu se biskup odjednoć ustavi posred odaje. 

... Zar da nema načina, da se taj lukavac, ta 
tvrda glava priljubi njegovim namjerama? Na- 
jednom klikne poluglasno: 

— Divne li misli! I kako li je jednostavna! 
Sve bi se razmrsilo za najvećega mira. 

I biskupovo se. lice stalo sve više vedriti, 
dok je sve življe opet nastavljao šetnju ine zna- 
jući stao mahati obim rukama, kao da bi 
njima htio. pratiti unutrašnji živahni razgovor. 

Treba složiti kralja i vojvodu. A da se to 
postigne, treba ih svezati zajedničkim interesom. 
Eno u vojvode krasna kći, rogjena da bude 
kraljicom; otac ju voli najviše od sve djece; 
megju svim knezovima nema joj pristala prosca. 
Tu opet kralj — mlad i vatren, u kojega je, istina, 
žena, ali žena prosta; vlastela je i ne priznavaju 
kraljicom, on je sam krije, niko je dosada nije 
još ni vidio. K tomu taj brak nema i onako vri- 

jednosti pred katoličkom crkvom. U tome, dakle, 
da sveže kuću Kotromanovićevu i Kosačinu bra- 
kom, da kralj Toma oženi Katarinu Vukčićevu: 
jednim udarcem okrunio bi biskup svoje djelo. 

A Stjepan —? Ne će li prihvatiti zgodu, da 
djetetu svomu i unučadi priskrbi, što sam ne 
može lako da steče? Ako već on ne može da 
bude bosanskim kraljem, neka mu kći bar bude 
kraljicom. Toj se udici ni lukavi Stefan ne će 
izmaći. 

I biskupa spopane grozničava poslenost. Mo- 
rao se sam ušutkavati, da svlada preveliko ve- 
selje zbog ove uspješne misli. Brzo sreda u glavi, 
što bi prije svega valjalo učiniti. Istina, čeka ga 
težak posao: s jedne strane treba skloniti kralja 
za tu osnovu, a s druge ukloniti kraljicu. I sam 
nije pravo znao, što je mučnije. Ipak odluči, 
da ženski posao — kao osjetljiviji — prepusti 
kraljevu bratu, neka se obavi u samoj porodici, 
a bez njegova utjecaja. Uputiće ga koliko bude 
potrebito, pa baš i ne pošlo sve tako brzo za 
rukom, kako bi želio u taj čas. 

Pljesnu triput u dlanove, a na to ugje na niska 
vrata momak u mletačkom odijelu, s kratkim 
nožem za pojasom. 

— Pogji do gospodina bana Radivoja i 
zamoli ga na dogovor; zapovjedi. biskup na 
talijanski. 

Momka nestane, a zamalo ugje ban Radivoj. 

Vrlo se promijenio. Nekad junački stas sav 
se:nekud pogurio i omršavio. Tamna se kosa 
progrušala, a gusta brada obrasla mu upale 
obraze. Oči je ustrmio preda se, a pogled mu 
lutao nestalno. 

Sav je izišao kao čovjek, kojega su posve 
savladale muke nemirne savjesti. Nije Znao, 
plaši li se više osvete narodnje radi umorstva 
kralja, koji je možda ostavio još po kojega 


vjernog privrženika, ili osvete Isa-begove, zbog 


otmice. A kako se Osmanlije osvećuju, gledao je 
jednom na rogjene oči, kad je ono Isa-beg, po- 
zvavši ga jednom u goste, dao na kolac nabiti 
dvije izdajice. Pa nije li zar i on izdajica i još 
k tomu ubojica? ) 

U tom strahu ni danju ni noću nije imao mira. 
Osjećao se golemim krivcem, i ako možda i ne 
bijaše pokajanje, nego strah i nesigurnost, koji 
to čuvstvo prouzročiše. To ga čuvstvo najprije 
natjeralo, da se baci pred noge djeda Milovana 
i da se odrekne krune, a ne našav utjehe u 
toga strogoga sudije, koji ne poznavaše ni opro- 
štenja ni utjehe, namjerio se na biskupa Tomu. 
Ovaj, čuvši što se pogovara o Radivoju, pomalo 
predobi banovo. povjerenje. On ga utješi nadom, 
da će pokajnik steći oproštenje. A Radivoj, da 
se riješi onoga crva, što mu {  podgrizao 
srce, uhvatio se te nade kao  utopljenik 
slamke, ne bi li kako stekao opet mir i si- 
gurnost. 

Tako je ban u legatovim rukama postao 
mekan kao vosak i povodljiv kao dijete. 

— Zvao si me, prečasni gospodine, počne 
ban, stupivši k biskupu. 

Isti mu se glas promijenio i izišao Kao u 
bolesna čovjeka. — Što je tvoja želja? 

— Ti si se sam potrudio do mene, ispri- 
čavaše se biskup. Bio bih k tebi došao, da si 
poručio. 

— Pristoji se, da ja k tebi dogjem, časni 
gospodine. Ti si gost u ovom gradu, a ja do- 
maćin, sumorno vrati ban Radivoj. 

— E hvala ti, bane i sine. Želim da se 
s tobom još porazgovorim o važnoj stvari, 
koja mi je došla na pamet. Nego da te 
najprije pitam. Što uglavi s onim Talijanom 
i njegovom ženom? Hoće li šta biti za kra- 
ljičin dvor? — 

— Uzeh ga za dvorskoga, odvrati ban sjed- 
nuvši i uprijevši ruku pod čelo. Istina ružan je 
u lice, hrom, grbav i razrok, ali čini se vješt 
dvorskim običajima, a osobito žena mu fina je 
vladanja. Mislim, da bi za sada mogli povjeriti 
uregjenje kraljičina dvora ovoj dvojici, dok se 
ne nagje bolje. 

— A šta je kralj odlučio zbog kraljice? 

— Dovešće je pravo u Sutjesku, pošto se 
uredi dvor za stanovanje njoj i djetetu.. 

Radivoj pri tome uzdahnu. Sjetio se svoga 
sina, kojega mu žena u svom prkosu još vazda 
ne ustupa. 

Videći ga biskup snuždena, pristupi k njemu, 
metnu ruku na njegovo rame i progovori, kima- 
jući glavom: 

— Ti mi se, sine, još nijesi smirio! 

— Što ćeš, časni oče; ne spavam noću, jer 
mi udilj ne ostavlja strah duše. 

— Zar je u tebe tako slabo uačikvije u 
Boga? prikori ga biskup blago. Ne znaš li, da 
je sumnja u njegovu svemogućnost grijeh ? 

— Znam; ali ja trpim... 

— A ti se otkupi dobrim djelom, velikim 
bogougodnim djelom, koje će biti na. sreću 

drugih, a na spas duši tvojoj. Samo tako kaju 
se grijesi i pribavlja se mir duši. 

— Što da još učinim, oče? Primio si me u 
svoje stado, darovao sam pola župe niže Vran- 
duka za nov manastir, predobio sam napola i 
brata svoga, kralja Tomaša, da pogje mojim 
primjerom... 

— To baš nije bilo ni teško, uleti mu bis- 
kup u riječ, jer je kralj i sam uvidio, koliko 
će time steći koristi sebi i svojoj zemlji. 
Nu, da se sasvijem zaštiti, najprije valja 
da se ispune svi uvjeti, koji su skopčani s tim 
izmirenjem i koje iziskuje potreba zemlje i dr- 
žave. 

— A koji su to uvjeti? digne Radivoj glavu. 

Biskup se dvatriput prošeta odajom, da 
sreda misli u glavi. Onda privuče stolac pred 
bana, sjednu i poče: 

— Te uvjete ne nalaže Rim, već ih za- 
htijeva zdrav razbor, a da se ne ispune, sva 
bi naša muka bila uzaludna. 

— Ali koji su to uvjeti? ponovi nešto ne- 
strpljivo Radivoj. 

— Ako se kralj vrati u krilo rimske crkve 
i ako povede za sobom i sav narod, učinio je 
dobro djelo na uhar svojoj duši, nu zar će time 
već spasti Bosnu ? 

Ban začugjen pogleda u svećenika, koji tako 
slobođoumno zbori, te stade napeto da sluša, 
kako li će nastaviti, ali se biskup odjedared 
kao dosjetio drugoj misli, te upita kao nehajno: 

— Koliko je bosanske vlastele na okupu u 
Jajeu? 

— Ima ih jedna trećina, odgovori Radivoj. 

— A što ne dogjoše ostali, koji su pozvani ? 
Ne dogjoše zar jedni, jer zabavljaju kralju, što 
je nezakonit sin Ostojin ? I 

— Baš kao i meni, trgnu Radivoj ramenom. 

— Eto već dva uvjeta, nastavi biskup i 
ne saslušavši Radivojeve riječi: valja primiti 
rimsku vjeru i steći zakonito priznanje na- 
šljedstva. To su jutros govorila i vlastela 
megju sobom, a sjećaš li se, što je na to pri- 
mjetio Klešić? : 

— Šta, Klešić! U njega je uvijek nagao 
jezik. 

— Nije nagao, sine, nastavi biskup, već je 
izrekao, što sva bosanska vlastela u svom srcu 
misle: ,Neka se ne drzne iko, da nam nametne 
za kraljicu — čobanicu!"  Slutiš li treći uvjet, 
koji će tek mladomu kralju privesti plemstvo? 

Biskup malo zasti, gledajući pronicavo u 
Radivoja, a onda nastavi u propovjednom tonu: 

— Svaki je vladar dužan da ojača dom 
svoj, da učvrsti , prijestole sebi i potomcima 
svojima zakonitim našljedstvom, ako želi da 
zemlju sačuva i od unutrašnjih nemira i od 
izvanjskih dušmana. Kraljevi sklapaju saveze i 
ugovore prijateljstva, pače i ženidbe sklapaju 
se u interesu države. Po ženidbama sa kće- 
rima odličnih porodica mnoga se država po- 
digla do velike snage, više nego mačem i silom. 
Srodstvo sa uglednim porodicama podaje i veći 
ugled. Primjere možeš naći na sve strane, pa 
i u samoj zemlji. Eno ti samoga vojvode Ste- 
{ana... 

Tu biskup časkom stane i pogleda u Ra- 
divoja. 

— Što ćeš time da rekneš? upita Radivoj 
napeto. 

— I ti ne poimaš? 

— Zar da i moj brat, kralj Tomaš, sklapa 
takav brak? oklijevaše Radivoj. 

— Pogodio si! 

— Ali u kralja je žena... 

-— Koja spram prilika ne može biti kra- 
ljicom, to valjda i sam uvigjaš... 

— Vjenčana mu je, istina po narodnom 
običaju, ali taj veže u nas možda još čvršće 
nego crkveni brak, jer ga vežu slobodna volja 
i riječ... 

— Nu crkva ne priznaje tog običaja... Oba 
časom zašutješe. Šutnju prekinu Radivoj zabri- 
nuto: 

— Bojim se, da Toma na to nikada pri- 
stati ne će. 

— To — to je eto tvoja briga, tvrdo će 
biskup. Tebi kao bratu najbolje će dolikovati, 
da kralja pomalo skloniš na to. Ta žrtva ne 
smije biti teška, jer bez toga nema ništa. Evo 
dakle i za tebe dostojna zadaća, da izvedeš 
djelo, kojim ćeš se donekle otkupiti od krivnje 
svoje, a kralju i narodu pokazaćeš, koliko si 
nesebičan. 

— Pa baš ja da to učinim? kimaše Radivoj 
glavom. Ta ja i ne znam, kako da o tome 
počnem... 

— Prije svega valja kralja tako upućivati, 
da i sam uvidi potrebu rastave. A jer ne valja 
gubiti ni časka, dobro je da počneš što prije. 
Kralj i onako još danas očekuje formular za 
svoju molbu na papu, pa će biti prilike, da mu 

se sve razloži, što eto uglavismo. Ali oprezno, 
bane gospodine, oprezno i bratski blago, da 
dokažeš potpunu svoju bratsku,  nesebičnu 
ljubav. Kaošto je meni vjera pred očima, nek 
je tebi domovina! 

— Još jednu, prečasni gospodine — ne mo- 
egaše se Radivoj uzdržati da ne pita, — a jesi 
li već mislio o našljednici Vojačinoj? 

— O tome ćemo poslije, završi biskup. Za 
sada još ne trebamo misliti na to. 

I onda stadoše ova dvojica da kite knjigu, 
koju će Radivoj odnijeti kralju. 

To isto poslije podne boravio je kralj Toma 
u svojoj hodaji u zapadnoj kuli i zamišljeno 
šetao gore dolje. Bješe odjeven u lako do- 
maće odijelo, bez pojasa i oružja. Oko glave 
igrahu mu još plavi uvojci, no licem je sa- 
zorio i izišo muževan i ozbiljan, katkad i mrk 
od teških misli, a modre mu oči gledahu čvrsto 
i oštro u daljinu. Malo prije bješe ga ostavio 
brat Radivoj, i on ostade teško zamišljen. 
Ruke je složio na krstima te remirno, nu 
čvrstim koracima šetao po hodaji. Časom bi se 
naglo ustavio posred sobe i digao glavu, kao 
da je sam sebe prisluškivao; časom bi stao uz 
sto i premetao po hartijama i pergamenima, 
koje ležahu tamo u gomilama. A onda bi 
popostao sad uz jedan, sad uz drugi prozor, 
da se zamišljeno zagleda svakiput na drugu 
stranu. 

A krasan bješe pogled na sve strane. Kao 
da se blagi stvoritelj u čas dobre volje s 
osobitom ljubavi ustavio na tom mjestu, da 
ga iskiti obilnim darovima. Sve unaokolo redale 
se slike, jedna ljepša od druge, jedna pitomija 
i velebnija od druge. 

Tu se uzdigle na modroj nebeskoj pozadini 
visoke planine obrasle do vrha gorom, tamo 
se u dolini talasaju zlatoklase njive, ondje se 
opet pjenuša i buči šumni vodopad Plive, ispod 
mnogobrojnih mlinova, ljeskajući se omahom 
sad kao alemova kiša, sad kao duga u nebeskim 
šarama. Sve to bi oživljeno bijelim kućicama i za- 
seocima te pitomim klepetkama blaga i krupna 
i sitna. 

Uza sve svoje brige ne može mu se oko 
nagledati krasote prizora. Ta to ga živo sjećaše 
njegova velebnoga ramskoga kraja, samo Što 
je tu bilo sve pitomo, veselo; sve je posvjedo- 
čavalo obilje i bogastvo. Pa i jest tako — i ne 
samo tu. Po svoj je zemlji tako. Prva je 
godina njegova vladanja počela s mirom i 
mirno se nastavljala. Narod bez smetnje izorao 
zemlju, posijao sjeme, sjeme urodilo obilno 
kao još nikada; rodili vinogradi, — ima svega 
u obilju. Trgovci iz Dalmacije i Italije redom 
traže u novoga kralja dopuštenje, da smiju 
svoju rukotvorinu zamijeniti zemaljskim proiz- 
vodima. 

Kako da ne bude sretan, kad mu evo dobri 
Bog tako blagoslovi početak vladanja ! 

A kralj i hoće da bude sretan! 

I uze dalje da posmatra. Eto odmah niže kule 
osovio se toranj crkve sv. Luke. Oko crkve pa 

sve uz građska platna nanizale se kmetske 
kućice, sve čiste i uredne, sa cvjetnim  vrto- 
vima i granatim voćkama. Pred crkvom stoji 
vreva; kroz otvoren prozor čuje se vika trgo- 
vaca, kupaca, vojnika i svakojaka svijeta, kojega 
je ovamo pritezao kraljevski sabor. 

Srce mu je zadovoljno, što se njegovu po- 
zivu odazvaše tolika vlastela! Tu su patareni 
Vlatkovići, Sankovići, Jurjevići, pa katolička 
gospoda, gospodar zapadnih strana Dumna i 
Glamoča Vladislav Klešić, pa Vukac Vukičević, 
Pavlovići, Petar Vojsalić, gospodar Visokoga, 
onda Kovačevići, Dragičevići, pa i nebrojeni mu 
četnici, koji u čas ostadoše bez posla, te se oku- 
piše oko kralja, a megju svima . stajaše mu 
najvjernije uz bok hajduk Veljko. 

Čini se dakle, da će mu sve poći za rukom. 
Moćni vojvoda Sibinjanin Janko lični mu je 
prijatelj; kralj Vladislav stisnuo mu na pošljed- 
njoj vojni đesnicu i obećao mu svoju pomoć. 
Osmanlije miruju, s bratom se upoznao i izmirio; 
on ga podupire i pomaže. A k svemu tomu 
nugja mu i najmoćniji megju silnima, rimski 
papa, prijateljstvo preko svoga legata, hvar- 
skoga biskupa Tome. 

Kako da ne bude sretan i zadovoljan! 

Pa ipak njegova sreća nije ni potpuna ni 
čista. I nije ni trebalo, da mu legat razloži 
situaciju, kad mu je izručivao poruke svetog 
oca. I sam je vidio, da je vladar tek jednoga 
dijela Bosne; da se još mnoge velmože tugje 
od njega, ne priznavajući ga; da Osmanlije do- 
duše miruju, ali da se oni, koji su uništili 
Grčku, Srbiju i Bugarsku ne će zadugo ustaviti 

na pragu Bosne; napokon da se ni Stefan 
Kosača još nije odrekao aspiracija na bosansku 
Krunu. 

Da sve te zapreke ukloni, da odoli svim 
protivnicima, da sebe i zemlju učvrsti, potrebito 
je da se što čvršće veže uz Rim, a s Rimom uz 
zapadne vlasti. Tako reče jutros legat, a malo 
prije i brat Radivoj. 

Toma nije mogao da ne povladi ovomu 
razlaganju biskupovu i bratovu. Vidio je on 
svu korist, koja izvire iz prijateljstva s rim- 
skim papom. 

Pa ipak još sve nešto oklijeva. Ta nije to 
mala stvar odreći se vjere, u kojoj se. je othranio. 

I on se nemirno ushodao. Celo mu se smrklo. 

Istina, ako se pravo uzme, u duši je već 
odavna prestao vjerovati u bogumilstvo. Ta nije 
li mu se srce još ko u mladiću opiralo da vjeruje, e 
je ovaj divni svijet djelo nečastivoga? A poslije, 
osobito otkada mu je oko gleđalo one divne 
hramove u Dubrovniku i čitavo mu se srce 
ustreslo od uzvišena pjevanja, od onih velebnih 
zvona, otada je sve jače u njem  čvrsnula 
slutnja, da ono biće, koje je dalo čovjeku da 
to sve učini, ne može biti zlo; već mora biti 
neizmjerno dobro i lijepo, a dobro i zato, što 
je dalo čovjeku da osjeća radost i ljubav za taj 
divni svijet i za sve ono, što je lijepa stvorio 
— čovjek. 

Dakako da je Toma sve dosada pred svakim 
tajio ta svoja čuvstva, a osobito pred ocem i 
djedom svojim. Da, strah od Milovana bio je 
jedini razlog, zbog kojega je Toma uopće okli- 
jevao i borio se sam sobom. Zar da u živac uvri- 

jedi oca i djeda, koji je za nj toliko učinio? Da 
Milovan nije neumorno obilazio bogomilce i po- 
malo ih pripravljao, da za izbora kralja pristanu 
uz Tomu, ni pored svega junaštva njegova ne 
bi ga tako lako i bez otpora izabrali. Pa sada 
da se odrekne djedove vjere, da se iznevjeri 
svojim biračima ? 

Ali što ono još reče biskup Toma? 

Neka nastoji da pomalo privedđe i ostale bo- 
gomilce u krilo rimske crkve, jer samo tako 
zajamčiće se posvemašnje pristajanje zapada uz 
bosansku stvar. Ta i brat njegov, vojvoda Ra- 
divoj, kojega jučer učini banom jajačkim, po- 
ložio, je u ruke biskupove zakletvu, da prelazi 
na rimski zakon. Istina je, na njem je teška 
sumnja, da je ubio kralja. Možda mu je biskup 
zaprijetio paklom i vječnim mukama, a možda 
i obećao oproštenje, ako se dade pod okrilje za- 
padne crkve? Ko zna. Tai ne zna se ništa izvjesna, 
što je istinita na onom pogovaranju. Pa i njihov 
snošaj čudnovat je. 

Toma se nikako nije mogao toplo priljubiti 
uz toga brata, kojega nije poznavao dvadeset 
i četiri godine. U njegovoj blizini vazda bi ga 
sapinjala neka. plahost, i ako mu se Radivoj 
pokazao i pokoran i spreman da mu u: svem 
služi. A opazio je i to, kako su se ostala 
vlastela u početku silno tugjila vojvodi Ra- 
divoju; tek malo pomalo, videći kako ga 
kralj uza se drži, priučiše se da ga Une kraj 
sebe. 

Dakle, što se tiče pokatoličenja, on se tomu 
ne bi ni najmanje opirao, da ga ne smeta mi- 
sao na starca Milovana. Što će taj da rekne? 

Nu Milovan moraće napokon uvidjeti, da je 
to jedini put k spasu zemlje. A ne uvidi li — eh 
onda valja i tu žrtvu doprinijeti na oltar do- 


movini i pregorjeti oca i djeda. Ta vladari mo- 


raju često da žrtvuju sve svoje sopstvene želje 
na korist zemlje i naroda. Ne reče li tako brat 
Radivoj? 

Ali što ono još reče, da je dužnost kralja? 
— ustavi se Toma i stade da se sjeća. Skla- 
panje povoljnih saveza, učvršćenje prijestola 
zakonitim našljedstvom? Ta da, još je nešto 
rekao: 

.. Vojvoda Stefan Vukčić, koliko je i sam 
besprikorna roda, toliko je i po ženi stekao.../ 

Koliko je i sam besprikorna roda! 

Još mu jasno zvone te riječi u ušima. 

A on, kralj — nije li mu se u taj čas na čelu 
zapalio žig sramote, što je nezakoniti sin — pa 
bilo baš i kraljev? Toma je brzo sazorio; Za 
nekoliko časova naučio je, kako se u svijetu 
sudi, što vrijedi, što ne vrijedi. Ni biskup ni 
brat to ne rekoše izrijekom, no Toma se stade 
pitati, ne će li mu i fo smetati, da učvrsti svoj 
položaj? Ova ponosita i obijesna vlastela — ne 
će li ga prezirati? Ta zar to već ne čine? 

Zar to ne učini družina Petra Filipovića, koji 
eto ipak dogje u Jajce, kad je na polasku iz Bo- 
bovca u Jajce stigao niže Vranduka na bosanski 
brod? I kraljeva i Filipovićeva povorka sretoše 
se na obali, a ljudi stadoše se otimati, ko će 
prvi prijeći. A kad kraljevi ljudi kazaše, da 
prate kralja, zar se ne dignu jedan od Filipo- 
vićevih ljudi, da prozbori: nKaki kralj? Zar ko- 
pile Ostojino ?!% 

Zar mu ne rekoše i brat i papin legat isto, 
što i onaj surovi konjušnik — dakako finijim 
riječima ? Ali oni rekoše još nešto, što je odu- 
zelo žaoku toj besjedi. 

U rimskoga je pape neisecrpna moć i mi- 
lost. Ne reče li tako njegov punomoćnik? Rim- 
ski papa ima vlast nesamo opraštati grijehe, 
on može da skine i ljagu s okaljana imena, da 
izbriše žig sramote sa čela, da pozakoni što je 
nezakonito! 

Spas domovine zahtijeva žrtvu, sila Boga 
ne moli! 

_ Pa da, on je gotov da moli u pape, da ga 
primi u svoju crkvu, da ga proglasi zakonitim 
sinom Ostojinim. Jer na kralju, koji želi da 
ga zemlja i narod priznadu zakonitim vladarom, 
ne smije biti ni mrljice, zbog koje bi iko 
mogao da mu uskrati štovanje. 

I opet se ustavi u svojim mislima. 

Tu zape o nešto, što je Radivoj rekao i 
što mu je tek sada sinulo u potpunoj jasnoći. 

Da se učvrsti na prijestolu, potrebito je ne- 
samo pokatoličenje i pozakonjenje poroda svoga, 
već i bračna sveza s kakvom odličnom poro- 
dicom, da se steče zakonit našljednik i da ne 
bude prigovora zbog nedolične žene... 

Tomi se smrknu lice. 

Stane Kk prozoru i pogleda napolje. 

Sunce je upravo sjedalo za planinu. Bješe 
odista čarobna slika. Pošljednjim sunčanim zla- 
tom osuti vrhunci na istočnoj strani dizahu se 
iz tamnih dolina pod vedro nebo. Iz nizina po- 
čela se dizati tanka bijela maglica, koja pomalo 
zastiraše  dalnje krajeve; činilo se, kao da 

sve tone pod velikim morem. Pogled bijaše kra- 
san, ali i sjetan. I opet se Toma sjetio onih 
magluština u Rami i čudnih slika, koje mu je 
od njih čarala mašta... 

Najedanput strese glavom. 

— Ta to je ludo; što taj svijet misli? pro- 
mrsi megju zubima, Kad mu se u pameti pono- 
vile riječi bratove. Ta zna on, da vladari za 
volju države puštaju svoje žene i s drugima se 
vjenčavaju. Ali od njega to još niko nije tražio. 
Pa uopće — to je glupo i pomisliti. Njegova 
dobra, mila žena! 

I Toma se silio, da više na to ne misli. On 
se gotovo sakrivao pred tom mišlju, a da je 
odbije, pozove slugu, nek zamoli biskupa, da 
dogje k njemu. — 

U to se već bilo sasvim smrklo. 

Toma sam zapali uljenicu, što je stajala na 
stolu, a u to ugje i biskup. 

— Dakle, prečasni gospodine, progovori kralj, 
ja sam odlučio da zamolim svetog oca, neka 
me primi u svoje stado i neka pozakoni ime 
moje, da nestane svake sumnje o mom pravu, 
da usrećim svoju zemlju i svoj narod. 

— To je vrlo vrijedno hvale, vaše veličan- 
stvo, pokloni se biskup i nastavi: Uvjeren sam, 
da sveti otac ne će oklijevati, da ispuni tu 
opravdanu želju... 

— I ja se nadam, pa zato želim, da bi ban 
Radivoj odmah još večeras spremio pismo na 
papu, da ga sutra uzmognemo po skoroteči 
poslati na put u Rim; dovrže kralj življe. 

— Zar već sutra? začudi se biskup. Ne bi 
li još malo pričekali? Za sada je dosta usmena 

izjava vašega veličanstva papinu punomoćniku. 
A što se tiče potvrde svetog oca, može se još 
čekati. Možda se nagje još štošta, u čem će 
trebati papine pomoći... 

— Kako vi to mislite? upita kralj. 

— Mislim, da ne će škoditi, ako se o stvari 
još nialo razmisli. ' 

Biskupu bijaše u taj čas nešto drugo na pameti. 

— Istina; nu meni se žuri, reče kralj. Eto 
na jesen hoću da sazovem sabor u Kreševo, i 
tamo sam rad da proglasim odgovor papin. 

— 0, dotle ima još kad da prispije i odgo- 
vor, reče biskup. Već što htjedoh da predložim 
vašemu veličanstvu, tiče se prejasne vaše gos- 
pogje... 

— Moje žene? mrva se smrknu kralj. 

— Mislio sam, čvrsto nastavi biskup, da 
djelo ne bi bilo potpuno, kad ne bi s vašim 
veličanstvom i prejasna gospogja prihvatila ka- 
toličku vjeru. Jer onim časom, kad vaše veli- 
čanstvo pristane uz rimsku crkvu, brak vaš sa 
prejasnom gospogjom Vojačom nije više zako- 
nit po rimskom zakonu... 

— Zar tako? A što vi mislite, da treba uči- 
niti? upita Toma s nekom bolnom napetošću. 

— Mislim, da bi valjalo da i prejasna g80s5- 
pogja pogje za primjerom svoga prevedroga 
gospodara. 

— Pa ja se u načelu ne protivim, samo ne 
želim, da se upotrebi ikakva sila ili pritisak. 

— Nipošto, vaše veličanstvo, brzo će biskup. 
Radi se samo o tome, da se nagje svećenik, ko- 
jemu bi se mogla povjeriti zadaća, da pomalo 
uvjeri prejasnu gospogju. 

— A komu da to povjerimo, prečasni gos- 
podine? Ja poznam malo rimskih svećenika, 
odgovori Toma. 

— Ako je vašemu veličanstvu s voljom, ja 
sam eto rado spreman, da poslužim prejasnoj 
egospogji, kadgod dospijem... 

— E onda je sve u redu! Samo vas molim: 
blago i oprezno; ja nikako ne ću da bi pomis- 


"lila, e je to sila... 


III. 


U prostranom i sjenatom vrtu, što se savio 
podno grada Sutjeske, procvale ruže bujno kao 
nikada prije. Bilo ih je svake ruke i posvuda, 
po visokom zidu, pa onda po vrtu u čitavim gr- 
movima, a zavile su i sjenicu nakraj vrta. 

U toj sjenici boravila je Vojača najveći dio ' 
dana, sve otkad je pred nekoliko sedmica do- 
pratiše iz tihoga Studenca ovamo u kraljevske 
dvore. Tu se zabavljala svojim sinom, tu je 
vezla sitan vezak, tu je i sanjarila o prošlosti 
i o budućnosti. Jer ovo dvoje nije više naličilo 
jedno na drugo. Ta joj se budućnost činila 
strašna, jer je o njoj sudila po sadašnjosti, 
koja joj je bila tugja i po tom nemila. 

Od njena dolaska, naime, počeo je po nju sa- 
svim nov život. Onoga mira i ubave spokojnosti 
nestalo je. U novouregjenom gospodarstvu bila 
je množina novih lica, na koja je trebala istom 
da se obikne. Ona, koja je sve do sada vodila 
kuću, odregjivala i gospodarila sama, imala je 
sada oko sebe čitavo čislo dvorskih gospogja, 
koje su sve te poslove obavljale mjesto nje, a 

nad sobom imale su vrhovnu dvorsku gospogju, 
kojoj se pače imala i sama kraljica da poko- 
rava. U tom neobičnom kolu neugodno je se 
dojmilo, što je ubrzo opazila, da svako pazi na 
njen korak, svaku njenu riječ. 

Znala je ona, e je trebalo da se nauči go- 
spodskomu vladanju. Govorio joj o tom i Toma 
i okružio je onim dvorkinjama, jer da je to 
tako u svake kraljice. 

A ona, eto gdje preko noći postade kraljicom! 

Tako ju barem nazivaše svak u novom oko- 
lišu. Ona je šutjela i trpjela, koliko joj god bilo 
nemilo. A nemila joj je bila, osim drugih, najviše 
ta vrhovna dvorska gospogja. Već na prvi po- 
gled ju nešto odvraćalo od te žene — dA, obu- 
zimao je neki strah pred njom. 

A ipak bješe ta dona Elvira nesamo lijepa 
i udvorna u vladanju, no se umjela tako slatko 
umiljavati i pokoravati, da bi mislio, sva je 
sušta dobrota i blagost. Da, bila je tako spremna 
da kraljici ugodi, da je s mjesta uklanjala 
ostale gospogje iz njene okoline, čim bi opa- 
zila, da {joj smetaju. Ona joj je pače ostavila i 
staru dojkinju, da sa malim Stjepanom ostane 
u sobi do njezine ložnice, jer se Vojača nije 
htjela da rastavi sa sinčićem. 

U ovo blago popodne sjedjele su obje gospogje 
pod ružinom sjenicom, i dona Elvira upućivala 
je kraljicu u novoj vrsti svilena veza. Ovaki 
časovi nijesu bili bez interesa za Vojaču, jer joj 
je tom zgodom dona Elvira pričala o svijetu, 
za koji je Vojača jedva i po imenu znala. I koliko 
se tugjila inače od Talijanke, opet je rado pra- 
tila to pričanje, ako ga vazda i nije razumjela. 

Gdjekada ju je opet i umaralo takovo pri- 
čanje; onda je spopani želja za samoćom, za 
djetetom .svojim, i rado bi tražila kakvu izliku, 
da donu Elviru za neko vrijeme skine s vrata. 
Tako bješe i sada učinila. Klicanje maloga 
Stjepana, koji se negdje dublje u vrtu naga- 
njao sa starcem Gojakom, tako je neodoljivo 
ozvanjalo u njezinim ušima, da se brzo domi- 
slila, e joj je uzmanjkalo svile za vez, pa bješe 
zamolila donu Elviru, da joj je donese. Uslužna 
se gospogja dignu i pogje u grad, a bješe do- 
tamo prilično daleko kroz vrt i dvorišta. Onda 
skoči Vojača do djeteta i započne kao oslobo- 
gjena jednu onih dražesnih igara, kod kojih i 
djetinjstvo i ženstvo dobivaju svoj najsvjetliji 
izraz. 

+ 


Megjutim se dona Elvira uputila u grad. Pu- 
tem se zamislila u svoj novi položaj. A to je či- 
nila tim češće, što je vrijeme sve više odmicalo. 

Ovaj mir oko nje godio joj do nedavna. 
Ali to spokojno jednoličje nije bilo spram njene 
naravi. Ona je opet bila željna doživljaja, ži- 
vota, zanimljivih zapletaja i raspletaja, kako je 
obikla u svojoj domovini. 

A mogla je biti već i sita tih zanimljivih doe- 
življaja. Jer svaki od njih ostavio je gorak žalac 
u njezinom srcu. Štogod je tražila, kakogod 
se penjala, vazda se opet našla u glibu, poražena 
i u sramoti. Pa ipak se svakiput opet pridigla 
i kušala nanovo. 

Kad je ono proljetos došla sa svojim mužem 
Vičencom Fortunatiem u pratnji mletačkih tr- 

govaca u Jajce i tu — čuvši, da kralj traži pra- 
tilju i dvorsku nadglednicu za kraljicu, ponudila 
se isti dan banu Radivoju, koji je uregjivao kra- 
ljičin dvor, kralj je oštro pogledao, kanda je tražio 
nešto u pameti, te je onda zapitao, nije li je već 
gdjegod vidio? Ali brzo se dosjeti okretna tu- 
gjinka i spomenu, da je njegovo veličanstvo možda 
edjegod vidjelo njezinu sestru, koja je živjela u 
Bosni, i na koju je vrlo nalik, samo što je ta 
sestra crnomanjasta, a ona evo plavokosa. 

I sjetio se zbilja kralj, da je on tu sestru 
vidio na Blagaju, ali da se baš ne rađuje tomu 
poznanstvu, jer se ona žena sramotno ponijela 
na Blagajskom dvoru. 

No tada preuze plavokosa dona Elvira 
da vješto brani sestru: Svijet je zloban, voj- 
voda Stjepan čovjek živahan i k tomu silnik, 
vojvotkinja prekomjerno ljubomorna. Eto od- 
mah tri razloga, da se na samotnu žensku, bez 
štita i obrane, obaraju klevetnici sa svih strana. 
Pa kad je Cecilija vidjela, kako zbog nje na- 
staju smutnje, ostavila je sama Blagaj i vratila 
se u Italiju. 

Kralj je povjerovao toj priči, koja donekle 
nije ni bila sasvim izmišljena, i tako niko nije 
ni slutio, da su dona Cecilija i dona Elvira 
jedno te isto čeljade, koje se sprema da po 
trećiput nanovo počne svoj pustolovni Život, 
da s većim uspjehom odigra novu svoju ulogu, 
— ovajput ulogu krjeposne žene i učiteljice. 

"Nemile joj bjehu uspomene na pošljednje 
dane u Blagaju. Istina, malo se suviše pusto- 
pašno vladala. Kao da ju je ostavio razbor u 
onom bujnom. životu, uz strastvenoga i bez- 

obzirnoga vojvodu. Mislila je zbilja, da ga je 
već svega zarobila. Vojvotkinja, ne mogavši 
više podnašati sramote, ostavila je grad i ona 
ostala samovladaricom. Vidjela se već vojvot- 
kinjom; ta ni manje ni više nije od zaljublje- 
noga vojvode tražila, nego da je pozakoni. Tad 
joj se on prviput s prijezirom naruga: ,Zar 
baš želiš da budeš vojvotkinja ?!% A kako je to 
samo izrekao! Još je sada gnjev trese, kad se 
sjeti. U to ga posluži nesreća u ratu sa sino- 
vima, pak je zlu volju svoju iskaljivao na svojoj 
ljubaznici. Tako im se život kolebao izmegju 
putenih uživanja i bijesna vragovanja te svagje 
i inata. Razmirice zaređaše sve to češće, a Ce- 
cilija nije dogledala cilja. 

Tad se zgodi jednom, da su u Blagaj došli 
putnici iz Firence, koji su išli u Bosnu. Bjehu 
to patriciji firentinski, i vojvoda ih gospodski 
ugosti. Na nevolju nagje se tu i jedan stari 
poznanik. done Cecilije, koji pripovijedaše voj- 
vodi po koju crticu iz života Cecilijina u Italiji. 
Vojvoda bijaše bijesan, što je dopao šaka žen- 
ske skitnice; htjede odmah da joj otvori grad- 
ska vrata i da joj pokaže put, ali znajući, da bi 
i njemu samomu bilo u prilog, da je se bez bruke 
riješi, ugovori s onim znancem, da je povede. 

Pred vojvodom i cijelim društvom pozdravi 
Talijan svoju zemljakinju vrlo usrdno, te se po- 


"hvali, da joj nekoč bijaše zaručnikom. Vojvoda 


prihvati tu riječ, te se ponudi, da će namak- 
nuti nešto miraza, da se stari ,zaručnici" što 
prije vjenčaju. 

Zaludu se Cecilija — Elvira branila. No 
uvidjevši i sama, da joj na Blagaju nema više 

opstanka, prihvati nenadana muža i miraz. 
Vjenčanje se obavi brzo, k tomu na vojvodin 
savjet učini ona nekoliko promjena na sebi, da je 
— kako je on svjetovaše — ne bi još kogod 
upoznao, i po tom krenuše novi supruzi u 
Bosnu po trgovačkim poslovima. A kako ih je 
put vodio i na kraljevski dvor, dogovori vojvoda 
sa mladom gospogjom, kako će oštrim okom oko 
sebe motriti i sve mu dojavljivati, što se tamo 
zbiva. Razumije se po sebi, da vojvoda nije 
štedio ni obećavanjem, a ni prijetnjama. 

Ono nekoliko trenutaka samoće, što preosta- 
doše Vojači, kad je ostavila Elvira, upotrebi 
kraljica da se slobodno zabavlja sa svojim sinkom. 

Mali je Stjepan volio osobito jednu igru 
,kjaljaf. Naučio ga je Gojak, a mali je od nje 
načinio po svojoj glavi varijaciju ,,kjalj i kja- 
ljicaf. Majka mu je morala da sjedne na klupu, 
a mali bi joj na glavu posadio vijenac od ruža, 
što mu je morala sama splesti, pa bi se onda on 
i Gojak pred njom klanjali. 

Ta mu se igra tako svidjela, da bi se glasno 
smijao i pljeskao u ručice. 

— Da te tvoj babo sada vidi! uzdahne Vo- 


jača i sjeti se, kako Toma sve rjegje uz njih 


boravi. No našla je ona u svojim sjetnim san- 
cima, koji bjehu puni čežnje za vojnom, neke od- 
mjene, kojom si je prikraćivala vrijeme čekanja. 

— Nana, sada ćemo igrati vuk i janje! 
predloži mali, zasitivši se ,kralja". Ti jagnje, 
ja vuk.... i 

I nana je morala trčati i sakrivati se ispred 
vuka, no dogodi se, da se janje iznenada okre- 
nulo i uhvatilo vuka, pa ga stalo grliti i ljubiti. 

— Bože, sretna ti sam! klicaše joj duša kroz 

Najedanput joj uho osjeti škripu vrtnih vra- 
tašaca. Brzo poljubi dijete i postavi ga na zemlju. 

— Sad se igraj opet s Gojakom, reče i brzo 
se vrati pod sjenicu, te prihvati vezivo. 

TA, dona Elvira — da je ovako nagje, rekla bi 
opet, da te djetinje igre ne pristaju kraljici, 
a nju takove opomene tako silno bole! Te po- 
novne ' poduke najviše je odbiše od uslužne 
tugjinke, koja joj je inače svakom prilikom 
ugagjala i laskala. 

Kako bijaše sama dobra srca, pripisivala je 
i te poduke dobroti srca Elvirina, pa se silila 
da joj bude zahvalna. Jer eno, ona vrši samo 
kraljevu volju, koji ju je postavio, da je nauči 
svemu, što treba kao kraljica da zna i umije. 
A ta dona Elvira, koliko li toga sve nije umjela 
i znala! Koliko joj nije pričala o lijepoj i na- 
prednoj zemlji Italiji, njezinoj domovini, u koju 
se ugledava čitav ostali svijet, da od nje nauči 
uljudbu i naobrazbu! 

Ta pričanja slušala je Vajača s nasladom, te 
bi u takim momentima osjećala simpatije za 
tu ženu tim više, što je u svojoj samoći osjećala 
sve to veću potrebu, da se nasloni na drugo 
slično biće, no čim bi pogledala u one nemirne, 
plamsave oči Talijanke, protrnula bi od neob- 
jašnjiva straha. 

Elvira se vrati sa svilom i pogleda na Voja- 
činu radnju, koja je imala da bude vezen pokrovac 
za Tomina konja. 

— Ovaj listić valja još malo zaokružiti, reče 
Elvira i pokaza prstom na srebrn cvijetak. 

— Još jedan dva zadiljaja, pa će biti dobro, 
odgovori Vajača i ispravi radnju. Baš je taj 
cvijet nalik na drenov, nastavi, kojega ima 
mnogo; mnogo kod moje kuće u Rami; sve bi u 
proljeću zabijeljelo od njega. 

Vojača se slatko zamisli. Ta onakov je cvijet 
podala Tomi, kad se vjeriše. I što se odonda 
sve nije dogodilo ? Nehotice ponovi glasno: 

— Bože, kad se sjetim, što se sve ne do- 
godi u to šest godina! Upravo mi je, kao da 
snivam — ili sam ono prvo toga sanjala? Kako 
li je krasno tamo pod Radušom! nastavi snatrivo. 

— Vi ljubite taj kraj, svijetla gospo ? .upita 
Elvira. 


— Kako ne ću? Ta ondje sam bila dijete, tamo 


sam se vjerila i udala. Pa i prije još — tamo sam 
s Tomom pasla ovce i brala cvijeće, provodila 
igre, on mi čitao i pričao čudne priče o kralje- 
vima i kraljicama, o vilama i zmajevima i 0 


drugim čudesima! I eto — nije li i naš život 
kao kakva priča! On kralj — ja njegova žena! 


Kojiput mi je kao da je to samo lijep san, pa 
da bi ga moglo nestati i mi se opet povratiti 
pod našu Radušu. Bog zna, ne bi li tako i bolje 
bilo —_uzdahne najednoć. 


— Zašto, svijetla 2ospo? upita Elvira i vre- 


bajući upiraše pogled u Vojaču, koja se zami- 
šljeno zagledala u daljinu. Zar nije lijepo biti 
"kraljica ? 

— Kraljica! povrati Vojača — kraljica — ta 
jesam ja kraljica? Ali nije mi ni stalo do 
toga — samo njegova da sam, drugo i ne tra- 
žim. No časom me hvataju lude misli, od kojih 
sva protrnem... bi 

— A kakve su to misli, gospe moja? slatko 
upita Elvira. 

— Ah! uzdahne Vojača i prevuče desnicom 
preko čela, koje se silno namreškalo. Često me 
hvata strah, pa se pitam, jesam li i dostojna 
te sreće, što sam njegova žena? Ne će li se on 
jednom dosgsjetiti, da sam neuka, kako sam 
niska roda? Ne će li se jednom zaželjeti kra- 
ljice, koja bi mu bila ravna i rodom i umom? 
Eto to su te misli, koje me toliko muče! 

— Hm! javi se Elvira. 

— Što rekoste? upita je mlada žena. Vi 
ste iskusna i pametna žena, recite mi jednom 
— ah, ali mene je tako strah toga odgovora.. 

— Što da vam reknem? pogleda je Elvira 
vrebajući. 

— Da li me ne vara taj strah? tiho prošapta 
Vojača. 

Elvira spusti oči kao s neprilike. 

— Vi ne odgovarate! prikori je Vojača. 

— Kako ću da kažem — izvinjavala se to- 
bože Elvira. 

— Ja vidim, da i vi tako mislite! strašivo 
će Vojača. 

— To jest, ne mislim ja tako, uklanjala se 
Elvira izravnu odgovoru. 

— Zar drugi tako misle? sve s većim stra- 
hom upita Vojača i pogleda velikim očima u 
svoju dvorjanku. 

— Čula sam tako.. 

— A što ste čuli —_? 

— Da vam zabavljaju vlastela, pa vele, da 
vas zelje ne vodi sa sobom megju gospodu, jer 
— jer... 

— Jer? Za Boga svršite! uhvati je Vojača 
za ruku, sva blijeda i drhtava. 

— Jer — no jer se tobože još ne umijete 
kretati kao druge vladike, završi Elvira oprezno, 
uzmaknuvši opet. 

— Samo zato! dahne Vojača kao oslobo- 
.gjena teške sumnje i .uspravi se opet. Bilo me 
je već strah, da nije zato, što bi se kralj mene 
— stidio. One kretnje — ta to ću ja brzo nau- 
čiti? Je Pte, dona Elvira? Vi ste vješta učite- 
ljica, a ja ću nastojati, da što prije naučim, da 
ne sramotim vaše muke. Ta sami ste me 
pohvalili, da napredujem. 

Časkom zamukoše obje i čulo se samo sitno 
prasketanje čohe, kad bi iglom u nju zabadale. 
Najednoć začu se pred visokim gradskim zidom 
topot konja. Vojača dignu glavu i stane slu- 
šati. Da nije došao Toma? Ta on je običavao više- 
put vraćati se i koji dan prije, nego li mu se 
nadala. Zamalo se topot začu u dvorištu, samo 
joj se činilo, kao da je družina veća nego 
obično. 

— To je on! viknu Vojača i skoči sa klupe. 
Sva je porumenjela od veselja. — Toma je! 

I htjede da poleti preda nj. 

Najednom ju tvrdo spopane za ruku Elvira. 

— Kuda ćete? 

— Idem pred svoga — muža, odgovori Vo- 
jača i pogleda začugjeno svoju dvorjanku. 

— Samo mirno i dostojanstveno! opomenu 
je Elvira hladno. Ne priliči kraljici, da se na- 
miče sama mužu. 

U trenu kad je Vojaču obuzela tolika ra- 
dost, kosnuše je se te riječi kao led. Smiješak 

na usnama zamre, a suze joj navriješe na oči. 


Uzrujana baci vezivo na kameni stol u sjenici, 


jer je čula kako škrinuše vrata, kako nje- 
gov korak šušti po pijesku. 

Bijaše ju gotovo stid, da ju zateče suznih 
očiju, te s toga zamaknu za živicu, da se 
nevigjenu odšulja u dvor i da se sabere. 

U to pristupi Toma k sjenici. Elvira ga 
odmah pozdravi poklonivši se duboko, no on to 
jedva i opazi, već zapita nekuda zaposleno: 

— Gdje je moja gospogja ? 

Elvira se ponešto brecnu; nije umah znala, 
kako bi se poslužila kraljičinim odsućem. 

— Svijetla je gospogja otišla u svoje ho- 
daje. 

— Nego meni je bilo, kao da sam je ozgora 
još vidio tu pod sjenicom, začudi se Toma i 
stane se ogledavati po prostranom vrtu. 

— Svijetla je gospogja doista istom pred 
malo časova otišla. I 

— A ja je nijesam sastao? 

— Onuda je pošla, naokolo, zaokruži Elvira 
rukom, da označi put. 

— To je kanda preda mnom pobjegla! na- 
smiješi se Toma bezazleno. Valjda se je na- 
šalila. 

Toma pogje za Vojačom, koja je megjutim 
pobrisala suze. 

— Ti, bjegunice mala! našali se, našavši je 
dublje u vrtu, pod grmom rascvala čemina. 

Srce ju gonilo, da mu se baci radosno u 
naručaj, ali kad se sjeti opomene, da joj valja 
čuvati ,,mir i dostojanstvo", savlada se, čekajući 
oborenim očima, dok joj pristupi muž. 

— Što je to s tobom, ljubo? odstupi Toma, 
videći je ovako nepomičnu. Zar ne ćeš da me 
pozdraviš kao obično ? 

Na to mu se ona približi i sklone se bez- 
voljice kao uplašena ptica na njegove grudi, 
a zatomljene suze udariše kao bujica. 

— Vojačo, dušo, što ti je? prepane se Toma. 
Jesi li bolesna? Je I te ko uvrijedio? Ta govori! 

No ona je svejednako jecala. Kad joj je po- 
malo odlanulo, reče isprekidano: 

— Sad, sad je opet dobro, sve je dobro... 

— Sve? Zar što me nije tu bilo? Ta, 
ludo mala, nije to prviput... 

Nu ona mu strastvenim čuvstvom  ovije 
obje ruke oko vrata i pritiščući se čvrsto 
uza ni, jecaše bolno i isprekidđano: 

— Ne, ne... 

— Ne? Dakle se rastuži zbog nečega? 

Vojača ne odgovori odmah, već stane da 
razmišlja, kako li će ga najzgodnije upitati za 
ono, što je u taj čas tako bolno htjela da sazna. 
I odjednoč lane: 

— Je li, Tomo, ti se ne stidiš mene? 

Te se riječi kosnuše Tome čudno, gotovo 
neugodno. Makne se naglo i prohodavši vrtnom 
stazom, reče nestrpljivo. 

— Kakve su to lude misli? Čemu graditi 
nevolju a bez nevolje? 

Ona se preplaši — prviput u svom braku 
— od mrkoga lica svoga gospodara i upre pre- 
strašene oči u njega. Tad se on osjeti, gdje ona 
ne odgovara i svrne pogled na nju, pa opazivši 
te zastrašene oči, stane opet do nje, uzme je za 
ruku i reče blaže: 





355 


— Kako me to odjednoč gledaš? Bio sam 
malo oštar, ali ti ne znaš, kako me zabolješe 
tvoje riječi, kako me vrijegja tvoja sumnja! 

—- Oprosti, oprosti! stane ona opet jecati, ali 
te suze bijahu blaga rosa, koja joj dizaše sa srca 
tugu. Kriva sam, znam, što nijesam šutjela. 

— Tu opet nijesi kriva, a pravo je, da mi 
sve kazuješ, odvrati Toma. — Nu reci mi, nastavi 
za kratak čas, otkuda tebi take lude misli? 

— Eto, otuda, odgovori ona hrabrije i ubrisa 
suze bijelim velom svog oglavlja, — otuda, što 
me dona Elvira upućuje, kako da se krećem, Kkla- 
njam, kako da govorim, sjedim, hodam, pa kad 
onda ne mogu odmah da pogodim, onda — onda 
me je vazda strah, da ne ću nikada naučiti, 
pa ćeš onda i ti biti sa mnom nezadovoljan. 
Eto zato! 

— Zar zato? reče na to Toma, zagledavši se 
u nju — a da se ona i ne osjeti, kako je dra- 
žesna baš u toj svojoj nespretnosti, s onom 
smetnjom, s onim rumenilom stida. — Zar zato? 
Dušo slatka, ne brini se ti o tome! Naučila, ne 
naučila — pa šta zato? Ne mora to biti danas, 
ima kad lasno do jeseni.. 

— Do jeseni? A šta će biti onda? upita 
Vojača radoznalo, ali i prestrašeno. 

— Eto, sad mi se opet preplaši! odgovori 
Toma. Da, na jesen držaću sabor u Kreševu 
i pozvaću svu bosansku gospodu sa njihovim 
gospogjama, pa hoću onda da im pokažem svoju 
ljubu i sina. , 

— Tako! tiho će Vojača, silom tajeći svoj 
ponovljeni strah. Pa samo da što reče, upita: 
A hoće li ih biti mnogo? 

— Tako oko stotinu dvije od prilike! 

— A poznaš li već ti koju od tih gospogja? 
upita Vojača na jednom. 

— Malo ih poznam: Ivaniševu sestru, mladu 
Sankovićku, pa njegovu majku, knjeginju Teo- 
doru i još dvije tri, koje sam jednoć našao u 
Borču kod Pavlovića. 

— A hoće li biti i moja jetrvica? gane se 
Vojačina radoznalost. 

— Bojim se, da je ne će biti, nasmiješi se 
Toma preko volje; moja snaha još se vazda 
ljuti na moga brata, pa ne će nikako natrag 
k njemu. 

— Kako to? Zar ona nije kod njega? 

— Nije, već je kod svoga brata, otkad ga je 
ostavila. 

— Zašto ga je ostavila ? 

— To — to ti ja, dušo, ne bih smio zapravo 
reći, oklijevaše Toma, ali napokon stvar i nije 
više ni toliko tajna, dok je Ruža sama iz- 
brbljala. 

Vojača nije smjela dalje da pita, no u to 
Toma sam nastavi: 

— Radivoj bijaše ugrabio Isa-begu mjesto 
robinjice njegovu kćer, a Ruža ju pustila 
kući ocu njezinu i tako se razljutila na muža 
svoga, te je s mjesta otišla k majci i bratu, 
pa sve do danas opire se i ne će natrag u 
Vranduk. 

Vojača pogleda svoga muža s izrazom po- 
svemašnjega neshvatanja. 

— Nu vidiš, da to nije za te, presiječe Toma 
šutnju, diveći se nevinu srcu svoje žene. Nego 
ostavimo se Ruže, pa hajdemo u grad, jer 

treba da pozdraviš gosta, što je sa mnom 
došao. 

— A koji je to gost? upita Vojača. 

— Hvarski biskup, koji želi, da ti se pokloni. 

— Hvarski biskup? ponovi Vojača zamišljeno. 
To je zar onaj, koji te je.. 

No ne mogaše da doreče, da je to onaj, u 
čije se ruke Toma odrekao svoje vjere. 

— Da, ti znaš, produlji Toma, da je on pu- 
nomoćnik rimskoga pape, koji želi dobro i sreću 
Bosni, pa i meni i tebi. Zato treba da mu bu- 
demo zahvalni i da činimo, koliko možemo, po 
njegovoj želji. Ti ćeš ga lijepo dočekati, je li, 
dušo? 

I Toma je pogladi po oba obraza. 

Ona obori oči i promuca: 

— Ah, ta mene je strah i — stid. Još ja u 
svom Fijeku ne vidjeh biskupa. Kako da se kre- 
ćem, što da kažem ? 

— Ta kako to ne bi znala? mrvu će ne- 
strpljivo Toma, zaboravivši kako je baš ta ne- 
strpljivost stješnjavala mladu ženu. Toliko si 
valjda već naučila od done Elvire, da ćeš znati 
dočekati stranu gospodu. Neka te dona malo 
uredi, a onda za sat od prilike sagji u palaču, 
a razumije se, da će te dvorkinje pratiti. ) 

Po tom šuteći vrate se pod sjenicu, gdje 
kralj Elviri ponovi svoju želju. 

Bješe u veče istoga dana. Na dvoru vladala 
žurba, kako već biva, kad se dočekuje visok 
gost. Sve je bilo zaposleno, samo Vojača je ležala 
u svojoj ložnici i teško plakala. Još je na sebi 

imala one sjajne haljine, otkako je poslije raz- 
govora s biskupom pobjegla od svojih pratilica 
i ovdje se sklonila. Oborilo je čuvstvo silnoga 
poraza, što ga je doživjela. Ne samo da je sama 
ćutjela, kako je sapeta i nespretna izišla pred 
visokim crkvenjakom ozbiljna i sigurna vladanja, 
jedva promucavši odgovore na njegova pitanja 
za njezino zdravlje, već je to isto čitala i.u 
jedva. pritajenim porugljivim pogledima svojih 
dvoranaka, a što je bilo najgore, Tomino se 
lice namrgodilo, da porumenio je; dakle on je se 
počeo stidjeti. 

I obli je bolnom vrućinom krvca po obra- 
zima, a suze potekoše obilno. Hoće li ona ikada 
savladati tu plahost pred stranim ljudima? 

A što ju je još više zabrinulo, bješe što je 
Tema ni jednim pogledom nije utješio, kad je 
s biskupom ostavio dvoranu. I kad je malo 
prije tu bio, bio je mrk i oštar, kao nikada 
prije. Govoraše joj, da nije više dijete i neka se 


jednom sjeti, što je dužna sebi i njemu, da im. 


se drugi ne rugaju. 
IV. 


Biskup se Toma iz Sutjeske otputio na ne- 
koliko dana. Kralju bješe rekao, da mu valja 
pohoditi novo uregjene manastire franjevačke, 
a osobito kreševački, koji se istom dogradio, 
te uz to ukrijepiti vjernike na ustrajnost u 
svetoj vjeri. No u tom poslu vodio ga put sve 
do Blagaja. 

Bijaše u njega, uz diplomatsku spremu, ne- 
obične žilavosti. Različite niti, što ih je hvatao 

u javnim i sukromnim prilikama u Bosni, čvrsto 
je skupio u svojoj ruci, u Kojoj se našle i druge 
sveze sa zapadom. Valjalo mu samo još da iz- 
vije žicu iz najtvrgje hridi, iz tvrdoglavoga voj- 
vode Stjepana. 

Da to postigne, savlada svoju zlovolju zbog 
pošljednjeg bezuspješnog pohoda na Blagaju, te 
se jednoga dana opet nagje gostom u ponositoga 
vojvode, kojemu je isto tako eodio taj pohod, 
koliko ga je i začudio. A i dobro mu je došao u 
taj čas. Vojvodi bješe dosadilo samu na pustom 
Blagaju. A opustio je, otkad ga pred tri četvrti 
godine ostaviše vojvotkinja i djeca, te on malo 
iza toga otpravio i svoju ljubeznicu, jer mu 
počela dodijavati. Onda se bio. otpočeo i rat 
s Dubrovnikom, koji mu je štitio sinove; no 
taj je rat bio nesretan po nj, i odatle njegova 
zlovolja. Zato je radosno pozdravio svakoga, 
koji bi ga pohodio u njegovoj samoći, a veselio 
se i biskupu, s kojim je volio da se iskreno čarka. 

Prvi dan kretao mu se razgovor oko kra- 
ljevskog sabora u Jajcu i o prilikama u zemlji. 
Vojvoda se doduše rugao kralju, koga zvaše 
samo ,čobanskim" kraljem, no kako je biskup 
neustrašivo izlagao sve odnošaje i vjerno mu 
ocrtao stanje zemlje, okani se i Stjepan ruganja, 
te stane i on ozbiljnije govoriti. Koliko je njemu 
bilo više stalo do svoga gospodstva, nego do 
sreće države i naroda, opet je šuteći odobravao 


postupak. biskupov, a kad ču, da je" kralj 


spreman prijeći na rimsku vjeru, nehotice mn 
se izmakne: + 

— Ta mudrac je taj Toma! Ko bi to mislio! 
To je danas još najpametnije: ili Rim ili Jedrene! 

— No to još nije dosta, nastavi biskup! 
treba učvrstiti kraljevstvo... 

— Pa to će već učiniti Rim, doda vojvoda 
porugljivo. 

— Ne, već to će učiniti — žena, bezodvlačno 
će biskup. 

— Ha, dobro je smišljeno! Žena — da, da; 
žene su jaka — nevolja! nasmija se Stjepan. 
No kralj je oženjen, kako sam čuo. 

— Tek žena mu ne može biti kraljica, pro- 
dulji biskup. 

— Razumijem; taj vez treba raskinuti i... 

— Sklopiti novi... 

— S gospodskom krvi! nasmija se vojvoda 
lukavo. Ele, biskupe, ti se baš očinski brineš za 
svoga štićenika! Nego gucni de malo, nudio 
vojvoda. punom čašom, da se okrijepimo; 
ja naime  sudim, da još nijesmo gotovi. 
Dakle — nastavi, pošto istrusi pehar — ti si se 
dao na sklapanje ženidaba! Valjda si mu već i 
našao neku tamo prekomorsku ?! 

— Nijesam, mirno odvrati biskup; no sam 
smislio, kako bi bilo, da postane kraljevim 
tastom čovjek, koji je sam nekoć bio željan 
kraljevske krune? 

Vojvoda se naglo gane, pogleda biskupa 
strašno, a onda lupne svom snagom po stolu, 
da je sve sugje odskočilo. I 

— Ti, ti se usugjuješ..! Ta to je nečuvena 
smjelost! A znaš li ti, biskupe, kakav je vojvoda 
Stjepan, kad se ma ko drzne da mu se ruga, pa 
kad ga spopane jarost? 

— Znam, jer eto vidim, još mirnije odvrne 
biskup. 

Taj mir zabezeknu gordoga vojvodu. On se 
povali na naslon svoga stolca i izbulji oči u 
biskupa. Napokon viknu, udarivši se rukom o 
koljeno: 

— Ili sam ja lud ili si ti..! 

— Razmisli, vojvodo, što je bolje: samo voj- 
voda ili kraljev tast? uleti mu biskup življe 
u riječ. 

— E, biskupe, — to nijesam znao: žedna bi 
ti mene preveo preko vođe! smiri se vojvoda. 
Vidjelo mu se, da mu se stale svigjati na- 
bačene misli. 

— U vojvode, najmoćnijega vlastelina Bosne, 
krasna je kći, ponosita Katarina, nastavi bis- 
kup sigurno; nju da oženi kralj, postali bi 
vojvodini unuci — kraljevi.. 

— Unuci... istina, a šare sam već star! za- 
mišljeno progungja vojvoda i podupre tešku 
glavu o desnicu. Pa to si ti izmudrio? 

— Evo, a ako ti je pravo i još više, nastavi 
biskup. Kad se u Rimu dočuje, da i vojvoda nije 
nikaki protivnik, moglo bi se dogoditi, da Rim 
tomu istomu vojvodi, u ime priznanja, pošlje i 
hercešku krunu. A djevojka iz herceške kuće 
dostojnija je kraljevskoga prijestola... 

Vojvoda još jače razvali oči, a biskup mo- 
gaše opaziti, kako te riječi djeluju. 

— Pravo da ti kažem, časni gospodine, — za- 
vrne vojvoda izmed šale i zbilje — da si došao 
još pred koji mjesec s takim prijedlogom, ot- 
pravio bih te — nu tako kao ono prviput — 
ne budi zamjere. No sada da znaš, star sam 
već; luda žena i buntovna djeca opiru se 
meni— znaš li šta to znači? Željan sam ti 

mira. Pa onda, kad već treba udati djevojke, 
neka to bude odlično. Ne marim, da mi kći po- 
stane kraljicom, ali — bolje i to, nego da se 
uz ljubomornu mater potajno opire svomu ocu. 
Ali ne gradimo ražanj, dok je zec još u šumi. 
Uz tvoga kralja živi još žena — i ako to baš 
nije suviše velika zapreka, a moja kći još je 
u Dubrovniku. Zvao sam ih već višeput, 
grozio se buntovnim sinovima, bijem s njima 
boj, ali oni tvrdokorni uskraćuju posluh ocu i 
vojvodi. Neka ih bijes zna, okle im tolika 
drskost! 

I vojvoda primaknu amo još krupnu psovku. 

Ali biskup položi tanku ruku svoju na voj- 
vodinu i reče: 


— Umiri se, gospodine vojvodo; ako ti je - 


s voljom, povratiću ti gospogju vojvotkinju 
i djecu.. 

— Pa to bi ti, biskupe, učinio ? razvodri se 
vojvoda. 

— Bih, ali uz uvjet, da očistiš svoj dvor! 

— Hm |! zagungja vojvoda i mrko mu rume- 
nilo skoči u opaljene obraze. 

Vidjelo mu se, da mu je taknuo u nemilu žilu. 
No ipak odsiječe mrko: Već ga očistih! 
 — Ah, a ja to i ne znam! začudi se 
biskup. 

— Pa zar ti trebaš opet sve da znaš? 

No biskupa ne smete ta porugljiva opaska, 
već, on nastavi: 

— Onda valja, da ljubeznim pozivom vratiš 
:porodicu svoju k sebi. 

— Zar baš ljubezno? ae se nasmije voj- 
voda. Naučiti ću ja njih.. 

— Polako, vojvodo, metne biskup svoju 
ruku na vojvodinu. Žena je krhka, stvar, ne 
valja je spopadati surovom rukom. 

— Još da je zar i molim, da se vrati! 

— Dakako, i to što možeš ljubeznije... Pa 
i djecu. 

— I moju djecu...? porugljivo prihvati voj- 
voda. 

— I kćer svoju, buduću bosansku kraljicu... 

Oba se muža izmjeriše pogledima. 

Vojvoda se zamislio, a biskup nastavi: 

— A sve to na sreću i slavu kuće Kosače i 
cijele Bosne! 

— Hm, to je opet druga stvar, časni gospo- 
dine!, dovrže vojvoda. Sreća i slava?! Tu se 
radi samo o živoj ili mrtvoj glavi. Sreća! Samo 
ako nekako ispredemo jedan ovaj ljudski život, 
ono godinica, što nam ih je odmjerio car nad 
carevima! Njih valja uživati, kako bolje možeš; 
što je iza njih, za to ne tari glave. Ja ti 
kažem: ozvonilo je Bosni ovako ili onako, pa i 
ako se spoje dva ogranka kuće Kotromanića i 
kuće Kosače. Bude li Katarina kraljica bosan- 
ska, biti će i pošljednja. Ali makar, neka bude! 

— Zloguk si vjesnik, vojvodo! kimnu biskup 
glavom. 

— Možda ćemo doživjeti, znam ja, što se u 
naših susjeda Osmanlija snuje. Čovjek, koji se 
maša jednom rukom carskoga Beča, drugom 
gizdavoga Carigrada, da ne bi šakom zdrobio 
rukovet Bosne! Tu će trebati jedino još da 
se svak pobrine oko svoga, pa onda mirna 


" Bosna; uživaj, što se da uživati. S toga pijmo', 


dok nas još ima!... , 


+ 

Sjutradan ostavi biskup Blagaj i uputi se u 
Dubrovnik — kao poslanik i gospodski knjigo- 
noša možnoga vojvode. 


V. 


I Bilo je od prilike tri četvrti godine prije jed- 
noga dana u ranom proljeću. 

Nad gradom Dubrovnikom svitala zora. Po- 
više Zarkovice stalo se sve jače rumenjeti nebo, 
a s tiha mora zastrujio svjež lahor i strugnuo 
preko sivoga krša, što se visio nad zelenim ru- 
bom maslinika i lovorika. Godio je i putniku 
i njihovim konjima, koji se u dugom nizu 
spuštahu niz Ploče. 

U građu se pomalo budilo. Na kućama otva- 
rala se vrata. Tu i tamo izišla bi sluškinja 
s metlom pred vrata, da pomete ploče ispred 
kuće. 

Oko velika studenca na Pilskim vratima 
sakupile se djevojke, da nagrabe vode, da se 
naslušaju novica i da ispričaju, što su same 
nova saznale. 

Nasta tolika vika i cika, da bi se u čudu 
pitao, razumiju li se, kad se tako upoprijek 
hvataju pitanjima i odgovorima. 

U to dogje jedna s velikim bakrenim bači- 

nom. Cim je druge ugledaše, salete se oko 
nje kao pčele na med. I 
— Sjetna, Bare, povigi, kako ti je u nove 
gospe? j 
' _— Kako, — ne pitajte, odgovori nadošlica 
pokunjeno. 

— Nije te bilo osam dana na vodu, uplete 
se jedna. 

— Ne dade gospa; išao momak, da se već 
ne skitam po ulici. 

— Bijedna Bare, išla nad pogaču kruha 
iskat', a sjetna od gospogje utekla! — nadoda 
neka druga, naslanjajući se o svoj kabao. 

— Uji me zmija, jest. Gdje sam ja ovo došla? 
Bolja bješe i ona gospogja od ove, odvrati 
Bare snuždeno i obori crne oči. 

— Ma povigi, brižna, kako ti je? sjete je 
nekolike, dok su druge već otišle sa svojim 
kablima i vrčevima. 

— Tužno, Milice moja, odvrne Bare. U Mar- 
tolice bar dospjeh k poštenu poslu, i ako je vaz- 
dan zijala nada mnom, ne gleda li me njen 
Martola, izjele ga vile, kako je ružan bio! Ali 
u ove Šujevice! 

— Ma ti se nešto gizda tvoja gospa! uspe 
druga. 

— Nosi ti breme svita na sebi, potvrdi Bare, 
primetak, koret, kožuh od toliko lakata, pak 
suknju, koja je dvaest i osam lakata široka, 
koliko t' 'uteza, ja ti najbolje znam, koja u 
jutru i po objed vadim iz kofana. A metlicom 
se, kad se ide na dvor, četa, četa! A kad se 


sve učinilo, gospar vika: Oslico, magarico, kad 


će se na komardu poći? Dogji ja s komarde na 
vrijeme od objeda, pristavi. Gospogja se s mise 
vraća; otpni gospogju, a ne imaj kad spjenit; 
svuci gospogju, a lonac kipi; daj gospogji ko- 
šulju, da se promijeni, a lonac iskipje. Gospar 
ide na objed, a meso ni uzavrjelo. Gospar vika: 
Kupi vina, napravi trpezu, daj djeci jesti — sve 

u jedno. A gospa me meće cokulom: Oslico, što 
su tolike besjede s gosparom?! 

— Čudim se, kako si živa! ražali se Mare. 
Ma promjenjuj opet. 

— A kako ću? Godišnjica sam... 

— A nu, Luce, što ti tako kasno na vodu? 
navališe sada djevojke na novu pridošlicu. 

— Ja kasno! A već sam evo jutros po drugi- 
put, odvrati Luce važno. Ne držite .me, sjetna 
ja, moram da se žurim. 

— A kakva te je sila spopala danas? na- 
smiju se druge i od šale joj zakrče zjalo od 
zdenca. 

— Ma ne gradite šale, zasrdiće se SPREMNE. 
Nemam ja kad da dangubim.. 

— Ta valjda se ne misliš danas još udati? 
opet će druge. 

— Čeka ju tamo za uglom Pero Kešica... 

— Ili gospa s papučom... 

— Manite se već jednom. — I time se htjede 
Luce da protura. U to se ukaže blizu djevojaka 
mlado momče u humskom odijelu. ! 

— Nu, koji li je ono čovjek? viknuše sad 
nekoje ostavivši Lucu, koja brzo metne svoj 
krčag pod zjalo bunara. 

— A bi P_ vas ja smio moliti malo vode? 
pristupi momak. Bio je prašan i činio se 
umoran. 

— Pristupi, nijesmo vučice, nasmiju se dje- 
vojke. Baš je pristao momak. Ej, Luce, dodaj 

mu tvoj krčag. 

Luca se okrene i poda krčag, a onda upita 
momka začugjeno: 

— A okle ti dolaziš? 

— 1z Blagaja grada... 

— Nu ti njega, iz Blagaja? Zar od vojvode 
Stipana, koji je škutorku posadio na zlatni sto, 
a vojvotkinju bije i guli? 

— Da iz Blagaja; nu mi recite, kuda se to 
ide do palače, gdje je gospogja vojvotkinja na 
stanu ? 

— Kakva vojvotkinja, more? upitaše dje- 
vojke u glas. A jedna će i ne slušajući, što je 
pitao: = 

— A po Bogu brate, je li škutorka zbilja 
tako lipa, kako se priča? Grede li vas dan u 
svili; a vojvotkinja u kostrijeti? 

Momak se od neprilike počeša za uhom. 

— Ne znam vi ništa reći, odvrati sav zbu- 
njen, nu vas molim, da mi rečete, kako ću 
doći do... 

— To ću ti ja reći, pomogne mu Luce iz 
neprilike. Uze ga za ruku, odvede ga nekoliko 
koračaja dublje na Stradun i pokazavši rukom 
u tijesnu uličicu, reče: 

— Peoegji u ovu ulicu, pa sve uz one skale 
do onoga visokoga zida. Tamo klepaj na prva 
vratašca, dok te ne puste. Tamo je vojvot- 
kinja. 

— A nu, Luce zna, kakva je vojvotkinja! 
začudiše se djevojke, pošto se momak izgubi u 
ulici. 

— Kako da ne znam, kad sam ju na ro- 
gjene oči vidjela. 

— Ma koga i kada? 

— Pa eto: vojvotkinja sa Blagaja stigla no- 
ćas u grad. Vidjeh je, jer mi je kastelanica 
gospa. 

— Kakve su to priče? Ta nastavljaj! 
— Sta ću vi reći? Otjerao je oni vojvoda, 
da može pirovati s nekom škutorkom ! 
— A kako je vojvotkinja ? 
— Tužna, bolna, sva shuljena... 
— A ko je s njom? 
= Mladi knezovi, pastorci, lijepi kao mladi 
borići, jest duše mi, a knjeginjica tek — kao 
ružica. ; 
— A šta će sada? 
— Eto — ali šta ja tu pričam, a doma sve 
ruke pune posla. 
1 Luce poleti, koliko je mogla od teška 
vrča na glavi. 
Nu djevojke nastaviše oko bunara svoj raz- 
govor: ; 

L= A što to kaza Luce? uhvati riječ jedna od 
njih — da je vojvotkinja utekla zbog one Tali- 
janke, što je vojvoda drži u dvoru? — Aja 
ima tu drugo! ' 

— A što? zaokupiše ju ostale; daj kazuij, po 
bogu sejo! 

— Kazaću vam, ali mir, da ko ne čuje, i 
, e 
je teška tajna! ) : URE 

I djevojke stisnuše se oko nje i šutke na- 
peše uši, da im ne uteče koja riječ te zanimljive 
pripovijesti. 

= Eto čujte! zače pripovjedačica. Moj ro- 
gjak bio tamo u banovini i sinoć se vratio, pa 
mi priča, da je vojvoda isprosio svomu sinu 
kćer dalmatinskog plemića, ili čak samoga bana. 
Kad je odvedoše svati, izišao je vojvoda pred 
njih, a kad ugleda mladu, tako mu se svigje, da 
je hotijaše za se. Jedni vele, da ju je silom 

oteo, a drugi, da svati mladu oteše toj sramoti, 
pa se s njome na pć puta vratiše. A vojvotkinja, 
kad to začu, ostavi muža. Ta zar da trpi zako- 
nita žena take sramote? ; 

— Baš će tako biti, reče jedna od djevo- 
jaka. Bar se znade, zašto su i sinovi pristali 
uz majku. 


Vojvotkinja Jelena bješe zbilja te noći stigla 
u Dubrovnik, da nagje u njem zaklona od su- 
rova muža i od besramne inoče. Jer na Bla- 
gaju bivao joj život sve to nesnosniji. Dona 
Cecilija sve se više širila dvorom i upotreblja- 
vala svoju moć nad vojvodom, da podloži sve, 
počevši od najzadnjeg družinčeta, pa do voj- 
votkinje. Ova ko da više nije ni vrijedila. Ceci- 
lija joj se javno rugala, a vladanjem svojim 
trovala mlade knjeginjice. 

No i u Katarine zeodi se promjena od 
onoga časa, kad se od nje na doksatu otrgnuo 
junak Toma i kao pomaman ostavio grad. Njoj 
se otvorile oči i kad progleda, spopane je g0- 
lem stid. A tek kada ču, da taj čovjek ima 
ženu i dijete, umalo ne svisnu od bola i 
sramote. 

Od toga časa zamrzi na svoju zavodnicu. 
Stala joj se uklanjati, a da joj to lakše pogje 
za rukom, pribi se uz svoju braću. 

Kad to opazi Cecilija, planu u svom srcu 
još jačim bijesom i odluči, da će ih sve ili 
pokoriti ili istisnuti. Vojvodu je tako čvrsto 
uhvatila u svoje mreže, da se nije bojala ni 
čega više. 

24 

U dvoru govoraše družina, da je vještica i 
da ga je svega činima začarala. 1 stadoše je 
se plašiti, pak su joj zato služili i slušali je sve 
mimo vojvotkinju, premda su ovu voljeli i inače 
ioj bili skloni. Kad se već nije dalo tako živjeti, 
osmjeliše se sinovi, te progovoriše s ocem 0z- 
biljno, zahtijevajući, da donu Ceciliju ukloni sa 
dvora. A kad iza burna prizora, mladići  oja- 
gjeni čak i zaprijetiše ocu, onđa se Blagajem raz- 
bjesni nečuvena oluja. Vojvoda planu kao po- 
maman. Š 

Tek bi tako, kad oba vojvodina sina nago- 
voriše majku i sestru, da bježe iz toga kužnoga 
legla. Spremiše najprije brzonoga i pouzdana 
momka listom u Dubrovnik, da zatraže utočište 
u kneza. : 

Slavni i slobodni grad ne uskrati im utočišta, 
i za malo dana, jedne tamne noći, uljegoše u 
gerad potajno knez Vlatko i Vladislav te voj- 
votkinja Jelena s kćerkama Katarinom i Marom. 

Dajući bjeguncima zaštite, znalo je vijeće, 
da će se s vojvodom odmah zaratiti, ali ih 
ovajput ne zastraši rat. 

Imali su uza se sinove vojvodine; znali su, 
da ga sam humski narod, ako se i ne digne na 
vojvodu, ne će ni podupirati u tom nepra- 
vednom boju protiv rogjene žene u svome 
kršnome zavičaju, i protiv sinova, koje je narod 
više volio, nego vojvodu. Znali su Dubrovčani, 
da će i svi Pavlovići jedva dočekati čas, da se 
osvete otimaču njihovoga Trebinja; znali su 
napokon, da je vojvodin novac u Dubrovniku u 
njihovim rukama u pokladu, a bez novca ne 
ima ni ratovanja. 

Tako progjoše mjeseci. Vojvodine čete do- 
duše provaljivale u Dubrovačko, ali ih Dubrov- 
čani, a na čelu im sinovi vojvodini lako suz- 
bijahu. — 

U jednoj od onih palača, što ih je vijeće 
imalo uvijek na raspolaganje, da ugosti veli- 
kaše, koji bi se svratili u Dubrovnik, stanovaše 
vojvotkinja Jelena sa knjeginjom Katarinom, 
dok je mlagju Maru dala u manastir svete 
Klare na odgoj. Tu probaviše mati i kći dane 
i mjesece svoga zatočenja, u najvećoj skrom- 
nosti i tišini. Izlazile bi samo svako jutro u 
erkvu svete Klare na službu. Pohoda nijesu 
dočekivale, osim kad bi im dolazili mladi kne- 
zovi ili rektor općine dubrovačke, da im do- 
nesu kakve vijesti. 

Jer vojvoda se nije mirno vladao nakon voj- 
votkinjina odlaska. I osim toga, što je ratovao 
s Dubrovnikom, nije prestajao tražiti od njega, 
da mu vrati ženu i kćeri pod gospodski posluh. 
Ali sinovi nijesu dali ni čuti, da im se mati 
vrati, doklegod je ona tugjinka na dvoru, a 
vijeće se nije dalo zastrašiti ni najvećim 
prijetnjama, pošto nije imalo ni razloga da se 


plaši. 
I vojvotkinja je bila željna mira, i ako bi — 
slaba i popustljiva — možda opet bila lako po- 


slušala muža. Ali u tom podupiraše Katarina 
svoju braću. Mrzeći na Ceciliju te bijući u sebi 
težak boj izmegju pogažene ljubavi i uvrije- 
gjena ponosa i stida, bijaše jedan dan sve po- 
vjerila majci. 

Taj čas, kad joj se pastorka, koju je nekada 
uzalud privijala Kk sebi, da je grli kao svoje 

rogjeno, bacila s tugom svojom na materinje 
prsi, izmiri donekle vojvotkinju sa gorkim 
joj udesom. Ona je stade tješiti što je 
slagje mogla, i predočivati što je blaže znala, 
da djevojka nikada neka ne. čini ništa bez 
majčina savjeta. Obje se gospogje tako nagjoše 
i svaka je sada razumjela bol druge, pa su 
jedna drugu tješile, kako su bolje mogle. Ali 
Katarina prestade biti ono lako i vedro djevojče 
ko prije; ona postade zrela i ozbiljna žena, koja 
nije više slijepo pozirala u budućnost, niti se 
nadala kakvoj sreći. Samotno i tiho. boravila je 
dane uz majku, molila s njome i radila ženske 
poslove, a često boravila i u samostanu kod 
svoje sestre i s njome se zabavljala. 

I opet progjoše mjeseci. 

U to osvane jednoga dana u vojvotkinje 
biskup Toma. Biskup razgovaraše s vojvot- 
kinjom tajno i nadugo. 

Pošljedica toga dogovora bijaše, da se 
vojvotkinja na ponovno pismo svoga supruga, 
koje je bilo ovajput sasvim drugačije sastav- 
ljeno — naime blago, uprošljivo — odlučila, 
da se vrati u Blagaj, koji se bio očistio svega, 
što bi je još moglo vrijegjati. I 

I jednoga dana, sredinom ljeta, ostavi 
vojvotkinja, sa svojom djecom 'i biskupom 


Tomom gostoprimni grad. Dubrovačka počasna ; 


pratnja doprati je do Kufina, a tamo je dočeka 
sam vojvoda, te ižljubivši se sa ženom i s djecom 
i čvrsto stisnuvši biskupu vještu desnicu, uvede 
ih svečano u grad, da proslavi pomirenje. 
Biskup je malo ,dana po tome opet ostavio 
Blagaj. Ovajput je bio vrlo zadovoljan uspjehom 

svoje diplomatske misije. Vojvoda je naime . 
svoga biskupskoga gosta ispratio sve do svoga 
sudnoga. kamena na nevesinjskom polju. I tu, 
stisnuvši mu na rastanku krjepko desnicu, reče. 

— Nu, prečasni prijatelju, ako ne baš krali, 
a nu neka budem kraljev tast. A onda ne 
marim da ja stari vuk zagjem u tvoj ovčinjak, 
kad ti je baš toliko stalo. U tvoje propovijedi 
i onako. ne vjerujem... 

Po tom se biskup uputi ravno u Bobovac 
na kraljev dvor. 


VI. 


U pošljednje dane ljeta. zavladao je oko grada 
Kreševa neobičajan život. Bijaše na početku sep- 
tembra, a kako je bilo te godine neobično vruće, 
dospjelo je grožeje ranije nego prije, pa se 
već prvih dana septembra posvuda započinjalo 
berbom. : ) 

Sva, danas bukovom šumom obrasla .gorica 
nadohvat kreševačke kule, bijaše u ono doba 
jedan golem vinograd, koji u te. dane oživje 
od marljivih beračica. Pjesma se orila, i koliko 
bješe sjetna i jednolična, opet davaše oduška 
povišenu. čuvstvu životne radosti i. obilju 
snage. Tu potrebu za oduškom prebujalih osje- 
ćaja,. kako ga podaje samo pjesma, kad uskipi 
srce, pa. hoće da iskoči, nije ni strogo i mrko 
bogumilstvo. moglo sasvim da zatare, i ako ju 
je umjelo sapinjati u sjetnije kajde. K tomu 
je baš u.ovom kraju živjela katolička općina, 
a u tome su je bodrili i doseljeni rudari, koji 
bijahu većinom rimske vjere. Istina, otkada 

mjesto njihova biskupa u Potkreševu sjede u 
Janjićima djed bosanskih bogumila, budne i po 
njih ponešto teže, te su se morali stiskati, ko- 
liko su mogli. 

Nu otkada je zavladao novi kralj, jednako 

pravedan svakomu, ma bio koje vjere, stade se 
u cijelom narodu pomalo dizati nada na bolja 
vremena. Od tolikih krvavih bojeva zastrašene 
duše miroljubiva puka bjehu već željne, da u 
pokoju jedu gorkim znojem stečeni hljebac. 
A mnogi se nadahu pouzdano, da je napokon 
nastupilo sretno vrijeme, te će Bosna ponosna 
opet procvasti, kao za ono bajno doba Kulina 
bana. : 
I odista se činilo, da će se obistiniti te 
nade i želje. Sa svih se strana kupila vla- 
stela i knezovi na jesenski sabor, što ga je 
sazvao kralj Tomaš. Malo ne sva Bosna naći će 
se ovajput u gradu Kreševu. 

Što ne će biti najmoćnijega vojvode rusaga, 
hercega Stjepana Vukčića u tom zboru — a niti 
mu se mogoše nadati — nije to kralja, a ni 
ostalu gospodu mnogo smetalo. Tim više druga 
je stvar u ovaj čas zabavila uzvanike. Znalo 
se i mnogo se pogovaralo, što je malone od 
proljetos, pa za čitavo ljeto uz kralja ostao 
hvarski biskup Toma, papinski legat i povje- 
renik za Bosnu. Znalo se, kamo je to smjeralo. 
Bosna se morala pokatoličiti — ali bez svake 
sile, kako bi to udešavala zgoda i potreba. 
Pače — što više, i sam kralj prijeći će — ako već 
nije — na rimsku vjeru, pa i brat njegov, ban 
Radivoj, a kad se bogumilski puk počeo buniti 
i mrmoriti, stadoše ga miriti, govoreći, da to 

biva samo zbog prilika, da: bi kraljevstvo do- 
bilo saveznika u moćnoga rimskoga pape. 

— Ele, vidjećemo! drmahu glavama oni, koji 
se ne nadahu mnogomu od toga. — 

Od uzvanika bjehu malone već svi došli. 
Odličnije vojvode sa svojim gospogjama stano- 
vahu u gradu, a ostali sa družinom pod čado- 
rima. Svuda se vijali barjaci, navrh kule grad- 
ske kraljevski, a nad čadorima boje njihovih 
vlasnika. Strmom cestom med gradom i doli- 
nom obilazili konjanici i pješaci, bilo po poslu, 
bilo po dangubici. 

Pošljednji od gostiju dogjoše Juraj Klešić, 

— Vladislavov brat, Sladoje Semković i Vuka- 
šin Sanković. Idući istim putem, sastaše se, te 
proslijediše put zajedno: sprijeda muževi, u 
sredini gospogje im sa dvorkinjama, a otragu 
muška družina. 
. Bio je to nov običaj u rusagu bosanskom, 
da i žene izlaze na javu, a nastao je, otkako 
su bosanska, osobito mlagja gospoda češće do- 
lazila u Dubrovnik i u Mletke, te se naučila 
tugjim običajima, pa ih udomili kod kuće. 

Dosele življahu bosanske vlastelinke na gra- 
dovima u posebnim ženskim odajama, a boga- 
tije u posebnom ,,ženskom dvoru", gdje su se 
bavile ručnim radom. Tu se uz veselu pjesmu 
prelo, tkalo i šivalo junacima odijelo, a gazda- 
rica je nadgledala i odregjivala ženskoj družini 
i mlagioj svojti posao. U tom jednoličnom Ži- 
votu samo rijetko bi se desila promjena, kad 
bi došao na grad koji trgovac Dubrovčanin, da 
pred pohlepnim očima ženskinja razgali svu 
krasotu svoje svilene robe. Još miliji gosti 

bijahu u tim odajama pobožni putnici, koji iz 
daleka sjevera prolažahu kroz Bosnu, da pogju 
u svetu zemlju. Naročito pričanja o velikim 
gradovima i o stranom svijetu pobugjivala su 
u žena ljubopitljivost, a i želju, da se i one 


ogledaju svijetom i da se naužiju onih dražesnih . 


zabava, edje se pjevalo, plesalo i zaboravljalo 
na dosadnu jednoličnost dnevnoga rada. Kad 
ljetos naigje i prvo glumačko društvo iz Du- 
brovnika u Bosnu, te obreda gradove od Bla- 
gaja do Usore, progje svom zemljom usklik za- 
nosa i radosti. 

Takim zabavama. nadahu se vlastelinke i 
sada, a nadahu se tim više, što su znale, da 
sve svečanosti priregjuje iskusni Ivaniš Pav- 
lović. - 

" Za spomenutom družinom zaostaše  gos- 
pogje: Gruba Klešićka, Mara Semkovićka i 
Alka Sankovićka. Bijahu u živom razgovoru o 
velutu, svili, kadifi, obotcima i oglavljima, a kad 
iscrpoše to po gospogje vazda zanimljivo pi- 
tanje, zapodješe govor o kraljici. 

Svaka je htjela, da. što više saznadđe o 
njoj, koju do sada gotovo niko ni vidio nije. 
Po čuvenju znalo se samo, da je mlada i ne- 
obično lijepa, nu da je seljakinja. 

Ponosna Mara Semkovićka, koja u ostalom 
ne bijaše više ni odveć mlada ni lijepa, namršti 
usnice i istisnu prezirno: 

— Manite se kraljice! Zar ja — rogjena 
kneginjica Jurjevićka — da se klanjam Sela 
kinji?! Ni okom je pogledati ne ću! 

— Ni ja, prista Gruba Klešićka, koja je 
takogjer već prvu mladost preturila. 

— A zašto da je ne gledamo? uspe dobro- 
ćudno Alka Sankovićka, još sasvim mlada lje- 
pušna ženica, plavokosa i modrooka. — Ona je 
kraljeva žena, pa kraljica. Ako je u srcu 
valjana, ne pita se za rod. Najzad po čovjeku 
se cijeni žena. 

— Ne svagda, važno će Semkovićka, omje- 
rivši mlagju od sebe, što se usuđdila da pouči 
starije. — Biva, da i žena čovjeka ponizuje. A to 
će se lako i kralju dogoditi. Jer kaošto Kle- 
šićka i ja što mislimo, misli većina vlastelki. 
Mi, koje smo kćeri plemenita roda, ne ćemo 
se valjda klanjati čobanici! 

— A da šta ćete? trgne Alka punanim ra- 
menom. Valjda je ne ćete javno vrijegjati? 

— Rekoh već: ni gledati je ne ćemo ! odsi- 
ječe Semkovićka. 

— Bože moj! pa je I ona kriva, što joj je 
muž postao kraljem? pokuša Sankovićka da 
sklone svoje druge na blažije mnijenje o kra- 
ljici. — Šta da radi, jadnica? Zar da se ubije? 

— To baš ne mora biti, odvrnu Klešićka, 
ali moj mi je gospodar rekao, da se u svijetu 


kraljevi moraju rastavljati od žena, ako im 


nijesu ravne po rodu. 
— Zar da i kralj Toma otpravi svoju vjernu 


. ljubu? razvali Alka svoje modre .očice, sjetivši 


se svoje mlađe sreće — ta eto i ona tek tri 
godine nosi žensko oglavlje i sretna je žena i 
majka dvoje sitne dječice. — Ali — oni se 
vole, kaže svijet, nastavi zabrinuto, — a nije li 
grijeh, rastaviti dvoje dragih? 

— To treba razumjeti, pouči ju Klešićka, 
koja je nekad pošla za svoga surovoga vojvodu 

ne s ljubavi, no zato, što je tako odredio njezin 
otac, vojvoda Petar - Vojsalić, udavši kćer 
za moćnoga gospodara zapadnih strana, Dumna 
i Glamoča. A jer joj se tom zgodom polomi 
nada u drugu sreću sa mladim vitezom od 
pratnje njena oca, mislila je od toga časa kne- 
ginja, da je to običajni tečaj života, pa nije 
marila, ako se tako dogagjalo i drugima., 

— Pa onda, prihvati Semkovićka riječ, ako 
kralj prijegje na naš zakon, onda ženidba nje- 
gova sa Vojačom i onako više ne vrijedi, jer 
nijesu vjenčani po običaju rimske crkve. 

— E, a kraljica — življe prionu mlada brani- 
teljica sretna braka — ako je mudra, ostaviće 
i ona svoj zakon, pa da se nanovo vjenčaju, 
i — sve će biti dobro! I 

— Sumnjam! potrese Klešićka glavom, jer 
evo još nešto. Ali o tom ne smijem da go- 
vorim; zabranio mi moj gospodar. 

— 0 — šteta! viknuše obje druge gošpogje, 
primaknuvši dobre konje bliže svojoj naj- 
starijoj drugi. A. zašto da ne kazujete! Vi 
umijete tako lijepo da pričate! Dete, kažite 
nam, lijepo vas molimo. 

I Klešićka se dala namoliti. 

— To vam je naime tako, reče tiše, da je 
ne bi čule straga njene dvije kćeri, koje su 
jahale sa ostalom ženskom družinom, — to 
vam je, što je Toma nezakonit sin pokojnoga 
Ostoje, pa s toga su nekoji od vlastele u ne- 
prilici, te vele, da mu i ne patri kruna. Oso- 
bito vojvoda Stjepan ne će ni da čuje za kralja. 
Ta kad ga kralj pozvao na zbor, poručio mu voj- 
voda: , da on ne pozna lažno kopile Ostojino"! 

Zato vele, da će Toma u svetoga oca zZamo- 
liti, da ga pozakoni. Ali to će se samo onda 
učiniti, ako Toma privoli, da se razvjenča s Vo- 
jačom i oženi s kojom vlasteoskom kćeri. 

— Što vi to ne rekoste! začudiše se obje 
gospogje. Bog zna, hoće li on to učiniti? 

— Ne, za tu cijenu — ne, toga on ne će 
učiniti! reče s uvjerenjem Alka. 

— A ja velim, da hoće! važno će Semko- 
vićka. Čemu bi se biskup hvarski toliko vrzao 
oko kralja? 

— Bog zna, zna li Vojača za sve te spletke? 
uzdahne mlada žena sućutljivo. I hoće li sjutra 
osvanuti kod zabave? 

U to stigoše potok Kreševku, uz koju na- 
staviše put prema gradu. Već se na brijegu iz 
daleka ukazaše barjaci, a vrh grada se mo- 
drili vrhovi Bitovnje planine. U dolini zabijelilo 
čadorje, a na drumu vrvio svijet, goneći tovare 
živeža za tolike goste. 

Najednom ustavi putnike silna vika ljud- 
skih grla. Nedaleko ukraj puta stajala krčma 
i pred njom na prostom polju hrpa. kme- 
tova. Konji im stajahu privezami o plot. Po- 
sred hrpe cvilio gorko tanak čovječuljak u 
šarenim haljinama. Kad putnici stigoše bliže, 
ugledaše čudna jahača na još čudnijem Konju. 
Na magarcu sjedio čovjek naopako privezan, 
a oko njega momci, grohotom smijući se i pje- 
vajući, uhvatili se u kolo. Suhi čovuljak bio 
odjeven u — tijesno mletačko odijelo od 
ervene i zelene čohe, noge mu obuvene u jako 
zašiljene cipele, a malu glavu pokrivao visok 


šiljast šešir sa kokotovim perom na vrhu. 

Siromah_ je glavinjao i ronio suze, a. tanka 
se kozja bradica tresla kao trepetljika. Bio 
je očito pjan, pa se s njime vojnici grubo 
pošalili. Neprestano je vikao  piskutljivim 
glasom: 

— 0 la — dri! O dio mi — io! I-i — ladri! 
O scuro! : 

A jedan vojnik vođeći magarca u kolo,. pje- 
vaše promuklim i supijanim erlom mletačku 
pjesmu: 

, Mi son tanto inamorato 
,In donna Nina, mia visina.. 


Gospodska se povorka ustavi pred krčmom, 
da vidi što je. Vojvoda Klešić pošalje momka 
do one hrpe. Ova se razigje, videći gospodu, a 
nasred polja ostađe jadni Talijančić sve jaučući. 

— Ta to je naš  , maestro"! vikne sad 
mladja kći Klešićeva, Neda, — koji nas je pro- 
ljetos, učio tance. 

— Istina je, to je naš , maestro", potvrdi 
Semkovićka. I kod nas je bio, učio nas najnovije 
mletačke tance i pokrpao nam sve poderano 
ruho. 

— Babo, daj ga odvezati; vidi kako je smi- 
ješan! zamoli Neda oca. 

Djevojče se nasmiješi, a smijahu se i drugi. 

U taj par dojaha iz grada mlad vitez. Bješe 
knez Ivaniš Pavlović. Veselo se pozdravi sa 
gospodom i gospogjama, a onda ugledavši kro- 
jača-plesača, kako je slatko usnuo u naručju 
kmeta, što ga bješe na Klesićevu zapovijed 
uzeo preda se na sedlo, nasmija se grohotom 
i reče: 

— Evo ovoga. tražim! Kukavica, valjda se 
opet opio! 

— I malo te ga ne umlatiše! reče Semković 
i ispripovjedi, što su vidjeli. I 

— Ele, skitnice prekomorske! smijaše se 
Ivaniš, jašući uporedo sa vojvodama. Uzeo sam 
ga, da nam pomogne prirediti sve za gozbu — 
jer kolik je inače kukavac, opet se u sve ra- 
zumije. Nu eto muke! Otkad je u Bosni, prodao 
je đušu vinu, pa se ne može dosta na njega 
paziti, da se ne opije. 

— Čini se, prihvati Semković, da. je već 
obašao svu Bosnu. Eno našu ženskadiju redom 
učio igranju. 

— Jest, i u to se izvrsno razumije, baš kao 
i u krojački zanat, nasmija se Ivaniš. Ne znam, 
što bi bez njega, da se kakvom nevoljom opet 
opije. On će nam i kolo voditi na zabavi, on 
priregjuje prikazivanja... 

— 0, zar će i toga biti? klikne Alka za- 
čugjeno. Mlada je ženica naime već pod dojmom 
talijanske kulture zaboravila domaći običaj, po 
kojem je ženi samo onda govoriti, kad ju muž 
pita. 

— Biće, sestrice draga! učtivo odgovori 
Ivaniš, a sve te za volju lijepih vila. No i to 
imamo da zahvalimo onomu junaku na ma- 
garcu. 

Kao da se dogovoriše, okupiše žene Ivaniša 
pitanjima, što li će sve vidjeti kod tih sveča- 
nosti, čemu li se imađu nadati, a Ivaniš pričao 
im do mile volje. 

Od jednoč upita Alka svoga brata Ivaniša 
u po glasa: 


I 

— A hoće li i kraljica biti na dvorskoj sve- 
čanosti ? 

Mladi se knez naglo uozbilji. 

— A zašto da ne bude? upita je. Dakako 
da će biti... 

Na to zašuti sve, i knez Ivaniš jahaše do 
grada ozbiljan. 

Kad stigoše u grad, tu već ne bijaše mjesta, 
sve je bilo popunjeno. Valjalo je, da se pošljednji 
eosti namjeste pod čadorima. 

To su Klešićka i Semkovićka vrlo zamjerile. 
One najodličnije vlašteoke, pa pod čadore, a ta 
kraljeva žena... 

— No neka se samo čuva, što nije bolje 
pazila, kako će dočekati gospodske goste! 

Uzalud je uzrujane gospogje mirila Alka San- 
kovićka i kćeri Klešićkine. Ljutite sjedoše pod 
čadore, odlučivši, da ni ne će u grad. No muže- 
vima ne rekoše ništa, premda se i vojvoda Klešić 
nešto smrknuo. 


VII. 


Osvanula nedjelja; dan, kad se ima otvoriti 
sabor. Radne ruke počivale, a narod se u sta- 
jaćem odijelu skupio sa svih strana u dolini 
oko grada i čadorja, da gleda sjajne goste i da 
dočeka kralja, kojega će dopratiti iz Sutjeske. 

Skupilo se svijeta svake ruke i zanata. Tu 
bješe vojnika i ratnih kmeta, tu stranih trgo- 
vaca sa svojom robom, koju izložiše pod ša- 
trama; a megj mnogobrojnom domaćom čeljadi 
našlo se i okretnih Grka, mrkih do brka oru- 
žanih Arnauta u kratkim borastim skutima od 

bijela platna i u dugim crvenkapama, a megi 
svima šuljali se ciganke i cigani. 

Samo bilo je malo vidjeti domaćih ,,dobrih 
Bošnjaka", kako se ponosno nazivahu sljedbenici 
bogumilske vjere, a što ih je došlo, skromno 
se skrivalo u prikrajku. Ta već po toj strogoj 
vjeri obikli su davno ne sjediti uz bučna 
veselja. Ozbiljni i dostojanstveni, malo su i 
marili za gospodske poslove. Nov kakav preo- 
kret u zemlji zanimao bi taj svijet istom onda, 
kad bi se ticao pojedine osobe. I ovajput osje- 
tiše samo toliko, da je s novim kraljem za čas 
nastao mir u zemlji, pa nije trebalo dan na dan 
biti na oprezu ni od obijesne vlastele ni od 
Osmanlija. 

I ovi kanda su se na čas smirili. Isa-beg za 
čudo onima, koji su znali, da ima nenamirena ra- 
čuna sa vojvodom Radivojem, živio je mirno u 
svom novom saraju, svraćajući napete poglede 
valjda prema gizdavomu Carigradu, oko kojega 
se spremale važne stvari, i zbog toga možda 
za čas odgodio svoju osvetu. A mudar kakav 
je bio, mogao je vidjeti, da sada i nije čas uda- 
riti na Bosnu i u Bosni na koga mu drago. 
Vojvoda se Radivoj izmirio s kraljem, koga 
štiti najmoćniji muž na sjeveru Balkana, Ivan 
Hunjadski; tamo se rimski papa i s. njim zapad 
Evrope spremaju, da toga nenadanoga Tomu 
prime u svoju zaštitu; onamo se sva osmanlijska 
snaga okupila oko odlučna čina, koji će da 
drmne stožerima svijeta: — ele ne bijaše hora, 
da se sad u Bosni izvede kakav odlučan udarac. 

Tako se Bošnjaci podavahu veselju i bez- 
brizi. A bilo je tu čuda i za slušanja i za gle- 

danja. U času kad je kralj, u pratnji najod- 
ličnije vlastele ulazio u grad, pukne na kuli 
teška lubarda i tako potrese zrak, da se i 
erad u temeljima zaljuljao, te nesamo što go- 
lubovi, koji su pitoma gnijezda savili gradu pod 
strehom, preplašeni poletješe daleko niz polje, 
no se i narod stresao od nenadana praska. 

Vojvode, knezovi i vojnici u svečanim (ha- 
ljinama, s perjanicama na kalpacima izigjoše 
pred kralja, da ga dočekaju. A kad se približio, 
zaori iz tisuće grla gromki živio, a na suncu 
bljesnuše gole sablje na pozdrav kralju. Pred 
samim ulazom na gradskim vratima poredali 
se vitezovi s jedne i s druge strane i nad 
kraljem sastavili sablje, ko krov pod kojim 
Toma prolazaše. 


A kralj se morao doista diviti pri svakom 


koraku u gradu. Grad se bio sav preobrazio. 
Ban ga Radivoj sa Ivanišem Pavlovićem bijaše 
iskitio i uredio sasvim po najnovijem ukusu. 
Prostrani dvor potaracan mramornim pločama, 
bunar po srijedi umjetno izdjeljan od kamena, 
svi trijemovi iskićeni slikarijama, a u dvora- 
nama  sjali se sjajno wulašteni podovi od 
šarena kamena, kao i ona visoka mletačka 
ogledala po stijenama, što se blistahu i svjet- 
lucahu nevigjenom krasotom. 

Toma osjeti malone djetinju radost, što se 
eto sam našao okružen ljepotom napredne 
uljudbe, koje možda ne bi umio onako cijeniti, 
da ga otac-/nije već za mlada naučio knjizi 
i peru 

Da — otac njegov, djed Milovan! Sjetio ga se 
često — uz vrlo mutna čuvstva. Brzo se naučio 

u srcu zvati dosadanjega oca djedom. Nu od 
časa njegova uzvišenja na kraljevsko prijestole, 
nije ga nikako vidio. Dvaput ga tražio u nje- 
govoj kolibi pod Radušom, no ne nagje ga; 
starac se krio od unuka. Zašto? Zar zbog 
toga, što je unuk saznao, da mu je djed ubio 
majku? Toma je tako nagagjao i htio je, da 
umiri starca. Ta tolike godine teške pokore, 

nježne ljubavi i brige čvrsto su usjekle u mladi- 
ćevu dušu poštovanje spram časnoga starca, a da 
bi zastarjeli grijeh, još k tomu grijeh u pravednu 
gnjevu, izbrisao sinovljevu ljubav i zahvalnost. 
Što više, Toma je istom sada sasvim shvatio 
starčevo čisto zagonetno i tajanstveno biće, i 
kad bi se sjetio njegovih trapnja, osjetio bi 
duboko smilovanje. Pa s toga mu je bilo teško, 
što starca nije mogao da uvjeri o nepromjen- 
ljivosti svojih osjećaja. ' 

Slične misli dolažahu mu često, pa se na- 
gjoše iu času, kad se vidio na vrhuncu svoje 
sreće. Narod ga voli, kliče mu, vlastela sve više 
pristaju uza nj, stekao je i moćne saveznike i za- 
štitnike, a samo jednoga nema, da s njime podi- 
jeli radost! Tamo daleko pod plavim kršom 
Raduše samotuje starac, koji ga je odnjihao i 
koji je potajno najviše uradio, da su Bošnjaci 
izabrali nezakonitoga sina Ostojina za svoga 
kralja... 

Mnogi se odazvaše na kraljevu ,kotor- 
sku knjigu", kojom se pozivala bosanska vla- 
stela na jesenski sabor. S obe se strane prije- 
stola poredali dvorski činovnici: logofet i ban 
Radivoj, koji je vodio državne poslove kralje- 
vine, kaznac, koji je upravljao državnim priho- 

dom, tepačije i drugi dvorani, a do ovih bijahu 
po vlasti i starini poregjani vojvode, župani, 
knezovi i ostala plemenita gospoda rusaga, te 
napokon poslanici susjednih zemalja. I 
U sjajnoj dvorani žagorili razgovor i po- 
zdravi. Sve okupilo svečano raspoloženje, pa i 
one, koji su namjerice došli, samo da se 
opru kralju, koji nije po zakonitom pravu sio 
na prijestole. I oni premda nijemi — ne 
mogahu se oteti općemu očekivanju. I 
U to zatrubi straža pred vratima i na kuli, 
da objavi kraljev dolazak i početak sabora. 
Pred kraljem stupahu kraljevi neti (nećaci), 
mladi plemići, a na čelu im dvorski pristav, 
Talijan Fortunati, koji je svakomu naznačivao 
mjesto. Onda je došao kralj u grimiznom plaštu, 
nu. gologlav; s desna mu papinski legat, bi- 
skup hvarski Toma, s lijeva novoimenovani bi- 
skup kreševački, otac Marin, za njim kraljev 
brat, ban jajački Radivoj sa djedom bosanskih 
krstjana Radakom, mrkim starinom duge brade, 
a u dugoj, crnoj rizi. I 
Sve se pokloni pred kraljem, neki duboko i 
s očitim poštovanjem — ta junak je i kraljev- 
ske je krvi — drugi opet gordo i ponosito, jedva 
prignuvši glavu pred nezakonitim sinom Ostoji- 
nim i nekadašnjim čobaninom. Toma je svima 
prijazno odvraćao pozdrav, a pred ovim poto- 
njima još je dublje prignuo glavu. I 
Pošto se pope na prijesto, zaokruži slo- 
bodnim pogledom po družbi. Na licu mu sje- 
djelo vedro ozbilje, kad je skupštinu pozdravio 
i ponovio krunidbenu zakletvu: ,,Kunem se, da 





ću stati s vami u miru" — dotaknuvši se po-- 

velje — ,kletovne knjige kraljevstva mi". Zatim 
pozove kletvenike, da i oni ponove prisegu 
vjernosti. Tako otpoče kraljevati. 

Velika većina, dižući gole mačeve stade go0- 
voriti: 

,— Da smo držani učiniti kleti knezove i 
da ćemo vazda poslužiti imanjem i životom 
svetoj kruni kraljevstva, niti ćemo prevrći 
kletvu, a svakoga krivokletnika kazniti". 

Kad su kletve bile gotove, sjedne kralj, a 
dvorski pristav stane ređom pozivati imenom 
one, koji su bili došli pred kralja s kakovom 
molbom. Logofet uze najprije čitati molbenice, 
onda se je vijećalo, a riješenje je ban Radivoj 
glasno priopćivao skupštini. Ostali dijaci, sa 
strane na stolu već prirediše povelje, koje će 
kralj poslije potpisati, te kraljevskim pečatom 
potvrditi stare, a gdjegje i proširene povlastice 
svoje vlastele. Tako bijaše od davnine: vla- 
stela davahu kralju krunu, a on njima vlasti. 

Kad su bili svi poslovi obavljeni, digne se 
kralj opet i nakon kratke stanke počne g'0- 
voriti jasnim grlom. U dvorani zavladao grobni 
muk. 

Što je kralj govorio, o tome je znala 
većina vlastele. Besjeda je bila vrlo oprezno 
sastavljena. Uvjeren, da je jedini spas kralje- 
vini u. savezu sa zapadnom Evropom po 
rimskoj crkvi, gdje je inače već odasvud pri- 
tisnuo neprijatelj sa istoka, odlučio se da za 
svoju osobu primi rimsku vjeru, neka bi tako 
stekao za saveznika moćnoga rimskoga papu. 
No on tim korakom ne kani nikomu braniti, 
da i dalje ostane uz vjeru svojih otaca, već 

svakomu prepušta da uzradi, kako mu nalaže 
duša i savjest. I eto gdje pred svom sakuplje- 
nom vlastelom, kao svjedocima, polaže u ruke 
papinoga poslanika, biskupa hvarskoga, Za- 
kletvu vjernosti i sinovljeva pouzdanja spram 
rimskoga pape. 

Na to sigje sa prijestola. Biskup Toma pri- 
stupi kralju i položi mu ruke na tjeme, govo- 
reći, da ga prima megju vjernike rimske 
crkve. Onda biskup razmota pergamenu i stane 
čitati latinski pozdrav papin, prevodeći ga umah 
i na hrvatski. Papa hvali kralja Tomu, što je 
odlučio vratiti se u krilo svete crkve i pod za- 
štitu stolice svetoga Petra. Culo se malo pri- 
govora, nu ti uzvici umuknuše u onom urne- 
besu i zveci sabalja ostalih vitezova, koji 
povlagjivahu pismu rimskoga biskupa. Klicanje 
u dvorani širilo se preko trijemova sve dolje 
u dvor, iz dvora van grada i dalje po svem 
kraju. 

No u to se svečano raspoloženje obori i 
gorka kaplja. Sred klicanja vlastele, zagrmiše 
iz krupna grla kobne riječi: 

— Ako je taj zaštitnik tako svemoguć, te 
jedini može spasti kraljevinu, neka pozakoni 
ono što je nezakonito; neka nam poda kralja, 
koji će imati zakonito pravo na prijestole, i 
" uza nj neka postavi kraljicu i ženu, koja će 
nastaviti pleme. 

Na te riječi nasta časom groban muk. Sva- 
čiji se pogledi svrnuše na kralja, koji pro- 
blijedi do usana. Nad čelom mu nabreknu de- 
bela žila i on nehotice metnu ruku na mač. 
Ali nije imao kad da progovori. Iza kratkoga 

muka podigne se još silniji urnebes, nego li 
prije. Jedni povlagjivahu vikaču, drugi treoše 
mačeve, i bilo bi došlo do pokolja, da kralj 
nije uzašao na prijestole i tu blijed, no miran 
osvijestio nekoje, koji onda stadoše da mire uz- 
rujane. Pa kad se smiriše, dignu Toma ruku 
i reče tiho, no ozbiljno: 

— Pravo je govorio, kogod bio! 

I na to sigje, skine plašt, preda ga bis- 
kupu pak reče muklo, tek da su svi čuli: 

— Još nijesam vrijedan, da se u nj za- 
vijem. 

Spustivši glavu prolažaše kroz redove vitezova, 
koji se razmakoše s obe strane i za najveće 
tišine propustiše kralja, koji im se baš onako 
spuštene glave učinio časniji — nego malo 
prije tamo na prijestolu, sa kraljevskim pla- 
štem na ramenima. 

Kraljeva pratnja osta začugjena, a najviše 
biskup Toma, koji je već bio spremio za konac 
sabora još jedno iznenagjenje i za kralja i za 
vlastelu, i to kraljevsku krunu od samoga pape. 
I eto gdje mu pokvariše lijepo spletenu osnovu, 
po kojoj bi on, kao biskup i poslanik papin, izi- 
šao ne samo kao mirnik, no upravo kao usre- 
ćitelj kralja i zemlje. 


VIII. 


Drugi dan spremi se Ivaniš sa petoricom 
mlagjih vitezova u Sutjesku po kraljicu. Za 
njima pristade od svoje volje i hajduk Veljko, 


sa kićenom svojom družbom. .Ban Radivoj bio 

je zamolio neku stariju vlastelu, da bi im se 
gospogje pridružile toj povorci, no u svakoga 
naigje na nijemi otpor. 

Začuše za to i gospogje, pa je bilo teško reći, 
jesu li baš bile zadovoljne odlukom svojih mu- 
ževa. Dakako, da je ban njih izravno pitao, 
e krasne li onda zgode pokazati svoje gospod- 
stvo i prezir za tu kraljevu ženu! Ovako je 
valjalo kao poslušnim ženama činiti ono, što htje- 
doše muževi. Jedina se mlada Sankovićka umoli 
svome gospodaru, da joj dopusti. Za njom se 
javi. i Milena, njena zaovica, koja je bila udata 
za Ivana Bakića, ratnoga druga Ivaniša Pavlo- 
vića i kralja Tome. 

S nekom neizjavljenom znaličnosti očekivao 
se dolazak te bajne Vojače. Ta još je niko 
nije ni vidio. Nekako se činilo, kao da se sve 
dosada skrivala pred svijetom. Mnogo se o njoj 
pronosilo po bosanskim dvorovima. Jedni govo- 
rahu, da je krasna kao gorska vila i dobra 
kao dobar dan, a majka svakoj sirotinji, ali da 
malo mari za svijet i sjaj. Drugi su opet bolje 


znali, pa pričali, da je nekakva vještica, koja 


je svojim čarima tako splela kralja, da je on 
gotovo lud u ljubavi za njom i da čini slijepo 
sve, što mu ona kaže. 

Muškarci su bili doduše blaži i nepristras- 
niji u svom sudu o kraljevoj ženi, te su joj 
zamijerali jedino njezino podrijetlo. Gotovo su 
jednoglasno utvrdili, da seljakinja ne može biti 
kraljicom, koja će da stoji uporedo s kraljem 
na prijestolu, okle se vlada, niti može da 
bude nad njihovim ženama, koje su iz odličnih 
porodica zemlje. 

No bila je banova, pa i kraljeva volja, da 
ovoj slavi prisustvuje i kraljeva žena, a u prvi se 
kraj niko tomu ne usprotivi. Neka dogje ta Vo- 


jača, pa onda će se vidjeti, što će biti! K tomu 


je vojvoda Ivaniš Pavlović s takim poštovanjem 
govorio o njoj i tako grozno zaprijetio jed- 
nomu drzniku, koji mu se htio da naruga, 
što ide po onu ,čobanicu", da su trezniji vo- 
ljeli zamuknuti, mireći one koji su roptali i 
čekajući znatiželjno na njen dolazak. 

Vojača je znala o dolasku viteške pratnje, 
pa je stoga bila sasvim spremna, kad je po- 
vorka stigla. Bila je vrlo uzrujana; ta eto po 
drugiput dolaze po nju, — onda prviput, da 
je učine najsretnijom ženom, kad je odve- 
doše Tomi, a sada — hoće li i sada biti na 
sreću? 

Ta još sinoć, kad ju je Elvira upućivala, 
kako da se drži, kako da se klanja i što da 
kaže, kad?" pred nju išetaju vlasteoke, bilo joj 
je tako tijesno pri duši, jer je vidjela na 
Elviri, da ne će pravo pogoditi, što se od nje 
traži. I to ju je tako sapinjalo, te je izgubila 
sve pouzdanje u se i zaželjela, da smije ostati 
kod kuće. 

Ali eto gdje A doše po nju. Srećom te je 
barem došao njen djever. To ju izbavi prve ne- 
prilike. I obe mlade gospogje, Alka i Milena, 
bile su tako mile, te Vojača i ne osjeti, da bi 
se ona drukčije vladala nego što one. A i ona 
se umah svidjela mladim gospogjama. 

Stajala je nasred svoje ložnice, a oko njenog 
odijela vrtila se dona Elvira, i još dvije dvor- 
kinje. Vani u dvorani čekahu druge dvorske 

gospogje. I njih se Vojača bojala. Istina, bijahu 
joj vrlo pokorne u lice; ali Vojača je znala, da 
joj se pokazuju sklone samo zato, što su žene 
i kćeri siromašnih plemića, no da se zato u 
srcima ipak postavljaju više nje i potajice joj 
se izrugavaju. 

Onda je bilo još nešto, što je mladu ženu 
sapinjalo. Otkada je biskup Toma redovito do- 
lazio, da {je poučava u rimskoj vjeri, dolažahu 
joj mnoge misli, koje su je plašile. Istina, to 
poučavanje nije joj bilo mrsko. Ta bješe to volja 
njena muža, drugo — do sada i nije bila zapravo 
poučena ni u svojoj vjeri; učila je neke molitve 
i evangjelja, ali razlike megi svojom vjerom i 
rimskom nije ni poznavala. A svigjahu joj se 
od svega najviše pripovijesti o blaženoj djevici 
Mariji -i povjest Isusova. Učeni pak biskup 
ne bi tom zgodom nikada propuštao, da joj ne 
predoči živom riječi, kako Bog na one koje 
osobito ljubi, šalje najveće boli i muke, 
i da se tek njima zaslužuje vječna sreća na 
nebesima. Ko je na zemlji ponižen, biće uz- 
višen na. nebesima. Ljubav božija traži žrtve, 
često i najveće. Za volju onoga, što najviše 
ljubimo, često smo pripravni da trpimo najveće 
muke. 

I o dužnostima žene govorio je. biskup 
mnogo. Žena mora biti pokorna mužu, samo- 
zatajna i mukotrpna, a ako to hoće sreća i 
spas muža, mora da se i žrtvuje. Plemenita 
žena može da čini mnoga dobra. Pred Bogom 
ima veću vrijednost plemenština srca, nego 
plemenit rođ. Ali žalibože — svijet tako ne 
misli. Tu vrijede drugi zakoni, često protivni 

vječnima. Mnogoput dogodi se, da plemenito 
srce mora ustupiti pred plemenitim rodom, kad 
to iziskuje viša potreba... 

Take misli dolažahu Vojači u pamet, kad 
se spremala, da prviput stupi uz muža-kralja 
na prijestole. 

I spopadoše je stare sumnje i brige. Hoće 
li dostojno da stane na to mjesto? Hoće li je 
primiti kao kraljicu ?.... 


U to na dvoru zaori topot konja i ljudski. 


žamor. Dogjoše po nju. 

Elvira izvede kraljicu u dvoranu. Tu se već 
bješe porazmjestila pratnja. S jedne strane gos- 
pogje, s druge gospoda, a na čelu im Ivaniš 
Pavlović. Megju novopridošlicama bješe ve- 
ćina, koji su kraljicu prviput ugledali. Ti ne 
mogahu da zataje tih mrmor udivljenja. Ta ona 
je zbilja lijepa i tako pokorna onako spuštena 
čela i očiju. U nje nema ni trunka oholosti, 
pa i ona vidna pokornost i plahost ne uzeše 
joj prirogjena njena dostojanstva. 

Vojača istom što podiže oči, kad začu pred 
sobom poznat glas. Ugleda svoga djevera, koji 
je, pristupivši, prignuo desno koljeno i pozdravio 
je sa nekoliko toplih riječi. 

Čim ugleda to jedino poznato i pouzdano 
lice u toj stranoj družbi — preleti joj licem 
plamen radosti, i ona mu pruži ruku, na koju 
on pritisnu vruć cjelov. 

Ovaj topli pozdrav probudi u Elviri zlobnu 
misao. Gle, pomisli, kako se ta krjeposna i hladna 
kraljica zažarila na pogled mladoga viteza! 

No nije imala kad da tu misao dalje ras- 
preda, jer je trebalo da se krene put Kreševa. 

Posjedaše na konje i izagjoše iz dvora. Vojača 
se još {jedanput ogledne za gradom i osjeti čudnu 
tjeskobu, kao da se više nikada ne će vratiti 
ovamo. 

Putem je povorka sve više rasla, jer joj se 
pridružilo otraga i pozvano i nepozvano, a sve 
radoznalo, da vidi kraljicu. Ali ona je bila pod 
koprenom na bijeleu, pred njom četiri mlada 
viteza takogjer na bijelim konjima, s obe joj 
strane Sankovićka i Milena Bakićka te Ivaniš 
i Bakić, za njom pak dona Elvira i ostale 
dvorske gospogje, a na kraju se redala dvorska 
pratnja i dobrovoljni pratioci. 

Kad povorka stiže pod grad, srete ih tu 
hrpa pjanih mladih vitezova, a megju njima i 
Ivan Kučić, zaručnik Klešićeve starije kćeri. 
Kučić, dobrano nakićen vinom, jedva ugledavši 
kraljičinu povorku, protisne se na konju do 
kraljice, uhvati njena bijelca za uzde i onda, 


zakrčivši joj put, nasmija se surovo i pro-. 


govori: 

— Odgrnide to vela, da vidimo jesi li što lijepa! 

U taj čas doleti preda nj blijed i bijesan 
Ivaniš i viknu iza glasa: 

— Natrag, pjana huljo ! 

I udari po napadaču, da se s smjesta pružio 
po tlima. Dok Kučićevi pratioci potegoše ma- 
čeve, da osvete pala druga, a Veljko, dojez- 
divši sa svojom četom, dočikao ih na gole sablje, 
dotle Ivaniš bješe u tren oka uhvatio Vojačina 
konja za uzdu i poveo bržim kasom uz brijeg, 
sileći tako i ostalu povorku da pogje brže. 

Zaostali započeše, uza silnu viku, pravu 
bitku, i bilo bi jamačno došlo i do mrtvih 


wa 

glava, da Sanković i ostali trezniji od Kuči- 
ćeve pratnje ne stadoše miriti uzrujanu čeljad. 
Najviše bjesnio Veljko, no se umiri na Sanko- 
vićeve prošnje i poreda četu oko gradskih vrata, 
da ne ugje nijedan od protivne družine. 

Brzo se raznio glas o sukobu megju vite- 
zovima, te je dopao i pod čador staromu 
Klešiću. Starac, čuvši kako mu nastrada zet, 
planu gnjevom: i 

— Zar da plemenit vitez strada radi kmetice ? 
Ta riječ. nagje brzo odziva u plemstvu; pro- 
jurila je od čadora do čadora, te i oni, koji 
su osugjivali surovost Kučićevu, osjećahu da 
je sramota, što plemić gine zbog seljanke. 

Kad kraljičina povorka stiže u grad, skinu 
Ivaniš pola zanesviješćenu mladu ženu s konja. 
Ne mogavši zbog pretrpljena straha da se 
drži na nogama, klonu knezu u naručaj. Mladić 
ju brzo ponese na svojim rukama uza stepe- 
nice, i noseći to ubavo, toplo tijelo, osjeti — uz 
duboku samilost — kako silno raste ono pritajano 
čuvstvo, koje u njeg porodi želju, da s tim 
lakim teretom pobjegne u koju zabit, da ga 
ondje skloni i da ga vas vijek čuva od tuge i 
uvreda. 

Unesavši kraljicu u njenu ložnicu, metnu je 
oprezno na postelju, pa pogledavši je nježnim i 
zabrinutim okom, ostavi je s njenim pratilicama, 
te pojuri kralju, da mu javi, što se zbilo. 

Tek što je kralj razumio razlog onoj buci, što 
je pod gradom zavladala, kad ugje u grad hrpa 
vitezova, a na čelu im stari Klešić, da zaištu 
od njega, neka im preda Ivaniša, koji se drznuo 
usmrtiti plemića, zeta vojvodina. 

S velikom vikom pogjoše u dvoranu. 

Kralj, i ne slušajući Ivaniša i Radivoja, koji 
ga odvraćahu, ode odlučno pred onu hrpu uz- 
rujanih vitezova. Činilo se u taj čas, da je od 
jučer narastao i u svom pravednom gnjevu g80- 
tovo ih sve nadvisio. 

—- Što je vaša želja? zapita na oko miran, 
stupivši pred vitezove, nu srce mu se grčilo od 
gnjeva. 

Na nenađani pojav kraljev zavlada časomice 
mukla tišina. Nu ubrzo se osokoli Klešić i 
viknu: 

— Da nam daš krv ubojice moga zeta, da 
osvetimo uvredu, nanesenu cijelomu plemstvu! 
Daj nam Ivaniša! 

— Vi hoćete zadovoljštinu? Neka vam bude, 
ali prije dajte amo Ivana Kučića, da dade zado- 
voljštinu za uvredu nanesenu kraljici! 

— Moj zet je mrtav! 

— A ti, Klešiću, kad si zvan, da ga osve- 
ćuješ, daj je mjesto njega! 

— A zašto, gospodaru? upita prkosno 
Klešić. 

— Zašto? grmio kralj sve to jače, — zašto ? 
Za kukavnoga zeta. tvoga, koji gazi čast ju- 
načku, koji napada slabu ženu, koja ne može 
da se brani; za sramotu, koju je nanio čita- 
vomu viteškomu staležu, komu je dužnost bra- 
niti slaba i nejaka! Daj zadovoljštinu za onoga 
drznika, koji se drznuo da uvrijedi i kraljicu 
svoju! ' 

Nakon tih riječi nasta duboka tišina. Klešić 
je čas blijedio, čas se rumenio i griskao usne. 
Rad bi planuo, što ovaj mladić — njemu, sjedo- 

glavcu, nauke dijeli, a opet ne može da se 
otme muževnomu razboru kraljevih. riječi. A 
zašto? Zar zbilja da pred tolikim svjedocima, 
koji u nj upirahu oči, umukne, da pokunji glavu 
radi jedne — čobanice?! 

I prkosno odvrati kralju: 

— Ti si kralj, ja vojvoda, ali ti si mlad, a 
ja ostario, pa znam i bez tebe, što je viteška 
dužnost. Nit je moj zet povrijedio ženu, niti 
kraljicu, već — čobanicu, a ne lije se plemenita 
krv za — kmetice! I 

Na te riječi problijedi Toma kao krpa. 
Drhtavom rukom maši se lijeva bedra i za čas 
mu zabliješti u rukama oštrica britka mača. 
U tren stajahu uza nj. Ivaniš i Radivoj s golim 
sabljama u ruci, a i uplašeni vitezovi potegoše 
oružje, da se brane. 

U tom metežu pojavi se sred uzrujane dru- 
žine biskup Toma, koji je iz prikrajka  pro- 
matrao . cijeli taj prizor. Mirno stupi megju 
razjarene ljude, te podignuvši ruku, zagrmi: ,Mir 
božji s vama!" 

Kao da je munja megju njih sinula, zapa- 
njiše se obe stranke, već gotove da se pokolju. 

— Mir s vama! ponovi opet biskup, a kad 
nasta tišina, produži: 

— Kuda vas je to neobuzdana strast natje- 
rala? Zar je Bošnjak već zaboravio, što je dužan 
gostoljublju, te može kao zulumčar da pregazi 
prag, koji mu se gostoljubivo otvorio? A ti 
starče, koji si došao da zapodjeneš kavgu, što 
to zboriš o čobanici? Je li žena, koja se rodi u 
svili i kadifi vrednija od žene, koja se ragja 
na kostrijeti? Nijesmo li svi pred Bogom jednaki? 

Zar je i u vaša srca ušao onaj svjetski otrov, 
koji ljude cijeni po taštoj vanjštini, a ne po 
plemenitosti srca? Ti, starče, koji se namičeš 
da braniš pogrdnika slabe žene, što bi ti uči- 
nio, da ko pogrdi tvoju vlastitu ženu? Zar bi 
pitao, je 1' ti žena gospodskoga ili kmetskoga 
roda ? 

Klešić nepomično slušaše goloruka sveće- 
nika, koji se usudio da stane pred oštricu njegova 
mača da ga poučava, ali ove potonje riječi 
kosnuše ga se. Ruka mu klonu i on uvidje, da 
ga vrela krv natjerala predaleko. 

— Savladao si me, časni oče, razboritim ri- 
ječima, reče pristupivši biskupu, koji mu pruži 
ruku. Vidim da se prenaglih, a stid me što 
ovaki star nijesam kadar obuzdati jezika. Oprosti, 
kralju i ne bilo zamjere. 

Biskup Toma privede Klešića kralju, koji 
stajaše kao bez duše i ne shvaćaše, što se to 
govori. Kad mu biskup uze ruku, te ju položi u 
Klešićevu, ne opiraše se tomu nimalo, ako i 
nije znao, što se to dogagja. 

A vitezovi, videći da se sve u miru svršava, 
vratiše mačeve u korice, pa naklonivši se kralju, 
odoše., s Klešićem, zadovoljni što nije i opet 
poteklo krvi, a opet bojeći se potajno svaki 
za se, ne će li osjetiti kraljevu osvetu, jer su 
na nj digli ruke. : 


IX. 
Dok su se gosti na prvi znak trube počeli 


sakupljati u gradu na gozbu, sjedio je Toma u 
svojoj hodaji za velikim stolom. Glavu zakopao 


———_—s_ Ni 

u ruke, pa se zamišljeno podlaktio. Kraj pro- 


zora stajao Ivaniš Pavlović i smrknut zurio niz 
malen, dubok prozor. Kadikad bi krišom po- 
gledao na Tomu, kao čekajući ga da nešto 
progovori. 

Ali Toma je šutio svejednako, otkad se 
vratio iz prijestone dvorane. Osjećao je, da bi 
u taj čas trebao da boravi uz ožalošćenu svoju 
ženu, koju još nije ni vidio, otkako ju je njen 
djever položio onesviješćenu na postelju. 

Bješe ga spopala neka bespomoćnost, po- 
slije one prve provale pravedna gnjeva. Strah 
ga bilo stupiti pred svoju ženu. Što da joj 
reče? Kako da je tješi? Ta ima li u tome uopće 
utjehe? Ne ostade li joj dužan sjene koju je 
ovršio drugi — mjesto njega ? 

No nije samo to. Čuo je on danas još i težih 
uvreda po nju, i on ih nije osvetio. A što je 
bilo najgore, osjećao je, da je to tek početak 
borbe, da će biti još takovih uvreda, a u 
njega ne će biti snage da ih zapriječi, jer eno 
— u nje nema roda, koji bi je čuvao od po- 
grde i napadaja obijesne vlastele. 

Što da učini? Ta ona mu je mila nada 
sve, pa je od srca rad da je zakloni od 
svake tuge i boli. Sirotica! I uz to mu se na- 
rinu kobna misao: Ne bi li bilo bolje, da mu 
nije ni postala ženom; ne bi onda morala da 
guta toliku žalost?! 

A to ne će prestati. Narod će tražiti kra- 
ljicu, a on mu je ne može dati, jer Vojača — 
to već vidi — ne može biti ta kraljica. Zbog 
nje dakle otpočeće borba, zbog nje će se na- 
stavljati i ne će joj biti kraja. 

Ona mu je dakle zapreka na njegovu putu, 
ona će smetati mirnomu razvoju države... 

I Toma skoči. ... Ta sveti Bože,. nijesu li 
to baš njene rogjene riječi, koje je izrekla 
prije no što je uze?! 

Ne, ne; te riječi ne smiju se obistiniti! — 

I kralj pogje k vratima — k njojzi. Ivaniš 
zadovoljno svrnu pogled na nj; bješe mu odla- 
nulo, videći da se pobratim odlučio. 

No na vratima sastane se s banom Radivojem. 
Ban je nosio u ruci smotak hartije. Toma se 
vrati natrag u sobu. 

— Evo, donesoh ti ovo, da proučiš, reče pre- 
davši bratu smotak. Do sutra trebao bi biti 
gotov sa svojom odlukom. Na to nestane Ra- 
divoja. Toma čas ostade neodlučan, bi li ostao 
i najprije čitao, ili bi otišao, kako je nakanio. 
Ivaniš se približio vratima. 

— Ostani, mahne mu Toma rukom i pogje 
stolu, a Ivaniš opet k prozoru. Kralj polako 
razmota hartiju. — Bio je to formular za pismo, 
u kojem kralj moli papu, da riješi njegov — po 
kraljevinu pogubni — brak sa ženom Vojačom, 
i neka dopusti i blagoslovi novu ženidbu, koju 
želi da sklopi sa ženom, koja će biti rodom 
prema kralju gospogja, a zemlji i narodu do- 
stojna kraljica. 

Debele kaplje znoja skočiše Tomi na blijedo 
čelo. Ruke mu stadoše drhtati. 

Ta to je upravo strašan odgovor na onu 
njegovu misao od malo prije! Na licu kralja 
trzala se najbolnija čuvstva. Oči mu se zalile su- 
zama, usne poplavile, a bol i gnjev gonili se 

preko smrknuta čela. Čas osta ukočen, a onda 

skoči kao pomaman, zgnječi obje hartije, rukama 
se spopanu za glavu i ruknu kao ranjen lav. 
Htjede da plane, no u toj skrajnoj borbi nad- 
vlada bol, i on se baci licem na stol, da sa- 
krije nejunačke suze, koje mu se natisnuše na oči. 

Ivaniš se zabrinuto zagledao u svoga po- 
bratima. — Šta ti je, brate? reče i pristupi Tomi. 

Na taj ljudski glas Toma se naglo dignu i 
viknu sav izobličen: 

— Ta jesam li lud, ili ne umijem li pravo 
čitati! Ja sam zar da prosim, da me riješi 
nedostojna braka?! Vojača — nedostojna? Moja 
čestita vjerna žena! Neka odmah dogje Radivoj! 

Ivaniš poleti na vrata i viknu momka. 

Zamalo pak ugje ban Radivoj. 

Čim ga ugleda Toma, zaleti se pred njega i 
viknu, udarajući drhtavom rukom po hartiji: 

— Zar baš tako? ŽZenu da otjeram? Sto 
vam je ona skrivila, da je tako vrijegjate? 
Pa tako lukavo — neka ja to sam tražim! A 
zar ste vi podobni da sudite, je li dostojna 
krune ili nije? Ako je koja žena dostojna, da 
je kruna resi, a to je mati moga sina. 

Tomi se ovdje gotovo slomi glas od bijesa i 
boli. Nije ni opazio, da se na vratima u taj čas 
pomolio biskup, dok ga nije spopao za obje 
ruke i primaknuvši ga k stolcu, prisilio ga da 
sjedne. Ban se stisnuo uz prozor, a biskup tada 
počne blago i mirno: 

— Umirite se, svijetla kruno; ja sasvim 
shvaćam vaš gnjev. Ja sam se toga i bojao, 
Ta i ne može biti drugačije. Vaše plemenito 
srce mora da se opire ovakoj misli. Znam, da 
je to najveća žrtva, koju zemlja i narod od 


26 


402 


vas traže, jer vas je ranilo, gdje je plemenit 
čovjek najosjetljiviji. To je čuvstvo najpri- 
rodnije,  najčovječnije, po tom i najjače. 
Sve ja to znam, svijetli gospodaru. I boli 
me duša, gdje moradoh pristati, ako i ne 
odobriti, da se tvrdom rukom takne u to 
nježno mjesto. Ali znam i to, da će vaše 
veličanstvo, čim se slegnu uzrujanost i oprav- 
dani gnjev, uvidjeti, da je taj zahtjev samo po- 
šljedica nastojanja, da se urede i učvrste pri- 
like u zemlji. Vlastela će tražiti, silom će tra- 
žiti uza zakonita vladara i zakonitu kraljicu, 
ravnu mu po rodu i plemenu, da po njoj steče 
nova saveznika državi, a sebi zakonita našljed- 
nika... 

Toma je za toga govora sakrio glavu u ruke 
i zgurio se na stolcu, dok ga je pobratim njegov 
Ivaniš motrio pun straha. Što će Toma na te 
riječi, koje su izrečene, s tolikim uvjerenjem ? 
Hoće li ga uvjeriti? Hoće li pristati na taj 
zahtjev? Zar bi zbilja mogao žrtvovati takvu 
ženu svojoj slavi? 

U to se i Toma prenu. 

— Teško li me iskušavate, oče, trznu se na- 
pokon kralj sumorno a onda prihvati življe: 
Ali uvidio, ne uvidio — evo vam moje poštene 
riječi, da ja na to ne ću pristati nikada, a da ću 
još manje ikoga moliti, da razvrgne moj brak sa 
vjernom ženom. Ja sam joj se na vjenčanju po- 
štenom i slobodnom riječi zavjerio, da ću je 
držati doklegod me vjerno služi, i niko me ne 
može riješiti moje riječi! Moja žena biti će 
zemlji kraljica, i ja ću vidjeti ko će se usuditi, 
da je prezire! To vam je moja pošljednja! 

I s tim riječima raskinu hartiju na četvero, 
baci komade pred bana i biskupa i okrenu im legja. 

Biskup pogleda sažalno u kralja, a kako se 
ovaj više ne osvrnu, ostavi hodaju, a za njim 
izigje i ban. 

Pošto bjehu biskup i ban ostavili Tomu, 
pristupi k ovomu Ivaniš, metnu mu obje ruke 
na ramena i upita ga potresen u duši. 

— Šta ćeš da učiniš, pobratime? 

— Idem K njojzi, riješi se Toma i dignu se teško. 

— Pravo, brate, povladi Ivaniš i stisnu mu 
čvrsto desnicu. 

Kad stigoše biskup i ban u biskupovu sobu, 
počne biskup, zlovoljno hodajući: 

— Prenaglio si se, bane. Nijesi mario danas 


izići s tom osjetljivom stvari. Nezgodnijega 


časa nijesi doista mogao naći. F 

— To vidim i sam! šapnu ban. Sta sada? 

— Ništa; valja sve pustiti na miru i više 
ne pačati u to. Ja sam čvrsto uvjeren, da će 
se sada stvar — bez ičijega utjecanja — sama od 
sebe razviti. Kralja ne će više ostaviti misli, 
koje mu se sada roje glavom, a čim će dulje 
o njima razmišljavati, tim prije će i sam doći do 
uvjerenja, da mu nema drugoga izlaska. Vla- 
stela ne će mirovati. A on će morati da bira: 
ili ženu, ili nove smutnje u zemlji. Najbolje bi 
bilo, da se kraljica opet vrati u svoju zabit. 
Ponovne uvrede ranjavale bi nepotrebno nježno 
biće, a kralja bi samo utvrgjivale u otporu i 
oteščavale mu borbu sa samim sobom. U osta- 
lom, kako rekoh, neka teku stvari kako mo- 
raju. Ja sam svoju učinio, upozorio i opominjao, 
a sada neka se vrši volja božja. 

Po tom izidje ban Radivoj. Istom što stignu 
u svoju hodaju, a to neko pokuca na vratima. 

Ban pogje, da vidi ko mu to smeta. Na pragu 
osvanu dona Elvira. Pokloni se smjerno pred 
banom. Nu ban je upita ne baš najprijaznije: 

— Šta je vaša želja, dona Elvira? 

— Kralji je zapovjedio, da još noćas pogjem 
sa gospogjom kraljicom u Studenac, pa za to 
dogjoh Kk svijetlomu gospodinu banu, da ga 
molim za putne naputke, odgovori Elvira. 

— Zar još noćas? 

I ban kao vrhovni upravitelj kraljeva dvora 
stane Elviru upućivati, naznačujući ko će sve 
pratiti kraljicu. Pošto nabroji svu družinu, za- 
skoči ga Elvira, vrebajući ga ispod oka: 

— Kralji je odredio, da će knez Ivaniš 
Pavlović voditi povorku i ostati u Studencu. 

— Ivaniš? Pa dobro, na to će ban, a onda 
nastavi: Razumije se po sebi, dona Elvira, da 
je vaša prva dužnost da bdijete nad kraljicom, 
da joj kratite čas, da ju upućujete u dvorske 
običaje i — napokon — da uklonjate sve, što bi 
moglo nauditi dobru glasu njezinu... 

Nu tu i opet Talijanka čudno pogleda bana. 

— Razumijem, reče polagano i s lukavim 


smiješkom, — treba da se uklonii svaka sjenka, 


koja bi mogla i u očima najnevinijeg_ bogu- 
milca dati povoda za rastavu kraljeva braka 
sa prejasnom gospogjom kraljicom.... 

— Otkud vama to? trgnu se ban, poražen 
s tijeh tiho izuštenih riječi. 
— — Ja znam pače i to, nastavi Elvira sve 
smjelije, da bi zemlji i narodu najviše poslužio 
onaj, koji bi našao takvu priliku.... 

— Vi se poslužiste vrlo smjelim riječima u 
ioš opasnijoj stvari, reče ban namrštivši čelo. 
Ne pitam, kako ste saznali za to, no što vas 
je ponukalo na tu ponudu? 

— Da kraljicu — recimo — sklonem, da se 
sama odrekne? Doznah kao što bi i drugi; u 
mene su tanke uši. A što me ponukalo? Kažem 
vam iskreno samo ovo: Ja sam ovdje tugjinka, 
bez ičega svoga. Da mi je samo pedalj zemlje i 
na njoj ma i najmanji gradić... 

Bana zabezeknuše te riječi. Kako je bio i 
sam dosta lukav, to ga smjela besjeda u 
ženskim ustima porazi. Ta evo najkrasnije 
prilike, da se pokaže finim diplomatom 
i pred biskupom, u čijim očima izigje danas 
nespretan i gotovo nesposoban za državne 
poslove. 

Istina, časom osjeti neko neugodno čuvstvo, 
zbog svoje snahe i jer mu nije baš bilo jasno, 
što je prava namjera prevejane tugjinke. Ali 
da mu je valjalo prihvatiti ponudu, o tom nije 
ni časka sumnjao. 

Nakon okratka razmišljanja okrenu se prema 
doni Elviri i reče: 

— Vi dakle tvrdite, da ste podobni sklonuti 
kraljicu na odreku? 


— Da li bi samo time bilo posluženo vama, 


svijetli bane, i zemlji, o tom sumnjam; no ja 
se obvezujem na to; da ću naći uzrok, po 
kojem će sam svijetli kralj pristati na ra- 
stavu. 

— Vi ste opasno '"čeljade! umalo se ne pre- 
pade Radivoj. Jeste li vi sveznadarka, koja 
znade što još niko ne zna? 

— U žene je moć, da vidi i tamo, gdje mu- 
ževi ne vide ništa, i da čuje, gdje muževi ne 
čuju, odgovori Elvira koketno. 

Po tom ostadoše još dobra po sata "zajedno: 
Ban je davao upute, a pri tom je svejednako 
htio da izmami Elviri njene misli, no ona se 
vješto ugibala i čuvala, da ne oda svoju osnovu. 

Na polasku joj ban još reče strogo i 
prijeteći: 

— Dona Elvira, u vašim je rukama vrlo 
opasno oružje. Ne bude li, kako treba, znajte, 
da je vaša glava u mojim rukama! 

Elvira protrnu mrva, ta zna ona za tu bo- 
sansku silovitost, no odmah se razabere i reče 
pouzdano: 

— A ova hartija sa podpisom bana Radi- 
voja u mojim je rukama ! 

I na to je nestane sa tihim hihotom. 

Vojača bješe, dok se ovako radilo o njezinoj 
sreći, ostala sa Alkom Sankovićkom i Milenom 
Bakićkom u svojoj ložnici. 

Obje žene, koje živo osjećahu sa kraljicom 
onaj ogavni prizor, što ga prouzroči pjani vitez, 
brižno zaokupiše kraljicu. Opazivši Alka, kako 
je Vojača u licu blijeda, privede je k prozoru, 
ne bi li se okrijepila na svježem zraku. A 
Vojača je gledala sumornim okom kroz pro- 
zor; ona je ugleđala u dvorištu Klešića i njegovu 
družbu, kako je bučno dolazila, i kako je kralj 
pred njih izlazio. I ako i ne ču svake riječi, 
opazila je, da se u dvoru zbivalo nešto ne- 
obična. Napela je bila svu svoju pozornost, da 

čuje o čem se govori, nije li joj muž u kakoj 
opasnosti. Uhvatila je i dvije tri riječi, sa kojih 
joj je protrnula sva duša. 

,Ne lije se plemićka krv za kmetice!% 
baš je viknuo Klešić, a kraljica, dosjetivši se 
značenju ovih riječi, klonula je bez. svijesti na 
zemlju. Uplašene žene priskočiše, da pomognu 
jadnici, te je položiše na dušek. Viknuše El- 
viru, da nagje octa, da poškrope Vojaču. 

Istom je donijela što je trebalo, kad onda 
opet izleti na trijem, da čuje i gleda. 

Ta eto napokon i dogagjaja, koje je toliko dugo 
željela. Eto spletke, borbe, života! Tanko njeno 
uho ulovilo je mnogu besjedu, a hitra pamet 
ubrzo složila. Kralj se mora rastati sa Vojačom ; 
to narod na sva usta želi. Ali kralj ne će. Na 


dvoru se brzo raznijela vijest o prizoru izmegju 


kralja i njegova brata. Elvira je uvrebala jednu 


- riječ tu, drugu tamo i brzo joj hitra pamet ušla 


u trag glavnoj stvari. Kralj nikada ne će pri- 
stati na rastavu, dokle god mu je žena vjerna. 

U Elvire se s mjesta probudi prirogjena želja 
za spletkom i intrigom. To bi bilo nešto za 
nju! Da posluži bana Radivoja, pa da po njem 
steče, za čim joj srce žudi — samo pedalj 
zemlje, jedan makar i najmanji gradić! A stvar, 
koju je ona uhodila, vrijedi već takvu na- 
gradu! Treba samo još dobro otvoriti oči i uši, 
da u ruci svojoj skupi što više žica, pa da 
onda splete mrežu. 

Za vještu je i mudru pamet to igrarija! 
I tako se bješe odlučila, da se okoristi svojom 
vještinom. 

Megjutim se Vojači pomalo vraćala svijest. 
Ona otvori oči i pogleda zbunjeno i bojažljivo 
oko sebe. Ugleda strana lica, ali joj se učiniše 
mlada i dobra. 

— Želite li štogod? upita milo Alka i za- 
grli Vojaču. Da zovemo donu Elviru ? ) 

— Ne, ne! zadrhta Vojača. 

— Pa dobro, ne treba je! mirila je Alka. 

Vojača pogleda Alku u umiljate oči, a na 
jeziku joj se otimalo pitanje za mužem, nu ne 
usudi se prozboriti. Časak je buljila preda se, 
a bijelo joj se čelo skupilo u guste bore. Teške 
se misli valjale njezinom glavom, misli teške, 
koje bole i piju mozak. Nakon male stanke 
skoči iznenada prestrašena i viknu: 

— Moje dijete! Gdje je moje dijete? Njega 
vam ne dam...! 

— Ostalo je u Sutjesci, otpovrnu Alka sućut- 
ljivo. 

— Ostalo! — Ugrabiće mi ga, oteće mi ga! 
O drage moje gospe, stane vapiti lamajući ru- 
kama, — smilujte mi se jadnici i nagjite mi 
dijete moje, da ne umrem bez njega! Ako mi 
sve uzmu, njega ne dam! O mene nesretnice! 
Zašto sam se i rodila! 

I sva njena bol, sve one teške brige, što su 
se kupile u njenom srcu i morile je onom ne- 
objašnjivom slutnjom, Koju je sama pred so- 
bom krila, ali koje su uvijek treptile pred njom, 
sve to našlo je oduška u tom kriku za nje- 
zinim djetetom. 

Ona zajeca i pane opet licem na uzglavlje. 

Obje mlade žene stadoše je tješiti, a meko- 
ćutnoj Alci potekoše obilne suze niz ljepušno lice. 

— Bijedna naša lijepa kraljice! Ne plačite, 
ta odmah ćemo poslati po dijete, — govorila joj 
kao djetetu i Polslovija joj glavu na meke 
svoje grudi. 

Te mile riječi padoše kao melem na izra- 
njeno srce Vojačino. Ah kako je spopala želja, 
da pred ovim sućutljivim ženama izjada srce 
svoje. 

Najedanput se trgne. Osjetljivo uho uhva- 
tilo je buku poznatih koraka pred vratima. 

— To je on! reče i skoči s počivala, pa 
htjedne da se razabere, da otare suze, da uredi 
haljine, koje se poremetiše, samo da je muž ne 
zateče rasplakanu i neurednu. Spopao je strah, 
da joj i on ne kaže, da je nedostojno kraljice 
što se uzrujava! Nu bijaše još preslaba, ruke 
joj klonuše, i ona se opet sruši natrag na 
krevet. 

Na vratima se zbilja pokaza kralj. Ponešto 
smeteno stane, ali vidjevši, da se mlade gospogje 
uputiše k vratima da izagju, korakne u hodaju, 
zatvori za njima vrata i pristupi ponešto ne- 
sigurnim koracima k svojoj ženi. 

Obje gospogje sretoše se na trijemu s 
Ivanišem. ' j 

— Brate, reče mu Alka, bi li se kako 
mogao dovesti ovamo mali kraljević Stjepan iz 
Sutjeske? Kraljica ga je željna i plače za dje- 
tetom. Da koga pošaljemo? Možda bi mogao ti? 

— To će biti teško, odvrati Ivaniš; evo 
gdje će početi gozba, a kralj želi svakako, da 
budem tamo. 

— A ti pošalji pouzdana momka, neka do- 
vede dijete zajedno sa njegovom družinom. 

— Učiniću, kako reče, odgovori Ivaniš; nego 


spremite se, evo dvorane se gotovo zapuniše. 


— Kralji je još kod svoje žene, sjeti ga 
Alka. '; 

— Znam, doći će ban Radivoj po njega. 

— A kraljica, zar da ostane sama? upita 
Alka; ona ne može nikako pred svijet. 

— Istina, zamisli se Ivaniš. 

— Pa ja bih rado ostala uz kraljicu, brzo 
prihvati Alka. I onako mi sada više nije puno 
stalo do slave. 

— Onda ću i ja ostati, a ti nas ispričaj 
kod naših muževa, prihvati Milena. 

Toma se nagnuo nad Vojačom. 

— Vojačo, dušo, reče blagim glasom, ded 
razberi se; evo ja sam tu, tvoj muž. Niko 
ti ne smije ništa učiniti. Onaj drznik dobio je 
što je tražio, a u buduće čuvaće se svak... 

Vojača se malo pridignu i pogleda ga dugo 
i bolno. Onda počne slabim, nu odrješitim 
glasom: 

— Misliš li? 

I potrese glavom ko da ne vjeruje. 

— Ja sam o tome razmišljala, nastavi su- 
morno i ustrmi pogled preda se, dok je Toma 
sio pored nje i ljevicom je obuhvatio oko pasa. 
Vidjelo se na njoj, da je u glavi bila težak 
boj sa silovitom odlukom. 

— Ti si razmišljala? upita Tomo, pošto je 
ona zapela u riječi. ; 

— Toma, pusti da ti sve kažem, počne ona 
opet, a riječi je redala, kao da ih je naučila 

na pamet. Ja znam, da si ti s kraljevskom 
krunom na se primio veliku zadaću. Kraljevi 
moraju često da zataje sami sebe, da žrtvuju 
sreći zemlje i naroda često i ono, što im je 
najmilije. A da im to ne bude suviše teško, 
treba da ih u tom podupiru i oni, koji su im 
najbliži, pa baš stalo ih i sreće života... 

Tu klonu Vojača. Riječ joj zape u grlu, ali 
još prije nego je Toma razabrao što ona to kani 
reći, nastavi: 

— I ti si već mnogu žrtvu prinio, jer je to 
narod tražio od tebe. Ali narod od tebe još nešto 
traži. On traži kraljicu, dostojnu vladaricu i po 
rodu i po plemenu... 

— Šta ti to govoriš? htjede Toma da 
prekine ovaj grozničavom hitrinom  izušteni 
govor. ! 

Ali Vojača se nije dala ustaviti. 

— Ja nijesam dostojna da budem ni tebi 
žena ni narodu vladarica. Da prestanu sve 
smutnje i neprilike, ja te molim... molim te... 
pusti me.., ta... 

Ali ne doreče, gorak plač stao da je davi. 
Kralj se ganu i skočivši sa počivala, planu kao 
bijesan. 

— A ko ti je živ takve misli strpao u 
glavu? To nije, to ne može da je niklo u tvojoj 
pameti. Reci, ko ti je to prišapnuo ? 

— Niko; ja sama... jecala Vojača. 

U taj se čas nečujno otvorila jedna vrata i 
zinuo tanak režak. I 

— Čuj me, ženo, pristupi sada Tomo, crven 
u licu i tako odrješit, da se Vojača  us- 
pravila. — Zapamti dobro, što ću ti sada reći: 

Te sile na svijetu nema, koja bi me mogla 
otrći od tebe! Ni ti sama ne. Ja sam se tebi 
obrekao slobodnom riječi, da ću te čuvati i 
držati, doklegod si mi vjerna, i toga me obe- 
ćanja niko ne može riješiti. I ja želim, da ti 
to pamtiš, da se u me pouzdaš i da me ne 
vrijegjaš ni najmanjom sumnjom. Jesi li me 
razumjela ? 

A ona je razumjela. Čas ostade šuteći, ali 
onda se naglo dignu, ovi mu obje ruke oko 
vrata i stane iz sve duše plakati, kao da će 
tim suzama oprati sve boli i svu tugu sa 
srca. A pošto se malo umiri, reče još vazda 
jecajući: 

— Ja bih umrla, da moram otići od tebe... 

— No ti ćeš ipak otići odavle, na to će on 
uzdrman u duši, grleći je i gladeći joj čelo i 
obraze; ići ćeš u Studenac. Vidim ja, da za 
tebe nije ovaj život. Kako si mi propala! 
Tamo u našem gnijezdu. procvasti ćeš iznova, a 
čim se svrši sabor, eto me k tebi, da tamo s 
tobom zimujem. : 

— A Stjepan? 

— Poslaćemo po nj; još do noći može se 
vratiti, ako se dvaput promijene konji. 

— I ja bih rado da još noćas krenem... 

— Vidjećemo; čim dijete stigne, možeš na 
put. Molit ću pobratima Ivaniša da te prati, 
a biti će i starac Gojak uz tebe, onda te zar 
ne će biti strah..? 

— Aiti ćeš skoro doći? pogleda ga Vojača 
pogledom, u kojem se spajala najžarča ljubav 
sa plahošću i strahom. I sama se čudila, kako 
joj mogaše doći misao, da se oni rastave! 

X. 


Dok se ovo dogagjalo, nijesu nimalo zapinjale 
priprave za svečanu gozbu. Domaća družina 
ako je i slutila, da se u kraljevu dvoru nešto 
neugodna dogagjalo, te izvjedljivo hvatala svaki 
šapat o tome, ipak ne bijaše besposlena, već 
se svak žurio za poslom. Ta nad svima bijaše 
neumorni miser Čezare, krojač, učitelj plesa i 
reditelj svečanosti, koji megjutim ovaj dan od 
same uzrujanosti još nije dospio da se opije. Cas 
bijaše u dvorani, gdje se stolovi kitili, čas u 
kuhinji, gdje se već od rana jutra peklo, kuhalo 
i varilo; svuda je opominjao, savjetovao ili Za- 
povijedao, kao vojskovogja uoči bitke. Gdje je 
ustrebalo, zasukao bi i sam rukave, da popravi 
što su nevještije sluge pokvarile. 

Znojan u licu trčao je s jednog kraja dvo- 
rane na drugi: tu bi još namjestio tanjur, tamo 
u ljepše nabore sapeo zastor ili je namje- 


. štavao svjetiljke, koje će se užeći, kad noć pane, 


pa da što bolje osvijetle gizdavo okićeni kra- 
ljevski stol. Kad dogje vrijeme gozbi, obigje 
još jednom dvoranu, promotri ponositim okom 
svoje djelo, a onda pristupivši k prozoru, mahnu 
rupcem trubaču na kuli. Truba zatrubi, a zvuci 
se razlijegoše cijelim okolišem, pozivljući goste 
na kraljevsku čast. 

Gozba je potrajala do noći, a slavila se u 
dvije dvorane, gdje su bili poregjani stolovi na 
oblik potkove. Celo stola u prvoj većoj dvo- 
rani sjedio kralj, s jedne mu strane biskup 
Toma, s druge ban Radivoj, a onda ostali po časti 
i dostojanstvu. Djeda bosanskih bogumila nije 

bilo pri toj gozbi, jer mu zakon branio bučne Za- 
bave. No vitezova i ostale gospode od sva tri 
zakona bijaše priličan broj. Gospogje sjedjele 
same na lijevom kraju, da bi se lakše mogle 
udaljiti, kad se jednom suviše razbukti veselje. 

Čitav raspored, prostirke, sugje i nakit stola, 
sve je to bilo novo i nevigjeno za goste. Miser 
Čezare i dvorski pristav Fortunati doista osvjet- 
laše lice. Nijesi znao, čemu da se najprije diviš: 
ili vrstima još nekušanih jela i poslastica, ili 
načinu, kako se je služilo. 

Bilo je tu čudesnih i neobičnih jela i tako 
ukusno namještenih na velikim srebrnim plad- 
njima, da bi mislio, e su to živi golubovi, gnjeteli, 
paunovi sa šarenim repom, odojci i janjci pod 
runom, — tako su ih mletački kuhači umjeli 
opremiti raznovrsnim zelenjem i inim začinom. 
Jarebice, prepelice, divlji pijetli, guske, vepro- 
vina i druga divljač, što pečena — na suho, što 
polivena umakom, u kojoj bješe i meda i 
mirisave vođe, izmjenjivala se najneobičnijim 
poslasticama. Tu bješe kolača i kolačića od 
meda i šećera umiješenih ružičnom vodom; od 
šećera kipčića, cvijeća i drugih stvarca, kruna 
i čitavih gradova, ptica i raznih životinja — 
sve na vlas onako, kako se miser Čezare pred 
po godine hvalio. H 

I vina je bilo raznolika. Uz domaće 
humsko ljevalo se u zelene visoke bokale slatko 
vino ciparsko, vatreni napuljac, magjarac, pa 
preko Mletaka dobavljena pitomija njemačka 
vina. 

Sve se to jelo i služilo u bogatom sugju 
što od ukusno izvajana i pozlaćena srebra, 


————z_ 

što od bijele vičentinske zemlje, krasno ispi- 
sane i pozlaćene. Stolnjaci se bijeljeli od tanka 
vezena platna, a izradiše ih vješte ruke do- 
maćih vezilja. 

A kad se stalo smrkavati, onda  zasjaše 
dvorane u nevigjenu svjetlu s nebrojenih vo- 
štanica u visokim srebrnim svijećnjacima, a to 
su svjetlo stostruko povraćala muranska 7Zr- 
cala na stijenama. Pa da bude sjajna slika 
potpuna, zasjalo trepetljivo svjetlo u bogatom 
nakitu gospogja, u zlatu i dragom kamenju 
umjetno sadjelanih oglavlja; zacaklio se sitni 
biser oko lijepih vratova, što se ovdje prviput 
razgališe pred udivljenim očima gospode. Do- 
maćem prostranu odijelu vikle strukove sapi- 
njala sada tijesna odjeća od svilena brokata, a vrh 
svega toga rumenjeli se obrazi, sjale se oči 
— modre i crne, što od ženskoga stida, što 
od probugjene znaličnosti, kojom eto progledaše 
u novi svijet. 

I dogje na koncu voće — i domaće i strano, 
dobavljeno s juga, a onda najedanput zaori oda- 
svuda sa trijemova glazba, koju su već dobro 
poznavale mlade noge od plesnih vježbi miser 
Cezara. Frulice, pifari, trube, mandolina i gi- 
tara skladno ustreptaše zrakom, a miser Če- 
zare skoči pred gospogje i naklonivši se okretno, 
pozva ih odličnim kretom ruke, da se poregjaju 
u kolo. Nije doduše bilo posebne dvorane za 
tu vrst zabave, no se igralo u istim dvornicama. 
Starije gospe i vitezovi poustajali, da gledaju 
igru, a što je bilo mlado, to se uhvatilo u kolo. 

Dosta se namučio miser  Čezare, dok 
je po dvorovima naučio gospogjice toj igri, a 

i sada mu se cijedio znoj sa čela, dok je 
ravnao igrače. Bio je to nov ples, koji je i u 
Mlecima istom nedavno došao u običaj, a zvahu 
ga ,ohrabricom" po tome, što su gledaoci uzvi- 
cima morali da bodre plesačice, da što ljepše 
poskoče i da se što dražesnije kreću. 

Lijepe bijahu kretnje, što ih izvagjahu jedre i 
zdrave Bosanke u svojim bogatim haljinama 
od raznomanjasta brokata, kadife i svile, bo- 
gato izvezene zlatom i srebrom i sitnim bi- 
serom. No koliko bijahu lijepe i umiljate u 
svojoj još ne savladanoj stidljivosti mlade do- 
maće gospogjice, toliko ih sve natkrilila jedna 
neobično lijepa žena, bujno rascvala i žarka, 
odlična i sigurna vladanja i najukusnije odje- 
vena. Nju nije sapinjala neobično tijesna 
haljina, jer joj bijaše obikla, a draž u kretnjama 
donijela je sa sobom iz svoje domaje, zemlje 
ljepote i ukusa. Dona Elvira zatravila je ne 
samo muški svijet, već i gospogje je gledahu 
s udivljenjem, no bez zavisti. Ta ona je bila 
tako mila, tako ljubezna prema svima! Svakoj 
je umjela reći pristalu laskavu riječ; starijim 
se vlasteokama klanjala i ljubila im ruke, a 
mlagjima govorila o njihovoj ljepoti. K tomu 
sve osjetiše, da ih natkriljuje finim i okretnim 
vladanjem, pa nastojahu, kako bi od uglagjene 
tugjinke naučili, što im se toliko svigjalo. Pitahu 
ju za savjete, njoj se mnoga tajna povjerila 
— i sve to u taj jedan dan. 

Elvira slavila je slavlje u času, kad je najviše 
pritajivala svoju ćud. Bješe čedna i uslužna, 
spram muškaraca sustežljiva, i niko se nije 
ni dosjetio, ko se to krije pod plavom vla- 

suljom, pa ni oni, koji je možda vidjevahu na 
Blagaju. 

Sve je bilo zadovoljno i veselo. Samo kralj 
ostade ozbiljan za čitave gozbe, koliko ga god 
brat Radivoj potajno poticao, neka se Ppo- 
kaže vedar, jer da se ne pristoji kralju da po- 
kazuje  zlovoljicu pred svojima podanicima. 
I Ivaniš Pavlović čudno ućutio, malo je pio i 
često preda se piljio očima, a na čudo onih koji 
ga poznavahu vesela, da i obijesna u društvu. 

Oko ponoći se razmahalo bučno veselje u 
sav jek. Sjaj svjetla i vatara, ples i pjesma, 
elazba i potcikivanje bučali po gradu i. oko 
njega daleko naokolo u mirni noćni kraj. U do- 
lini gorjele vatre, pekli se janjci i telići; tu 
se točilo vino, vojnici i družina jeli i pili i 
hvatali se pjevajući u kolo. No gdje je vino 
volju razgoropadilo, te joj pitomo kolo i pjesma 
ne smogoše da oduše nasporenu snagu, tamo 
usijana ćud zapodjela i kavgu, te potekla 
krv, pa gdje ostalo ranjenika, a gdje i mrtvih 
glava. 

Nad svim tim pomalo sipao mjesec sa po- 
lovine noćnoga neba . modrikasto svjetlo i 
šarao oštre sjene, koje se naokolo gubile u 
blistavoj noći. Zasjala mjesečina i na bijelim 
zidovima grada, zabljesnula na sitnim okruglim 
stakalcima prozora i izlila se u prostrani dvor 
nad bučnom družinom, što se povalila oko va- 
tara na kameno tle. 

U to se iz dvorane oko ponoći izgubio 
Ivaniš i pošao dolje u dvor, gdje nagje osedlane 
i svoga zelenka te nekoliko momaka, kojima 
konje bješe pod živu glavu zabranio da se 

opiju. Razgledavši da li su sedla u redu, stade 
šetati gore dolje po prednjem dvorištu, gdje je 
bilo prilično prazno. 

Toma se megjutim nalazio u Vojačinoj 
odaji. Mlada je žena bila gotova za put. Stara 
dada zavila zaspalo dijete, koje je još pred 
veče donio Gojak i metnula ga na krevet, pa je 
sada. držala plašt, kojim će zaogrnuti svoju 
gospogju. 

U prednjoj pak odaji spremala se dona Elvira. 

— I ti ćeš skoro doći? praštaše se Vojača 
plaho, a drhtavim glasom. Tresla je groznica 
od besanice, rastanka i prepaćenih boli. 

— Rekoh ti, čim se svrše poslovi u Kreševu 
i u Bobovcu, odvrati Toma, držeći je za ruku. 
Još ne će prvi snijeg, i evo me k tebi. Možeš 
mirno poći; Ivaniš će te pratiti i ostaće, da čuva 
tebe i dijete. 

— Pa imam ja tamo i djeda Milovana, brzo 
će Vojača. Ni sama nije znala, zašto joj je bilo 
najedared nemilo, što je vojno izručuje drugomu, 
pa baš bio to i njezin djever. 

— Da i djed Milovan, potvrdi Toma. Pozdra- 
vićeš mi ga mnogo, — doda zatim zamišljeno. 

— Hoću! No htjedoh te još nešto zamoliti, 
plaho dovrže Vojača. 

— De — ponuka je blago Toma. 

— Ali nemoj se ljutiti, moljaše stidljivo 
mlada žena. 

— Kako bih? Samo reci! 


— Dakle, ja sam se zavjetovala — a biskup 
je rekao da zadužbine mnogo mogu u Boga, 
pa me srce gonilo — ali ti se ne ljutiš? — 


dakle zavjetovala sam se, da osnujem kuću, 

gdje. će naći nesretne žene utočišta i utjehe u 
bogoljubnu životu — da osnujem manastir za 
duvne; — ti se ne ljutiš? 

— Ne ljutim se! nasmiješi se Toma i začudi, 
edje mu se žena vere po istim putovima, kojima 
je i sam zakoraknuo. — A gdje ćeš da sagradiš 
taj manastir? upita je dalje. 

— Pomisli samo, razvedri se Vojači na čas 
lice, — pod Radušom, tamo gdje stoji kuća mojih 


roditelja, gdje sam se i ja rodila — i gdje smo 
se nas dvoje prviput zamilovali, dometnu žena, 
zastidivši se dražesno i sjetno. — Da i ja sam 


tamo već smjestila neke udovice tvojih vojnika. 
Ima ih već mnogo, k tomu i drugih sirota bez 
roditelja, pa već nema mjesta, i valjaće da se 
sagradi veća kuća. 

— Vidi, vidi! našali se Toma brižljivosti 


svoje žene; ta ti upravo divno vršiš zvanje 


ko kraljica, brinući se za sirote i udove! To 
mi je vrlo milo! Neka mi sada kogod samo opet 
rekne, da nijesi za... 

No sam se prekine u riječi i ugrize za 
usne. Vojača ga napeto pogleda, što ono htjede 
reći, ali se ne usudi pitati ga, a bješe joj mučno 
to, što joj muž ne izreče misli. 

I tako šuteći stajahu čas jedno spram = 
goga. — Ta mogli bi već ići, pomisli dada, koja 
se bolno sjetila svoje tople postelje. Napokon 
se kralj maknu i reče: 

— Ostavi ovaj plašt, pa uzmi dijete i ponesi 
ga dolje. 

Žena učini, kako joj se naredilo. Kad se za 
njom zaklopiše vrata, spusti se Vojača na 
stolac i udari iznenada u gorko jecanje. 


Bi" 

— Što ti je? upita je Toma i prigne se k 
njojzi —, ta ja ću doći k tebi. Pa, za Boga, nije 
prviput, što se za kratko rastavljamo, svakiput 
smo se opet sastali. 

Tek u Vojačinu se srcu uzburkalo na te 
riječi: 

— Nikada više, nikada više! 

I silom zaustavljaše plač, koji je bio jači od 
njene volje. U to se jecanje umiješali zvuci 
svirala i truba, glasan žamor i potcikivanje. 
Vojači je bivalo sve to teže na srcu. Teške 
joj se slutnje spuštale na dušu, i spopala 
je želja, da mu se privine na grudi i da mu 
sve iskaže. Sve —? A šta to? Da se boji 
otići bez njega? Ili da mu ponovi, što 
mu je danas već jednom govorila, a što sada 
nije više smjela da -. misli? Ne, ne, ta vrije- 


gjala bi ga, kad bi pokazala toliko nepouz- 


danje. A ona hoće da se u nj uzda, slijepo i 
odano. 

— Bit će kasno, ljubo, sjeti je Toma. Eno 
već su drugi pijetli zapjevali, a ti si sama 
htjela da odeš nevigjena. 

Vojaća jedva odgovori, tresući se od unu- 
trašnje groze: 

— Da, nevigjena, neznana! 1 lati se plašta. 

A Toma se zagledao u nju zamišljeno. Na- 
jednom prigje k njojzi i obuhvativši je strastveno, 
reče, kao da nehotice ponavlja, što mu se vrzlo 
po glavi: 

— Čuvaj vjeru, ljubo! 

Ona mu se na te riječi istrgne iz naručja 
kao polivena hladnom strujom, pa ga pogleda 
začugjeno, bolno i prijekorno: 

— Što to govoriš? Zar se to ne razumije 
po sebi? 

— Znam ja. Ti si moja mila žena i voliš 
me, brzo će Toma ko smeten i sa svojih riječi 
i sa svoga odgovora. Pa kao da se sam htio 
da učvrsti u nekim odlukama, nastavi: Budi mi 
samo mirna, ta sve će na dobro okrenuti. Eto 
me za koji tjedan kod tebe, a dotle čuvao 
te Bog. 

Ona se borila sa suzama, gledajući nice, a on 
nešto morao reći. No on je šutio — od tajne 
zebnje i opreza valjda, a ona od 'straha i žen- 
skoga stida. 

I bez ijedne riječi više krenuše niz uske ste- 
penice dolje u dvor, gdje su ih čekali Ivaniš i 
dada sa malim Stjepanom. 

Šuteći pomogne Toma Vojači na konja i 
stisne joj hladnu ruku, koja mu se u njegovoj 
pričini kao mrtva. Onda pruži ruku Ivanišu i 


reče mu prigušeno s pritajane uzbugjenosti: 


— Molim te, brate, čuvaj mi ih kao oko u 
glavi, dok ne dogjem za vama. 

A onda prigje još jednom k Vojači i pri- 
mivši ju za ruku, reče jedva razumljivo: 

— S Bogom pošla! — I tu zašuti. — Ona 
samo suho uzjeca i sakri lice u veo. U to se 
maknu konj pod njome, kojega je Gojak uhvatio 
za uzde. 

I kad već pogjoše, a Toma nekoliko koračaja 
uz njih, sve mu se činilo, da joj mora još nešto 
kazati. Ali njih nestade ispred tamno svedenih 
vrata kule, tek konjska kopita muklo udarahu 
o kameni put. Nigdje ne sastadoše nikoga. 


422 


Samo tu i tamo u izdupcima debelih zidova či- 
nilo se kao da se duboki mrak trznuo i oživio 
—, možda bijahu straže, što su u taj čas morale 
biti slijepe i gluhe. 

Zamalo zamaknu malena povorka niz cestu 
u mrak. Na zapadu se spuštao mjesec nad 
gore, a na istoku neba pomolio se tanak žućkast 
pramen. Negdje u selu zakukuriknuše pijetli, 
a noćne vikače okolo utrnulih vatara i čadorja 
pomalo svladavalo vino i san. Sve dublji mrak 
i veći mir, što je dalje odmicala povorka, samo 
iza njih svjetlucahu sitni prozori gradski kao 
žute zvjezdice u tamnoj noći, a katkad bi se 
slabo začuo i koji oštriji zvuk trube ili svirale. 

Šutke proslijediše putnici svoj put. Niko 
ne progovori ni riječi. Vojači tiho kapahu suze 
pod tamnim velom, a ona ih jedva i opažaše. 
O čem je mislila u taj čas? Njoj je bilo tako 
nejasno, tako čudno pri duši, te nije pravo ni 
znala, što to biva s njome. Živi li, sanja li? 
Ona se sama sebi činila tako neobična, čudna, 
da, kao da to i nije ona — Vojača, već drugi 
nekć, koga ona doduše pozna, ali ga ne razumije. 
Ona sama, njen ja, bio je u taj čas netvaran, 
bez svijesti, bez osjećaja i bez sjećanja, bez 
ufanja — megju nebom i zemljom.... 

Mjesec zagje za goru, a povorku pokri mrak. 


XI. 


Spustila se kišljiva i studena jesen nad ram- 
skim krajem i nad gradom Studencem. Uz 
prozor svoje ložnice sjedila na klupi Vojača 

j vezla. Bila je sama. Dolje na dvoru posadio 
Gojak maloga Stjepana na konja, usprkos 
vlažna i hladna vremena, jer se dječačiću pro- 
htjelo jahanja, a stari mu odgojitelj nije mogao 
da išta uskrati. Dona Elvira kitila u svojoj odaji 
knjige. To je činila vrlo često; dopisivala je 
sa svojim mužem, koji je ostao uz kralja, pa 
ga kao dvorski pratio svakamo. 

Bilo je doba po ručku. 

Mlada žena radila svoj vezak, a kadikad se 
i zagledala kroz prozor. Nebom se vijali oblaci, 
sivi i crni, i čas zastirali izokolne gore, a 
čas ih opet razokrivali. Onda se ukaži tamno- 
modra planina i po njoj po gdjekoji katun sa 


_sakrivenom kmetskom kućicom. Crni vrsi jelika 


i borika stršili u vlažni zrak i povećavali sjetnu 
jesensku sliku. 

Ta se sjeta odsijevala i na blijedu licu 
mlade žene. Sanljivim pogledom zurila je u kraj 
gotovo i ne videći ga, jer ga gledaše dan na dan, 
otkada je ovamo stigla, i to svakiput s pove- 
ćanom sjetom. Brojila je dane, kad joj je imao 
doći muž; ali proteče rok, a njega ne bijaše, no 
dogje knjiga, u kojoj joj ukratko javlja, da ne 
može doći prije zime. 

Valjalo joj i opet čekati. A dani prolažahu sporo, 
kao nikada prije. Ta istina, bila je obikla če- 
kanju, ali. prije joj je bila duša mirna, pa je 
čekanje nije boljelo. Bila se nadala, da će joj i 
sada tako biti, čim se nagje u svom pouzdanom 
gnijezdu. Ali ne bijaše tako. Koliko se god 
sama hrabrila, da, i korila zbog nedostojna 
malodušja, ne mogaše nikako da od časa do 
časa ne osjeti čudnu tjeskobu i tajnu zebnju u 

svom srcu. Sve je nešto očekivala, a čekanje 
troši i toči srce i krv, ma se volja i opirala. 

Kad je došla ovamo, htjela je odmah da 
gradi svoju ubožnicu. Pošla je u Ramu sa 
starcem Gojakom, donom Elvirom i ostalom 
družinom, da vidi, kako bi se dala ondje pre- 
graditi njena roditeljska kuća, koja je već sada 
bila ponešto proširena dogratkom. Sirote udo- 
vice, što ih je tamo sklonila, dočekaše ,\je 
s najvećom hvalom i ljubeći joj skut i ruke 
za dobročinstva,. što im je iskazivala. Pa kad 
je već bila tako daleko, popne se.i gore pod 
onu plavetnu krš, da obagje starca Miloyvana. 
Ali ga ne nagje. Dolje joj rekoše žene, koje se 
brinule za njegovu hranu i čedno mu udoblje, da 
mnogo izbiva i da ga rijetko kada vide, no da 
je živ i čini se zdrav. Prometnuo se u prava 
pustinjaka, koji se očito klonio svijeta. 

Tužno bijaše Vojači u srcu, kad se morala 
vratiti bez blagoslova djeda Milovana. 

Vrativši se u Studenac, spremi poruku ne- 
komu graditelju u Dubrovnik, za kojega joj 
je govorio knez Ivaniš Pavlović, da dogje gra- 
diti manastir. Dok je čekala na odgovor, pro- 
lazili joj sporo dani. Ona je još kojiput polazila 
u Ramu, ali nikada nije našla Milovana. ...Krije 
se od nas, s tugom govoraše mlada žena i 
sjeti se, da je možda već saznao, kako mu se 
sin odrekao njegove vjere, pa se zato i on valjda 
odriče — unuka. 

Tako se zgodi, te je Vojača gdjekada osje- 
ćala veliku prazninu u sebi, a dotle nije ni 
znala za kakvu dangubu i dosadu. Bila je 
mlada, pa se za dugih ura, kad bi prela tanku 

pregju, sjećala onih radosti, kojih još nije po- 
znavala, ali kojih bi se kao kraljica mogla 
nauživati. I višeput se sama zatekla na želji; 
da joj je samo jedanput pribivati takovu ve- 
selju, kako se ono slavilo u Kreševu. Istina, 
ta želja nemilo utrnu ispred predodžbe one 
strašne zgode, kad je ulazila u grad Kreševo, 
i kadgod bi se sjetila, osjetila bi toliki stid i 
bol, da bi joj sva glava uzavrela živom krvlju. 

Pa ipak besposlena mašta raspredala je i 
dalje ove slike. Vidjela je muža svoga sred 
onoga svijeta, u koji se njoj krati pristup. A 
da je bila isključena, prem je njezina volja 
bila da pogje u Studenac, to joj je sve jače 
kopkalo u glavi. Ta dona Elvira dosta joj 
napričala o krasoti i sjaju one kreševačke slave, 
o ljepoti gospogja, o plesu i svirci, o uljudnoj 
gospodi, pa kako se svi okupiše kralja, da ga 
slave.. A nije propuštala da govori i o svojim 
uspjesima pri gozbi i plesu, i o onom, što joj 
rekoše laskave gospogje i gospoda. 

A ona za sve to ne zna! Hoće li ikada imati 
zgode; da jedared pribiva takovu veselju? Ta 
bila je još tako mlada, a želja za životom stala 
se prviput javljati baš poslije onoga prvoga 
neuspjeha. 

Pa kad je stala isporegjivati svoj samotni 
život sa društvenim životom svoga muža, što dona 
Elvira nije propuštala da ne istakne svakom 
zgodom, uljezlo bi joj u srce nešto kao žalost, 
i nerijetko šapnuo bi joj tajni glas, potaknut 
pričanjem njene dvorske gospogje: Znade li 
Toma, kako ga je ona ovdje željna, kad može 
da boravi tako dugo bez nje? 

Još se nekako dalo, pak tako i progjoše prvi 
mjeseci. Iz Bobovca, Kreševa ili iz Sutjeske, gdje 
se već kraljevski dvor dešavao, dolazili bi rijetki 
glasi, bilo pismeni, bilo usmeni. No u zadnje 
vrijeme izostaše, a koji i stigoše, ne bijahu 
upravljeni na nju, već na Ivaniša i pripovije- 
dahu o velikim brigama i poslovima kraljevim. 

Tako se vukli dani, sumorno i polagano. 
Istina, u Studencu bio je i knez Ivaniš Pavlović, 
njen djever. Ali valjda je i njemu bio dug čas 
i dosadna služba uz nju, jer je po vazdan obi- 
lazio gorom i planinom loveći lov, i samo što 
se vigjahu za objedom i večerom, pa i onda se 
mladić žurio da što prije ode. 

I pričinjaše joj se, da joj nema te done El- 
vire, koja je zbilja mnogo nastojala da joj 
skrati vrijeme, e ne bi znala, šta bi počela. 
Samo je i to društvo bilo nekako čudno. Go- 
tovo sve, čim ju je Talijanka 'zabavljala, boc- 
nulo bi je kadikad ko žaoka, a sve pod 
vidom najveće ljubaznosti. Pa bile to hvale 
drugih gospogja, bilo čudne neke pripovijesti o 
navadama iz njezine prekomorske otadžbine: 
mlada žena osjećala je neku gorčinu za toga 
pričanja, ona je vazda sobom vodila uporan 
boj s tom ženom; bila joj je u dušu odurna, 
da potajice je se i bojala, a opet nije mogla 
. biti bez nje. 

Tako se i ovaj čas zaželjela društva done 
Elvire. I baš kad je htjela da pljesne u ruke, 
osvanu u hodaji dona Elvira. I 

— A šta vi, dona Elvira, toliko pišete? do- 
čeka je Vojača. Malo ne svaki dan kitite knjige. 
Komu pišete toliko? 

— Oh, svijetla gospo, odgovori Elvira, ima 
u mene mnogo znanaca, pa se dopisujući raz- 
govaram s njima. 

— Ne znam, kako se može toliko pisati. 

— E, to u nas u Italiji nije ništa neobično. 
Naobražene gospogje mnogo pišu i dopisuju sa 
svojim prijateljima, pa i same još pišu pjesme 
i knjige. Ah lijepa moja otadžbina, kakva je 
ondje uljudba, a kako je ovdje svijet zaostao! 

Bio je to uzvik, koji se i preko volje oteo 
nezasitnoj naravi te žene, kojoj je ta tišina 
od časa u čas kvarila volju i bunila je u pri- 
hvaćenoj ulozi. 

I dona se Elvira s nestrpljivom kretnjom 
namjesti na klupi pored kraljice. 

Uzdahne i ova. Ta znala je već odavna, da 
i ona spada megju taj ,zaostali svijet", pa se 
zaželjela da uči, koliko može, ne bi li izišla 
obrazovana i time ugodila mužu, a možda po- 
malo stekla i pravo da bude kraljica... 

Višeput osjetila bi upravo pohlepu za naukom, 
i u tom joj dobro služila vješta Talijanka. 
Tako ju je još u Sutjesci bila zamolila, da je 
nauči talijanskomu jeziku, a sad je uprla nanovo, 
ne bi li time do zime iznenadila i razveselila 
muža. 

Dona se Elvira pokazala spremna, da po- 
služi Vojaču. Ona je naime ponešto bila i u ne- 
prilici. Djelo, što ga je naumila izvesti, činilo 
joj se od dana u dan sve teže. Zeleći, što brže 
da uspije, bijaše se dvatriput prenaglila po- 
erabivši stvar suviše grubim prstima. Ona je 
doduše imala gotovu osnovu, a sagradila ju je 
na zgodi, koja je švemu svijetu bila tajna, ali 

u koju je njeno oštro oko na prvi pogled pro- 
niklo. 

Znala je — o čem niko živ nije ni slutio — 
da knez Ivaniš Pavlović žarko, i ako tajno i bez- 
nadice ljubi ženu svoga pobratima. Na tom 
temelju htjela je dona Elvira da izvede svoju 
spletku. No čim je na osnovu toga dogagjaja 
prviput otpočela akciju, prevari se, i mjesto 
da je tim pospješila razvoj stvari, ona ga je 
samo spriječila. 

Ona je naime prije svega nastojala da ugodi 
knezu Ivanišu, da savlada to što joj knez ne bijaše 
sklon, a što je osjećala po svakoj njegovoj kretnji. 
Pokazivala mu se zabrinuta, sućutljiva za kra- 
ljicu, tražila u njega savjeta, kako bi je što 
bolje zabavila, ne bi li joj olakotila čamu če- 
kanja. Pa kad je vidjela, da se i on pomalo 
pokazao sklon, da se s njome u tom poslu 
složi, usudi se ona za korak dalje i počne 
se tužiti na nesmiljenost državnih obzira, 
zbog kojih se moraju da žrtvuju tolika srca, 
toliki nježni vezovi da trgaju. I ona se boji, 
da će tim obzirima i njezina nježna i umiljata 
kraljica pasti ko žrtva i srce je boli, gdje mora 
gledati, kako ona sluteći možda svoju sudbinu, 
bije boj sa svojom ljubavi, izjedajući se u nije- 
moj tuzi i boli. Prava je grjehota, da se ovako 
savršeno lijepo i ljupko biće — tako mlado 
prestaje ljubiti, gdje bi moglo usrećiti pleme- 
nita i slobodna muža. 

I dok bijaše još u riječi, opazi najednoć, 
kako se Ivanišu zapališe obrazi, oči stadoše 
sipati munje, i gdje on — jedva se držeći od silne 
uzbugjenosti — izasu naglo, da su to stvari, koje 

nimalo ne spadaju u opseg njezine službe, već 
neka se radije brine samo svojim poslom. 

Od toga časa dolazio bi rjegje megju žen- 
skinje, a u nazočnosti Vojače vigjao se nekuda 
smeten i sapet. 

Tako se tavorilo sve do ovoga jesenskoga 
popodneva, kad se dona Elvira spremila, da 
kraljicu zabavi novom dosjetkom. 

— Evo, reče Talijanka, donijela sam knjigu, 
da čitam iz nje svijetloj gospogji. Toliko već 
razumijete talijanski, a što će trebati, protu- 
mačiću hrvatski. Mislim, da će vas zabavljati 
ove novele. 

— A kakva je to knjižica? upita Vojača go- 
tovo pohlepno. 

— To je ,{I Decamerone" od našega slav- 
noga pisca Giovannia Boccaccia, izvijesti Elvira 
s nekim ponosom. Vidjećete, .kake su u njoj 
zabavne pričice. = 

— Pa dobro, počnite, dona Elvira, zamoli 
Vojača i namjesti se da sluša. 

Dona Elvira stane čitati i tumačiti. 

Čitala je sat dva, ali ne po redu, već je 
izbirala one stranice, na kojima se inako vi- 
djelo, da se vrlo često premeću. Čitajući, tako 
se zanijela klizavim  pripovijestima, koje su 
godile njenomu lakoumnomu mišljenju, da nije 
ni pazila na mladu ženu i na promjenu, što se 
zbivala u njojzi. Najprije je slušala sa djeti- 
njom znatiželjom, poslije rasla je njezina na- 
petost sve većma, dok napokon ne osta za- 
panjena s nečuvenih u svom žiću zgoda. A kad 
je — ne poimajući —_ prekinula čitačicu s pi- 
tanjem, što ovo ili ono znači, i ova joj onda 

stala tumačiti uz frivolan smijeh, zastidi se 
mlada žena tako, da je pokrivši obim rukama 
zastigjeno lice zaviknula: 

— Ta zar je to moguće! Ta to je sve 
erješno! Kako tu ružno varaju žene svoje mu- 
ževe. Zar toga zbilja imade u svijetu ? 

— Pa šta je to? trgnu Elvira ramenima. 
U nas imade svaka gospogja svoga udvornika 
i to joj je dika, a koja ga nema, ili je ružna 
ili stara. 

— A šta vele muževi takih žena? raskolači 
Vojača oči. 

— Pa čuli ste, nasmija se dona frivolno; 
oni opet nagju svojih zabavica. 

— Ali to je strašno! Ta po tom ondje u 
vas ima jedna žena i po više muževa, a muž 
po više žena! zgražala se sve više Vojača, po- 
vrijegjena u svom čistom ženstvu. 

— Kao da toga nema i u vas! Eno vam 
odmah vojvode Stjepana, usmjeli se Elvira, 
usprkos što joj nije bilo lako izgovoriti to ime. 
— Valjda ste čuli, kakav je to zulumčar. Pa 
onda i za bana Radivoja, što se sve ne pri- 
povijeda! Eno, zašto mu je otišla vojvotkinja? 

— Istina, čula sam o tomč! zgrozi se Vojača 
kao čovjek, koji se odjedared našao pred sil- 
nim ponorom, gdje se kriju grdne strahote, 
od kojega se boji, a opet ga vuče neobjaš- 
"njiva želja, da sazna kakve su te strahote. 

— Pa eto i nema vam oženjena muškarca, 
ni u nas pa ni u vas, koji bi bio vjeran svojoj 
ljubi, nastavi Talijanka sipati otrov u uho 
mladoj ženi. Pa zato je svaka žena luda, 
ako mužu čuva vjeru. 

— Ne, ne, tu nemate pravo, brzo otkla- 
njaše Vojača. Nijesu svi muževi takvi... 

— Jesu, jesu; to treba znati, a ja to znam, 
uvjeravala Elvira. Mnogo sam svijeta prošla, 
pa ga i poznam. 

— Ja ne mogu da, vjerujem! tiše ponovi 
Vojača problijedjelih usana. 

A onda iza okratke stanke nastavi: 

— Pa makar i bili muškarci takvi, oni su 
jači, gospodari; ali žene ne smiju kršiti bračne 
vjere. I, je P te, dona Elvira, takvih žena 
nema u nas? 

— To je donekle istina, ali samo za to, jer 
su žene u vas manje prosvijećene od vaših 
muškaraca, pa ne znaju što uljudba i od njih 
traži. 

— Ne, ne, ako to traži uljudba, onda je 
bolje i ne prihvaćati je. Volim biti i nenaobra- 
žena i neuka, nego da samo i s jednom mišlju 
krenem vjerom svomu gospodaru. 

— Vi ste, prejasna gospo, suviše strogi, 
okrene Elvira opet blaže, jer joj se činilo, 
da je bila ponešto nagla. Uzmite da muž 
ženu svoju više ne ljubi. Šta će onda sirota — 
prevarena, bez ljubavi, a možda joj se muž još 
i izrugava, kad se zabavlja s njezinom inočom? 
Nije li onda posve naravno, da ona u svom pra- 
vednom gnjevu, kad se njena vjera tako gazi, 
hoće da se osveti? A najbolje se može osvetiti, 
ako mu vrati šilo za ognjilo, a žao za sramotu. 

— Ali prevariti muža! šaptala Vojača zgra- 
žajući se. 

A onda najedanput pod dojmom nezgrap- 
nosti te misli, koju je njena čista duša tako 

odlučno odbijala, prasnu u glasan, grčevit 
smijeh i reče: 

— Da na priliku ja prevarim svoga g'ospo- 
dara?! j 

Ta joj se misao činila tako smiješna i nemo- 
guća, da se još jače nasmijala. A pošto se opet 
umiri, reče ozbiljno: " 

— Ta ja bih prije umrla, nego to učinila! 

— To je i sasvim nemoguće, okrenu Elvira 
da polaska. Tako krjeposne žene i nema na daleko 


i široko. To zna sav svijet. Neeo baš kralji- " 


cama najviše prijeti nevjera njihovih muževa. 
Kraljevi su moćni, njima sve laska, pa i lijepe 
gospogje, koje im se upravo nugjaju na za- 
bavu i besposlicu.... 

— Vi valjda ne mislite reći, da krali, moj 
muž..? prekinu je prestrašena Vojača. 

— 0, ja nijesam ništa rekla... brzo će 
Elvira. Ali uzmimo, da se nagje — lijep i 
hrabar vitez, odlična roda, uman i naobražen, 
pa da se zaljubi u moju prejasnu gospogju! 
A koji bi vas mogao poznati ovako krasnu, 


dobru i krjeposnu, a ne umirati od ljubavi - 


spram vas? Pa jer ste već udati, on si- 
romah krije u svom srcu ljubav svoju, tužan 
je, uzdiše, vene i gine, bježi ispred vas, jer' 
vaš mu pogled otvara na srcu tešku ranu, . što 
vas ne smije milovati, svojom zvati. Zato luta 
sam po gori, da zaboravi nesretnu svoju ljubav, 
i priziva smrt, da skonča njegove muke. I kad 
već ne može dalje da ustraje, onda poludi ili 
se probode mačem, ili se sruši niz strašnu pe- 
ćinu, da mu se lubanja razmrska i sve mozag. 
pršti... 

— Ta prestanite, za volju božju! oslo- 
bodi se napokon Vojača svoje prepasti. Ta 
to je strašno, što vi tu govorite! To ne 


- može biti! 


I od silna uzrujavanja skočiše uplašenoj 
mladoj ženi suze na oči. 

— To biva, lijepa moja kraljice, a ona je žena 
prava okrutnica, koja dopušta, da mlad vitez 
tako gine, završi Elvira ozbiljno. 

U taj čas bane u sobu mali Stjepan, a za 
njim ugje Gojak. Vojača kao oproštena nemila 
pritiska, kojim je mučio taj razgovor, naglo 
privuče dijete na svoja koljena i puštaše 
da joj priča, kako je jahao na konju, a Gojak 
ga nije smio ni držati. 


XII. 


Nastupila zima. Snijega doduše nije bilo, nu 
— ne čini zimu snijeg, nego vijetar, govori 
narod. A stuđeni vijori stjerali sve živo u svoja 
skrovišta. Po vjetru ne bijaše prilike ni za lov, 
zato je i knez Ivaniš morao da sjedi kod 
kuće. Večeri oduljile i povećavale želju za pi- 
tomim ljudskim društvom. i 

Kako je u svakom spratu grada bilo samo 
po jedno ognjište, . u donjem boju u kuhinji, 
a u gornjem u najvećoj, kamenom popogjenoj 
dvorani, skupljahu se svi ukućani oko njega, a 
osobito večerom, da razgovorom skrate zimsku" 
čamu i da se griju o vatri. . 

Pred velikim zjalom kamina, nad kojim je 
dimnjak izbočio zid, sakupljalo se redovito malo 

društvance. Malo prije iznesle sluge sugje od 
večere, od koje je još ostao na velikom stolu 
samo bijeli stonjak. Tu je za jednim krajem sjedio 
knez Ivaniš i pričao u po glasa malomu Stje- 
panu priče (o junacima i mejdanima, o vješti- 
cama i vukodđlacima, da se djetetu sve koža 
ježila, te je za svake i najmanje stanke go- 
vorio: A šta je bilo onda? 

Za drugim krajem, u duboku naslanjaču, 
prela Vojača tanku žicu. Do nje se smjestila 
dona Elvira, takogjer zabavljena predivom. 
Istim se poslom bavila i stara dadilja, koja 
se smjestila na klupi kraj kamina, pa dri- 
jemala. S druge strane na nisku stolću čučio 
Gojak i rezuckao konja i oružje za maloga 
Stjepana. A 

Svjetlo sa tri plamena uljenice igralo ne- 
mirnim plamsanjem po licima, a s njim se mije- 
šao žar ogromnih panjeva, što se cmarili na 
ognjištu. 

Oko dvora zavijao i cvilio vjetar, a gdjekad 
se zaletio čak kroz dimnjak, zabušivši se megju 
goruće cijepanice, da su sve iskre vrcale. 

Tišina u hodaji više je tištila mučaljivu če- 
ljad, nego što ih je plašilo užasno zavijanje bure. 
Vojača se bolno zamislila. Sumnje i strahovanje 
svoje, što ih je tolikoput morala da suzbija, vazda 
bi se iznova podigle u njenoj duši i punile joj 
srce bolnom tjeskobom. Dani odmicali, zima 
došla, a Tome nema! Nema od njega glasa ni od- 
govora na njeno pismo, što ga je sastavila s 
pomoću uslužne done Elvire. Ni njen djever, 
Ivaniš, nije već dugo dobivao vijesti. Samo dona 
Elvira dočikala pisma od svoga muža, ali ni 

od nje nije mogla mnogo da sazna, osim da je 
kralj vazdan okupljen brigama i prepirkama sa 
velikašima države, koji od kralja traže više, 
nego im može da dade. No zato ipak kralju 
ne bi dug čas; ima on oko sebe vazdan mnogo 
društva, koje mu je na službu, da ga po- 
zabavi, a osobito se oko njega brine jedna 
od zaostalih kraljičinih dvorjanaka, lijepa Groz- 
danka, pa govore, da je njezino društvo kralju 
od svih najmilije. 

Ovake se riječi, i ako im Vojača prviput 
nije shvatila značenja, ponavljale i pomalo počele 
djelovati. Vojača osjetila prviput u svom vi- 
jeku čuvstvo, koje dotada nije poznavala. A 
videći Elvira, kako se napokon to čvrsto i, 
kako se činilo, dotle nepokolebivo pouzdanje 
mlade žene u ljubav njezina muža počelo tr- 
gati, bješe vrlo zadovoljna, jer je to bilo baš u 
prilog njenoj osnovi. 

U to mali Stjepan već po toliki put primoravo 
kuma da priča. 

— Gotovo je, odvrati mu napokon Ivaniš. 

— Još jednu! moljaše mali. 

— Ne znam više, branio se kum. 

— Znaš ti već, osovi se mali na koljena i 
stane Ivaniša milovati po licu. Još jednu o 
zmaju. 

— Ne dosagjuj kumu, umiješa se sada i 
Vojača. . 

— Ta nemojte, branio Ivaniš svoje kumče, 
i na to poljubi neobično žarko maloga u lice, 
a ovaj navalio opet moliti. Ivaniš pak počeo 
opet da priča o vili, koju je našao neki junak u 
planini, pa je vjenčao. Ali ode junak u boj i 

ostavi vilu. Ona cvili za njim, jer ju je strah 
samu, tek njega nema, već pošalje pobratima 
svoga, da ju čuva. Došao zmaj, da vilu proždre, 
a pobratim ubije zmaja. 

— Onda?- prodrma Stjepan s napetim po- 
gledom Ivaniša, kad je ovaj — kao uplašivši se, 
stao. Ta jamačno je počeo pripovijetku, i ne 
znajući kako će je rasplesti. 

— Ne znam dalje, odgovori s toga rastre- 
seno i pregje rukom preko čela. 

— Da nije opet kakav zmaj došao? pitalo 
dijete. 

— Može biti. 

— Pa je htio da proždre vilu...? 

— Može biti i pobratima, ispravi Ivaniš. 

— 0, tako ne valja, kume, pouči ga mali. 
A gdje mu je koplje, a gdje mač i topuz? Ta 
junak mora da ubije zmaja! 

— Pravo! odvrati Ivaniš. 

Na to se prenu Vojača i reče: 

— Ali sada si dosta već dosagjivao, vri- 
jeme je da spavaš. : 

Na to se stara dada digne iz svoga kuta i 
uzevši dijete, koje se donekle opiralo, za ruku, 
odvede ga u ložnicu, sretna što će i ona moći 
da legne. 

Po djetetovu odlasku brzo se izgubi i Gojak, 
te ostadoše samo četvero. Ivaniš stade da se igra 
dame" sa mladim plemčetom Dragišom, koji 
je donle čučao pred ognjištem uz krasna bijela 
hrta i neprestano pogledao u donu Elviru. 

Neko vrijeme čulo se samo sitno zvrndanje 
preslice i kotrljanje kamenčića na dasci. 

A još je bilo daleko da se pogje spavati. 

Tad se sjeti dona. Elvira i upita Vojaču, bi li 
svijetloj gospi bilo s voljom, da joj štogod čita? 

Vojača prenuvši se iz svojih misli, kimnu 
rastreseno glavom, da joj je s voljom. 

Na to Elvira izvuče iz svoje torbice knjižicu, 
i pošto je čas po njoj listala, počne čitati. Vo- 
jača je već toliko naučila talijanski, da je dobro 
razumjela, kad je ko govorio ili čitao. 

Bijaše to knjižica, kojom su se osobito 
plemenite gospogje pod modrim talijanskim 
nebom zanašale i zagrijavale, čitajući u njoj 
ljubavnu povjest pjesnika Danta. ,La vita 
nuova" bila je poznata svakoj gospogji na- 
predne Italije. 

Elvira je dobro znala, zašto je napustila 
priče i zamijenila ih pjesmom. U kraljice je 
sućutljivo srce, mogla se dakle nadati, da će 
joj takim štivom više ugoditi. 

A umjela je dobro da čita, i ako ne baš 
okretno. Naglašavala je osobito važnije riječi, 
po čem joj je čitanje bilo živo i zorno. 

Što slatki zvuci jezika, što oni izlivi žarke 
strasti, koja se bori da prodre u riječima, a 
ipak se plaho krije od svijeta, — sve to po- 
malo . učini, da je najprije prestalo kotrljanje 
kamenčića, i oba mladića svratila pozornost na 
čitanje. Po tom se umiri i hitro vreteno, bi- 
jele ruke počinuše na krilu, a Vojača upirući 
oči sa sve to većom čežnjom slušaše željnim 
ušima i svakom žilicom svoga tijela. Na svaki 
zvuk čeznutljive ljubavi, na svaki uzdah sjete 
i boli — zadrhtalo bi njezino srce srodnim 
treptajem. Duša joj sve više bujala, i napokon 
ne mogavši više da se savlada, skoči sa sjedala 

svoga i briznuvši u plač, pobjegne u svoju 
ložnicu. 

Mlado plemče, na kojega su takogjer uzdje- 
lovale ljubavne pjesme, bijaše se zagledalo u 
bujnu ljepotu čitačice onakim pogledom, koji bi 
vješta posmatrača bez velike muke naučio, e ovaj 
mladac isto toliko ušima zoblje strastvene 
riječi, kaošto mu se oči otimlju za lijepim licem. 
Ta dona Elvira dobra je duša, i nema sumnje, 
da je on to i znao, pak su mu oči pokazivale 
da jednako toliko prosi, koliko što se i nada. 

Samo što knez Ivaniš nije bio večeras takav 
posmatrač. Pošto bješe prestao da igra, baci 
samo brz pogled na Vojaču, a onda je sa 
jedva pritajenim uzdahom upro glavu u ruku i 
tako slušao. 

A kad je kraljica naglo izišla, dignu se i on, 
te pogledavši na vrata, kuda je bijaše nestalo, 
ostavi šuteći dvoranu. 

A ono dvoje, upotrebiše zgodu, da se po- 
igraju trubadurštine. 

Dona Elvira, koja u samoći studenačkoj nije 
zaboravila galantne običaje svoje domovine, 
odavna je već bacila oko svoje na ljepušnoga 
mladića. Ne bijaše joj teško da osvoji neiskusno 
plemče. Ubrzo ga ugleda na koljenima kraj 
svojih nogu, i ona se onda stade igrati nje- 
govim plavim uvojcima. 


% 
Megjutim se bila Vojača bacila na svoju po- 
stelju, i tu obučena probavila svu noć u plaču i 


besanici. One pjesme uzbudile je tako, da joj 
se sva duša uzburkala. O kako ona ljubi svoga 

Tomu, a tako je ona nesretna i tužna, Kao i 
onaj pjesnik! Muče je strašne sumnje, a nikoga 
nema, da mu se povjeri. 

Tako se u njoj neprestance borili nada i 
strah, pouzdanje i očaj. 

Drugi dan napisa Tomi pismo. Molila ga 
neka dogje, ili barem neka joj piše. Nju more 
teške brige, nemirna je zbog njega i muči je 
strah od nečega nepoznata i grozna. Sjećala ga 
njihove prve sreće i tužila se na sadašnju ne- 
milu kob... 

To je pismo dala Ivanišu, neka ga otpravi. 
Ni sama nije znala, zašto se ovajput žacala da 
ga povjeri doni Elviri. 

Od toga je dana čekala ponešto smirenije 
na odgovor. Ta ako na ovaj poziv ne dogje, 
onda... Od prilike izračuna, kad bi se mogao 
vratiti knjigonoša iz Bobovca, pa zato se u 
tom vremenu počela opet više zanimati svojim 
okolišem. 

Svako se veče sastajalo isto društvo. I knez 
Ivaniš, koji je čitave dane lutao u lovu po gori 
nije više tako naglo ostavljao društva poslije 
večere, no bi ostajao da se igra s Dragišom 
dame, ali još više zato, da čuje čitanje done 


'Elvire. A dona se Elvira ne bi umorila, čitajući 


po više ura tužbe i uzdisaje u slavu izabrane 
gospogje. I sve se više zagrijavahu srca i 
mašta ove četvorice na žaru te ljubavne poe- 
zije. Mlado plemče slušalo kao opojeno, kneza 
Ivaniša sjetni pogledi sve češće krali se za Vo- 
jačom, dok su Vojačine misli boravile kod dale- 
koga muža. Samo Elvira sačuvala svoju trez- 
noću, ne dajući se savladati ni ljepotom  sti- 

hova, ni toplinom čuvstva. Poznavala je samo 
strast i uživanje. 

Tako je ona ovladala i ovom trojicom. Mladi 
knez jedva je još mogao da taji svoju tugu i 
bol, a da je Vojača bila manje bezazlene duše, 
ona bi morala već odavna opaziti veliku pro- 
mjenu na svom djeveru. 


XIII. 


Jedne burne večeri, kad se munje ukršta- 
vahu, a gromovi razlijegahu silnom tutnjavom 
po gudurama i planinama, sjedjeli su stanovnici 
Studenca dršćući oko ognjišta. 

Bilo je doba za večeru, no još se nije ve- 
čeralo, jer još ne bijaše došao knez Ivaniš. Na- 
pokon stupi mladić u hodaju i promuca nekolike 
riječi, da ispriča zakašnjenje. Bio je na Ra- 
duši i potražio djeda Milovana. Starac nije 
bio sam, već je imao gosta, a to je bio jedan 
od onih franjevaca, što su blizu grada Pro- 
zora sagradili manastir, iz kojega se za tiha 
dana čulo sitno zvonce sve do Studenca. Kad 
ga je starac ugledao — nastavljaše Ivaniš — 
bješe se nešto smrknuo, jedva da mu je i od- 
zdravio, pa zato je odmah opet i otišao. Na po- 
vratku zabasao u gori i zato eto zakasnio. 

Gojak je zamišljeno slušao, što je mladi 
knez kazivao o djedu Milovanu, a pošto ovaj 
svrši, prihvati: - 

— Kneže gospodine, vi ćete jedared nastra- 
dati, ako se po takom vremenu budete povlačili 
po gori. 

— Pa još da bar štogod lova donesete! našali 
se Elvira i pogleda nasmješljivo u Ivaniša. Ali 
meni se čini, da bi ispred vašega luka mogli 
prolaziti i najveći jeleni, da ih i ne opazite! 
To su vrlo sumnjivi pojavi u tako vješta 
lovca! 

Plemče Dragiša nasmija se toj dosjetci, no 
drugi je i ne zamjetiše. Ivaniš porumeni dovrh 
čela i smrknu se, ali ne odgovori ni riječi. 

Poslije večere, kad ostadoše njih četvero sami, 
i ne čekajući poziva uze dona Elvira svoju knji- 
žicu i stane čitati. Ovajput su bili soneti Pe- 
trarkini, kojima je naumila ganuti srca svojih 
slušalaca. Vješto je izbirala samo one sonete, 
u kojima pjesnik govori o bolima svoga srca, 
što ne smije da odaje svoju ljubav pgospogji, 
već mora da joj se uklanja, da bježi iz njene 
blizine, da luta po pustinji plačući i mučeći se 
tugom "svojom, a napokon da se opet vrati 
k njojzi, koja mu je sunce života, jedina radost 
i sreća, najsavršenija i najkrasnija žena na 
tom svijetu, koja će ga jednim pogledom uči- 
niti najsretnijim, ali i najnesretnijim smrtnikom, 
te on od njenih čari zimi izgara, a ljeti ga 
steže mraz studeni. 

Tad se zgodi, da se za najveće tišine, 
odonud, gdje je sjedio Ivaniš, otkinuo tih, 
teškom mukom  suspregnut uzdah. Elvira 
ga je odmah uhvatila oštrim uhom, ali nije 
prestala u čitanju, a plemče Dragiša nije ni 
vidio nikoga do nju. Samo Vojača, koja je 
sa sve većom simpatijom pratila uzdisaje za- 


"ljubljenoga pjesnika, dignu ponešto začugjeno 


oči spram Ivaniša i zapazi tako bolan i čez- 


442 


nutljiv pogled, što ga bijaše upro u nju, da joj 
se onaj čas čudno uznemirila duša, a još više 
onda, kad je mladić, kao uhvaćen na zlu djelu, 
porumenio i preplašeno spustio oči. 

Dona je Elvira čitala dalje, kao da se ništa 
ni dogodilo nije, dok je Vojača i nehotice mo- 
rala da razmišlja, zašto ju je Ivaniš tako po- 
gledao. 

U to iznenada zastade dona Elvira. 

— Ne mogu dalje, reče. nakašljavši se. Mo- 
rala sam negdje prezepsti. Ako bih smjela da 
zamolim gospodina kneza —? 

I odloži knjigu. Za čas nastade šutnja. 
Tada u neke ispruži Ivaniš ruku i kao oklije- 
vajući, maši se knjige. Elvira mu je uslužno 
pruži, i on stane da lista u njoj. Citao je sobom 
tu i tamo, a tad mu glas bivao sve topliji, 
kad je preskakujući i nikoga ne gledajući 
čitao sve življe, sve strastvenije: j 


,Tutto '1 di piango; e poi la notte, guando 
Prendon riposo i miseri mortali, 

Trovom!? in pianto e raddoppiarsi i mali: 
Cosi spendo 'I mio tempo lagrimando ..; 


Je li osjetio Vojačin pogled? Usred štiva 
digne oči i za jedan čas sretoše se njihovi 
pogledi. Prepadoše se oboje, oboje u jedan 
tren poniknuše, on od neke neobjašnjive sreće, 
a ona od izvjesna straha. Ta svaka žena osjeća, 
kad je koji muškarac ljubi. I Vojača je saznala 
u taj čas ono, čemu se ni u snu ne bi pona- 
dala, te ju to zaokupilo velikim nemirom i 
strahom. 


1 

Elvira je dobro opazila njezinu zabunu; ona 
je čitavu situaciju dobro shvatila, no se čuvala 
da se ne oda. 

Pa kad Ivaniš dovrši, počne ona uzdahnuvši: 

— Ah, ubogi mladić, koliko je trpio zbog 
svoje ljubavi! A ipak nema ništa ljepšega, 
nego kad ovaka žarka ljubav veže dvoje... 

Ona pogleda u Dragišu, koji joj uzvrati 
pogled burnim žarom, dok Ivaniš i Vojača ne 
progovoriše ni riječi. Tada se dosjeti Vojača, 
da je vrijeme počinku; ona se dignu i društvo 
se razigje. 

Onu noć usni čudan san, od kojega joj se 
poveća tjeskoba njene duše. Učini joj se 
da je proljeće, a ona se našla u rasevalu 
vrtu. Njoj do nogu sjedio njen Toma i gledao 
je pogledom, kao onaj Ivanišev od sinoć. Ona 
osjeti veliko milovanje i ljubav i bila je tako 
sretna, da se prignula da poljubi Tomu. U taj 
čas nije to više bio Toma, već njegov pobratim 
Ivaniš. Prestrašena htjela se dići, da pobjegne, 
ali on je u to primio za obe ruke i počeo joj govo- 
riti tako strastvene riječi ljubavi, da je ostala 
kao omamljena i obajana. Nejasan glas iznutra 
šaptao joj, da je po nju veoma opasno slušati 
te izjave nedopuštene strasti, i ona je htjela da 
zove u pomoć Tomu, ali koliko se god napre- 
zala, nije mogla da izusti ni glaska. Napokon se 
probudi sva uznojena, a srce joj silno kucalo. 

U dno duše preplašena, uspravi se sjedećke u 
krevetu i pritisnu obe ruke na srce. 

— Bože moj, što će se još dogoditi!. šap- 
tahu joj drhtave usne. I uhvati je velik strah, 
te nije mogla da zaspe. 


MA 


Moglo je biti oko dva sata po ponoći. Na 
polju je vjetar zavijao oko dvora, časom bi 
prestao, te onda umah nastani gluha, strašna 
tišina, a onda bi iznova zadunuo svom silom, 
zadijevajući se o tvrde zidine grada. 

Najedanput, za jedne take stanke, začu 
konjska kopita, koja udarahu o kamene ploče 
pod prozorom njezine ložnice. Vojača stade da 
napeto prisluškuje. 

— Ko to prolazi u to kasno doba noći? po- 
misli i prepane se. 

Konjanik je. Sada je zaokrenuo za uglom. 
Onda začu škripu na konjušnici, koja je bila na 
onoj strani u konobi. Po tom iza nekoliko ča- 


saka začuli se koraci na otvorenom trijemu, 


gdje neko prolazi kraj njenih. vrata, pa dalje 
niz trijem. 

Sad je znala, ko je. 

Knez Ivaniš 'tvraćao se kući. Gdje je bio u 
tako kasnoj noći? 

I kao mimo volju pomisli, da je on opet 
lutao po planini, da traži oduška svojoj bez- 
nadnoj ljubavi, a onda joj se u mraku lice 
zapali vrućim stidom zbog same sebe, zbog 
njega i svoga muža. 

I briznu iznova plakati. Ta je ljubav nju 
boljela, jer mu je bila doista sklona kao sestra, 
a punila je i grčilom spram muža, koji je eto 
pušta da se zbog njega tugom trapi, a brigu 
nad njom i djetetom povjerava drugomu... 

Drugo. jutro ustala je mamurna i bolesna, te 
ostade u svojoj ložnici, ne izlazeći u palaču, 
edje se ručalo. Ali ne možda zato, što bi 
bila poznavala vještinu, da svoje duševne boli 

prekriva tjelesnom nemoći, nego zato, što ju je 
bilo strah i stid da izigje pred kneza Ivaniša. 
I sama misao, da se poslije jučerašnje zgode, a 
najviše zbog svojih misli, što ih je ta zgoda u njoj 
probudila, pred njim pokaže, napunjala je ne- 
objašnjivom tjeskobom i smetnjom. Kako će 
da ga sretne? Hoće li mu moći pogledati u oči? 
Ta njoj je bilo tako pri duši, kao da je baš 
ona nešto skrivila. 

Dona Elvira pokazala se vrlo zabrinuta za 
njezino zdravlje. Svaki čas dolazila je, da je pita 
kako joj je i da joj nugja lijekove i polakšice. 
Nu ta je briga bila Vojači neugodna. Nešto je 
bilo u njoj, što ju je od Talijanke još jače odbi- 
jalo nego ikad prije; biti će možda, što joj u 
bolesti oslabila volja, te je ćud i sve ono ne- 
objašnjivo, što njome vlada, dobilo premoć nad 
ostalim duševnim silama. 

Po objedu reče joj Elvira sa jasnim pri- 
zvukom smilovanja, da ni kneza Ivaniša nije 
bilo pri ručku. Odjahao je — veli — već u zoru 
i još se nije vratio. 

— Ubogi mladić! završi dona uzdahnuvši. 
Samo da ga ne razdere divlja zvijer! 

Vojača se sjeti, što je noćas čula, tek ne 
reče ništa. 

— Gospodin se knez vrlo promijenio, na- 
stavi dona Elvira, sjednuvši na kraj kreveta i 
namještajući pokrovac. Ne čini li se i vama, 
svijetla kraljice? 

— Ja — ne znam, nijesam opazila, ispenta 
Vojača, kojoj je srce počelo jače da udara. 

— 0, a ta je promjena baš očita, brzo će 
dona Elvira. Otkad smo u Studencu, opažam 

s dana na dan, kako gospodin knez sve više 
blijedi i vene, bježi od ljudi i traži samoću i 
opasnost, kao da mu je dodijao život... 

Tu Elvira mudro zašuti, gledajući oštro i 
upitno u Vojaču. Kraljica osjećajući taj pogled 
oćuti, kako joj se u obraze diže ona izdajnička 
rumen. Da zabašuri smetnju svoju, reče olako: 

— Valjda mu je ovdje dosadno; naviknuo je 
moj djever društvu i bučnoj zabavi, pa teško 
podnosi ovu samoću i tišinu. 

— 0, neka mi dopusti prevedra vaša milost, 
hitro zaskoči Elvira, — ali nije to, što ga mori. 
Ja znam za izvjesno, da se njegova kneževska 
milost već dulje vremena kloni društvu i raz- 
govoru. Ovdje se njegova tuga samo povećala. 
A ja znadem i šta mu je. Nesretna je ljubav 
to što ga mori... 

Tu Vojaču spopade takav strah, iščekujući 
Elvirine riječi, da je napela sve svoje sile, kako 
bi zapriječila, da ih izgovori. 

— Molim vas, draga dona Elvira, istisnu u 
velikoj muci, dajte mi vode, jako sam žedna. 

No dona se nije dala smesti. Poslušno se 
dignu i pogje k stolu, gdje je stajao srebrn vrč 
i čaša, natoči iz njega vode i prinese je Vojači. 
I dok je mlada žena srkala vodu, nastavi Tali- 
janka, nesmiljeno gledajući u nju: 

— A znade li prevedra vaša milost, ko pro- 
budi u knezu Ivanišu toliku žarku i plahu lju- 
bav? Nikoja druga nego ona, koja po svojoj 
ljepoti, po svojim krjepostima i dobroti zaslu- 
žuje najveće poštovanje i najžarču ljubav. A 
to je moja lijepa, moja slatka gospa, dobra moja 
kraljica... 

Vojača je samo sklopila oči, kao da su joj 
te riječi zabliještile vid. Cas osta tako šuteći, 
a tada teške muke istisnu: 

— Vi se varate, dona Elvira; on je moj dje- 
ver, a takova bi ljubav bila grješna. 

. — Zar ljubav pita za grijeh? stade tumačiti 
Elvira. II zar je ljubav grijeh? Ta ne čuste 
li sinoć, što piše moj slavni poeta, da ljubav 
nije nikada grijeh, jer je najuzvišenije i naj- 
plemenitije čuvstvo. Grijeh je, ko ovakovu 
žarku i iskrenu ljubav odbija i pušta da zaljub- 
ljenik neuslišan strada i gine... 

— Madona, vi ne znate, što govorite! poviknu 
Vojača. Kako možete tako govoriti preda mnom ?! 
Ne pristoji se meni, udatoj ženi, da slušam ta- 
kove riječi. I 

— A zar se pristoji kraljici, da bude tako 
nemilosna srca, da s njena nesmiljenja nastrada 
tako čestit i lijep junak? Znade li vaša milost, 
da se vrlo često zgagja, da si nesretni zalju- 
bljenik sam skonča život? Koliko sam samo ja 
već doživjela ovakih nesretnih zgoda! Jedan se 
nab0 na svoj mač, drugi skočio u vodu i uto- 
pio se, opet neki bacio se sa strme pećine u 
strašan ponor, gdje ga nagjoše razmrskane 
glave... 

— Ta prestanite, to su užasne stvari! za- 
stenje Vojača u skrajnjoj muci. Boli me glava. 

— O bijedna moja, lijepa kraljica! okrenu 
Elvira opet sućutno i stane Vojaču trti octom 
po čelu. I na to je ušutila; očito činilo joj se 
dosta za tu zgodu. 

Kad je bilo đoba večere, opet se Vojača 
htjela izgovarati, da ne izlazi u palaču, premda 

popustiše bolovi. No dona Elvira je pouči, da 
Šta bi drugi rekli, ako ne dogje, a baš onda, 
kad nema kneza, jer on se ni do večeri još 
" nije vratio. I 

Za večerom sve je šutilo kao obično. Vani 
ie pljuskala kiša, izmiješana solikom, a munja 
za munjom križala uz neprestanu grmljavinu. 

Tad prekinu šutnju starac Gojak, rekavši: 

— Trebaće da pošaljemo ljude da traže 
kneza Ivaniša. Evo već dan i noć, što se nije 
vratio... ' 

— Pa pošaljite, prihvati Vojača, jer je mo- 
rala da odgovori. ; 

U taj čas planu takva munja, da je svu ho- 
daju za tren napunila svjetlom kao po danu. 
Odmah zatim zaori tako silan grom, da se 
dvor iz temelja potresao. 

Svi ostadoše blijedi i zapanjeni. Mali Stjepan 
vrisnu i potrča k materi. Dona se Elvira tri- 
put prekrstila i počela glasno moliti. 

Gojak na to izagje. Kad otvori vrata, a to 
se čulo kroz trijem tako strašno padanje, kao 
da se prolomio oblak. 

— Mama, šta će sad djed Milovan sam 
u planini? Ne boji li se on? pitalo dijete 
Vojaču. i 

— Pravo reče; jadni starac! zabrinu se mlada 
žena. ; 

U to se razbjesnila oluja. Bljesnula munja za 
munjom, grom za gromom drmao gradom. Bila 
je strašna noć. Strah Elvirin bijaše ovajput posve 
prirodan, a Vojača, odloživši preslicu, sklopila 
ruke oko svoga djeteta i zabrinula se za sve one, 
koji se u taj čas još nalaze pod vedrim nebom. 


a "2" £ = _ MU 








449 


Pa bilo je naravno, da je jedan dio te brige 
zavijao i djevera joj. 

Ta ako je ipak istina, da zbog nje ovako bez 
mira i pokoja luta po gori, pa da nastrada, 
da spadne s pećine i ostane razmrskana tijela, 
ili da ga zgnječi prevaljeno stablo —! 

I tako je ta misao iznenada zaokupila i uz- 
bunila, da je morala skočiti ko usplahirena. 

Ta on joj je mio kao brat, jer je bio prvi 
i jedini, koji joj se pokazao iskreno odan. Nije 
li je on branio u najkobnijem času njezina Ži- 
vota? Nije li skoro i sam zbog toga nastra- 
dao? A sad — da ga možda ugleda mrtva i 
hladna, ukočenih očiju? Ta otkada se ovamo 


"vratila, bio joj je jedina utjeha, i ako su rijetko 


odulje razgovarali. Njegova prisutnost činila joj 
se vazda kao jamstvo, da je ona još Tomina 
žena, da će joj se vratiti vojno, jer mu je tu 
pobratim, pa joj je bio kao veza, koja je spajala 
nju sa dalekim mužem. 

Ne, on ne može biti mrtav; tako nemilostan 
ne može biti dobri Bog! 

Još nije ni prestala da ovako misli, kad se 


"kroz pljuštavicu i grmljavinu začuše ljudski 


glasovi i topot konja. 

Vojača sama potrča na trijem, da pogleda u 
dvor. Tu stajaše nekoliko konja i ljudi. Iz ža- 
mora i vike razbirali se samo glasovi: Knez 
Ivaniš — poplava — ljudi — marva — spasti! 

A onda ozdo iz mraka doviknu Gojak: 

— Ne prepanite se, dobra gospe; voda po- 
plavila čitavo selo, odnijela kuće i staje, pa 
ljudi utekoše ovamo, kamo ih je pozvao knez 
Ivaniš. 

— Hvala Bogu, živ je! dahnu Vojača glasno, 
i bilo joj kao da joj je spao težak kamen sa 
srca. 

Nu dona Elvira čula je taj usklik, a Vojača 
se prerano radovala. Malo časova za tim popeše 
se nekoliki ljudi u gornji sprat, noseći na svojim 
rukama kneza Ivaniša. 

Vojača ne mogaše od ponovljena straha 
ni riječi da izusti. Nije ni pitala, šta se dogo- 
dilo; bila je uvjerena, da je mrtav. Tiha i bli- 
jeda pogje za ljudima u kneževu hodaju, i 
pošto ga položiše na postelju i Gojak stao da 
ga razgleda, stajaše ona kao ukopana i gle- 
daše u blijedo mladićevo lice i u one sklop- 
ljene vjegje. 

Megjutim je pripovijedao hajduk Veljko, 
koji je baš nekoliko dana prije stigao u Ramu, 
kako je knez Ivaniš, vrativši se iz lova po onoj 
oluji, naišao baš u čas, kad je voda digla jednu 
kmetsku kuću, iz koje se čeljad ne mogoše 
za vremena spasti. Ljudi su vikali u pomoć, 
a on to čuo, pa od komada drvena krova, 
što ih je voda splavila niz dolinu, načinio 
splav i nekako doplovio do kuće. I dok je 
čeljad izlazila, držao se on jedne kućne grede, 
da ustavi splav, nu čim se nagjoše svi na 
daskama, sruši se krov kuće i jedna ga 
greda obori natrag na splav, gdje osta kao 
mrtav. I malo te bi svi bili potonuli, da se 
sama kuća nije ustavila o stablo. 

Vojača slušaše gotovo bez svijesti to pri- 
čanje. Samo jedna jedina misao bijaše je svu za- 
okupila: Ako je Ivaniš mrtav, onda je svemu 
kraj! 

I uzdignuvši oči s tako očajnim pogledom, 
da se dona Elvira sama začudila onomu, što 
joj se još prije nekoliko ura učinilo nevjero- 
iatno, prošapta Vojača molitvu, da joj Bog sa- 
čuva djevera i Tomina pobratima. 

U to i Gojak našao ranu nad lijevom šlje- 
počicom. Nije bila ni duboka ni opasna; biće 
da ga je samo onesvijestio jak udarac. 

Tada se i Vojača pganu. Opet sasvim 
primirena i ako još blijeda, zapovjedi, da se 
donese vode. A onda mu sama ispere i zavije 
ranu. 

Ivaniš se nije dugo osvijestio. Vojaču opet 
stao hvatati strah, da se više i ne će pro- 
buditi. S toga podvostruči brigu i njegu. 
Istom nakon jedne ure uljeze u blijede obraze 
slaba rumen, i čas zatim otvori ranjenik oči. 
U prvi se kraj činilo, da ništa oko sebe 
ne razbiraše, ili se ne mogaše ničega da 
sjeti, jer je opet sklopio oči. No kad ih 
opet otvori, ustaviše mu se na Vojači s takovim 
izrazom nenadane plahe sreće i beskrajne oda- 
nosti, da joj se po svem tijelu razlilo još 
dosele nekušano osjećanje, ko neka mješavina 
nagle prepasti, ali i neizvjesne znatiželje. To 
ju je tako zbunilo, da je sva smetena odstupila 
od postelje. U to prigje Elvira ranjeniku i reče 
s najvećom ljubeznošću: 

— Kako vam je, prejasni kneže? Tako smo 
se za vas brinuli; evo naša svijetla gospa, 
premilostiva kraljica još je sva blijeda od pre- 
trpljena straha. 

Ivaniš pokuša da okrene glavu na onu 
stranu, gdje je stajala. Vojača, a preko lica 

preletila mu u taj čas rumen sreće i sjetne ra- 
 dosti. Nu samo što prošapta tiho: j 

— Oprostite mi, što sam vas uznemirio... 

Megjutim se Vojača sabrala. Vrativši se K 
bolesničkoj postelji, reče sa usiljenim mirom 
i sabranošću, kroz koje podrhtavaše njezina 
ženska plahost: 

— Sada je glavno da se spava. 

I zapovjedivši Ivaniševu sluzi, da se ne 
makne iz hodaje, izagje napolje, da obagje pri- 
bjegle stradalnike i da uredi, kako će se gdje 
koji smjestiti. U donjem spratu bješe neko- 
liko praznih hodaja i prostrana konoba, gdje 
svi nagjoše mjesta, blagosiljajući ,dobru gospu 
Vojaču", jer se ovaj narod još nije naučio, da 
je zove kraljicom. 

Drugo jutro ugledaše kroz klance, u kojem 
se' stisnuo grad  Stuđenac, mjesto  valovite 
doline golemo jezero, a po njem se valjali 
kućni krovovi, iščupana stabla i ini bezlični 
predmeti. 

Vojača bijaše odmah poslala ljude, neka prigle- 
daju za djedom Milovanom i za dobrim ženama. 
Kad se vratiše, pripovjediše, da je u starca 
Milovana sve kako je i bilo, kao da ondje i 
nije bilo vode. On sam da sjedi nepomičan pred 
svojom kolibom, zamišljen i jedva odgovara- 
jući na pitanja. ) 

— Njega sam Bog čuva! na to će Gojak s 
velikim uvjerenjem. 

— Da, on je ugodnik božji! potvrdiše drugi. 

A Vojača se sjzstila, kako im se on uklanja, 
pa joj bijaše teško, što su morali ona i njeno 
dijete ostati bez njegova blagoslova. 

Megjutim se našli stari drugovi, Gojak i 
Veljko u Gojkovoj izbi, pa se razgovarali o 
starim i o novim vremenima. Obojica bjehu 
teško zabrinuti, obojica stari i lomni, pa im se 
već činilo sve na tom svijetu krivo. Veljko se 
žalio na mladoga kralja. 

— Sve je pošlo naopako, mrmorio starac. 
Hvali se svijet tobože mirom. Kralj ne vodi 
ratove, već hoće da vlada ugovorima. Jadna 
mu mati! A našto mu mač, kad ne će njim 
da vlada? I onaj ga je biskup svega Za- 
okupio, a rimski se popovi i fratri opet raširiše 
po zemlji. 

. Tu malo zastane. Nakon kratka mučanja na- 
stavi tiše: 

— A nu, Gojače, vidje li skoro starca Milo- 
vana? 

Ovaj se prene. 

— Ne vidjeh, odgovori Gojak polagano. Ne 
znam, što da mislim. Kadgod ja k njemu, njega 
nema kod kuće. Sve se nešto krije, otkad mu 
je sin postao kraljem. 

— A znaš li, što svijet po selu govori? pitao 
Veljko dalje. 

— Što govori? 

— Već dvaput vidješe, gdje se k njemu pe- 
njao jedan od ratara iz novoga manastira... 

— Znam. A onda? progungja Gojak mrko i 
zamišljeno. 

— Onda? Ne shvataš li? Da ne bi i stari 
pošao kao i mladi? 

— Ti si, Veljko, lud! Onaki čovjek! 

— A eto, tako se čini... A bilo bi i nao- 
pako. Nego sve je moguće. 

— Ne bulazni, starče, opomenuo ga Gojak 
ozbiljno i kao da se sam htio da uvjeri. 

— EBto — trgnu Veljko ramenom — da se 
to dogodi, onda je i meni samo još umrijeti, jer 
onda ja više ne pristajem u taj novi život. 

— A ko zna, šta je bolje? zamisli se Gojak 
i zakopa glavu u ruke. Tu se dolje koljemo, 
bijemo i otimamo o istinu, a tek samo je jedan, 
koji je zna i pozna. 

— Čuješ, Gojače, čudno li mi i ti mudruješ! 
Nego, znaš li još šta? 

— Šta je? 

— Eno govori svijet na sva usta, da se kralj 
rastavlja sa ženom, pa da će uzeti neku plemkinju... 

— Po Bogu brate — šta ti to buncaš! pre- 
straši se Gojak. Šuti, da te niko ne čuje! 

— Pa ja ću i šutjeti, ali druga se usta više 

ne dadu stišati. Sva vlastela — tako čujem 
— jednoglasno zahtijevaju, da se kralj na to 
odluči. Pače i na sam se Rim obratiše, a ne 
bude li kralj htio, hoće ga zbaciti s prijestola 
i podići Stjepana humskoga. Još sam čuo i 
vidio, kako svakidan prelaze dobri Bošnjani na 
rimski zakon. 

— Da, da, naše vrijeme prolazi, ide novo 
doba. Samo, hoće li biti bolje i sretnije? uzdahnu 
Gojak. 

I oba se starca zamisliše. 


XIV. 


Osvanulo i badnje jutro. Bilo je studeno i 
neprijatno. Sinji se oblaci duboko spustili i za- 

vili pusti kraj jednoličnim i turobnim plaštem, 
koji je nemilo pritiskao i gušio obamrlu prirodu. 
Ta sjeta zimskoga dana prenašala se i na žive 
stvorove, a najviše na stanovnike grada Stu- 
denca. Usprkos radinosti kod priprava za badnju 
slavu, zavladala neka mukla tišina. Mjesto blag- 
danske radosti tlačila kao teška mora svačiju 
dušu neobjašnjiva slutnja u neku nesreću. Ne 
čuje se tu ni pjesma ni veseli usklici; svi 
obavljaju svoj posao običnim redom, a treba li 
govoriti, biva to u po glasa, kao da u kući leži 
mrtvac. 

No nije se smrt nastanila u tom gradu, koji 
je već vidio toliku tihu sreću — već je to bila 
bolešljivost mlade gospodarice, što je kao crnim 
krilima zavila svu kuću i svačije srce. Jer svak 
ju je volio, da obožavao zbog njene dobrote i 
mile ćudi. I svi su znali, ako se i nijesu usu- 
dili glasno da kažu, da kraljičina nemoć nije 
ništa drugo, nego teška tuga, bolest srca. Znalo 
se i zašto, a o tom se onda još manje govorilo. 
A što se govorilo, bilo je vrlo nalik na neza- 
dovoljstvo, da, srdžbu na kralja, koji tako 
dugo pušta mladu, lijepu svoju ženu samu i bez 
utjehe. 

Zemljom se eto pomalo širili čudni glasi, 
koji stigoše i megju tihe zidine grada Stu- 
denca. Koji čuše za te vijesti, jedni prista- 
jahu_ uz njih, a to su bili Ja i vlastela, a 
se i ljutili 
i na samoga kralja i Jihi njegome savjetnike. 
Samo ona, koje se ti glasi najviše ticahu, nije 
znala za nje. A mogla je saznati, da dona El- 
vira nije oklijevala. Zašto nije govorila? Ni sama 

nije znala. Zar je napustila svoje djelo, koje 
loj se čas dva činilo kao da će uspjeti? Ili je 
bila sama sobom i s mladim Dragišem tako zao- 
kupljena, te joj je nestalo volje za tu sporu i 
nezahvalnu zadaću? 

Dona je Elvira znala, da je loš posao trošiti 
na početku najjača sredstva. Istina, djelo je 
sporo napredovalo; tek što ga je zametnula. Svi 
se njezini pokusi, da u mlade žene raspiri oganj 
strasti spram djevera joj, odbijahu i o neuga- 
sivu ljubav spram udaljenoga bračnoga druga i 
o onu nesavladivu moć u mlađe žene, protiv 
koje je tugjinka odpočela, kako je i živo osjećala, 
doista neuspješan boj. Ona je mrzila iz dna duše 
tu moć, koja je tako jasno. sijevala iz čista i 
velika pogleda mlade žene, a mrzila je i 
vrelo te snage — djevičansku čistoću Vojačine 
duše. To čisto ženstvo bijaše joj vječni prikor. 
Ona živo osjeti svoju nevrijednost spram te 
jasne kreposti, pa zato i zamrzi na nju. 

A ipak je oklijevala da izvede porazni uda- 
rac. Ta mogao bi joj pomrsiti sve osnove. Ne- 
izvjesnost_ je gora i od najgroznije izvjesnosti. 
A od očaja se ona nadala pomoći. 

Morala se dakle strpjeti, dok bol i tuga 
mladu ženu ne umekšaju i ne oslabe u nje volju 
tako, da izgubi svaki otpor i bezvoljice padne u 
priregjene zamke. A onda — onda će da je 
skine s te njene netaknute i sjajne visine. Neka 
bude žena, kao i ona; neka je više ne vrijegja 
njeno dostojanstvo. 

Jedno je već postigla, da se Vojačino pouz- 
danje u muža svoga sve više kolebalo. Na 
ono njezino pismo, za koje je Elvira po svojim 

glasonošama saznala, nije stigao odgovor od 
kralja, već od njegova brata, bana Radivoja. 
Elvira. toga lista nije čitala, ali po tom, kako 
se Vojača promijenila, po onim upalim obra- 
zima, onim od plača i besanice crvenim očima, 
onim bolnim crtama oko usana, mogla je zaključiti, 
da te vijesti ne bijahu ni radosne ni utješne. 

A Ivaniš? 

Cinilo se, da se on u svojoj bolesti riješio 
na nešta odlučna. Kako je opet počeo dola- 
ziti na zajedničke obroke, ostajao bi dulje nego 
prije, nije više izbjegavao Vojaču, pa i ako je 
malo s njome govorio, tim češće ju je krio- 
mice gledao očima, u kojima se sve jače raz- 
galjivala bolna ljubav, pored duboka smilovanja. 
Pa kad bi je vidio onako skunjenu i tužnu, 
znalo bi mu se namrštiti čelo od jada na 
svoga pobratima, što pušta ženu bez utjehe, 
a spopala bi ga onda mahnita želja, da to 
izmučeno a predrago biće uzme . na svoje ruke, 
kako ju je već jedanput i nosio, i da se s 
njome odbije daleko od ljudi, koji joj zadavahu 
tolike boli, — da je tješi, da joj vida rane, a 
kad joj ozdravi srce, da joj onda iskaže svoje 
želje... Take misli jasno je pročitala iskusna dona 
Elvira u onim pogledima. I to znanje davalo joj iz- 
vjesnu nadu, da će ipak uspjeti. Još samo da progje 
Badnjak, a s njime i pošljednja Vojačina nada u 
dolazak muža joj, kojemu se čvrsto nadala i 
kojega se hvatala kao utopljenik slamke. To je 


znala Elvira, to je vidjela i čitala u čitavom. 


Vojačinom vladanju. 
Vojača je sjedjela na običnom svom mjestu, 
na klupi u izdupku prozora svoje ložnice. Na 

krilu joj ležalo otvoreno evangjelje. Sklonila 
se ovamo, jer se osjećala bolesnom. I bila se 
odista vrlo promijenila. Nadanje i strahovanje, 
čekanje i nedoček izjedaju i glogju nesamo 
dušu, nego troše nemilice i tijelo, izoru duboke 
brazde u mekanu kožu, gase sjaj očiju i rumen 
obraza. I 

Sjedjela je kao uvenut cvijet. Mutnim po- 
gledima zurila je u jednolični, bezutješni, sivi 
zimski kraj. Tako bezutješno bilo je i u nje- 
zinoj duši. Sve do danas hvatala se njegova 
obećanja, što joj ga dade pri polasku. Ako 
jesenas nije došao, ako i do Badnjaka ne, ali 
na Badnjak će zaufano doći. Ta nije li se to- 
likoput dogodilo, da bi izbivao makar čitavu 
godinu od drage svojte, ali na Badnjak bi se 
našao kod njih, pa došao makar i sa drugog 
kraja svijeta. 

Očajno se otimala unutrašnjemu glasu, koji 
joj uporno šaptaše, da ga ne će dočekati, da 
opet uzalud čeka. Sklonila se ovamo sama, da 
u skrajnjem strahu ipak čeka s onim bolnim 
trganjem u grudima, koje joj časom ustavljaše 
dah, s onim drhtanjem u srcu, s onom vru- 
ćinom i zimom, što se svaki čas izmjenjivahu i 
s onim strahom, od kojega joj tamnio um. Kad- 
god bi pod zidinama ili na onom dalekom no- 
gostupu ugledala jahača, kadgod bi čula jači 
žamor dolje u dvoru, zadrhtala bi sva bolnim 
trzanjem, porumenila, problijedila, gotovo da 
se onesvijesti. I svakiput uzalud. 

Htjela bi da u molitvi sabere svoje misli, 
da se sama opet snagje, ne bi li joj Bog utješio 
nemirni duh. Htjede naći utjehe u evangjelju. 

Ali nije mogla da ustavi misli. A da se Bogu 
moli, nije našla riječi, da izreče što joj muči 
dušu. Da bar ima koga, ko bi joj govorio blago 
i utješljivo, ko bi se s njome združio u molitvi? 
Od Elvire je odlučno odbijalo; djed se Milovan 
od nje krije. I sjeti se biskupovih  besjeda. 
Kako li su bile negda utješljive i kako su je 
krijepile! Tek zakratko! A ona je željna, da je 
ko pouči u vjeri, kojoj sada pripada njen muž, 
da mu bude bliža. Kad bi mogla jedanput samo 
da klekne pored njega pred raspelo i s njime 
zajedno da se pomoli Svevišnjemu. Hoće li to 
ikada doživjeti ? 

Megjutim u dvoru se pripravljalo za Badnjak. 

Dona Elvira zapovijedala i odregjivala, po- 
koravajući se domaćemu običaju badnje slave. 
Morala je dopustiti, da Vojača obavi, što joj bi 
dužnost kao domaćici. Vojača je bila priredila 
božićnice za susjede, utaknuvši u svaku po neko- 
liko zlatnih i srebrnih novaca, koje će plemče 
Dragiša sutra zorom odnijeti u seljačke kuće, 
da usreći nevoljnike i sirote. 

A koji li će k njima doći ko polaznik ranim 
jutrom? Lane je bio Ivaniš, pa koliko se toga pro- 
mijenilo! Lane učiniše Tomu kraljem, a što će 
danas donijeti Badnjak? Ali on će doći i s njime 
će opet i sreća procvasti i kuća se razasjati... 
Nu ko će večeras nasjeći i unijeti badnjake, ako 
ne dogje gospodar ? Hoće li Toma i sada vršiti 
djedovske običaje? 

Ah još nije kasno; imadu još dva sata. dok 
sunce zagje. Još može doći. 

I ona otvori evangjelje. Tu med listovima 
nagje knjigu od svoga djevera, bana Radivoja. 

Čim je ugleda, preli joj se preko lica bolna 
rumen stida. Mjesto Tome odgovorio je na nje- 
zine tople uzdahe, na njene plahe prošnje, na 
njezinu čežnju — taj tugjinac. Ta i ako je brat 
Tomin, on joj je tugi, jedva ga je dvatriput 
pravo i vidjela, plašeći se od njega, kao i od 
svih drugih. A kako je odgovorio! Mladoj se 
ženi uzbuni sva krv i od stida i od plaha gnjeva. 
Neka ne dodijava kralju kojekakvim  bezraz- 
ložnim tužbama! Još se manje pristoji ženi, da 
mužu dosagjuje svojom ljubavlju, kad je on ne 
traži od svoje volje! Nije li joj — pitaše ban — 
to govorila njena dvorska gospogja, koja je 
dužna, da je uputi u pristojnu vladanju? 

Mladoj ženi zgrči se srce i ona, ne mogavši 
više da se savlada, briznu u plač, a lice pokri ru- 
kama. Tako li se osramoti! A Toma — kako mo- 
gaše dopustiti, da njezino pismo čita još ko 
drugi, osim njega sama? 1 ni riječi — da bar 
ublaži grčilo, otrov ovoga banova pisma! 

Silno ju smućivale te misli; ona im htjela 
umaći, jer ju je bilo stid ispred same sebe. Brzo 
otare suze, prigušujući uzdah. Ah, samo da ne 
mora vazda misliti! I počne da čita. 

Najedanput zaori topot konja dolje u dvoru. 
Vojača se prepane, digne oči s knjige i po- 
gleda niz dvor. Eno izlazi Ivaniš u planinu sa 
dva momka, a ovi nose sjekire. Idu u goru — 
po badnjake. Onda Ivaniš zna, da ne će doći 
Toma, ili će možda mjesto njega usjeći bad- 
njake ? 

I ne mogaše da nastavi čitanje. Gotovo joj se 
smračilo. Tako li je zar Toma prepušta dru- 
gomu! A taj drugi — o bijedo — voli je, voli 

ne kao snahu i sestru, već kao ženu! O Bože 
moj, grješnih li misli! Pa kad je tako pušta 
da se pati i boluje u srcu, neka prihvati tu 
ljubav, koja je spremna da je tješi! Neka 
prkosi, neka se osveti! Ne biva li tako u 
onom gospodskom i naprednom svijetu, o kojem 
joj pričaše Hlvira ? 

— Ta ja sam luda! kriknu Vojača kao imali 
nita i baci se licem na klupu. Grjehota, stra- 
hota! To me sam nečastivi iskušava! 

Najedanput joj zamre duša. Uspravi se naglo 
i raširivši oči u preblijegjelom licu, ukipi se, 
kao da je ugledala sablast. 

— ...Čuvaj mi vjeru... ... Da ti bude vjerna 
ljuba! Da je držiš, dok te vjerno i pošteno 
služi, da. je goniš, kad ti vjerom i posluhom 
krene... j 

Kao truba sudnjega dana uzdrmaše te riječi 
Vojačinu dušu. Kao da ih je kogod baš eto 
kraj nje izrekao gromovitim glasom. To je jek- 
nula njezina vlastita duša. 

Ona se spopane za glavu. Svemogući Bože, 
što je to? Što će oni od nje? Da mu se izne- 
vjeri, pa da je onda može otjerati?! Nije li mu 
ona sama predložila, da je pusti, jer mu smeta ? 
A on nije dao, već ju je uvjeravao, da je ljubi, 
i da je ne pušta, dok mu ona vjeru čuva. 

I gle! Da je on nije samo zato ovamo spre- 
mio s Ivanišem, ne bi li se našla prilika, da mu 
se rei rae Pa dona. Elvira i njezini govori, 
one knjige.. 

— O moj ak, ne daj da poludim! zavapi 
odjedared u skrajnjoj muci. Ne uvedi nas u na- 
past! Ta grješna je takova sumnja! Toma, njen 

vojno, njen muž, ne može se s njome tako 
okrutno poigrati, kao mačka s mišem. Ne, ta 
on je plemenit, on je dobar, a ona je grješna, 
rgjava žena i zbilja nije vrijedna, da je on — 
tako dobar i lijep — još ljubi... 

I onda se teškom mukom sabra. 

— Ja sam bolesna, reče poluglasno, ja bun- 
cam u vatri. Gle kako mi glava gori, a usta 
hoće da usahnu od žegji. U meni sve gori. 

I skupi nadčovječnim naporom svu snagu, 
da se prisili na mirnije misli. 

— On će doći! prošapta suhim usnama dva- 
triput kao naučenu zadaću, ...on će doći, i 
sve će okrenuti na bolje. I mi ćemo biti opet 
sretni, kao i prije. A ono ja nijesam ni mislila, 
te mi je misli uljevao sami crnobog... 

Pa diene knjižicu, gdje se sama otvorila i 
stane grčevitom sabranošću da čita: 

,— Tada Isus reče učenicima svojima: Ako 
ko hoće za mnom ići, neka se odreče sebe i 
uzme križ svoj i ide za mnom..." 

Tu uzdahnu i proguta suze, pa prelista dalje: 

. ,— Jer kakva je korist čovjeku, ako sav 
svijet dobije, a duši svojoj naudi? Ili kakav će 
otkup dati čovjek za dušu svoju?...9 

Najedanput odjeknu sitno zvonce, što mu je 
zvuk donio vjetar iz doline ovamo. 

Nije baš dugo, da se to zvonce u ovom 
kraju glasi. Pred pć godine poklonio je kralj 
Franjevcima komad zemlje, i oni sagradiše ma- 
nastir. Dona Flvira polazila je svake nedjelje 
u malu erkvicu. I u Vojače se ragjala želja, 
da vidi tu crkvu. U njih nije bilo crkvi. Ali 
ona hoće da vjeruje u ono, u što vjeruje i 

njen gospodar, da se moli onako, kako se on 
— moli, a u onoj crkvi, koja je sada i nje- 
gova. 

Poći će danas, ...još u ovaj čas. Tamo će tra- 
žiti mir duši. Upravo je sada nešto neodoljivo 
gonilo onamo. Možda će, dok ona boravi u 
crkvi, doći Toma, pa ako je i ne nagje, biće 
mu milo, da je u njegovoj crkvi... 

I s novom nadom diže se, da zove Elviru... 


XV. 


Bila je noć, kad su se obe gospogje povra- 
tile. Uska i strma stazica, kojom stupahu, čvrsto 
se smrzla. Na istoku iza jedne glavice pomolio 
se mjesec izmegju rastrganih oblaka, pa čas 
se skrivao, čas se opet pokazivao. 

Gospogje koracahu šuteći. Mekoputnoj tu- 
ejinki bilo je zima, zato je šutjela, a Vojača 
razmišljaše o onom, što je u crkvi vidjela i čula. 

Malen hram sa četiri obijeljena zida. Na 
jednom kraju priprost oltar, sa bijelim oltar- 
njakom i šest voštanica. Po srijedi veliko pro- 
pelo, više njega na zidu tamna svetačka slika, 
a megju svijećnjacima zelene jelove grane. Po- 
božni je svijet klečao i čučao na kamenim plo- 
čama, ili se naslanjao na gole zidove. 

Uzduh je bio pun mirisa tamjana i jelovine. 

Kad stupiše obe gospogje u crkvicu, od- 
jeknuše pošljednji zvuci božićne pjesme. Malo 
zatim pope se svećenik, častan starac, na oviše 
mjesto sa naslonom i stade propovijedati. Go- 
vorio je o svetom dogagjaju, čija se danas slavi 

uspomena. A riječi: Dogjite K_ meni svi, koji 
ste opterećeni, ja ću vas utješiti..! pogodiše 
u srce Vojaču, koja je sa živom pažnjom 
pratila blagu besjedu starčevu. Bijaše se prostrla 
na koljena, kako je vidjela, da čine drugi, i 
zakopavši lice u ruke, sva se zanijela svojom 
boli u onaj svijet žarke duševnosti. Dugo je 
klečala, dok svećenik nije prestao, a tad se dignu i 
osjeti se spokojnom, kako još nigda, otkad je 
zaskočiše svakojake tuge. 

Vraćajući se zamišljeno, ponavljaše svejed- 
nako u srcu utješne riječi, te okrijepljena molit- 
vom osjeti, kako joj čitavo biće pune nove nade 
da će sve dobro biti. ' 

--.Dogjite k meni svi..! 

Da, to eto uči vjera njezina muža. Oh ako 
je tako, ako su i njezine patnje samo prolazne 
i ona će njima zaslužiti taj vječni život, u 
kojem nema više bijede, onda — onda, o Bože, 
nastojaće, da i ona bude strpljiva, da se po- 
kori božjoj volji i predade u nju s djetinjim po- 
uzdanjem. 

Kad dogjoše u grad, pala je već noć i ot- 
počela badnjačka slava. Ali Vojača se nije po- 
kazala megju družinom. Kaošto se sve to vri- 
jeme krila pred kućnom čeljadi, nije ni sada, 
gdje joj je duša bila puna novih osjećaja, imala 


volje ni srca da obavlja dužnosti domaćice, koje ' 


zahtijevahu vedro i nasmješljivo lice. Zato bješe 
zamolila donu Elviru, neka je zamijeni u dru- 
žinskoj sobi, a uz nju je knez Ivaniš preuzeo 
poslove domaćina. 

Brzo obaviše ovo dvoje, što je trebalo, pa osta- 
vivši družinu u veselju, uzagjoše u palaču k večeri. 

Poslije , tihe večere odvede Gojak maloga 
Stjepana dolje, pošto je svakako htio da sluša 
badnja pričanja kućne družine, a iza njih ostade 
opet ono četvero. Mučno se otezao razgovor, 
koji je gotovo vodila sama dona Elvira o bo- 
žićnim običajima u svojoj Italiji. 

Katkada bi se umiješao knez Ivaniš, ta i 
on je probavio dvije godine u toj zemlji; no 
mu se to vrijeme činilo tako daleko i tako 
tugje, kao da jetek sve to sanjao. A ipak bjehu 
to najživlje. i najraskošnije godine njegova 
života... € 

Pomalo prestade dona pričati. Sjetila se, da 
joj treba poći, da prigleda za malim Stjepanom. 
Vojača joj odobri, i ona izagje. 

Dragiša, željno gledajući za donom, smiš- 
ljaše čime da zabavi svoju pgospodaricu i 
predloži igru dame. Vojača — ko izgubljena —-- pri- 
stane, a na to momak izvadi igraću kutiju, 
namjesti dasku na stolu megju Vojačom i Iva- 
nišem i'razdijeli kamenčiće. 

Vojača i Ivaniš počeše igrati, a Dragiša je 
gledao. Tek što izmijeniše nekoliko poteza, Za- 
trubi na tornju rog. Vojači ispane kamen iz 
ruke i otkotrlja se u kut. Stresla se kao prut. 

— To je on — moj gospodar! šapne uUus- 


treslim glasom. Znala sam ja..! dovrže tiše i 


ustane, pa pogje k prozoru. 

Dragiša bješe izletio na vrata, a ona po- 
gleda u noć. Za oblacima se krio mjesec, a noć 
je bila blijeda i prozirna. Kroz tišinu — 
družina je slavila badnjak u drugom dvorištu, 
pa buka nije ovamo dopirala — začu se zamalo 
spuštanje mosta i topot konja na njem. 

— Jedan je samo! šaptala Vojača, dok je 
Ivaniš, ostavši na svom mjestu, smrknutih 
očiju gledao za njom. Znao je oa bolje... 

Malo za tim ugje Dragiša. 

— Došao knjigonoša za gospodina kneza, 
reče i obrati se k Ivanišu. 

Vojača se i ne ganu. Samo pritisnu obje 
ruke na zamrlo srce. Šutila je, ali lice joj se 
stalo grčevito trzati. Ivaniš pogleda u Vojaču; 
je li slutio, što se to u njoj kida? 

— A odakle je? upita na polasku Dragišu. 

— Iz Bobovca, ču Vojača gdje još reče 
Dragiša. 

Po tom ostane sama. 

Noge joj stadoše klecati; ona se spusti na 
klupu i nasloni ruku na prozornicu. A pošto se 
ponešto razabra, nikoše opet nove misli. 

...Kakve su to opet vijesti? Šta se dogo- 
dilo? Biti će, da je nešto strašna. To osjeća 
po onoj smrtnoj zebnji, što joj stezaše srce. 


Je li poruka od Tome? Ali — zar se ne 
bi onda list njoj poslao? Ili je bolestan — ili 
Bože moj — još gora nesreća? 


A Ivaniš ne dolazi, da joj kaže. Oko nje ta 
strašna tišina. Kao u grobu. Ta kad će već da 
prestanu njezine muke? 

I sve one užasne misli, koje su joj sve to 
vrijeme točile pamet i burkale dušu, navališe 
u taj čas, da je svu napune jedva podnošljivim 
strahom i skrajnom mukom. 

A još nema nikoga, da joj kaže šta je. Svi 
su dolje, pa se vesele, a ne slute, koliko se ona 
ovdje sama pati. 

Ah, sada se otvaraju vrata palače... 

Ona skoči k vratima, ali to bješe dada sa za- 
spalim djetetom u naramku. 

Vojača odstupi razočarana. Još nikada nije 
ovako ravnodušno otpuštala svoje dijete na po- 
činak. Začudi se i dada, ali i ona je bila pospana 
i umorna, pa se požuri u krevet. u 

Pred Vojačom se opet zatvoriše vrata. Činilo 
joj se, kao da joj je udes zaklopio oči. Ali ona 
hoće da gleda, da jasno vidi, da zna. Tako se 
više ne može živjeti. 

I ne razmišljajući više ni časka, sasvim me- 
hanički pod dojmom snažne i neodoljive sile 
otvori opet ta vrata i pojuri kroz mrke trije- 
move na kraj, gdje je bio Ivanišev stan. 

Pred vratima se ustavi. Pritisne ruke na 
srce. Kucalo je, da iskoči. Onda teško odahnu 
i pritisnu bravu. Vrata škrinuše. i 

Sablastiva pogleda stade tako na pragu. 
Ivaniš skoči, kao da je ugledao avet. — Vo- 
jačo!... Kraljice..! promuca. 

Ona časom klone glavom na dovratnicu. 
Mladić je uhvati za ruku i povede u hodaju. 
Bila je blijeda kao smrt. Taj je dodir osvi- 
jesti. 

— ITvanišu, vi ste dobili vijesti, izmuca drh- 
ćući i isprekidano kao u groznici. — Sta je — ? 

— Vi znate? prepane se on. 

— Znam? Šta da znam? pogleda ga ona s 
nekim užasom. Ja hoću da znam SVE, SVE... 
govoraše brzo i bez odisaja, a zubi joj cvoko- 
tahu kao u groznici. On zasta čas, ne znajući 
što bi. 

No u to se njen pogled vrati s njegova lica 
na stol. 

— Ha, evo knjige! viknu ona i spopane 
hartiju. U obraze joj navalila krv. 

Ivaniš se ganu, kao da će joj oteti pismo. 
No tada se predomisli. 

— Sugjeno. je tako — pomisli. Bolje i sada, 
gdje jednom i onako mora da sazna. 

I na oko miran stajaše pred njom, gledajući 
zabrinuto, kako mlada žena guta riječ po riječ, 
bezglasno mičući usnama. Na svaku joj se riječ 
lice na novo mijenjalo. Po tome je znao, da je 
pomalo razumjela. . 

Knjiga bijaše od bana Radivoja. Pisao je 
samo malo. Gospoda se dogovorila, da od kralja 
traže do nove godine čvrstu odluku. Spas 
države silno zahtijeva, da se kralj po braku 
sveže s uglednom porodicom, da zajamči na- 
šljedstvo. Zato se mora raskinuti brak sa Vo- 
jačom. Ako ne pristane, groze mu se bunom 
i svrgnućem. I sam vojvoda humski, Stjepan, po- 
ručio je, da je spreman priznati Tomu za kralja, 
ako otpusti ženu seljačkoga roda. A Toma se 
još vazda opire, premda se mora uvjeriti, da 
nema kud, već da se pokori želji naroda. Neka 
Ivaniš nastoji, da skloni kraljicu, kako bi ona 
od svoje volje riješila Tomu obećanja na vjen- 
čanju, ne bi li tako odvratila silnu opasnost od 
zemlje. A i manje će je boljeti, ako se sama 
podvrgne potrebi, koja je na sreću naroda. 

Vojači. ispane hartija iz ruke. Čas je sta- 
jala ukočena i zurila praznim pogledom u da- 
ljinu, a onda se odjedared bez glasa sruši na tle. 
Ivaniš je još u pravi čas uhvati u svoje ruke 
i posadi na stolac. Samo malo držala je ne- 
svjestica. Ona opet otvori oči i pogleda oko 

sebe, kao da je pomjerila pameću. Ivaniš 
kleknu pred nju i uhvativši je za obje ruke, 
izgovoraše riječi sućuti, smilovanja, dugo pri- 
tajane strasti i bolne ljubavi. 

Ona se i ne ganu; bespomoćno, bez misli 
buljila je preda se. Jedva je i osjetila njegove 
riječi. 

— Ne tuguj, ne žalosti se, jer tvoja tuga 
cijepa mi srce, govoraše on isprekidano. Ti 
vidiš, da te se on mora odreći. Ali ja te ne ću 
ostaviti nikada. Čuvaću te kao spas svoj, bra- 
niću te od okrutna svijeta! Zar ne vidiš, kako 
sav gorim i ginem za tobom, kako više nije- 
sam, što sam bio, otkada tebe poznam? Bolan 
sam, tužan i nesretan, jer sam morao da kri- 
jem ljubav svoju. Ali sada smijem, moram da 
govorim... I nemoj se plašiti, ja te ne ću 
siliti, da mi odmah odgovoriš. Biću strpljiv, 
ponizan; dvoriću te kao rob, čuvaću te kao 
brat, dok ne ozdraviš. A onda — budi milo- 
stiva, jer ja te ljubim... 

Suze prekinuše ga u dalnjem govoru. On 
spusti lice na njezine ruke i stane ih kvasiti 
suzama. . 

I Vojačina se ukočenost pomalo topila za 
tih riječi. Slušala ih je kao zvuke iz velike 
daljine, željno ih srčući, jer joj dozivahu u 
pamet" davno neslušane riječi, kad je bila 
tako sretna, tako blažena. Ali to je prošlo. 
Nikad više iz onih očiju nježna pogleda, nikad 
iz onih ustiju riječi ljubavi! Nikada ga više 
ne će vidjeti, ni čekati ga, ni nadati mu se, ni 
bojati se za nj! Sve je prošlo! Pred njom se 
otvorio crn bezdan beznada... smrti. O da može 

umrijeti! I s očiju joj se stade kidati vrela suza 
za suzom. Glava joj klone naprijed na Ivaniša, 
i njihove se suze pomiješaše. On se nije usudio 
da je se dotakne. Bol mu ustavila svaku 
riječ na usnama. 

Ona nije znala ni gdje je, ni ko to pred 
njom kleči. Osjetila je samo toliko, da joj je 
bolna glava našla uporište. Inače iščeznu oko 
nje sva realnost. Samo ona i golema bol ostaše 
sami u svemiru. Suze, što su tekle s njenima, 
godile su joj besvijesno. Te će suze poplaviti 
svijet; u moru tuge utopiće se njena bol, ne- 
staće i nje same... 

Najedanput se oprezno otvoriše vrata. Na 
pragu osvanu dona Elvira, a za njom plemče 
Dragiša. 

Teško bi bilo reći, kakva se čuvstva i misli 
odraziše u taj čas na licu Talijanke. U prvi 
mah nije gotovo ni vjerovala svojim očima. A 
tek pomalo sinu joj iz očiju začugjenje, skrajno iz- 
nenagjenje, da usplahirenost, a najposlije mahnita 
radost. Umalo te se zaboravi, da ne klikne od 
zadovoljstva. Ta je li moguće? Njena krjeposna 
gospogja u sobi kneza Ivaniša, a on njojzi 
do nogu?! Ta ni u snu ne bi se bila nadala! 
I to baš u času, kad nije ni mislila na svoju 
misiju, već je na svoj račun u razgovoru sa 
zaljubljenim mladićem slavila Badnjak. - 

Nu trebalo je da progovori. 

— A ta tu je vaša prevedra milost! reče 
napokon stupivši u hodaju, — a ja sam se već 
"prepala, tražeći po svem dvoru! 

Ivaniš na te riječi skoči zbunjen i namršti 
čelo, upoznavši Elviru. Vojača se u prvi mah 

i ne osjeti što je. No tad ipak nejasno zamjeti, 
da se nešto oko nje poremetilo, pa izbulji za- 
plakane oči u Elviru. Istom kad začu Elvirine 
porugljive riječi: — Oprostite, ne ću da 
bunim! dosjeti se značenju tih riječi i sko- 
čivši na noge, osta časom kao ukopana. Pred 
njom zijevnu odjedared crn ponor pun groznih 
nemani, koje se isceriše na nju, i kao munja 
sijevnu kroz tu noć strašna misao. Kao da se 
prolomilo nebo nad njom i zemlja pod njom, 
tako je pogodi grozna spoznaja. Pokrivši lice 
obim rukama, zavapi očajno: O moj Bože, dakle 
tako! 

A onda izleti iz ložnice, pa kao mahnita poleti 
kroz trijem. Iza nje zaori prigušen smijeh, a njoj 
je bilo, kao da su sami paklenski dusi jurili za 
njom. Ona odleti dalje u svoju ložnicu, podiže dijete 
iz posteljice, zavije ga u gunj, pa opet niz dvor 
na gradska vrata. Ali tu bi morala vrataru 
zapovijediti da joj otvori, — vidjeli bi je. S toga 
se ušulja u vratarevu izbicu. Hvala Bogu, nema 
ga, straga je kod družine, a ključi ostadoše na 
klinu. Brzo ih uzme, da izbere onaj od vrtnih 
vratašca. Ali ga ne mogaše skinuti s obruča. 
Valjaće sve ponijeti. I opet poleti dalje, pro- 
šulja se kroz donje trijemove, mimo družinske 
sobe, iz koje se orilo pjevanje supijane čeljadi, 
i nevigjeno stigne do vrtnoga zida. Otključa 
i progje opet kroz smrznuti vrt do debela 
zida, na vratašca. Ključe ostavi u bravi i 
poleti dalje, niz onaj tijesni nogostup, pa na 
lijevo oko onoga brda, uz šumnu Ramu, gore 
pod onaj plavi krš, djedu Milovanu, da mu kaže, 
da je nedužna. On će joj vjerovati. 

Jer — niko joj ne će vjerovati! Zar nije u čas, 
kad je ugledala Elviru, osjetila, kao da joj se 
nad glavom steže mreža, u kojoj je uhvatiše 
zlobnici?! . 

Ali ona voli biti i mrtva, nego da bi Toma 
mogao samo i pomisliti, da mu je krenula vjerom. 

Ili — sveti Bože! — opet ta misao: ako on 
sam tako hoće, ako će mu upravo dobro doći 
ta sumnja..... ? 

Ona posrnu o kamen, dijete je teško, a ona 
jedva diše. — Ne, ne, to ne može biti — to 
joj je opet crnbog prišanuo... 

Izvana je bije studen, a iznutra gori vatra, 
koja je bez prekida goni naprvo. Ona leti i posrće, 
bije se o kamen, pada i opet ustaje, pa dalje... 
Vjetar preko nje struže kao bridak nož. A dijete 
spava, samo katkad zastenje u snu. Suze joj se 
na licu smrzle, ruke ukočile. Ali ona toga ne 
osjeća. Samo dalje — — — 

Napokon ugleda slabu luč. To je kuća 
dobrih žena, kuća, gdje se rodila. Na pragu. se 
sruši. I u taj se teški čas još sjeti, kako je 
htjela da sagradi novu kuću, a graditelj iz 
Dubrovnika nije još odgovorio. 

Kad se malo posabrala, udari šakom na 
vrata i metnuvši dijete na prag, umine opet u 
noć. Za sobom čula je još usklike žena, a onda 
je zavi noć. 

I opet juri uz brdo, uz ono strmo brdo, uz 
koje se tolikoput penjala. Više niti je šta mislila, 
niti je pravo znala, što će gore kod djeda 
Milovana. 

Kad stiže gore, teške se muke propipa do 
kolibe, koja se, crna, zgurila pod visoku pećinu. 

Napipa vrata; bila su prislonjena. Na ognjištu 
tinjaju ugarci. U kutu leži starac na svojoj po- 
stelji. Teškom se mukam dovuče kraljica do 
njega. 

— Oče Milovane! prozbori zamrlim glasom. 

Nema odgovora. ' 

— Oče, ponovi suhim jecanjem, došla sam, 
da — oče, čujte me, ja sam, ja Vojača — 
nesretna žena — — jednu riječ da vam kažem 
— ja sam nedužna! O sveti Bože, strašni Bože, 
čuj me, smiluj mi se! 

Ispusti tijelo; bilo je hladno i ukočeno. Glava 
joj klone na njegove grudi i udari o nešto tvrdo 
i hladno. A u pošljednjim trzajima ugasle vatre 
zablista propelo na starčevim prsima. - 

— Sve je gotovo! prošapta u besvijesti, 
a dušom prozujiše joj riječi onog patnika 
na raspelu: ,Dogjite svi, koji ste trudni i 
umorni!% ; 

I na to joj se zamrači u očima. 


XVI. 


Oko drvenjare pokojnoga seljaka Mrkonjića 
vodile zimske bure opet strašno svoje kolo. 
Kroz huk i jauk vjetra cvililo graktanje vrana, 
ptica zlokobnica, koje oblijetahu oko kućnoga 
krova, strašeći mirne stanovnike. Ali još je 
jedna sila obilazila oko kuće; čudna sjena bez 
mira i pokoja, koja ne smetaše nikoga u miru 
i pokoju. Blijeda smrt sjela je na prag utočišta 
sirotinje i nemoći, spremna da odnese jednu dušu, 
dušu umornu i izmučenu. 

Ali bio je jak život, koji se ovdje borio s bli- 
iedom ženom. Ne umire se tako lako ni od naj- 
teže boli, pa ni onda, kad baš hoćeš, već istom 
kad to dopusti gospodar one svesilne sjene. 

Vojača pala u smrtnu bolest. Drugo jutro 
iza one kobne noći nagjoše je žene zamrlu u 
dubokoj nesvjestici na mrtvom truplu djeda Mi- 
lovana i odnesoše je u kuću milosrgja, da je 
dvore, njeguju i otmu lednoj smrti. I dok su 
jedne dvorile dobru svoju kraljicu, a tetošile i 
mazile maloga kraljevića, dotle pokopaše druge 
djeda Milovana na brdu više njegove kolibe. 
Raspelo, što ga je držao grčevitom rukom i 
kojemu se nemalo začudiše — jer što će križ u 
ruci najgorljivijega bogumilea? — ne mogoše 
mu više oteti. A da to učine silom, bješe ih 
strah onoga tajinstvenoga mira, one nadzemne 
zbilje na mrtvačevu licu. Zakopaše ga dakle 
zajedno s krstom, a nad grob mu ljudi iz sela 
postaviše bogumilski stećak. 

Pošto je Vojača dva dana ležala nepomično 
kao mrtva, navali treći dan vatra i ona stane 
bulazniti, skakati iz postelje, da bježi ispred ne- 
kih nemani, koje je proganjahu. A kad je došla 
dona Elvira, da je tobože dvori, pošto ju je 
ipak spopao strah, da će je pozvati na od- 
govornost, nestane li kraljice, — onda se po- 
javiše na bolesnoj nesretnici tako užasni znaci 
groze i straha, da se Elvira morala ukloniti i 
prepustiti svoje mjesto staroj dadilji. Nju je 
jedinu trpjela uza se; sve druge gonila je od 
sebe, kad bi se časkom povratila u svijest. 

No dogjoše dani, kad su je jedva mogli dr- 
žati u krevetu. Liječnika nije bilo, a priprosti 

lijekovi i čarolije seoskih žena  ostaše bez- 
uspješni. u 

Tako potraja šest dana. Sesti dan u veče 
osvanu iznenada u kolibici otac iranjevac. Bio 
je to najstariji od braće u ramskome samo- 
stanu, a razumio se i u ljekarsku vještinu. Knez 
Ivaniš, u brizi i strahu za kraljičin život, sam 
ga potražio i zamolio, da liječi kraljicu. 

Došao je baš u času, kad se Vojača borila 
u vatri i svom silom otimala se rukama da- 
dilje i žena dvorkinja, da opet nekamo bježi, da 
se sakrije, da je niko više ne vidi. Vikala je i 
stenjala nerazumljive riječi. 

U taj čas stupi u sobu svećenik. On stane 
pred postelju, i s blagim smilovanjem na sta- 
račkom licu pogleda u bolesnicu. Onda je pri- 
hvati za ruku, a drugom metne joj na čelo že- 
ljezni križ, što mu je visio niz pojas. Jedva što 
Vojača osjeti hladovito željezo na čelu a mrzlu 
ruku na svojoj ruci, umah se utiša i njeni se 
zbunjeni pogledi ustaviše na nepoznatu čo- 
vjeku. 

— Mir božji bio s vama! progovori starac i 
prošapta kratku molitvicu. Po tom odredi, kako 
se ima dvoriti bolesnica, metnuvši joj na čelo 
snijega i pružajući joj napitak iz male bočice. 

Vojača se časom smirila. Puštala se bez 
otpora brižnim rukama liječnika-svećenika, zvuk 
njegova glasa budio je u nje neke blage uspo- 
mene; sile joj sve više malaksale, dok nije 
pomalo zaspala. 

Kad se nakon toga probudila slaba i još ne 
s potpunom svijesti, stane očima nešto tražiti 
oko sebe. A kad joj se ustaviše pogledi na tam- 

noj pojavi franjevca, koji se njoj do nogu Bogu 
molio, preleti joj preko lica izraz zadovoljstva, i 
ona opet usnu. 

Tako je bolest potrajala nekoliko dana. Vo- 
jača još nije progovorila. Slabo je primala 
hranu, ali žestoki se nastupi nijesu više ponav- 
ljali. Svi se nadahu zdravlju. 

Tada jednoga dana zarza pred kolibom gos- 
podski konj i s njega sjaše sami kralj. Bio je 
blijed i propao u licu, a u kosi mu se već sre- 
brenile pojedine niti. Zene ga s plahim počita- 
njem dočekaše, kad je ulazio u kuću. 

Već na ono rzanje bila se bolesnica uznemi- 
rila. , Prviput_ osjeti joj oko nešto pred sobom, 
kad se pak otvoriše vrata, a na pragu osvanu 
došljak, uspravi se Vojača, razvali oči i ispru- 
živši obje ruke, kao u obrani viknu u skrajnjoj 
muci i užasu: 

— Ne, ne! Pustite me, da odavle bježim.... 

I htjede da skoči. Ali je izdadoše sile, ona se 
sruši na uzglavlje i pokrivši lice rukama, stisnu 
se u kut, kao da se htjede sakriti, neprestano 
vičući: Ne, ne; idem već, idem...! 

Toma, duboko, potresen, nije znao šta bi 
učinio, no pogleda kao moleći pomoć u oca 
franjevca. Ovaj mu se smjerno pokloni i reče, 
neka bi kraljicu pustio na miru, dok posve ne 
ozdravi, jer je svako lice uzrujava, a moglo bi 
joj to i smrt zadati. 

Na to kralj otide s nerješenom mukom u srcu, 
da obračuna sa djeverom i s kraljičinom čuvari- 
com. Govorilo se, da je oboje zatvorio u tamnicu. 

Vojači se poslije onog povratka, uz podvo- 
stručenu -njegu ipak počelo vraćati zdravlje. 

Samo joj niko nije smio ni blizu osim dade, oca 
franjevca i njena sina. No progovorila nije 
ništa. Slušala je svećenikove molitve i milovala 
svoje dijete. 

Tako protekoše tri sedmice. Već je mogla 
ustajati i micati se po hodajici. Otac franjevac, 
svršivši svoje djelo, izostao dan dva. No Vo- 
jaču u te đane spopadaše opet velik nemir. Pa 
kad opet dogje svećenik, ona mu prviput 
progovori plaho i tiho kao dijete, kojemu je 
na srcu velika želja. Pošto svrši, položi joj 
on obje ruke na glavu, blagoslovi je i obeća 
joj, što ga je molila. 

Progje nekoliko dana i opet se ustavi pred 
kućom konjanik u ernom odijelu. Opet se žene 
strkale i s plahim počitanjem dočekale  po- 
laznika. 

Vojača je bila sama sa sinom u hodaji. Učila 
ga je moliti se Bogu. 

Kad začu topot konja na smrznutom snijegu, 
zgrabi ju nešto za srce, ruke joj klonuše, a lice 
joj se zali bolnim rumenilom. Ustane i pritisne 
obje ruke na prsa, a zastrašenim očima za- 
gleda se u vrata. : 

Na pragu osvanu Toma. Časom zastadoše oboje 
nijemo jedno pred drugim. On mrk i ozbiljan, 
ona plaha i drhtava kao slab plamičak, koji će 
i jedan dah utrnuti. ; 

— Kako je propala! pomisli Toma i u srcu 
mu se stadoše topiti bol i sumnja. Bože, je li 
zbilja kriva ? 

— Vojačo, progovori on prvi i htjede 
da je primi za ruku, — ti si bila dugo 


. bolesna! 

Ona uzmaknu pred njim i spusti oči, ali ne 
reče ništa. 

— Nijesam smio do tebe; u bolesti svojoj 
gonila si me od sebe, nastavi on što je blaže 
mogao. 

Ona samo još jače problijedi. Objesila je sklop- 
ljene ruke niz tijelo, šuteći ko slomljen ljiljan. 

— Ti šutiš! prikori je on življe, a čelo mu se 
stisne u još dublje i bolnije bore. A treba da 
govoriš... 

No ona je jednako šutila. 

— Govori, reci mi, moljaše on očajno, a grlo 
mu bijaše promuklo. Ta jednu samo riječ! 

— Kakvu? dahne ona jedva čujno. 

— Ti pitaš? Ta zar ne znaš, što mi doja- 
više? upita je, a oči ko da će mu iskočiti. 

— Što? otkine joj se iz bolnih grudi bez 
zvuka. 

— Još pitaš? provali Toma jače. Onda je 
primi za ruke i zapiljivši plamene oči u nju, 
reče drhtavim šaptom: Rekoše mi, da si mi — 
krenula vjerom, da si nevjernica ! j 

Tijelom mlade žene progje trzaj. Jedan 
čas stajala je još poniknutih očiju, a kad ih 
polako dignu, bijahu posve suhe i u njima je 
plivalo golemo pitanje: I ti zar možeš da me 
okriviš?! Nu onda opet spusti glavu na prsa, 
umorno i bezvoljno. 

— Ta govori, brani se, odbij strašnu podvalu, 
samo me ne muči tom užasnom šutnjom, vi- 
kaše on. Ta sumnja ubija i gora je nego i naj- 
strašnija istina! 

Ona polako izvadi svoju ruku iz njegove i 
opet dignu samo svoj nijemi, mučenički pogled. 

Na njegovu čelu izbiše velike kapi hladna 


znoja. 

— I ti zbilja ništa ne odgovaraš? 

— Ja ti nemam šta da odgovorim, izusti 
ona zamrlim glasom, u kojem zatitra ko zvuk 
pukle žice. 

— Ništa? 

I Toma se obim rukama spopade za glavu. 

— I ja te ne smrvih ovim rukama? — A 
tad okrene iznenada mekanije: Vojačo, i ti si 
mogla da to učiniš — meni, koga si ljubila ? 

Na glas ovih riječi ostavi Vojaču neprirodna 
napetost. Ona odjedared dignu ruke, pokri lice 
i klone na koljena, a glavom udari o klupu. 
Suho jecanje uzdrma joj tijelom. 

— Vojačo, ljubo ! viknu on i prigje k njojzi, 
ali ona ispruži ruku i zajeca: 

— Idi — idi —! ' 

— Ta za Boga, govori, opravdaj se; reci da 
si nevina, tek dokini te strašne patnje! govo- 
raše on gledajući ženu, uz koju se privinuo 
mali Stjepan, cvileći: Ne plači, mamo! 

— Svemu je kraj! jecala Vojača. 

— Čemu? I 

'— Ti si mogao da sumnjaš? Čemu onda 
da govorim? I teškom se mukom odvuče 


"k stijeni. 


— Reci da si nevina, i sve će se smiriti! . 
navaljivaše kralj, ali mu se vidjelo, da ni sam 
ne vjeruje. Pogje za njom, da je uvjeri u što 
ni sam nije vjerovao, ali ga ona, ispruživši ruku, 
ustavi. 

— Nikada, nikada više! kao drjemovno ša- 
putahu blijede usne. Svršeno je! 

— Svršeno? Ne, ne može biti. Znam, da 
sam sam kriv. Nijesam te smio pustiti od sebe, 
trebao sam prkositi svijetu. Ali sve još može 
da bude dobro, ponovi mehanički, — samo ti 
reci, da nije istina ono užasno, ono što 
ne mogu izreći moja usta. Reci, pa onda 
daj da se vratimo u svoje pusto, tužno gni- 
jezdo... 

— To je prošlo i ne vraća se više.... 

— Ti ne ćeš zar natrag k meni? 

— Prekasno je... 

— A da šta ćeš sama bez štita i okrilja ? 

— Okrilje naći ću u Boga, a zaklonište u 
samostanu ... - i : 

— Vojačo, i ti me zbilja ostavljaš? očajno 
krikne Toma. 

— Ja tebe? — I mlada žena pogleda 
ga. Bolni prikor zabljesnu za čas u njezinim 
očima, ali brzo ugasnu. Ona spusti oči i od- 
govori: Da! 

— Ako ti hoćeš u manastir, onda, onda — 
a. Ivaniš? Jedva izusti. Toma to ime. 

— 0n? — Ne znam, ja govorim samo za 
sebe. 

— Ta onda si ti nevina! klikne Toma i 
htjede da je uhvati za ruku. 

— Pusti to; i onako ne će ništa promijeniti. 
Budi sretan! 

— I ja zar da te pustim? 

— Zauvijek, dovrši Vojača sa snagom i za- 
nosom žrtve, koja se sprema na najteže. 

— Vojačo..! 

— Idi, idi! šapnu ona i jedva što ne panu 
naporom. 

— Zar tako? A mi smo se nekada ljubili ? 

— Idi! vrisnu žena odjedared strastveno 
i dignu ruke. Smiluj mi se, pa idi! Boli 
me, boli! 

— Idem! reče on sumorno i prigne se k dje- 
tetu, da ga zagrli. Ali se dijete sakrilo materi 
za skute. 

— Dijete mi ostavi — toga ti ne dam! 
viknu još žena i divlje pritisnu dječaka k sebi. 

— Ne, ne ću ti ga oteti, ta od mene ti 
ostaje! provali sad čuvstvo u Tomi, ne mogavši 
više da ustavi bol i suze. S bogom mi ostaj, i 
čuvao te Bog!... 

I izigje na vrata, turi se konju u sedlo pa 
odjuri. A Vojača pritisnu šaku na usta, da joj 
se ne izmakne očajan krik. Tako je stajala i 
slušala, kako je nestajalo udaraca konjskih 
kopita. A onda se bez glasa sruši na tle, ne- 


"vina žrtva za domovinu — — — 


Epilog. 


Nad Bosnom se opet spustila kasna jesen. 
Vrijeme je olujno, ali zemlja slavi blagdan. 
Gdje ima crkve i zvona, ore se gorom i dolom. 

U gradu Bobovcu sastali se kićeni svatovi, 
da što sjajnije proslave vjenčanje kralja Tome 
sa ponositom knjeginjicom Katarinom Vukči- 
ćevom, iz doma Kosače. Sa svih strana dogjoše 
gosti i jedva nagjoše mjesta u maloj crkvici 
bobovačkoj. " 

Uz mlađence stoji ponositi vojvoda humski, 
od nedavna . herceg svetoga Save, gospodin 

Stjepan Vukčić. Milo mu je, što postaje tastom 
kraljevim, kad već ne može sam biti kraljem. 
I žena mu je tu, vojvotkinja Jelena, koja se 
samo zamalo naužila mira uz silovita gospo- 
dara. Uz bana Radivoja našla se i njegova 
gospa Ruža, pošto se izmirila s mužem, da se 
ponosi gospodskom jetrvicom. 

Pred mladencima stoji biskup hvarski Toma, 
sa sjajnom svećeničkom pratnjom. Lice mu se 
sjaji, zadovoljno kruni on svoje djelo. 

A mladenci? Katarina je zrela žena, ozbiljna 
i ponosita. Kruna i kraljevski plašt pristaju 
joj, no lice je u nje ukočeno; ne znaš, znači li 
taj čin po nju sreću ili nesreću. 

Toma je isto tako nepomičan i miran; na 
licu mu neka sjeta, ali oko ustiju čvrst i odlu- 
čan potez, a čelo mrko. Dobar je kralj, uzde 
vlade drži čvrstom rukom, narod ga voli, vla- 
stela ga poštuju, jaki ga prijatelji štite — pa 
šta će više? 

Biskup izreče blagoslov. Zvona zazvoniše, 
tamjan zavi svatove modrom maglicom, sa 
grada zagruvaše topovi, a narod stade Kklicati 
novoj kraljici... 

U isti čas micala se Popovim Poljem mala 
povorka putnika na konjima. Tri žene — duvne 
— i dva čovjeka u ređovničkim haljinama 
s jednim djetetom. Mučaljivo stupa konj za 
konjem tijesnim nogostupom. Samo dijete brblja 


sa starcem, koji ga je držao pred sobom na 


sedlu. ! 

I žene šute. Srednja se duboko prignula 
pod tamnim zavojem. Čas prije progjoše kraj 
novog franjevačkog samostana. Upravo Zazvo- 

niše zvona, a svijet se zertao u stajaćim halji- 
nama u božju kuću. 

— Kakva se to danas slava slavi? upita 
starac, a po glasu poznao bi ga da je to Gojak, 
negdašnji bogumilac. 

— Kralj se vjenča, odgovoriše veselo seljani. 

Onda ona srednja žena još dublje prignu 
glavu, a povorka krene šuteći dalje 

Sunce se priklanjalo k zapadu, nastupala 
noć. S juga se navukao težak oblak. Gusta 
tama pokrila zemlju i u toj tami nestalo po- 
vorke, da umine za zidinama, gdje se Bogu 
služi. A onda se podigao težak vjetar s juga i 
nosio se dalje svom Bosnom, da trese gorama, 
mete poljanama i da drma temeljima starih 
gradova kraljevine... 

